
Thanatos — gr. mirtis, mirties dievas; 
kaip medicininis terminas reiškia mirties 
troškimą 

Yra grynai kontempliatyvių ir veiksmui visiškai netinkančių prigim- 
čių, kurios tačiau, paslaptingo ir nesuprantamo skatulio pastūmėtos, 
kartais veikia greičiau, negu jos pačios būtų tikėjusios. 

Toks, kuris bijo pas namų sargą rasti blogą žinią ir visą valandą 
baugščiai vaikšto apie duris, nedrįsdamas įeiti; toks, kuris dvi savaites 
nešiojasi neatplėštą laišką arba tik po šešių mėnesių ryžtasi atlikti tai, 
kas jau prieš metus turėjo būti skubiai daroma, — staiga pasijunta neat- 
sispiriamos jėgos bloškiami į veiksmą, — kaip strėlės iš lanko. Moralistas 
ir gydytojas, kurie tariasi viską žiną, negali paaiškinti, iš kur šios tingios 
ir gašlios sielos taip staiga įgyja tiek beprotiškos energijos ir kaip jos, 
neturėdamos jėgos paprasčiausiems ir būtiniausiems dalykams, tam tik- 
rais momentais randa savyje prabangios drąsos absurdiškiausiems ir dažnai 
net pavojingiausiems veiksmams atlikti. (...) Išdaigavimo dvasia, kuri 
kai kuriems asmenims yra ne darbo ar derinimo, bet atsitiktinio įkvėpi- 
mo pasekmė, čia aktyviai dalyvauja, tegu ir vien tik savo geismo įkarščiu 
ir ūpu, isterišku, pasak gydytojų, ir šėtonišku, pasak tų, kurie šiek tiek 
įžvalgiau už juos galvoja, nepasipriešinamai verčia mus atlikti daugybę 
pavojingų ir nepriderančių veiksmų *. 


Bodleras. Paryžiaus splinas* 


* Charles Baudelaire. Paryžiaus splinas: Maži eilėraščiai proza. Iš prancūz 
y2 p P P ų 


kalbos vertė Alfonsas Nyka-Niliūnas. Vilnius, Baltos lankos, 1995. 

ILGESIO ŽEMĖ 

E aiius visa žinantis, laukdamas to, kas turi įvykti, užkopė į 
Nyderenslingeno kalvas, pasiekė plynaukštę, susirado kelmą, at- 
sisėdo ir ėmė laukti. Su savimi turėjo juodą lagaminėlį dokumen- 
tams, talpinantį viso pasaulio kantrybę. 

Ten, kur kryžiavosi keliai į Bulbruną ir Yberachą, netoli stataus 
skardžio, smigte smingančio trisdešimt metrų žemyn aštriomis 
kalkinėmis uolomis palei Acherio upės vagą, ten sėdėjo Tanatas ir 
traukė savąją dainą. Iš čia galėjai matyti kelis kilometrus tingiai 
tekančio žalio kaip malachitas vandens. 

Tanatas atidarė lagaminėlį ir išsiėmė nedidelę knygelę, į kurią 
rašė skaičius, vardus ir eiles. Tarp pasvirusių tuopų, kurių šešėlyje 
dar laikėsi sniego likučiai, dainavo Tanatas, o dainuodamas vis 
pridurdavo prie dainos ir naujų posmų. 

Tanatas žinojo, kodėl jis čia. Jis buvo dar daugelyje kitų vietų. 
Jo daina viešpatavo žemėje, o koja mušė taktą, kuriuo iš lagami- 


nėlio sruvo sekundė po sekundės. 

Selands: Rėželiai. 

Susipykęs su savimi ir viskuo aplinkui, kartėlyje pašarvotas, tik 
retkarčiais apgobiamas gailestingos apatijos, Johanseris skaičiavo 
sekundes. Skaičiavo sekundes, ir kai surinkdavo šešiasdešimt (60), 
įpindavo joms kaspinėlį ir užrašydavo ant jo MINUTĖ; o kai surink- 
davo šešiasdešimt (60) kaspinėlių, dėdavo juos į dėžutę, pavadin- 
tą VALANDA; bet kai prieš jį stūksojo dvylikos (12) dėžių krūva, jis 
nenorėjo pripažinti, kad tai DIENA, išdūmė iš ankštu tapusio buto, 
pasiėmęs vyno, įsitaisė prie Šprė upės ir maukė, pasislėpęs pa- 
kriūtėje, kol praėjo naktis. 

Paskui, kai grįžo, rado butą tvarkingą ir tuščią, valandų dėžės 
dingusios, pavogtos, jo gūžta apiplėšta; be pėdsakų pagrobtas lai- 
kas. Tačiau kartais, plyšyje ar kokioje kitoje neprieinamoje vieto- 
je, jis išvysdavo švytint vieną (1) seną, užmirštą sekundę, iškrapš- 
tydavo ją, švelniai guldydavo sau ant rankos, myluodavo, glosty- 
davo, masturbuodavo, kol šioji neištverdavo iš susijaudinimo ir 
nušokdavo jam nuo pirštų, į ilgesio žemę. 

Įtūžęs, liūdnas, vėlei grįžęs į nuosmukio metą, gremžė Johan- 
seris iš oro šviežias, nenaudotas, neįvardytas sekundes, prikimš- 
davo jas chimerų iš keršto ir meilės, o kai jų susikaupdavo šešias- 
dešimt (60), užnerdavo joms kilpą, garsiai užkaukdavo ir pakar- 
davo jas ant kambario lubų, ant baltų, tuščių kambario lubų, kol 


stojo praeitis. 

V 

S uberto kelias, atviras stebėtojo žvilgsniui, vingiavo keliais met- 
rais aukščiau Nyderenslingeno centro, bet dar apačioje vynuogy- 
nais apaugusių šlaitų, kurie, dalijami daugybės laiptelių, juosė du 
penktadalius vietovės. 

Benediktas Henleinas atrėmė dviratį į namo sieną, nuskilo ga- 
balas tinko. Per atvirą virtuvės langą sklido šildomų kopūstų kva- 
pas. Už aprasojusio stiklo — motinos siluetas. Barkšt pabarkšt puo- 
dų dangčiai. 

Tipiškas Nyderenslingeno namas. Status stogas. Trys gyvena- 
mieji kambariai, virtuvė, rūsys, sandėlis ir prie kartoninio garažo 
pristatyta medinė pašiūrė. Dulksna sklaidė garų gumulus. 

Benediktas sukosėjo, perkreipė lūpas, iškišo liežuvį. Taip, vilk- 
damas prieš save liežuvį it pasišlykštėjimo vėliavą, jis įėjo į namą 
ir sviedė sulytą paltą ant keturiolikmečio elnio ragų kabyklos, pri- 
kaltos palei duris galvos aukštyje. Dažniausiai paltas ant jos pa- 
kibdavo, bet ne šį kartą; kuprinė, paskubomis užrišta, skambant 
mokyklos gongui, šleptelėjo ant palto, atsidarė ir viskas išbyrėjo. 
Iščiuožė sąsiuviniai, knygos, palaidi pieštukai. 

Benediktas, palinkęs prie pastatomo veidrodžio, abiem ranko- 
mis spaudė riešutmedžio rėmą, tarytum bandydamas panardinti 
veidą vandenyje. Nubraukė į viršų nuo kaktos plaukus ir ėmė ty- 
rinėti, ar nėra ant kaktos spuogų. Suokiantis motinos balsas per 
kepančių riebalų spragsėjimą: 

— Benediktai? Čia tu? Vaike, atsiliepk, kai tave šaukia! 

Marga išvydo netvarką ant grindų, atsiduso, pareikalavo, kad 

jis pasisveikindamas būtinai ją pabučiuotų, sulaukė atkištų, kietai 
sučiauptų lūpų, snapo kirčio į skruostą, tada pasilenkė, pakabino 
paltą ant ragų kabyklos ir puolė rinkti knygas ir sąsiuvinius. 

Benediktas išplėšė juos motinai iš rankų. 

— Čia mano šlamštas! — užriko ant motinos. — Pats susi- 
rinksiu! 

— Bet kada, vaikiuk? Žiū, juk popierius drėksta! Su savo daik- 
tais šitaip niekas nesielgia! 

Sūnus nesiteikė atsakyti. Marga vėl atsiduso. Aukštas garsas, 
beveik švilpesys, lūžtantis nuo astmos. Benediktas kruopščiai už- 
rišo kuprinę, sumurmėjo, jog jam reikią spynelės, raišteliai nelai- 
ką, vis atsirišą, o spynelė saugotų ir nuo vagių, per pertraukas 
dažnai kas nors nudžiaunama. Be to, tuo pačiu atsikvėpimu pri- 
dūrė jis, priemenė per silpnai apšviesta, jis nekenčiąs šios 40 vatų 
prietemos, o senąjį grindų linoleumą reikėtų pagaliau išplėšti, tren- 
kiąs rytine zona. 

— Tavo klasėje yra vagių? 

— Tai gausiu pinigų spynelei ar ne? 

Marga paklausė, kiek tai kainuotų. Benediktas, kuris norėjo 
vakare nueiti į kiną, begėdiškai perdėjo, apie dvidešimt penkias 
markes, pareiškė jis. 

— Na, gerai. Bet paprašyk kvito. Gal ir pigiau galima gauti. 

Benediktas treptelėjo įsiutęs: 

— Man tai vėžį varo! Dėl kiekvieno šnipšto! Tik neužmirškite 
nusirašyti karstų finansų skyriuje! 

Benediktas vartojo daugiskaitą, nors taip elgdamasis buvo ne- 
teisingas savo tėvui, kuriam, kas dėl pinigų, pedantiškumas buvo 
visiškai svetimas. Vis dėlto Benediktas iš principo kreipdavosi į 
kiekvieną iš tėvų daugiskaita, neprielankiai apibendrindamas, tarsi 
tu skambėtų pernelyg šiltai. 

Marga išblyško ir sumurmėjo, jog jis neturįs taip šnekėti, tai 
esą bjauru ir neatnešią jam laimės gyvenime. Tos banalybės atšo- 
ko nuo sūnaus kaip žirniai nuo sienos, jis pasiėmė kuprinę ir už- 


lipo į savo kambarį. Marga pajuto, kaip keturiasdešimt ketverių 

metų praraja tapo fiziškai apčiuopiama, lyg diegianti tuštuma pil- 
ve, pamažu kylanti į kaklą ir pečius. 

Benediktas vėl neuždarė sodo vartelių ir jie daužėsi vėjyje. Taip 
negalima, taip daugiau negalima, galvojo Marga, penkis metrus 
žvyruotu taku vilkdama savo nesveiką tarpslankstelinį diską. 

Mažą sklypelį saugojo baltai dažyta lentų tvora. Didžioji dalis 
sodo buvo suskirstyta lysvėmis, pievelei buvo skirta tik terasa prie 
gyvenamojo kambario, vasarą ten teikdavo pavėsį sena guoba ir 
dvi obelys. 

Nuo ilgo lietaus alaus bokalai liko be naudos, net sraigei nesi- 


norėtų prilakti vandeningame bizale. Reikėtų griebtis žirklių. 


Benediktas, vienturtis Margos vaikas, buvo rizikingai vėlyvas 
pirmagimis, po dviejų persileidimų gydytojai jai primygtinai pa- 
tarė nemėginti trečią kartą. Ir štai dabar, po šešiolikos metų, ji 
bejėgiškai nurydavo visus įžeidinėjimus, sugniuždyta sūnaus užsi- 
spyrimo. Paguodos ir vilties Marga sėmėsi iš iliustruotame žur- 
nale spausdinto straipsnio, kuris tokį fenomeną aiškino kaip vi- 
siškai normalų reiškinį. Baigiantis brendimui, buvo teigiama 
straipsnyje, tai praeiną. 

Marga išjungė dujinę viryklę ir nulipo į rūsį kviesti Rudolfo. 

Sulig kiekvienu laipteliu augo jos baimė, kad vyras vėl ims atsi- 
kalbinėti ir liks kiūtoti savo hobio kambaryje, palinkęs prie elek- 
troakustinių aparatų, be kurių beveik nieko nematė nuo tada, kai 
taip anksti išėjo į pensiją. Rudolfas Henleinas, buvęs administra- 
cijos tarnautojas, beveik nebeteikė reikšmės dienos šviesai ir mais- 
tui. Nors jo, šešiasdešimt trejų metų vyriškio, svoris medicininiu 
požiūriu buvo idealus, storulė Marga laikė jį per daug liesu, todėl 
lygiai du kartus per savaitę virdavo jo mėgstamiausią patiekalą, ir 
vis sėkmingiau. 

Benedikto santykis su tėvu buvo harmoningesnis, jei būtinai 
norisi vartoti žodį „santykis“. Rudolfas retai kišosi į šeimos gyve- 
nimą, buvo tylenis, kuris, nuo visų atsiskyręs, dvylika valandų per 
dieną kiūtodavo savo rūsyje, nusisukęs nuo pasaulio ir patenkin- 


tas tuo, ką veikia. Kartais jis kalbėdavosi pats su savimi, kapotai 


16 HELMUT KRAUSSER 


murmėdamas, o šiaip tylėdavo arba apsiribodavo būtiniausiomis 
bendravimo frazėmis. 

Taip buvo ne visada. Dar prieš kelerius metus kaimynai girdėjo jį 
kalbant. Kai kurie netgi tvirtino, esą jis kartais pasakodavęs anek- 
dotus, kuriuos išgirsdavęs kontoroje ir pasižymėdavęs ant lapelio 
užrašams. Tik jam išėjus į pensiją, atsirado tas visuomeninis aske- 
tizmas, dėl kurio Rudolfą praminė keistuoliu. Nuo tada jam viskas 
buvo vis tiek; kas beatsitikdavo, niekas neišplėšdavo jo iš letargo. 

Neseniai Marga susivokė mintijanti, kad sūnus ją tikrai labiau 
gerbtų, jei jos motinišką gerumą paremtų auklėtojas, autoritetin- 
gas ir griežtas, galintis, reikalui esant, ir užvožti. Po akimirkos, 
pasibaisėjusi šia mintimi, ji savaičių savaites nebenorėjo galvoti; o 
jos rūpesčiai tada sukosi apie virtuvės puodus bei kambarinius 


augalus ir ten taip pat prasmingai gyvavo. 


Keptos kiaulienos dešrelės su makaronais ir kopūstais. 

Benediktas įėjo į virtuvę ir ėmė šniurkščioti nuo jos kvapo. 

Sienojų remiama žemuma, išklijuota baltomis plytelėmis, pil- 
na tvyrančių garų. Per dvejus paskutinius metus Benediktas ūgte- 
lėjo dvidešimčia centimetrų, ir jam atrodė, kad senasis namas 
statytas nykštukui. Kiekvienas antstaktis reikalavo, kad jo metro 
ir devyniasdešimt penkių centimetrų ūgis rodytų pagarbą, o kiek- 
vienas gūžtelėjimas, kiekvienas nusilenkimas perdėtai skaudžiai 
atsiliepdavo kunkuliuojančioje Benedikto sieloje. 

Dangus lauke nūnai nusigiedrijo, pasidalijo į mėlynas ir pilkas 
juostas. Saulės šviesa krito stačiu kampu, o Henleinų šeimyna, 
visa, nors taip beveik niekada nepasitaikydavo, kaip tik tuo metu 
sėdo virtuvėje prie stalo. Garai laužė saulės šviesą, ir šioji suteikė 
idilės atspalvį kramtymui ir tylai. Saulės šviesa privertė Margą džiu- 
giai atsidusti ir, tarsi tik ir laukusi šios akimirkos, ji kažką ištraukė 
iš prijuostės kišenės. 

— Ką tik atėjo telegrama! — Marga mėgavosi, atkreipusi į save 
dėmesį, ištiesė sakinį it maišelį aukoms į ratą. — Rytoj mus aplan- 
kys tavo pusbrolis, — kalbėjo ji toliau, pasisukusi į sūnų, — beveik 


po trylikos metų. 

Benediktas pasidomėjo, kas per pusbrolis, ir sulaukė atsaky- 
mo, jog turįs tik vieną. 

— Pirmą kartą girdžiu, kad toks iš viso egzistuoja, — pareiškė jis. 

Nors žinojo, kad tai netiesa. Kažkur, ankstyvos vaikystės vaizdų 
registre, ties žodžiu „pusbrolis“ iš tiesų kažkas šmėkščiojo, kolia- 
žo fragmentai, žirklėmis karpyti skutai. 

— Atvažiuoja Konradas? — netikėdamas paklausė Rudolfas ir 
trimis pirštais pasitrynė nosies galiuką. 

— Taip! Klausykite: Būsiu rytoj priešpiet. Mielai praleisčiau pas jus 
keletą dienų. Labai džiaugiuosi. Nuoširdžiausi linkėjimai — Konradas. 

Rudolfas nieko nepasakė, tik atsilošė ir suraukė kaktą. Bene- 
diktas sutrynė savo dešrelę į riebiai blizgančią košę. 

— Ką tai reiškia, keletą dienų? Ir kodėl jis siunčia telegramą? 
Kodėl nepaskambina? Juk mūsų čia gali nė nebūti. 

— Bet tu eini į mokyklą, — tarė Marga, — kurgi mums daugiau 
būti? 

— Iš kur jis žino, kad aš einu į mokyklą? Gal aš numiriau? 
O jūs irgi. 

— Vaike! 

— Koks sušiktas elgesys, taip bac bac pačiam save pakviesti. 
Kiaulės akis reikia turėti! Juk tai begėdiška! 

Marga jį pertraukė, nuleidusi galvą sumurmėjo, kad prie pietų 
stalo nedera vartoti tokių žodžių, kaip „sušiktas“ ir tas kitas, o 
Konrado jie, žinoma, mielai laukią, jei jis po tiek laiko... nors 
tada jis. .. Ji užsikirto, o paskui tarė tvirtesniu balsu: 

— Šiaip ar taip, jis tavo tėvo sūnėnas. 

— Ar čia tas, kur paspruko naktį, niekam nieko nešnipštelėjęs? 

— Tai bjauri istorija, vaikiuk, mes tau pasakojome. .. 

— Nevadinkite manęs „vaikiuk“! Kiek galima kentėti? 

— Žinoma, mes jo labai laukiame. — Marga ragindama pažvelgė 
į savo vyrą. — Rudi, juk tu irgi džiaugiesi. 

Rudolfas tylomis linktelėjo. 

Sa niekuo neatsisveikinęs, Johanseris paslapčia paliko sostinę. 

Somnambelė dingo prieš septynias savaites, nė viena iš Kur- 
fiursto gatvės mergaičių neprisipažino, ką nors apie ją girdėjusi; 
taip pat reagavo policijos nuovados ir ligoninės. Nakties traukinys 
į pietines provincijas. Išvykti, iškeliauti. 

Suirusios spalvos debesų grumėjime. Tinklai iš stiklo ir plieni- 
nės vielos slėpė šviesos gyslų raizginį. Geltonai mėlynos dėmės, o 
paskui tamsa ir sunkuma, blyksinčios reklamos, vibruojančios 
minkštos atramos dilbiams. 

Johanseris prarijo tabletę rutaretilo, karčiai saldaus, pavojingo 
medikamento, sukeliančio emfazę arba depresiją, niekada neap- 
gaunančio, sustiprinančio dvasinę būseną iki kraštutinumo. 

Tą dieną Johanseriui pervedė kompensaciją, pusę sumos jis 
turėjo su savimi. Užteks, kad keletą mėnesių galėtų gyventi ne- 
varžomas. Slogučiai. Širdis daužėsi į šonkaulių narvą. Johanseris 


niekam nesakė, kur išvyksta. Mažai kam ir būtų rūpėję. 


Langų stiklai per lietų, vaikiškas žaidimas — stebėti žemyn rie- 
dančius lašus, spėlioti, kuris pirmas pasieks kraštą. Reikėdavo nu- 
matyti sankirtas, kuriose susijungdavo du latakėliai, imdavo tekė- 
ti greičiau ir dar aplenkdavo kitus lašus, jau, regis, pasiekusius 
finišą. Nūnai Johanseris vėl žaidė šį žaidimą, pasinėrė į vandens 
raizgalynę, kol traukinys išvažiavo iš miesto ir pasileido lėkti tokiu 
greičiu, jog vėjas išblaškė visus lašus, pavertė juos eilute nejudan- 


čių taškelių. 

Laišką žmonai Johanseris padėjo prie kriauklės; ten jį ras vė- 
liausiai. Šaltas raštelis. Netikslus, bet aiškus. 

Išeinu. Daryk, ką nori, kaip lig šiol. Visados. 

Raštelį jis pasirašė Mano Konradas, paskui dar brūkštelėjo krei- 
vą liniją. 

Nakties sukeltos, šėlo užslėptos nuotrupos. Į galvą lindo seniai 
iš atminties ištrintos kryžkelės, nepadoriai kėtojosi, tarsi dar kar- 
tą būtų galima pasirinkti kitą kryptį, tarsi ruoštųsi gimti lygiagre- 
tūs pasauliai. Chimeros pašaipiai rodė, kaip viskas būtų galėję klos- 
tytis, jeigu, jeigu tik... Tai atsėlino, žeminančiai ir niekšingai, be 
jokio įspėjimo, lyg tarp kitko prasprūdo pro planus, pro bet kokį 
apdairumą, prasprūdo. Didingi, iki smulkmenų tikslūs ketinimai; 
nuolatos įsimaišydavo visokiausi menkniekiai, monotoniškai kiauk- 
sintys įžūlūs nykštukai, žmogeliukais virtę nuodingi uodai, klasto- 
jo ir perdažinėjo, nusuko kelią, išgrindė taką atidėliojimais, poil- 
sio aikštelėmis, atsiprašinėjimais — taip tuščiai praėjo laikas. 

O Somnambelė? Kas, jei ji staiga grįžtų, pramuštgalviškai grįž- 
tų iš pragaro, nes, ko gero, buvo sulaikyta ir laukė paramos? 

Norėtum. Somnambelė sulaikyta, kvailystė! Teikiu sau per daug 
reikšmės, aš nebuvau jai svarbus, nebuvau realus. 

Somnambelė dingo neatsisveikinusi, nepaliko jokio raštelio, iš- 
nyko kaip lašas jūroje. Galima aiškinti ir teatrališkai, kai esi kupė 
vienas su laiku. 

Aš ir vėl sau per geras, saldus ir glitus. Aišku kaip dieną, ji 
nemanė, kad aš vertas kokios nors žinios. 

Johanseris vėl nurijo rutaretilą. 

Jaunystėje aš nepaprastai mėgau meną... Nuostabi ateitis tapo ap- 
gailėtina dabartimi. Tai varginga mechanika... Prisiminimai. .. Jie dės- 
tomi ne šiandieninio pasaulio stiliumi, nes šis stilius nepriklauso nuo 
manęs, ir jei šnekėsiu visai atvirai, aš jo nemėgstu. 

Johanserio žvilgsnis nuslydo nuo eilučių, kurias mokėjo at- 
mintinai. 

Traukinys prašvilpė pro tolimiausius sostinės priemiesčius. Nak- 
tis be kontūrų. Šviesoforai, žali arba raudoni. Lietaus lašų žaidi- 


mą paskutinį kartą jis žaidė tėvo automobilyje, ant užpakalinės 

sėdynės, prieš dešimt tūkstančių metų, o gal šiek tiek mažiau. Ko 
gero, praeis ne viena savaitė, kol Katrina jo pasiges, kol ji, sakyki- 
me, tarp dviejų švenčių, ras raštelį, ko gero, tik tada, kai puvėsių 
smarvė atves ją į virtuvę. 

Ne. Verksminga hiperbolė! Katrinos kaltė kur kas menkesnė 
už jo. Gana priekaištų. Pusė kompensacijos priklausė jai. Gana, 
daugiau nei gana, gali nesiskųsti. Iš pradžių ji tikriausiai suglums, 
o paskui apsidžiaugs. Komos marginalijos. 

— Aš turiu PABUSTI, PABUSTI ir ŽIŪRĖTI, — tarė Johanseris garsiai ir 
skėlė sau antausį. 

Kad ir kaip jis norėjo mėgautis prieš jį atsivėrusia tuštuma, 
laikyti ją nauja veiklos erdve, išvykimo nuotaika liko slogi. Kol jis 
dar turėjo sąmonę, laisvės pojūčio nebuvo. 

"Pabėgimui palengvinti turėjo du pakus po šešias skardines, alus 
iš pietų, prisitaikyti prie atmosferos. 

Reikėjo pasiimti citrininio vyno, ten, pietuose, jo tikrai ne- 
gausiu. 

Lengvas vynas iš Peloponeso, sausai rūgšti puokštė, jį rekomen- 
davo Atanas, graikas ant kampo, vadino jį „citrininiu vynu“, dėl 
ryškaus limečių aromato, keistenybė, į kurią Johanseris įjunko. 
Paskutiniu metu jo dozė siekė du litrus per naktį. 

Nieko nenoriu pasigesti iš šito miesto. Net Somnambelės. Plika 
pradžia, užteks misti dvėseliena, pradžia turi būti plika ir šalta, išės- 
dink tatuiruotes, palik atvirą gyvą mėsą, jei reikia. Be gailesčio. 

Archyve Johanseris paliko tokią painiavą, kuri žlugdys instituto 
darbą metų metus. Kol suvoks visą jo machinacijų mastą, — jei iš 
viso jį kada nors pastebės, — tyrimas jau atsidūręs labirinte, vo- 
kiečių romantizmo istorija virtusi sumiša griuvėsių krūva iš atvirų 
klausimų, neišsprendžiamų prieštaravimų. Johanseris tuo visiškai 
nesidžiaugė. Jis nesiėkė amžiams sugriauti tiesos ar to, kas ja lai- 
koma. Tik norėjo ją sudėlioti naujau, įdomiau, bet šią jo veiklą 
įžūliai nutraukė, jam išmokėjo kompensaciją ir panaikino etatą. 
Kaip tik jo. Koks farsas! Tie kvailiai, turėję teisę vadintis jo „kole- 
gomis“, niekam tikusi šunauja, apgailėtini diletantai, vieną dieną 


jie gal dar puls į neviltį ir šauksis jo pagalbos, mėgins jį susigrąžin- 

ti, išties prieš jį raudoną kilimą it blizgantį nuo gleivių liežuvį — ką 
jis tada atsakys? 

Ak, aš tuščiagarbis, tuščiagarbis ir juokingas, griebiuosi kaip 
skęstantis šiaudo, ne, niekada, niekada jie manęs nesišauks, su- 
šluos viską po kilimu, kol šis susiraukšlės, tai, kas netinka, išmes į 
šiukšles, tai, kas kreiva ir šleiva, išlygins žirklėmis, be skrupulų, 
nupjaus kupriui kuprą ir pririš ją ant įkritusio pilvo. Teisybė mie- 


ga Prokrusto lovoje. 


Somnambelė. Ji negali būti mirusi. Numirėliai riogso. Numi- 
rėliai negali paslėpti savo pėdsakų, tyso kur nors ir pūva, juos 
randi pagal smarvę, net jei pultų į veikiančius ugnikalnius, su sun- 
kiausiais svarmenimis nusiskandintų ežere, ištirptų rūgšties vo- 
nioje, šoktų iš lėktuvo virš Arkties arba... 

Johanseris nuvijo tą mintį, išgėrė pirmą skardinę alaus ir čiupo 
laikraštį. 

Somnambelė. Tas seksas visada buvo su baime, seksas su bai- 
me, šaltai įkišt, šaltai ištraukt. Mergaitė iš Kurfiursto gatvės. Suti- 
ko ją užpernai rudenį, slampinėjo pigiausiųjų ruožu, tą vakarą 
perėjo tris kartus pirmyn ir atgal, rinkdamasis lygino veidus ir 
ūmai išvydo stovint ją, naują ir puikią, turbūt debiutantė, keletą 
minučių be žado spoksojo į ją, kol ji tyliai ištarė: 

— Nori? 

Baugščiai, be merkantiliško šio įprastinio klausimo skambesio. 
Nuo pat pirmos akimirkos jis tapo nuo jos priklausomas. 


Nereikia apie tai galvoti. Grožybė nelinkusi apsistoti, ji keliauja. 


Dienraščio „Įvairenybių“ skyrelyje buvo rašoma, kad Japoni- 
joje esama automatų, pardavinėjančių nešiotus moteriškus apati- 
nius, perskaičiavus kursą, už vienetą šešiasdešimt markių. Preky- 
ba klestinti, o teisingumas, nežiūrint nelanksčiausių pornografi- 
jos įstatymų, nerandąs prie ko prikibti. 

Būdamas dešimties, Johanseris jau geidė kaimynų mergaitės 
baltinių, skaisčiai baltų, plazdančių vėjyje. Ta dingstimi kartą net- 
gi buvo priėjęs artyn ir tikrai būtų pavogęs kokį drabužį, jei apie 

išdžiaustytas kelnaites nebūtų tvyrojęs griežtas ir dorovingas skal- 
bimo miltelių kvapas. Jis nuvertino ranka pasiekiamą grobį, at- 
ėmė visą žavesį ir šilumą, visą dėvėjimo autentiškumą. Prakaituoti 
kraščiukai, gaktos plaukeliai, net šlapimo dėmelė, taip, kaip tik 
maža šlapimo dėmelė, būtų stiprinę troškimą juos uostyti, glausti 
medžiagą prie skruosto, vynioti apie penį. Skalbimo mašinos ka- 
tarsyje fetišai virto anonimiškais medvilniniais skudurais, be jo- 
kio žavesio ir erotiškumo. 

Johanseris išgėrė į Japonijos vyrų sveikatą ir atsivertė literatū- 
ros puslapį. Ten rado straipsnį apie palindromus, kuris jį labai 
sudomino, Johanseris mėgavosi tokiais kūriniais, kaip „Savas ėmė, 
savas“ arba „O kas sako“, iš vidinės kišenės išsitraukė lapą popie- 
riaus ir ėmė bandyti jėgas šiame žanre, daugiau nei valandą mėgi- 
no sukonstruoti pilną palindrominį sakinį, laužė galvą, kol paga- 
liau geriausias jo kūrinys skambėjo taip: 

Dein Grab, Reittier, barg Neid. * 

Sakinys, kurį vieni būtų palaikę hermetišku, kiti miglotu, Jo- 
hanseriui staiga įgavo tulžingą prasmę. 

Aš buvau jojamas gyvulys, jojamas gyvulys, geriau nepasakysi, o 
kai ateis kapų plėšikai, keiksis: Tavo griaučiai, Konradai, tavo li- 
kučiai pažaliavę iš pavydo, pavydo ir pagiežos, pavydo dėl to, kas 
buvo, kam tu negalėjai atsispirti. Buvai tik kledaras, menkavertis 
nešulinis kuinas, ant kurio galiuką kelio teikėsi joti didieji, ir turi 


tuo džiaugtis, daugiau niekam tu netikai. 


* Tavo kape, jojamas gyvuly, slypėjo pavydas (vok. ). 

— Liišiks istorija, — šnekėjo Marga, — mes tau ją esame pasako- 
ję, bet tu gi niekada neklausai, apie tą avariją, ar dar atsimeni? 
Tokia nelaimė. Tau buvo lygiai treji, laidotuvės, o kaip tu bijojai 
kapinių... o Konradas tuo metu buvo įpusėjęs abitūrą ir susido- 
rojo, netgi puikiai susidorojo, nors kiekvienas būtų užjautęs. .. 
Paskui jis pabėgo, nespėjom nė apsižiūrėti, paprasčiausiai dingo, 
tai buvo negražu, nelabai gražu, na, taip, mes, tiesa, nelabai daž- 
nai ir matydavomės, gal dukart per metus, o kai miršta tėvai, pa- 
meti galvą ir nieko nežiūri. Galėjo daryti, ką nori, jau buvo pilna- 
metis, bet galėjo ir įspėti, gi mes balažin ko prisigalvojome. Tik 
gerokai vėliau, po penkerių metų, manding, gavome atviruką, per 
Kalėdas, o paskui dar vieną. Juk mes būtume juo pasirūpinę. Ar 
ne, Rudolfai? Tikrai būtume, bet jis paprasčiausiai dingo. Ir netgi 
tapo daktaru, hm hmm, mūsų giminėje yra daktaras, galėtum pa- 
simokyti, sūnau, aš net nežinau, kas jis per daktaras, to jis nepa- 
rašė. Dangau, dabar jam jau kokie, pala, suskaičiuosiu, kokie tris- 
dešimt dveji ar treji? Tylus buvo vaikas... daug skaitė, jį amžinai 
matydavai su kokia nors knyga. Taigi. Ir kurgi jį apgyvendinsime? 
Gi neguldysiu jo ant kušetės. Kai hobio kambarys dar nebuvo 
užimtas, turėjome ir svečių kambarį, buvo visai ne pro šalį. Taigi. 
Niekur nedingsi. Gaus miegoti tavo kambaryje. 

— Ne, — ramiai, prislopintu balsu atsakė Benediktas. — Tik- 
rai ne. 

— Juk tu vis tiek pusę laiko praleidi sandėlyje! Mes ten patiesi- 


me seną čiužinį.... 

— Ne, — griežtai pakartojo Benediktas. — Į mano kambarį nie- 
kas svetimas neįkels kojos. 

— Bet jis gi tavo pusbrolis, ne svetimas! Turime elgtis svetingai, 
suprask, jei jau kitaip neišeina... 

Vaikinas stumtelėjo neišvalgytą lėkštę, sunėrė pirštus ir, grės- 
mingai suraukęs antakius, iš padilbų dėbtelėjo į motiną: 

— Gal užmiršote, kad kambarys man reikalingas mokytis. Man 
reikia susikaupti, aišku? 

Marga nežinojo, kaip atremti šį argumentą, toks jis buvo sva- 
rus ir taiklus. Žinoma, Benediktui reikia mokytis, apskritai, tai 
svarbiausia, bet... 

— Rudi! Na, sakyk ką nors pagaliau! Gi neapgyvendinsime Kon- 
rado viešbutyje, į ką tai būtų panašu? Ir, Dieve mano, Benai, porą 
dienų galėtum pasimokyti ir sandėlyje, kaip nors susikaupsi, nie- 
ko gi čia baisaus. Juk tau gerai sekasi mokykloje? Juk neturi bėdų, 
ar ne? 

Benediktas nusuko žvilgsnį nuo motinos ir įsispoksojo pro langą. 
Užsimerkė, lyg būtų nežmoniškai pavargęs. Suko ranką tipišku 
rylininko judesiu. 

— Kaip tau matematika ir lotynų? 

— Na štai! Juk susitarėme, kad čia mano problemos. Tas klausi- 
nėjimas man per gerklę lenda! Juk aš nekišu nosies į jūsų reika- 
lus! Liepą gausite atestatą, tada ir pamatysite pažymius. 

— Tai viskas gerai? 

— Viešpatie Dieve, taip! 

Vangi Benedikto laikysena dingo, atrodė, kad jis tuoj pratrūks 
pykčiu; bet šit jo veidas nelauktai atsipalaidavo, tik smilkiniai tvink- 
sėjo, lyg jis svarstytų kažkokią idėją. 

— Gerai, — staiga tarė jis. — Iš mano pusės. Porą dienų. Bet ne 
daugiau. 

Marga su palengvėjimu atsiduso ir iš dėkingumo perbraukė sū- 
nui per plaukus. Šis išsisuko nuo glamonės, netaręs nė žodžio, 
uždūmė laiptais į sandėlį, į savo kompiuterinę, uždarė angą ir pra- 


leido popietę prie ekrano. 

Marga ir Rudolfas tylėdami valandėlę dar pasėdėjo virtuvėje. 
Abu mėgino nušluostyti dulkes nuo prisiminimų apie Konradą, 
sudėlioti pražuvėlio paveikslą. 

— Jis buvo šiek tiek panašus į Beną, — prabilo Marga. — Tylus, 
bet toks pat maištingas. Manding, jiedu net iš veido panašūs, o gal 
aš klystu? Keista, anksčiau niekada neatkreipiau dėmesio. Reikės 


atsinešti senas nuotraukas. 


Henleinų ir Johanserių šeimos kitados gyveno vos per pen- 
kiasdešimt kilometrų, tačiau svečiuodavosi vieni pas kitus tik per 
didžiausias šventes. Netikrų brolių Ervino Johanserio ir Rudolfo 
Henleino santykius aptemdė ginčai dėl palikimo; galop jiedu su- 
sitaikė, bet tikro nuoširdumo jau nebebuvo. Šiaip ar taip, mote- 
rys sutarė gerai, o Marga visada buvo labai meili mažajam Konra- 
dui, jau vien todėl, kad jų bevaikiuose namuose žaisdavo mažylis. 
Ji kasmet duodavo Konradui padėti į taupomąją kasą po šimtą 
markių, o konfirmacijos proga dovanojo patefoną. Pateftonu Kon- 
radas taip džiaugėsi, kad savo tetą apkabino ir pabučiavo, nors 
šiaip vengdavo bet kokių prisilietimų. Tos akimirkos, to konfir- 
manto džiaugsmo Marga niekada nepamirš. Bet kitais metais Mar- 
ga jau laukėsi Beno, ir nuo tada jos prisiminimai apie Konradą 
blausūs, liko tik sustingę vaizdai, kuriuose toks pat sustingęs, už- 
daras jaunuolis, kuriam jo motina, Edvina Johanser, iš rankų nuolat 


turėdavo plėšti „Reclam“ leidyklos knygas*. 


— Man tikrai įdomu. Tau ne? 
Rudolfas, kuris, įsmeigęs žvilgsnį į niekur, įkritusiais skruos- 


tais, apie kažką, regis, mąstė, vėl linktelėjo. . 


* Kalbama apie „Reclam“ leidyklos leidžiamas nebrangias nedidelio formato 


knygas minkštais viršeliais. (Vert. past.) 

Pries trylika metų Konradas Ezechielis Johanseris (kirčiuoti 
pirmąjį skiemenį) pradėjo studijuoti sostinės universitete, o kol 
jam pervedė našlaičio pašalpą ir gavo pirmąją iš kelių stipendijų, 
porą savaičių dirbo automobilių stovėjimo aikštelės sargu. Jis studi- 
javo germanistiką, filosofiją ir meno istoriją ir visas specialybes bai- 
gė geriausiai iš viso kurso, o tai niekam daugiau nebuvo pavykę nuo 
1925 metų. Po rekordiškai trumpo laiko — tik septynių semestrų — 
jis apgynė darbą apie Vakenroderio „Nuoširdžių meną mylinčio 
vienuolio pasipasakojimų“ leidybos istoriją ir sukėlė apstulbusių 
specialistų sluoksniuose tikrą sensaciją. Daugiau savo malonumui 
jis įgijo dar vieną specialybę — tapo diplomuotu gratologu. 

Vokiečių romantizmas anksti tapo jo specializacija, per tą be- 
galinę aistrą, su kuria jį studijavo, Johanseris liko vienišas; o as- 
meninį gyvenimą praktiškai sudarė šešios valandos miego, kurios. 
jam atrodė pakankamos ir ganėtinai erzinančios. Netoli Silezijos 
vartų Johanseris kaip subnuomininkas turėjo menkutį kambariūkš- 
tį ir gyveno misdamas daugiausia itališkais koldūnais iš pakelių. 
Neleido sau beveik jokios prabangos, išskyrus antikvarinės kny- 
gas ir tai, kad kartkartėmis apsilankydavo viešnamyje. 

Perdėtas prakaulaus, linkstančio nuo kaktos plikti keistuolio 
uolumas jo profesoriams greitai tapo nemalonus, Johanseris pra- 
noko juos visa galva, veikiai jau niekas daugiau nedrįso leistis su 
juo į disputus specialybės temomis, pernelyg gerai jis žinojo visas 
detales, pernelyg tikslus ir išsamus duomenų bankas slypėjo jo 
galvoje. Jei kam nors vis dėlto pavykdavo aptikti jo silpną vietą, 

tas neilgai džiaugdavosi. Per keletą dienų Johanseris atsirevan- 
šuodavo, ir taip nuodugniai, kad po to jo vargšė auka galėdavo 
laikyti save laimės kūdikiu, jeigu jai pasisekdavo išlaikyti bent jau 
puskvaišio statusą. 

Iš pradžių kurso draugai kuo pagarbiausiai vadino Johanserį 
„vaikščiojančia kartoteka“, vėliau, su pašaipa ir neapykanta, „kar- 
totekiniu lavonu“, nes jis ėjo per gyvenimą tarsi koks zombis — 
išblyškęs, juodai apsirengęs, beveik be mimikos. Rankos kadara- 
vo priešais kūną, pečiai gūžojo sulig skruostais. Nuolatos pasken- 
dęs savo mintyse, jis retai sveikindavosi, niekam nežiūrėdavo tie- 
siai į akis, studentų valgykloje visuomet sėdėdavo vienas, o tas, 
kas ieškodavo jo artumo, atšokdavo tarsi nuo šaltos mašinos, su- 
teikiančios trumpą ir tikslią informaciją joje užprogramuotais klau- 
simais, ir tiek. 

Johanserį pradėjo laikyti pasigailėjimo vertu genijumi, turin- 
čiu bendravimo sutrikimų. Tie, kurių nuomonė buvo ne tokia 
palanki, vadino jį pasprukusiu autistu arba, dar blogiau, šlykščiu 
kiaulišku karjeristu, norint išlaikyti lygias studentiškos konkuren- 
cijos galimybes, prieš tokius esą reikėtų sukurti įstatymą. 

Ji pažįstąs niekas negalėjo tvirtinti. 

Ir neapykanta, ir susižavėjimas ištirpo, nesulaukdami jokios re- 
akcijos, virto abejingumu. Pokalbiai apie Johanserį apsiribodavo 
trumpai išsakytais vertinimais, simpatija arba panieka. Trūko fak- 
tų, detalių, kad galėtum atsispirti, daugumai jo aplinkos žmonių 
jis tebuvo abstrakcija — egzistuojanti, tačiau beformė, vardas, ku- 
ris tarsi nereikalingą miglotą atgarsį, tarsi nepraktišką savo egzis- 
tencijos įrodymą tamposi su savimi kūną. 

Vis dėlto kelios kekšės patyrė, kad toji abstarkcija jautė silpny- 
bę mažutėms pėdoms ir grakščioms čiurnoms, kad ji nuolatos 
klausinėdavo, kiek kainuotų žaidimai su šlapimu, ir kaina jam vi- 
sada atrodydavo per didelė; „pliurpa, parazitas“ sakydavo jos apie 
tokius, susijaudinimo besisemiančius iš derybų, o pagrindinį da- 
lyką paskui gaunančius dykai ir namie, — bet daugiau ir jos neži- 
nojo, nes galimybe joms išsipasakoti, bent jau užsiminti apie savo 
ledinio stingulio priežastį Johanseris niekados nesinaudodavo. O 


kekšės jo ir neversdavo. 

Šiek tiek daugiau Johanseris atsiskleidė laiškuose, susirašinė- 
damas su specialybės autoritetais iš viso pasaulio. Tuose laiš- 
kuose, kuriuose šiaip buvo gvildenamos tik dalykinės temos, Jo- 
hanseris atrodė žavus, sąmojingas, mandagus, be arogancijos ir 
liguistų ambicijų. Tik jeigu kas nors pasiūlydavo susitikti, Jo- 
hanseris grubiai atsisakydavo, net nesistengdamas kaip nors iš- 
sisukinėti. Aiškiai ir nedviprasmiškai parašydavo siūliusiajam, 
kad jam nerūpį pasišnekėti žodžiu ir kad abiem būsią naudin- 
giau išlaikyti pašto kelio sukuriamą distanciją. Kartais jis susi- 
durdavo su audringu nepasitenkinimu, tačiau dažniausiai atsi- 
sakymą priimdavo. Taigi susiklostė taip, kad raštu Johanseris 
užmezgė visas pažintis ir draugystes, kurių negalėjo pasiekti, kas- 


dien bendraudamas su žmonėmis. 


Metus prieš darbo gynimą Johanserio būdas ūmai ėmė keistis. 

Niekas nepastebėjo kokio nors išorinio postūmio, bet Johan- 
seris tapo malonesnis, draugiškesnis, glumino aplinkinius, kartais 
sutikdamas paplepėti net ir banalesnėmis temomis. Jis nebešok- 
davo badyti akių kiekvienam, kuris neprilygo jam savo žiniomis, o 
maloniai viską išklausydavo ir tik gale pasakydavo keletą švelnių 
pastabų, kaip kitaip dar būtų galima pažvelgti į tą dalyką. Net 
kasdieninius susitikimo ritualus Johanseris staiga ėmė vykdyti be- 
veik nepriekaištingai, teiraudavosi apie savijautą, sveikatą ir šeimą 
ir atsakinėdavo į tokius pat klausimus, tiesa, šykščiai, bet neišsi- 
sukinėdamas. 

Tie, kas jau anksčiau jo nekentė, nuo šiol pradėjo nekęsti dar 
labiau ir toje staigioje permainoje įžvelgė prisitaikėlišką išskaičia- 
vimą, atsiradusį neva todėl, kad ligšioliniu elgesiu nieko nepa- 
sieksi. Kiti, kurie vienodai žavėjosi juo ir jo prisibijojo, su paleng- 
vėjimu sutiko šį pokytį, jų santūrus pagarbumas virto neslepiama 
pagarba. 

Kai vienas iš tų, kurie kartu rengė daktaro disertaciją, pagaliau 
drįso paklausti, kodėl anksčiau jis buvęs toks kitoks, Johanseris 
šypsodamasis atsakė, jog jam pačiam daug kas atrodą nesuvokia- 


ma ir jog dabar jis matąs pasaulį kitomis akimis. Tai, kas anksčiau 

jam buvo uždėję akidangčius, Johanseris vadino bizalu iš nepasi- 
tikėjimo, drovumo ir užsispyrimo, netgi pasišaipė iš to dirbtinai 
šventeiviško eskapizmo, per kurį taip ilgai gyveno nuošaliai nuo 
žmonių. 

Johanseris dar išvardijo daugybę simptomų ir padarinių, ta- 
čiau viso to priežastį atkakliai nuslėpė, įsegęs į tai, ką ištrynė iš 
atminties. 

Per Kalėdas, apimtas jausmo, jog jau seniai nebuvo apkabinęs 
žmonijos, Johanseris išsiuntinėjo visiems, kieno vardai jam tik 
atėjo į galvą, sveikinimo atvirukus, iš viso keturiasdešimt, tarp jų 
vieną ir Rudolfui ir Margai Henleinams, vieninteliams gyviems 


giminaičiams, praaugtos epochos reliktams. 


Atrodė, kad Johanserio pasikeitimas sulaukė atpildo. 

Netrukus jis susipažino su Katrina ir su ja, jauna dailininke, 
pirmą kartą patyrė neperkamą seksą. Katrina užkalbino jį gatvėje, 
gal padėtų jai į ketvirtą aukštą užnešti paveikslą. Paskui, drąsos 
priepuolio pagautas, Johanseris sutiko išgerti pasiūlytą puodelį 
kavos, o to, kas dar įvyko tą dieną, jis visą gyvenimą negalėjo sau 
kaip reikiant paaiškinti. Jie siautė kiaurą naktį, iki visiško išseki- 
mo, vėliau abu tvirtino niekada nepatyrę didesnės pilnatvės. Pas- 
kui per tris panašias naktis abu sutarė, jog jiedu skirti vienas ki- 
tam. Konradas atsisakė savo nusususio kambariūkščio ir persi- 
kraustė pas ją, vadino ją „dievaite“, „mater ecstatica“*, valandų 
valandas čiulpdavo jos kojų pirštus, o per pertraukas galvodavo 


apie nuolatines pajamas. 


Katrinos paveikslai jam mažai ką sakė. Šiuolaikinis menas, ne- 
svarbu, kokios srities, jo nejaudino, susidurdavo su juo visada tik 
tiek, kiek reikalavo būtiniausia privalomoji programa. Johanseris 
narsiai stengėsi rasti gelmes žvėriškai margose Katrinos spalvų 
džiunglėse ir suteikti pagyroms sąžiningo pasigėrėjimo skambesį. 


O ją, priešingai, siaubingai jaudindavo, kai jis kuždėdavo jai į ausį 


* Ekstazės įkvėpėja (Jot. ). 

romantinius eilėraščius, tada ji dažnai puldavo ant jo stimburio ir 
mėgaudavosi akimirka, kai jam užlūždavo balsas, kai jis dejuoda- 
vo ir švargždavo per išsiliejimą, kai eilės sutrupėdavo, virsdamos 
padriku lekavimu. 

Netrukus po to, kai Johanseriui buvo suteiktas daktaro vardas 
(summa cum laude*), jiedu susituokė, pusiau iš perdėto įsimylė- 
jėlių veiklumo, pusiau dėl to, kad Katrina turėjo Šveicarijos pasą 
ir norėjo galutinai atsikratyti nervus gadinančio vaikščiojimo po 
kontoras. 

Tuo metu, po penkių mėnesių ir penkių šimtų orgazmų, jie 


buvo laiminga pora. 


* Su pagyrimu (lot. ). 

[sciktas pirmas pakas su šešiomis skardinėmis pabėgimui pa- 
lengvinti, antra valanda nakties, tarpinė stotis šalies viduryje, ap- 
šviesti dangoraižiai, ledinė šviesa. 

Tavo kape, jojamas gyvuly, slypėjo pavydas. Tu, Pseudopegase, 
tiek daug žinojęs — girdėjai viską, kas buvo kuždama tau ant bal- 
no, bet niekuo nepasinaudojai, sutramdytas pavadžių ir pentinų, 
priverstas tylėti. Nuskendo mano šiaudai, visi. Kapstykis pats, ke- 
purnėkis, ir viskas išplauks į paviršių — žiū, kiek nedaug manęs 
kyšo iš mėšlo — metras aštuoniasdešimt, vertikaliai ištempus, gy- 
lis, į kurį kišami lavonai, ankštame mediniame namelyje, be tua- 
leto ir be langų. 

Avarinis apšvietimas. Johanseris atsistojo, abiejose rankose po 
skardinę alaus, ir ėmė suktis, nebyliai šokdamas, vilkdamas kojas, 
iš lėto. 

Noriu dar kartą pasvajoti, pasvajoti apie viską, kas sužlugo, su- 
degė, sustingo, suakmenėjo, ko neišreiškia žodžiai, tik jausmai, 
kvapai, skutai iš permatomo rūko pažeme. Kalbėkime aiškiai: aš 
nebuvau labai svarbus. Pašto pasiuntinys, besistengiantis iššifruo- 
ti lietaus nuskalbtus adresus, užuot sviedęs juos į nežinią kaip ne- 
įskaitomus. Mirusių laiškai, laiškai nemirusiems. Reikės poros 
dešimtmečių, kad ištrintų iš atminties mano darbą, poros de- 
šimtmečių, ne daugiau, daugiau laikas su manimi nesiterlios. Esa- 
ma blogesnių dalykų. Pavyzdžiui, lemtis tupėti kur nors Etnijoje, 
kulkų išvarpytame daugiaaukščiame name, be vandens ir šaud- 


menų. Reikia galvoti, kad viskas reliatyvu. 

Johanseris išėjo iš kupė, marškiniai karojo virš kelnių. 

Akyti kaulai, virš kurių it popierius dovanoms ištempta mėsa ir 
oda. Dar kartą pasvajoti, o paskui išmesti, nuplauti. 

Traukinio tualetas buvo prabangiai nukabinėtas trimis dideliais 
veidrodžiais. Johanseris užsklendė duris, išsitraukė savo lyties or- 
ganą iš kelnių prarėžo ir apžiūrėjo jį įvairiausiomis veidrodžių per- 
spektyvomis. Objektas jaudino mažiau nei įsivaizdavimas, kokią 
grėsmę jame įžvelgtų netikėtai užėjusi moteris. Akimirką pasvars- 
tė, gal atsklęsti duris ir palaukti, kas ateis. Tačiau to nepadarė, nes 
vien vaizduotės užteko erekcijai, tereikėjo paplušėti dvi minutes, 
kol iš apgirtusio nuo alaus stimburio trykštelėjo skystis. Nulei- 
džiamas vanduo. Audringos ovacijos. 

Kadangi keli lašai pravarvėjo pro šalį, Johanseris popierine 
nosine kruopščiai nušluostė grindis ir klozeto kraštą. Kelnių už- 
trauktukas jam skaudžiai įžnybo į sėklidę. Johanseris išsišiepęs 
dėbtelėjo į savo veidą veidrodyje ir pasilenkė prie stiklo, norė- 
damas susiglausti kaktomis su savo atvaizdu ir mažumėlę pasi- 
mėgauti vėsa. 

Tačiau nepataikė. Jo galva nuslydo pro šalį ir liko gulėti atvaiz- 


dui ant peties. Atvaizdas nusišypsojo ir pamasažavo jam sprandą. 

D ar prieš tapdamas daktaru, Johanseris gavo dešimtis viliojan- 
čių pasiūlymų. Leidyklos, laikraščiai, net aukcionai mėgino jį su- 
saistyti, deja, nesėkmingai, Johanseris buvo seniai apsisprendęs. 

Sostinėje buvo įsikūręs Vokiečių romantizmo institutas, kita- 
dos įsteigtas privačių asmenų ir tik šešiasdešimt procentų savo 
skurdžių lėšų gaunantis iš mokesčių, o šiaip turintis laikytis iš au- 
kų ir steigėjų palikimų nuošimčių. Savo tarnautojams institutas 
vargu ar galėjo pasiūlyti bent du trečdalius universitetuose moka- 
mų atlyginimų, tačiau Johanseris nedvejojo nė sekundės ir pasi- 
rašė sutartį, pagal kurią oficialiai vadinosi iškaršusio profesoriaus 
Biūlerio archyvaro asistentu, o praktiškai tapo vienvaldžiu dau- 
giau kaip 920 000 dokumentų, rankraščių, pirmojo leidimo eg- 
zempliorių ir kitokios medžiagos šeimininku. 

Instituto kompetencijos sritis buvo nepaprastai išplėsta, jam 
priklausė visas literatūrinis palikimas maždaug nuo 1770 iki 1860 
metų, kad būtų galima tyrinėti ir pirmtakus, ir atgarsius. Atrodė, 
kad Johanseris idealiai tiko archyvaro vietai, jau vien todėl, kad 
turėjo dirbti savarankiškai ir jam nereikėjo nustatyta tvarka kas- 
dien bendrauti su kitais dvidešimt trim instituto darbuotojais. 
Mainai tarp įvairių skyrių (archyvo, restauracijos, periodikos, kri- 
tinių leidinių, palikimo, skaityklos) šlubavo, institutui ne tik trū- 
ko lėšų, visuomenės susidomėjimas taip pat nuolatos mažėjo. Li- 
teratūrinis vokiečių romantizmas seniai buvo išėjęs iš mados, nuo 
tada institute tvyrojo rezignacijos ir ateities baimės atmosfera. Dau- 


gumos darbuotojų požiūris į darbą buvo lankstus, o kartais ir at- 

sainus. Čia sustojo visas pasaulio laikas, atrodė, jog niekur nerei- 
kia skubėti, užtekdavo aplaidžiai sutvarkyti būtiniausius reikalus, 
kad nežlugtų pati įstaiga. 

Archyvo valdytojas galėjo elgtis kaip tinkamas ir daryti su Čia 
esančia medžiaga, ką širdis geidė. Tiesa, tyrinėjimų projektai tu- 
rėjo būti išdėstomi raštu ir pateikiami instituto direktoriui prof. 
dr. Cumratui tvirtinti, bet tai vykdavo kone perdėm be diskusi- 
jų — formalumas, ne daugiau. 

Buvo darbuotojų, kurie trokšte troško vietos archyve ir ne- 
nuilsdami įrodinėjo Cumratui ir Biūleriui savo tariamą pirmeny- 
bę. Johanseris buvo dvidešimt ketverių, ir tai davė puikią dingstį 
pulti; todėl Biūleris, jaunojo genijaus užtarėjas ir gerbėjas, galuti- 
nai neišėjo į pensiją. Vien jo vardas it skydas saugojo naujoką, o 
pats Biūleris rodydavosi archyve ne dažniau kaip du kartus per 
mėnesį. Nuostabios Johanserio esė, vienodai trykštančios rimtu- 
mu ir susižavėjimu, neįprasto požiūrio drąsa ir pagarba tradicinei 
metodikai, pažadino likusį Biūlerio idealizmą, ir, nepaisant viso 


pasipriešinimo, jis pakišo globotiniui savo vietą. 


Johanseris pradėjo dirbti, ir viesulas praūžė per institutą. Nie- 
kas neliko kaip buvę, jaunasis šeimos galva visur kišosi, visko klau- 
sinėjo, naršė visas įstaigos struktūras iki smulkiausių atšakėlių, 
beveik visiems gadino nervus ir įsigijo tiek priešų, kad būtų užte- 


kę devyniems gyvenimams. 

P rieš pusę trijų nakties Marga pašoko iš miego. 

Šimtai vabalų ropojo jai per veidą, juodi blizgantys vabalai su 
didelėmis žnyplėmis — pridėjo kiaušinėlių jai į šnerves ir dingo 
prie plaukų šaknų. 

Valandžiukę Marga sėdėjo lovoje, kasėsi, klausėsi kimaus Ru- 
dolfo alsavimo. Mėnesiena melsvino jos drebančių rankų šešė- 
lius. Marga nusiklojo, tylomis įsispyrė į odines šliures, nulipo laip- 
tais žemyn, apgraibomis susirado durų rankeną ir vienais nakti- 
niais marškiniais išdūmė į sodą. 

Benediktas buvo kine ir iki vidurnakčio negrįžo namo. Papras- 
tai Marga negalėdavo užmigti, kol nežinodavo, kad sūnus savo 
kambaryje; šįsyk ji vis dėlto užsnūdo, — bet nuo medinių laiptų 
girgždėjimo būtų pabudusi, tikrai būtų. Ji išėjo į terasą ir pažiūrė- 
jo į Benedikto balkoną, kuris, aptaisytas dirbtine derva, rėmėsi į 
senos guobos šakas. Tai buvo vienintelis namo balkonas, maždaug 
ties puse medžio. 

Po vakarienės Marga nepatingėjo vargintis ir miltais nutepliojo 
apatines guobos šakas. Dabar ji aiškiai matė rankų ir batų padų 
atspaudus, nusiraminusi parplumpsėjo namo, žinojo, sūnus grį- 
žo, užsikabarojo į guobą ir per balkoną įsliuogė į savo kambarį. 

Marga nutarė kitą dieną jam pasakyti, tegu būnąs toks geras ir 
vėl naudojasi laiptais, kad ir kaip vėlai pareitų, girgždėjimas jai 
netrukdąs ramiai miegoti ir nereikią lėkti į sodą, kad įsitikintų, 
jog viskas gerai. 

Marga užsitraukė pūkų antklodę ant smakro, dar valandžiukę 


jautė, kaip šąla kojos, ir galvojo: Jis bent jau namie, vaikiukas. 

Kai Johanseris pirmą kartą išnaršė archyvą, pasijuto lyg pasa- 
kų šalyje. Jis dažnai leisdavosi užrakinamas pernakt, kad galėtų 
raustis lobiuose ir sužinoti nuodų spintos paslaptis. Johanseris 
pats sau atrodė it vaikas, kurį, uždarant parduotuvę, pamiršo 
žaislų skyriuje. Jis rūšiuodavo savo literatūrinių numylėtinių au- 
tografus, iškilmingai glostydavo rašalą, jų paverstą žodžiu, ner- 
vindavosi, nepajėgdamas ko nors iššifruoti, ir valandų valandas 
laužydavo galvą ties kokiu nors hieroglifu. Pirminių tekstų tyri- 
nėjimas tapo jam kone religiniu išgyvenimu, Johanseris jautėsi 
išaukštintas virš visų žmonių ir svaigo iš laimės, pranokstančios 
net meilę Katrinai. 

Netrukus Johanseris tapo rašysenų specialistu, net užmerktomis 
akimis galinčiu tiksliai atpažinti falsifikatus ir nekorektiškus priera- 
šus ir žinančiu individualų šimtų beveik pamirštų poetų braižą. 

Archyvas, salė, tinko puošyba, kesoninės lubos, lygios, šaltos 
granito kolonos, rusvos, keturių metrų aukščio. Tarp kolonų — 
metalinės lentynos, dalijančios patalpą į tarpeklius. Už jų, empo- 
roje, platus rašomasis pultas, arogantiškas kaip kafkiška raštinė. 
Dėžutės su kortelėmis supo gremėzdišką rašomąją mašinėlę. 

Kartais, žiūrėdamas į lentynas, Johanseris galvodavo apie me- 
no nuosmukio faktus. Daugeliui autorių pakako vieno vienintelio 
šlovę pelniusio posmo, kad jų dešimčių tūkstančių puslapių kū- 
rybai būtų suteikta malonė patekti į archyvą; tai nereiškė, kad 
autorius bus skaitomas, bet vis dėlto garantavo, kad su juo bus 


skaitomasi. 

Johanseris sveikino bet kokį kontrastą su skubria, grubiai se- 
lekcionuojančia dabartimi. Jis negalėjo pakęsti savo laikmečio ir 
jo kalbos, kalba jam atrodė lėkšta, be vaizduotės, darkoma madų. 
Visa širdimi nekentė bereikalingų anglizmų, gujo juos iš savo žo- 
dyno, vartodavo daugių daugiausia ironiškai, karčiai postringau- 
damas apie vis labiau skurstančią kalbą. Jis mėgdavo pabrėžti, kad 
romantizmo laikais vokiečių kalba dar buvo maždaug 30 000 žo- 
džių turtingesnė, nors technikos išpuikimas nereikalavo kiekvie- 
ną dieną klijuoti naujų etikečių. 

Johanseris labai domėjosi kaligrafija ir mėgo, paėmęs plunks- 
ną, tušu nukopijuoti širdžiai artimus tekstus ant rankiniu būdu 
pagaminto popieriaus ir priklijuoti juos prie lango stiklo, kur li- 
teros liepsnodavo nuo saulės šviesos. Panašiai kaip pagrindinis 
Dostojevskio „Idioto“ herojus, Johanseris mokėjo dešimtis rašto 
tipų ir juos varijuodavo pagal nuotaiką. Tačiau neilgai trukus ši 
manija pasikeitė, ir, užuot mokęsis norminių kaligrafinių siste- 
mų, Johanseris ėmė mėgdžioti romantizmo autorių rašysenas. Iš 
pradžių tai buvo žaidimas, ne daugiau, bet po kiek laiko, kai jame 
glūdintis grafologas pastebėjo nuostabų atitikimą, atsiskleidusį jau 
per pačią pirmąją imitaciją, Johanseris stengėsi tobulinti šiuos 
sugebėjimus. 

Buvo kraupu stebėti, kaip lengvai jam tai sekėsi, tai yra būtų 
buvę kraupu stebėti. Mat kaip tik šie genialiausi, neprilygstamiausi 
jo gabumai niekada nepasiekė visuomenės akių arba, jei šnekėsi- 
me visai tiksliai, ligi šiol dar nepasiekė. 

Johanseris suvokė savo rankraštinės mimikrijos talentą, tačiau 
neteikė jam reikšmės. Jam tiesiog buvo malonu taip parašyti ko- 
mentarus Adamo Miulerio arba Cukalmalijo veikalams, tarsi šie 
du patys būtų aiškinę savo kūrybą. Čia nebuvo ketinimo giliau 
įsiskverbti į poetų esmę arba rašant per braižą įsigyventi į tuos 
jausmus, kuriuos šie kurdami patyrė; fenomenas gimė veikiau sa- 
vaime, iš gryna notacija neapkrautos rankos savotiško „manuali- 
nio nuobodulio“. 

Johanserį be galo žavėjo archyvo lobynai, tačiau jis šiurpo nuo 


tam tikru požiūriu siaubingai prastos įstaigos būklės ir jos dar- 

buotojų gausybės. Jam atrodė akiplėšiška, kad kai kas drįsta dirbti 
atbulomis rankomis ir tinginiauti. Restauracija, tas skyrius, su ku- 
riuo Johanseris dažniausiai dar turėdavo ryšių, šiaip ne taip rūpi- 
nosi rinktiniais kūriniais, bet didžiąją palikimo dalį paliko dulkėti 
ir trupėti ir teisinosi tai darbuotojų stygiumi, tai savo septynių 
kablelis dvidešimt penkių valandų darbo diena. 

Johanseris reagavo įsiūčio priepuoliais, įteikė direktoriui Cum- 
ratui trylikos puslapių sąrašą su pasiūlymais, kaip pagerinti padė- 
tį, ir pranešė fondo tarybai apie tuos mažus skandalus, kurie jam 
badė akis. 

Jo ryžtingiems veiksmams iš pradžių buvo lemta sėkmė; du 
bendradarbius atleido, tris kitus oficialiai įspėjo. Bet paskui Cum- 
ratas vis dėlto išsikvietė Johanserį į savo kabinetą ir nedvipras- 
miškai paaiškino, jog bet kokiomis aplinkybėmis reikią atkurti 
taiką įstaigoje, jog neįmanoma ilgiau kęsti taip užnuodyto darbo 
klimato ir, kilus dar vienam konfliktui, būsią ryžtingai atsižvelgta 
į daugumos prioritetus. 

„Dauguma“ jis pavadino visus instituto tarnautojus, išskyrus 
Johanserį; net ir Biūleris patarė iš pradžių apsiraminti ir vykdyti 
galimybių politiką. Grieždamas dantimis, Johanseris klausė šio, 
matyt, paskutinio Biūlerio patarimo — po mėnesio senukas už- 
merkė akis. Johanseris paveldėjo jo oficialų titulą, bet, praėjus 
dvejiems metams nuo to laiko, kai atsigręžė į žmoniją, buvo dar 
vienišesnis nei kada nors anksčiau. Per dar neilgai trunkančią jo 
santuoką išsisklaidė ratas draugų, su kuriais Johanseris susiraši- 
nėjo, jie apsiribojo proginiais sveikinimo atvirukais su nepreten- 
zingais žodžiais. 

Santykiai su Katrina atšalo. Katrina jam prikaišiojo, jog jis la- 
biau vedęs darbą nei ją. Johanseris žadėdavo pasitaisyti, tačiau 
niekada netesėjo šių įžadų. Vos rytais įžengdavo pro archyvo por- 
talą, užmiršdavo viską, nugrimzdavo, beveik be nuovokos apie iš- 
orinį pasaulį, į savo hermetišką muziejinę karalystę, į panašią į 
transą būseną. 

Johanseris nepriklausė romantinių svajoklių tipui. Pats save laikė 


nykiu racionalistu, o jo darbas, kad ir koks maniakiškas ir žaislus 

galėjo pasirodyti pašaliniams, iš tiesų visada rėmėsi moksliškai 
pagrįstais faktais, be pasipūtimo ir fantazijų. Kaip tik čia glūdėjo 
jo esminė problema, dėl to jis labiausiai sau priekaištavo. Iš mei- 
lės būtų su džiaugsmu sudvasinęs kai kuriuos romantizmo bruo- 
žus, analizę pakeitęs kūryba ir pats sukūręs ką nors originalaus, su 
jaunatvišku įkarščiu ir tyrumu, be paralyžiuojančio nūdienos pa- 
tirties lobyno pasąmonėje. Jį apėmė susiskaldymo jausmas. Jo- 
hanseris galėjo mėgti tekstus, kurie, objektyviai vertinant, jam at- 
rodė naivūs, nebrandūs, painūs arba netikroviški. Ir vis dėlto jie 
turėjo tas savybes, kurių jis veltui vaikėsi negausiuose savo paties 
bandymuose: sąžiningumą ir autentiškumą. 

Johanseris skausmingai suvokė, kad jis per vėlai gimęs ir kad 
jam niekada nepavyksią labiau priartėti prie mylimos epochos nei 
per analizę ir konservaciją; visa kita būsią epigonizmas, imitacija, 
neįdomus anachronizmas. Nors jis tikėjo, jog, dirbant su praeiti- 
mi, kuo puikiausiai galima paveikti ateitį, vienaip ar kitaip, — virš 
jo rašomojo stalo kabėjo Remi de Gurmono šūkis: „Tą, kas yra, 
lėmė tai, kas buvo, o tai, kas bus, nulemta to, kas yra“, — tačiau širdies 
gelmėse liko kartus protestuojančio, nepatenkinto troškimo gu- 
mulas. Johanseris saldino jį naktiniu triūsu; o vėliau, kai gebėji- 
mas susikaupti nusilpdavo, baltu vynu priversdavo grįžti dingusią 
mintį. 

Katrina, ilgai už jį kovojusi, savo nuožiūra rado didesnį butą, 
tikėjosi, kad, įrenginėdamas keturis kambarius naujame name, 
Konradas labiau suvoksiąs namų židinio svarbą, teiksiąs didesnę 
reikšmę žodžiui „namie“, kai tik jiedu tuos namus apstatysią bal- 
dais ir sutvarkysią. 

Konradas su viskuo sutiko, davė Katrinai laisvas rankas ir api- 
pylė ją dovanomis. Tuo pat metu pats sau pripažino, kad buvusios 
dievaitės kojų pirštų skonis jau išsivadėjo, kad jį tenkina seksas be 
ilgų pradžios ir pabaigos žaidimų. 

Naujuoju butu, netoli instituto, Šprė upės pakrantėje, Johan- 
seris buvo patenkintas, bet persikraustymas pasirodė nepaprastai 
varginantis. Jam nieko nebuvo bjauriau, kaip vaikštinėti po baldų 


parduotuves, rinktis kilimų raštus arba gręžioti į sieną pleištus. 

Kur tik galėdamas, samdydavo namudiniams darbams studentus, 
palikdavo žmonai paskutinį žodį, ką ir kada pirkti, ir tik tuomet, 
kai ji pakišdavo jam po nosimi du alternatyvius daiktus, jis baks- 
telėdavo į vieną ir stebėdavo Katrinos akis, o jeigu jos antakiai 
truktelėdavo, pasirinkdavo kitą. 

Pusketvirtų metų stengėsi Konradas ir Katrina aranžuotis prieš 
vargais negalais sumeistrautus kulisus iš baltų debesėlių. Tikrų 
kivirčų kaip ir nebuvo, Konradas vengė bet kokių ginčų, o lovoje, 
Katrinos prašomas, kaip ir anksčiau kuždėdavo amūrus. Bet kai 
vieną vakarą jis išsiliejo jai į burną ir labai neužsikirto deklamuo- 


damas, Katrina suprato, jog viskas baigta. 

Pus penkių traukinys įriedėjo į provincijos sostinę, Johanseris 
turėjo persėsti į vietinį traukinį. Čia nebuvo atskirų kupė, tik bendri 
vagonai. Iš miegų išplėšti veidai vėpsojo pro langus, kur pamažu 
sklaidėsi tamsa. 

Prigėrusi žemė, pučiama puvimo dujų, kyla į tvenkinio pavir- 
šių, švinta, na, prašome, pusbalsiu murmėjo Johanseris — naujas 
rytas pakibo virš krašto... ir spyna virš laiko. Ir mes čia. Suledėję 
iki šoko, laikysimės daug ilgiau, nei truks bekalbystė. 

Galbūt reikėtų pabandyti pasiekti tokią būseną, kai vienintelis 
motyvas judėti pirmyn yra tavo paties ilgesys, nuoširdus ilgesys, 
be plano ir be tikslo, ir be strategijų, ir vis dėlto, nesąmoningai, 
nuolatos siekiąs vieno, tamsaus rojaus, tolimo nuo pasaulio ir jo 
marionečių. Reikėtų išdrįsti pamėginti nutraukti visus siūlus — ar 
išmoks marionetė plaukti? 

Vienatvė taip pat yra toks pigiais kvepalais dvelkiantis žodis, 
moteriškas žodis, lietaus žodis. Trys skiemenys iš gruodžio dienų, 
aštuonios raidės iš visatos galo... 

Stiklinėmis akimis jis spoksojo į tai, kas nauja, o tai tik senų 
senovė, pagrindas, ištakos, tramplinas. 

Pakelės kryžių archeologija, laiko mašina. Johanseris prisimi- 
nė pagrindinę romantizmo mintį: Mes tik sukuriame tai, kas buvo. 

Tai reiškė ne ką kitą, o tai, kad tiesa buvo to, kas patvaru, sinoni- 
mas. Taigi istorija prasidėjo tik dabar. Ir dabar. Ir dabar taip pat. 

— Aš esu tiesa, — tarė Johanseris brėkštančiai dienai. — Dabar 


einu užsimiršti. 

P.enktaisiais jų seniai formalia tapusios santuokos metais Katri- 
na nustebino jį žinia, jog ketinanti mesti tapybą ir atidaryti gale- 
riją. Konradas pritarė šiam sprendimui — jis visada įtarė, kad Kat- 
rinos paveikslai niekam tikę, antra vertus, laikė ją visai sugebančia 
realizuoti meną rinkoje. Katrina buvo iškalbi ir mokanti šiek tiek 
bauginti, o kai šiek tiek baugina jauna patraukli moteris, atrodo 
malonu. 

Norint atidaryti galeriją, reikėjo lėšų, gerokai viršijančių turi- 
mus išteklius. Teko imti kreditus, pora smarkiai įklimpo į skolas, 
ir Katrina pirmą kartą garsiai suabejojo, ar nesą kvaila, kad Kon- 
radas dirbąs už menką kruopelytę to, ką galėtų gauti kitur. 

Paskui Konradas ėmė rūpintis papildomomis pajamomis, įsi- 
vaizduodamas esąs kažkiek skolingas savo žmonai, ir nors jau puo- 
selėjo mintį skirtis, prieš skyrybas norėjo sukurti jai sąlygas nė- 
priklausomai gyventi. Jis parsisamdė ekspertu keturis kartus per 
metus vykstantiems autografų aukcionams, paprasčiau ir supran- 
tamiau perrašė savo senąsias esė, kad jos tiktų ir populiariems 
laikraščių bei žurnalų literatūros puslapiams, taip pat pasiūlė sa- 
vo paslaugas leidykloms kaip antologijų sudarytojas. Tokiu būdu 
papildomai sužvejoti pinigai pasirodė juokingai menki, palyginti 
su ta suma, kurią reikėjo mokėti vien už galerijos nuomą. Katrina 
apsiskaičiavo, sėkmė gal ateisianti žymiai vėliau, nei tikėtasi, jeigu 
apskritai ateisianti. 

Perspektyva metų metais būti sukaustytiems bendro skolų jungo 


atėmė iš sutuoktinių paskutinius abipusio prielankumo likučius. 

Konradui neliko nieko kita, norint išvengti katastrofos, jam teko 
paspartinti savo paties moralinį nuosmukį. 

Todėl Konradas išplatino šifruotus skelbimus, daugiau ar ma- 
žiau aiškiai siūlydamas pakylėti į sėkmę garantuojantį lygį gyni- 
mui paruoštus darbus magistro laipsniui gauti. Šis biznis buvo 
vienodai pajamingas ir pavojingas, juo versdamasis Konradas ne- 
galėjo likti visiškai nežinomas ir kėlė nežmonišką pavojų savo var- 
dui, garsiam specialistų sluoksniuose. 

Negalima sakyti, kad darbai jam būtų sudarę daug vargo, ta- 
čiau tam reikėjo laiko, kuris Konradui atrodė tarsi praleistas ka- 
lėjime. Be to, jis šiurpo pagalvojęs, kiek tuščiagalvių jo pagalbos 
dėka nepelnytai buvo pašventinti universitetuose; bjaurėjosi tie- 
siogiai prisidėdamas prie vakarų mokslingumo nuopuolio. 

Jeigu anksčiau Johanseris su savimi elgėsi veikiau gailestingai, 
tai dabar pradėjo savęs nekęsti. Dieną naktį jis gvildeno savo dile- 
mą, bemat įjunko į alkoholį ir dažnai, eidamas pro Katrinos gale- 
riją, trokšdavo paprasčiausiai padegti tą tvartą. Tik tai mažai būtų 
gelbėję; siekiant sumažinti kaštus, be eksponuojančių dailininkų 
žinios buvo netgi atsisakyta draudimo nuo gaisro. 

Tiesą sakant, Konradas nenorėjo kištis į Katrinos reikalus, tačiau 
vieną dieną, apimtas nevilties, pasiūlė vietoj visų šitų „postfovisti- 
nių teplionių“ iškabinti kaimiškus peizažus, bent jau tol, kol išlai- 
dos ir pajamos išsilyginsiančios ir sąskaita bent kiek pereisianti į 
juodojo stulpelio pusę. Katrinai ištįso veidas, ji puolė į isteriją, išva- 
dino savo vyrą ciniku ir profanu. Ir kaip jis galįs siūlyti tokį dalyką, 
jis, pats už grašius švaistąs jėgas mirusiems rašeivoms, apie kuriuos 
niekas daugiau nenorįs žinoti, klausė ji. O ji dirbanti kuriamąjį dar- 
bą, netrukus išgarsėsianti, ateisiąs laikas ir pinigai imsią tekėte te- 
kėti, o iki tada reikią susitaikyti ir su sunkumais. .. kuriems jis, aiš- 
ku, nepasiruošęs, nes tai jo žmonos darbas; Katrina prikišo, jog jis 
matuojąs jos karjerą kitais masteliais nei savąją, — bet prašau, pas- 
kui sušnypštė ji, greitai jis atgausiąs savo pinigus su procentų pro- 
centais, jai nereikią dovanų, vieną gražią dieną dar... 

Konradas pasibaisėjęs išdūmė į archyvą, pasigėrė ir užgniaužė 


kylančią neapykantą. Prieš jį kaip tik gulėjo nevykusi disertacija, 

kurią reikėjo perrašyti iš naujo, nes ji vargu ar pasiekė gimnazis- 
tiško vokiečių kalbos rašinio lygį. Spjaudydamasis iš pykčio, Kon- 
radas ją sudraskė ir parašė jos autoriui trumpą laišką, kad niekuo 
negalįs jam padėti, tegu nusišluostąs subinę savo infantiliškais tauš- 
kalais. Paskutinę sakinio pusę Konradas, kaip jam buvo įprasta, 
vėl nubraukė. 

Johanseris gyveno bjaurų metą. Prie jo problemų su Katrina 
(kurią savo terminologija pakrikštijo „Estremadūra“), su sveika- 
ta, pažeista fiziškai ir psichiškai, prie pinigų stygiaus ir gilėjančios 
dvasinės krizės prisidėjo vieningas kolegų puolimas. 

Nors Johanseris susitaikė su instituto nuosmukiu, jautėsi pas- 
kutiniu indėnu Manhatane ir griežtai apribojo savo veiklą archyvu 
(„laurų sodu“), jo vieta nuolatos buvo puolama ir griaunama. Per 
tą laiką sabotažas įgavo groteskiškų bruožų, pavyzdžiui, dokumentai 
dingdavo nuo jo rašomojo stalo, o paskui atsirasdavo institutui 
priklausančio žemės sklypo sode, sulankstyti į popierinius lėktu- 
vėlius. 

Johanseriui teko iškęsti Cumrato pareikštą papeikimą už tai, 
kad nusižengė pareigai saugoti instituto turtą, ir šis papeikimas 
galiojo visiškai nepriklausomai nuo to, ar popierius jam pavogę, 
ar jis „pats proto aptemimo priepuolio metu panaudojęs ne pa- 
gal paskirtį“. 

Pirmą kartą Konradas suvokė, kad abejojama jo psichine būk- 
le. Priežasčių jis niekaip nesugebėjo rasti, bet ir neieškojo progos 
pasišnekėti ir aptarti šią įžeidžiančią pastraipą. Kartais priekaištas 
jam atrodydavo per daug absurdiškas, kad į jį reikėtų kaip nors 
reaguoti, o kartais jis imdavo ieškoti galimų simptomų, tačiau 
vengė aiškintis, tarsi bijotų išgirsti nemalonių netikėtumų. Bailu- 
mas ir iškilnumas sudarė jo charakteryje glaudžią sąjungą, vienas 
kitą karikatūrino ir vertė jį užsisklęsti savyje. 

Jį paguosdavo tik rutaretilas. 

Juk netrokštu spindinčios šios žemės palaimos; bet nejaugi nebus 
man lemta gyventi vien tau, o šventasis mene? Visų šlykščiausia. .. kas 
dėl bjauraus pavydo ir klastingo būdo, kas dėl visų kokčiai smulkme- 


niškų papročių... neprisiverčiu apie tai ištarti nė žodžio — viskas taip 

žema, 0 žmogaus siela tokia niekinga, kad liežuvis neapsiverčia apie 


tai kalbėti. 


Jis buvo nepaprastai jautrus, kiauras naktis galvodavo apie pik- 
tus žodžius, net jei juos būdavo pasakę menkiausi padėjėjai, var- 
tydavo juos galvoje ir mėgaudavosi mintimis apie kerštą, bet galų 
gale tas mintis amžinai nuvydavo. Konradas buvo įsitikinęs, kad 
blogis visada atsigręžia prieš tą, kuris jį pasėjo; jis manė, jog ge- 
riau viską tylomis nuryti ir reguliariomis dietomis užkirsti kelią 
skrandžio opai. 

Iylėti, nuryti, laimėti. Johanserio teisybės įvaizdyje slypėjo aiš- 
kiau neapibrėžtas pasitikėjimas aukštesniųjų jėgų atkirčiu. Jam at- 
rodė, jog jį kažkas stebi, vertina ir pakankamai saugo, kol jis bus 
kantrus ir už niekšybes šlykštybes atsilygins abejingumu. Jeigu Jo- 
hanseris, ganėtinai retai, vis dėlto neištverdavo ir duodavo grąžos, 
po to jam nepalengvėdavo, tada, net ir būdamas visiškai teisus, jis 
jausdavosi susitepęs ir silpnas ir, kai tik skrandžio rūgštis ištirpinda- 
vo įtūžį, pasiryždavo visiems viską atleisti, kaip sužeistas popiežius, 
kuris, stebimas pasaulio kamerų, spjaudydamas krauju, taria „ab- 
solvo“* pasikėsinusiajam į jo gyvybę. Johanserio skrandis virto ilgai 


veikiančiu krematoriumu, paleidžiančiu dūmais visą pyktį. 


Kitados Konradas puoselėjo mintį gyventi pavyzdinį gyvenimą. 
Nuo to karto jis dažnai svarstydavo, kokia gi, tiesą sakant, prasmė 
gyventi pavyzdinį gyvenimą, jei niekas to pavyzdinio gyvenimo ne- 
pastebi, jei, atvirkščiai, — priešiškumas, negaudamas tiesaus at- 
kirčio, dar labiau įtiki savo teisumu. 

Ne. Tam reikalinga išraiška, saviinscenizacija, įkyrumas, prisi- 
dengiantis įdomiu dekoru. Reikia atriboti meną, įveikti būties 
anonimiškumą, tapti visiems prieinamu, apsistatyti kūriniais it iš- 
oriniais sielos postais, it mesijiško nerimo atributais. 

Kuo išmaniau Konradas įsigyveno į kūrybos procesų mecha- 


nizmus ir mėsinėjo meno troškimą, tuo aiškiau jautėsi negalįs 


* Atleidžiu (lot. ). 

pats tapti kūrėju. Įniršęs knaisiojosi po kitų veikalus, ieškodamas 
pavaduojančių balsų, ieškodamas savo tylėjimo subtitrų. 

Jis nebuvo apsvaigęs keršytojas, jis sirgo skrandžio liga. Nebuvo 
Dioniso pasekėjas, buvo girtuoklis, maukiantis vyną. Nebuvo mesi- 
jiškai mylintis, buvo pėdų fetišistas. Kai gydytojas jam uždraudė 
gerti, iš užsispyrimo Johanseris taip prisisiurbė, kad kitą dieną, ra- 
šydamas straipsnį apie apžvelgiamai trumpą Vakenroderio gyveni- 
mą, supainiojo keletą datų. Laimė, to niekas nepastebėjo. 

Tą nervinės erozijos mėnesį Johanseris ne kartą suko galvą, 
ieškodamas priežasties, kodėl jis taip griežtai remiasi faktais ir 
lieka ištikimas tiesai, — juk tikrą meną jis iš esmės laikė pasaulio 
klastojimu. 

Tai iš bejėgiškumo aktyviai tvarkyti savo paties gyvenimą Kon- 
radas vis dažniau fantazuodavo apie galią. Ir de facto* jis turėjo 
galią. Jo mintys šia tema įmantriai raizgėsi ir pynėsi. 

Seno popieriaus ir seno rašalo užtektų pakeisti pasauliui, su- 
abejoti laiko testamentu ir naujai pasukti istorijos raidą. Johanse- 
ris būtų įstengęs atgaivinti kokį nors jo garbinamą, šiandien jau 
nežinomą poetą, sukelti apie jį pomirtinę diskusiją, visiškai pa- 
prastai, tereikėtų į jo rankraščius įterpti kelias tiksliai išsipildžiu- 
sias pranašystes. Vien pakeitęs datą laiško antraše, galėjo paskelb- 
ti plagiatą originalu ir atvirkščiai. Pagal užgaidą, parodęs trupu- 
čiuką meistriškumo, galėjo priversti naujai vertinti praeitį, sujaukti 
beginklių mirusiųjų galerijas ir rangus, tą pašlovinti, o aną nu- 
versti nuo postamento. 

Staiga pasaulis tapo jaudinantis; vien vaizduodamasis tokias ga- 
limybes, Johanseris gardžiavosi kūrybine dvasia. Buvo galima su- 
konstruoti subtiliausius ir klastingiausius sąmokslus, išgalvoti su- 
sirašinėjimą tarp žmonių, kurie, būdami gyvi, nieko negirdėjo vie- 
nas apie kitą. Ne dėl savo kaltės per trumpai spindėjusiems 
literatūros padangėje jis būtų galėjęs suteikti tai, ko trūko jiems 
iki laikinos amžinybės. O iš savimi patenkintų, superšventų hero- 


jų aureolės būtų galėjęs nučiulpti porą riebalų ląstelių. 


* Iš tikrųjų (Iot.). 

Likimo žaismas. Antrasis Paskutinis teismas. 

Istoriologija — tai plastilinas be galutinės formos, tuo Johanse- 
ris neabejojo. Įdomūs tik tie muziejiniai dalykai, iš kurių galima 
ką nors nulipdyti, gyvuoja ir jaudina tik tai, ką neša informacijos 
srovė, kas suka spekuliacijų malūno ratus, tik tam negresia išveži- 
mas į osariumus ir švino kameras. Lieka tik tai, kas kinta, — anot 


Johanserio, tai pasakytina kaip tik apie tiesą. 


Ir jis tik pusiau atsispyrė pagundai, pradėjo kurti užrašus, eski- 
Zus, apgaulingus metmenis, — nors nuo minties gimimo iki jos 
įgyvendinimo dar praėjo ne vieneri metai. 

Idėjos finansiškai pasipelnyti iš instituto turto, — o tai būtų buvę 
visai lengva, pavyzdžiui, jis būtų galėjęs slapta parduoti raštus pri- 
vatiems kolekcionieriams arba realizuoti rinkoje padirbtus arba 
suklastotus raštus, — Johanseris nė sekundės rimtai nesvarstė. Vos 
šmėkštelėjus minčiai apie tokią galimybę, jis pajusdavo burnoje 


šleikštų skonį. 

IE sieinsdūios galerija susilaukė pirmosios sėkmės, kai to jau 
niekas nesitikėjo. Nuo tada sutuoktiniai beveik nesimatydavo, gy- 
veno kas sau; kiekvieną vakarą Estremadūra praleisdavo vis kitoje 
šventėje, megzdavo ir užmegzdavo gausybę dalykinių ir lytinių kon- 
taktų. Netrukus ji ėmė nesivaržydama vedžiotis meilužius į na- 
mus, o Johanseris užėmė vos ketvirtadalį buto, ankštą kambarį, 
kuriame tilpo sudedama lovelė, knygų lentyna ir daugybė dėžių 
citrininio vyno. 

Hormoninėms iškrovoms vėl pasitarnaudavo prostitutės, bet 
Johanserio jau netraukė į brangius viešnamius; soliariumuose įde- 
gusios, vidutiniam skoniui treniruotos merginos tik nužudydavo 
jo fantazijas. Vietoj jų jis priimdavo pigių pusiau profesionalių 
paradą Kurfiursto gatvėje. Diduma tų mergaičių buvo narkoma- 
nės, jos dirbdavo tik tol, kol susirinkdavo pinigų narkotikams... 
Daugelis atrodė bauginančiai liesos ir laiko nualintos, bet kai ku- 
rios turėjo kaip tik to natūralumo, kurio Johanseris taip troško. 
Jos nešiojo kasdieninius drabužius ir nekrintančias į akis šukuo- 
senas, retai būdavo išsidažiusios, stovėdavo gatvėje, aptarnaudavo 
savo klientus vaikų žaidimų aikštelėje arba skveruose už kampo ir 
tik tada, kai būdavo šalta, reikalaudavo skurdaus pensiono kam- 
bario, kainuojančio dvidešimt markių už pusvalandį. O jeigu dar 
pridėdavai dešimtinę, ne viena dirbdavo prancūziškai ir be gu- 
mutės, joms atrodė, kad tikimybė užsikrėsti šiuo būdu yra men- 
ka. Su jomis būdavo galima gana maloniai paplepėti, jų burnose 


nesivėlė iš anksto nukalti sakiniai kainai pakelti, kupini gobšumo 

ir veidmainystės. Bjaurioms, kol jos būdavo malonios, Johanseris 
kartais mokėdavo vien už tai, kad jos plepėtų su juo, rūkytų ir 
siurbčiotų jo vyną. 

Jau beveik dešimt metų Johanseris gyveno sostinėje, kuri, kaip 
jam regėjosi, duso atmatose, kurios gatvės tapo šaltos ir bruta- 
lios. Kunkuliuojanti metropolija, darvinistiškas bestiariumas, ku- 
riame tarpusavyje varžėsi dešimtys tūkstančių mulkinimo strate- 
gijų. Nuo to laiko, kai buvo nugriauta siena, socialinis tinklas nui- 
ro ir sudrisko, išgyventi daugeliui tapo svarbiausiu dienos tikslu. 
Su nevaržoma jėga susidurdavo kraštutinumai. Skurdas vertėsi žiau- 
rumu. Miestas šnopavo, randuotas ir pūliuojantis, šašai trukdė 
odai kvėpuoti. 

Estremadūrai niekada taip neatrodė. Ji mėgo dekadansą, ku- 
ris, atsiribojęs nuo visko, šventė komiškas šventes, mėgo supuvu- 
sią narcizišką kultūrą, kuri vėmalus laikė jaudinančia auka ir ven- 
gė realybės kaip parijų geto. 

Johanseris išsigando. Jo dienos plaukė it siauros valtys per van- 
denis, knibždančius krokodilų. Kiekviename žingsnyje jis užuodė 
nelaimę, šifravo artėjančio pavojaus ženklus, stengėsi apsisaugoti, 
norėjo išvengti bet kokios grėsmės. Tai pasitvirtino kaip tik tuose 
rajonuose, kuriais mėgo klajoti naktį, čia jis juto nusikalstamu- 
mą, regėjo besiginkluojančius žmones, įžvelgė pilietinio karo ir 
gatvės mūšių gaisro pašvaistę. Iš baimės jo akys ne matė, o tik 
profilaktiškai stebėjo. 

Niekas negelbėjo. Vieną naktį Johanserį užpuolė plėšikai. Du 
neužsimaskavę jaunuoliai įrėmė jam į nugarą stiletus ir pareikalavo 
pinigų. Pinigai neturėjo reikšmės, Johanseris juos atidavė nedvejo- 
damas ir negailėdamas. Jis ištvėrė net tai, kad jie be jokios priežas- 
ties sulaužė jam šonkaulį. Bet sakiniai, kuriais jie jam raugėjo: 

— TRAUK SAVO CASH! COOL, ŽMOGAU! KĄ DAR TURI užkišęs? OKAY, 
IASTA LA VISTA, BABY! * 

Padugnių sakiniai iš paniekos kalbai ir filmų scenarijų — Johan- 


seris vos susilaikė nepaprašęs, kad jiedu malonėtų performuluoti 


* Piniginę! Šaltai! Puiku, iki pasimatymo, vaikeli! (Angl. -isp.) 

savo banditiškus reikalavimus, pakylėtų juos į bent kiek supranta- 
mą lygį, taip atgrasiai — moderniai — skambėjo jam tai ausyse. 
Johanseris ėmė nekęsti miesto, regėjo jame amerikietiškų san- 
tykių avangardą, jautėsi miesto išsekintas ir, kad ir kaip puldavo 
prie darbo, tos tuštumos, tos visuotinės beprasmybės niekuo ne- 
galėjo užpildyti. Johanseris prakeikė savo gyvenimą, kuris atsai- 
niai žingsniavo šalia jo ir juokdamasis išsisukdavo, kai Johanseris 


jo siekdavo. 


Po susivienijimo VRI, Vokiečių romantizmo institutas, pateko 
į labai sunkią padėtį, kuri per paskutinius metus pagilėjo iki eg- 
zistencinės krizės. Anksčiau nedidelė pastatų nuomos kaina išau- 
go aštuoneriopai, kai miesto senatas dėl ūmaus lėšų stygiaus ati- 
davė skersti kitados šventas karves. Visur buvo ieškoma, ką būtų 
galima sutaupyti kultūros srityje, subvencijos turėjo būti suma- 
žintos trečdaliu. Kokias įstaigas iš esmės palies taupymo kursas, 
nebuvo galutinai nuspręsta, bet kai kurie politikai atkreipė dė- 
mesį, kad be jokio reikalo egzistuoja du vienodo profilio institu- 
tai, kuriuos vis dėlto reikėtų suvienyti po bendru stogu. O kadan- 
gi atrodė prisitaikėliška atimti iš naujųjų protektoratų jų paveldė- 
tines kultūros vertybes, pasigirdo reikalavimas panaikinti VRI ir 
sujungti jo fondus su Veimaro centrinio archyvo fondais. Tai būtų 
buvusi neišvengiama pasekmė net ir po nedidelio etatų mažini- 
mo, juk institutas ir taip buvo įklimpęs iki kaklo. 

Johanseris laukė ilgai, laukė iki paskutinės akimirkos, kol išse- 
ko visos viltys. 

Tada ėmėsi veiklos, pasišventė titaniškam darbui, spjovė į moks- 
linę etiką ir įgyvendino seniai puoselėtus planus. Kadangi buvo 
kalbama apie laurų sodą, Johanseris galų gale rado moralinį pa- 
teisinimą. Per itin trumpą laiką jis iškėlė „savo“ institutą į litera- 
tūros puslapių antraštes, dienos šviesą išvydo negirdėti radiniai, 
dėl kurių apie VRI rašė visi laikraščiai. 

Johanserio tezė pasitvirtino, mirusieji atgijo, vos tik atsirado 
apie juos naujienų, dėl kurių buvo galima ginčytis, — o archyvo 


rūsiuose laukė pakankamai daug iki šiol neįvertinto palikimo, kad 

būtų galima skelbti tyrinėjimų rezultatus, iš pagrindų keičiančius 
visos epochos vaizdą. 

Germanistus sujudino fantastiškai nauji sąryšiai. Institutas ne- 
paprastai išgarsėjo, ir šiuo atveju Johanseris sveikino greitą da- 
barties tempą. 

Kai jis pradėjo, jam neliko kelio atgal. Net kai senatas persigal- 
vojo, pasirinko skersti kitą galviją ir nutarė išsaugoti institutą, Jo- 
hanseris toliau maniakiškai realizavo tai, ką slapta buvo sumanęs 
per kelerius metus. Kasdien prisipildydavo nauji seno popieriaus 
puslapiai, suakmenėję autoriai buvo klonuojami ir prikeliami ant- 
ram gyvenimui. Johanserį apėmė nervinė karštligė, bakchantiška 
kūrybos ekstazė, jis jautėsi it iš tremties grįžęs dievas, kuriam ne- 
berūpi jo vakarykščiai tauškalai. 

Romantinei intonacijai toks elgesys visiškai tiko. 

Johanserio žaidimas pavyko, nes jis neperdėjo. Jis publikavo 
tik kruopelytę savųjų istorijos korektūrų, o didžiąją dalį paslėpė 
laurų sode, kur kiti turėjo ją kada nors atrasti ir padėti teisybei 
pelnyti vėlyvą pergalę. 

Po kelių mėnesių, kai atslūgo karštligė ir nusiplūkęs titanas ga- 
lų gale suvokė, ką padaręs, kai patoso įkarštį periodiškai ėmė keisti 
ledinis siaubas, kai nuo kontrastinio pasididžiavimo ir gėdos dušo 
Johanseriui ėmė maišytis protas ir jis susivokė nebepajėgiąs imtis 
kokio nors tikslaus mokslinio darbo, — į jo gyvenimą įsirentė Som- 


nambelė. 


Tada ji dar neturėjo šešėlių po akimis, o po oda taip ryškiai 
neišsišovė kaulai, kaip vėliau, kelios savaitės prieš jai dingstant. 
Somnambelė galėjo baisiai nepadoriai raivytįs, natūralus jos kūno 
rudumas godžiai traukdavo žvakės liepsnos atšvaitą ir žaisdavo su 
juo. Kviečiančiai sulenktos boluodavo kojos, taip pat nuolatos spin- 
dėdavo krūtys, keliai ir pečiai, nesvarbu, kokia ir iš kur patalpoje 
sklisdavo šviesa. Tačiau šalta ir svetima atrodė jos vulva, švytėji- 
mas dingdavo garbanotuose šešėliuose, krintančiuose nuo gaktos 
plaukų, kurie buvo pasišiaušę, juodi ir tankūs, slėpiningas siau- 


būnų miškas, neištirtas, niekada kaip reikiant neokupuotas. Toks 

pat neapšviestas likdavo jos veidas, abejingas ir vienišas, nepri- 
klausomai nuo jos pozos. Tėvų jai išrinktas vardas Johanseriui 
skambėjo per daug tuščiai ir nereikšmingai, jis pakrikštijo ją Som- 
nambele, per miegus vaikščiojančia grožybe. 

Johanseris, kurio inteligenciją lydėjo ryškus instinkto stygius, 
turėjo fatališką talentą geisti iš gyvenimo to, kas neparankiausia. 

Jis išnuomojo jai prabangų butą, davė tiek pinigų, kiek jai rei- 
kėjo, davė tiek, kiek turėjo pats, troško turėti ją vienui vienas. 

Žodžio „meilė“ nė vienas niekada neištarė, nejaukus tabu, iš- 
brauktas iš žodyno. Somnambelė, žinoma, priėmė viską, ką Jo- 
hanseris jai siūlė, atsirado švelnumas, jiedu prisirišo vienas prie 
kito, bet ar Somnambelė kada nors jautė tikrą seksualinį susijau- 
dinimą, Johanseris nežinojo. Narkomanė neslėpė dėkingumo, ta- 
čiau jos dejonės galėjo būti ir profesinė atributika. 

Somnambelė tarėsi užsikrėtusi, bet atkakliai vengė išsitirti. Kai 
policija trečią kartą sulaikė ją be medicininės pažymos, ji sutiko 
su Johanserio pasiūlymu — jis tapo vieninteliu jos klientu. 

Seksas su baime. Bučiuojantis nemaišyti seilių, kvėpuoti vienas 
kitam pro šalį, jokių žaidimų liežuviu. Somnambelė jam draudė 
įsiskverbiant nusimauti prezervatyvą. Kai Johanseris vieną kartą 
vis dėlto šitaip pasielgė, sumišus tūužmastingam geismui, fataliz- 
mui ir solidarumui su išsvajotąja, Somnambelė jam smogė, smo- 
gė taip smarkiai, kad Johanseris pasruvo krauju, o išvydusi kraują, 
Somnambelė inkšdama atšoko ir valandų valandas sėdėjo užsida- 
riusi tualete. 

Apskritai nebuvo tikra, ar Somnambelė užsikrėtusi, tačiau vie- 
ną dieną ant savo kūno ji pastebėjo mažulytes dėmeles ir pareiš- 
kė, jog netrukus viskas baigsis. Konradas šnekėjo iki užkimimo. 
Dėmelės galinčios reikšti balažin ką, apetito ji ir anksčiau niekada 
neturėjusi, taip smarkiai lystanti tik iš baimės! O jeigu ji vis tiek 
įsitikinusi, kad esanti užsikrėtusi, tai galų gale turinti išsitirti ir 
nesiožiuoti kaip užsispyręs vaikas! 

Somnambelė klausydavo puse ausies ir niekada neatsakydavo, 
atrodydavo tokia pavargusi, į kamuolį surangiusi savo gracingą kū- 


ną. Ilgi, sruogomis krintantys plaukai slėpdavo josios veidą. Pri- 

traukusi kelius prie smakro, apsivilkusi savo mėgstamiausiu pilku 
švarku, Somnambelė dažnai kiurksodavo ant sučiurusio čiužinio 
ir žaisdavo su žvakės liepsna, svajodavo, užsisklendusi į sulėtintą 
filmą panašiame savo pasaulyje, į kurį niekas negalėjo įkelti kojos. 

Johanseris atsidavė iliuzijoms. Už tai jo loginis mąstymas vadi- 
no jį juokingu, o jo širdžiai atrodė, jog nuodėmė būtų net nepa- 
mėginti to, kas neįmanoma. 

Johanseris apribojo seksą iki minimumo, gal būtų ir visai jo 
atsisakęs, kad suteiktų savo ambicijoms rimtesnę išraišką, bet Som- 
nambelė jį kartkartėmis versdavo, nes nesijautė labai kalta ir no- 
rėjo išlaikyti dalykinių santykių regimybę. 

Somnambelė buvo kuklaus būdo, apsiblaususi nuo narkotikų, 
kalbėjo mažai, o tai, ką sakydavo, nebuvo nei labai protinga, nei 
nepaprasta. Tačiau tai, kaip ji tardavo tą nedaugelį žodžių, tyliu, 
mieguistai minkštu balsu, švelniai ir apgailestaudama, Johanse- 
riui buvo šilta ranka, glostanti ir nuimanti visa, kas pikta. 

Keturiolika mėnesių truko tas keistas ryšys, tas ciklas iš nuple- 


venančios vilties ir žiauraus nuopuolio į išblaivėjimą. 

Vokiečių romantizmo 
institutas — direkcija 


Mielas, gerbiamas daktare Johanseri, 


kaip žinote, mūsų įstaiga dažnai turėjo būti Jums dėkinga, 
visų pirma tuo sunkiu metu, kuris, regis, dar nėra galutinai 
praėjęs. Savo naujajame biudžeto projekte senatas taip pat 
nutarė mūsų pasigailėti, deja, tai dar nepašalina iš kelio 
instituto problemų. 

Jūsų sensacingų, jei nesakysime šimtmečio radinių dėka 
mūsų institutas vėl susilaukė visuomenės dėmesio, bet tai 
apgailėtinai menkai pasireiškia finansų plotmėje. Norėda- 
mi ir ateityje išlikti, mes turėsime laikytis labai griežto taupy- 
mo kurso. Po to, kai Jūs atkreipėte mūsų dėmesį į milžinišką 
mūsų archyvo potencialą, į ten tikriausiai dar tebelaukian- 
čių brangenybių gausą, mes, t.y. fondo taryba, įskaitant ir 
mano asmenį, nutarėme restruktūrizuoti institutą, suteikiant 
archyvui didesnes panaudojimo galimybes. Tai reiškia, kad 
nuo kito mėnesio pradžios „Restauracijos“ ir „Archyvo“ sky- 
riai sujungiami, o archyvo medžiagai tai užtikrins laisvesnės 
vidinės cirkuliacijos privalumą. Mes taip pat pasiryžome iš 
naujo katalogizuoti archyvą, o tas prasminga tik su kompiu- 
terine technika. 

Jūs, mielas daktare Johanseri, visada spyriojotės kelti kva- 

lifikaciją elektroninio duomenų apdorojimo srityje, todėl esa- 
me įsitikinę, jog naujai kuriamos pareigos teiktų Jums ma- 
žai džiaugsmo. Be to, Jums tektų dirbti glaudžiame kolekty- 
ve. | tai mes žiūrime su nemenku susirūpinimu. Kaip Jūs 
pats kuo puikiausiai žinote, praeityje, kas dėl Jūsų asmens, 
reikėjo įveikti tam tikras priešiškas nuostatas — tai turbūt ne- 
praėjo be pėdsakų. Jūs, jei žiūrėsime ir kitu aspektu, nepai- 
sant didžiulių savo nuopelnų, dar esate ir vienas iš jauniau- 
sių mūsų bendradarbių, kurio vardas leidžia pakeisti darbą 
be didelių pastangų. Kitoje vietoje — esu tikras — Jus sutiks, 
bučiuodami ranką. Todėl prašome mus suprasti ir siūlome 
išsiskirti abipusiu susitarimu. Dėl kompensacijos dydžio rei- 
kėtų diskutuoti atskirai — gal kitą pirmadienį? 

Už gražų ir efektingą laiką, kurį praleidome kartu, mes 
visi, žinoma, reiškiame Jums kuo nuoširdžiausią padėką. 


Su nuoširdžiausiais sveikinimais 
ir linkėjimais Jūsų žmonai — 
Cumratas 

T, kovo pirmadienį, kai Johanseris iš karto priėmė Cumrato 
pasiūlymą ir pratrūko bjauriu, švokščiančiu juoku, nuo Somnam- 


belės dingimo buvo praėjusios trys dienos. 


Nereikia apie tai galvoti. Tikriausiai ji rado vietą, į kurią vertė- 
jo išeiti. Išliko paslaptinga. Aš ja didžiuojuosi. Ir pavyduliauju. Ir 
siuntu. Po paraliais! Ji jau beveik neturėjo jėgų pereiti gatvę. Iš- 
skyrus tuos atvejus, kai reikėdavo narkotikų. 

Greičiau rytinį rutaretilą. 

Žodžiais mes valdome visą Žemės rutulį, žodžiais lengvai išsiderame 
visus Žeinės turtus. Tik to, kas nematoma plevena virš mūsų, žodžiai nepa- 


jėgia įtraukti į mūsų dvasią. 


Ant čiužinio buvo kraujo ir lūžęs švirkštas. 

Kaip lūžo jos švirkštas? Gal ji trenkė jį į sieną? Ten neliko jo- 
kios dėmės. Keista. 

Johanseris pakėlė akis nuo savo patinusių pirštų ir sumirksėjo. 
Saulė buvo pasislinkusi virš kalvų ir užliejo langą. Traukinys važia- 
vo siauru, miškais apaugusiu slėniu. Rytmetinis šviesos žaismas 
tuopose ir ąžuoluose, mirguliuojanti šviežių lapijos spalvų skalė 
jaudino Johanserį, ir jį užplūdo šiluma. 

Atrodė, lyg spalvos maišytųsi variniuose induose; vienas per 
kitą raibuliavo šešėlių taškeliai. Daugiau kaip dešimt metų Jo- 
hanseris nebuvo matęs tokio miškingo krašto. Miškų gausa jam 


atrodė perdėta, neįtikėtina, stilizuota, tarsi poilsio parkas būtų 

perkeltas į peizažą, imituojantį korsikietiškos makijos lopinėlį. 
Priešingai nei daugelis romantikų, Johanseris niekada nebuvo 
itin pamišęs dėl žavingų gamtos idilių; gyvendamas sostinėje, 
nuolatos girdėdavo apie miškams daromą žalą ir susidarė įspū- 
dį, kad per tą laiką viskas nuniokota ir supuvę, į dangų visur 
stiebiasi ne medžių viršūnės, o juodi stuobriai, per vėlai atrasto 
Edeno reliktai. 

Vaikystėje Johanseris niekada nereiškė tikros pagarbos žaviam 
savo gimtinės kraštovaizdžiui, prisiminimai liko blausūs, beveik 
visose albumų nuotraukose užfiksuoti veidai, namai ir daiktai, vargu 
ar rastum jose bent krūmą, o ką jau kalbėti apie spalvas. 

Johanseris atsistojo, jam knietėjo pajudėti, išsklaidyti vidinį 
sunkumą. Troško rąžytis tarsi nuo elektros įtampos, ištiesti ran- 
kas ir kojas, giliai įkvėpti ir pasipustyti padus. Jis pasitrynė ap- 
žėlusią veido odą, tualete šliūkštelėjo rieškučias vandens ant smil- 
kinių, ėmė daryti pritūpimus, įveikė penkiolika, kol jam pradė- 


jo svaigti galva. 


Somnambelė, jeigu ji tikrai užsikrėtusi, jeigu siaubingas monst- 
ras jos kraujyje, — kaip jis trokštų ją nuo šito apsaugoti, užsistoti 
savo gyvybe, liepsningoje žūtbūtinėje kovoje, abu arba nė vienas, 
viskas arba nieko. 

Vizija. Konradas, telepatiškai pašauktas, vienu šuoliu užlekia 
laiptais ir su riksmu įsiveržia pro duris. Ten, prieblandoje, virš 
išniekinto be sąmonės gulinčios moters kūno vypso monstras, — 
bet štai, tylus ir galingas tarpduryje stovi jis (Konradas), su kūju 
prie šono, keršto angelas, pasiruošęs armagedonui, lemiamam 
mūšiui. Gaudžia fanfaros, ūžauja vėjas. Monstras pakelia akis, ne- 
patenkintas urzgia, jo vypsnys dingsta, jis žino — įžengė pjūties 
viešpats, prasideda viską sprendžianti dvikova, monstras žvelgia į 
akis, kurios šaltos, negailestingos, baudžiančios skelbia jam galą. 
Monstras pašoka, sutrikęs riaumoja, jis aklai pasikliovė baime, 
taip ilgai viską kausčiusia — jau trinkteli jam į kaktą pirmasis smū- 
gis, monstras tyso ant grindų, traukulių tampomas; pasilenkęs virš 


jo Konradas užsimoja paskutiniam kirčiui, skamba didinga muzi- 

ka, pragaras, triumfas, — nes visa, kas išniekinta, šaukiasi keršto, o 
nugalėtas blogis bejėgiškai laukia savo žūties. 

Tokia vizija. Atokvėpis nuo bejėgiškumo. 

Monstras liko tūnoti giliai joje, pasislėpęs, nesurandamas, jo 
nejaudino Konrado lemenami grasinimai, jis tik kartais iškišdavo 
galvą iš Somnambelės akių ir šaipydavosi iš jo. 


Tokia tikrovė. 


Kas dešimt minučių traukinys stodavo nedidelėse gyvenvietė- 
se. Iš tvarkaraščio Johanseris sužinojo, kad kita stotelė jo. Jo! Ne- 
sąmonė. Traukinys įsuko į tunelį. Gimtinė, gimtieji namai. Nesąmo- 
nė. Johanseris nekentė šių sąvokų, manė, kad šitaip suteikiama 
abejotina prasmė nekaltam žodžiui „namai“. Namų Johanseris 
neturėjo, kaip kad niekada nenešiojo skrybėlės, kurią būtų gali- 
ma kur nors pakabinti. Ši kelionė nereiškė grįžimo namo, tai bu- 
vo peržiūra kažko, ką jis kitados su pasibjaurėjimu pasiuntė po 
velnių ir atidavė pražūčiai. 

Tuomet Johanseris pats iš savęs ištraukė išvirkščią pirminį vaizdą. 
„Švabijos alpis“ — taip jis pavadino šią vietovę, jis, maištininkas 
uždengtomis akimis, it smauglį nuo kaklo plėšiantis ir trypiantis 
savo kilmę. | 

Traukinys išvažiavo iš tunelio. Švytintys balti ir pilkai mėlyni 
debesys sluoksniais dengė vieni kitus, nesimaišydami tarpusavyje. 
Johanserį sukrėtė Acherio, plačiu kaspinu juosiančio Ešenbergą, - 
vaizdas. 

Jis tikėjosi vaizdinių, sukibusių iš žavesio ir pasišlykštėjimo. 
Prieštaringai atrodė tas truputis išsaugotų atsiminimų, o grožis 
darė vienareikšmišką įspūdį. Grožis. Pretenzingesnės sąvokos 
netiko. 

Johanseris pagalvojo, kad Valštate, kur jis gimė, viskas, žinoma, 
būtų kitaip, kiekviename žingsnyje jį piktai pultų ženklai, lįstų 
per arti, apibendrintų ir įkvėptų tai, ką ištrynė iš atminties. Ny- 
derenslingenas nekėlė beveik jokių karčių prisiminimų. Čia jam 
neatsitiko nieko, kas būtų nemaloniai įstrigę, nebuvo jokios prie- 


žasties nepasitikėti ir priešintis atsiskleidusiam grožiui. 


DVIDEŠIMTO AMŽIAUS AUKSO FONDAS 59 


Johanseris stvėrėsi rutaretilo, nė nežiūrėdamas išlukšteno tab- 
letę. 

Šėlstančioje ir putojančioje jūroje neatsispindi dangus; tik skaidrioje 
upėje su pasitenkinimu žvelgia į save medžiai ir uolos, plaukiantys debesys 


ir visi dangaus skliauto žvaigždynai. 


Jis žiopsodamas stovėjo stoties perone, lūžtančioje šviesoje, ir 
iš lėto sukosi. Dabar balandžio pabaiga — liaunomis spalvomis 
prasiveria lobiai, santūri prabanga, ką tik prasikalusi pro sniego 
apvalkalą, dar drėgna ir styrinanti, skubota akvarelė, troškusi tap- 
ti aliejiniu paveikslu. Johanseris brūžavo kojomis per žemę, ne- 
ryžtingai paėjėjo kelis žingsnius pirmyn ir atgal, ieškojo padėties, 
iš kurios geriausiai galėtų stebėti 3609 kampu, atsirėmė į seną 


medinį stulpą, klausėsi ir uodė. 


Nyderenslingenas, tūkstantis aštuoni šimtai registruotų gyven- 
tojų, įsikūręs plačiame Acherio slėnio išlinkyje. Gyvenvietę ir apy- 
linkes aiškiausiai būtų galima iliustruoti didelės kino salės mode- 
liu, kai aukštyn kylančios žiūrovų eilės sustatytos pusračiu, pana- 
šiai kaip amfiteatras. Trys pirmosios žiūrovų eilės — tai gyvenvietė, 
o likusios penkios ar šešios — vynuogynai. Takas tarp ekrano ir 
pirmos eilės buvo Acheris, trisdešimties metrų pločio, iki keturių 
metrų gylio upė. Ekraną už jo atstojo uolų masyvas — daug kvarco 
turintys kalkinės ir dolomitinės uolienos sluoksniai. Jei norėdavai 
jį įveikti, turėdavai traukti vingiuotu kalnų keliu, esančiu už kilo- 
metro į šiaurę. Šiaip čia buvo tik nepatikimas akmenyje iškaltas 
takelis, kuriuo vaikščioti draudė perspėjantys užrašai. Plynaukštė 
virš stačios sienos įsiliejo į plačią, šiek tiek nuožulnią lygumą, be- 
veik nedirbamą; pievos, keli išminti takai, vedantys į artimiausią 
gyvenvietę, Bulbruną. Kitoje upės pusėje, už į pietus atgręžtų vy- 
nuogynų, plytėjo dideli arimų lopai. Linų, kviečių ir kukurūzų 
laukai keitė vienas kitą, o tarp jų įsimaišiusios miškais apaugusios 
kalvos. Lygiagrečiai upei blizgėjo bėgių poros, dingstančios juo- 
doje tunelio gerklėje gyvenvietės pakrašty, kur Acheris darė ilgą 


kilpą į šiaurę. Ešenbergas, uosių kalnas, per kurį rausėsi tunelis, 

taip vadinosi be pagrindo. Nei jis buvo žymiai aukštesnis už ply- 
naukštę, nei čia augančiame mišriame miške vyravo uosiai. Dau- 
gumą sudarė ąžuolai ir eglės. Kalno statusą jam, matyt, suteikė tik 


tasai tunelis, kurį čionykščiai valstiečiai grubiai vadino žvike. 


Johanseris atsirėmė į suolą, atsisėdo, sukryžiavo kojas ir ūmai 
pajuto nuovargį visame kūne, buvo apsunkęs nuo alaus, karščiavo 
vokai, skausmingai tvinksėjo pečiai ir kaklas. Jo žvilgsnis šokinėjo 
nuo pilko uolų masyvo prie virš jo kybančios saulės. Johanseris įsi- 
vaizdavo, kaip blyksėtų ir tviskėtų kvarco intarpai, kaip imtų žaiža- 
ruoti šalta pilkuma, jei po pietų virš vynuogynų nušvistų saulė, — 
staiga jis vėl prisiminė, koks vaizdas atsiverdavo nuo giminaičių na- 
mo, kai šeima sode gerdavo kavą, o teta Marga jam duodavo stikli- 
nę vynuogių sulčių. Tada jis stebėdavo tą spindesį pro vynuogių sul- 
tis, žėrinčias, raibuliuojančias šviesos dėmes raudonoje jūroje, jos 
atrodė jam kaip šviesos pluoštais virtusios sielos, it delfinai nardan- 
čios kraujyje. Johanseris atsiminė dėdės Rudolfo balsą: 

— Jis laukia, kad pasidarytų vynas! 

Tada Konradas susigėdęs vienu gurkšniu ištuštino stiklinę, kiek 
palūkėjo, įsipylė kitą, vėl pakartojo spektaklį. .. Ir dar jis prisimi- 
nė, kad visada norėjo bent sykį užsiropšti į seną medį, bet motina 
draudė, nes per šeimos sueigas jis juk mūvėdavo šventadieninė- 
mis kelnėmis. Koks tai medis, Johanseris nebežinojo, bet jis atro- 
dė labai senas ir gumbuotas ir darė geraširdišką įspūdį. 

Vaizdinys vijo vaizdinį, vienas atsiminimas gimdė kitą. Taip jis 
ir svajojo, kol užmigo ant suolo, kūnas nusviro į šoną, o galva 
atsirėmė į lagaminą. 

Daugybė žmonių skersai ir išilgai ėjo per aikštę prieš geležin- 
kelio stotį, jie praeidavo pro Johanserį ir žiūrėdavo į jį, tačiau 


niekas netrukdė jo miego, kuris tęsėsi ne vieną valandą. 


Prieš antrą dienos Johanseris nubudo, baltas kaip popierius, 
apsidairė, stvėrė lagaminą, nusišluostė nuo kaktos prakaitą. 

Sapnavo Somnambelę. Regėjo ją negyvą, gulinčią ant kilimo, 
jos veidas buvo mėlynas, o kilimas vyniojosi apie ją, šliaužė su ja 


per grindis kaip su grobiu, it milžiniškas smauglys. 

Tik sapnas, dėkui Dievui, tik sapnas. 

Jam buvo nesmagu, kad užmigo, kad šitaip išsieksponavo. Jo- 
hanseris nupurtė nuo švarko nesančias dulkes. 

Geležinkelio stotis su malksnų stogu. Ketiniai žibintų stulpai. 
Užkandžių kioskas su prikabinamu vagonėliu. Gėrimai, iliustruoti 
žurnalai, sumuštiniai. Užrašas: Higienos sumetimais neskaitykite laik- 
raščių neužmokėję. Nė vieno taksi. Ir didžiausią nuotolį Nyderen- 
slingene lengvai galėjai įveikti pėsčiomis. Vis dėlto, kaip tvirtino 
metalinė lentelė, keletą kartų per dieną iš pietvakarinio į šiaurry- 
tinį gyvenvietės pakraštį kursuojąs autobusas, toliau važiuojantis į 
Bulbruną. Už stiklo patalpintas reklaminis plakatas bylojo apie 
gyvenvietės pasididžiavimą uždaru plaukimo baseinu ir gimnazi- 
ja, abu statiniai trikdančiai modernistiniai. Jų dėka gyvenvietės 
neniekino priemiestiniai traukiniai, vietinis geležinkelis buvo pri- 
verstas žiūrėti į Nyderenslingeną kaip į rimtą stotelę. Jeigu ne- 
kreipsime dėmesio į šiuos išsišokėlius, namai ir pastatai atrodė 
tarsi pabudę iš šimtą penkiasdešimt metų trukusio gilaus miego. 
Piršosi mintis, kad kaimo aikštė su jos grindiniu iš plačių šlifuotų 
žvirgždo kvadrų, kuriuose šen bei ten dar galėjai įžvelgti karietų 
ratų paliktus griovelius, rezervuota metų metams, kad būtų gali- 
ma filmuoti praėjusio šimtmečio vidurio medžiagą. Nieko pana- 
šaus. Nyderenslingenas net nelaukė atvykėlių, čia buvo tik vienas 
viešbutukas, nuomojantis kambarius, pašto užeiga, kurios milži- 
niškomis arkinėmis medinėmis durimis pamažu kildavo Marijos 
statulos šešėlis. Kai prieš penkias šešėlis pasiekdavo rakto skylu- 
tę, tai pagal seną paprotį būdavo ženklas baigti darbą ir mėgautis 
alumi; žiemos mėnesiais galiodavo kitos taisyklės. 

Johanseris stabtelėjo prie viešbutuko, svarstydamas, ar never- 
tėtų užsisakyti kambario, kad negadintų Henleinams nervų. An- 
tra vertus, ir vakare tikrai būsią laisvų kambarių, galėsiąs grįžti. 

Johanseris žvilgtelėjo pro žemus langus. Apie šią valandą smuklė 
buvo beveik tuščia, tik vienas senyvas vyriškis sėdėjo prieš stiklą 
vyno ir skaitė laikraštį. Išgaubtos kalvio darbo langų grotos atrodė 
stiprios ir priešiškos. Virš jų sieniniai užrašai gotišku šriftu rėmi- 


no išblukusią freską, skirtą šv. Florijonui. 

Kitaip nei tokiose pat vaizdingose, vien turistinėmis dekoraci- 
jomis virtusiose kalnų vietovėse, Nyderenslingene nepuoselėjo ir 
nelakavo istoriškai susiklosčiusio vaizdo, atvirkščiai, gimnazija, ku- 
rią aštuntojo dešimtmečio pabaigoje suprojektavo narkomanas 
architektas, stiklo ir plieno konstrukcija, buvo nudažyta nuodin- 
gai žalia ir ryškiai geltona spalvomis, baseinas, vis dar ganėtinai 
rėžiantis akį, — tamsiai mėlyna. Bet kadangi šie du statiniai stūk- 
sojo gyvenvietės pakraštyje, Ešenbergo šešėlyje, tai gadino byder- 
mejerišką įspūdį žymiai mažiau, nei būtų galima tikėtis. Laimė, 
per tą laiką vietovėje nutiesė kabelius, dar prieš dvejus metus dau- 


gelį stogų subjaurojo palydovinės lėkštės. 


Šuberto kelias — tai turėjo būti viena iš dvylikos apie gyvenvie- 
tės centrą nutiestų juostų, Johanseris tiksliai nebeatsiminė kuri, 
antra ar trečia gatvė nykštukinių ąžuolų apsuptų vynuogių parce- 
lių papėdėje, kur buvo vien nuosavi namai, jokių parduotuvių, 
jokių kitokių pastatų, greta tik jauki biurgeriška laimė, panaši vie- 
na į kitą kaip du vandens lašai, norminės provincijos idilės 500 
kvadratinių metrų sklypuose. Žydinčios kriaušės ir obelys puošė 
sodus šventiška baltuma; pietines namų sienas, nudažytas spalvo- 
mis nuo pieniškos iki karamelinės, dabino vijoklių ūseliai. Johan- 
serį apėmė jausmas, tarsi dalyvautų vestuvėse arba arkadiniame 


kulte, kai Persefonė grįžta iš Hado. 


Regionas, trikampiu rėminamas Poetų, Baroko ir Hohenco- 
lernų gatvių, tikriausiai buvo tas Vokietijos kampelis, kuris ilgiau- 
siai priešinosi dvidešimtam amžiui. Johanseris čia rado idealią ap- 
linką pailsėti, ramiai apsvarstyti įvykiams, susikurti distancijai. O 
kol kopė Šuberto keliu, užliūliuotas gamtos ir miestelėnų har- 
monijos, perpjovė sau krūtinę ir išsitraukė širdį, savo dėmėtą, 
surambėjusią širdį, turėjo ją saulėje it spurdantį vaiką. Pirmą kar- 
tą po ilgo laiko jam nežvarbo paausiai. 

Jau šią akimirką Johanseris nusprendė sulaukti vasaros Čia ir 


niekur kitur. 

16 


Popietės scenos 


15.00 val. 

Marga rymojo, persisvėrusi per tvorą, jau kelios valandos ji vis 
apmesdavo akimis kaimo kelius. Artinosi juodai apsirengęs žmo- 
gus. Įsitikinusi, kad tai jos sūnėnas, — kas gi daugiau neštųsi laga- 
miną ir nuolatos dairytųsi į visas puses, —- Marga šūktelėjo Rudol- 
f4 ir Benediktą. Visi kartu laukė svečio prie sodo vartelių. 

Judesių greitis, kuris dažniausiai lemia pirmą kartą iš akies nu- 
statant žmogaus amžių, Johanserio atveju buvo itin lėtas, kone 
senatviškas. Jis nuslopindavo bet kokį staigų truktelėjimą, visus 
hiperaktyvius kūno simptomus. Vilkdamas kojas, Johanseris arti- 
nosi prie Henleinų sklypo, spinduliuodamas savo randuota tris- 
dešimt dvejų metų gyvenimo patirtimi, kaip žmogus, išmokęs ne- 
prieštaraudamas priimti pasaulį. Tik jo blėsčiojančios akys išdavė 
praeitį. Jose sudegdavo ši diena. 

Tetą ir dėdę Johanseris pažino iš karto. Abiejų išvaizda atrodė 
nepasikeitusi nuo to laiko, kai prieš trylika metų matė juos pas- 
kutinį sykį. Tik jų senatvė atrodė subtilesnė, šiek tiek ryškesnė. 
Jau anuomet Johanseris negalėjo įsivaizduoti, kad kitados jie bu- 
vo jauni. Nuotraukos iš šeimos albumų, įžūliai tvirtinusios prie- 
šingai, jam visada atrodė kaip montažai, kuriais keistoms, išgalvo- 
toms būtybėms siekiama suteikti autentiškumo regimybę. 

Marga. Jos kaklo raukšles tikriausiai sukūrė flamandų dailinin- 
kas. Gilios pilkšvos klostės, riebiai spygsančios sausgyslės. Ant 
smakro ir viršutinės lūpos matyti šviesūs plaukeliai. Apskritose, 


blyškiai mėlynose akyse šakojosi gyslų linijos. Marga buvo apsi- 

lankiusi kirpykloje, virš mažos galvos pūpsojo smarkiai pašiauštos 
ilgalaikės garbanos. Perlamutriniai plaukai sendino ją penkeriais 
metais, Marga tai žinojo ir seniai puoselėjo mintį įsigyti savo jau- 
nystės plaukų spalvos peruką — šviesų, beveik auksinį. Bet išsigąs- 
davo, įsivaizdavusi akimirką, kai tektų parodyti peruką šeimai. 
Marga neabejojo, kad ją išjuoktų, prie pašaipos dar prisidėtų Be- 
nedikto klausimai, kodėl šeimos biudžetas leidžiąs puošeiviškus 
maskaradus, — o juk jo kišenpinigiai neva gerokai mažesni už ben- 
dramokslių kišenpinigių vidurkį. 

Rudolfas. Liesas ir siauralūpis, kietos it padas odos, kaip ir visi 
giminės vyrai. Jo veidą gadino randas, einantis nuo lūpų kampu- 
čio link smakro. Jis atsirado statant namą, kai Rudolfas krito ir 
užsikabino už vinies. Randas raudonavo purpuru ir visada nu- 
kreipdavo dėmesį nuo itin santūrios Rudolfo mimikos, kuriai tei- 
singai suprasti reikėjo ne vienerių metų pratybų. Jo šukuosena, 
pilki šeriai, atrodė asketiškai ir inteligentiškai, tačiau šį įspūdį slo- 
pino rudų akių apatija. Akys, nerodančios jokio susidomėjimo 
tuo, kas vyksta, dažniausiai būdavo įbestos į vieną tašką, į kurį 
atsitiktinai nukrypo. Tai galėdavo būti ir kieno nors veidas, ir tik 
kai žmogus, į kurį žiūrima, susivokęs imdavo žiūrėti į Rudolfą, šis 
nusukdavo žvilgsnį keletą laipsnių į šoną. 

Konradas visada prisibijojo dėdės, prisibijojo be pagrindo, ka- 
dangi instinktai nesiskaito. Rudolfas niekados nesielgė valdingai 
ar agresyviai, kartais netaktiškai juokaudavo, bet ne iš piktumo. 
Jis buvo sukaustytas, nelabai mokėjo pasisakyti, niekam nebuvo 
tikras draugas. Taip pat Rudolfas niekada neslėpdavo, jeigu jo kas 
nors nedomindavo, jis priklausė prie tų žmonių, su kuriais nesi- 
stengiama suartėti, kurių šaltumas visą laiką trikdo. 

Konradas gerai nežinojo, koks žodis tinka šia proga. Sumišęs 
kostelėjo: 

— Sveiki. 

Akimirką sudvejojusi, Marga jį apkabino. Rudolfas tylomis iš- 
tiesė ranką. Šypsenos užuomazgos. 


Benediktas atlenkė savo beisbolo kepuraitės snapelį ir tarė: 


DVIDEŠIMTO AMŽIAUS AUKSO FONDAS 65 


— Hei! 
— Tu būsi Benediktas? 
— Tarkime. O jūs? 


15.08 val. 

Milžiniškas langas, šalia durys į terasą. Johanseris apsidairė po 
kambarį. Sienos pusiau iškaltos lentutėmis, pusiau sudarkytos gė- 
lėtų smėlio spalvos tapetų. Vidury lubų — šviestuvas iš kaltinės 
geležies ir medžio, šešios pailgos elektros lemputės gelsvose stik- 
lo taurėse, papuoštose raižytų lapų vainikais. Po šviestuvų — ma- 
syvus ąžuolinis stalas, patalpoje dominuojantis stačiakampis, Mar- 
gos nerta servetėlė menkai švelnino jo kaimišką griozdiškumą. 
Sieninė spinta, riešutmedis, talpinanti seną televizorių ir barą veid- 
rodine sienele, jame stovintys penkiolika butelių neišsekdami tar- 
navo jau ne vieną dešimtmetį. Keli iš jų buvo net neatkimšti, nes 
jokiam lankytojui niekada nešovė į galvą pareikalauti škotiško vis- 
kio arba rusiškos degtinės vietoj vaisinės arba brendžio. 1970 me- 
tais Marga kažkur skaitė, kokių gėrimų privalo būti namų bare, ir 
norėdama atrodyti pakankamai aristokratiška, su šiuo sąrašu ran- 
koje pripirko Bulbruno supermarkete svaiginamųjų gėrimų, o kai 
kurie iš jų nuo amžiaus įgijo didžiulę vertę. Marga bjaurėjosi al- 
koholiu, visų pirma stipriu, jokiam svečiui nesiūlydavo daugiau 
nei taurelės ir tai tik po sočių vaišių. 

Užuolaidos iš žalio kaip antino kaklas aksomo buvo surištos 
vytomis aukso spalvos virvelėmis, kurių spurgai siekė kilimu iš- 
klotas grindis. Odinis minkštas komplektas, du foteliai ir sofa že- 
ma atkalte, vietomis buvo sučiurę, bet Johanseris niekur nepaste- 
bėjo susikaupusių dulkių. Kambarys buvo nejaukiai švarus, Jo- 
hanseris svarstė, ar nederėjo priemenėje nusiauti batų, kaip kad 
padarė visi kiti. Antra vertus, reikėjo atsižvelgti į jo kojinių kvapą, 
nes kojinės buvo nevėdintos beveik keturiasdešimt valandų. 

Dešiniajame kampe nuo sieninės spintos, tiksliai vienas prie- 
šais kitą, kabėjo du maži aliejumi tapyti paveikslėliai, valstietiški 
motyvai, vidutiniški, sunkiai datuojami Pietų Vokietijos mokyk- 


los darbai, ne visai beverčiai. 

1946 metais šeima persikraustė iš subombarduoto Viurcbur- 
go į nenukentėjusį Alpių pasaulį. Šeima — tuomet ją sudarė Ervi- 
nas ir Rudolfas, netikri broliai, ir jų abiejų motina, du kartus naš- 


lė, mirusi 61-aisiais, kai jiedu buvo ką tik vedę. 


15.21 val. 
— Keista, kaip iš poros ženklų atgyja užmirštas pasaulis. 

Marga nesuprato. 

— Iš ko? — paklausė atsargiai, ir Konradas parodė į ąžuolo trin- 
ką. — Pavyzdžiui, stalas. Kai jį pamačiau, prisiminiau, kaip dėdė 
Rudolfas ginčijosi su mano tėvu. Nebežinau dėl ko, bet abu daužė 
į stalą. 

— Ak! — Marga prieštaraudama mostelėjo. — Tai jau seniai pra- 
ėjo. Nebešnekėkime apie tai. 

Konradas neatlyžo. Jis niekada kaip reikiant nesuvokęs, ko jie, 
tiesą sakant, ginčijosi dėl palikimo. 

— O tau ir nereikia suvokti. Mes jau ir patys nežinome. Ar ne, 
Rudi? 

Rudolfas žiojosi kažką sakyti, bet paskui tik linktelėjo. 

Be to, reikią suprasti, kad po karo beveik viskas buvę sunaikin- 
ta, o kas išlikę, net menkiausi dalykai. .. ak, iš tiesų nebešnekėki- 
me apie tai, juk jie susitaikę, vėliau. Marga nervingai siurbčiojo 
kavą iš savo puodelio ir užgniaužė šią temą, greitai peršokdama 
prie kitos. 

— "Tau turėjo būti siaubinga, kai įvyko avarija. Mes dažnai svars- 
tydavome, kaip tau pavyko kitą dieną taip gerai parašyti abitūros 
rašinį. 

— Tai buvo po dviejų dienų. 

— Aš dažnai sakydavau tavo tėvui, kad jis važinėja per greitai. 
Kaip jis nuolat provokuodavo posūkius. .. 

Johanseris pastatė ausis, tylomis nusijuokė iš „provokuojamų 
posūkių“ ir pasisuko į Benediktą, atsainiai drybsantį ant sofos 
šalia Rudolfo. 

Benediktas, spuoguotas astenikas. Maratono bėgiko tipas. Ištį- 


sęs ir lengvasvoris. Įkritusios akys suteikė jam melancholijos at- 

spalvį, dėl kurio jis iš pirmo žvilgsnio pelnė Johanserio palanku- 
mą. Estetiniam įspūdžiui vienodai kenkė ruda pigmentinė dėmė 
ant kaklo ir vos prasikalę ūseliai, kuriuos nusiskusti Benediktas 
griežtai atsisakydavo, nors net bendraklasiai jam primygtinai pa- 
tarė. Retučiai, ilgi barzdaplaukiai, tarp raudonų dėmių išspaustas 
inkštiras, — niekas nežinojo, kodėl Benediktas vaikšto kaip tik ši- 
taip, juk šiaip jis buvo tuščiagarbis, kasryt tepdavo geliu apykaklę 
siekiančius tamsius plaukus ir šukuodamas skirdavo juos per vi- 
durį sklastymu. 

— Paskutinį kartą mačiau tave per laidotuves. Ar dar atsimeni? 

Benediktas papurtė galvą. 

— Mirtinai bijojai abiejų karstų, visą laiką klykei ir bliovei. Ku- 
nigas atrodė mažumėlę sutrikęs. O paskui tu dar prileidai į kel- 
nes, tai buvo gražiausia, atsirado maža balutė ir grėsė nupleškenti 
į kapo duobę. 

— Taip? 

Labai šaltas „taip“. Johanseris tuojau pasigailėjo paleidęs lie- 
žuvį, nors prisiminimas ir dabar kėlė jam šypseną. Deja, kunigo 
padėjėjas batu sustūmė iš žemės pylimą ir taip sustabdė upeliuką. 

— Taip, — toliau pasakojo istoriją Marga, — turėjau nunešti tave 
į automobilį ir suvynioti į antklodę... nes juk neturėjome pasiė- 
mę sausų drabužių. 

— Mano manymu, visai nekorektiška temptis trejų metų vaiką į 
laidotuves, — kandžiai pareiškė Benediktas, ir Konradas iš karto 
jam pritarė, sakydamas, jog tada labai stebėjęsis. 

— Šituose namuose manęs jau tikrai niekas daugiau nestebina. 

Marga išraudo: 

— Tu dar prikaišiosi mums, ką mes blogai padarėme! Kai pats 
turėsi vaikų... 

— Aš neturėsiu vaikų, — paskelbė Benediktas. — Vaikai verčia 
vemti. 

— Kad negirdėčiau čia tokių žodžių! 

Marga mostelėjo pusiau bejėgiškai, pusiau atsiprašydama. Kon- 
radas išsišiepė iki ausų, bet tuojau susivaldė ir, atkišęs apatinę 


lūpą, įsmeigė akis į juoduojančią kavą. 

Stojo tyla, kurią užpildė namie kepto varškės pyrago dalybos. 
Ir Rudolfas, ir jo sūnus atsisakė siūlomų gabalų, todėl Konradas 
neprisivertė taip pat pasakyti „ne“. Jis negalėjo pakęsti varškės 
pyrago, tačiau įsidėjo jo į lėkštę ir vargais negalais apsimetė, kad 


jam skanu. 


15.45 val. 
— Sakyk, Konradai, tu tapai daktaru, ar ne? O kokios gi srities? 
Medicinos? 

— Fil. daktaru. 

— Ak? — kiek nusivylusi atsiduso Marga. Paskui paklausė, o ką 
gi jis veikiąs. 

Johanseris papasakojo apie savo studijas, trumpai nusakė, kaip 
įsidarbino institute, bet nutylėjo gėdingą galą ir, pats nepastebė- 
damas, ėmė skaityti paskaitą. 

— Literatūrinis romantizmas, atkreipkite dėmesį. Mano specia- 
lizacija. 

Jis šnekėjo maždaug taip, tarsi duotų interviu. Čia dar reikią 
daug nuveikti, postringavo jis, egzistuojąs plačiai paplitęs iškreip- 
tas tos epochos paveikslas. Ji nebuvusi nei anemiška, nei aseksu- 
ali, nei atitrūkusi nuo pasaulio, nei restauratyvi, kartais pasiner- 
davusi į savigailą ir liguistumą, tas tiesa, bet šiaip tikrai atverdavu- 
si kelius ir žvelgdavusi į ateitį, ji norėjusi parblokšti dabartį ir todėl 
rezgusi sąmokslą su geriausiomis praeities jėgomis. Daugeliu at- 
žvilgių romantizmas esąs kultūros epocha, turinti didžiausių pa- 
sekmių. 

Marga klausėsi, išpūtusi akis, ir lingavo galva. Rudolfas, maišy- 
damas šaukšteliu, tirpdė cukraus gabalėlį. Benediktas paniekina- 
mai perkreipė lūpas. 

— Mūsų vokiečių kalbos mokytojas sakė, kad romantizmas bai- 


gėsi Osvencime. 


Marga kumštelėjo sūnui į ranką. Konradas neteko žado. 
Praėjo dvidešimt sekundžių, kol jis atsipeikėjo iš suglumimo ir 


suformulavo atsakymą, sąmoningai arogantišku tonu: 

— Retrospektyviai žiūrint, lengvai galima pamanyti, kad visi ke- 
liai veda į Romą. Arba į Osvencimą. Kaip pavadinsi. Tai pigu ir 
nekonkretu. Taip ir pasakyk savo mokytojui. 

— Taigi aš turiu netikėti tuo, ką man sako mano mokytojai? 

Tokios klastingos replikos Konradas nesitikėjo. Į jį nejaukiai 
įsmigo sutrikęs Margos žvilgsnis. 

— Aš ne tai norėjau pasakyti. .. 

— Štai! — įsiterpė Marga. — Konradas ne tai norėjo pasakyti. "Tu 
tik klausyk savo mokytojų, o vėliau, kai baigsi mokyklą, tada bus 
galima vienaip ar kitaip žiūrėti į įvairius dalykus. 

— Ar ir jūs taip manote? — neatlyžo Benediktas, ir Konradas 
užsisklendė; jis jau seniai pastebėjo, kad tarp motinos ir sūnaus 
rusena krizės židinys, ir suvokė, kad taika namuose pastatyta ant 
kortos. Sunkia širdimi pasirinko vidurio kelią. 

— Žiūrint labai supaprastintai, — sumurmėjo jis, — tavo moky- 
tojas gal ir nėra visiškai neteisus. Mokykloje reikia supaprastinti 
daugelį dalykų. 

— Štai! — patvirtindama pakartojo Marga ir pastukseno šakute į 
stalą. — Kam dar gabalėlį pyrago? 


16.08 val. 
— Tetulyte, ar dar turi tų puikių vynuogių sulčių? Tų, kurių visada 
turėdavote? 

— Ak! Vynuogių sulčių! Deja, ne. Mes jau nebemėgstame taip 
saldžiai. 


— Nieko tokio. Dangus vis tiek apsiniaukė. 


16.20 val. 
— Šiuo metu mes gyvename atskirai. 

— Bet jūs neišsiskyrę? 

— Ne. 

— Tai gerai. Viskas dar gali susitvarkyti. Daug kas susitvarko, kai 
nori ir įveiki savo egoizmą. 

Toliau konkretesni klausimai apie Katriną, į juos Johanseris at- 


sakinėjo nedetalizuodamas. Jis abejingai klausėsi Margos senten- 

cijų apie santuoką ir su ja susijusius sunkumus ir jautėsi kuo aky- 
liausiai stebimas Benedikto, o kai kartkartėmis mesdavo žvilgsnį į 
šoną, šis įtarimas pasitvirtindavo. Johanseris suko galvą, kaip tu- 
rėtų elgtis su vaikinu. 

Benediktas jį pakerėjo nuo pat pirmos akimirkos, nors — o gal 
kaip tik dėl to, kad — iš karto pasirinko konfliktų kelią. Ryžtas, su 
kuriuo jis atsikirsdavo, Johanserį ne tiek žeidė, kiek kurstė. Prieš 
jį stovėjo jo paties jaunystė, jau po pirmų žodžių Johanseris pasi- 
juto jam artimas. Ir išvaizda, jei nekreipsime dėmesio į amžiaus 
skirtumą, Benediktas atrodė stulbinamai panašus į jį. Johanseris 
turėjo vieną vienintelę savo jaunystės nuotrauką, kurioje nusifo- 
tografavusi paskutinė Valštato gimnazijos klasė, ir mintyse lygino 
ją su šešiolikmečiu pusbroliu. Benediktas buvo dešimčia centi- 
metrų aukštesnis, tankiais plaukais, o jo veido bruožai — kam- 
puotesni, pagiežingesni ir nemaloniai sugadinti spuogų, nosies 
sparneliai siauresni, skruostikauliai ryškesni. Smulkmenos. Šį pus- 
brolį lengvai galėjai palaikyti jo broliu. Brolis. Jaudinantis žodis. 

Marga be galo ilgai šnekėjo, kad kitą kartą jis būtinai turįs atsi- 
vežti ir Katriną, tik tada šeima būsianti „visai pilna“. Jiedu Čia 
visada mielai laukiami, ir mažiausioje trobelėje jiems atsirastų vie- 
tos, ir taip toliau ir panašiai... 

— Gal nori išsimaudyti? Vonia yra šalia Beno kambario, kurį 
paruošėme tau. 

To visai nereikią, išgirdo Johanseris save sakant, jis kuo pui- 
kiausiai galįs gyventi ir viešbutyje. Ir iš tiesų šią akimirką jam at- 
rodė, kad gyvenimas pašto užeigoje keltų mažiau problemų. 

— Na, girdite! — sušuko Benediktas. — Jis nori į viešbutį! 

— Apie tai negali būti nė kalbos! Kodėl jis turi mėtyti pinigus? 
Juk pinigai jam tikrai iš dangaus nekrinta, ar ne? 

— O, — atsakė Johanseris į menkai užslėptą Margos klausimą 
apie jo pajamas, — atsivežiau visą krūvą atostoginių. 

— O iki kada tau atostogos? 

— Neribotos. Vieną kartą turėjau viską mesti. Bet varginsiu jus 
iš tiesų tik porą dienų. Dievas mato, galiu gyventi viešbutyje. 

— Na, girdite! 

— Ne ne ne, gyvensi čia, kiek reikės! O tu, Benai, nutilk paga- 
liau, gerai? Gana pridarei man gėdos! 

Benediktas trumpai nusikvatojo ir dar labiau išsidrėbė ant so- 
fos, gestu vaizduodamas, ką mano apie pamokymą, sprigtelėjo 
nykščiu ir smiliumi kaip snarglį. Šitoks akiplėšiškumas sužavėjo 
Johanserį, bet jis šito neparodė ir liko neutralus, šiuo metu tokia 


laikysena jam atrodė patogiausia. 


16.43 val. 
— Germanistika. — tai vokiečių kalba, ar ne? 

— Tikrai taip. 

— Benui irgi gerai einasi vokiečių kalba. Tik matematika ir lotynų 
kiek kliuvo paskutiniais metais. Jau norėjome samdyti korepetito- 
rių, bet jis užsispyrė, kad mokykla — jo paties reikalas. Ir turiu pasa- 
kyti, iki šiol jam sekasi. Tavo pažymėjimas bus geras, ar ne? 

Benediktas kažką sumurmėjo patvirtindamas ir įsistebeilijo į 
pusbrolį, aiškiai duodamas suprasti, kad už visa tai turįs dėkoti tik 
savo buvimui. 

— Kaimynė net tris kartus klausė, galiausiai visai kvailai, kodėl 
neparodžiau jai tavo paskutinio pažymėjimo, kaip visada, o aš pa- 
sakiau, vaikiukas nebenori, kad taip daryčiau, bet ji kvailai nusi- 
juokė, nes jau žinojo, kad tu mokeisi kiek prasčiau, paskutiniais 
metais. Galėjo džiaugtis, nes. .. 

— Vemti verčia! — pertraukė Benediktas ir pliaukštelėjo delnais 
į stalą. — Sakykite, — kreipėsi į Johanserį, — ar tai normalu? 

— Kad negirdėčiau šiuose namuose tokių žodžių! Daugiau ne- 
kartosiu! — Margos balsas skambėjo neįprastai šaižiai, akys buvo 
plačiai išplėstos. 

Johanseris vėl nesiryžo palaikyti kurią nors vieną pusę, nors 
pripažino, kad vaikinas šimtą kartų teisus, reikalas pasibjaurėti- 
nas — antra vertus, nevertėjo šito taip akcentuoti, kad popietė 
baigtųsi skandalu. 

Benediktas dėbtelėjo į jį rezignuojančiu, niekinančiu žvilgsniu. 
Konradas mirktelėjo, kaip galėdamas slapčiau, ir nutaisė rami- 


nantį veidą, tarsi norėtų vėliau paaiškinti, kodėl tyli. 

16.58 val. 

Pašlijusiais nervais Marga beatodairiškai nagrinėjo priežastis, kė- 
lė įvairiausias prielaidas, viena iš jų — dėl visko esąs kaltas kom- 
piuteris, jos sūnus tapęs toks užsispyręs tik nuo tada, kai jį užval- 
dęs šitas daikčiukas, ji keikianti tą dieną, kai jį nupirkusi. Johan- 
seris rado progą pataisyti savo reputaciją Benedikto akyse. 

— Jam nuobodu. Žinoma. Tegu sau eina! Aš irgi visada nekęs- 
davau to privalomo sėdėjimo kartu. 

Marga neprieštaravo. Benediktas iš karto pakilo, atsainiai atsi- 
sveikindamas palietė dviem pirštais kaktą ir išėjo iš kambario. 

— Tikrai turiu už jį atsiprašyti, — sukuždėjo Marga. — Jis ne- 
mandagus, aš žinau. Dabar mes pagaliau kartu, o jis... Bet ką 
man daryti? Dabar jis sunkaus amžiaus. .. 

Rudolfas, kuris iki tol neištarė nė vieno žodžio, staiga sumurmė- 
jo, kad skubiai turįs kažką padaryti rūsyje — pasimatysią per vaka- 
rienę. Pasakė ir išėjo, kaip žmogus, narsiai atlikęs savo pareigą. 

Marga išsižiojusi spoksojo jam pavymui. Šeimos susitikimas 
ūmai iširo. Konradas, kiek sumišęs, liko vienas su savo teta. Akys 
jai patvino ašaromis. 

— Dieve mano, kaip man nemalonu, — pralemeno ji ir, drebė- 
dama visu kūnu, pasiūlė svečiui dar gabalėlį varškės pyrago. 

Johanseris sudvejojo ir prisiversdamas išspaudė šypseną, bet 


vis dėlto ištiesė jai lėkštę. 


17.05 val. 

Marga kentė guodžiančią ranką ant pečių, jautėsi dėkinga sūnė- 
nui už kiekvieną žodį. Kad jis, šiaip ar taip, norėjęs pramankštinti 
kojas, kad to, kas įvykę, nereikią pernelyg išpūsti, kad, nepaisant 
menkų nesutarimų, popietė buvusi nuostabiai graži... Marga vis- 
kuo tikėjo, ir kai jis tarė: 

— Kitados dažnai galvodavau, kodėl jūs negalėjote būti mano 
tėvai. Benas nežino, kokie jūs geri, — Marga, didžiai sujaudinta, 
paglostė jam ranką. 

— Jis pasidarė toks atžarus, negali įsivaizduoti. Man regis, jis 


įsimylėjęs, aną savaitę jis kilo mūsų gatve su mergaite, mačiau iš 

sodo... prieš kryžkelę su ja atsisveikino. Aš jam iš karto pasakiau, 
atsivesk ją, tu bet kada gali ją atsivesti į namus — dieną, supranta- 
ma. Kaip jis mane užsipuolė! 

— Jam tikriausiai buvo nesmagu. 

— Ir dar pasakiau, kad, turint tokį charakterį, jam turbūt sunku 
su mergaitėmis. Tai jis ėmė šnypšti, kad apseisiąs be mano patari- 
mų, nes jei klausytų mano patarimų, tai gautų tik ką nors tokio 
pat menkaverčio! 

— Ne! 

— Jis turėjo galvoje savo tėvą! 

— Aha. — Johanseris vos nesusijuokė. — Taip būna tokiame am- 
žiuje... 

— O neseniai jis man netgi prikišo, kad pagimdžiau jį tik ketu- 
riasdešimt ketverių, įsivaizduoji! Žinai, ką jis pasakė? „Mes abu 
galėjome pakratyti kojas!“ Štai ką jis pasakė! 

— O... jis, matyt, norėjo pajuokauti. 

— Bet taip neatrodė. Kiekvieną dieną jaučiu jo panieką. O juk 
atiduodu jam visą širdį. .. 

Johanseris švelniai atitraukė savo ranką ir atsilošė. 

— Kitados ir aš buvau toks kaip jis. 

— Niekada! — užginčijo Marga. — Ne tokiu laipsniu. 

— Tavo pasakojimas man kai ką priminė. Tada mokykla mus 
siuntė į profesinio orientavimo konsultacijas darbo biržoje, laikas 
nebuvo paskirtas, todėl nesukau sau dėl to galvos; bet mano tėvas 
pareikalavo pasiaiškinti, o aš išrėžiau: kodėl turiu klausytis patari- 
mų žmogaus, kuris pats yra tik profesinio orientavimo konsultan- 
tas, nieko daugiau nepasiekęs gyvenime. Tėvas mane sumušė taip, 
kad sveikos vietos neliko. 


Marga atsistojo ir ėmė tvarkyti stalą. Ji pažiūrėjo į tai šiek tiek 
pasipiktinusi. Jis neturįs taip kalbėti, juk dabar jis vis dėlto man- 
dagus žmogus, ir dar daktaras, taigi jo tėvai, amžiną jiems atilsį, 
nebūsią jo blogai išauklėję. 

Johanseris nieko neatsakė, pajuto, kad dega skrandis, ir kai tyla 
tapo per daug kankinanti, išėjo į terasą, pabėrė keletą susižavėji- 


mo frazių išpuoselėtam sodui. 

Marga, kurios širdį jis jau seniai pavergė, svaigo nuo tų sunkiai 
išspaustų pagyrų, priėjo ir įsikibo jam į parankę. Trylikos metų 
distancija jos sąmonėje susitraukė į nieką. Viskas vėl atrodė be- 
veik taip, tarsi šalimais stovėtų konfirmantas, nežmoniškai besi- 


džiaugiantis dovanotu patefonu. 


17.25 val. 
Vakarienė būsianti lygiai pusę aštuonių ir, kaip jau sakyta, jis galįs 
pasinaudoti vonia. Galų gale Johanseris suvokė, jog daromos užuo- 
minos apie jo išvaizdą. Jis tikrai atrodė išvargęs, apsmukęs ir ne- 
migęs. 

Vonioje Johanseris rado didelį rankšluostį, prie kurio buvo pri- 
tvirtintas lapelis. Raitytos didžiosios raidės: KoNRADUI. 


DVIDEŠIMTO AMŽIAUS AUKSO FONDAS 75 


17 


V alanienė praėjo be Benedikto. Jį mopedu išsivežė draugai, o 
kada grįš, jis nusakė gana miglotai: 

— Net nenutuokiu. 

Johanseris, išsimaudęs ir pasivaikščiojęs po vynuogynus, jautė- 
si alkanas, mėgavosi stipria virtuve, jautienos guliašu su namie 
gamintais makaronais, gausiai užpiltais kepintais svogūnais ir pa- 
prika. Desertui pašildyti juokingi nutikimai iš šeimos gyvenimo, 
kurie nors ir buvo mėgstami, priminė gimtuosius namus. Konra- 
das išgirdo apie save daugelį dalykų, kuriuos buvo užmiršęs. Pa- 
vyzdžiui, kad jis esą kartą iš įtūžio įspyręs savo tėvui Ervinui į 
blauzdikaulį, tik Konradas šito niekaip nepajėgė įsivaizduoti, nors 
ir labai troško. 

— Taip, tada tau buvo tik septyneri ar aštuoneri, ir už tai Ervi- 
nas norėjo iškaršti tau kailį, bet man pavyko jį atkalbėti. 

— Žinoma, jis vėliau atsi... — Konradas užsikirto, staiga jam 
aptemo akys, skaisčiai apšviesto kambario sienas užgulė befor- 
miai šešėliai, Konradas pagalvojo apie drėgnus šešėlius, nesutam- 
pančias nežinomo priešinio kambario atliejas, kažkur esančio už- 
lieto priešinio kambario, su atvaizdu, atsispindinčiu čia, — jis su- 
dejavo ir prispaudė abi rankas sau prie pilvo. Paklaustas, kas 
atsitiko, atsakė, kad guliašas buvęs kiek per aštrus, jo skrandis 
leidžiąs anaiptol ne viską, ko trokštų gomurys. 

Konradas melavo. Tai buvo ne guliašas. Jis gėrė šešėlius, jau 


per dažnai šiandieną, šnekėjo apie tai, ką ištrynė iš atminties. 

Šešėliai nutekėjo, išgaravo. Marga papriekaištavo sūnėnui, kad 
šis nieko nesakęs apie savo negalią, ir pažadėjo ateityje dėti į jo 
porcijas mažiau aštrių prieskonių. Kurį laiką plepėta apie sveika- 
tą. Galiausiai šnekėjo vien Marga, Konradas tylėjo, Rudolfas taip 
pat tylėjo, ir tai nelabai krito į akis. Vienintelis sakinys, kurį jis 
išspaudė per pusantros valandos, buvo prašymas paduoti jam pe- 
leninę vakarinei cigarilei. 

Rudolfas kiekvieną kartą giliai užtraukdavo, paskui išpūsdavo 
dūmus mažais kvėptelėjimais, laižydamasis lūpas, atrodė, tarsi ben- 
drautų su dūmu nebylia kalba. Johanseris stebėjo jį it pakerėtas, 
įkyriai stebeilijosi, o Marga tuo metu pranešinėjo apie savo nega- 
lavimus ir jų gydymą. Nedaug trūko, ir Johanseris, kuris niekada 
nerūkė, būtų paprašęs cigarilės, kad galėtų naudotis šia kalba. Bet 
jį sulaikė tai, kad Marga atidarė langą ir nepatenkinta traukė no- 
simi. Buvo daugiau negu aišku, kad čia po ne vienerius metus 
trukusių diskusijų pagal griežtą ritualą nuodijamas malonumas. 
Johanseris pastebėjo, kaip skrupulingai kiekvienu savo veiksmu 
siekia užsitikrinti Margos palankumą. Pats nebūtų galėjęs paaiš- 
kinti, kodėl jam tai rūpi, ir apskritai, nuo to laiko, kai įžengė į 
šiuos namus, nedaug kėlė sau klausimų ar rado atsakymų. Jo šiaip 
persismelkiantis polinkis savirefleksijai buvo tarsi. apžavų panai- 
kintas. Beribės laisvės jausmas jungėsi su nepaaiškinamu pasiruo- 


šimu paklusti; tokia būsena Johanseriui pasirodė maloni. 


Po vakarienės įjungtas televizorius. Nacionalinė rinktinė žaidė 
su Norvegija. Johanseris nesidomėjo futbolu, bet apsimetė besi- 
domįs, kad pagaliau sugundytų Rudolfą su juo šnektelėti. Nepa- 
vyko. Į visas pastabas Rudolfas atsakinėjo gestais, linktelėdamas 
arba traukydamas pečiais, atkakliai įbedęs žvilgsnį į ekraną. Jo- 
hanseriui netrukus pasirodė, kad jo nekompetentingumas per- 
prastas, ir kiekvieną kartą, kai žaidimas sustodavo, uždavinėdavo 
savo dėdei konkrečius klausimus, pavyzdžiui, kaip jis praleidžiąs 
tiek daug laisvo laiko, taip anksti išėjęs į pensiją. Rudolfas sužiau- 
mojo kelis žodžius, paversdamas juos nesuprantama skiemenų miš- 


raine. Į pagalbą atėjo Marga: 

— Jis kiaurą dieną tupi rūsyje ir meistrauja savo radijus. Ir nie- 
kam nevalia jo trukdyti. Ir tik kai rodo futbolą... bet tada juo 
labiau niekam nevalia jo trukdyti. 

— Radijus? Įdomu. Imtuvus, priimančius iš viso pasaulio? 

Rudolfas susijaudinęs parodė į televizorių. Vokietijos rinktinė 
kaip tik mušė kampinį ir pataikė į skersinį. Netekęs vilties, Kon- 
radas nebevystė šios termos. Rudolfo tylėjimą jis suvokė kaip šiurkš- 
tų atkirtį, o pažinojo jį dar kitokį, ir nors Marga užsiminė apie vis 
didėjančią savo vyro kalbinę askezę ir prašė atlaidumo — Konra- 


das jautėsi įžeistas. 


Tuoj po vienuoliktos grįžo Benediktas. Henleinai susiruošė mie- 


goti. Jų svečias neprieštaravo ir klusniai užlipo su kitais į viršų. 

I aikisdias kaip tik nuspaudė rankeną, kai jam pasirodė, kad Be- 
nediktas stabtelėjo ant laiptų į sandėlį ir kažką sukuždėjo. Akies 
kampeliu Konradas pagavo niaurų vaikino žvilgsnį, apsisuko ir pas- 
kutinį kartą garsiai palinkėjo labos nakties. Raudoni sportbačiai 
dingo angoje, užtrauktos nuleidžiamosios durys. 

Ne, tai ne. 

Konradas įžengė į kambarį. Jis retai kur jautėsi toks nepagei- 
daujamas, tačiau mėgavosi šiuo momentu kaip strategas, užiman- 
tis lemiamą poziciją. Įjungė šviesą. 

Kambarys griežtai žvelgė į jį. Kambarys laikė jį apsupęs. 

Nuo sienų spoksojo sunkiojo metalo herojai su gitaromis, ku- 
rios buvo panašesnės į ekscentriškos formos ginklus nei į instru- 
mentus. Karingi gotiški majuskulai skelbė kiekvienos grupės pa- 
vadinimą, ant visų plakatų matyti apokaliptiniai vaizdai. Per juos 
išdidžiai žygiavo skeletai, kai kurie iš jų dėvėjo šalmus be antvei- 
džių, tarp pirštų kaulų laikė automatus, o jų tuščios akys vaizdavo 
optinius taikiklius, kurių žymeklis nukreiptas į stebėtoją. 

Kambaryje stovėjo dvi monumentalios juodo lakuoto medžio 
spintos. Konradą ūmai pagavo pagunda atidaryti jų duris, ne tiek 
iš smalsumo, kiek tarm, kad pažemintų nesantį kambario šeimi- 
ninką. Bet paliko tai vėlesniam laikui, nenorėjo elgtis karštligiš- 
kai. Kambarys buvo skaisčiai apšviestas dviejų 100 vatų lempu- 
čių, o jo atmosfera kažkuo priminė slaptųjų tarnybų rūsį, kurį 
kankintojas jaukiai įsirengė, kad tarp apklausų galėtų atsipalai- 


duoti. Konradas aptiko stereoaparatūrą ir prie jos prijungtą seną 

kaip pasaulis patefoną, kurį Marga jam dovanojo konfirmacijos 
proga. Konradą apėmė melancholija. Kiek daug mūšių jam teko 
iškęsti dėl to patefono, kiek daug ginčų dėl skirtingų požiūrių į 
kambaryje leistiną garsą. Jis švelniai paglostė patefono alkūnę ir 
adatą, pagalvojo apie klasikinę muziką, kurios taip nekentė jo mo- 
tina ir kurią jam netgi būtų uždraudę, jei jis nebūtų išleidęs savo 
kišenpinigių ausinėms. Kur jo Mocarto plokštelės? Matyt, Bene- 
diktas jų neperėmė. Iškeliavo į šiukšlyną? Dabar Konradas mielai 
būtų šiek tiek pasiklausęs muzikos. Čia buvo taip tylu. Tik pop- 
muzikos plokštelės atremtos į garsiakalbio dėžę. Tada jam topte- 
lėjo, kad aparatūrai priklauso ir radijas, galima paieškoti klasikinę 
muziką transliuojančios programos. Tačiau technika atrodė tokia 
sudėtinga, kad jam atėmė drąsą. Mieste Konradas turėjo tik tran- 
zistorių; niekada daugiau muzika jam nebuvo tokia svarbi nuo to 
laiko, kai ausinių lėkštelės atstojo žvaigždėtą dangų. 

Paspaudus jungiklį, mažai kas pasikeitė. Sumirksėjo raudona 
lemputė. Konradas bejėgiškai perbraukė smiliumi per visą trijų 
dešimčių klavišų ir mygtukų skalę, bijodamas padaryti kokią nors 
nepataisomą kvailystę. 

Jis vėl nuspaudė „Power“*, lemputė užgeso. Benediktas paruo- 
šė jam pirmąjį pralaimėjimą. Konradas pats sau atrodė nepilnaver- 
tis, apsisuko ant kulno ir įvertino lovą. Ant jos patiestas kietas čiu- 
žinys, tai gerai, jis taip įpratęs. Nuo miegamųjų geldų, į kurias nu- 
grimzdavai, jam įskausdavo nugarą. O ir savo spalva ryškiai raudonai 
užklota lova atrodė patraukliai. Galvūgalyje prisegtas halogeninis 
šviestuvas, Konradas jį įsijungė ir patogiai įsitaisė, išsitraukė iš palto 
rutaretilą ir su pasimėgavimu nurijo mažą dozę. 

Nekantriai peršoku pirmąją akimirką; nes nuostaba, sukelta to, kas 
nauja, kurią vis kitų malonumų besivaikančios sielos ketina paskelbti 
pagrindiniu meno nuopelnu, man nuo seno atrodo neišvengiama pirmo- 
jo žvilgsnio blogybė. 

Poveikis buvo menkas. Kažko trūko. Johanseris išblyško. Jis 


nepasirūpino alkoholiu. 


* Tinklas (angl. ). 

Staiga jam ėmė graužti ir draskyti gerklę, jis suprakaitavo. 
Pripratusios prie alkoholio smegenys neįtikėtinai rėkė. Jau be- 
veik dešimtmetį Johanseris negulė miegoti blaivas, jam atrodė 
neįtikėtina, kad miegas galėtų apimti jį neapsvaigusį, bijojo, kad 
kiaurą naktį nesudės bluosto, — niekada, iš tikrųjų niekada, jis 
neužmiršdavo nusipirkti vyno, o jei taip ir būtų atsitikę, Atanas, 
graikas ant kampo, būtų pasiekiamas net ir penktą valandą ryto, 
arba vienas iš jo sūnų, po paraliais, taip negali būti, apie ką jis 
čia galvojo? 

Johanseriui toptelėjo baras gyvenamajame kambaryje, senas 
kaip pasaulis škotiško viskio butelis, kurio niekas iš karto nepasi- 
gestų, o kitą dieną į jo vietą jau būtų galima pastatyti naują. 

Johaseris atidarė duris, pirštų galiukais išstybrino iš kambario, 
lėtai statydamas koją už kojos. Niekas negelbėjo, laiptai išdavikiš- 
kai girgždėjo, o klausydamasis traškesio, jis suprato, kad Marga 
teirausis, kodėl jis leidžiasi žemyn. Johanseris krūptelėjo it pa- 
gautas vaikas, įsitvėrė į antstaktį ir įtraukė kūną į kambarį. 

Balkonas. Guoba. Visai įmanoma. Bet jei atsidurs sode, kaip 
be raktų pateks į namą, į gyvenamąjį kambarį? 

Taigi žemyn į gyvenvietę. Jis žvilgtelėjo į laikrodį. 0.33 val. Smuk- 
lę gal dar ras atidarytą, jei paskubės. Viešpatie Dieve, pagalvojo 
jis, o kas čia blogo, jei bildėdamas ramių ramiausiai nulipčiau 
laiptais ir pasiimčiau iš baro butelį? Staiga užsigeidžiau, štai ir 
viskas! 

Ne, taip paprastai negalima, gal ir būtų buvę galima, jei būtų 
pareikalavęs anksčiau. O jeigu guoba neišlaikys jo svorio? Jeigu 
jis, garsiai rėkdamas, nukris į terasą? Kaip jis tada atrodys? Bjau- 
riai. Nepakenčiamai. 

Johanseris atidarė balkono duris. Jo baimė jam atrodė vaikiš- 
ka, gėdinga ir kartu jaudinanti; kitados jis dažnai jausdavo tokią 
pat baimę, kai gulėdavo lovoje, ištempęs ausines. Visada, kai atei- 
davo laikas miegoti, Konradas, mėgaudamasis muzika, nieku gyvu 
negalėdavo išgirsti, kaip artinasi tėvai, tikrinantys jį kas pora die- 
nų. Kartais, per pačią gražiausią simfoniją, būdavo uždegama šviesa, 


muzika užrakinama savaičių savaitėms, smūgiai... 

Lauke švelni vienuolikos laipsnių temperatūra. Konradas ap- 
graibomis pasiekė medį, patikrino šakas, pasilenkė į priekį, apka- 
bino kamieną, atsargiai perkėlė savo svorį. 

Viskas ėjosi gerai. Jis beveik be garso nusikabarojo žemyn, pats 
savimi susižavėjęs. Sportiškumo pagautas, peršoko per tvorą ir 
bėgte įveikė visą Šuberto kelią. Bet paskui netreniruotas kūnas 
jau ėmė maištauti, jam gėlė ir trūko oro, raibuliavo akyse. 

Būtinai turiu pasirūpinti savo kūnu. Esu sukriošėlis, niekšiškai 
apsileidau. Jeigu dabar sutikčiau žmogžudį, gerai ginkluotą, jis pa- 
vytų mane be jokio vargo, už penkiasdešimties metrų. 

Nlaisa dar valandžiukę įtikinėjo Rudolfą, kai abu jau gulėjo lo- 
voje, užgesinę lemputę ant naktinio stalelio. 

Juk jis vis dėlto galėjęs susiimti, prikaišiojo Marga, vis dėlto pri- 
valėjęs tarti savo sūnėnui kelis sakinius, kad ir visai nereikšmingus. 
Kaip dabar turįs jaustis Konradas, Rudolfas elgęsis su juo kaip su 
raupsuotuoju, Dievas mato, niekas iš jo daug nereikalaująs, skirti 
jam bent truputėlį dėmesio, jai taip esą gėda, o ir už Beną, kurio 
auklėjimui toks elgesys tikrai nedarąs teigiamo poveikio. 

Ji šnekėjo ir šnekėjo, kaip dažnai darydavo prieš užmigdama; 
paprastai Rudolfas apsiversdavo ant šono ir savo abejingumu pri- 
versdavo išlašėti jos žodžių srautą. Tačiau šį sykį jis tebegulėjo ant 
nugaros ir atrodė besiklausąs. 

Nuo trumpo, nemalonaus traškesio Marga užsikirto. Sukluso, 
bet girgždesys nepasikartojo, o per šią pertrauką Rudolfas tarė: 

— Mane apėmusi negera nuojauta. 

Ką jis norįs pasakyti, paklausė Marga, šįkart pašnibždomis, nes vis 
dar klausėsi, ar nesugirgždės laiptai. Rudolfas atsakė nesąs tikras. 

— Ar tu ką nors, — Marga dar labiau prislopino balsą, — apie jį 
sužinojai? Apačioje? 

— Nieko konkretaus. Tik nuojauta. 

— Ir viskas? Nuojauta? — Ir Marga pareikalavo, kad rytoj Ru- 
dolfas ištaisytų tai, ką šiandien užviręs vien per miglotą nuojautą, 
juk iš apačios jau sulaukta visokiausių nesąmonių, jis pats kuo 
puikiausiai žinąs. 

Ji šnekėjo ir šnekėjo, bet Rudolfas jau seniai buvo apsivertęs 


ant šono ir miegojo. 

D aiktai kilo iš nakties, mėnesienos nušviesti, trapūs permato- 
mi šešėliai sluoksniais dengė vienas kitą, vėduokle subtiliai išskleista 
sapno pilkumos skalė, o ant jos pašlakstytos tirštos juodos dė- 
mės — nuo krūmų, gyvatvorių ir medžių viršūnių. Apačioje, slėny- 
je, namų banda liejosi į masyvią visumą, į kurią vietomis įsimaišę 
šviesos kvadratai. Tik pagrindinėje gatvėje neono auros išplėšda- 
vo aštrius stogų kontūrus. Upė prabėgomis prarydavo negausias 
šviesos meandras, jos raibuliuodamos išnykdavo upės viduryje, o 
nuo ten iki pat plynaukštės viešpatavo tamsa. Per nykštį virš uolų 


masyvo kybojo mėnulis, didelis ir randuotas. 


Johanseris mėgino įsivaizduoti, kokiomis stebuklingomis mįs- 
lėmis vaizduotė kitados galėjo užpildyti Mėnulio kraterius, kol 
Žemės palydovas dar nebuvo įkalintas savo negyvomis šalčio dul- 
kėmis. Tiems, kurie galėjo žiopsoti į jį, nieko nežinodami, tiems 
buvo suteiktas nemokamas nakties teatras; o ilgėliau stebint, vaiz- 
das, be abejonės, apsipindavo haliucinacijų dekoru, susikurdavo 
pasauliai, erdvės menamiems vaizdiniams. Šiandien, mintijo Jo- 
hanseris, visi tie, kas kitados buvo lunatikai, sėdi kine, vartoja 
gatavus produktus, mėnulis nereikalingas ir panaikintas, kybo ten, 
tiesą sakant, tik todėl, kad niekas nesijaučia atsakingas už šiuos 
griuvėsius arba nesumoja, kaip iš jų pasipelnyti. Vieną dieną jį 
tikriausiai pavers reklamine lenta, palydovai projektuotojai begė- 
diškai naudos jį kaip ekraną pasaulinei reklamai — kas galėtų būti 


tinkamesnio? 

Gatvės buvo tokios tuščios ir mieguistos, kad Johanseris ėmė 
įtarinėti savo batų padus, jog šie drumsčią ramybę. Jis praėjo pro 
žemiausią vėlyvojo baroko bažnyčią, kurios pirmiau nepastebėjo, 
jokioje vietoje ji nebuvo iškilusi virš gyvenamųjų namų, ir tik kai 
bažnyčia liko už jo, Johanseris stabtelėjo ir pasišovė ją apžiūrėti. 
Beveik visos mažmeninės prekybos parduotuvės atsisakė naktinės 
reklamos, taupė elektrą arba iš viso neturėjo švieslenčių, tik su- 
permarketas kaimo aikštėje kiek atkakliau priminė apie savo eg- 
zistenciją. 

Kai be penkių pirma Johanseris pasiekė pašto užeigą, langines 
rado uždarytas, o duris užrakintas. Iš namo vidaus sklido prislo- 
pintas vyro balsas. Johanseris apėjo statinį, susiieškojo užpakali- 
nes duris ir įžengė į netašytais akmenimis grįstą kiemą. Virtuvėje 
degė šviesa, Johanseris nedrąsiai pabeldė į langą. Penkiasdešimčia 
procentų pakėlus kainą, jam pavyko išsiderėti du butelius vietinio 
balto vyno. Šeimininkas buvo platus kaip spinta, vilkėjo tradici- 
niais drabužiais, žandai lyg keturbriaunės sijos, kalbėdamas šnarpš- 
tė ir smarkiai persisvėrė per atbrailą. Vien nuo jo povyzos Johan- 
seris jautėsi pažemintas; jam atrodė, jog šeimininkas turėtų už- 
giedoti fantastišką kainą ir tik ir laukti mažiausio prieštaravimo, 
kad, gūžčiodamas pečiais, galėtų užbarikaduoti langines. 

— Kas ten per vienas? 

Jau vien šis sakinys buvo ganėtinai begėdiškas, ir kai Johanseris 
šūktelėjo, prašydamas sauso vyno, išgirdo atsakymą, kad naktį visi 
vynai šlapi. 

Tolimiausiame virtuvės kampe Johanseris išvydo padavėją, skai- 
čiuojančią pinigus. Ji buvo nusirišusi baltą prijuostę ir panėšėjo į 
našlę, kuri nešioja piktinančiai neuždengtus plaukus. Johanseris spė- 
jo, kad jos veidas jaunas ir dailus, nors jokie požymiai to lyg ir nero- 
dė. Padavėja nepakėlė į jį akių, sėdėjo šešėlyje, o jos pirštai statė 
sidabrinių pinigų stulpelius taip mikliai, kad iš rankų jis negalėjo 
spręsti apie jos amžių. Tačiau jos čiurnos buvo grakščios, o ilgi plaukai 
spindėjo prieblandoje. Johanseris kostelėjo — kuklus mėginimas ati- 
traukti ją nuo darbo. Jos užkalbinti Johanseris nedrįso. 

Šmėkštelėjusius portretus Johanseris dažnai saugodavo kiauras 
savaites, kaupė ištisus katalogus atsitiktinių moterų štrichų, sklai- 

dydavo juos vienatvės valandomis, personalas erotiniam susijau- 
dinimui. Pavydėjo drąsos tiems, kurie be jokio preteksto sugebė- 
davo užmegzti pažintis, kurie įžūliai būtų ką nors šūktelėję toje 
prieblandoje. Šeimininkas atnešė vyną. 


Reikėjo paprašyti plastikinio maišelio. Į ką tai panašu, su dviem 
buteliais rankose, juk langai čia — tai nuolat veikiantys panoptiku- 
mai, mane girdi, mane mato, apie mane pasakoja. Žiū, eina gir- 
tuoklis, kažin kur jis traukia? Aukštyn į kalvą. Bet juk ten gyvena 
vien padorūs žmonės? Jis, aišku, ne vietinis. Dabar aš jį atpaži- 
nau, priešpiet parpė ant suolo priešais stotį. Ar ir pas mus jau 
priviso pašlemėkų? Pasuk patruliui į Bulbruną, tegu dažniau ap- 
silanko... 

Johanseris prisiminė tūkstantakį provincijos Argą, bet kai pa- 
lygino jį su metropolijos abejingumu, sunku buvo nuspręsti, kuri 
blogybė mažesnė. 

Nenoriu badyti žmonėms akių, noriu ramiai gyventi, organi- 
zuotai, be sensacijų, mano akimis žiūrint, banaliai, ką gi reiškia 
banaliai? Antonimas yra nuožmiai. 

Epikūriška tyla, atsiskyrėlio trobelė gražioje vietoje, duona ir 
vynas, nusižeminimas ir tyrumas — jeigu tai būtų taip paprasta. .. 
Juk man tik trisdešimt dveji, iš ko gyventi, kai baigsis kompensa- 
cija? Turėsiu prisiversti grįžti į kokį nors miestą, kur galėsiu kek- 
šiauti su tuo, ką išmokau, vienaip ar kitaip. Kada nors. O dabar 
esu čia ir turiu laiko, nieko nereikia skubinti. Esama tipų, kurie 
visą žiemą praleidžia ilgėdamiesi pavasario, o kai jis pagaliau atei- 
„na, nuliūsta, kad vasara prabėgs taip greitai. 

Bet į sostinę — ne, juk galiu ką nors išsirinkti. Per tą laiką užau- 
go miestai, kurie man neseniai atrodė kaip-maži vaikai. Vieną iš 
jų, kur viskas nauja, kur manęs niekas nepažįsta. Už dviejų savai- 
čių, dviejų mėnesių, dvejų metų. Jokio skirtumo. 

Benediktas. Tas irgi kada nors pabėgs, be abejonės. Kokia ne- 
apykanta trykšta iš jo! O, kad jam mano tėvus... Jo neapykanta — 
tik pasipūtimas. Paistalai. Jie tokie jautruoliai, tie šiandieniniai 
spuoguoti berneliai, visko pertekę vaikėzai, jie negalvoja, kad vis- 
kas reliatyvu, net jeigu juos ir verti. 

Johanseris nusprendė išsiaiškinti santykius su savo pusbroliu. 
Suprato, jog turi laimėti jo draugystę, jei nori turėti ramybę pas 
Henleinus. Jis taip pat pasiryžo laimėti šią draugystę neveidmai- 
niaudamas, troško būti atviras ir ją garbingai pasiūlyti, jam regė- 
josi jaudinantis dalykas matyti vaikine savo paties atvaizdą, išori- 
nio panašumo dėka grįžti į laikus prieš traumą, kur dingo nekal- 
tybės pėdsakai. 

Galų gale, pripažino Johanseris, Benediktas jam turėtų atrody- 
ti itin atstumiantis, jis stebėjosi, kaip mažai gadino pirmą teigia- 
mą įspūdį tai, kas dėjosi paskui. Įžūlus žargonas, grubumas, pri- 
klausomybė nuo kompiuterio, šlykštus muzikinis skonis, — visa 
tai ir dar tas faktas, kad jo kambaryje negulėjo nė viena knyga, 
išskyrus mokyklines, — nors ir keista, bet Johanserio tai nejaudi- 
no, tarsi viskas priklausytų tik nuo tam tikros stadijos ir būtų lengvai 


pataisoma. 


Šimtas metrų Šuberto keliu. Namas. Johanseris užsikabarojo į 
medį, nors su abiem buteliais ir nebuvo lengva, persisvėrė per 
balkono turėklus, dar minutėlę pažiopsojo į mėnulį, tada atsigulė 
į lovą ir pradėjo gerti. 

Jam pasirodė tėvas, stiprus kaip lokys vyras, kuris tvirtino, jog 
linki tik gero, ir kasdien auklėdavo jį diržu, o kai Konradas galų 
gale kartą pasipriešino, buvo partrenktas žemėn. Tąsyk Konradas 
užsibrėžė, kai tėvas pasens, užmušti jį kaip gyvulį, nudėti šratiniu 
pistoletu, kokiu skerdyklose apsvaiginami galvijai, arba dar ge- 
riau — arbatiniu šaukšteliu iškabinti jam iš akiduobių obuolius ir 
priversti juos sukramtyti ir nuryti. 

Motinai Konradas linkėjo dar žiauresnės mirties, motinai, ku- 
riai Mocartas sukeldavo migreną. Ji negalėjo pasiteisinti alkoho- 
liu, tai ji sugalvojo pririšti jį visai nakčiai prie radiatoriaus, nu- 
mautomis kelnėmis, nes rado jo kuprinėje pornografinį žurnalą, 
ir dar itin bjaurų, kuriame buvo vaizduojamos surakintos ir kan- 
kinamos moterys, imituotuose kalėjimuose arba, Lolitos varian- 
tas, pataisos namuose. Koks tinkamas žodis! Pataisos namai. Gim- 


tieji pataisos namai. Valštatas. O paskui diena, kai Konradas nuė- 

jo į mišką ir garsiai prakeikė abu tėvus, nes tėvas jam išmušė du 
dantis, o motina rėkė, kad Konradas visus metus negausiąs kišen- 
pinigių ir taip turėsiąs apmokėti stomatologo sąskaitą. Kokia tai 
buvo diena, jis iš visos širdies geidė abiem mirties, o, kaip jis 
meldė, kėlė rankas į dangų, išrėkė savo neapykantą, pripažino sa- 
vo bailumą! Išskaičiavo visus savo gimdytojų nusikaltimus, visus, 
kuriuos tik galėjo prisiminti, kiekvieną kartą reikėjo gintis, jis kaip 
išmaldos meldė pagalbos, išeiti, į ilgesio žemę. O, kad jūs nudvės- 
tumėt, kad jūs nudvėstumėt! 

Taip jau buvo, taip atsitiko. Automobilis nuvažiavo nuo kelio, o 
jam priešais atsistojo stiprus medis, supratingas medis iš miško 
pakraščio. 

Leiskite mane! Nežiūrėkite į mane! Tai tiesa, joks medis netu- 
rėjo atimti iš manęs to darbo, aš pats privalėjau būti jų budelis, 
man atrodė, kad aš juos nužudžiau, bet tai buvo tik medis. 


Johanseris ėmė gerti greičiau, šešėliai užpildė kambarį. 


Metų metus Konradas kentėjo nuo šoko, kad jo prakeiksmas 
buvo išklausytas, nebyliai ir rūsčiai žvelgė į jį abu karstai, iš siaubo 
jis nepajėgė išverkti nė vienos ašaros. Jis, žmogžudys, kuriam su- 
kliudė, žudikas mintyse, po laidotuvių jis paspruko, vien su būti- 
niausiais dokumentais kuprinėje, sustingo, atsiribojo nuo bet ko- 
kio žmogaus artumo. Reikėjo ne vienerių metų, kol įtikino pats 
save, kad prakeiksmas nėra veiksmas, kad niekas iš pašalies ne- 
prikišo nagų, jo girtas kaip dūmas tėvas pats trenkėsi į medį ir tai 
tikriausiai buvo niekšiškiausia iš visų jo niekšybių, viskas praėjo, 


jis laisvas. 


Balto vyno skonis buvo skystas, pigus ir salsvas. Konradas abiem 
rankomis apkabino butelio kaklelį, išsiyrė iš šešėlių, išlipo į kran- 
tą ir atsidūrė vienoje iš ankštų kaimo gatvelių, kur įsispraudė į 
nišą ir ėmė stebėti užpakalines pašto užeigos duris. Pagaliau po 
vartų arka pasirodė moteris, beveidė moteris iš smuklės virtuvės. 
Jis laukė jos ir pastojo jai kelią, atkišęs penį, parvertė ją ant že- 


mės, suplėšė sijoną, užkimšo burną gašliu bučiniu, čiupo už krū- 

tų, įsispraudė jai tarp kojų. Vaizdai nepaprastai jaudino, bet staiga 
per kraujagyslių tinklą plūstelėjo moralinas ir nuslopino vaizduo- 
tę. Jo stimburys suglebo ir išslydo iš rankos, per silpna atrama, 
kad išlaikytų scenarijų. Erotinis cirkas sugriuvo, palaidodamas žvė- 


rių tramdytoją. 


Aš toks nepavojingas, kad net pačiam kartais baugu. Manyje 
viskas sutvardyta ir sutramdyta, ištižę, net geiduliai, įkalinti ona- 
nizavimosi klozete, o ir ten, pro skylę sienoje, prasigręžia smilius 
ir grasinamai mojuoja man po nosimi. Juk tai tik vaizduotė, aš 
niekada, niekada negalėčiau ko nors nuskriausti, tikrai nemeluo- 
ju. Vargše, beveide moterie, nebijok, tai tik sapnas, iš tiesų tu 
dabar guli savo šiltoje lovoje ir miegi, ar ne, ir tikriausiai nieko 


nejautei. Jei mano gyvenimas pavyzdinis, aš esu blogas pavyzdys. 


Jis pažiūrėjo į savo suglebusį penį, išgėrė antrą butelį ir susigė- 
do daugybės moterų, degradavusių iki sulinkusių oralinių darbi- 
ninkių, kai jos išsižiodavo myluoti jo penio burna, kai jos, jo reži- 
sūriniu nurodymu, plačiai išskėsdavo kojas, statydavo basas pėdas 
į fantazijos žolę arba šlapindavosi jam ant nugarkaulio. Ir vis dėl- 
to— jei kuri nors iš tų moterų staiga būtų išlipusi iš. vaizdinio ir 
įgijusi realų kūną, jis būtų puolęs prieš ją ant kelių, būtų pasiža- 
dėjęs amžinai jai tarnauti. 

Mieste būta laimės. Pirmaisiais mėnesiais, kai Estremadūra dar 
vadinosi senuoju vardu, ir daug vėliau, tomis akimirkomis, kai jis 
su Somnambele tūnodavo dušo kabinoje ir ji čiurindavo jam ant 
krūtinės, tai it spindulys šildė jam širdį, o dar buvo kulminaciniai 
laimės momentai, archyve, kai, dienų dienas triūsęs, atsakydavo į 
klausimą, kurio jam niekas niekada neužduos.... 

Johanseris dar valandėlę pagalvojo apie Katriną, paskui nuspren- 
dė, kad buvo begėdiška ją perkrikštyti, o tada jau nieko nebegal- 


vojo, pakišo butelius po lova ir užmigo. 


Taip praėjo balandis. 


II KNYGA 
IŠMĖGINTI JĖGAS 

Atis rytas. Vietovė skendėjo silpnoje šviesoje. Vynuogieno- 
jų nematyti, juos gaubė tirštas rūkas, plynaukštė viską stelbė savo 
begaline pilkuma. 

Tanatas stovėjo, palinkęs virš bedugnės, niūniavo ir skaičiavo. 
Ką suskaičiavęs, įrašydavo į sąrašus dokumentuose, išimtuose iš 
lagaminėlio. 

Pamažu rūkai išsisklaidė, atidengdami namus ir sodus. Upė su- 
žėravo. 

Tanatas, kuris neturėjo veido, dainavo, o dainuodamas tarsi at- 
sitiktinai rodė į vieną ar kitą daubos vietą, vangiai, neištiesdamas 
rankos nei piršto. Jo daina buvo švelni — ir garsai aukštesni, nei 


galėtų išgirsti šikšnosparnis. 

Ž 


Kulios minutės po septintos į duris du kartus pabeldė. 

Johanseris, įpratęs miegoti iki pietų, jautėsi žvalus it vaikas gim- 
tadienio rytą. Be jokių valios pastangų jis nubloškė antklodę, ne- 
sėkmingai pabandė nutverti trumpos nakties sapno skutus, ir tik 
kai perkėlė kūno svorį ant kojų, jam susopo sąnarius, tvinksėjo 
smilkiniuose, Johanseris vos galėjo pastovėti, bet narsiai nusvir- 
duliavo į vonią, išsimaudė po dušu ir nusiskuto. 

Buvo šventadienis. Marga, pirmą kartą šiais metais, padengė 
pusryčių stalą terasoje. Johanseris išėjo laukan, sumirksėjo ap- 
svaigęs ir, sugniaužęs pirštus į kumščius ir įsprendęs juos į spran- 
dą, nuslėpė drebulį. Pirštai, sustirę ir su stambiomis poromis, 
nenorėjo klausyti. | 

— Ak, Konradai... nežinojau, ar tave žadinti. Benui labiau pa- 
tinka miegoti, nors diena tokia graži! Paprasčiausiai pabeldžiau. 
Ar gerai padariau? 

Johanseris linktelėjo ir prisivertė nusišypsoti. Ant liežuvio jau- 
tė nelydytų riebalų skonį. Sudribo į baltą plastmasinę kėdę, pa- 
dėkojo už kavą ir, tarsi mėgindamas prisitaikyti prie svetimų ritu- 
alų, paėmė iš pintinės bandelę. Sostinėje atsikėlęs visada gerdavo 
tik kavą arba vaisių sultis, o valgydavo tik vakarop. Tepdamas ban- 
delę plonu sviesto sluoksniu, Johanseris dar būgštavo, kad skran- 
dis gali neatlaikyti neįprastos apkrovos. Į nuoširdžius Margos žo- 
džius, kad slyvų košė pačios virta, Johanseris atsakė tik pakabin- 
damas jos peilio galiuku. O vis dėlto — jau sulig pirmuoju kąsniu — 


prisiverstinis ritualas virto malonumu. Atsirado retai jaučiamas 

apetitas. Johanseris pasitrynė sulipusius akių kampučius ir suklu- 
so. Alsavimas ir juodųjų strazdų čiulbesys susiliejo į gegužės mu- 
ziką. Šiugždesys gyvatvorėse, švelnus oras, vaiskios spalvos. Ry- 
tas — tai šilta katė, besitrinanti į mane šonu ir gerianti rasą. Bus 
gerai. Viskas bus gerai. Konradas liovėsi drebėjęs, atsipalaidavęs 
išsidrėbė, vos vos sūpavosi ir žvalgėsi aplinkui. Ir kaip jūros ban- 
gos nuneša tuščią valtelę, taip Johanseris užsižiūrėjo į dangų. 

Jį palietė laimės dvelkimas. Trumputėlė laimė, kuri ropinėja 
per odą vabzdžio kojelėmis ir nesileidžia pagaunama. Kuri iš kar- 
to dingsta, kai tik įbedi į ją akis. 

Johanseris būtų norėjęs amžinai sėdėti šioje kėdėje, klausytis 
aplink tvyrančio melodingo tylėjimo, kurčias bet kokiems pla- 


nams, nevarginamas jokių žemiškų rūpesčių. 


Kažkas neramaus. Johanseris užfiksavo tai akies krašteliu ir pa- 
sišiaušė prieš bet kokį trukdymą. Ant jo kelnių Marga aptiko šviesių 
dėmių, rodė į jas, suraukusi antakius, bet nieko nesakė. Tik jos 
lūpos nebyliai krutėjo. 

Johanseris, kuriam dėmių kilmė buvo mįslinga ir visiškai ne- 
svarbi, abejingai padaužė per medžiagą. Truputį dulkėjo. Panašu į 
miltus. Johanseris lyžtelėjo piršto galiuką. Taip, tai ir yra miltai, 
pagalvojo jis tarp kitko, nusistebėjo Rudolto vyptelėjimu, bet ne- 
teikė tam jokios reikšmės ir vėl nukreipė žvilgsnį į pilkai mėlyną 
dangų. 

Laimė yra, o taip, ir kartais ji Klingteli. Aukščiausia fortepijono 
klaviatūros gaida, ilgo glissando viršūnė, klingt — ir niekada dau- 


giau jos nebeišgirsi. 
— Ką tu šiandien ketini veikti? 


Konradas, po kelias minutes trukusios nuostabios tylos, pasi- 
juto priremtas prie sienos Margos klausimo, tarsi jį netinkamu 
laiku verstų nurodyti tikslą. 

— Eisiu pasivaikščioti, — atsakė miglotai ir išsigando, kad šven- 


tadienį gali tekti praleisti su giminaičiais. 

Konradas būtinai norėjo likti vienas, vienas klajoti po apylinkę, 
ir nieko daugiau. 

Kai Marga pasiteiravo, kada galėtų laukti jo grįžtant, pietums 
ar vakarienei, Konradas su palengvėjimu atsiduso ir nepastebėjo, 
kaip nelygiai skamba jos balsas. 

— Greičiau vakare. Esu nusiteikęs išmėginti jėgas. Pagaliau apei- 
siu visą daubą. 

— Mielai tave palydėtumėm. Bet aš — su savo tarpslanksteliniu 
disku... O Rudis... 

Ji nebaigė sakinio, kurį ištarė akivaizdžiai prisiversdama. Jo- 
hanseris supratingai šyptelėjo ir paprašė perduoti Benediktui, kad 
būtų toks geras ir nustatytų savo aparatūroje stotį, transliuojančią 
klasikinę muziką. Marga pažadėjo. 

Po kelių akimirkų ji nebeišlaikė vidinės įtampos. 

Atsispyrusi ūmai pakilo nuo kėdės, atsinešė iš virtuvės šlapią 
grindų skudurą ir, nusukusi akis, ėmė valyti senosios guobos žie- 
vę. Johanseris stebėjo jos veiklą iš pradžių abejingai, paskui suglu- 
męs, o paskui pralinksmėjęs. Nieko panašaus dar nebuvo matęs. 

Matyt, ją apsėdęs valymo kipšas bus baisiai pasiutęs! Valyti me- 
džius skuduru kaip baldus — juk tai groteskiška. Netikiu savo aki- 
mis. Johanseriui tai priminė scenas, kai motina įsakydavo tėvui 
tiesiai sėdėti odiniame fotelyje, nes, laikui bėgant, nuo jo rieba- 
luotų plaukų tamsėjąs fotelio apmušalas. Breigeliškas farsas! Juo- 
kinga ir kartu baisu. Virbų šluota Marga brūžino tarpvagius. Ru- 
dolfas nutaisė linksmą veidą ir mirktelėjo sūnėnui. Šis atsakyda- 
mas nusišypsojo ir atlaidžiai kilstelėjo antakius. 

Paskui, kai Konradas atidžiai įsižiūrėjo ir suvokė, kad savo sku- 
duru Marga išdaužo mažulyčius miltų dulkių debesėlius, jis viską 
suprato. 

Karštis plūstelėjo jam į veidą. Konradas sumišęs nuslydo nuo 
kėdės, nusliūkino link gyvenamojo kambario durų ir skubiai atsi- 


sveikino. 

D idėjant nuotoliui, virš stogų ėmė rastis šviesos pūkeliai. Uka- 
nų ištirpdytais kontūrais susiliejo sienos ir gatvės. Johanseris plun- 
cino sunkia vynuogienojų žeme į kalną ir, užkopęs viršun, patrau- 
kė lauko keliuku. Į dirbamą žemę čia buvo įsimaišiusios miškų 
salelės. Tragiškai gyvenimą baigusios rupūžių poros, traktorių iš- 
trėkštos ir sudžiūvusios, liudijo, kad netoliese esama vandens tel- 
kinio. Jų kelionės tikslas tikriausiai buvo aptvertas žuvivaisos tven- 
kinys, pro kurį Johanseris netrukus praėjo. Vaizdingas tvenkinys, 
sodriai rusvo atspalvio, dailininko paletės formos. Krantas vieto- 
mis apaugęs meldais. Tarp tako ir medinės pašiūrės žioravo lauža- 
vietė, blizganti juodai ir šaltai, pelenai virtę į dumblą, apstatyti 
tufo blokeliais. Šalimais žemėn įsmeigtas žarsteklis, surūdijęs ir 
aplipęs riebalais. 

Johanserį suėmė pavydas. 

Žvejoti palinkusio gluosnio šešėlyje, laukti vakaro prie laužo, 
kepti žuvį, barstyti druską ant baltos mėsos... Ta maža pašiūrė, 
jos man ir užtektų, tik naktys kad nebūtų šaltos, šaltis pasibjaurė- 
tinas. Spygliuotos vielos tvora, hmm... nieko čia gėdinga. Kodėl 
reikėtų dalintis su kitais, kai gyveni kukliai? Kiek galėtų kainuoti 
toks tvenkinys? Dvidešimt tūkstančių? Profanas vertinti tokius da- 
lykus. Marga teplioja guobą miltais. 


Johanseris iš lėto pėdino pirmyn, stengdamasis neišbaidyti iš 
lauko varnėnų. Žiūrėjo, kaip suka ratus suopis, ir stebėjosi, nes 


beveik visose giraitėse stovėjo medžiotojų bokšteliai, sumeistrau- 

ti pretenzingai ir viliojančiai. Tolio stogai ir atidaromi langai iš 
organinio stiklo pakylėjo tuos medžiotojų bokštelius į mažų me- 
džio namukų lygį, į juos buvo galima laisvai užeiti. Johanseris įsi- 
ropštė į juos visus, susižavėjęs it vaikas. Apgailestavo nepasiskoli- 
nęs iš Henleinų žiūrono, oras, virš daubos vėlei giedras, leido ma- 
tyti toli toli. O tolumoje, tarytum pilkas brūkšnys po horizontu, 
driekėsi plynaukštės kraštas, kilometru žemiau galėjai numanyti 
stovint pirmuosius Bulbruno namus. Joks žmogus nedrumstė šio 
vaizdo. Marga teplioja guobą miltais. 

Suopis šovė žemyn, bet, likus keliems metrams iki žemės, su- 
lėtino skrydį, palydėjo akimis paskutinę akimirką pasprukusį grobį 
ir, vėjo nešamas, vėl pakilo į aukštybes tykoti. 

Johanseris stengėsi mėgautis visiškai pasyviai, negalvodamas nie- 
ko konkretaus, veltui — keistasis pusryčių epizodas vis grįždavo, 
šakojosi, reikalavo vėl aiškintis. O jis jau seniai apsvarstė šį reikalą 
ir pakreipė jį savo naudai. 

Marga teplioja guobą miltais, o tai leidžia spręsti apie neoficia- 
lų jos sūnaitėlio naktinį gyvenimą. O gal tokia išvada per drąsi? 
Esu girdėjęs, jog medžius nupurškia dažais, kad apsaugotų nuo 
kenkėjų, bet miltais — juk ten buvo miltai? Pasitaikius progai, 
priminsiu jai, kaip vaikystėje troškau įsikabaroti į tą medį, kaip 
man vis drausdavo, nes reikėjo saugoti mano išeiginį kostiumėlį. 
Dabar, pavėlavęs dviem dešimtmečiais, įgyvendinau tą savo už- 
konservuotą svajonę, vaikštinėjau po sodą vidury nakties, olialia, 
mėnesienoje, labai įtikinama. Niekas nesukels įtarimo. Kai jai ši- 
tai paaiškinsiu, ji supras ir juoksis, o sulig kitu atodūsiu ims de- 
juoti dėl slaptų Benedikto išvykų. Klausysiuos ir guosiu jos perfo- 
ruotą motinišką širdį, užklijuosiu ją supratingai linksėdamas. Jos 
gyvenimėliui daugiau nieko ir nereikia. Ar gerai paslėpti tušti bu- 
teliai po lova? Manau, kad taip. Bet jei buteliai kaupsis — kaip 
tada nepastebimai jais atsikratyti? 

Tokie samprotavimai nedavė Konradui ramybės. Tai laikė juos 
be galo perdėtais, tai gyvybiškai svarbiais ir perspėjo pats save, 


kad niekada nežiūrėtų į juos kaip į banalius. Tada toliau audė min- 


DVIDEŠIMTO AMŽIAUS AUKSO FONDAS 97 


ties giją ir svarstė, kokioje padėtyje atsidūrė Benediktas, netekęs 
galimybės vogčiomis išsmukti iš tėvų namų. 

Jau vien dėl šios priežasties erzinsiu jį tol, kol gyvensiu jo kam- 
baryje. Nenuostabu, kad kalba su manimi taip kandžiai. Antra 
vertus, tokia situacija galbūt leidžia sudaryti sąjungą. Galėčiau su- 
regzti su juo sąmokslą, praleidinėti jį, o kaip muito reikalaučiau 
pakantumo. Ne. Tada per smarkiai įsikinkytume į vieną vežimą, 
tai per daug įpareigotų. Ir būtų lemtinga, jei suuostų Marga. Jos 
jautrios klausos, jos talento šnipinėti dėka — tik šiukštu niekada 
nereikia jos nuvertinti — ne, taip grubiai negalima. Aplinkybes 
reikia išnaudoti efektyviau, atitinkamiau. 

Traukdamas nuo bokštelio prie bokštelio, kurdamas ir vėl griau- 
damas įvairiausius planus, Johanseris niekaip nerado kokios nors 
nerizikingos strategijos ir ginčijosi pats su savimi, mat dar nieka- 
da jam taip nereikėjo saugotis savo aplinkos. 

Ir kiek visko veltui! Būčiau pasilikęs įžymųjį paskutiniojo juo- 
ką, piktas pabaigos patyčias. Dabar aš čia ir būsiu tol, kol patiks. 
Taškas! 

Taškas? 

Jau keturis kartus Johanseris leido mintims tekėti šia vaga nuo 
pradžios iki galo, niekuo jų iš esmės nepraturtindamas. Tai anaip- 
tol neatitiko jo kitados turėtų ambicijų planuoti laiką, ir Johanse- 
ris darė viską, kad galva vėl liktų tuščia. Jam pavyko tik dar po 
dviejų bandymų, kai Johanseris jau tarėsi esąs pasmerktas šitaip 
svarstyti be galo ir be krašto, ir net iki tol sukaupti faktai ėmė 
kelti abejonių. (Gal tai buvo visai ne miltai? O jei ir taip — gal jie 
priklauso kokioms nors ropių ir burokų apeigoms, kuriomis pa- 


pirkinėjami daržų dievai?) 


Paskui, pagaliau nurimęs, giliai ir sąmoningai kvėpuodamas, 
Johanseris žingsniavo kalvota vietove, per pievas, pilnas kiaulpie- 
nių ir sinavadų. Santūriu atstumu lydimas styginių kvarteto, de- 


klamavo savo mėgstamą eilėraštį. 

Tik vasaros vienos nepagailėkit man, 
Rudens vienintelio, kol giesmė subręs, 
Kad nuolankiau širdis galėtų mirti, 


Žaidimų saldžių patyrus. * 


Švelni muzika nugludino visas briaunas, po to kiekvienas žingsnis 
teikė pasitenkinimą. Pavasario oras, vaizduotės pastiprintas, aro- 
matizavo nuostabią tuštumą galvoje. Johanseris nusprendė grįžti 
kurį vakarą prie tvenkinio ir perlipti per spygliuotą vielą. Su su- 
pratingu buteliu barolo, gulėti melduose kaip Beklino faunas. Ožio 
kojos vandeny. Rankos vietoj pagalvės. Žiūrėti, kaip laumžirgės 
deda kiaušinėlius. Sunkus vynas, kupinas žemės, vynas, klojantis 
kūnui patalą, ant kurio gali ilsėtis be vargo. O dar nuryti nuosta- 
bųjį rutaretilą ir suskaldyti laiką į prabėgusias malonias akimir- 
kas, nerišliai ir negriežtai. O kai danguje pasirodys riebus mė- 
nuo — skaičiuoti kraterius, sviedinių paliktas kosmines skyles, lu- 
natiko žvilgsniu raustis koriuose ir duobėse, koketuoti su grynai 
romantiniu pamišimu. Tai turėtų būti įmanoma. Viskas atrodė 
paprasta ir ranka pasiekiama. 

Beje, trečią ir ketvirtą eilutę Johanseriui parūpo pataisyti. 


Kad mirtų širdis nuolankiau, 
Saldžių žaidimų patyrus, — 


būtų apsieita be visai nereikalingo „galėtų“, skambėtų geriau, 
spjauti į alkajinę eilėraščio formą. Bet... aš esu pedantas. Vein- 
hėberis kūrė jį kaip Sapfo transformaciją. Veinhėberis taip pat 
buvo pedantas. Ir be mūsų šios eilės padarė karjerą. Aš turiu tapti 
lankstesnis, būti visiems mielas — ir žinai ką? Nuvažiuosiu į Valš- 
tatą ir atleisiu savo tėvams, šiltu spinduliu nusimyšiu ant jų šalto 


kapo, o tada — iškelsiu galvą virš debesų, kokia graži apoteozė. .. 


Dabar saulė pasiekė zenitą. Johanseris buvo nužygiavęs gerus 


penkis kilometrus ir artinosi prie kažkokios sodybos. Ji atrodė 


* Čia ir toliau eiliuotus tekstus vertė Antanas A. Jonynas. (Vert. past.) 

sutrešusi ir išmirusi; gegnių santvaroje trūko pusės malksnų, nuo 
sienų nutrupėjęs visas tinkas, o mėšlo krūva, ant kurios negiedojo 
joks gaidys, išdrabstyta po visą kiemą. Aplink ūkį tušti aptvarai. 
Iki galo atlapos kluono durys, o tvartai atrodė tokie pat tušti, kaip 
ir tasai kluonas. Kai kuriuose languose žiojėjo skylės, o prieš gy- 
venamąjį pastatą riogsojo senas autobusiukas folksvagenas, be pa- 
dangų, matyt, išardytas iki paskutinio varinio laidelio. 
Smalsumo pagautas, Johanseris išsuko iš lauko keliuko. Jis 
jautė silpnybę griuvėsiams, visada apgailestavo, kad po karo Vo- 
kietija taip greitai neteko savo pavienių dekoracijų. Jaunystėje 
Konradas buvo papuošęs savo kambarį iš oro darytomis subom- 
barduotų miestų nuotraukomis, kol per vieną įsiūčio priepuolį 
tėvas nudraskė jas nuo sienų. Tada Konradas pirmą kartą troško 
jam mirties, tai dar atsiminė, tylus prakeiksmas buvo piktžo- 
džiavimas ir išsilaisvinimas kartu, didis, bauginantis ir — nieko 
neduodantis. Vietoj edipiško ženklo teko nusižeminti ir laukti 


ne vienerius metus. 


Johanseris kaip tik įžengė į kiemą, jis mėgo ieškoti reliktų, gau- 
biamų paslapties, ir ketino to imtis, kai, jo nuostabai, sulojo šuo. 
Gyvulys it pabaisa atlėkė iš už kampo, uostinėdamas mataravo 
galva, sustojo per tris metrus priešais Konradą ir ėmė piktai ant 
jo urgzti. Milžiniškas šuva, rotveilerio ir dar galai žino kieno miš- 
rūnas, seilėtu snukiu ir nesveikomis raudonai juodomis akimis. 
Kailis daugelyje vietų išsišėręs, oda šašuota. Šuns sprandas iškel- 
tas aukščiau už užpakalį, — Konradui vaikystėje buvo įkalta į galvą, 
kad tokia šuns laikysena rodo, jog šis ruošiasi pulti. 

Johanseris pagalvojo, kad reikėtų apsaugoti kaklą plačia palto 
apykakle, bet nepajėgė nė krustelėti. Kaktą išpylė prakaito lašai, 
krūtinę sugniaužė it ledinėmis replėmis. Šuo nepuolė, tik urzgė ir 
šiepė geltonus dantis. Apie akis traiškanos, šuo senas, tuoj pa- 
dvės, bet todėl atrodė dar baisesnis. 

Konradas nedrįso žengti nė žingsnio, mėgino gelbėtis visiškai 
sustingdamas. Tik atsuko ir atkišo tuščius delnus, ir šnabždėjo: 


— Ramiai... raaamiai... 

Šuo krūptelėjo, priekinėmis letenomis pakapstė žvyrą, visą 
laiką atrodė, lyg jis taikytųsi šokti, bet paskutinę akimirką apsi- 
galvotų. 

Minutės virto šaltu tariamų egzekucijų pragaru. Tai, ką Johan- 
seris jautė, buvo ne tiek baimė ar pažeminimas, kiek tylus nusivy- 
limas žmogaus, kuris, grubiai išplėštas iš savo vilčių, lieka it musę 
kandęs. 

Šalia nesimėtė nei lazda, nei koks akmuo, kuo būtų galima 
gintis, tik pro šalį kažkas pranešė Somnambelės nuotrauką, o 
tėvas draskė į skutus subombarduotus miestus ir kvatojosi, mo- 
tina isteriškai daužė per radiatorių, gaudžiantis metalo garsas, 
tik vasaros vienos nepagailėki man, galingasai kiemsargi, kili- 


mas vyniojasi. S 


Gluminančiai nedramatiškai, tarsi viskas būtų buvę tik žaidi- 
mėlis, šuo nubindzeno šalin, paprasčiausiai apsisuko ir dingo už 
kampo, ten, iš kur atėjęs. Gaudydamas kvapą, Johanseris pasilei- 
do atgalios, kol po kojomis vėl pajuto lauko keliuką. Gumulas 
įstrigo jam gerklėje, sukramtė jį ir greitai nurijo. 

Kai Johanseris nutolo nuo sodybos daugiau kaip šimtą metrų, 
atsidarė gyvenamojo pastato durys. Pro jas išėjo vidutinio am- 
žiaus barzdotas vyras, darbo drabužiais ir guminiais auliniais, jis 
kažką šaukė ir mostagavo lazda. Ką jis šaukė, negalėjai suprasti, iš 
pradžių tai skambėjo nedraugiškai, bet, didėjant atstumui, Johan- 
seriui regėjosi, kad žmogus visai nenori jo nuvyti, jau greičiau kvie- 
čia grįžti. Šiaip ar taip, jo mostagavimas atrodė dviprasmiškai. 

Johanseris patraukė miško link, stengdamasis atgauti savit- 


vardą. 


Rytoj šuo nudvės, jis tai žino. Todėl manęs ir nepuolė, nebe- 
vertėjo. Jo kova baigta, trofėjai nebeturi reikšmės. Šlykštus, iš- 
mintingas, senas šuva. Aš ant jo nepykstu. 

Bet kodėl aš galvoju rytoj? Juk gali nudvėsti ir šiandien, po dviejų 
dienų, savaičių, po metų. Kai tik pagalvojau rytoj — keista, pasirin- 
kau šį žodį apgalvojęs, ne, apgalvojęs netikslu, veikiau reikėtų sakyti 

įsitikinęs — taip, kaip vizija tikįs lošėjas rulete regi prieš akis švytintį 
skaičių ir stato ant jo paskutinius pinigus. O tada pasirodo skaičius. 

Vieną kartą iš trisdešimt septynių atvejų. 

Mąstau visiškai neracionaliai. Šuo greitai nudvės, taip, tai tiesa, 
neginčytina tiesa. Būtų grubi klaida jaustis saugiam ir grįžti čionai 
poryt. Neracionalumas pilnas tokių klaidų, perkąstų gerklių, kru- 
vinų Žmonių... 

Johanserį krėtė šaltis. Tankiame bukų miške, kuris pakeitė ga- 
nyklas, temperatūra buvo Žymiai žemesnė. Johanseris stengėsi su- 
menkinti šį nuotykį. Kažkoks balsas jam sakė, kad elementarius 
tokio pobūdžio susitikimus reikia vertinti tik pagal jų padarinius, 
taigi skaičiuojant žaizdas. Nes ko gi, be žaizdų, gali laukti iš atle- 
kiančio gyvulio? Nieko neįvyko, visiškai nieko, dabar trauki kaip 
traukęs šituo keliu. 

Bet girdėjo ir kitą, garsesnį balsą. 

Garbstomas iškilnumas — tai melas. Kada pagaliau tu tai su- 
voksi? Jau dabar tau pamokyti siunčiami nušašę šunys, lyg nebe- 
būtų galima padoriau... Kiekvienas pranašumas — fasadinis teat- 
ras, mes baidomi, visas mąstymas remiasi baime, gilesnioji būties 
esmė — bėgti. Išsisukti, gūžtis, nuolatos sprukti iš taikiklio žy- 


meklio. .. 


Johanseris susirado samanomis apaugusią proskyną, pažvelgė į 
dangų, iškėlė rankas ir gėrė saulę. Šalia jo žydėjo basnirčių kolo- 
nija, pusės metro aukščio. Johanseris susižavėjęs žiūrėjo į gelto- 
nas žiedų pintinėles, atsiklaupė ir ėmė jas uostyti, — kad jau po 
akimirkos prisipažintų pozuojąs. Nebuvo jautrus augalams, gėlės 
vardas, atsitiktinai žinomas, kažką pažadino, atrodė, jog ją verta 
pamatyti. Bet pačią gėlę galėjai pakeisti ir kita, ji nieko nereiškė. 

Zemėn lėtai nupleveno suvytęs pernykštis lapas. 

Johanseris jį sugavo ir ėmė skaityti tarsi paskutinį praėjusių 
metų knygos puslapį. Jis leidosi švelniai, nuolankus ir laukiamas. 
Nutveręs ore plevenantį lapą, Johanseris staiga įsivaizdavo savo 
mirties valandą, kuriai troško tokių pat aukštų laikysenos gaidų. 


Slydimas, išleidimas, kuris nežinodamas žino savo tikslą: atgal. 

Kiemsargis pastips, tai man daugiau nerūpi. Nepuolė manęs, 
nes nebeturėjo prasmės, nes atėjau per vėlai. 

Nuotaikoje, kai drugelis suglaustais sparnais virsta knygos vir- 
šeliu, kažkas yra, kažkas iš tų abiejų dalykų, stebuklo ir melo. Toks 
ir gyvenimas. 

Basnirtė. 

Johanseris panūdo šokti. Šuo jau senokai reiškė jam kur kas 
mažiau nei tas faktas, kad ištrūko nuo jo. Geras ženklas vasarai ir 
rudeniui. Deja, net niekieno nestebimas, šokdamas Johanseris 
pats sau atrodė juokingas. Pirštai pusiau sulenkti, galva atlošta, 
nuolat bijantis vėl bijoti, jis sliūkino per mišką ir pateko į plyną 
bitumuotą kelią, vedantį pro karvių ganyklas žemyn, į Acherio 
slėnį. Johanseris palietė silpnos įtampos laidus, atsigaivino ne- 
smiarkiu krestelėjimu, atsikratė nuovargio kojose. 


Vėl užgrojo styginių kvartetas, vis dar droviai. 


Siela, pasauly dieviško teisumo nepažinus, 


Neras ramybės ir tenai, tamsybėj Hado. 


Apačioje bitumuotas kelias baigėsi kryžkele, nuo kurios slėnį 
dalijo trys asfaltuoti plentai. Kairysis vedė į Nyderenslingeną, de- 
šinysis į autostradą už trisdešimties kilometrų. Tiesiai driekėsi 
serpantinas su ištęstais, bet vis tiek be galo staigiais posūkiais. 

Johanseris sustojo ant tilto per Acherį ir svarstė, ar verta toliau 
kopti varginančiu keliu. Jį atgrasino kieta kelio danga ir mintis, 
kad teks eiti siaura juosta, šalia — tegu ir negausių — automobilių. 
Iš čia nebuvo matyti jokio išminto takelio, vedančio atokiau nuo 
išmetamųjų dujų ir variklių burzgesio. Palei kelią neįveikiama stūk- 
sojo plika uoliena. O tarp serpantinų augo tankus bukų miškas. 

Johanseris nusprendė užkopti į plynaukštę rytoj, tekinas pasi- 
leido šlaitu žemyn ir atsisėdo ant kranto. Dvi valandos, pusė tri- 
jų... Saulės padėtis danguje buvo tokia, jog mėtyti žvirgždukus į 
Acherį atrodė tinkamas užsiėmimas. Johanseris labai ištroško ir 
paragavo upės vandens. 


Neskanu,; tiksliau tariant, gimdytojai po mirties jam teigė, kad 

vanduo turėtų būti pašvinkęs. Prieš akis jam stojosi puiki ką tik iš 
statinės ištekinto, puta padabinto alaus spalva. Johanseris dar pa- 
leido paskutinį akmenuką ir godžiai patraukė skersai per gyven- 
vietę, nužingsniavo pagrindine gatve pašto užeigos link, kur buvo 


galima gauti alaus ir dar į kai ką pažiūrėti. 


Sodai palei gatvę buvo pilni akinamai baltų staltiesių, aplinkui 
sėdėjo žmonės, gėrė kavą, valgė pyragus, susidarė įspūdis, kad 
žmonės taip sėdi jau nuo ryto, nejudantys ir patenkinti, ekspona- 
tai iš reklaminio pasaulio, spalvingo kaip Velykų margučiai. 

Styginių kvartetas sustojo ties skydu, žyminčiu gyvenvietės 
pavadinimą, ir atsisakė lydėti Konradą už šios ribos. Visa tapo 
negyva, nyku. Krautuvė glaudėsi prie krautuvės, o tamsių vit- 
rinų eilė Johanseriui priminė prakartėles, bažnyčiose už stiklo 
įruoštas prakartėles, į kurias reikia įkišti monetą, kad apšvies- 
tum jų vidų. 

Keista, galvojo jis, juk nuotaika gali nudažyti paveikslą visiškai 
kita spalva, idiles priartinti prie kapinių. Galima pamanyti, kad 
visi tie žmonės savo soduose mumifikuoti, spalvoti šešėliai arba 
lėlės, paimtos iš vitrinos. Jų stalai, ko gero, užtiesti lavondengtė- 
mis... Ką aš čia paistau? Taip mąstytų Benediktas. 

Johanserio žingsnis prarado bet kokį ritmą. Jam skaudėjo ke- 
lius ir rankų sąnarius ir atrodė, kad stuburas pakeistas ledo kube- 
liais, ant siūlo laisvai suvertais ledo kubeliais, kurie ilgiau nebelai- 
ko, kurie tirpsta ir grasina paversti kūną maišu. 

O gal tai saulės smūgis? Juk aš vis dar su storu paltu. Turbūt 
kalti pusryčiai ir tai, kad daug vaikščiojau. Išlepus mazgotė — štai 
kas tu. Susiimk! 

Johanseris prasliūkino pro mažo, uždarame kieme esančio ki- 
no afišų lentą („Universalusis kareivis“, trečia dalis), pažiopsojo į 
katę, besišildančią saulės atokaitoje ant šaligatvio, patikrino kny- 
gyno vitriną ir atsidūrė kaimo aikštėje. 

Apie Marijos statulą sėdėjo pora jaunuolių. Johanseris jautėsi 
jų stebimas ir vertinamas. Prieš smuklę stovėjo stalai ir kėdės. 


Keturi vyrai lošė kortomis, dar vienas vartė brošiūrą apie moto- 

sportą, visi gėrė alų iš puslitrinių bokalų. Johanseris prabėgom 
pasisveikino ir pro atviras duris įžengė į priebutį, o iš ten — į salę. 

Medis, vėsa. Tamsu. 

Šviesos juostos, prasiskverbiančios pro žemus, į keturias dalis 
padalintus langus, vos siekė šalutinių stalų vidurį. Kryžminiai 
skliautai virš nišų atrodė saugūs kaip kriptos. Bufetas lyg aukštas 
ąžuolinis altorius, o prie statinės laiduko laukė stiklai, surikiuoti 
eilėmis po tris. Ant kai kurių akmeninių bokalų užrašyti vardai: 
Markas, Hansas, Kristofas. Apskritą stalą netoli bufeto saugojo 
žalvarinė lentelė, nurodanti, kad stalas rezervuotas nuolatiniams 
lankytojams. Šalia durų kabėjo laikraščiai, įsegti į medines lazdas, 
o skliautuotoje galerijoje, vedančioje į tualetus, stovėjo neapšviestas 
fliperis*. Nedingtelėjo joks kitas žodis vietoj nekenčiamo angliz- 
mo, net ir turint geriausių norų, tačiau aprūkęs kryžius virš durų 
arkos užglaistė šią kliaudą, o išvydęs dantų krapštukus, sostinėje 
jau beveik išmirusius, Johanseris galutinai susižavėjo užeigos sale. 
Kėdžių ir kampinių suolų apmušalai nusėdėti. Ant sienos į kiemą 
kabėjo senos kaip pasaulis nuotraukos, choro draugijų arba gais- 
rininkų brigadų, po kiekviena iš jų užrašyti metai: 1929. 1926. 
1931. Įstrižai nuo baro dar stovėjo Rotominto žaidimų automa- 
tas, išjungtas iš tinklo, jungiklis kabėjo nukaręs. 

Johanseris salėje buvo vienas ir, nors stebėjo įrangą daugiau nei 
tris minutes („set-design“** — skaudžiai smilktelėjo jam), niekas 
neatėjo, nei lankytojas, nei padavėjas, anei praėjusios nakties pa- 
davėja, kurios veido jam vis dar stigo. 

Jis galėjo kuo ramiausiai pasiimti alkoholinių gėrimų iš len- 
tynos ir pradėjo svarstyti, kiek gyvenime gautum už dyka, jei 
būtum ganėtinai įžūlus. Įžūlus jau esu buvęs, bet visada nesava- 
naudiškai. Vėl nereikalinga retrospekcija. Per dažnai kalbu apie 
save būtuoju laiku. 

Keikdamas archyvą, Cumratą ir sostinę, Johanseris nubėgo į 


tualetą, nusiplovė rankas, susitvarkė likusius plaukus ir išsitraukė 


* Toks Žaidimų automatas. (Vert. past.) 


** Kompleksinis dizainas (angl. ). 

iš automato dėžutę prezervatyvų, nes taip jam šovė į galvą. Tikro 
jausmo. Koks pavyzdinis pasakymas! Natūralios spalvos. Faslidinti. 
Olialia! Šiame kaime lytiškai santykiaujama! Johanseris įsikišo pa- 


kelį ir, visą laiką piktai kikendamas, grįžo į salę. 
Čia stovėjo jl. 


Atgręžusi į jį nugarą, prie baro, ji kažką rašė ant sąskaitų blok- 
noto. Dešinę koją buvo ištraukusi iš batelio ir ja trynė kairę blauz- 
dą. Mergaitiškai lieknos kojos. 

Johanseris stabtelėjo, nedarė nieko, kad atkreiptų į save dė- 
mesį. 

Kojinių ji nemūvėjo. Oda švytėjo tamsiame altoriaus fone. 
Kojų pirštai lėtai suko ratus apie niežtinčią vietą kiek žemiau 
pakinklio. 

Stengdamasis nesukelti jokio garso, Johanseris žengtelėjo pusę 
žingsnio į priekį. Dabar grakšti kojytė dingo batelyje, sijonas už- 
krito, dengdamas kelius. Koja, ant kurios stovėjo, ir koja, kuria 
mataravo, susikeitė vietomis, kairiąja ranka moteris įsirėmė į lie- 
menį ir išlenkė kūną kvapą gniaužiančiu pjautuvu. Šviesiai rusvi, 
aukso raudonumo atspalvio plaukai nuvilnijo siaura nugara, iki 


tos vietos, kur plaka širdis. Pasigirdo tylus žiovulys. 


Tad būk sveika, tyla šešėlių karalijos, 
Laimingas aš, nors mano stygų dermės 
Žemyn manęs neatlydėjo. Juk bent kartą 
Nelyg dievai pagyvenau, ko dar man trokšti? 


Dabar ji atsisuko, išvydo Johanserį ir išsitiesė. Ji buvo graži. 

— Liksite Čia ar eisite į lauką? 

Nuskambėjo kaip klausimas, norįs gyventi ar mirti. 

Jai galėjo būti dvidešimt dveji, ne daugiau. Johanseris sumur- 
mėjo, kad mielai liktų čia, jei tai nesudarytų keblumų. Ji neatsa- 
kė, tik kilstelėjo antakius ir tyliai pliaukštelėjo liežuviu, tai galėjo 


reikšti „labai prašome“. Moters lūpos buvo siauros, bekraujės ir 

nedažytos, lūpų kampučiai griežti, nearogantiški, skruostikauliai 
išsišovę. Juodas aptemptas kostiumėlis baigėsi atstojusiais akso- 
mo rauktinukais. Balta mezginių apykaklė prigludusi apie liauną 
kaklą, iškirptė, ne itin daug atidengianti, siekė tik duobutę virš 
krūtinkaulio. 

Johanseris užsisakė alaus, ir tik po kelių sekundžių pridūrė 
„prašau“. 

Moteris apsisuko, neskubėdama nuėjo prie bufeto ir pakišo 
stiklą po laiduku, tarsi tai būtų paskutinė paslauga, kurią ji teikia- 
si kažkam padaryti. Kaire ranka ji timptelėjo už jungiklio. Patalpa 
nusidažė kaitria ochros spalva; išbaidyti šešėliai nugulė kitose vie- 
tose. Padavėja grįžo su pilnu stiklu, o kadangi Johanseris vis dar 
stovėjo nejudėdamas, ji vėl klausiamai truktelėjo antakiais. Jo- 
hanseris išsirinko vietą prie lango, pakabino paltą ir žiūrėjo į grakš- 
čią ranką, kuri į stalo vidurį it kortą nusviedė padėkliuką alui. 
Akimirką dingo visas moters mergaitiškumas. Ji dirstelėjo, nei 
maloniai, nei atšiauriai — blausiai, bet ne bukai, tarsi jos mintys 
klajotų kažkur toli. Jos veidas buvo per daug nurusvintas, bet ne- 
tiek liūdną išraišką; nosies sparneliai išlenkti virš dviejų tokių siaurų 
plyšiukų, kad atrodė beveik neįmanoma įkvėpti per juos užtekti- 


nai oro. 


Johanseris žiopsojo į ją per ilgai. Taip jis suvokė trumpą jos 
kaklo virptelėjimą, susigėdęs čiupo alų ir ėmė gerti. 

Ji išėjo, matyt, pasirodžiau per daug įkyrus. Bet ji grįš, ir aš 
galėsiu į ją žiūrėti. Koks puikus ir prasmingas gyvenimas! Alus 
pasakiškai gardus, o numirėliai ant sienos nesiruošia daryti man 
nieko pikta. Ir vis dėlto — turiu elgtis santūriai, nespoksoti, nieka- 
da daugiau taip nespoksoti, kaip pirma. Man tai bjauru! Žiūrėk 
slapčia, Konradai, žiūrėk vogčiomis, tai leistina; gašlumas — tai 
laukas, per kurį moralė nuliuoksi kaip pabaidytas kiškis. Žiū, ta 
žavi būtybė atplevena ir tėkina dar penkis bokalus alaus, stovi, 
išdidi ir susimąsčiusi. Neįmanoma įsivaizduoti, kad pašaukta ji 


atneša dešreles, degtinę ar bent servetėlę, taip didingai žvelgia jos 

tamsios akys į putas, į paplavas, ir suteikia viskam pakenčiamo 
menkumo statusą. 

Johanseris svarstė, kaip stilingai sužinoti jos vardą. Tuo metu, 
kai viena jo minčių pusė šėlo erotinėse fantazijose, kita sukosi 
daug arčiau žemės apie tą faktą, kad jis, priešingai savo nuostatai, 
geria jau popiet. Lig tol Johanseris, kaip ir daugelis alkoholikų, 
dieną slepiančių savo ydą, niekada nepradėdavo anksčiau septin- 
tos valandos vakaro. 

Na ir kas? Apgailėtinas pedantas! Mielai kur nors šliūkštelė- 
čiau alų ir užsisakyčiau dar, kad išvysčiau jos rankas. Jos rankas 
sukūrė Velaskesas, tik nagai lakuoti bespalviu laku, blizgantys seg- 
mentai, ir niekur daugiau negaliu išpilti šio alaus, tik sau į burną. 
O kodėl gi ne? Kam tas kvailas 19-tos valandos fasadas? Laimė, 
sveikata leidžia. 

Johanseris kilstelėjo tuščią stiklą, šūktelėjo „panele“ — nenusa- 
komas kreipinys, kurį skausmingai prisivertė ištarti. Jis niekada 
nebuvo didvyris, kai tekdavo užmegzti pažintį. Mintyse konvulsiš- 
kai formulavo sakinius, maždaug tokius: „Kaip į jus kreiptis, kad 
nereikėtų sakyti alio?“ arba: „Kaip jus geriau vadinti — panele ar 
vardu?“ Viskas skambėjo siaubingai silpnai ir bejėgiškai. 

Padavėja patiekė alų, o jis tuo metu neryžtingai smaugėsi ir vos 
išlemeno suprantamą „ačiū“. Atsitiesdama ji staiga stabtelėjo ir jį 
nužvelgė: 

— Jūs jau buvote čia praėjusią naktį, ar ne? 

Konradas, suglumęs ir užkluptas, neteko savitvardos. 

— Kieme prie lango, iš kur jūs žinote? Juk jūs skaičiavote pinigus. 

Būtų įmanęs nusikąsti liežuvį. 


— Mano vardas Ana. Kai kas vadina mane Ane, bet man tai 
nepatinka. 

Ji paliko Johanserį vieną ir nuėjo į virtuvę. Nedaug trūko, kad 
ir Johanseris būtų prisistatęs vardu. Nuo šio nemalonumo jį ap- 
saugojo tik tai, kad ji greitai išėjo. 

Johanseris laimingas spoksojo į alaus putą. Ana. O kokių siau- 
bingų alternatyvų galėjo būti... Visi numirėliai ant sienos ėmė 


linkčioti. 

Apskritai malonūs žmonės tie numirėliai, o jis pats... laisvas 
kaip paukštis! Ana neprašoma pasakė savo vardą, skubriu balsu, 
skaidriu, nespringdama. Ar ji atspėjo mano norą? Gal ji to laukia? 
O gal pasakyti savo vardą jai tėra varginanti rutina? Ko ji tuo sie- 
kia? Ar nori užkirsti kelią, ar kviečia? Bando nubrėžti ribas ar jas 
ištrinti ? 

Ana. Johanseris ištarė jos vardą, skambiai tęsdamas balsius. Pa- 
lindromas, toptelėjo jam, poetiškiausias palindromas pasaulyje. 
Johanseris kiek įkaušo, o tai jį stebino. Paprastai jis ilgai gerdavo, 
o paskui beveik iš karto prarasdavo sąmonę. Jau iki pusės ištušti- 
no ir antrąjį alaus bokalą, liko įveikti tik ketvirtį litro, kad vėl 
galėtų pašaukti Aną. O kai įveikė, šventė jos vardą kaip indų mal- 
dos žodį arba pirmą gurkšnį tauraus konjako. 

— A-na? 

Nieko neįvyko, ir Johanseris šūktelėjo antrą kartą, taip garsiai, 
jog ji turėjo išgirsti. Bet vietoj jos iš virtuvės išėjo šeimininkas, tas 
žmogų primenantis aludės arklys, kuris praėjusią naktį taip begė- 
diškai juo atsikratė. Jo marškiniai aptempė sunkius raumenų pa- 
ketus, o kentauro kaklas atrodė it platus terakotinis postamentas. 

— Ar dar alaus? 

Konradas priešiškai įsispitrėjo į jį. 

— Norėčiau sumokėti, — sumurmėjo jis ir tikėjosi, kad šeimi- 
ninkas jam atsiųs Aną. Tačiau šeimininkas nenuėjo, pasakė kainą 
ir išsitraukė piniginę. Johanseris sudvejojo, paskui davė per daug 
arbatpinigių ir meldėsi, kad kentauro šešėlio ilgiau nereikėtų kęsti 
ant savo kūno. Neklausė, kur Ana. Nieku gyvu nebūtų šnekėjęs 
apie Aną su šiuo mėsinės kalviu. 

Ar ji manęs vengia? Turi darbo virtuvėje? Gal baigiasi jos pa- 
maina? Ko gero, ji kaip tik dabar išeina iš smuklės ir slampinėja 
gatvėmis. 

— Man dar reikia dviejų butelių vyno. Malonėkite sudėti į 
maišelį! 

— To paties kaip vakar? 

To paties kaip vakar. Košmaras. 


— Taip taip. Malonėkite paskubėti! 

— Jums patiko, ar ne? 

Konradas tūžmastingai linktelėjo, o kadangi šeimininkas vis dar 
nejudėjo iš vietos, Konradas atsuko jam nugarą ir sugniaužė pirš- 
tus ant krūtinės. Jo skrandis tapo švininis ir degė. Kodėl man 
atsitinka tokie dalykai? Tikriausiai esama priežasčių. Mane supa 
man nežinomos priežastys. 

Galų gale jis išgirdo šeimininko žingsnius, šeimininkas nesku- 
bėdamas vilko kojas, pašaipūs žingsniai, aiškiau ir būti negali — 
žingsniai, kurie viską žino. 

Aš perregimas kaip stiklas. Užtenka šnairomis mesti žvilgsnį, 
kad mane įvertintum ir perprastum. Tai kvailiausia sąžiningumo 
forma — permatomumas. Jausti tavo rankas ant kūno, Ana, tavo 
nuogus kojų pirštus po stalu. Kol tu tylėtum ir svajotum, jie galė- 
tų keliauti man per šlaunis, aš taip pat tylėčiau ir svajočiau. O ant 


staltiesės mūsų pirštų galai gaudytųsi kaip jauni kačiukai. 


— Dar ko nors? 
Konradas išplėšė maišelį Kentaurui iš rankų, padavė per stam- 
bų banknotą, tarsi norėdamas išsipirkti, ir išpuolė į kaimo aikštę. 


O gal ji išstūmė tą griozdą, nes aš jai bjaurus? Šitas galingas 
galvijas, su savo penkiapirščiais semtuvais... Dėl Dievo meilės — 
ar jiedu dulkinasi? Visko galima laukti. O ko paklausi? Aš kaip 
mažas vaikas! Bet tai įdomu. Jaudina. 

Konradas nesivaržydamas pasinėrė į spėliones ir fantazijas ir 
užsigeidė susirasti kokią nors nuošalią vietelę, kad galėtų dar kon- 
krečiau atsiduoti vaizduotei. Jis apėjo aikštę, ramstėsi į namus, 
uodė akmenis. 

Vakaras bus nuostabiai gražus — oranžinis ir rudas, ir mėlynas. 
Šviesos ir kvapų šventė. 

Viskas, ką regėjai, vaizdai it apčiuopiami daiktai kilo iš kom- 
pleksiškos atramos taškų ir veidmainiškų pranašingų ženklų sis- 
temos, viską bylojo ir nieko nežadėjo. Kad ir kaip pasiaukoja- 
mai Johanseris stengėsi įsitraukti į šią sistemą, sistema jo nepri- 
ėmė. Membranos, skiriančios žiūrovą nuo vaizdo, jam nepavyko 


perskirti. 

Johanseris galvojo apie baisiausią iš visų pasakų motyvų — kai 
piktoji fėja pavagia vaiką ir numarina jį kaip paveikslo personažą. 
Vaikas amžinai lieka drobėje, tarp kitų paveikslo elementų, alie- 
jumi tapyta fono detalė iš kito, nepasiekiamo pasaulio. Ar piktoji 
fėja virs gerąja, kai paveikslas savo gausa pranoks tikrovę? Įdomus 
klausimas. Juk manyje nėra nieko, kas laikytų mane manyje. Pir- 
mos sutiktos fėjos melsčiau stebuklo. Įsismelkti, virsti aliejumi, 
susilieti. Tapti spalva. Arba muzika. 


Benediktas. 

Vaikinas stypsojo, atsirėmęs į Marijos statulos postamentą, ir 
rūkė. Jo tankūs plaukai, užkritę ant kaktos, dengė veidą iki pat 
nosies. 

Jis, pamanė Johanseris, nestovi čia dar nė minutės. Iš tiesų, 
cigaretė buvo vos nudegusi. Benediktas atrodė išsekęs, stovėjo, 
įsprendęs rankas į kelius, ir spoksojo į savo dviračio stipinus. 

Johanseris sekundę per ilgai galvojo, kad galėtų apsimesti ne- 
pastebėjęs vaikino, tad žengtelėjo jam priešais ir pasisveikino. 

Benediktas kilstelėjo kairę ranką šešiasdešimties laipsnių kam- 
pu — vangus gestas, stulbinamai nenatūralus, kaip ir daugelis kitų 
dalykų, atrodančių lyg iš filmo, nusižiūrėtų kine ir išmoktų prieš 
veidrodį. Lig šiol Johanserį tai linksmino, bet dabar jis įtūžo, ne- 
turėjo nė menkiausio noro aiškintis su savo pusbroliu, daug mie- 
liau būtų buvęs vienas su Ana arba kokia nors kita moterimi iš 
onanizmo vaizdų kontoros. 

Maišelį Johanseris laikė paslėpęs už nugaros, tik reikėjo ramy- 
bės ir pusiausvyros, kad buteliai nebarškėtų vienas į kitą, bet Jo- 
hanseriui stigo ir vieno, ir kito. 

Ką čia pasakius? Joks žodis nežengė į priekį ir nepasisiūlė sava- 
noriu. Galiausiai Konradas griebėsi melo: 

— Dabar ir aš mielai užsirūkyčiau. 

Benediktas nudaužė pirmąjį pelenų centimetrą: 

— Anoje pusėje stovi automatas! — Jis mostelėjo skersai aikštės. 

— O tu neduotum man cigaretės? 

— Jums jos visai nereikia. — Tardamas šiuos žodžius, Benediktas 


nusibraukė plaukus nuo kaktos ir pažiūrėjo Konradui tiesiai į akis. 

— Tikrai, tu teisus. Turbūt net parduoti man nesutiktum? 

Vaikinas išpūtė kamuolį dūmų, gana meistriškai. 

— O kiek siūlote? 

Konradui knietėjo skelti jam antausį, jis beveik matematiškai 
lygino, kas nusvertų — šio veiksmo teikiamas pasitenkinimas ar jo 
nepataisomas kvailumas. 

— Gal tu norėtum, kad ir aš tau sakyčiau jūs. Taip? Tik sakyk. 

— "Tas jūs man cool. Bet man vienodai rodo, ar jūs taip sakysite. 
Tikrai. Man nusišikt. 

Dievas mato, jis ne bailys. Pranoksta mane viskuo, kas svar- 
biausia. Dabar nebegaliu jam užvožti. Ir kodėl visą laiką barška tie 
kvaili buteliai? Juk aš visiškai ramus. 

— Tu norėtum iš čia ištrūkti, geriau šiandien nei rytoj, ar ne taip? 
Bet turėsi laukti, dvejus ilgus metus, kitaip tave nutvers. Atsiprašau, 
kitaip jus nutvers ir parsiųs namolio, taip jau yra, pone Henleinai, 
reikia laukti ir patogiai leisti laiką, kitaip laikas virs pragaru, aš tai 
žinau, turiu šiokios tokios patirties. O man regis akivaizdu, jog jūsų 
net nelyžtelėjo liepsnos liežuviai. Ir kaip taip gali būti? Jei kalbėsi- 
me atvirai — jūs man atrodote visiškai nieko nenutuokiantis. .. 

— Ą? 

— Anaiptol netikiu, kad jūsų charakteris toks bjaurus, kaip sten- 
giatės parodyti. Galbūt jūs lyg tyčia susikivirčijote su savo drauge 
arba turite dar kokią nors didžiai svarbią priežastį taip elgtis. Gal 
ir man nusišikt, kas žino? 

Mažoji Johanserio prakalba, jam pačiam atrodžiusi per daug 
energinga ir neapgalvota, nelauktai paveikė. Benediktas nebespok- 
sojo į jį, godžiai čiulpė savo cigaretę ir darė nemalonų įspūdį. 

— Skamba žiauriai šiurpiai! Ko jūs, tiesą sakant, norite? 

Konradui magėjo atsakyti emfatiškai: visko! visko!, — bet jis 
nutylėjo ir mėgavosi triumfu, privertęs Benediktą paklausti. 

— Ir kodėl jums atrodo, kad aš noriu iš čia ištrūkti? 

Konradas augo sulig kiekvienu žodžiu. Jis užčiuopė vaikino jaut- 
rią vietą, tuo dabar neabejojo. 

— Kol negalėsi naudotis guoba savo naktinėms iškyloms, tol 


ant manęs širsi, ar ne? Juk iš tavęs kai ką atėmiau — tai tiesa, aš tau 

dabar kaip kaulas gerklėje. O jeigu aš užsigeisiu karo... juk nuo 
tavęs priklauso, kaip tada? Nukirsiu medį kirviu, prieš išvykda- 
mas, štai tau pavyzdys, grubiai plastiškas, Pyro pergalė, užrašoma 
ant vėliavų, kurios plevena nuleistos iki pusės stiebo. 

Vaikinas žiūrėjo pritrenktas, su nuplėšta kauke. Johanseris ste- 
bėjosi, tikėjosi iš jo daugiau, aiškiai pervertino. Antpuolis pasiro- 
dė toks lengvas, kad beveik neteko vertės. 

Žinoma, jis ne velnias, o ką tu manei? Tik šešiolikmetis su jo 
amžiui būdingu problemų katalogu, karšto oro pripūstas balio- 
nas, subliūkštantis vos bakstelėjus smeigtuku. 

— Ar nustatei man klasikinės muzikos programą? 

Vaikinas linktelėjo. 

— Puiku. Tada ir tau kai ką padarysiu. Su sąlyga, kad neatsisa- 
kysi. 

Benediktas perkreipė lūpas. Išsisukdamas sutrynė nuorūką. 

— O ką gi jūs man padarysite? 

— Manai, nieko negalėčiau padaryti? 

— Lig šiol neatrodė, kad ką nors ketintumėte. 

— Buvo priežasčių. Nereikia visada vertinti padėties tik iš savo 
varpinės. Jei nori, eime kartu namo vakarieniauti, pasišnekėsime. 

Pirmas kartas, kai Konradas pavartojo tą įtartiną žodelį — namo 
— taikydamas sau pačiam. Jo skonis buvo neįprastas, bet anaiptol 
ne toks apgaulingas ir svetimas kaip anksčiau. 

Benediktas dar kiek pasimaivė. Tada pakėlė dviratį nuo grindi- 
nio ir ėmė stumti šalimais. Kol jiedu ėjo sykiu, devynis dešimta- 
dalius pokalbio šnekėjo Konradas. Žingsnis po žingsnio Benedik- 
tas glaistė savo sutrupėjusio fasado likučius, atsikovojo distanciją, 
nekalbiai švebeldžiavo ir kartais stumtelėdavo dviratį greičiau, tarsi 
norėdamas palikti pusbrolį. Bet visą laiką atidžiai klausėsi ir čiu- 


pinėjosi spuoguotą kaklą. 

Bisau vakarui, Marga jautėsi nepaprastai patenkinta. Gra- 
žus pasibuvimas. Jau seniai buvo taip, kad nelabai ką turėtų pri- 
kišti sūnui. Net Rudolfas užsikrėtė ta smagia, linksma nuotaika, 
juokėsi iš kiekvieno Konrado pokšto, o vieną kartą net paplekš- 
nojo jam per petį. Marga negalėjo prisiminti jokio bjauraus tono. 
Tik vis kuždėjo: gražus pasibuvimas! Benediktas elgėsi santūriai, 
bet mandagiai ir po vakarienės liko namuose, pirmą kartą po dau- 
gelio savaičių. Atsikračiusi šimtapūdės baimės, Marga nusišypso- 
jo savo atvaizdui vonios veidrodyje. Pagaliau vėl atsirado vilties. 

Konradas pasakojo juokingus nutikimus iš mokyklos laikų, la- 
bai smagius epizodus, kaip, statant Šilerio „Plėšikus“, jis norėjo 
vaidinti dvigubą vaidmenį — Francą ir Karlą Morus, bet nieko 
neišėjo, nes besinervindamas užkimo. Tiesą sakant, dabar, po dvie- 
jų valandų, Marga jau nebūtų galėjusi tiksliai papasakoti, kas ten 
buvo taip sąmojinga, kai ko ji ir visai nesuprato. Tačiau Rudolfui 
ir Benediktui tai pasirodė labai juokinga, ir kai jiedu imdavo kva- 
toti, juokdavosi ir ji. Vėliau paaiškėjo, kad Benediktas mokykloje 
dabar kaip tik skaito „Plėšikus“, ir jiedu su Konradu ilgokai šne- 
kėjosi apie šią dramą, net ir tada, kai per televizorių prasidėjo 
vaidybinis filmas. 

Gal kokį savaitgalį būtų galima kartu nueiti į baseiną. Dabar 
ten yra mašina, sukelianti bangas didžiajame baseine, taip pat ga- 
lima kepti atsineštą mėsą milžiniškame grilyje arba įsitaisyti sau- 
noje. Kiekvienam pagal skonį, ideali vieta pramogoms, ten galima 


būti drauge arba, jei vis dėlto jaustųsi įtampa, pasitraukti vienas 

kitam iš kelio. Gera mintis, iš tiesų! Margą apėmė euforija. Per 
ploną sieną sklido muzika, švelnūs, harmoningi garsai, o ne tas 
šaižus greitas dundantis triukšmas, kurio visada klausydavosi Be- 
nediktas. 

Iš spintos Marga išsitraukė dėžutę naktinio pienelio odai. 

Konradas toks malonus žmogus. Ir garbingas. 

Po vakarienės sunešė jai indus į virtuvę, prisipažino, visai ne- 
verčiamas, apie naktinį pasivaikščiojimą sode, tiesiog jaudinan- 
čiai, kaip nuoširdus vaikas, išpažįstąs atleistiną nuodėmę. Aišku, 
ji tai žinojo, ir Konradas tą suprato, bet lygiai taip pat būtų galėjęs 
išvengti to pokalbio — juk reikalas iš tiesų per menkas, neverta 
imti į galvą. O kad jam iš viso pasirodė reikalinga pradėti šneką 
apie šį įvykį, liudijo jo korektišką, užjaučiantį būdą. Miltų dėmės 
ją šiek tiek suglumino, tas tiesa, Marga jautėsi didžiai dėkinga 
Konradui už jo pasiaiškinimą. 

Konradas turėjo talentą sakyti komplimentus. Ir delikačiai iš- 
sakytas raginimas, jog ji turinti labiau rūpintis savimi, sujaudino 
Margą. 

Dėžutė su naktiniu losjonu atsidarė sunkiai, dangtelis buvo už- 
džiūvęs. 

Konradas galėtų teigiamai paveikti Benediktą. Kad tik paviešė- 
tų ilgiau! Jam, ko gero, pavyktų nutiesti tiltą per prarają tarp tėvų 
ir sūnaus. Jis dabar tokio amžiaus, kad Benediktui galėtų būti ir 
vyresnysis brolis, ir gerbiamas suaugęs asmuo. 

Marga prisiminė savo persileidimą, 400 gramų nelaikšį, vyriš- 
kos lyties, jai nenorėjo jo rodyti, liko nepalaidotas, išmestas šiukšlių 
maiše. Jei būtų išgyvenęs, šiandien būtų trisdešimt ketverių, šiek 
tiek vyresnis už Konradą. 

Netrukus ji pasijuto taip, tarsi tasai pirmasis, žuvęs sūnus būtų 
grįžęs ir į namus atnešęs taiką ir laimę. Paskui vėl ėmė būgštauti, 
jog gali pasirodyti, kad šis vakaras pavyko atsitiktinai, kad tai liūd- 
nai pagarsėjusi tyla prieš audrą. 

Konradas žadėjo svečiuotis penkias dienas, gal savaitę. O jei 
jis išvyktų — ar vėl viskas liktų po senovei? Antra vertus, Konra- 


das vis užsimindavo, jog galįs planuoti savo laiką kaip tinkamas. 

Žinoma, jį tikrai galima prišnekinti paviešėti ilgiau, bent iki Pa- 
vasario šventės. 

Muzikos Marga dabar jau negirdėjo. Koks atidus žmogus. Tie- 
siog neįtikėtina, kad tėvai jį kitados mušdavę. Juk jis taip gerai 
mokėsi, už ką gi jį mušti. Aišku, Ervinas gėrė, o alkoholis pats yra 
priežastis, kitų priežasčių nė nereikia. 

Marga atsigulė į lovą šalia Rudolfo ir įspaudė jam kakton bu- 
činį. 

Rudolfas nereagavo. Kai pagalvoji, ne, tiesą sakant, jis ir šian- 
dien neištarė nė vieno normalaus sakinio. Bet tai visiškai nekrito 
į akis, nes jis dažnai juokėsi. 

Marga dėkinga paglostė jam plaukus. Matyt, rūsyje Rudolfas 
nesužinojo nieko nauja. O jei ir būtų sužinojęs — Marga tuo neti- 
kėjo — nežiūrėjo į tai rimtai. Į akis savo vyrui to niekada nebūtų 
pasakiusi, tai mažai ką būtų padėję. Jo įsitikinimas buvo per daug 


tvirtas, ir visi prieštaravimai atsimušdavo kaip žirniai į sieną. 

5 


T, rytą kiaulininkas nesivilko jokių drabužių. Nuogas iššlubčio- 
jo laukan, staugdamas iš skausmo, iškėlė abu kumščius į dangų, 
kuris, raudonas ir sunkus, kabėjo virš jo. Rudenį, kai iš tvartų 
išginė kiaules ir sugriovė kiaulininko gyvenimą, čia lankėsi polici- 
ninkai, nenorėjo leisti, kad jis pats iššaudytų savo gyvulius, atėmė 
iš jo ginklą ir pagrasino įduosią. 

Daugiau niekam apylinkėje kiaulių maras nepadarė rimtesnės 
žalos, iš avis auginančių valstiečių jis nesulaukė jokios užuojautos. 

Maisto kamaros per žiemą ištuštėjo. Visas savo vištas kiauli- 
ninkas nukirto ir pasidalijo su šunimi kruopščiai nuo kaulų nu- 
gremžta mėsa. Dabar nebežinojo, kuo dar jį šerti. Ukį parduos iš 
varžytinių, o kiaulininką pasiųs po velnių. Prieš dvi savaites Čia 
buvo pasirodęs tipas iš banko, su kostiumu ir visureigiu automo- 
biliu, šuo jį išvijo, bet juk ateis dar vienas ir dar vienas, o paskui ir 
keletas. Per daug. 

Kiaulininkas patrynė galvą į drebantį šuns šoną, paklausė, kaip 
plaka sena širdis. Šuo buvo aklas nuo senatvės. Vakar net neįkan- 
do tam vyrukui. 

Kiaulininkas sutraiškė šuniui kiaušą, nusviedė kūjį ir užkaukė. 
Tris valandas kūkčiodamas gulėjo šalia dvėsenos. Šautuvas stovėjo 
Bulbruno policijos saugykloje, todėl kiaulininkas pasibjaurėjęs čiu- 


po virvę ir pasikorė. 


DVIDEŠIMTO AMŽIAUS AUKSO FONDAS 117 


ohanseris čia buvo jau penkias dienas. Apskritai imant, įvykių 
raida jis galėjo būti patenkintas. 

Tik penktadienio rytą pavasarišką orą sugadino stipri liūtis, kaip 
tik tada, kai Johanseris pasiryžo išvykai į Valštatą. Jam iš karto 
praėjo ūpas, jis nusprendė, kad ir kitą savaitę tam turės marias 
laiko. Kiekvieną dieną Johanseris gana tiksliai praleisdavo dvi va- 
landas pašto užeigoje, dažniausiai vėlyvą popietę, kai smuklė dar 
nebūdavo pilna ir prirūkyta, o virš stalų, kerinčiai pindamiesi, 
lūždavo šviesos spinduliai. Tomis valandomis Ana turėdavo mažai 
darbo, jos povyzos nežemindavo karštligiškas skubėjimas. Jos ei- 
sena, tiksliausiai apibūdinama paradoksu „lėtas šmėsčiojimas“, 
paversdavo patalpą siurrealistiška. Laikas tekėdavo pro Konradą; 
daiktų tarpusavio ryšiai pakisdavo it sapne, jie prarasdavo ir chro- 
nologiją, ir centrinę perspektyvą. Lyg matomi dalykai būtų dalija- 
mi į vis plonesnius sluoksnius, kurių vidus ir išorė nuolat keistųsi 
vietomis ir atidengtų naują substanciją. 

Dauguma lankytojų vyrų — o pašto užeigoje sėdėdavo beveik 
vieni vyrai — varstydavo Aną žvilgsniais, laidydavo begėdiškas ne- 
švankybes, laižydavosi lūpas, ir tik nuo Kentauro priklausė, kad 
jie niekada neperžengdavo ribos ir neduodavo valios rankoms. 
Kentauro prisibijojo visi, net tetrarchai prie nuolatinio stalo; jis 
valdė smuklę su beribiu autoritetu, ir tasai, kurį išmesdavo lauk, 
negalėdavo nei tikėtis malonės, nei griebtis pakenčiamų alterna- 
tyvų. Tai buvo labai neįprasta — juk net mažiausio kaimiūkščio 


girtuokliai pasiskirsto bent po dvi konkuruojančias smukles, ku- 

rios tada panėšėja į frakcijas. Nyderenslingene, be pašto užeigos, 
buvo tik maža kavinukė, kurios klientūrą sudarė vieni gimnazis- 
tai. Joje parduodavo daugiau ledų negu alkoholio ir videožaidimų 
automatais uždirbdavo daugiau pinigų negu gėrimais. Dar prie 
baseino buvo sportininkų bendrabutis, į kurį po treniruočių grįž- 
davo plaukikai, futbolininkai ir šauliai, bet tai ne vieša užeiga. 

Ana aptarnaudavo Konradą nei geriau, nei blogiau už kitus, 
spoksančius ne taip atvirai. Konradas žiūrėdavo vogčiomis ir tuč- 
tuojau nusukdavo akis į langą, kai Ana pažvelgdavo į jį, o tai, tiesą 
sakant, pasitaikydavo retai ir būdavo iš anksto numanoma. Ji nie- 
kada nedarydavo staigių judesių galva, net ir tada, kai kas nors 
garsiai šūktelėdavo jos vardą. Tarsi savo kūno belaisvė, kuri prie- 
šinasi viskam, kas ant jos uždėta, bet privalo paklusti, Ana dirbo 
savo darbą — erzinančiai nenoriai ir vis dėlto taip nepriekaištin- 
gai, kad niekas neturėjo pagrindo skųstis. Du sykius Konradas 
mėgino užmegzti su ja pokalbį, bet abu mėginimai apgailėtinai 
žlugo. Žodžiai išsprūsdavo jam iš lūpų, išslysdavo iš kelio, lyg nie- 
kada nebūtų buvę skirti Anai. 

Konradui būdavo malonu kokio nors lankytojo akyse pastebėti 
tą patį geismą, sumišusį su tokiu pat bejėgišku nesugebėjimu pri- 
artėti prie geismo objekto. Bet kiekvienam, kuris, tegu ir pačiu 
grubiausiu ir kvailiausiu būdu, bandydavo tai padaryti, Konradas 
jautė pavydą, menkai maskuojamą panieka. 

Per tą laiką Konradas sužinojo, kur Ana gyvena, kokia jos pa- 
vardė, kad ji gyvena viena. Visas žinias nuklausė nuo kaimyninių 
stalų, kai lankytojai kuo nešvankiausiai kuždėdavosi apie padavė- 
ją. Tai labai piktino Konradą, jis laikė esminiu skirtumu, ar tik 
kažką galvoji, ar jau kam nors sakai. O kad garsiai išsakytus aki- 
plėšiškus žodžius galėdavo girdėti net ir pašaliniai, Konrado nuo- 
mone, buvo įžeidu. 

Buvo ir blogesnių dalykų. Kentauras buvo įsižiūrėjęs Aną, čiu- 
pinėdavo ją, uosdavo jos plaukus, šnibždėdavo jai į ausį. Nors Ana 
visada švelniai ir vikriai išsisukdavo nuo jo kabinėjimosi, nors ne- 
galėjai įžvelgti jokio ženklo, rodančio jųdviejų ryšį, Konradui jau 


regėjosi, kad smuklininkas yra siaubingas varžovas. 

Pirmąją valandą, kurią kasdien praleisdavo užeigoje, Konradas 
skaitydavo laikraščius, o antrąją tik žvelgdavo krištoliniu žvilgsniu 
į auksaspalvį alų. Jei praeidavo Ana, Johanseris linktelėdavo puto- 
jančioms svajonėms ir nejučiomis niūniuodavo, paskendęs auksi- 
nėse godose. 

Žmonės šnekėjo ir vietinis laikraštis rašė apie kiaulininko savi- 
žudybę, bet to, ką girdėjo, Johanseris nesiejo nei su šunimi, nei 
su sugriuvusiu ūkiu. Tą epizodą jis greitai užmiršo. 

Kad žmonės apylinkėje kariasi kaip niekur nieko, lyg įbauginti 
norėdami... Galėtų turėti tablečių, galėtų turėti padorumo! Dau- 
giau ta žinia jam niekuo neužkliuvo, taip ar panašiai šnekėjo vieti- 
niai gyventojai. Beveik niekas nepažinojo kiaulininko, nieko jis 
nejaudino. 

Kartkartėmis Konrado vienatvę sudrumsdavo įkaušėliai, kurie 
neklausę prisėsdavo prie jo ir imdavo šnekinti. Dėl to Konradas 
anaiptol nesijautė nelaimingas ir vengė bet kokios arogancijos, 
visada mandagiai apsimesdavo susidomėjęs, bet netrukus ramy- 
bės drumstėjai patys atstodavo nuo jo, nesumodavo, ką su juo 
veikti, niurgzdami ir šnypšdami susirasdavo tinkamesnes aukas. 

Konradui tai kėlė nerimą. Jeigu net smuklių rapsodai, kurie iš 
bėdos patiki savo rūpesčius sienai arba staltiesei, atsikabindavo 
nuo jo taip greitai — koks svetimas jis čia turėjo atrodyti, koks 
bauginančiai kitoniškas? 

Niekas nesielgė agresyviai, net provokuodamas į jį niekas ne- 
žiopsojo, ne. Johanseris net nepastebėjo, kad kas nors apie jį šne- 
kėtų. Bet ir vakar, kai jis vėlai vakare užsuko čionai išgerti alučio 
prieš miegą, o salė garavo nuo šurmuliuojančių žmonių, net tan- 
kiausioje maišalynėje jis vis dėlto stovėjo nuošaly, tarytum virš jo 
būtų užvožtas stiklinis gaubtas, visus verčiantis laikytis atstu. Kon- 
radas jausdavosi tai neprilygstamai pranašesnis, tai žymiai men- 
kesnis už aplinkinius, vidurio nebuvo, ir lygiai taip pat kaitalioda- 
vosi jo požiūris į Aną. Kartais mylėdavo ją, kartais žiūrėdavo visiš- 
kai abejingai, o kartais balsas jam tvirtindavo, jog visur esama dailių 
moterų, po tuziną kiekviename mėšliname kaimiūkštyje, kiekvie- 
na nepalyginama — ir kaip tik todėl ją iš karto galima pakeisti! 

Kai nusičiupinėja grožio politūra, į dienos šviesą išlenda pigu- 
mas. Kodėl taip negalėtų atsitikti su Ana? Ji padavėja, padavėja 
provincijoje, tad kokias galima daryti išvadas? Minezingeriai Ži- 
nojo, kodėl laikosi tolėliau nuo savo šviesiausiosios, kodėl svaigi- 


nasi rutaretilu... 


Tada, kai 
Kažkas žemyn tais laiptais leidžias, po varpu, 
Atsiveria būties tyla, kadangi 
Regėdamas tą vienišą povyzą 
Matai, kokia trapi žmogaus esybė. 


Kai apimdavo tokia nuotaika, Johanseriui atrodydavo, jog lai- 
kyti Aną tik stebėjimo objektu yra tiesiog pagarbos forma ir visai 
nesvarbu su ja susipažinti. Bet po kelių valandų, įsimylėjęs iki kok- 
tumo, jis jau slampinėdavo apie Anos butą, esantį netoli upės, 
trečiame namo su terasa aukšte. Tada skaičiuodavo jos telefono 
numerio skaitmenų sumą, kurdavo laiškus, nebyliai šaukdavo jos 


vardą vandeniui... 


Konradas mane juokina, užrašė jis ant servetėlės. 

Dėl savo menkavertiškumo komplekso jis ką tik ėmė rimtai svarstyti, 
kaip pašalinti Kentaurą, kuris atima jam drąsą, kurio buvimas jį para- 
lyžiuoja. O juk jis tikriausiai šaunus vaikinas, tegu sau gyvena, be abe- 
jonės, atsirastų užtarėjų, kurie jį mėgsta. Ir Ana? Kas žino? Konradas 
įsivaizduoja, kaip, baigęs darbą, smuklininkas verčia ją ant bufeto, plė- 
šia jai nuo kūno drabužius ir kyšteli savo pabaisišką liežuvį jai tarp kojų, 
viską slepiančioje prieblandoje. Konradui darosi šleikštu, jis tikriausiai 
mazochistas, kad nepajėgia galvoti nieko kita. 

Johanseris nustebęs liovėsi rašyti. Jam darėsi šleikštu. Jį vertė 
vemti. Jis kažką rašinėjo apie save patį, kalbėjo apie save trečiuoju 
asmeniu. Ir dar negailestingai atvirai. Iš mažo radijo, stovinčio 
alkoholinių gėrimų lentynoje tarp dviejų viskio butelių, čiurleno 
sena Boni Tailor daina: „Tai širdies skausmas, nieko daugiau, tik 


Širdies skausmas...“ 

Kas man darosi? Aš darau pažangą. Puikiai padaryta. 

O kas atsitiktų, jeigu dabar, staiga, Ana turėtų rinktis mane 
arba Kentaurą? Jeigu ji, kokia kiaulystė, pasirinktų ne mane? 

Neverta nė kalbėti, pasaulis sugriūtų nė neapdainuotas. 

Taigi visai prasminga atsikratyti Kentauro, tada likčiau tik aš, aš 
vienas, Ana būtų priversta rinktis teisingai, pasaulis suktųsi, išgel- 
bėtas ir džiugus, per amžių amžius... 


Konradas yra paikas vaikas, galiausiai pakeverzojo jis. 


Per tą laiką Johanseris apkeliavo daubą, du kartus užkopė ant 
plynaukštės, stovėjo prie pat krašto ir aulinių galu spardė žemyn 
akmenukus. Ten, viršuje, jo šypsena įgavo neroniškų bruožų. Jam 
atrodė, kad jo krūtinė išduobta, korpusas, rezonuojantis be galo 
tolimą muziką, o toje vietoje, kur plakė širdis, dabar vibruoja ma- 
žulytis taškelis. Kraštovaizdis po juo siūbavo pirmyn ir atgal, labai 
lėtai, geležinis taškelis krūtinėje lengvėjo ir augo, pulsavo krašto- 
vaizdžio ritmu, kaip kad vanduo teškena į uolas. Tarp gomurio ir 
liežuvio vėlėsi lipniai saldus skonis. 

Kaip įdomu gyventi šiame pasaulyje, kai tariesi esąs svarbus, 
galingas, galįs spręsti... Visa tai iliuzija. Aš ištempiu pasivaikščioti 
širdį, bet ar ji tikrai pripildyta kraujo? Ne vien oro pūslė? Muilo 
burbulas, kuris bakstelėjus sprogsta? Balionas, pripūstas puvimo 
dujų? 

Vertinti egzistenciją nuo kalnų viršūnių, kaip Kasparo Davido 
Frydricho nutapyta figūra — juk tai ne kas kita, kaip kad per mažo 
ūgio aktorius filme pasilypėtų ant suolelio pabučiuoti partnerės. 
Galvoje reikia turėti viršūnę! Kitaip liksi smulkus ir smulkmeniš- 
kas. Antra vertus — kas rūpi bučiuojančioms lūpoms, kad ten, 
apačioje, kažkokios kojos naudoja suolelį? Viskas yra suolelis. 

Taip, ir dar išsamiau, ginčijosi balsai jo viduje. 

Marga pasakojo, kad ant plynaukštės stovėdavusi eilė norinčių 
lėkti su skraidyklėmis, kol pernai jiems uždraudę šokinėti; du kar- 
tus šuoliai baigęsi tragiškai. 

— Taigi! — ciniškai nukirto Johanseris. — Ir galvoje reikia turėti 


skraidyklę. 

Ketvirtadienį, po vakarienės, Johanseris nuėjo prie tvenkinio, 
susižavėjęs perlipo per spygliuotą vielą ir susikūrė laužiuką. Visu 
ūgiu išsitiesęs viksvuolėse, jis išgėrė puslitrinį butelaitį bardolino, 
įmerkė kojas į dumbliną vandenį ir buvo negailestingai sugeltas 
vabzdžių. 

Apskritai viskas buvo ne taip, kaip jis vaizdavosi. Kai nusileido 
saulė, nemaloniai atvėso, laužas nuolatos geso, nes aplinkui mė- 
tėsi per mažai sausų pagalių. O Johanseris neturėjo tiek įžūlumo, 
kad plėštų lentas iš pašiūrės. Net tvenkinį reikia turėti galvoje, jis 
anksčiau laiko nutraukė iškylą ir pabėgo nuo čiulkinį grūdančių 
uodų. 

Kiti reikalai klostėsi sėkmingiau. Kai Marga buvo pas ją gydantį 
mediką, Benediktas mokykloje, o Rudolfas kaip paprastai rūsyje, 
iš gėrimų parduotuvės Konradui pavyko slapčia parsigabenti į na- 
mus dvi dėžes pakenčiamo kiančio. Iškraustęs savo lagaminą, jis 
sukrovė butelius, kad būtų saugiau, nusipirko pigią pakabinamą 
spynelę, o tarp butelių prikimšo rankšluosčių, jei kam nors šautų 
į galvą kilstelėti lagaminą. 

Jam atrodė, kad viskas gerai, jis nenujautė, kokių pasekmių 
turės toji pakabinama spynelė. 

Marga, kuri kiekvieną dieną klodavo jam lovą ir valydavo kam- 
baryje įsivaizduojamas dulkes, tučtuojau pradėjo šneką šia tema 
ir paklausė, kiek kainavusi spynelė. Konradas dvejodamas pasakė 
kainą — aštuonios ir devyniasdešimt devyni. Marga nusisuko. Ar 
spynelę ji suprato kaip įžeidimą? Kaip nepasitikėjimo pareiški- 
mą? Atrodė, kad taip, nes ji atsirėmė į sieną, o veidu pasruvo 
smulkūs ašarų lašai. Johanseris, suakmenėjęs iš siaubo, paprašė 
paaiškinti, kas atsitiko. 

— Tu ją pirkai supermarkete? Tame už rotušės? 

— Taip, bet — ką tai reiškia? Ar tu ant manęs pyksti? 

— Aš? Pykstu ant tavęs? Už ką? Ne, bet taip ir galvojau! Žinai — 
Benas neseniai nusipirko lygiai tokią pačią spynelę, savo kupri- 
nei! Atseit jo klasėje esama vagių! Ir išviliojo iš manęs dvidešimt 
penkias markes! Kodėl jis toks gobšus? Ir dar man meluoja! 


Johanseris laukė daug ko. Bet ne šito. Pirmą akimirką jis norė- 

jo pratrūkti kvatoti, iškvatoti dūlėsius sau iš pilvo, bet paskui vi- 
siškai nutilo ir prisiminė vieną iš savo esė — kodėl, nepaisant visų 
prieš likimą rezgamų gudrybių, klasikiniai herojai vis tiek nepa- 
bėga nuo savo lemties. 

— Klausyk, Marga, juk paskutinėmis dienomis Benas elgėsi tik- 
rai gerai. Nereikėtų prikaišioti jam senų nuodėmių. Pedagogiškai 
būtų neprotinga. .. 

— Tu taip manai? O aš bent norėčiau žinoti, kam jam reikia tų 
pinigų, kuriuos iš manęs vagia. Ir tai ne pirmas kartas! 

— Hmm... 


— Ne, Konradai! Cia su tavimi nesutinku! Aš su juo pasišnekėsiu! 


Kad ir kaip paskui Johanseris stengėsi nuraminti savo tetą, ji 
nesileido atkalbama nuo savo ketinimo, užsispyrė, tarsi jam ar 
sau norėtų kažką įrodyti. 

Tu kvaiša perekšle! Juk man suvers bėdą. Aišku, vėl būsiu kal- 
tas aš! 

Johanseris suprato, kad vargais negalais pasiektam susitarimui 
su Benediktu gresia pavojus, ir, nieko nelaukęs, nudūmė prie gim- 
nazijos. 

Kaip viskas juokinga. .. Visada koją pakiša tokios bjaurios smul- 
kmenos, kankina žmogų, ar jas ignoruosi, ar nuo jų ginsiesi. Joms 
visai nesvarbu. Lyg grasintum pirštu uodams. 

Jo santykiai su pusbroliu pasikeitė mažiau, nei norėjo matyti 
Konradas. Žinoma, jis nusprendė, kad susitikimas kaimo aikštėje 
buvo jo naudai, pakeliui į namus Konradas nesivaržydamas įkal- 
binėjo vaikiną. Jog jį palaikąs, jog padarysiąs viską, kad pagerintų 
Benedikto padėtį, kuria, beje, nesą labai ko skųstis — reikią tik 
truputį daugiau diplomatijos. 

— Kodėl tu bambi kaip koks vergas? Tavo tėvas lyg ir neegzis- 
tuoja, jam viskas vis tiek, o apvynioti tavo motiną apie pirštą, tam 
nereikia kaulų laužyti. Tik leisk jai jaustis kaip patelei, šiek tiek 
atsižvelk ir į jos poreikius, juk ji linki tik gero, nieko geresnio 
gyvenime nematė. O tu vaidini maištininką, spjauni jai į veidą! 


Viskas, ko tavęs prašau, tai mažumėlę bendradarbiauti. Ir turėk 

kantrybės, jei matysi, kad nepuolu tau į pagalbą dėl kiekvieno 
nieko. Paprasčiausiai palauk! Jei niekas neišsispręs, mes dar su- 
spėsime likti priešais. O lig tol vadink mane vardu! Arba nešdin- 


kis velniop! 


Taip, bendrais bruožais, šnekėjo Johanseris su Benediktu — ir 
laimėjo. Bet nuo to netapo artimesnis vaikinui. Kartkartėmis Be- 
nediktas klausinėdavo apie sostinę, kokių ten esama smuklių, kaip 
galima gauti darbą, ką reikia žinoti, kur galima pigiai apsigyventi 
ir t.t. Johanseris atsakinėdavo, kiek įmanydamas. Retsykiais ką 
nors sukurdavo, kad išsaugotų autoritetą. 

Tačiau kai kalba pakrypdavo apie jį patį, vaikinas ūmai užsi- 
sklęsdavo. Tik kartą jiedu karštai šnekučiavosi apie Šilerio „Plėši- 
kus“. Benediktui drama pasirodė „visai okay“, bet pabaiga „gana 
kvaila“, ir Konradas papasakojo jam visus poeto atmestus pabai- 
gos variantus, norėjo padiskutuoti, kad netiesiogiai daugiau suži- 
notų apie pusbrolį. Bet šis nesileido į kalbas ir kažkuriuo mo- 
mentu, tarsi būtų peržengta pakenčiama riba, it kurčias įsmeigė 
žvilgsnį į televizorių, gličiai ir šaltai, su tokia išraiška, lyg jau gailė- 
tųsi lig šiol elgęsis draugiškai. 

Marga labai kentė dėl savo sūnaus. Atrodė, kad užvis labiausiai 
jį erzina jos bekraštis gerumas, labiau už bet kokią priežiūrą ir 
patarimus. Į jam siūlomą artumą Benediktas reaguodavo šalčiu, 
kol vėl atstatydavo distanciją. Menkiausią dingstį išnaudodavo kon- 
fiktui pradėti, virkštelei perpjauti, susvetimėti. Ir kuo aiškiau ir 
pikčiau šėldavo jo atakos, tuo meiliau Marga bandydavo vėl at- 
gauti sūnaus prielankumą. Tai buvo bauginantis spektaklis. Bene- 
diktas ne tik duodavo motinai suprasti, jog žiūri į ją kaip į kažką 
bjauraus, ką jau praaugo, jis siekė pažeisti jos savigarbą. 

Johanseris dvigubai "paspartino žingsnį. Lygiai pirma valanda. 

Rausia savo purvą į mikroskopinius kalnynus, šlovina ten pats 
save kartono šventyklose. Vaikėzas, moters negarbstomas, suki- 
nėjasi lyg pasaulio bamba. Galėčiau jam šito pavydėti. Diriguoti 
pasauliui lyg absoliutistinei operai, o pačiam jaustis judančia cen- 


trine žvaigžde. Dvaro narcizas. Tai dar prisimenu! Kai buvau vie- 

nintelis ir nepakartojamas. Visos mintys — auka, kiekvienas su- 
rmanymas — žaibo karas. Aistringas ir kraugeriškas — sinonimai. 
Kai tolimiausi dalykai atrodė pasiekiami ranka, nepasiekiama tik 
mirtis. Pragaišusi šlovės karalystė, atsainiai palikusi ir antkapius, 
ir pakelės akmenis. Ne, aš jam nepavydžiu. Ir kas man šovė į gal- 
vą? Visada nekenčiau jaunystės, troškau kuo greičiau pasenti. Jau- 
nystė — kvailystė. Aklas įniršis ir pasipūtimas. Mielai būčiau daug 
vyresnis. Su šiokiais tokiais laimėjimais krūtinės ląstukėje. Kad 
bet kurią akimirką būtų su kuo palaidoti. Kad netektų prasmegti 
žemėn vien iš gėdos. 

Johanseris priėjo geltonai žalią monstrą. Dvi minutės po pir- 
mos. Kaip tik baigėsi pamokos. Pro pagrindinį portalą spiečiumi 
pasipylė penki šimtai jaunuolių. Žemesniųjų klasių mokiniai pe- 
šėsi, kilo siaubingas triukšmas, dviračių skardos žvangėjo, atsi- 
trenkusios viena į kitą. Pievoje grupelėmis sėdėjo vyresniųjų kla- 
sių moksleiviai, rūkė ir leido per rankas butelį pigaus šampano. 
Susigaudyti toje maišalynėje atrodė baisiai sunku. Be to, buvo dar 
vienerios durys kitoje pastato pusėje, ten, kur mokytojai statyda- 
vo automobilius. 

Johanseris atsitraukė, ketino pagauti Benediktą kaimo aikštėje. 
Jei nebus priežasties sukti nežmonišką lanką, jis turėtų eiti pro Čia. 
Taip jis ir ėjo, bet tik po penkiolikos minučių. Ir ne vienas. 

Benediktą lydėjo mergaitė, iš šonų juos supo stumiami dvira- 
čiai. Kukli porelė. Jiedu nesilietė. Mergaitė atrodė patraukli, kiek 
putloka ir, ypač lyginant su Benediktu, mažutė, daugių daugiausia 
metro šešiasdešimties, tačiau miela, tankiais tamsiai rusvais plau- 
kais ir žaviu lėlytės veidu. Ji dėvėjo nutrintus džinsus ir stambio- 
mis akimis megztą megztinį, po kuriuo pūpsojo jos amžiui įspū- 
dingos krūtys. 

Išvydęs pusbrolį, Benediktas krūptelėjo, tučtuojau sustojo, per- 
simetė su mergaite dar keliais žodžiais ir atsisveikino, nepabučia- 
vęs, nepalietęs. 

Matyt, ta jaunuolių meilė nedaug tepažengusi, pagalvojo Jo- 
hanseris, taktiškai žiūrėdamas į debesis. Mergaitė įsuko į šoninę 


gatvę, jo tikriausiai nė nepastebėjusi. Benediktas priėjo, prisivers- 

tinai šypsodamasis, atrodė, kad nepajėgia atplėšti akių nuo Jo- 
hanserio batų. 

— Na? Ką pasakysi? 

— Klausyk, atsitiko toks kvailas dalykas... — Konradas nupasa- 
kojo jam, kas įvyko, nuolat pabrėždamas esąs nekaltas. 

Benediktas visą laiką vaipėsi, tarsi negalėtų patikėti savo au- 
simis. 

— Tik tiek? 

— Aha. 

— O kam tu pirkai tą sumautą spynelę? 

— Net nežinau. Šiaip sau. Bet, šiaip ar taip, — tavo motušė kaip 
reikiant sugižo... 

— Tegu pabučiuoja man!.. — Vaikinas stumtelėjo savo dviratį 
pro Konradą, atrodė, kad daugiau nebenori terliotis su šiuo 
reikalu. 

— Ei... apgailestauju, kad nubaidžiau tavo palydovę. 

Benediktas ūmai atsigręžė, atmesdamas laisvąją ranką: 

— Žiūrėk savo šūdo! Gerai? 

Jis pasispyręs apžergė balnelį ir nuvažiavo, palikdamas stovintį 


"pusbrolį it įkyrų prekiją. 

Rudolki pasirodė, kad kažką pagavo, tačiau balsai, kuriuos gir- 
dėjo, sklido ne iš jo prietaisų. Gyvenamajame kambaryje rėkė 
taip garsiai, kad riksmas prasimušė iki rūsio, nustelbdamas galin- 
gą aparatų šniokštimą. Rudolfas užsidėjo ausines. Jo nedomino, 
dėl ko baramasi viršuje, kažkokie pinigai ir kažkokios pakabina- 
mos spynelės, tai neturėtų būti baisiai svarbu. 

Jau tą dieną, kai atėjo telegrama, Rudolfas pajuto, kad, atvykus 
Konradui, kažkas ims klibėti. Tasai neapibrėžtas jausmas per tą lai- 
ką netapo konkretesnis, bet ir neišnyko. Rudolfas mėgino jį prisivi- 
lioti, suteikti apčiuopiamą formą, rasti kokią nors nuorodą. 

Atrodė, kad Konradas neblogas vaikinas, kur tau. Šio priekaiš- 
to Rudolfas niekada nebūtų ištaręs garsiai. Ir vis dėlto čia buvo 
kažkas, kas nedavė jam ramybės. Panašiai kaip žmogui, pažiūrėju- 
siam į ryškią šviesą, akiplotyje atsiranda švytinčios dėmės, sūnėną 
gaubė kažkas, ką Rudolfas, jei laikysimės šio palyginimo, mielai 
būtų išsikrapštęs iš akių. Į pensiją išėjusiam administracijos tar- 
nautojui tikrai nebuvo galima prikišti smalsumo. Veikiau reikėtų 
sakyti, kad Rudolfo jautrumas kai kuriems dalykams buvo padi- 
dėjęs, ganėtinai stiprus, kad vargintų, ir vis dėlto per silpnas, kad 
galėtų jį išlavinti ir prasmingai suformuluoti. Marga tvirtino, jog 
čia kaltas jo hobis, jog nuo to hobio Rudolfui sutriksiąs gebėjimas 
suvokti, jam reikią daugiau būti gryname ore ir judėti. Galimas 
daiktas — Rudolfas to neneigė, — jos tiesa. 

Transcendentinės komunikacijos draugijos pietų sekcijos mėn- 


raštis spausdino naujos imtuvų sistemos įjungimo planus, toji sis- 

tema neva turinti iš esmės pagerinti senąjį Jurgensono bangos 
metodą. Jau kelias dienas Rudolfas krapštinėjosi, nuosekliai jung- 
damas du reverberatorius. Taip pat buvo sudėtinga nustatyti ka- 
setinį magnetofoną tiksliu 1,0 cm/s greičiu, o vieną iš rekomen- 
duojamų radijo dažnių užėmė stiprus popmuzikos siųstuvas. 
Aparatūra, visi tie radijai, mikšeriniai pultai, televizoriai, stip- 
rintuvai ir efektiniai prietaisai tarpusavyje buvo sujungti laidais. 
Marga jau seniai nebekėlė kojos į studiją, bijodama susipainioti 
laidų raizgalynėje ir ką nors sugadinti. Ji gerbė savo vyro privačią 
gyvenimo sritį, bet ir kentėjo, kad namuose esama patalpos, ku- 


rios nepasiekia jos dulkių šluostyklė. 


Paskutiniais metais Rudolfas beveik negalvojo apie savo netik- 
rą-brolį ir nesiryžo bandyti užmegzti su juo kontakto. Be to, atro- 
dė, kad užmegzti tikslinį kontaktą su konkrečiu asmeniu yra maža 
vilties. White noise*, pragaras, begalybė — galėjai šaukti, kokį tik 
nori vardą, tačiau neįmanoma buvo nuspėti, kas atsilieps pašauk- 
tas; mat tikrasis adresatas beveik niekada neatsakydavo. Kiekvie- 
nas, kiek ilgėliau praktikuojąs radijo ryšį su mirusiaisiais, patvir- 
tintų tai iš savo patirties. Rudolfas buvo labai techniškai mąstan- 
tis žmogus. Spiritistiniai seansai ir panašios kvailystės jo nedomino. 

Visos paskutinėmis dienomis gautos žinios buvo nesusijusios 
tarpusavyje ir prastos garso kokybės. Nieko tinkama. Nieko apie 
Konradą. 


* Baltas triukšmas (angl. ). 


DVIDEŠIMTO AMŽIAUS AUKSO FONDAS 129 


D augelis namų pasipuošė baltais ir violetiniais kaspinais, kurie 
pro stogų angas buvo iškišti į gatvę. Ant kai kurių kaspinų galų 
buvo pririšti akmenys, kiti plazdėjo vėjyje ir plaikstėsi praeiviams 
apie galvas. Šeštadienis po Kristaus Dangun Žengimo, tvyrojo šven- 
tinė nuotaika, vietovė atrodė labai pasikeitusi, gyva ir marga. Skam- 
bėjo maršų muzika, į kurią įsimaišydavo vaikų riksmas ir automo- 
bilių signalai. Dievo Motina prieš pašto užeigą glėbyje laikė alyvų 
puokštę. 

Kol Johanseris su savo giminaičiais slimpino į švenčių aikštę, 
jam regėjosi, kad viskas, ką mato, žavu ir ganėtinai autentiška, bet 
vis dėlto — demonstruojamas linksmumas jam pasirodė netikras. 
Jis buvo kažkoks prisiverstinis ir lengvai galėjo tapti juokingas ir 
liūdnas, lyg džiugesys senio, beviltiškai įsimylėjusio paskutinį kar- 
tą. Pavasario šventė nemenkino Nyderenslingeno anachronizmo, 
priešingai, Johanseriui vis lindo į galvą ką tik nuspalvintos nuo- 
traukos iš tų laikų, kai fotografija tik atsirado, ir jei šiame pa- 
veiksle nebūtų šmėkščioję džinsai ir beisbolo kepuraitės, jei au- 
tomobiliai ir motoriniai dviračiai nebūtų stovėję kiekviename lais- 


vame plyšelyje, sunku būtų buvę nustatyti to vaizdo datą. 


Prieš pusę dvylikos ketveriukė, vadovaujama Margos ir Konra- 
do, pasiekė upės krantą. Iš gero šimto alinės stalų beveik visi jau 
buvo užimti. Ant pakylos savo garbės pareigą atliko vietinė pučia- 
mųjų kapela. Mažiems vaikams, dar neįstengiantiems suvokti apei- 


gų prasmės, kiek atokiau buvo pripūsta milžiniška šokinėti skirta 

pagalvė. Arčiau veiksmo vietos stovėjo trys užkandinės, siūlančios 
gėrimų, pusę vištos ir grilyje keptos mėsos. Žmonių maišalynė 
siejosi su greitai plaukiančiais debesimis. Apie švenčių aikštę pus- 
račiu augo uosiai, kurių pumpurai, stori ir rudi, panėšėjo į dru- 
gelių lėliukes. Konradas įsivaizdavo, kaip kiekvienam medžiui iš- 
auga miriadai mažų sparnelių, kurie plasnodami atplėšia kamieną 
ir šaknis nuo žemės. O sutelkti dėmesį jam sekėsi nekaip. Tik 
vargais negalais pajėgė klausytis Margos aiškinimų. („Žiū, ateina 
burmistras! Ką? Ne... iš centro. Čia visi balsuoja už centrą. O 
antai mano kirpėjas!“) 

Pulkas uosių perskrodė dangų. 

Per tą laiką kapelai į pagalbą atėjo vietovėje žinomas solistas 
citrininkas. Elektrinių prietaisų sustiprinti garsai viskam suteikė 
groteskišką atspalvį. Konradas nudžiugo, kai šitai baigėsi ir vėl 
sugriaudėjo maršų muzika. Ritmiški timpanų, tūbos ir lėkščių są- 
skambiai panėšėjo į galingų arklių prunkštimą, tai buvo savotiškai 
žavu. Šnervių muzika, skambantis metalas ir medis, kiekvienas 
sbuffato* taikydavo į pilvą ir kliudydavo. .. 

Daug žmonių vilkėjo tradiciniais vietovės drabužiais: rudos 
striukės, žali marškiniai ir raudoni kaklaraiščiai, vyrai mūvėjo juo- 
domis vilnonėmis kelnėmis, o moterys segėjo ryškiai raudonus 
sijonus. Išvakarėse Konradas įsigijo žalią kaip samanos švarką, kuris 
nelabai tiko jam, bet pusėtinai tiko šia proga. 

— Žmogau, juk tai nenormalu! — sumurmėjo Benediktas. — 
Klausyk, gal tau čia žiauriai patinka? 

Konradas sudvejojo, išsisuko iš padėties daug arba, tiksliau ta- 
riant, nieko nesakančiu mirktelėjimu. Iš esmės jis buvo nusitei- 
kęs, kad patiktų. 

Upėje stūksojo rampa. Per mikrofoną burmistras pasveikino 
bendruomenę, rėžė prakalbą, pažėrė keletą sentencijų, po to Pa- 
vasario šventė buvo oficialiai atidaryta ir šešetas tvirtų ūsuotų po- 
nų atitempė prie rampos du didžiulius kubilus. Marga viską aiški- 
no; per tą laiką Konradas dar buvo pristatytas kažkokiems pažįs- 


* Sbuffare — pūstelėti (it. ). 


DVIDEŠIMTO AMŽIAUS AUKSO FONDAS 131 


tamiems. („Tai mūsų daktaras! Ne... romantizmo!.. Na, žinoma, 
jį galima studijuoti.“) Trūko tik Pavasario mergelės pasirodymo. 

— Iš tikrųjų, — sukuždėjo Marga, — ji turėtų būti nekalta mer- 
gaitė, bet šiandien to jau niekas netikrina. 

Kaip ir visada, ši mergelė su savotiškais vestuviniais drabužiais 
būsianti simboliškai sutuokta su upe, tai auka pavasariui, o kartu 
ir duoklė prabėgusiems laikams. 

— Šitą Pavasario šventę bešvenčia tik Nyderenslingene, niekur 
daugiau, patikėk manimi. Jai ne vienas šimtmetis, o gal ir tūks- 
tantmetis. 

— Anksčiau mergužėles nuskandindavo. 

— Ak, Benai — juk tai netiesa! — Marga įnirtingai papurtė gal- 
vą. — Ojei ir taip, tie laikai jau seniai praėjo. 

Pagaliau pasirodė Pavasario mergelė. Jauna, gal kokių aštuo- 
niolikos metų, ne itin daili, aukšta, gana šviesi ir apkūni. Anksty- 
voji valkirijos forma, ją nešė ant kėdės, panašios į teniso teisėjo. 

Kitados Pavasario ir Alyvų šventės buvo sujungtos į vieną; abu 
kubilus išpylė upėn Pavasario mergelei iš kairės ir iš dešinės, 
viename plūduriavo baltos, kitame violetinės alyvų šakelės. Jos 
nuotaikingai nuplaukė Acheriu, o Pavasario mergelę, permir- 
kusią iki siūlo galo, — jos plonas apdaras nepadoriai lipo prie 
kūno, — ištraukė ir suvyniojo į raminančias antklodes. Daugelio 
dalykų prasmė buvo užmiršta. Pavyzdžiui, sidabro karūna, kurią 
turėjo Pavasario mergelė, buvo reikalinga tam, kad jos dantelius 
imtų skaičiuoti besiartinantis demonas. O kadangi karūna ap- 
skrita, demonas negali įsidėmėti pradžios, tad skaičiuoja, kol 


pakvaišta ir pasiduoda. 


— Štai ir viskas! — pareiškė Benediktas. — Ar rytoj išvažiuoji? 

Šis klausimas išplėšė Konradą iš visų minčių. 

— Rytoj? Rytoj sekmadienis. 

— Na ir kas? 

Konradas pažvelgė pusbroliui į akis. Šis be vargo atlaikė žvilgs- 
nį ir net gūžtelėjo pečiais, lyg pabrėždamas, jog klausęs visai ne- 


kaltai. Konradą ėmė kamuoti kosulys, kuris tą akimirką jam pasi- 

rodė patogus. Štai ir viskas... Konradas mintyse pakartojo šiuos 
žodžius, tai tiesa, šventę jis jau pamatė; sunku buvo rasti naują 
dingstį pasilikti ilgiau. Štai jau ir viskas... 

Milžiniška mėlyna šokinėti skirta pagalvė aptverta vieliniu trijų 
metrų aukščio tinklu. Uždaryti vaikai nori nenori turi šokinėti. 
Turi šokinėti. Turėti šokinėti. 

— Atsiprašau... 

Konradas nuėjo prie kiosko, kur pardavinėjami gėrimai, ir 
grįžo su puslitriu alaus. Jam buvo visai vis tiek, kad dar tik vidu- 
dienis. 

— Tu geri alų? — paklausė Marga. 

— Retkarčiais. 

— Visada pagalvok apie savo tėvą! 

* — Ak, dėl vieno, dviejų... 

— Galbūt, bet tu linkęs, pagalvok! 

— Linkęs? Aš? 

— Tokie dalykai paveldimi. O kaipgi! Tyrinėtojai nustatė! 

Konradas neturėjo ūpo prieštarauti. Gal ir iš tiesų taip. Tą 
akimirką jam kilo idėja, ganėtinai drąsi idėja, kurią tyliai pradėjo 
svarstyti mintyse. Per tą laiką Rudolfas taip pat nuėjo prie gėrimų 
kiosko ir grįžo su puslitriniu bokalu. Šįsyk Marga susilaikė nuo 
komentarų, prisitaikė prie šventės taisyklių. 

— Klausykite, Benediktas teisus. Aš negaliu ilgiau gyventi jo kam- 
baryje... — Konradas nutilo ir laukė, kad Marga ims prieštarauti. 

Bet Marga iš pradžių paliko jį nelaimėje. 

— Tu nori išvažiuoti? 

— Na, Benediktui reikia grįžti prie savo rašomojo stalo, juk tai 
aišku. Gal aš dar kelioms dienoms persikraustysiu į viešbutį. 

— Bet juk Benui nuo antradienio Sekminių atostogos. Tada jam 
nereikės mokytis. Jet nori, ramiai dar gali pasilikti. 

— Ak? 

Sekminių atostogos. Teisybė, esama tokio dalyko. Jei Konra- 
das gerai prisiminė, jos tęsėsi beveik dvi savaites. Konradas ty- 
liai džiūgavo. 


— Ir vis dėlto aš norėčiau kada nors grįžti į savo kambarį! — 

Benedikto balsas skambėjo visai nepiktai. Jis pasakė greičiau taip, 
lyg ragintų ieškoti sprendimo. 

Pokalbis apie išviliotas dvidešimt penkias markes praėjo atlai- 
džiai. Benediktas ėmė rėkti, o Marga, priešingai nei įpratusi, už- 
kaukė ant jo beveik tokiu pat garsu, ir tas taip suglumino jos sū- 
nų, kad šis iš karto nurimo. Jam reikėję pinigų kinui, patikino jis, 
„Universalusis kareivis“, trečia dalis. Tuo reikalas baigėsi, ir Mar- 
ga liko patenkinta. Marga nuolat jautė niekada neišsakytą baimę, 
kad Benediktas gali įjunkti į narkotikus. Iliustruoti žurnalai įsak- 
miai įspėjinėjo apie tą hidrą, kuri suka lizdus mokyklose ir renka 
jaunimą į narkomanų kastą. Konradas mėgino jai paaiškinti, jog 
iliustruoti žurnalai gerai uždirba šitais įspėjimais, jog apskritai dau- 
gelis tų žurnalų išsilaiko iš to, kad vyresnėms kartoms žada at- 
skleisti jaunimo pasaulį, ir vien savo pačių naudai turi įspėjinėti 
dėl tokių dalykų, kurie nekelia jokio pavojaus. Šis požiūris Margai 
pasirodė nepriimtinas; bet kad už dvidešimt penkias markes ne- 
prisipirksi didelių narkotikų dozių, ji patikėjo. 

Konradas susidaužė su dėde, klingtelėjo bokalų kraštai. 

— Šiandien net nebuvai rūsyje? Gaudyti balsų? 

Per tą laiką Konradas sužinojo, kas yra Rudolfo aistra. Atlai- 
džiai iš jos šypsojosi. 

— Sakyk, ką tu iš tikrųjų tikiesi sužinoti apačioje? Juk tai turėtų 
arba priblokšti, arba paskatinti iš karto nusižudyti. Ką nori suži- 
noti, vis tiek patirsi — kada nors... 

— Cha... — Rudolfas truktelėjo pečiais. 

Konradas tikėjosi, kad sąmoningai naivus jo klausimas sukurs- 
tys Rudolfą jį pamokyti, tačiau Rudolfas tylėjo ir elgėsi kaip tik 
taip, tarsi ir pats nežinotų, ką atsakyti. 


— Aš jaučiuosi puikiai! — Išsprūdo Konradui. — Čia nuostabu! 
Jūs visi man tokie geri... jaučiuosi lyg naujai gimęs. 

Marga labai susijaudino ir spustelėjo jam alkūnę. Benediktas 
užvertė galvą į dangų ir kyštelėjo liežuvį. 

— Žinai, — šnekėjo Konradas, pasisukęs į savo dėdę, — kartais 


man atrodo, lyg dalis manęs jau seniai būtų buvusi čia, būtų, kaip 

čia pasakius, atskubėjusi anksčiau manęs ir manęs laukusi. O aš 
artėju prie jos, jaučiu ją visai arti... — Konradui neatrodė, kad 
dėdė jį suprastų. Bet jam buvo vis tiek, jis kalbėjo sau. — Kuo 
ilgiau esu čia, tuo pilnavertiškesnis jaučiuosi. Tai nepakartojama. 


Triukšmas sustiprėjo. Kai kurie žmonės ėmė šokti. 


— Tavo tėvams, — staiga tarė Rudolfas, — sekasi gerai. 

— Atsiprašau? 

— Jiems sekasi gerai. Daugiau nežinau. Ryšys truko tik porą 
sekundžių. 

— Ak taip? 

Stalą apgaubė tyla, kokia tik galėjo rastis per tą triukšmą. Atro- 
dė, kad net Marga pasijuto nesmagiai. Benediktas atsistojo ir nu- 
ėjo prie upės. 

— Jiems sekasi gerai, taip? 

Rudolfas linktelėjo. 

— Tai puiku. 


Kapela ėmė groti valsus. Konradas, kurį iš pradžių pritrenkė 
Rudolfo žodžiai, susiėmė ir nusprendė pasinaudoti tuo, kad nėra 
Benedikto. 

— Klausykit, man šovė į galvą štai kas... 

Kuo labiau toji mintis dilgino liežuvį, tuo fantastiškesnė atro- 
dė, tačiau Konradas galų gale ryžosi ją išsakyti: 

— Jūsų garažas, juk automobilio ten nelaikote, tik visokį šlamš- 
tą. Vakar jį apžiūrėjau. Ten yra langai. Ar jis — man taip atrodo — 
nebuvo statytas kaip sodo namelis? 

— Tikrai, — pareiškė Marga, — o ką? 

— Taigi... Rudolfas jau nevairuoja automobilio, o Benediktas 
dar nevairuoja. Jeigu išimsime garažo vartus ir juos vėl užmūrysi- 
me kaip buvo, gausime naują gyvenamąją patalpą. Turiu galvoje 
Beną. Sodo namelis būtų daug didesnis už jo kambarį. Tetulyte, 
aš matau, kad tu kilstelėjai antakius. Tačiau — šiaip ar taip, seniai 
norėjau su jumis apie tai pašnekėti — noriu pasakyti štai ką: Benas 


tuoj suaugs, ir su tuo reikia skaitytis. Greitai jis susiras draugę, 

jeigu iki šiol neturi. Tada vis dažniau ir dažniau leis naktis ne na- 
mie. Taip jau bus. Bet jeigu leisite jam lakstyti ant ilgo pavadėlio, 
tai bent jau netoli nulėks. Vos už dvejų metų jis galės daryti, ką 
širdis geidžia, turėkite tai galvoje. Jei Rudolfas man trupučiuką 
padėtų, beveik nereikėtų samdyti darbininkų iš pašalies. Garaže, 
tai yra, sodo namelyje, įvesta elektra ir šviesa, mums tik reikėtų 
prijungti šildymą, nedidelė bėda, vieni juokai. Ir, — Konradas pa- 
kuždėjo Margai, kad Rudolfas tada kiek pajudėtų. 

— Manai? O... ne, man tokia mintis niekada nebūtų atėjusi į 
galvą. Juk tai reikštų... Benas tada nenueitų šunkeliais, tą norėjai 
pasakyti? 

— Per Sekminių atostogas galėčiau likti čia ir organizuoti staty- 
bą. Atvirai sakant — labai mielai jums pasitarnaučiau. 

— Taigi — man pirma reikia pagalvoti. Mat jį jau dabar labai 
traukia visokie šunkeliai, kaip tik dabar, kai brendimo amžius, su 
ta, tu gi žinai, Rudi! Na, sakyk ką nors! 

Rudolfas tik suniurzgė, bet neatrodė, kad jis iš esmės priešin- 
tųsi šiai idėjai. Marga dar du sykius pakartojo, jog iš pradžių tu- 
rinti visa tai apsvarstyti, čia jau esą „sunkioji artilerija“. 

Konradas skaičiavo savo šansus. Dabar, kai išdėstė šį sumany- 
mą, jis atrodė jam daug įtikinamesnis nei pirma, vis atsirasdavo 
naujų argumentų. 

— Ir Benas gautų pridėti ranką. Fizinis darbas, kaip tik toks, 
kurį, be abejonės, labai mielai dirbtų, turėtų daryti su juo ste- 
buklus. Tada jūs vėl turėtumėte laisvą kambarį svečiams, ir rude- 
nį galėčiau jus aplankyti. Sukelčiau mažiau rūpesčių nei šį kartą. 

Konradas užsidegė entuziazmu. Reikalas atrodė ne tik pagrįs- 
tas, tai buvo tiesiog genialus pasiūlymas. Jeigu Marga mąsto ne 
kaip visiška perekšlė ir kvaiša, tai ją, anksčiau-ar vėliau, bus galima 
įtikinti. 

— Pakalbėsime apie tai rytoj. Aš turiu ramiai nuspręsti. Ir pra- 
šau — nieko nesakyk apie tai Benui. Kitaip jis man ausis išūš. 

Konradas pažadėjo, tapdamas lyg ir sąmokslininku ir prislo- 
pindamas balsą. Pakilo stiprus vėjas. Virš plynaukštės pakibo juo- 
di debesys, valandžiukę visi susirūpinę stebėjo jų kryptį, bet, lai- 


mei, jie nuplaukė įstrižai daubos. 

— Žmonės švenčia tvarkingai, — šypsodamasis tarė Rudolfas. — 
Žmonės sensta tvarkingai. Ir miršta tvarkingai, juos palaidoja, su 
frakais arba tradiciniais drabužiais, vaikai verkia — tvarka. 

Konradas nepatikliai žvilgtelėjo į jį. Marga kostelėjo: 

— O, Rudi! Visada, kai išgeri alaus... 

Solistas citrininkas vėl užlipo ant pakylos. Šįsyk į iškraipytą liau- 
dišką muziką jis įpynė popmuzikos kadencijas. 

Johanseris nuėjo nuo stalo ir susirado pusbrolį. Šis stovėjo ant 
upės kranto ir rūkė cigaretę. 

— Pamatysi, — užkalbino jį Konradas, — aš tau kai ką padarysiu. 

— Tikrai? 

— Pamatysi. Bet iš pradžių tylėk, kitaip dar viską sugadinsi. 

— Taip, ką gi? | 

'— Pamatysi. O dabar štai kas — rytoj Motinos diena! Ar tu jai ką 
nors nupirkai? 

— Nee. 

— Kaip ne? Imk, — Konradas įbruko Benediktui penkiasdešim- 
ties markių banknotą, — kas liks, tai tavo. 

— Okay. 


Johanseris nekentė šio žodžio. Prikando liežuvį. 


Priešais, prie pakylos, už penkiasdešimties metrų, praėjo Ana, 
kuklia ruda suknele, siekiančia iki kulkšnių. 

Kaip ji žengia, nelyginant princesė, lyg žemė jai po kojomis 
būtų pelkė arba purvynas... Gašlumas — tai kailis, augantis abie- 
jose odos pusėse, į vidų ir į išorę; jis ir duria, ir šildo. 

Šalia Anos visas pasidabinęs tradiciniais drabužiais Kentauras. 
Jis priklausė prie garbingiausiųjų, kurie spietėsi apie burmistrą ir 
turėjo teisę pabučiuoti ir lydėti šventinėje eisenoje ką tik per- 
rengtą Pavasario pačią (taip ją reikėjo vadinti po sutuoktuvių su 
Acheriu). Procesija suko į kaimą. Gausus pulkas žmonių ėjo pas- 
kui kapelą arba teisėjo kėdę. Pavasario pačios plaukus puošė aly- 
vų vainikas, ji mėtė į minią žydinčias šakas ir ledinukus. Konrado 
neapleido jausmas, kad pagonys šią šventę kitados šventė tikrai 


siautulingiau. 

1 ekiu už viską, net ir už Anos artumą, Johanseriui tapo 
laikas po 23-ios valandos, kai tylą namuose pakeisdavo melodin- 
ga muzika, pragyventa diena nutekėdavo ir tik skaičiai rodydavo 
naujos paros pradžią. Ant kambario lubų uodai išnešdavo pasi- 
vaikščioti atsipalaidavusias sekundes. Nuo naktinės lempos besi- 
driekiančiame šviesos pluošte krūtinė krūtinėn stovėdavo paruošti 
du raudonai žaižaruojantys buteliai. Tada kiekvienas gurkšnis virs- 
davo malda, laiko jau nebūdavo galima išmatuoti skaičiais, o prieš 
miegą skaitoma knyga, metodiškai parinkta iš anksto, įgaudavo 


apreiškimo šventumą. 


Naktį į pirmadienį viskas atrodė kitaip. Beformiai šešėliai pul- 
savo ant sienų, išlinkdavo ir grįždavo pas tą, kuris juos metė. Jo- 
hanseris sukrėstas spoksojo į tuštumą. 

Smulkmenos, bjaurios smulkmenos, kaip paprastai. Įžūlūs nykš- 
tukai. 

Per Motinos dieną Benediktas nieko nepadovanojo Margai, atsi- 
kalbėjo, kad nuo šeštadienio popietės nebedirbusi jokia parduotu- 
vė, O savo motinai tą dieną jis dar niekada nieko nedovanojęs. 

— Tai grąžink penkiasdešimt markių! 

— Tu sakei, kas liks, tai mano. Čia ir yra tai, kas liko! 

Johanseris vos nesprogo iš pykčio, bet kadangi Marga neišsakė 
nė menkiausio priekaišto, jis tyliai nukentė apmaudą. Johanseriui 
nederėjo karščiuotis Margos vardu, be to, jis suprato, jog yra su- 


irzęs dėl kitų priežasčių. 

JiĖMS SEKASI GERAI. 

To sakinio Johanseris negalėjo atsikratyti, šie žodžiai įsišaknijo 
ir sukerojo smegenyse, greitai ir lengvai, tapo visų minčių aidu. 

Iš mano pusės! Tegu jiems sekasi gerai! Kur bebūtų. 

Trijų žodžių užteko. Nepakeliamas skausmas, ilgas rimbas, 
pliaukštelintis iš tamsios kameros, kuri slypi už proto. Ir ką Ru- 
dolfas turėjo galvoje, taip sakydamas? Johanseris būtų įmanęs čiup- 
ti savo dėdę ir trenkti jį į sieną. 

Niekas nepadėjo, jis pagaliau turėjo vykti į Valštatą, viską pa- 
matyti, viską atlaikyti. Jau rytoj jis nusipirksiąs traukinio bilietą, 
blogiau nebūsią, senajame bute gyveną svetimi, tėvų kapas apleis- 
tas. Niekas, beveik niekas nepriminsią šių padarų egzistencijos. 

Bet — jeigu jų nėra kapuose — kur tada? 


Dar ir trečias dalykas nedavė jam ramybės. Laikraštyje, lite- 
ratūriniame savaitgalio priede, buvo minimas institutas. Ant- 
raštė skambėjo taip: „Nauja apie Novalį — mėlynosios gėlelės 
žiedai?“ Tai išgąsdino Johanserį, jo niekada neįtarė klastotėmis. 
Perskaitęs straipsnį, jis kiek nurimo, tik bandomasis pavojus, 
bet vis dėlto... 

Nūnai pasirodę nauji HEINRICHO FON OFTERDINGENO fragmentai, be 
abejonės, yra tikri; mūsų laikais realizuotas falsifikatas greitai išaiškina- 
mas. Žinoma, reikėtų panagrinėti, kokiu mastu vėlesnių leidimų chrono- 
logija jau dezavuoja dingusias nuotrupas kaip falsifikatus, nes nuo ligšio- 
linio palikimo jas skiria tiek daug laiko ir tokia ilga interpretacijos istorija, 
kad jas vėl prijungus, nebeįmanoma gauti organiškos visumos — tarytum 
pro garbingą patiną staiga prasišviestų spindinčios vietos. 

Įdomi mintis, tą Johanseris turėjo rašeivai pripažinti. 

Ir viskas! Debesys, ne suodžiai. Iš jų nieko nelieka. 

Aš niekada nenoriu-grįžti. Niekada nenoriu grįžti į miestą. Gro- 
žis — tai viskas, dėl ko verta kvėpuoti. Noriu juo mėgautis, laisvai. 
Mėgavimasis yra garbingiausia maldos forma. 

Viskas apie jį tapo negyva ir šalta. 

Grožis, prieš baigiamybę įtvirtinantis savo pranašišką ženklą. 


Grožis, kurio kerai pajėgia sugėdinti nebūtį. 

Johanseris gėrė greičiau nei paprastai, tačiau svaigulys, kurio 
siekė, buvo nemaloningas ir kartus, kupinas sudužusio gyvenimo 
šukių. 

Laikraštyje taip pat buvo pripažinta, kad tuos apsukruolius ja- 
ponus, kurie išvystė klestinčią prekybą nešiotais moteriškais apa- 
tiniais, vis dėlto galima patraukti baudžiamojon atsakomybėn. O 
būtent — pritaikius mokesčių įstatymą, kuris nustato nepaprastai 
didelius mokesčius už antikvarines vertybes. Toji žinia kuo puikiau- 
siai tiko šią sumautą dieną, kuri užsispyrusi, savo pačios šmėkla, 
atkakliai stovėjo kambaryje. 

Ano pasaulio gyventojai, ką jie besakytų, galų gale jaučiasi nesuprasti, 
todėl niekada nebendrauja su mumis tikrai mielai. Jie nenori daryti įtakos 
žemiškajam gyvenimui. Išsamiau šneka tik tie, kurie gyvenime buvo siau- 
bingai apvilti, kurie į pomirtinį pasaulį nusinešė didžiulį neiškentėtą skaus- 
mą, skausmą, kuris juos vis dar kankina. Antra vertus, esama ir dvasių 
juokdarių, pasitaikančių gana retai, bet vis dėlto pasitaikančių, jos praby- 
la tik tam, kad pasišaipytų iš nieko nenutuokiančių gyvųjų. 

Konradas pasiskolino „Įreg. sąj. Pietų sekcijos laikraštį apie 
transcendentinę komunikaciją“ ir pasklaidė skaitytojų laiškus tre- 
čiame puslapyje. Koks nesąmonių rinkinys! Iš tiesų — gerokai dau- 
giau negu pusę laikraščio užėmė skaitytojų laiškai, atsakymai į skai- 
tytojų laiškus, skyrius Skaitytojai pataria ir Skaitytojų kontaktų ir mai- 
nų mugė. Net renginių kalendorių dvylikos puslapių laikraštuko 
gale daugiausia sudarė skaitytojų skelbiamos datos. Viską sudė- 
jus, be meilės atspausdintos brošiūros kaina — šešiolika markių 
aštuoniasdešimt — vis dėlto truputį atrodė lyg iš anapus. 

Konradas sunkiai sudejavo, ištuštino antrą butelį ir nenusiren- 


gęs šleptelėjo ant lovos. 


140 HELMUT KRAUSSER 


10 


inas po pusės penkių prašvito. Johanseris gulėjo nemiego- 
damas, pabudęs nuo šiurpių sapnų. Sapnavo, kad Somnambe- 
lė - mumija, rudai dažyta, tuščiomis akiduobėmis ir plačiai iš- 
žiota burna. Kažkas, tikriausiai jo motina, paguldė lavoną šalia 
jo, prakirpo raiščius, užvertė ant jo liesą, sudžiūvusį kūną, pri- 
spaudė jam prie burnos negyvas lūpas. Dar grojo muzika, sena 
ir didinga. Vėl išvydęs Somnambelę, Johanseris pirmą akimirką 
nudžiugo, pagilino bučinį, įčiulpė sausą liežuvį, mėgino sudrė- 
kinti jį seilėmis ir spyrė motinai, kuri kikendama tupėjo lovos 
kojūgalyje. Tada iš Somnambelės gerklės jam į gerklę tvokstelė- 
jo pliūpsnis puvėsių, salsvai karti smarvė, Johanseris suvokė, kad 


Somnambelė negyva. 


Pasiryžęs nutraukti sapną, Johanseris išėjo į balkoną. 

Vejos plotai vėsiai blizgėjo nuo turkio atspalvio šviesos. Paže- 
me slenkantys rūkai kaitaliojosi su nerealiai nuteikiančiu vais- 
kumu. Gyvenvietės pakraštyje iš miglų išniro balti namai; jų lan- 
gai jau žaižaravo, nors saulės krašto virš vynuogyno dar nebuvo 
matyti. 

Niekada, kiek galėjo atminti Johanseris, taip nespindėjo lūž- 
tančios spalvos. Nuo gyvo paukščių poreikio bendrauti tyla regė- 
josi didi ir plastiška. 

Į turkio spalvą pynėsi gelsvi tonai. Pamažu viskas, ką siekė akys, 
ėmė rodytis vis įprasčiau. Spalvų sodrumas dingo, dienos ištirp- 


dytas, užleido vietą permatomiems suodžiams. Balti namai tapo 

blyškūs; gatvės, ką tik tirštai pilkos, lyg vaškas maišytas su kreida, 
dabar atrodė blankios, it neplautu teptuku tapyta akvarelė. Viskas 
dvelkė liūdesiu. 

Johanseris grįžo į lovą. Ir kokia ten grojo muzika? Jis niekaip 
negalėjo prisiminti. 

() „ Berliozas, juk tai Berliozas, na žinoma, ketvirtoji „Fantastiš- 
kosios“ dalis, ak — mano galva tuščia ir ūžia, gaidos šokinėja tiesia 
linija, iš ausies į ausį. „Marche au supplice“*, galinga muzika, 
traukinys daro „čššš...“ — stabdžių garsas, labai ramina, linki tik 
gero, žinoma, vis tiek, aš perdedu, čia nieko tokio... Kad tik ne- 
būčiau toks pavargęs. Atrodau nuvarytas. Atrodau apleistas. Esu 
čia. Stotis kvatojasi. Sveikina mane kvatodamasi. 

Trys valandos miego, greičiau snaudulio, kakta ant Morfėjaus 
slenksčio, tarsi plauktumei vos paniręs po vandeniu, kad galėtum 
pasiekti orą, nuolatos pasiruošęs šuoliui (šuoliui?), nuolatos sau- 
godamasis naujų sapnų, naujų gelmių pabaisų. 

Kaip suspaustų gitaros stygų džeržgimas ant dalmens, kai braukai 
pirmyn ir atgal, paskui pliaukšt, garsų botagas, plyšys, iškrova, 


aidas. Iššerijęs tylėjimas. O už jo — nuotykis. 


Kad kas man pasakytų, kodėl čia niekur nėra ryškių šešėlių. 
Turbūt nuo švaros. Šešėliai gėdijasi pasirodyti Valštate tamsio- 
mis dėmėmis. Taip tikriausiai ir bus, jie mėgina neatpažįstamai 
pakeisti savo purvinus kraštus. Geležinkelio stotis vėsi ir plieni- 
nė. Parduotuvių pasažas, aha, labai prašmatnu — ambicingi ap- 
skričių miestai statosi tokius dalykus, krautuvių kompleksas prieš 
provincijos kompleksą; dabar jau atsirado ir pėsčiųjų zona, 


„Nordsee“** ir „Beate Uhse“***, žinai, ką turi. Pasaulis mažas 


* Eisena į ešafotą (pranc. ). 
** Restoranų tinklo pavadinimas. (Vert. past.) 


*** Tarptautinio sekso reikmenų parduotuvių tinklo pavadinimas. (Vert. past.) 

ir prasiskverbia į smulkmenas. The United States of Benetton*. 
Naujos imperijos. 

O kas gi čia? Kas šimtas metrų įmūryta į grindinį - hmm, ma- 
tyt, meno kūriniai, atpažinsi iš bronzos. Nurestauruoti patricijų 
namai gatvelėse, šviežias tinkas — atrodo kaip grietinėlė, išties, 
kaip ištryškusi konservuota grietinėlė, taip ir knieti palaižyti, kad 
įsitikintum, ar tikra. Antai dar tebestovi knygynas, kur vogdavau 
„Reclam“ leidyklos knygas, jas būdavo lengviausia nukniaukti, kas 
žino, kaip tai paveikė mano skonį. Šiaip ar taip, mano mėgsta- 
miausia spalva yra geltona, „Reclam“ leidyklos geltona, su nedi- 
dele kraujo priemaiša, iš punctum saliens**. 

Sakyk man, motin, sakyk, tėve, ar jūs iš tiesų mirę? 

Valštato Švento Dioniso bažnyčia — nakties pilkuma, iškraipy- 
tos formos, tarsi atspindėtos gaubtų veidrodžių; statūs bokštai iš 
akmeninių pinučių. Dantys ir smaigaliai, rozetės, suodžiai, mo- 
numentali, pavojingai pasvirusi dangaus fone. Gotiškų ikonų at- 
spindys: sukčiai, kvailiai, egzekucijų ratai, riogsantis norėjimas, 
mėlyna ant juodo dugno, be žmonių likusi žemė, dabar priklau- 
santi vien tik demonams. Jie tupi ant bažnyčios bokštų ir šūkaloja 
vienas kitam nesuprantamus pokštus. 

Konradas pusbalsiu šnekėjo pats su savimi, tarsi karščiuoda- 
mas, nors tuo pat metu jo sąmonė buvo geliančiai skaidri. Jis lei- 
do mintims kvėpuoti, norėdamas įgauti drąsos. Viską aiškiai išsa- 
kyti, nieko nuo savęs nenutylėti — tai jam atrodė svarbu, jeigu jau 
grįžimas turi kokią nors prasmę. Kiek apniukęs vidudienis. Artė- 
damas prie lemtingųjų vietų, Konradas vis labiau tilo. 

Motin — ar girdi, kaip daužosi mano širdis? Ji būgnija apie savo 
teisę, ji yra būgnas. Būgnija ir šaukia mane namo. Tėve — šian- 
dien, kaip ir visada, geriu į tavo sveikatą. 

Bjauriomis naktimis kiekvieno gurkšnio skonis atrodo jau kar- 


tą gertas, galbūt taip ir yra. Kokia vandenyno dalis dar nepratekė- 


* Jungtinės Benetonų Valstijos (angl.); aliuzija į parduotuvių tinklą „United 
Colors of Benetton (Jungtinės Benetonų spalvos, angl. (Vert. past. ). 


** Išskirtinė aplinkybė (Joc. ). 

jo per žmogaus gerklę? Būtų galima apytiksliai apskaičiuoti. Tiek 
pykčio; ir kiek visko pritvinko! Galėčiau išsiveržti per krantus ir 
užlieti kraštą seilėmis, prigirdyti tulžyje, apmyžti nuo viršaus iki 
apačios. Ar jūs mirę? Jus gabalais nukrapštė nuo medžio, išlydė iš 
metalo laužo, bet ar jūs mirę? Pasipūtėliškas žodis. Aš laikiau jus 
nemirtingais. 

Valštatas — nieko ypatinga. Lengvai supainiojamas. Visai neblo- 


gai Čia žingsniuoti. Valštatas galvoje buvo blogesnis. 


Aš taip mielai būčiau jus nudėjęs. Maudęsis jūsų kraujyje, ne- 
vykusiai starkaliojantis kontrapunktas. 

Buvau bailys. Mano moralė remiasi tuo bailumu, savaime su- 
prantama, ko per ją nepadariau, buvo ištaisyta. 

Žiū, mielieji tėveliai, ten, už kaštonų parko, mano senoji mo- 
kykla, koks puošnus statinys! Smiltainis, raudonai rudi mūrai, daug 
puošybos. Kupolai ir erkeriai. MCMX constituitur*. 

Konradas užlipo dvylika pakopų prie portalo, dvylika milžiniš- 
kų pakopų į tamsą. Akmeninis Minervos veidas virš žalvariu kaus- 
tytų durų, kurias reikėdavo stumti abiem rankomis. Pompastiška 
architektūra, aukštas ir baimingą pagarbą keliantis rūmas. Mar- 
muro grindyse inkrustuoti Horacijaus posakiai. Visi laiptai praš- 
matniai sukti, išlenkti plačiu pusračiu. 

Puiku čia vaikščioti. Praplevena vaizdiniai, pasirėmę ant silpno 
kvapo arba žodžio skambesio. Lakuoti vaizdiniai. Viskas virsta at- 
minties fermentu. 

Kodėl čia nieko nėra? Teisybė, atostogos. Bet klasės atviros? 
Ak, aukštųjų mokyklų neakivaizdininkams! Koridoriai — jau be 
marmuro. Kieto plastiko grindys, pilko marmuro imitacija. Čia 
aš lakstydavau. Buvo smagu paprasčiausiai lakstyti, dabar tai atro- 
do neįtikėtina. Klasėse (čia buvo manoji aštuntoje ir vienuolikto- 
je) — stalai ir kėdės, matyt, nepasikeitę, tik lentos naujos, šviesiai 
žalios vietoj tamsiai žalių. Drabužių spintų medis kvepia kaip ka- 


daise. Koridoriaus gale laiptai veda į rūsį, visada jaudinančiai tamsų 


* Įsteigta 1910 (Ior. ). 

ir šaltą. Jo sienos imdavo kuždėti, kai tyliai stovėdavai ir klausyda- 
vaisi. Bet paskui vieną dieną rūsyje sustiprino apšvietimą, įrengė 
papildomas tizikos ir chemijos laboratorijas, po to sienos nebe- 
turėjo, ką pasakyti. 

Ar dar yra mokyklose maitinimas? Pienas arba kakava, riestai- 
niai arba bandelės? Nuo dešimtos klasės kiekvienas, kuris jautėsi 
šio to vertas, niekino stovėjimą eilėse. Per pertrauką užsidaryda- 
vome tualete, rūkydavome cigaretes, pačių suktas, kartais su kruo- 
pelyte hašišo, mane nuo jo visada pykindavo. 

Vaivorykštės spalvomis spindinčios freskos sudarė foną, pana- 
šų į gastrolių spektaklį. Nematomi eksponentai sustūmė kulisus, 
stafažai — pasiskolinti iš rauplių randais nusėtos archaikos. 

Štai Čia, didžiojoje auloje, ar dar meni, motin? Kartą, vieną 
vienintelį kartą, aš, įsimylėjęs, parašiau eilėraštį, sukūriau įkvėpi- 
mo pagautas, 0, jis buvo prastas, rimuotos eilės, išrinktajai mer- 
gaitei — kuo gi ji vardu? Radai tą eilėraštį mano rašomajame stale, 
nors buvo gerai paslėptas. Iškabinai jį auloje, visiems paskelbei; 
rytą, kai atėjau į mokyklą, visi stovėjo prie jo, skaitė ir žvengė. Ar 
taip padarei, motin, nes buvau per bailus jam išsiųsti? Tos istori- 
jos lig šiol niekam nepasakojau. Nebijok, motin, kas gi manimi 
patikėtų? 

O tu, tėve, aš beveik visada gaudavau vienetus*, už dvejetą bū- 
tum mane prilupęs, keista, kodėl tu vis tiek mane — ak, jau Žinau, 
skaičius dažnai dvejindavosi tau akyse, suprantu, kas parneša na- 
mo vienuoliktuką, vertas pylos. Jei mano namų darbai būdavo 
nepakankamai gražiai parašyti, sudraskydavai juos, ir tai supran- 
tama, tu garbinai grožį, kaip aš. 

Vargše mama, tokia trapi, tokia silpnutė, buvai per delikati, 
kad mane muštum. Naktį, kai mane nutverdavai, besiklausantį 
muzikos arba nedorovingą, — tegu mano stimburys tik dvidešim- 
čia laipsnių atstojęs nuo kūno, — visada gaudavai bėgti žadinti sa- 


vo vyro, mušti — tai vyriškas darbas. O, aš puikiausiai suprantu, 


* Vokietijos mokyklose geriausias pažymys — vienetas, blogiausias — penketas. 


(Vert. past.) 

kaip vidury nakties galėdavo įtūžti šitas pažadintas vyras. Jam vi- 
sada atsirasdavo priežastis. O gal leisdavai jam mane mušti, kad 
nukreiptum smūgius nuo savęs, arba todėl, kad jis daugiau neuž- 
siėmė jokiu sportu ir jam grėsė pavojus nutukti, o taip, esama 
priežasčių, pateisinimų, reikia tik apie juos pagalvoti. 

Trokščiau čiužinėti pačiūžomis per tavo vyzdžius, trokščiau iš- 
kalti laiptus iš tavo šaltos kaktos, trokščiau besti savo vėliavą per 
ledo plutą, tavo kiaušo zenite, kol šioji įsmigs ir suplazdės kraujo 
fontanuose. 

Trokščiau, norėčiau, galėčiau, būčiau, mielai, bet jeigu tačiau. .. 

Aš taip mielai būčiau jus nunuodijęs, paskandinęs, pakoręs, 
mirtinai nukankinęs, viską, viską, — bet tada pasimaišė tasai me- 
dis, kaip koks gailestingasis dievas. Keliautojas autostopu kelio 
pakrašty. 

Jums sekasi gerai? Taip? Pragare jums neatsirado laisvų kame- 
rų? Kas mane siutina, tikrai siutina, tai — kad aš toks nekaltas. 
Kaip tik todėl, kad jus nužudė medis, turiu teisę trokšti, jog bū- 
čiau padaręs tai pats. Rezultatas būtų toks pat, tik aš jausčiausi 
kaltesnis ir — man būtų geriau. Prisiimti kaltę yra pagrindinė žmo- 
gaus laisvė. Tasai medelis atėmė ją iš manęs. Verčiau mane perse- 
kiotų erinijos, verčiau sėdėčiau už grotų nusidėjėlio drabužiais, 
nei jausčiausi bejėgis nuo savo bailumo, pavėlavęs visiems laikams. 
Už dvigubą žmogžudystę būčiau gavęs dešimt metų, o už gerą | 
elgesį bausmė trečdaliu sutrumpinama — o kas, kas, klausiu, būtų 
šiandien iš pagrindų kitaip? Ką aš nuveikiau per savo laisvus me- 
tus? Sį bei tą, žinoma, bet iš esmės... 

Gal galėčiau kaip nors atsigriebti su Benediktu? Visai norė- 
čiau, tik — juk jis net neklausia manęs, kiek valandų. (Žinoma, aš 


nenešioju laikrodžio,-tas tiesa, bet iš esmės...) 


Nuo mokyklos iki kapinių yra šeši šimtai žingsnių, skaičia- 
vau, paskutinius penkiasdešimt po ąžuoliniu baldakimu; seno- 
sios miško kapinės prie jaunosios autostrados atrodo gana įspū- 


dingai, seniai perpildytos, kurgi jūs, mielieji tėveliai? Ten jūsų 

nebėra. Kapo vieta Nr. 23, C ruožas, 5-ta eilė, atsimenu tiks- 
liai. Įsikraustė nauji nuomininkai. Gaila. Norėčiau žinoti, kad 
jūs po mano kojomis. Bet kurgi jūs? Ką padarė su jūsų palai- 
kais? Mielai paklausčiau kokio kapinių darbininko. Nė vieno 
nematyti. Vidudienis. Aš įsivaizduoju mirtį kaip stropų, be vei- 
do keliaujantį tarnautoją, su juodu lagaminėliu dokumentams, 
kurį nešiojasi, prisirakinęs prie riešo. 

Osariumai, ar jų dar esama? Jeigu taip, tai kur? Ar kaulus degi- 
na? Jums tai tiktų, mielieji tėveliai, sklandytumėte ore kaip kenks- 
mingosios medžiagos dalelės, vėl visur lįstumėte. .. Berliozas, top- 
telėjo man, dalyvavo, ekshumuojant jo mylimosios skeletą. Duob- 
kasys, įžūlus šunsnukis, neva pamėtėjęs jam josios kaukolę. Deja, 
nežinau, kaip Berliozas į tai reagavo. Šilerio kaukolę Gėtė laikė 
pasidėjęs ant rašomojo stalo. Anksčiau kaukoles nudažydavo mar- 
gai. Mielieji tėveliai, su džiaugsmu užrašyčiau jums ką nors ant 
kaktos, šiandien jau nebeturėčiau jokių skrupulų. Dangau, šios 
kapinės klastingos. Jūsų kūnai, suirę į laisvas daleles, aš juos įkve- 
piu, skonis šlykštus, verčia vemti, bet iš pagrindų, galėčiau išsi- 
versti, iškišti kojas pro koserę, ištraukti vidų laukan. 

Mano kūnas, it kokia nuovala, velkasi per žvyrą, raudonas ir 


šlapias. Šita tyla... 


Galėčiau paskambinti Katrinai. Vis tiek turėčiau vieną kartą 
su ja pasišnekėti, gal ji jaudinasi, negali žinoti. Štai ir telefono 
būdelė. 

Pamiršau savo telefono numerį. Mano atmintis išmetė viską, 
kas nereikalinga. Informacija — ak, netinkama valanda, aš per daug 


susijaudinęs, sunervinčiau Katriną, be to, jos tikrai nėra namie. 


Tikrai vaizdinga, sena, medžiais apaugusi alėja, kylanti į kapi- 
nių kalvą, viena iš puikiausių vietų Valštate. Kažin ar dar stovi 
maža barokinė pilaitė Sofijos parke, kitame krašte, ten, kur tur- 
tuoliai. Visada svajojau apie tokią būtybę, trejybę iš Anos, šerpo ir 


gelbėtojų šuns — taigi: žavingą, išmanią, stiprią, — kuri vestų mane 

per ledą, kuri pasakytų man per didžiausią šaltį: tai tik šaldytu- 
vas — rojuje iš jo galėtum išsitraukti atšaldytus gėrimus, tada, 
pažiūrėjus visiškai kitomis akimis, viskuo būtų galima mėgautis, 
galų gale, be galo. 

Net mokytojai nelabai mane mėgo. Tuo metu kaip tik tapo 
nemadinga mėgti pirmūnus. Visada mane mėgo teta Marga. Kol 
susilaukė savo vėlyvo vaiko, nuo tada. .. 

Kai Benediktas buvo kūdikis, aš jo nekenčiau, dar atsimenu, 
jaučiau dvigubą pavydą, nes šitas vaikas augs pas kitokius tėvus 


nei aš. Net šiandien aš jam dar pavydžiu. 


Aštuoni šimtai šešiasdešimt žingsnių nuo kapinių iki mūsų na- 


mų. Visai nedaug, atmintyje nuotolis atrodė didesnis. 


Čia viskas atrodo taip pat. Keturių aukštų nuomojama dėžutė, 
kuklus septintojo dešimtmečio tikslinės paskirties pastatas, supro- 
jektuotas be skriestuvo, tik su liniuote. Raugerškio krūmai, stačia- 
kampiškai apkarpyti, skiria vejos plotus nuo šaligatvio. Dar vienas 
siauras žolės ruožas tarp šaligatvio ir gatvės. Skelbimų stulpai kaita- 
liojasi su lazdynais. Vidiniame namo kieme įruošta smėlio dėžė vai- 
kams, o už dviejų blokų yra aptverta šaudykla, atidaryta nuo 10-tos 
iki 17-tos valandos, vasaros mėnesiais iki 19-tos valandos. 

Motin, kartais, kad įsiteikčiau, aš pavogdavau gėlių nuo kokio 
nors kapo, šviežių puokščių, atnešdavau tau, žemai nusilenkda- 
mas ir meiliai sveikindamas. Gegužę tu man visada duodavai ki- 
šenpinigių, dėl Motinos dienos. Tai tiesa. Tai buvo lojalu. Per Mo- 
tinos dieną visada tuojau atsirasdavo šviežių gėlių. 

Skambučių paletė. Vien nepažįstamos pavardės, išskyrus — pir- 
mas aukštas, dešinėje — Zekenberg, senutė su nutukusiu špicu, 
na, Špicas turbūt seniai padvėsė, bet Zekenberg. .. dabar jai turė- 
tų būti beveik devyniasdešimt, gal čia gyvena jos duktė arba kuris 
sūnus. Špicas man visai patiko, kiauksėdavo kiaurą dieną, mano 
tėvas jį prakeikė. 

Ten viršuje, antrame aukšte, mūsų kambariai. Kitos užuolai- 


dos. Gal pakilti? O ką sakyti? „Aš čia kitados gyvenau, gal galėčiau 

apžiūrėti butą?“ Čia girdėjo, kaip aš rėkiu, visi turėjo girdėti, kaip 
aš rėkiu. 

Sopulingoji motina, iš kruvino tavo tarpukojo aš spardydama- 
sis atėjau į šį pasaulį, turėdamas jaustis amžinai dėkingas. Ketu- 
riolika valandų trukęs gimdymas, norėčiau, kad mano tėvas, kaip 
šiandieniniai tėvai, būtų jį nufilmavęs, įrašęs man tavo riksmą, 
kad galėčiau juo mėgautis naktį, pagaliau vėlei kaltas, pagaliau iš- 
sivadavęs. 

Ak, tai juokinga. Čia nėra ką veikti. Čia ne tamsus miškas, kad 
nueitum, nudobtum slibiną ir vėl išeitum. 

Petimi ir kakta Konradas atsirėmė į skelbimų stulpą, dabar 
jautėsi drąsus, bet nežinojo, ką ir kaip čia dar išprovokuoti. 
Staiga kažkas sujudėjo. Per priebutį prašliaužė šešėlis. Atve- 
riamos durys. 

Jergutėliau, bobulė, kuri ateina, — senoji Zekenberg! Tai ji! Dar 
gyva, iš tiesų. 


— Padėk Dieve! Kaip sekasi jūsų šuniui? 

— Šuniui? 

— Tifiui. Špicui. 

Senučiukė krūptelėjo ir pasitaisė akinius ant viršunosės. 

— Tifiui? Jūs pažįstate Tifį? Ak taip — ir aš jus pažįstu, kas jūs 
toks būsite? 

— Konradas. Konradas Johanseris, iš antro aukšto. Prieš trylika 
metų. 
— Ak taip... Johanseriai... 

— Taigi. 

— Tifis mirė. Jau seniai... 

Konradas nuleido akis. Ko čia ieškau? Nieko. Jam kirbėjo niū- 
riai papokštauti. 

— Norėjau paklausti — gal dar kada matėte mano tėvus? 

Ak, kaip ji į mane žiūri! Matyti, kaip juda visos senučiukės raukš- 
lės, velniškai smagu. Ir viskas taip juokinga. 

— Jūsų tėvus... Dėl Dievo meilės, ką jūs turite galvoje? 


— Maniau, gal jiedu vėl kada pasirodė — čia? 

— O, man regis, retai. — Senutė griežtai jį nužvelgė. Jos pig- 
mentinėmis dėmėmis nusėta oda nesveikai mirgėjo nuo saulės. — 
Labai retai. 

— Na taip. Tifis man patiko. Mielas šuo. Keldavo daug 
triukšmo. 

— Taip, Tifis. .. 

— Taip. Viso gero! 

— Tesaugo jus Dievas. 


— Taip. Dėkui. 

Nikiasss bet atlėgusia širdimi, be pasididžiavimo, tačiau 
su dideliu palengvėjimu, Johanseris grįžo į Nyderenslingeną. Lyg 
kovai intensyviai ruošęsis rungtynininkas, kuriam biurokratiškai 
pripažino pergalę, jis dar dvejojo savo stiprumu, ramybė jam at- 
rodė nenatūrali ir nelaimėta. Ji negalėjo reikšti taikos sutarties, 
priešininkas jau nebepajėgė paduoti rankos. Šiaip ar taip, tiek Jo- 
hanseris dabar žinojo. Taip pat jis įsitikino savo narsa; tad ramybę 
priėmė kaip užtarnautą dovaną. 

Marga susirūpinusi pasiteiravo, kur jis buvo dingęs. Nuvargęs 
ir išalkęs Johanseris pasiteisino ilgai vaikštinėjęs ir pasiklydęs miške 
ir tokiu būdu atsiprašė, kad nepasirodė prie pietų stalo. Šnekėti 
apie Valštatą neturėjo jokio noro. Vokai apsunko ir degė; žiūrint į 
ekraną, lipo akys. Anksti, nelaukęs vaidybinio filmo pabaigos, Jo- 
hanseris nuėjo į savo kambarį, paliko neatkimšęs pusę savo vyno 


normos ir užmigo kietu miegu be sapnų. 


Už dvejų durų nuo Johanserio kambario tą naktį buvo priim- 
tas svarbus sprendimas. Marga apsisprendė pritrenkiančiai grei- 
tai, o jos vyras nelabai prieštaravo; idėja, kurią Konradas palei- 
do Dievui į langus, įgavo formas. Per pusryčius apie šį dalyką 
buvo oficialiai paskelbta, ir dar tą pačią dieną pradėta perstati- 
nėti garažą. 

Benediktas iš pradžių net nenorėjo tikėti tokia naujiena, o pas- 
kui apdovanojo lygiai taip pat suglumusį pusbrolį žvilgsniu, be 
jokios abejonės, reiškiančiu dėkingumą. Euforijos pagautas, vai- 

kinas lakstė ratu po sodą, jo pečiai trūkčiojo nuo poreikio judėti. 
Konradas išsižiojęs klausėsi savo neatpažįstamai pasikeitusio dė- 
dės. Su organizatoriaus įkarščiu Rudolfas šnekėjo, jog teksią ge- 
rokai paplušėti, jog tai esą anaiptol ne juokai, jog niekam nedera 
išsisukinėti nuo laukiančio darbo. Konradas pažadėjo, sudaužė 
rankomis ir užgniaužė triumfo riksmą. Rudolfo balse aiškiai skam- 
bėjo raginimas: 

— Jeigu jau ėmėmės, tai negaiškime laiko. 

Tačiau jo ryžtas stebino visus, o ypač Margą, kuri žiūrėjo į pro- 
jektą vis dar smarkiai dvejodama. Nors Marga pati sau nenorėjo 
šito pripažinti, lemiamas dalykas, dėl ko ji sutiko, buvo noras duoti 


dingstį sūnėnui pratęsti savo viešnagę. 


Tą rytą Konradas nenujautė, jog ateinančios dienos bus vienos 
iš laimingiausių jo gyvenime, tačiau gerai suvokė, kad viskas eina- 
si kaip sviestu patepta, kad nūnai jis visiems laikams turi suvesti 
sąskaitas su praeitimi ir čiupti laimę už kuodo. O tai, šelmiškai 
konstatavo jis, yra ne visai tas pat, kaip traukte prisitraukti ją už 
plaukų. 

Garažui perstatyti buvo skirtos lygiai dvi savaitės, kaip tik Be- 
nedikto Sekminių atostogos, terminas, kuris iš pradžių Konradui 
atrodė pernelyg ilgas. Bet greitai jis turėjo tylutėliai persvarstyti 
šią klaidą. Nors per Pavasario šventę rietė nosį, meistrauti jis vi- 
siškai nemokėjo; jo laukiančią užduotį Konradas įvertino aiškiai 
nepakankamai. Rudolfas tai tučtuojau pastebėjo ir, perkentęs me- 
lancholijos priepuolį, kad Konrado abi rankos kairiosios, ėmėsi 
vadovo vaidmens. Jo mokytojas buvo pokaris; prisiminęs pasiti- 
kėjimą savimi, būdingą pakilusiajam iš griuvėsių, Rudolfas įsaki- 
nėjo beveik karišku tonu, o jo įsakymai buvo vykdomi be priešta- 
ravimų. Konradas labai stengėsi stropumu kompensuoti meistra- 
vimo įgūdžių stoką; kaip ir Benediktas, kurio motina dar niekada 
nematė dirbančio su tokiu užsidegimu. 

Pirmiausia reikėjo nukabinti garažo vartus, kaltu nukirsti lanks- 
tus ir sumūryti naują sieną, su angomis dviem langams ir viene- 


rioms durims. Reikėjo įruošti sanitarinius mazgus ir įkasti į žemę 

rentinius, nutiesti įvadus televizijai ir telefonui. Reikėjo iškraus- 
tyti visą šlamštą, iškloti plytelėmis naujas grindis ir įrengti radia- 
torių. Nenorint prašyti instancijų leidimo, teko šiek tiek impro- 
vizuoti, o kadangi visas darbas turėjo būti atliktas, nesamdant sa- 
vo paslaugas skelbimuose siūlančių brangių specialistų, iš pradžių 
kai kas išėjo kreivai ir šleivai. Teko įveikti juodos nevilties akimir- 
kas, tad apie architektūrinės subtilybes dar nebuvo ko galvoti. 

Dažnai iš abiejų sklypo pusių prie tvoros stoviniuodavo kaimy- 
nai, smalsūs žiopliai, komentuodavo statybos eigą, kartais pik- 
tdžiugiškai, o kartais pritariamai žvilgčiodami. Kadangi jiems vi- 
siems kitados teko nelegaliai statyti, nereikėjo baimintis, kad kas 
nors įskųs; Rudolfas šūkčiodavo jiems tai blogus, tai begėdiškus 
juokelius, taip, dirbdamas Rudolfas tapo visiškai panašus į tą dė- 
dę, kurį Konradas prisiminė iš vaikystės. 

Fizinis darbas veikė visus vienodai. Pirmąjį vakarą jie apduję 
parlingavo į gyvenamąjį kambarį, nusvirusiais pečiais, išsikėtojo 
savo foteliuose ir tylėdami įbedė akis į televizorių. Konrado ir 
Benedikto susižavėjimą pakeitė neišsakytas susitarimas ištverti; 
Rudolfo veide aiškiai atsispindėjo apmaudas, kad apskritai leidosi 
į tokią avantiūrą. 


Jie dirbdavo nuo 8-tos iki 11-tos ir nuo 16-tos iki 18-tos va- 
landos. Daugiau dirbti neleido saulė, kuri dvi savaites pavertė daubą 
įkaitinta keptuve. Tvyrojo nežmoniškas karštis, beveik trisdešimt 
laipsnių. Nors tie trys vyrai buvo liesi ir iš prigimties stiprūs, pra- 
kaitas jiems liejosi upeliais, jie vilkdavosi nuo vieno šešėlio iki 
kito. Marga iš šaldytuvo atnešdavo drėgnų rankšluosčių, dėdavo 
juos vyrui ant kaktos ir sprando. Konradas su Benediktu iš pra- 
džių purkštavo, bet paskui susitaikė su tokiu Margos rūpinimusi. 
Jiedu didvyriškai įveikė savo tingumą ir plušėdavo iki visiško išse- 
kimo. Konradui skaudėjo visą kūną, pirmosiomis dienomis jis 
jautėsi kaip vientisas iš švino ir skausmo suspaustas luitas, bet 
kartu su skausmu augo ir jo pasididžiavimas. Trečią dieną, kai 
Konradas manė, jog jau viskas, daugiau pakelti nebeįmanoma, 


kūnas ir dvasia atsiskyrė vienas nuo kito, kerintis fenomenas — 

skausmai nesiliovė, bet, nors ir keista, tapo pakenčiami, veikė ne- 
tiesiogiai, tarytum glūdėtų kūne-palydove ir būtų jaučiamas tik 
jų atspindys. 


Vyrai kasryt keikdavo giedrą dangų, bet tarpusavio atmosfera 
likdavo gera. Liedamas prakaitą, Konradas prisiminė abejotiną 
pavadinimą „liejikų bendrija“, kuris jam čia pasirodė labai tinka- 
mas. Nė vienas nerėkė ant kito, net ir tada, kai kuriam kas nors 
bjauriai nepasisekdavo. Kiekvienas matė, kad kiti stengiasi iš pas- 
kutiniųjų; egzistavo tyli sąjunga, susitarimas nedaugžodžiaujant. 

Tvankuma žadėjo palengvėjimą nešančią audrą. Vynuogininkai 
baiminosi galimos krušos. Bet kitą rytą dangaus pažadai pasirodė 
tušti, o tvankuma slėgė labiau nei pirma. 

Atrodė, kad Benediktas visą laiką nuoširdžiai dėkingas savo pus- 
broliui. Per tas dvi savaites nė karto nebuvo ko ant jo pykti. Vaiki- 
nas demonstratyviai elgėsi nuolaidžiai, kone nuolankiai, kaip vai- 
kas, artėjant Kalėdoms, tarsi bijotų, kad dar gali sugadinti tai, kas 
pasiekta. Šis pokytis atsispindėjo net jo mimikoje — anksčiau daž- 
niausiai primerktos akys dabar buvo atidžiai išplėstos; taip pat jis 
stengėsi aiškiai tarti sakinius, kuriuos paprastai tik suniurzgėda- 
vo. Konradui šis pokytis atrodė jau beveik per didelis. Nejaugi 
įmanoma kas nors panašaus, be išskaičiavimo ir suktybių? Tačiau 
greitai atmetė šį klausimą kaip nebesvarbų. Dėl vaikino galėjo dau- 
giau nekvaršinti sau galvos; buvo rastas kelias sugyventi. 

Tie nuostabūs pokyčiai davė Margai dvigubos naudos. Ji su- 
žydėjo, įgavo formą jau vien todėl, kad jos įkyrus įprotis rūpin- 
tis pagaliau buvo pageidaujamas be išlygų. Ji atnešdavo sumuš- 
tinių, gėrimų, radiją, ir dešimt kartų per dieną vėsius, drėgnus 
rankšluosčius, Margai teikė dangišką palaimą, kad ja džiaugiasi 
ir ją pripažįsta. Konradui toptelėjo, kad ji galėjo būti gera me- 
dicinos seselė. Jos įgimtą sugebėjimą aukotis likimas iššvaistė 
visai ne vietoje. 

Marga džiaugėsi, matydama sūnaus gerumą, ir kiekvieną dieną 
vis karščiau girdavo projektą, su susižavėjimu, augančiu geomet- 


rine progresija. Jos veidas per dvi savaites atsileido, Marga garbi- 

no Konradą kaip išganytoją, tai glostė jo savimeilę, teikė jam lai- 
mės, taigi kompensavo viską, ko jam nedavė motina ir ko jis taip 
troško. 

Sunki laimė, kuri turi būti vėlyva. Viskas turėjo prasmę. Praga- 
rui, kai šis lieka praeityje, negana dėkoti. 

Kuo labiau išvargęs jausdavosi Konradas vakare, tuo sėkmin- 
gesnė jam atrodydavo diena. Kartą jis pagalvojo, kad vienuolių 
„Ora et labora“* — pleonazmas, darbas esąs aukščiausioji malda, 
jis galįs sulieti tai, kas anksčiau buvo svetima vienas kitam. Rudol- 
fas, užkalbintas šia tema, gūžtelėjo pečiais. Jei būtų norėjęs ką 
pasakyti, būtų tai pavadinęs „miesto romantika“. Taigi, įveikęs 
dienos užduotį, jis tylėjo ir, be prieštaravimų pakenčiant Margai, 
leido sau surūkyti dar vieną cigarilę. 

Naktimis Johanseris smarkiai gerdavo, vyną jausdavosi užsitar- 
navęs. Iš šoninės lagamino kišenės išsitraukdavo pamėgtą indą, 
Atano dovaną. Tai buvo varinis cilindras su atsikišusia ąsele, 0,2 
litro talpos — tiesą sakant, visiškai beprasmė tarpinė stotelė, gėri- 
mo technikos požiūriu, pakeliui iš butelio į taurę; jo vienintelė — 
ritualinė — vertė buvo ta, kad kiekvieną lašą pildavai du kartus, o 
tai pabrėždavo pylimą kaip gestą, kažką sau duodavai ir ne šiaip sau 


imdavai. 


Bedirbant papročių kodekso Henleinų namuose buvo laiko- 
masi ne taip griežtai. Vidudienį Konradas su dėde išgerdavo bu- 
telį alaus, jis, su tuo sutiko net Marga, būtinai priklausė prie sta- 
tybos darbų atributų. Benediktas nesivaržydamas rūkė ir negir- 
domis nuleisdavo tylius motinos priekaištus, neatkirsdavo kandžiai 
ar atžariai. Kas porą dienų Konradas vis kyštelėdavo jam kokį ban- 
knotą. 

Kartais, lyg tylomis susitarę, jie ilsėdavosi, vienu metu mesda- 
vo įrankius ir ieškodavo, kur atsisėsti tame chaose. Iš pradžių Kon- 
radas dar įtraukdavo savo pusbrolį į pokalbius; šnekučiuodavosi 


maloniai ir nevaisingai. Kompiuteriniai žaidimai atrodė būsią vie- 


* Melskis ir dirbk (lot. ). 

nintelė tema, kuria Benediktas pasiruošęs tikrai noriai kalbėti. 
Sykį jis privertė Konradą vis dėlto išmėginti vieną iš šių žaidimų, 
karingų ir nešvankių, jis išdidžiai minėjo programas, kurių ne- 
gausi parduotuvėje, ir niekaip negalėjo suvokti, kad kažkas rezer- 
vuotai žiūri į tokį pasiūlymą. Galų gale Konradas sutiko, nenorėjo 
pasirodyti arogantiškas, bet kai atsisėdo sandėlyje prie Benedikto 
šventosios sistemos ir ne iš karto perprato klaviatūrą, numojo 
ranka. Elektronika kėlė per daug nemalonų jausmą, Konradas ne- 
norėjo apsimetinėti. Benediktas liko labai nusivylęs, Konradas at- 
siprašė ir padovanojo jam „Reclam“ leidyklos išleistus Vakenro- 
derio „Nuoširdžius pasipasakojimus“. Taigi abu prašovė pro šalį. 
Nieko neišėjo. Konradas tvirtai pasiryžo išvažiuoti, kai tik baigsis 
Sekminių atostogos, kai bus atliktas darbas. Viešnagė negali tęstis 
arnžinai, vieną kartą turi ateiti galas. Vis dėlto jis nusprendė kuo 
greičiau grįžti į pietus, — kai tik tarp jo ir pasaulio nusistovės pri- 


1mtina santarvė. 


Johanseriui teko pakeisti keletą savo įpročių. Pas Aną jis dabar 
visada traukdavo po pietų. Dėl užėjusių karščių pašto užeiga buvo 
lankoma žymiai gausiau, Ana gaudavo darbo daugiau nei papras- 
tai ir neturėjo laiko kam nors šypsotis. 

Ji, tuo Konradas buvo tikras, jo čia nelaikė. Jo įsimylėjimas 
virto ritualizuota tuščiąja eiga, tenkinosi mažmožiais ir iš tikrųjų 
netroško pasiekti daugiau. Vienas kitas mažulytis žingsnelis į priekį, 
to ir gana. 

Galbūt išvažiavimo dieną jis atvirai jai prisipažins, kaip ją gar- 
bino, tik tam, kad pažiūrėtų, kaip ji reaguos. Tikriausiai ji tyliai 
nusijuoks, nuo jos juoko Konradas susitrauks ir taps nepakelia- 
mai menkas; tada, mintijo jis, išvažiuoti bus daug lengviau. Kvaiša 
padavėja! Ar ji žino, Ką galėjo turėti? Ak, koks aš pigus, pasigailė- 
tinas! Bet tikrai norėčiau žinoti, kuo ji mane laiko. 

Po kelionės į Valštatą geranoriškų, dažniausiai erotinių sapnų 
dėka Konradas mėgavosi Anos kūnu ir tyrinėjo jį visomis įma- 
nomomis padėtimis ir pozicijomis. Tarėsi žinąs iki menkiausių 


smulkmenų, kaip Ana atrodo nuoga, net jos intymiausias vietas 

įsivaizdavo taip tiksliai, kad koks nors patikrinimas jam būtų 
regėjęsis pedantiškas. Jis dažnai masturbuodavosi smuklės tua- 
lete; erupciniai pojūčiai, pasakiškai intensyvūs, vaizduotė, ma- 
tyt, pranoko bet kokią realybę. Konradas nenorėjo rizikuoti ir 
nusivilti, džiaugdavosi, galėdamas švęsti mikroskopinį žingsnelį 
pirmyn. 

O žingsnelių pirmyn iš tiesų buvo. Per tą laiką Konradas beger- 
damas įgijo nuolatinio lankytojo statusą, jį aptarnaudavo sekunde 
greičiau, o įeinantį į salę sveikindavo vardu. Mat jis sugalvojo, 
kaip prisistatyti, nusipirko neskoningą akmeninį alaus bokalą su 
emaliuotu savo vardu: 

— Gal prie kitų pastatytumėte ir šitą? 

— Aha, — teatsakė Ana, bet jau kitą dieną sutiko jį šūktelėda- 
ma, — sveikas, Konradai! 

Iš laimės jam užgniaužė kvapą. 

— Valgiaraštį? — klausdavo ji kiekvieną kartą, o jis atsiliepdavo: 

— Ačiū, tik alaus. Valgyti per karšta. 

Būtų galėjęs pasakyti, jog pas tetą prisikemša tiek, kad valgia- 
raščio klausimas išspręstas visiems laikams, bet to nedarė, kad 
kitą dieną Ana jo vėl klaustų, kad vėl būtų proga persimesti keliais 
žodžiais apie orą. Jo elgesys jam priminė Margą, kuri į savo pri- 
juostės kišenę kas rytą susikraudavo paštą, dažniausiai skirtą Ru- 
dolfui, ir taip priversdavo vyrą ją užkalbinti. 


Ekspedicija į Valštatą paskui atrodė tik menka išvyka, tai, ką 
ištveri, dažnai nebeatrodo grėsminga. Iš pradžių Konradas jaus- 
davosi dėkingas kiekvienai nakčiai, apsaugojusiai jį nuo slogučių; 
bet greitai ėmė žiūrėti į tai kaip į savaime suprantamą dalyką ir 
tarėsi pasiekęs iš pagrindų naują gyvenimo tarpsnį. Laimė svaigi- 
no. Nieko nereikėjo skubinti, nieko nebereikėjo įveikti. Vienas 
kitas malonus Anos žvilgsnis, jos viršutinės lūpos truktelėjimas, 
tai vainikuodavo dieną. 

Aš taip norėčiau, kad jai į batelį įkristų akmenukas, užrašė Konradas 
ant servetėlės, kad ji turėtų pasilenkti, nusiauti basutę ir parodyti man 


nuogą pėdą... Bet dar rašydamas jis pastebėjo, kad šie žodžiai tėra 

puikybė. Prabanga mėgautis mintimis, o ne tikras troškimas. Ana 
transformavosi į idėją, jos kūnas, altorius tarp daugelio kitų alto- 
rių, tik pavadavo kažką nepasiekiama. 

Vieną vienintelį kartą Konradas drįso atkreipti į save dėmesį — 
kai arkliažmogis aprėkė padavėją dėl kažkokio menkniekio virtu- 
vėje. Ji tarė: 

— Padarysiu paskui! 

O jis: 

— Padaryk dabar! — Ir jo paniekinamas tonas sukėlė Konradui 
pasiutusį įtūžį. 

Kai Ana grįžo iš virtuvės, jis ją užkalbino, sakydamas, kad ji 
neturinti pakęsti tokių dalykų. Ana atsakė gerkline dejone. Taip 
ir liko neaišku, ar tai buvo skirta šeimininkui, ar Konrado įsiki- 
šimMui. 

Per tą laiką pavyko sužinoti, kad šeimininkas kaip reikiant rėžė 
sparną apie Aną, siūlė jai tapti jo žmona ir užeigos šeimininke, o 
tai būtų nepaprastai pakėlę padavėjos prestižą. Niekas kaime ne- 
galėjo paaiškinti, kodėl ji vis dėlto dvejoja; juk tai negalėjo sietis 
su ne itin patrauklia arkliažmogio išvaizda — negi ji tokia neprag- 
matiška? Žmonės tvirtino, jog juodu jau turėję intymių santykių, 
kuždėjosi apie vieną naktį praėjusį rudenį, kai po kažkokių besai- 
kių vestuvių šeimininkas nugirdęs Aną ir nusitempęs į savo kam- 
barį. Kas buvo toliau, liko tik spėlioti; apie išprievartavimą niekas 
nedrįso šnekėti, be to, tai buvo žodis, kurį ištarti kaimo gyvento- 
jams nesivertė liežuvis, juo labiau kalbant apie tokį svarbų žmogų. 
Pagaliau Ana nesikreipė į policiją, net nepareiškė savo pozicijos. 
Prie nuolatinio stalo šnabždėjosi, kad kaip kompensaciją Kentau- 
ras jai pakėlęs atlyginimą — tiek pragmatizmo vis dėlto tarė ją 
turint. Konradui tai buvo riba, daugiau jis nenorėjo klausytis nie- 
kingų paskalų. 

O ką gi šneka apie jį? Lig šiol jam niekam nereikėjo išsamiai 
aiškintis, užteko pasakyti, kad atostogaująs ir kad atvykęs iš sosti- 
nės. Tikriausiai, spėliojo jis, jį laiko bedarbiu, kuris, kaip koks 
parazitas, sėdi čia giminaičiams ant sprando. O ar tai labai skyrėsi 


nuo teisybės? 

Skaitydamas laikraščius (o ilgainiui skaitydavo juos tik priešo- 
kiais), Konradas dar kartą susidūrė su savo senuoju gyvenimu. 
Gegužės 16-tą dieną buvo rašoma, kad VRI rado sponsorių, o 
būtent vieną tarptautinį tabako koncerną, kuris pasiryžęs finan- 
suoti dabar taip reikalingus naujus leidimus, ir daug dosniau, nei 
galėtų kokia nors leidykla. Visuose literatūriniuose puslapiuose 
diskutuota apie sensacingą kultūros ir komercijos mezaliansą, daž- 
niausiai jis vadintas drąsiu, bet turbūt sektinu. Johanseris sušvokštė, 
o paskui pratrūko juoktis, juokėsi taip karčiai kaip kadaise, prieš 
dešimt tūkstančių metų, kai jis, gavęs kompensaciją, išėjo iš Cum- 
rato kabineto. Dabar pagaliau sužinojo, kodėl jį atleido. Matyt, 
ilgai derėjosi jam už nugaros. 

Tai todėl norėjote manimi atsikratyti? Tikra tiesa, tokiems da- 
lykams aš niekada nebūčiau davęs savo sutikimo. Jūs Dievo pra- 
keikti idiotai! 

Bet netrukus Konradas ėmė juoktis nuoširdžiau, kartėlį pakei- 
tė tulžingas užsispyrimas. Jis pakėlė savo vardinį alaus bokalą: 

— Už mirusius! 

O per radiją skambėjo sena Fredo Kvekzilberio daina: „Nieko 
nėr tikrai svarbaus, nieko nėr tikrai svarbaus... man...“ 

Konradas priėmė šią eilutę kaip pasufleruotą komentarą — iš 


viršaus, iš apačios, iš bet kur. 


Dienos tekėjo vis įprastesne vaga, bet nebuvo nuobodžios, prie- 
šingai. Ramybėje jėga, Konradas ne tik sutiko su šia nieko ir drauge 
viską sakančia patarle, jis suteikė jai mantros statusą. Miglotai pri- 
siminė pasaką, kurioje herojus, prieš iškeliaudamas atlikti kažko- 
kio herakliško darbo, septynerius metus miega ant krosnies ir 
kaupia jėgas. Ir Konradas troško kažko panašaus, nepyko nė ant 
vienos dienos, kuri praeidavo be žymesnių įvykių. Ramybės troš- 
kimui priešinosi tik jo smalsumas. 

Taigi jis, atsitiktinai ar ne, sunku pasakyti, susipažino su Berita, 
ta mergaite, kurią laikė Benedikto drauge. Ji sėdėjo mažoje ledai- 
nėje, kurioje po pietų rinkdavosi gimnazistai, primesdami gyven- 


vietei šiek tiek modernumo. Grįždamas nuo upės, Konradas žings- 


160 HELMUT KRAUSSER 


niavo pro šalį ir tučtuojau atpažino jos mielą, pūstažandį veiduką. 
Kiek padvejojęs, įėjo į kavinukę, permetė akimis gėrimų sąrašą ir 
nužvelgė mergaitę, tvirtai įsitikinęs, jog ji nežino, kas jis toks. Trum- 
putį susitikimą kaimo aikštėje, ak, kur ten susitikimą, šmėstelėji- 
mą, Konradas laikė buvus vienpusiu. Tai, kad mergaitė atsistojo, 
priėjo prie jo ir nesidrovėdama užkalbino, Konradui buvo visiškai 
netikėta. 

— Jūs Benio pusbrolis — aš neapsirikau? 

— O, ė, taip... 

— Mes neseniai matėmės, prie statulos. Benis iš karto liepė 
man eiti. — Ji tarė vardą su amerikietišku atspalviu. 

— A, tikrai, jūs esate jo draugė! Mano vardas Konradas. 

— Berita. Ramiai galite mane tujinti. Beje, aš nesu jo draugė. 

"— Ak? Ne? 

— Aris taip sakė? 

— Ė, ne... aš tik spėjau... 

Ji nusišypsojo, atvirai ir simpatiškai. Putnūs skruostai ir lūpos 
skyrė jos veidą nuo kitų, skaisčios mėlynos akys, duobutės pa- 
smakrėje ir prie lūpų kampučių. Pirmąjį lėlišką įspūdį mažino jos 
ryžtinga laikysena, kurioje buvo kažkas koketiška. 

— Čia gana skanūs Kaprio ledai. 

— Tikrai? Hmm... gal galiu pavaišinti? 

— Neprieštaraučiau. 

Berita mostelėjo padavėjui, užsakė ledus ir užšoko (iš tiesų už- 
šoko) ant artimiausios baro kėdės. Kavinukėje net ir atostogų metu 
netrūko lankytojų, tačiau atrodė, kad Berita atėjusi viena. Po nu- 
skalbtais jos marškinėliais pūpsojo gražios formos, beveik per di- 
delės krūtys, kurios jau anksčiau krito Konradui į akis. Berita mū- 
vėjo plačius, pilkus, po keliais susigarankščiavusius džinsus, avėjo 
batus su plieniniais galais ir raudonais batraiščiais. 

— Tu labai panašus į Benį. 

Konradas neprieštaravo nelauktam tujinimui, nors jam tai ir 
buvo nemalonu. 

— Taip? Galimas daiktas. Ar Benediktas ką nors apie mane pa- 


sakojo? 

— Tik kad tu jo pusbrolis, svečiuojiesi. 

— Daugiau nieko? 

— Na, taip, bet... 

— Bet? 

— Nieko gražaus. 

— Suprantu. 

— Nieko tokio. Jis apie nieką gražiai nekalba. Nusistatęs tota- 
liai neigiamai. Todėl aš ir nesu jo draugė. 

Jos atviras pareiškimas skambėjo kaip žinia, kurią reikėtų per- 
duoti. Šie žodžiai nereiškė galutinio sprendimo, tarsi Berita tik 
ragintų pasitaisyti. Umai Konradas suvokė, koks fatališkas šis su- 
sitikimas. Jei Benediktas apie jį sužinotų, tikrai žiūrėtų į jį kaip į 
kišimąsi, ir teisingai, juk Konradas jį išprovokavo, nepaisant to, 
kad, net ir labai norėdamas, negalėjo tikėtis taip greitai susipažin- 
ti su Berita. Konradui knietėjo užduoti daugybę klausimų, bet jis 
prikando liežuvį ir tik troško ištrūkti iš kavinės kaip galima ma- 
žiau įsipareigojęs. 

— Tas tiesa, Benediktas truputį... na, taip... — neaiškiai su- 
murmėjo jis ir ėmė knaibyti ką tik paduotus ledus. 

Ledus Konradas valgė tik būdamas mažas. Įstrižai virš jo sukosi 
monumentalus ventiliatorius, iš automatų prie durų sklido pa- 
šautų erdvėlaivių traškesys. Konradas jautėsi nublokštas į svetimą 
žemyną. 

— Žinai, to, ko jis iš manęs nori, man paprasčiausiai per maža. 
Jam velniškai daug duota, tik jo širdis kaip nykštuko. 

Iš šešiolikmetės — o gal Berita ir dar jaunesnė — lūpų šis sakinys 
nuskambėjo keistai nenatūraliai. Konradas labai norėjo paklausti 
jos tikslaus amžiaus, tik pamanė, kad klausimas, nesvarbu, kaip 
suformuluotas, pasirodys pasipūtėliškas. 

— Gal jis tik mažumėlę sukaustytas, — gynė Konradas pusbro- 
lį, kuo puikiausiai suvokdamas, kad perkelia jam savo paties sil- 
pnybę. 

Mergaitė neramiai muistėsi ant kėdės, čiupinėjosi savo džinsų 
šonus. Konradas stebėjosi, kad ji neprakaituoja, nors yra apkūni. 


Ko gero, taip buvo todėl, kad Berita jau surijo savo porciją, o jis 

dar maišė penkis ledų rutuliukus į košę. Ir visą laiką galvojo apie 
tai, kokių padarinių gali turėti šis pokalbis. 

— Ar tau jis patinka? — Beritos balsas skambėjo taip, tarsi šne- 
kėtų su senu draugu. 

Jos nerūpestingumas Konradui pamažu ėmė atrodyti įkyrus. O 
ir tame, kaip ji jam šypsojosi, buvo kažkas nepadoraus. Konradas 
tikino save, jog tai nieko nereiškia, jog šiandien jaunuoliai vartoja 
kitus komunikacijos ženklus, tik jis nepajėgia jų adekvačiai išversti. 

— Man jis patiktų. Tik... lig šiol jis negalėjo manęs pakęsti. 
Suprantama, aš okupavęs jo kambarį. Bet tai pasikeis. 

— Girdėjau. Jis sakė, kad dabar turės nuosavą namuką. 

— Teisybė. Turi dėkoti man. 

— Taip? 

— Mūsų santykiai dar pasitaisys. Beje. .. 

— Kas gi? 

— ...aš norėčiau paprašyti, na, kad mūsų pokalbis, gal galėtų 
likti tarp mūsų. Jis tikrai manimi nepatikėtų, kad susitikome atsi- 
tiktinai.... 

— Skamba taip, lyg jo bijotum. 

Konradas pastūmė į šalį savo pusiau suvalgytus ledus ir mėgino 
nuslėpti savo sumišimą. 

— Aš? Jo bijočiau? Kodėl? 

— Kartais jis tikrai baugina. 

„Konradas timpčiojo marškinių apykaklės sagą. Jis vėl pavydėjo 
rūkoriams, kurie tokiu momentu galėtų ką nors prisidegti. 

— Lig šiol jis man neatrodė per daug demoniškas. Jei šnekėsi- 
me atvirai, aš, tiesą sakant, mažai apie jį žinau. Juk jis nėra blogas 
žmogus. 

Konradas veltui ragino save sustoti. Juk dabar jis uždavinėjo 
klausimus, kuriuos uždavinėti sau draudė. Benediktas, nepažįsta- 
ma būtybė. O jei ir taip? Kas man darbo? 

— Ne... blogas jis nėra. Vienišas. Jam reikėtų draugo. Jis neturi 
draugų. Aš sutikčiau būti jo drauge. Bet kad jis mane tiktai dul- 
kintų? Nee. Jis išnaudoja žmones, visi mokykloje taip sako. Prie 
manęs kvailai kabinėjasi, vien todėl, kad su juo kalbu. Bet tau 
nebūtina būgnyti jam apie tai. 


DVIDEŠIMTO AMŽIAUS AUKSO FONDAS 163 


— Taip. Tai yra: ne. 

— Bet jis velniškai protingas, tuo jis man patinka. 

— Protingas? Kokiu požiūriu? 

— Na, protingas, ir tiek. Jis iš viso neturėtų turėti jokių proble- 
mų. Visas problemas susikuria pats. 

Kokias problemas? — buvo beklausiąs Konradas, tačiau išvydo 
sieninį laikrodį ir išsigando. Buvo beveik keturios. Jis ne tik neap- 
lankė Anos, bet ir pavėluos į popietinę pamainą. Laikas, matyt, 
slapčiomis padidino greitį, kitaip rodyklių padėties nepaaiškinsi. 

— Klausyk, man skubiai reikia eiti. Čia, — Konradas padėjo ant 
baro banknotą, — už ledus. Ar pasakosi Benui ką nors apie mūsų 
susitikimą? Man būtų svarbu tai žinoti. 

— Jei nenori, ir aš nieko nesakysiu. 

Beritos balsas skambėjo ir suokalbiškai, ir su susižavėjimu. Be 
to, ji du kartus raminamai patapšnojo jam per ranką. 

— Gerai. Pasikliausiu tuo. 

— Tikiuosi, greitai vėl pasimatysime. 

Po velnių, pagalvojo Konradas, ženklai negalėjo suliberalėti taip 
smarkiai. O gal aš klystu? Ko ji iš manęs nori? Iškrėsti šunybę 
Benediktui? Man pagaliau reikia iš čia nešdintis! 

— Žinoma. Juk miestelis nedidelis. 

— O, aš gyvenu anapus, Bulbrune. Nori mano telefono? 

Ar jam reikėjo pasakyti: Ne? Radusi savo kelnių kišenėje kasos 
čekį, Berita kitoje pusėje užrašė jam telefono numerį. Konradas 
davė tušinuką. Nuo šios akimirkos, jei ne anksčiau, Konradas jau- 
tėsi nusikaltęs savo pusbroliui, bet tuo pat metu vijo nuo savęs 
kaltę it įkyrią musę; trumpai atsisveikinęs, išėjo iš kavinės ir bėgte 
įveikė visą kelią iki Henleinų namų. 


Dirbdamas jis dar tuziną kartų apgalvojo įvykį nuo pradžios iki 
galo, nagrinėjo jį visais įmanomais požiūriais, pats nežinodamas 
kodėl. Jo minčių išdava skambėdavo vis taip pat: įvykis buvo visiš- 
kai nereikšmingas, reikšmę jis įgavo tik per savo slaptumą. Buvo 
klaida, mąstė Konradas paskui, slėpti susitikimą, reikėjo iš karto 
apie jį papasakoti Benediktui, taip lyg tarp kitko. Dabar atrodė, 


kad šaukštai po pietų. Konradas prikaišiojo pats sau, jis norėjo 

tapti vaikinui draugu, o susimovė pirma pasitaikiusia proga. Tada 
pagalvojo, jog priekaištai nieko nepadėsią, tik suteiksią visam rei- 
kalui dar daugiau bereikalingo svorio; jis stengėsi viską pamiršti. 
Bet nesisekė, priešingai. Kai tik Rudolfas pasitraukė tiek, kad ne- 
galėjo girdėti, Konradas užkalbino Benediktą apie jo tariamą drau- 
gę, užkalbino taip, tarsi fatališkas poreikis verstų jį dar giliau klimpti 
į kaltę ir pavojų. 

— Ei, klausyk, ta mergaitė, kurią neseniai mačiau su tavimi, 
aikštėje, kai užvirė košė dėl pakabinamos spynelės, ar atsimeni? 

— Taip? Na ir? 

— Tai tavo draugė? 

— Galbūt. O ką? 

— Ar toli tu su ja pažengęs? 

. Jau užduodamas klausimą, Konradas mintyse sau šaukė: „Ką 
darai? Užčiaupk savo įžūlią srėbtuvę!“ Bet kažkas jame, kažkas 
kitas, pasirodė stipresnis. 

— Ką tu turi galvoje? Kam tau žinoti? 

— Šiaip sau. Nenorėjau būti nediskretiškas. 

— Bet esi. 

— Sutinku. Tik pagalvojau — jei tau reikėtų patarimo ar pa- 
galbos... | 

Kiekvienas jo žodis buvo nevykęs ir tik blogino padėtį. Nors 
Konradas tai suprato, vis tiek nepajėgė prikąsti liežuvio. Laimė, 
Benediktas pakreipė pokalbį ne tokia painia linkme: 

— Galėtum pamėtėti šimtinę, jei jau klausi. 

— Aišku. Ar jau esi kvietęs ją pietauti? 

— Hei... klausi grynai kaip mano motina! 

Nedviprasmiškas įspėjimas. Konradas jį suprato ir tylėdamas 
kyštelėjo Benediktui banknotą. Mielai būtų pasidomėjęs, ar daug 
kandžiau būtų atsakęs Benediktas, jei nebūtų tikėjęsis gauti šim- 
tinės. Dar tikrai pasitaikysianti proga patikrinti jo paperkamu- 
mo laipsnį. 

Jis, pagalvojo Konradas, tikriausiai neturi jokių problemų, ku- 
rios neišnyktų pirmą kartą sėkmingai permiegojus. Kaipgi aš pa- 


galiau trykštelėsiu, nelaikydamas savo stimburio lauke? Štai ir vis- 


DVIDEŠIMTO AMŽIAUS AUKSO FONDAS 165 


kas, daugiau nieko. Ir gana. Kai vėliau suvoki, kiek pražiopsojai 
progų, tik todėl, kad pristigai reikiamų žodžių, drąsos antplūdžio 


reikalingu momentu... 


— Ei, Benai, ar užuodi sausmedį ? 
— Na ir? 

— Ar tau nepatinka jo kvapas? 

— Kvapas kaip sausmedžio. 

— Juk tai puiku, ar ne? 


— Na, puiku. 


Laiką nuo darbo pabaigos iki vakarienės Konradas dažniausiai 
praleisdavo prie upės. Jis mėgo stebėti „kielę“ (iš tiesų tai buvo 
vietinė kultupio atmaina), kuri nuolat ieškodavo maisto pakran- 
tės melduose. Grakštus lyg popierinis paukštis, su balta galvute, 
juodais ratais apie akis ir per ilgomis, plonomis kaip degtukai 
kojomis atrodė ir dailiai, ir kartu nemaloniai; Konradas laužė gal- 
vą, bandydamas prisiminti kokius nors tekstus apie kielę ir su ja 
susijusius galimus frazeologizmus, bet neprisiminė nieko, kas skirtų 
šiam paukščiui kokią nors pranašingą reikšmę. 

Gegužės pradžioje upė dar buvo žalia kaip malachitas, bet van- 
duo jau seniai nusidažė ruda spalva, tekėjo lėnai, o vėlyvoje švie- 
soje imdavo spindėti. Vakaro saulės nuauksinta upe kartkartėmis 
praplaukdavo valtys, vilkdamos paskui save juodas sutanas. Besi- 
maudančius Johanseris matydavo retai, nors vanduo buvo pakan- 
kamai šiltas ir niekur neregėjai draudžiamųjų ženklų. Jaunimui 
labiau patiko plaukimo baseinas. 

Prie pat kranto žydėjo pusmetrinės žolės, o kitoje pusėje, po 
stačia uola, įleisti šaknis pro žvirgždo gruntą pajėgė tik keli dyg- 
liuoti krūmai ir maži žilvičiai. Johanseris kasdien prasvajodavo nuo 
penkiolikos iki trisdešimties minučių, žiūrėdamas į tyliai plūdu- 
riuojančius dumblių siūlus. Plevenantys lavono plaukai, palygini- 
mas niekaip neišėjo jam iš galvos. 

Kartą jis nusiavė batus ir kojines, įbrido porą metrų į upę ir 


čiupo vieną dumblių kuokštą, nuplėšė jį nuo akmens ir nusinešė 

skalpą ant kranto. O po kelių minučių jau suko galvą, kaip ką tik 
buvęs gyvas daiktas staiga gali imti šitaip dvokti. Pasišlykštėjęs nu- 
siplovė rankas upėje, užkasė dumblių kuokštą po masyviu žvirgž- 
duku ir netgi jo atsiprašė, bet kaltino save ne tiek tyčiniu nužudy- 
mu, kiek mirusiųjų ramybės drumstimu. 

Johanseris suvokė, kokios keistuoliškos jo mintys, jei būtų kam 
nors apie jas pasipasakojęs. Kažin ar daugeliui žmonių taip yra, 
kad jie galvoja visai ką kita, nei sako garsiai, ar jie visi, paklusdami 
madoms, meluoja, kad nepasirodytų savotiški? Jeigu taip, svarstė 
Konradas, pasaulyje esama toli gražu nepakankamai įvertinto slap- 
tumo. Jei bent penkias minutes kalbėtum nuoširdžiai, taip, kaip 
iš pat pradžių, be jokio civilizacijos filtro, šovė į galvą, amžinai 
taptum nepakenčiamu, prakeiktu, išvytu iš priimtinųjų bandos. 

Per tą laiką Konradas rado siaurą, uoloje iškaltą takelį, kuris 
geru kilometru trumpino kelią į plynaukštę. Tik kad jį pasiek- 
tum, reikėjo perbristi upę arba, ganėtinai sudėtinga, pereiti per 
tiltą gyvenvietės pakraštyje ir pasroviui paėjėti anuo krantu. 

Sykį Konradas nustatė žadintuvą penktai valandai ryto. Dėl saus- 
ros upė plukdė vos pusę savo įprastinio vandens kiekio, vienoje 
vietoje galėjai pasinaudoti keliomis žvirgžduotomis seklumomis 
ir sušlapti tik iki šlaunų. Takelis buvo pavojingas. Masyviose pa- 
kopose žiojėjo plyšiai, turėklų nebuvo, kopti šiuo takeliu tamsoje 
būtų buvę lengvabūdiška. 

Johanseris svaigo, grožėdamasis kaimu ir vynuogynais, tamsia 
upe, saulės krašteliu virš slėnio. 

Žiūrint nuo plynaukštės, viskas atrodydavo it žaisliukai ir vis 
dėlto, savotišku būdu, rimta. "Tarsi žaisliniai namukai būtų pavog- 
ti iš vaiko ir ne pagal paskirtį panaudoti architektūriniam mode- 
liui. Ten, viršuje, buvo labai gražu ankstyvą metą ir galų gale ne 
per karšta. 

Lyg dalis mangs jau seniai būtų buvusi čia... O aš artėju prie jos, 
jaučiu ją visai arti... 


Kažkas tobula gaubė šią vietą. 

Apie avalynės fabriką Bulbrune, Nyderenslingeno seserinėje ben- 
druomenėje, gyvenvietės pakraštyje, palei kelią, vedantį į auto- 
stradą, atsirado nedidelė verslo teritorija. Kartais, dažniausiai va- 
saros mėnesiais, ten poziciją užimdavo prostitutė su gyvenamuo- 
ju vagonėliu, tada apylinkės smuklėse būdavo kuždamasi, kad Irisė 
vėl čia; tokiu būdu apie tai sužinojo ir Johanseris. 

Dauguma Irisės klientų nekėlė itin didelių reikalavimų, pasi- 
tenkindavo greitu „atpalaiduojančiu masažu“ (30,- DM) arba 
„prancūziškai su gumute“ (50,- DM). „Santykiai“ (100,- DM, 
viršuje be 120, DM, keičiant padėtį 150, DM) būtų per smar- 
kiai ištuštinę po pamainos grįžtančių fabriko darbininkų pinigi- 
nes, be to, Irisė anaiptol nebuvo graži moteris, išsiplėtusiomis 
venomis, serganti celiulitu, sulaukusi pusės šimtmečio. Ji su vi- 
sais dirbdavo grubiai arba tylomis; pas ją eidavo taip, lyg naudo- 
tųsi mašina, ir džiaugdavosi, jei ištrykšdavo bent lašelis. Dauge- 
liui, kurie lankydavosi pas ją dažniau, užtekdavo fakto, kad juos 
aptarnauja ne nuosava žmona, o kita moteris. Irisė jiems reiškė 
ne ką daugiau nei šventvakarinį onanizavimąsi pailginta ranka, bet 
jos vagonėlį vis dėlto vertino kaip prabangos dalyką. Beveik visi 
apylinkės vyrai bent sykį buvo pas ją lankęsi. 

Labiau smalsumo nei libido skatinamas, Johanseris pasiskoli- 
no Benedikto dviratį ir nuvažiavo į Bulbruną, davė kekšei pen- 
kiasdešimt markių ir nusimovė kelnes. Kol Irisė darbavosi jam 
tarp kojų (jau po kelių sekundžių ji pasitelkė į pagalbą ranką), 


Johanseris stengėsi pasinerti į erotines fantazijas, galvojo apie Som- 

nambelę, Aną, mėgino net su Berita. Jo vaizduotė niekaip nepajė- 
gė išsiskleisti; Irisei kinkuojant, jai nuo galvos vis smuko šviesus 
perukas, buvo matyti pražilę, pleiskanoti plaukai, ant sprando rie- 
biai blizgėjo taukų pagalvės. Johanseris išsisuko iš per tą laiką 
šiurkščiomis tapusių Irisės rankų, užuot kaip nors pasiaiškinęs, 
davė jai dvidešimtinę arbatpinigių ir netgi pažadėjo ateiti vėliau, 
tinkamesniu metu. 

Nepatenkintas, o kartu labai patenkintas, kad nieko mėšlun- 
giškai neišspaudė, Konradas mynė pedalus tuos keturis kilomet- 
rus atgalios, nepristabdydamas leido dviračiui riedėti serpantinu 
žemyn, staiga nudribo į krūmus ir nusikvatojo. Traukiojo iš kūno 
spyglius ir juokėsi vaikišku, kvaknojančiu juoku. Žiūrėjo į kaimą, 
savo kaimą: kaip ramiai jis plytėjo ten, apačioje, neapsakomai gra- 
žus, tarp tilto per Acherį ir tunelio, tarp bėgių porų ir vynuogynų, 
naujas pasaulis, Johanserio pasaulis. 

Saulė danguje dar leido kurį laiką pasvajoti. Henleinų namas, 
jo namas, dabar aiškiai galėjai jį atpažinti, ir apskritai namai jau 
neatrodė panašūs vienas į kitą. Sode krutėjo mažulytis taškelis, 
tai turėjo būti Marga, motina. 

Pastorališka tyla, kupina tramdomos linksmybės, tausojamos 
vakarui. 

Paimti pasaulį ant rankų ir išbučiuoti. 

Vidudienį namai skendėjo migloje, tad tylus jų stovėjimas pir- 
mą kartą krito į akis, lyg gaivesniu oru jie judėtų. Tuščias dangus 
palinko prie pat gyvenvietės; virš asfaltuotų gatvių oras mirguliavo 
ir pratinosi atspindėti. Dirbtinai drėkinami vejos plotai aiškiai sky- 
rėsi nuo paliktų likimo valiai, čia laistoma žaluma, ten geltona 
sausynė, kuriai jau niekas nepadės. Johanseris džiaugėsi abiem. Jo 
širdis netilpo krūtinėje. Po savaitės jis išmoko mėgti kaitrą, kaip 
kad ūmai nusprendė mylėti ir visa kita, kas jį supo. Nuolankiai 
susitaikė su dulkėmis ir tvankuma, dalykus, visada egzistavusius, 
mėgino įtraukti į savo naująją laimę, rasti jiems vietą, kuriuose jie 
galėtų būti prasmingi. Pirmame kurse Johanseriui kartą teko trum- 
pai dirbti žydrame kine, vietų nurodinėtoju, dabar jį pralinksmi- 
no įspūdis, kad Nyderenslingenas virtęs kino sale. Net Vinhartą, 

taip iš tikrųjų vadinosi arkliažmogis, išvydo kitomis akimis, kaip 
priimtiną kraštovaizdžio detalę, kuri tik paryškina visų kitų deta- 
lių vertę. Naujas Johanserio pasaulis skelbė generalinę amnestiją. 
Visas įtūžis ir kartėlis suzmeko, pasitraukė šalin, buvo išstumtas 
ramybės būklėn. Johanseris panėšėjo į laiminantį, taip iškėlė ran- 
kas iš dygliuoto krūmo. Jam tai atrodė kiek išpūsta, tas tiesa, bet 
nei juokinga, nei pasipūtėliška. Jei jam būtų reikėję pasiteisini- 
mo, būtų paminėjęs sąžiningumą. Negalima sakyti, kad daugiau 
nebūsią sunkumų, ne, dėl to jis neturėjo jokių iliuzijų. Bus ne- 
lengva rasti priimtiną miestą ir vietą, su Nyderenslingeno idile 
pasąmonėje. Tačiau jis jautė savyje dar niekada nepatirtą ramybę 
ir jėgą, ir jokios baimės, jautė, kad yra išeitis, yra rytojus. 


Dulkėse šoka mirusieji, jie ir vėją sukelia, vėjas ieško butelio 
kakliuko, kad galėtų dainuoti. Aš jums dainavau, atstojau butelio 
kakliuką, nusikirtau galvą ir atsistojau vėjyje. Ilgas užtektinai, da- 
bar jau gerai. 

Sutaręs su savimi ir viskuo aplinkui, Johanseris vėl nusikvatojo. 
Išrasojusi šviesa vartėsi palei daiktų paviršių, o šviesa, žvilgsnis po 


žvilgsnio jis tai suvokė, buvo Dievas, dievai, nesvarbu. 

Attiosias statybų savaitės viduryje užėjo audra. Didžiulis spek- 
taklis. Dangus maišėsi, juodas ir tamsiai mėlynas, draskomas ama- 
lo, tuo tarpu iš horizonto žvelgė nepasislėpusi saulė. Debesų ma- 
sė pakibo virš daubos, ėmė tekšnoti sunkūs lašai. Stogai virto kur- 
tinančiais būgnais. Vyrai, šūkalodami ir strakaliodami, pasileido į 
pievą, džiaugėsi, per kelias akimirkas permirkę iki siūlo galo. Plo- 
vėsi nuo veidų prakaitą ir nesuko galvos dėl pavienių žaibų. Tuo- 
jau viską persmelkė žemės kvapas, oras, lipnus nuo lietaus, atsi- 
davė švelniu dūmu, gatvės pradėjo garuoti. 

Basomis lėkti per žolę, jausti dumblą tarp kojų pirštų teikė 
Konradui seniai geidžiamą priklausomybės jausmą, priklausomy- 
bės kaip tik šitam hektarui žemės. Jis trynėsi kūną šlapiais žolės 
kuokštais ir krykštė iš džiaugsmo. Kad susipjaustė iki kraujo, pa- 
stebėjo tik tada, kai su jodo buteliuku ir vatos tamponais atbėgo | 
Marga. Kraujo lašai gausiai ritosi per krūtinę ir rankas, bet Kon- 
radas tik juokėsi ir sukosi ratu, laisvas ir netveriantis savo kailyje. 
Netveriantis savo kailyje. 

Vyrai nudūmė prie lietvamzdžio ir aptaškė Margą iš jo pliau- 
piančiu vandeniu, o ji spygaudama, sukryžiavusi rankas ant krūti- 
nės, spruko vidun. Jos šlapia palaidinukė persišvietė, todėl Marga 
varžėsi. Vyrai iš jos juokėsi ir laistė vienas kitą, išdykę kaip vaikai. 

Debesys nuslinko per daug greitai. Vėsuma vos tvėrė iki vaka- 
ro. Galėjai matyti, kaip garuoja atsiradusios balos; netrukus vis- 
kas buvo kaip buvę. 


Tačiau lietaus kvapą Konradas įsidėmėjo kaip nuostabias eiles, 

mėgindavo jį atgaminti, kai nuogas sėdėdavo ir gerdavo vyną, tam- 
soje, išžergęs kojas prieš atviras balkono duris. Buvo toks pavar- 
gęs ir laimingas, kad net neimdavo į rankas savo knygų, visiškai 
užmiršo stimuliuotis rutaretilu ir dažnai užmigdavo prie pusiau 


nugerto butelio. 


Per tą laiką jie įveikė stambesniuosius darbus; buvo galima ti- 
kėtis baigti perstatymą numatytu terminu. Beveik viskas veikė. 
Durys ir langai užsidarinėjo be priekaištų, grindys buvo visiškai 
lygios. Tik vandentiekis strigo, reikėjo iš naujo kasti žemę. 

Paskui atsitiko taip, kad Rudolfas metė darbą; jis ganėtinai ilgai 
apsiėjo be rūsio, visi jį suprato ir sutiko. Vis dėlto iškilo proble- 
ma: Marga užėmė atlaisvintą vietą. Tarp jos ir Benedikto ūmai 
užvirė ginčai. Pavyzdžiui, nuomonės skyrėsi dėl raudonų kaip krau- 
jas tapetų, kuriuos išsirinko Benediktas, dėl cigarečių, kurias prie 
jos rūkydavo, dėl seno lovos karkaso, kurį jis pagaliau norėjo iš- 
mesti ir pakeisti plačiu čiužiniu. Tas ir anas, viskas ir nieko. Su- 
telktam tylėjimui atėjo galas, bereikalingos diskusijos kėlė grės- 
mę kalendoriniam planui. Konradas tarpininkavo, kaip išmanė. 
Jis tarėsi vis tvirčiau valdąs psichologinį lyną tarp motinos ir sū- 
naus. Kadangi įtampa pasirodydavo nereikšminga, o abu partne- 
riai galiausiai sutikdavo eiti į kompromisus, Konrado, kaip taik- 
dario ir vienijančios namų dvasios, vaidmuo vis augo. Šį vaidmenį 
jis godžiai priėmė, kaip ir visa kita, kas padėjo stiprinti jo pasiti- 
kėjimą savimi ir gilinti ryšį su Henleinais. Konradui nuolatos rei- 
kėjo patvirtinimo, kartais jis veikdavo iš tuštybės ir ilgesio, bet 
kartais ir skatinamas tikro atsakomybės jausmo, trokštančio su- 
kurti ką nors gera ir naudinga. 

— Na? — paklausė jis pusbrolio. — Ar nesidžiaugi, kad atva- 
Žiavau? 

— Aišku. Gaila, kad tau greitai reikia išvažiuoti. 

Pasakyta buvo lyg ir maloniai, tačiau, išgirdęs antrąją sakinio 
dalį, Konradas sutriko, lyg būtų paskelbta kažkas nenuginčijama. 

— Kas sakė, kad reikia? Man apskritai nieko nereikia. 

— Tai tu vis dėlto bedarbis? 

Konradas įsmeigė į jį akis. Žinoma, taip ir reikėjo pagalvoti. Jis 
tą suvokė, tik paskui ištrynė iš atminties. Bedarbystės sąvoką tai- 
kyti jam, pasaulinio lygio specialistui, Konradui atrodė netinka- 
ma ir juokinga; šią akimirką jį pagavo baisus noras pasipuikuoti 
prieš Benediktą savo gabumais. Tik kad jie nebūtų sukėlę vaiki- 
nui absoliučiai jokios pagarbos. 

— Nešnekėk kvailysčių! 

— Ar tai ne tiesa? 

— Ne. Tai ne tiesa! 

— Na, gerai. Atleisk. — Benediktas nuleido galvą. 

Konradas mielai išklausė atsiprašymo, bet jam vis tiek atrodė, 
kad tuo jo „ne“ netikima. 

— Juk sakiau, išvažiuosiu. Už keturių ar penkių dienų. Ar tu 
nepatenkintas? 

— Hei, ar aš ką sakiau? Ko tu jaudiniesi? 

Konradas nebežinojo, ko susijaudino. Jam trūkčiojo vokai, pyk- 
tis nukrito. Kaip jungas. Jis gėdijosi vėl grįžęs į vakarykščią dieną. 
Juk viskas gerai. 

— Draugai? — Jis ištiesė Benediktui ranką. 

— Na, žinoma. — Benediktas sumušė. 

Duslus pliaukštelėjimas. Dvi sekundes lietėsi oda. Ir Benedik- 
tas su juo kalbėjo maloniai, pirmą kartą tikrai maloniai. 

— Jeigu būtum bedarbis, — smarkiai pabrėžiama tariamoji nuo- 
saka, — tikrai ramiai galėtum pasakyti. 

Išgirdęs kvietimą pasitikėti, Konradas pasijuto laimingas, trum- 
pai pasvarstė, gal prisipažinimas, tegu ir neteisingas, būtų strate- 
giškai naudingas, taip sakant, suteiktų objektą pasitikėjimui. Bet 
jam buvo bjauru galvoti strategiškai, tam reikėjo padaryti galą, ir 
jis tik atsakė: 

— Ačiū. 

Tik vėliau Konradas suvokė, kad šis paprastas, iš širdies ištartas 
žodis galėjo būti suprastas daugeriopai, negatyviausiai nusiteikęs 
būtum išgirdęs net atkirtį. Bet jis vis dėlto manė, atsakęs teisingu 
tonu, Benediktas linktelėjo ir nusišypsojo. 


Tą naktį baigėsi Johanserio vyno atsargos, jam buvo beveik vis 

tiek. Jis ilgai stovėjo balkone, žiūrėjo į dylantį mėnulį ir klausėsi 
vėlyvų cikadų. Savaime suprantama, rytoj jis slapčiomis parsiga- 
bens į namus naują dėžę vyno, kaip jau keturis kartus yra daręs. 
Tačiau gėrimas turės naują kokybę, taip kaip naują kokybę nuo 


šiol turėjo gyvenimas. 


Johanseris pasekė dėdės pavyzdžiu — juk liko užbaigti tik smul- 
kmenas — ir kitą dieną neatvyko 16-tos valandos rikiuotėn, užuot 
dirbęs, jis, vienintelis svečias, sėdėjo pas Aną. 

Užsimezgė lig šiol turiningiausias pokalbis. Johanseris leido jai 
suprasti, kad greitai išvažiuosiąs ir labai pasigesiąs pašto užeigos. 

— Tikiuosi, turi galvoje mane, o ne pašto užeigą? 

Ji šluostė stalą, tai sakydama stabtelėjo ir padovanojo Johanse- 
riui nuostabiai šelmišką šypseną. Niekada anksčiau Ana viešai ne- 
rodė tokios geros nuotaikos, galėjai pagalvoti, kad ji kauštelėjusi. 
Jos pečiai trūkčiojo ir judino liauną kaklą pirmyn ir atgal. Ji panė- 
šėjo į šokančią Pietų Azijos šventyklos mergaitę, tai atrodė žavin- 
gai ir pritrenkiančiai. 

— Žinoma, turiu galvoje tave. Tu tokia įsilinksminusi. .. 

— Taip. Gaila, aš irgi tavęs pasigesiu! 

— Rimtai? 

— Taip. Tikrai. Tu žiūri į mane kitaip nei kiti. Tai man patinka. 
Tada tu toks susigėdęs. Turbūt net manai, kad aš nepastebėsiu. 

— Tas tiesa, aš tave myliu, — atsakė Johanseris drąsiai, bet vis 
dėlto ne taip drąsiai, kad nebūtų suteikęs savo žodžiams to nuver- 
tinančio nerimtumo atspalvio. 

— Žinoma, — Ana pasigavo juokaujantį toną, — taip ir leidi žmo- 
gus laiką. 

— Juk tu išties tokia graži... graži. 

Johanseriui būtų atėję į galvą ir kas nors lyriškesnio, tai neturė- 
jo reikšmės. Tačiau jam atrodė nepadoru atsisakyti įprastinio 
smuklės flirto lygio. Ana nuoširdžiai nusijuokė, bet nedavė nė men- 
kiausio ženklo, kad norėtų pakreipti pokalbį tokia linkme, kuri 
atimtų iš jo paslaugų sferos koloritą. Ne, Ana, tuo Johanseris bu- 


vo tikras, laikė jį maloniu, bet nuobodžiu. Juk ji net nepasakė, 

kodėl taip gerai nusiteikusi, neatskleidė nieko, kas asmeniška. Pa- 
sakyti žodžiai nepranoko eilinių komplimentų, kuriuos vienas ki- 
tam žarsto padavėja ir nuolatinis lankytojas. 

— Brūkštelėk mums ką nors iš sostinės! — šūktelėjo ji iš už baro 
ir parodė į keletą atvirukų, prismeigtų prie kamštinio skritulio 
šalia „Magnum Asbach“ butelio. 

Atsakyti: „Taip, mielai!“ neapsivertė liežuvis. Jis nevažiavo į sos- 
tinę. Vis vien, Ana dingo purvinoje užpakalinio kiemo šviesoje, 


Johanseris pakėlė savo bokalą ir išgėrė už pažangą. 


DVIDEŠIMTO AMŽIAUS AUKSO FONDAS 175 


15 


Kadangi reikėjo būgštauti, jog Rudolfas vėl taps po senovei 
nekalbus, vakare Konradas nuėjo į rūsį. Jo nuotaika buvo tokia, 
kokia apima keliautoją prieš pat tolimą žygį, kai žmogus nori 
viską palikti sutvarkęs ir pernelyg gilinasi į menkniekius. Liko 
dar kai kas, mažmožis, kurį reikėjo išsiaiškinti. Studija buvo sil- 
pnai apšviesta ir vėsi, jauteisi lyg radijo rūmų transliacijų cen- 
tre, tolimiausiose vietose mirkčiojo žalios ir raudonos lempu- 
tės. Patalpoje buvo daug daugiau elektronikos, nei atrodė iš pir- 
mo žvilgsnio. 

Rudolfas, paklaustas, ar neužrašęs trumpo kontakto su tėvais, 
linktelėjo, įdėjo juostelę į aparatą ir pareiškė, jog seniai laukęs šio 
klausimo. Jo atsakyme nuskambėjo nedidelis priekaištas. Konra- 
das sumišęs šyptelėjo, žiojosi kažką sakyti, paaiškinti, bet tik gūž- 
telėjo pečiais. Įsitaisė ant taburetės, įtemptai laukė ir užmerkė 
akis. Nepaisant visų pastangų vadovautis protu, Konradas drebė- 
jo, išklausyti šį įrašą jis laikė būtinu drąsos išbandymu. Valštatas 
pavyko per daug lengvai. 

Kai juosta ėmė suktis, Konradas buvo viskam pasiruošęs, vis- 
kas tapo vienodai tikėtina. Bet kokia patirtis neteko galios ir atsi- 
sakė padėti. Panašiai turėtų būti ir mirštant, persmelkė mintis, 
individualybė atsiskiria nuo kūno, lieki be jokių randų. Tavo pa- 
ties žinojimas atomizuojasi kaip vandens lašas vandenyne. O van- 
denynas — tai žinojimas ir užmarštis kartu. 

Paskui pasigirdo ūžesys, ūžesys, daugiau nieko. Nejau tai vis- 


kas? Konradas atsikvėpė. Reikia pripažinti, ūžesys buvo komplek- 

siškas ir netolygus, pertraukiamas tylaus traškesio, kuris maloniai 
liko be jokio turinio. Kažką panašaus į balsą galėjai nujausti tik 
labai norėdamas, stipriame, kiek šnypščiančiame foniniame če- 
žėjime. Išgirsti tame triukšme suprantamus žodžius Rudolfas va- 
dino patirties klausimu, o Konradas — vaizduotės dalyku. Pastara- 
sis mandagiai nutylėjo savo nuomonę ir apsimetė, kad jam tai 
padarė įspūdį. Vėl jausdamas šiokį tokį palengvėjimą, Konradas 
užsigeidė suvaidinti komediją: 

— Skambėjo taip, kad panašu į mano tėvus. Tik — jeigu reikėtų 
atpažinti policijoje, aš, taip sakant, nedrįsčiau prisiekti. .. 

— Argi nepažinai Ervino? Juk jis net šūktelėjo tavo vardą! 

— Ak? Taaip... Bet kaip tik tai mane stebina! Jis niekada neva- 
dino manęs vardu. 

Rudolfas papurtė galvą, jam neprasprūdo pro akis, kad sūnė- 
nas šaiposi. 

Paprašytas, kad vis dėlto malonėtų pademonstruoti geriausiai 
pagautus balsus, Rudolfas pakeitė juostą ir ant valdymo pulto pa- 
judino keletą reguliatorių. Iš gremėzdiškų dėžių, tikrai brangių, 
kiek galėjo spręsti Konradas, pasigirdo kažkas, kas buvo iš tiesų 
įspūdinga. Iš milžiniško nuotolio, bet vis dėlto aiškiai, beveik per 
daug artikuliuotai, šaukė jaunas vyro balsas: 

— Šalta! Aš noriu nubusti! 

Šių žodžių skambesy ir manieroje buvo girdėti begalinė nevil- 
tis, tarsi naktį mieste tėvų ieškotų pasimetęs vaikas. Ir skambėjo 
anaiptol ne teatrališkai, kad galėtum pagalvoti apie įsimaišiusias 
radijo spektaklio nuotrupas. 

Su augančiu savininko pasididžiavimu Rudolfas kartojo ir kar- 
tojo tą pačią vietą. Kaskart vis labiau ryškėjo savotiškas skambe- 
sys, tęsiantis skiemenis, bet silpstantis tarp žodžių, tarsi kalbėto- 
jas būtų buvęs už durų, atsidarinėjusių ir užsidarinėjusių pašėlu- 
siu greičiu. 

Johanseris buvo nustebęs, tačiau jo pasaulietinis skepticizmas 
netrukus paėmė viršų. Klastotės ir apgavystės, tą jis puikiausiai 
žinojo, randa slapčiausius kelius į tiesą, yra ilgesingiausios žmo- 


gaus kūrybingumo išraiškos. 

— Nuostabu, turiu pripažinti. O kodėl prie savo klubo laikraš- 
tuko jūs nepridedate kasetės? 

— Į balsus mes visų pirma žiūrime kaip į privačias žinias. Jas 
platinti būtų begėdiška. Šiuo atveju aš padariau išimtį. 

— Ak? Ačiū, šiaip ar taip, — Konradas mėgino pakreipti kalbą, — 
aš, kas dėl ano pasaulio, greičiau esu korpuskuliarinės teorijos nei 
bangų mechanikos šalininkas. — Pamatęs, kad dėdė nesuprasda- 
mas gūžtelėjo pečiais, Konradas šnekėjo toliau. — Neseniai man 
kilo viena mintis, mat buvo labai daug dulkių, aš pagalvojau, dul- 
kelė prie dulkelės, na, taip, taigi, kad dulkėse... 

Konradas nutilo, numojo ranka. "Tai, ką norėjo pasakyti, jam 
staiga pasirodė banalu ir paika. 

— Kad dulkėse bekūniai? 

— Bekūniai? 

— Arba ano pasaulio gyventojai. Nauja draugijos valdybos re- 
komendacija. Kai kuriems nariams sąvoka „mirusieji“ pasirodė 
diskriminuojanti. 

— Gerai, dulkėse, taip, maždaug taip, ką aš, bet — juk tai turbūt 
tik suirę audiniai, aš norėjau pasakyti. .. 

— Tu teisus. Bekūnių yra visur... 

— ...ar esama šioje žemėje bent vieno atomo, kuris dar nieka- 
da, kaip čia pasakius, netarnavo kokiame nors organizme? Ar įma- 
noma tai apskaičiuoti? 

— Laikraštyje neseniai rašė — atrodė neįtikėtina, bet aš perskai- 
čiavau — visų šiuo metu gyvenančių žmonių, šešių milijardų, kū- 
nai tilptų į Bodeno ežerą. 

— Rimtai? Na, o aš skaičiau, kad dėl demografinio sprogimo 
kas dešimtas kada nors gyvenęs žmogus gyvena šiandien. 

— Sutilptų į dešimt Bodeno ežerų. 

— Nedaug. 

Abu vyrai vienu metu pliaukštelėjo liežuviais, apstulbę nuo min- 
ties, kad visi ligi šiol gyvenę žmonės, jei vyktų pomirtinis klasės 
susitikimas, nesunkiai galėtų apsigyventi Elbiš Viurtemberge. 

— Savaime suprantama, reikia priskaičiuoti ir galvijus, — pa- 


reiškė Rudolfas, — jų daug daugiau. Ir jie daug senesni. 

— Vis dėlto — aš šiek tiek nusivylęs. Atomai panaudojami žy- 
miai mažiau, nei maniau. Beje, sakyk, ar Nyderenslingene iš tiesų 
nėra kapinių? Aš lig šiol neradau. 

— Artimiausios yra Bulbrune. Čia niekada nenorėjo jų turėti. 

— Kodėl? 

— Tiksliai nežinau. Esą kažkada, septynioliktame amžiuje ar dar 
seniau, nusikaltėlius nustumdavo nuo plynaukštės, neklausinėk. 
Šiaip ar taip, čia kapinių neįrengė, ir taip liko iki šiolei. Bulbru- 
nas ir Yberachas, ir užtenka. 

Paskutinius du žodžius Rudolfas ištarė kiek pabrėžtinai, šitai 
Konradas per tą laiką išmoko išgirsti. Rudolfo šnekumas išseko, 
šį vakarą jis daugiau nenorėjo tuščiai leisti laiko. Konradas tai su- 


prato ir palinkėjo labos nakties. 


Jo kambaryje, jo kambaryje, kambarys jau seniai tapo jo, dabar 
buvo tik maloniai plikos sienos, su daugybe šviesių stačiakampių. 
Benediktas nukabino visus plakatus ir nusinešė juos į sodo name- 
lį. Dvi didžiulės kartono dėžės, naudojamos persikraustant, iki 
pusės prikrautos stovėjo prie vonios durų, greitai, tikriausiai jau 
rytoj, bus pergabenti baldai ir stereoaparatūra. Konradui topte- 
lėjo, kad per visą mėnesį jis nė karto nedirstelėjo į spintas ir stal- 
čius, nors ši mintis jam buvo kilusi jau pirmąjį vakarą. Keista, 
pagalvojo jis, aš tai paprasčiausiai pamiršau. O ir ką ten būčiau 
radęs? Nieko ypatinga, reikia manyti. Šiaip ar taip, dabar galiu 
tvirtinti, jog nepadariau to iš padorumo. Poelgio niekaip nepa- 
versi nebuvusiu, o nepasielgimą galima interpretuoti. Tiesą sa- 
kant, neteisinga, peršoko jis nuo menkų prie didelių dalykų, kad 
pasyvumas istoriografijoje traktuojamas taip išvien geranoriškai. 
Juk didžiąja dalimi laimė arba atsitiktinumas lemia, kokia mintis 
materializuojasi veikloje, o kokia ne. 

Konradas mėgino prisiminti, kaip į šį klausimą žiūrėjo tie filo- 
sofai, kuriuos jam labiausiai patiko studijuoti: Kantas, Herderis, 
Fichtė, Šelingas, — lygino juos vieną su kitu, kol jo mąstymas jam 


pasirodė toks priklausomas ir pretenzingas, kad ėmė iš savęs šaipy- 

tis. Stryktelėjo nuo lovos prie artimiausios spintos ir trūktelėjo 
už rankenėlės. Spinta buvo užrakinta. 

Ko gero, čia ir bus mano elgesio priežastis, aš tai nujaučiau ir 
niekada nenorėjau įsitikinti. O kaip stalčiai? Kurie nerakinami? 
Ek, aš gaištu laiką. Žinoma, svarbūs dalykai, jei tokių esama, būtų 
spintoje, o ne stalčiuose. Neverta po juos raustis. 

Susižavėjęs, kad naujas jo nepasielgimas logiškai nuoseklus, Kon- 
radas griuvo atgal į lovą, baigė gvildenti šią temą ir iš karto pagal- 
vojo apie plynaukštę. "Tai, kad kitados ji esą tarnavusi kaip egze- 
kucijų vieta, didino jos žavesį. Konradas lig šiol nežinojo, jog Vo- 
kietijoje egzistavo tokia egzekucijos forma — nustumti nuo uolos; 
vietovės sąlygota išimtis, pamanė jis ir įtikino save, jog ten, aukš- 
tai, kiekvieną kartą jausdavęs kažką, ką sukelti turėjusi senoji vie- 
tos paskirtis. Kuo ilgiau jis svarstė, tuo ryškesnis jam paskui atro- 
dė vietos fluidas. Be to, Konradas jau buvo girtas ir sėkmingai 


ištrūkęs iš savo proto narvo. 

(Tenšs 24-ą, ketvirtadienį, buvo paskelbta, kad darbas baig- 
tas. Marga pakvietė kaimynus užkąsti ir pagal močiutės receptą 
pagamino krušoną su kvapniosiomis krunėmis. Buvo riestainių, 
bulvių salotų ir grilyje keptų jautienos dešrelių; sodo namelis pa- 
puoštas spalvotų vėliavėlių girliandomis, o priešais jį stovėjo alaus 
stalo komplektas, pasiskolintas iš vietinės gėrimų parduotuvės. Iš 
radijo, per atvirus virtuvės langus, skambėjo per laidą kaimui tran- 
sliuojama muzika, labai kvaitinanti, laimei, prislopinta, ir ausis ją 
lengvai galėjo sumenkinti iki foninio triukšmo. 

Benediktas įsižeidęs šnypštė. Kaimynai įsiveržė į jo naująjį būstą, 
begėdiškai dairėsi ir laidė komentarus. 

— Turgus čia, ar ką? Šitos subinės mums net nepadėjo, tik ky- 
bojo ant tvoros ir spoksojo. .. 

Benediktas tai pasakė provokuodamas, garsiai, Konradas davė 
jam ženklą, kad nusiramintų, juk netrukus viskas baigsis. Rudol- 
fas, kuriam septyneto žioplių dalyvavimas buvo lygiai taip pat ne- 
malonus, pasinaudojo pirma pasitaikiusia proga ir dingo savo stu- 
dijoje. Konradas, įsakmiai paskatintas Margos, vietoj Rudolfo ėmė- 
si reprezentacijos pareigų ir, kaip vyras, atliko šeimos galvos 
vaidmenį. Šį vaidmenį vaidino su aplombu. Kad pagaliau visiems 
laikams užkirstų kelią galimiems gandams apie savo bedarbystę, 
Konradas netgi prabilo apie tabako koncerną, kuris, skirtingai nei 
VRI, buvo kiekvienam žinomas. Taip elgiantis, Konradui nereikė- 
jo spręsti jokių sąžinės konfliktų, juk tam tikru požiūriu jis vykdė 


šeimos įpareigojimą, o šeimai rūpėjo padaryti įspūdį. 

— Žinote, tabako koncernas šen, tabako koncernas ten, aišku, 
čia slypi milžiniškas finansinis potencialas, kuriuo menas turi pa- 
sinaudoti, jei nenori likti nuošaly. 

— Ar tai taip brangiai kainuoja? 

— O kąjūs manote? Reikalingos sutartys, kurios vykdomos de- 
šimt, dvidešimt metų. Suprantama, institutas — tai tyrimo elitas. 
Atmetus visą idealizmą, šie žmonės lig šiol neįvertinami. O aš, 
kaip archyvo vadovas, oi, jūs net nenutuokiate, kiek darbo reikia 
įdėti, kol paruošiamas, sakykime, pavyzdžiui, Julijos Krudener 
kritinis leidinys. Jūs tikriausiai lig šiol vargu ar ką apie ją žinojote? 

— O, vardą jau esu girdėjęs, tik. .. 

— Na, matote! O ir tokie, kaip mes, ne ką daugiau žinome. 
Klarencės Ford biografiją turbūt nelabai gausi, ar ne? Štai ir tenka 
raustis, nėra taip lengva, tais laikais pasaulyje nebuvo tiek ryšio 
priemonių, suprantate? Ab ovo, ab nullo*, deja. Egzistuoja ne vien 
Gėtė, kurio mes, atleiskite, netrukus galėsime datuoti kiekvieną 
pirstelėjimą, taip anaiptol nėra... 

Marga, kuri išdidi sėdėjo šalia savo sūnėno, kai tik matydavo 
pagrindą (greičiausiai, kai jis pakeldavo balsą, vienintelis požy- 
mis), palydėdavo jo išvedžiojimus apsimestinai supratingu link- 
čiojimu. Po valandėlės visiems kaimynams įspūdis lindo per ger- 
klę. Konradas atsitokėjo, ryžtingai prikando liežuvį ir ėmė kiken- 
ti. Tyliai kikeno pats sau, susižavėjęs, kaip rimtai, kaip nepaprastai 
įtikinamai jis pliauškė visas šias nesąmones, atstovavo požiūriui, 
visiškai priešingam jo nuomonei. 

(— Beje, koncerno šefas, tik prašyčiau niekam nepasakoti, rū- 
ko tik Havanos cigarus, taigi galima daryti išvadas. ...) 

Niekada, net per filosofijos seminarus, jam taip lengvai nesise- 
kė advocatus diaboli** vaidmuo; dabar viskas atrodė įmanoma. 

Jiems už nugaros Benediktas tempė paskutines kartonines dė- 
žes su daiktais. Konradas pasisiūlė padėti. 


— Verčiau rūpinkis tomis subinėmis. 


* Nuo kiaušinio, nuo nulio (lot. ). 


** Velnio advokatas (lot. ). 

— Jos jau ganėtinai aprūpintos. Eikš! Dar gausi iš manęs dova- 
nėlę. 

Jiedu kartu nusileido į rūsį. Konradas buvo nupirkęs televizo- 
rių ir, leidus susigraudinusiai Margai, vakar jį ten pastatęs. 

— Ei, už tai tu teiksiesi perskaityti Vakenroderį, aišku? 

— Ir taip būčiau! Žmogau, ačiū! 

Vaikinas pritariamai kumštelėjo jam į krūtinkaulį. Konradas 
linktelėjo ir nuslimpino per sodą, rankas susikišęs į kelnių kiše- 
nes, akis įsmeigęs į dangų. 

Margos kvapniųjų krunių krušonas, kuriame buvo siaubingai 
mažai alkoholio, turėjo juo didesnę paklausą. Kaimynai, Konra- 
das neįsidėmėjo jų vardų, atrodė patenkinti žaliu kaip smaragdas 
gėralu, užteko mesti akį, kad matytum, jog viskas sutvarkyta, visi 
užimti. 

Pasiekęs laimės viršūnę, Johanseris pajuto poreikį pasidalinti 
šia laime, jei įmanoma, su kuo nors, kas pajėgtų suvokti jos mas- 
tą. Daug galimybių nebuvo, bet vis dėlto... 

Nebyliai šypsodamasis, jis nužingsniavo iki sodo vartelių, 
pasuko kairėn, tris šimtus metrų kalva žemyn, prie telefono 
būdelės. 

Jis vis atidėliojo telefoninį pokalbį su Katrina, nors jautė parei- 
gą jai paskambinti. Jeigu jos, kaip tikėtasi, nebūtų namie, antrą 
kartą Johanseris jai skambintų tik po kelių dienų. Troškimas išsi- 
kalbėti ir susitaikyti tai pakildavo, tai atslūgdavo, šiandien jis buvo 
toks stiprus, kad Johanseris prisiminė švelnius jausmus, kuriuos 
tarėsi užmiršęs. 

Telefono būdelė stovėjo nutvieksta kaitrios saulės. Viena koja 
Johanseris laikė pravėręs duris, kol informacijoje teiravosi savo 
paties numerio ir spaudė skaičius, kurie jam atrodė nepažįstami. 

Ar ji ant manęs barsis? O gal net norės, kad aš grįžčiau? 

Klausimai, kurie gimė tik dabar, iš ūmaus smalsumo. 

Kitame laido gale pasigirdo traškesys. Krūtininis, nuo rūkymo 
prikimęs Katrinos balsas atsiliepė: 

— Klausau? 


Ir jis prisistatė dviem žodžiais: 

— Čia aš. 

Jam per kaktą ir sprandą upeliais sruvo prakaitas, bet dėl to 
Johanseris kaltino tik kaitrą ir nenorėjo pripažinti, jog dreba visu 
kūnu. 

— Oje, — teatsakė ji ir ilgokai tylėjo. Buvo girdėti, kad ji ėmė 
tankiau kvėpuoti. — Iš kur tu skambini? 

— Ak, aš... tau viskas gerai? 

Visi iš anksto paruošti sakiniai išskydo, visai taip, lyg Konradas 
būtų pasižymėjęs juos ant delnų ir dabar jie būtų tapę neįskaito- 
mi nuo prakaito. 

— Ar man viskas gerai? Jėzau... — Jos šveicariškas akcentas, 
kurį ji visada stengdavosi paslėpti, skambėjo kuo aiškiausiai, 
ženklas, kad ji labai susijaudinusi. — Čia užvirė tikras pragaras. 
Per tave! 

Johanseris spontaniškai pagalvojo apie Somnambelę, jam nu- 
diegė širdį. Kojai, kuria laikė telefono būdelės duris, staiga pristi- 
go jėgos, durys užsidarė. 

— Čia buvo tas Cumratas ir sukėlė skandalą! Prakeikė tave! Sa- 
kė, jog tu — niekšingas apgavikas, jis davęs peršviesti Novalio frag- 
mentus, kažkokiu nauju metodu, nežinau, tik jis dar rėkė, kad 
prisiteisiąs iš tavęs milijonus, kad institutas sužlugęs. Jis užsiun- 
dys ant tavęs faraonus! Ak, prašau, grįžk ir sutvarkyk šitą reikalą, 
gerai? Aš to neištversiu! Ir kaip tu galėjai taip paprasčiausiai ding- 
ti? Cumratas dar reikalvo grąžinti čekį, tvirtino, jog atsakomybę 
dėl tavęs galima užkrauti man. Alio? Ar dar girdi? 

Johanseriui sulinko keliai, žvelgdamas nieko nematančiomis aki- 
mis, jis gromulavo liežuvį. Jam buvo bloga, trūko oro, jis stumte- 
lėjo ir atidarė duris. Tvinksintis skausmas ėjo per galvą ir pečius, 
suglebo visi raumenys. Johanseriui svaigo galva, atrodė, kad kau- 
kolė tabaluoja pasmeigta ant pliko stuburo. Tada ėmė vemti, pa- 
leido iš rankų ragelį, spėjo pagauti, prieš šiam trinktelint į meta- 


lines telefono būdelės groteles, bet jau nepridėjo jo prie ausies. 


Duslus, atkaklus: „Alio?.. Alio?“ 

Padėk pagaliau, sušnibždėjo jis ir nusišluostė burną. Vėmalų smar- 
vė jį pykino. Johanseris karštligiškai išplėšė iš abonentų knygos 
keletą puslapių ir pradėjo valyti apvemtas telefono būdelės gro- 
tas. Grotos — žodis perliejo jį it botagu, — mane patupdys už grotų. Su 
vagimis ir žmogžudžiais. 

— Alio? — Katrina nepasidavė. 

— Taip? — Johanseris prispaudė ragelį tarp skruosto ir peties, 
vėl plėšė puslapius iš abonentų knygos, glamžė juos ir šluostė jais 
grindis. 

Pro šalį nepraėjo nė vienas žmogus, bet Konradas jautėsi stebi- 
mas iš visų pusių. 

— Po velnių, Konradai, tu paprasčiausiai palieki čia mane vieną, 
ir viskas, kas tau ateina į galvą, yra: „Iaip“? Būk geras, grįžk tuč- 
tuojau ir viską išaiškink! Cumratas sakė, gal tu tik pakišai kopiją, 
kad kuo daugiau pasipelnytum. Jeigu taip, sakė jis, tu apsirikai. 
Daugių daugiausia, ką jis tokiu atveju galėtų padaryti, tai atsiimti 
ieškinį. Jėzau, koks baisus žmogus! Ei, ar klausai manęs? 

— Taip. 

— Na, tavo ir nervai! Tu iš tiesų nieko neimi į galvą! O dabar 
sakyk, iš kur skambini! 

— Tu mane... — Johanseris daugiau beveik nekalbėjo į ragelį ir 
kupinas neapykantos taip spoksojo į telefoną, tarsi šis būtų herol- 
das, o Katrinos balsą valdytų metalinė dėžė. 

— Taigi, ar tu... Konradai! Nedaryk taip! 

Johanseris padėjo ragelį ir išėjo iš būdelės. Rankose nešėsi krūvą 
suglamžyto, bjauriai dvokiančio popieriaus, kurį pakelėje sugrū- 


do į artimiausią gyvatvorę. 


Kaip tik man. 

Butelio kakliukui riusuktas sprandas. Velniškai naujas išradi- 
mas, pretenduojantis į tiesą. Pasaulio sukonstruotas man. Kaip 
tik man. 

Johanseris susverdėjo ir krito į žolę. Būtų norėjęs daužyti ap- 
linkui, mušti žemę ir orą. Visas pasaulis pritvinkęs niekšybės, pa- 


našiai kaip pūliuojanti votis, ir niekšybė ženklino Johanserio kelią 

tirštais geltonais lašais. Sekliams. Šunims, sekantiems kraujo ir 
pūlių pėdsakais. Grėsmė tapo tokia apčiuopiama, kad jam gniau- 
žė kvapą. 

Johanseris norėjo, pirma mintis, padaryti išvadas, kariškai; jam 
prieš akis iškilo įvairūs savižudybės būdai, tarsi pulkas rėkalojan- 
čių agentų, kaltinančių vienas kitą nekompetentingumu ir liaup- 
sinančių savus privalumus. 

Atkaklumo, man reikia atkaklumo. Nepaisyti piktavališkumo, 
rinktis kitus ginklus, atkirsti, prieštarauti, priešintis, protestuoti, 


nugalėti. Trys skiemenys išsiveržė jam iš lūpų: Ba-ga-liau. 


Žodis pakėlė ir parnešė jį namo. Išblyškęs nusvirduliavo per 
sodą, pro Margą, kuri sunerimo, bet nesikišo. Pro Benediktą, 
kuris maloniai linktelėjo, bet nepastebėjo, koks pritrenktas Jo- 
hanseris. 

Po kelių valandų, kaimynai jau buvo išlydėti, Marga rado savo 
sūnėną apatiškai gulintį ant lovos, besišypsantį nepaaiškinama šyp- 
sena, kuri neatsakė į jokius klausimus. Iškviesta greitosios pagal- 
bos gydytoja diagnozavo, kaip kad dažnai pasitaikydavo paskuti- 
nėmis savaitėmis, kraujo apytakos kolapsą ir paskyrė — Konrado 
burna susitraukė į silpnaprotišką vypsnį — griežčiausią ramybės 


režimą. 

17 


Jei viskas taip menka. Taip menka... Kur dėsiuos, kai ateis 
vasara?/.. 

Dvi dienas Johanseris nesikėlė iš lovos, beveik nežiūrėjo pro 
langą, tik pusiau pramerktomis akimis spoksojo į kambario lu- 
bas. Visos mintys likdavo nuotrupomis, kurios sukosi apie tuščią 
centrą ir vis vijo viena kitą, stengdamosi prisišlieti. 

Dabar kambarys buvo visiškai tuščias, be muzikos. Lyg norėtų 
iliustruoti tai, kas įvyko, iš tiesų keista. Ir karštis atslūgo, lijo ir lijo 
be pertrūkio. Monotoniškas lašų šnaresys guobos lapuose migdė, ir 
tik kai pūstelėdavo stiprus vėjas, kai kokia šaka suduodavo į balko- 
no turėklus, Johanseris atmerkdavo akis. Tada būtų norėjęs juoktis 
arba verkti, bet nei vienam, nei kitam nerasdavo priežasties. Atro- 
dė, kad niekam daugiau nėra priežasties. Sename kaip pasaulis kraš- 
tovaizdyje svirduliavo žmonės. Daug kūnų šiandien panaudota vaiz- 
dams. Kaip atmintis miega su upėmis. Nendrės be Pano. 

Be lovos, iš daiktų jam buvo paliktas tik halogeninis šviestuvas. 
Taip sunkiai užkariautas kambarys atrodė vaiduokliškas ir netik- 
ras, baltas ir plikas, ir stilizuotas, beveik kaip scena. Johanseris 
gulėjo aukštielninkas, ištiesęs rankas pagal kūną, kaip baroko pa- 
veiksluose guli mirštantieji, apie kurių lovą spiečiasi iš liūdesio 
susikūprinę giminės. 

Tačiau Johanseris nejautė nei fizinio skausmo, nei gėdos, net 
nebūtų galėjęs pasakyti, ar jis kenčia ir, jei kenčia, tai kaip. Jau 
greičiau viskas atrodė nerealiai, kažkaip juokingai, per prievartą 
iškrėstas pokštas. 


DVIDEŠIMTO AMŽIAUS AUKSO FONDAS 187 


Aš, aš juokingas, perdėm juokingas tipas. Turėčiau išnykti iš šio 
pasaulio, pro užpakalines duris, ant kurių melagingai užrašyta 
„Orumas“. Nes mirtis niekada nebūna savanoriška, tai tik paskuti- 
nė paslauga, padaryta sava ranka, malonė, suteikiama priešams. 

Sekundė po sekundės. Kai jų šešiasdešimt (60), surišti į ryše- 
į... Tai širdis plaka. Kaip būgnas, šaukiantis mus namo. 

Mintis: Kad viskas pasikeitė, bet niekas nepasikeitė iš esmės. 
Kad jį nutvėrė už sprando ir privertė pažiūrėti į save iš viršaus, 
krūvelė žmogaus prieš ligustrų gyvatvorę, su vėmaluotu popieriu- 
mi rankoje. Taip persmelkiančiai simboliška, taip negailestingai 
vienareikšmiška! Viskas, iš tiesų viskas prisidėjo prie demontažo. 

Tremtis, kitados atostogos. Tik pavadinimas kitas. Ar nenorė- 
jau likti čia visam laikui? Paskui viskas pasikeičia, teisinasi giles- 


niais dalykais. Klastotė tęsiasi. Juk aš negaliu likti. 


Kambaryje skraidė uodas, taigi atsirado priežastis kartkartė- 
mis pajudinti ranką. Johanseris daug sykių baidė uodą, bet tai 
nepadėjo. Uodas nesuprato jo įspėjimų arba nežiūrėjo į juos rim- 
tai. Johanseris jautėsi priverstas rinktis: užmušti uodą ar leistis 
įgeliamas. Sprendimas, kurį pagaliau priėmė uodo nenaudai, bu- 
vo esmingesnio pobūdžio, Johanseris tai tučtuojau suvokė. 

Sakoma, kad kažkas buvo „suvirškinta“ — labai taiklu. Jei suval- 
gai tą, ką užmušei, gali žudyti be jokios nuodėmės. Archajiškas 
principas. Nykščiu ir smiliumi Johanseris sutrynė nugalėtą vabzdį 
į košę. Panašiu judesiu, dingtelėjo jam, prisukamas laikrodis. Su- 


sikišo košę į burną, pakramtė ir nurijo. 


Tą naktį grįžo košmarai. Bet sapnavo ne tėvus, o Somnambelę. 
Ji nuoga sėdėjo ant milžiniško rašomojo stalo archyve (kur nieka- 
da gyvenime nebuvo), tik pečius buvo apsigaubusi kilimu. Stali- 
nės lempos šviesa žėravo ant jos išsekusio, dėmėto kūno, raudo- 
nai degdama skverbėsi po oda, ir Somnambelės kūnas, ten kur jo 
nepragręžė, tiesiogine prasme nepragręžė šviesos pluoštas, pajuo- 
do. Per visą sapną Somnambelė taip tupėjo ant stalo, jos galva 


svyrojo be gyvybės žymių, kojos tabalavo ore. 

Iš pradžių Johanseris sapne negalėjo suvokti savo paties vietos, 
paskui išvydo savo šešėlį ir tarėsi esąs pasislėpęs už vienos granito 
kolonos, žiūrįs į mylimąją, nors iš ten perspektyva turėjo būti 
kitokia. Kodėl jis neišlindo iš už kolonos, neatskubėjo degančiajai 
į pagalbą — ar jį kažkas laikė? Ar jis buvo per silpnas? — Tai liko 
mįslė. Bet nubusdamas Johanseris prisiminė tą vėsią ir lygią kolo- 


ną kaip kažką malonaus. 


Pasitaikydavo, ypač antrąją dieną, akimirkų, kai jis mielai būtų 
kam nors atvėręs širdį. Kam nors, kas būtų galėjęs suprasti ir įsi- 
jausti į jo savotišką biografiją. Marga tam tikrai netiko, bet Kon- 
radas vis dėlto galvojo nors užsiminti jai apie savo padėtį, papra- 
šyti jos prieglobsčio. 

Jei bent kartą būtų užsukęs Benediktas, Konradas, ko gero, 
būtų jam ką nors papasakojęs. 

Benediktas neužsuko. 

Kiauras dienas buvo girdėti jo žingsniai, kai iš sandėlio į sodo 
namelį jis gabeno į atskiras dalis išardytą kompiuterinę stotį. Jo- 
hanseris norėjo jį pašaukti, bet to nepadarė: šaukti būtų reikėję 
garsiai, O jis tuo bjaurėjosi. Tyla panėšėjo į šilto vandens baseiną, 
iš kurio būtų reikėję išlipti į spiginantį šaltį. Tik prieš eidamas 
miegoti, lydimas tėvų, Benediktas trumpai kyštelėdavo galvą, pa- 
linkėdavo sėkmingai sveikti ir likdavo stovėti, atsirėmęs į antstak- 
tį, nekeldamas kojos į kambarį. 

Lagaminas. Lagaminas atrodė pasikeitęs, iš kažkokio daikto jis 
tapo vieninteliu Johanserio turtu. Kai lagaminas taip stovėjo, vi- 
dury kambario, kiek sučiuręs ir nutrintais kraštais — Johanseris 
pagalvojo apie liūdną šunį, vidutinio dydžio juodą odšunį (Odšu- 
nis? Koks žodis!), nuolankiai nuleidusį snukį prie žemės. 

Marga motiniškai rūpinosi ligoniu, taip motiniškai juo niekas 
niekada nesirūpino. Bet jam tai kažkodėl pasirodė sarkastiška. 
Jam neteikė jokio malonumo jos plepėjimas, mėsos sultiniai, 
triukšmas, kurį ji keldavo, kai purtydavo jo pagalvę. 

Termometras, kurį Marga du kartus per dieną kišdavo jam į 


pažastį, rodė, kad jis truputį karščiuoja. Jei Johanseris ką ir saky- 

davo, tai tik norėdamas nuraminti tetą. Ji graužėsi, kad leido įkin- 
kyti svečią į tokį neįprastai sunkų darbą. Net Rudolfas atrodė šiek 
tiek prislėgtas ir manė, jog pervargino miestietį. Niekam neatėjo 
į galvą kita mintis, nei kaltinti kaitrą ir plėšymąsi. Konradas mur- 
mėjo, kad esą ne taip, jie neturį kelti triukšmo. Bet koks dėmesys 
tapo nemalonus, jis labiau būtų norėjęs likti vienas ir užsirakinti 
duris. Bet raktą Marga buvo konfiskavusi jau prieš kelerius me- 
tus, kai dar pajėgė suvaldyti savo sūnų. 

Ji turi man jį atiduoti. Netoleruotina, kad ji paprasčiausiai įgriū- 
va, kada užsimaniusi, trumpai, bemaž retoriškai pabeldusi. Jo- 
hanseris net nepastebėjo, kad pagalvojo atiduoti, lyg visada būtų 
čia gyvenęs. 

Aš nusikaltėlis. Bėgu. Bet juk viskas prabėga. Esu ieškomas. Na 
ir kas? Aš jau nuo seno toks, kokio ieškoma. Johanseris visai su- 
kvailėjo. Ko gero, galvojo jis, už grotų būtų visai neblogai. Galė- 
čiau išleisti „Nuoširdžius meną mylinčio kalinio pasipasakojimus“! 
Gal mane nuteistų lygtinai arba rastų lengvinančių aplinkybių, nes 
buvau išprotėjęs. Už prokuroro sėdėtų išdidūs mirusieji, rodytų į 
mane išdžiūvusiais pirštais. Katrina nustebo... Laimė, kad nepa- 
sakiau, iš kur... Adresų knygelė čia, ji net nežino, jog esama Ny- 


derenslingeno. 


Kai Marga pagaliau išeidavo iš kambario, Johanseris krisdavo 
taip, kaip sąmonės netekęs naras grimzta į tamsą. Tada viskas pa- 
nėšėdavo į sapną, į tolimą aidą, kuris niekada nesudrumsčia ty- 
los, o tik pabrėžia ją ir paryškina. Johanseris ėmė keistis ir laukė 
šio pokyčio, kiek pats jį aiškiai suvokė, visų pirma kaip akustinio 
fenomeno, baisaus, bet kartu ir jaudinančio. Jis niekada nesvars- 
tė, ar gali skambėti mintys. Šiaip ar taip, dabar jos skambėjo, vis 
labiau aidėdamos, tarsi jo kiaušas būtų ištisai rezonuojantis kū- 
nas. Nelaimingas, bevardis radijo balsas, tapęs Rudolfo laimikiu — 
Konradas dažnai apie jį galvodavo kaip apie kažką, kas artima jo 
sielai. 

„Čia šalta! Aš noriu nubusti!“ Sakiniai, persmelkiantys smegenis. 


Kol ateidavo Marga, išvėdinti kambario arba atpasakoti žurnalo 

„Bild“ antraščių. Jo žvilgsnis užkliuvo už pakrypusios krūvelės kny- 
gų, „Reclam“ leidyklos ir kitų minkštais viršeliais, kaip juokinga, 
kai kurių knygų beveik visų puslapių kampai buvo užlenkti, bet 
kokią prasmę praradę skirtukai, nuvertėję per savo gausumą. 

Dvi savaites buvau laimingas, nelyg dievai pagyvenau. Ko dar 
man trokšti? 


— Tau šalta? Juk tu nemiegi! — Virš jo palinko mėsingas Margos 
veidas. 

— Aš nieko nesakiau. 

— Gal atnešti dar vieną antklodę? 

Johanseris papurtė galvą ir išskėtė pirštus, lyg norėdamas nu- 
baidyti nuo lovos Margos šešėlį. Pirštai buvo labai suglebę ir be- 
kraujai. Kai gniaužė juos į kumščius, atrodė, lyg delnuose būtų 
stiprios spyruoklės. 

Staiga Konradas tapo ketverių metų. Prie lovos sėdėjo Edvina. 

— Sakyk, kad nenori! Kad tvirtai pasiryžai! 

— Taip, aš tvirtai pasiryžau. 

— Kad šiąnakt nečiurinsi į lovą! 

— Kad šiąnakt nečiurinsiu į lovą. 

— Sakyk garsiau! Kad ir kaimynai girdėtų! 

— Kad aš šiąnakt. .. 

— Garsiau! 

— ...nečiurinsiu.... 


— GARSIAU! 


— Konradai, ar girdi mane? 

Jis pažiūrėjo į blyškiai mėlynas Margos akis, pilnas smulkučių 
raudonų siūlelių — raudonų siūlelių, jis nusijuokė. 

— Ko juokiesi? 

— Viskas gerai. Ak, prašau... 

— Kas gi? 

— Atleisk! 

Konradas apkabino tetą, kuri neteko pusiausvyros ir vienu ke- 


liu turėjo atsiremti į lovos kraštą. Jis tvirtai laikė ją glėbyje, dar 

kartą sumurmėjo: „Atsiprašau“, ji paklausė, už ką gi jis, dėl Dievo 
meilės, atsiprašo, jis ir pats nežinojo, bent jau negalėjo išreikšti 
žodžiais. 

Kai Marga susirūpinusiu veidu išėjo iš kambario, Johanseris 
pirmą kartą po trisdešimties valandų atsikėlė ir išlindo į balkoną. 
Lauke dar kaip tik buvo šviesu. Pusė dešimtos vakaro. Johanseris 
nusišlapino nuo balkono ant guobos, čiurlenimą nustelbė lietus. 
Kaimynai būtų galėję jį stebėti. Jam buvo vis tiek, nors ir jautė, 
kad, tiesą sakant, jam neturėtų būti vis tiek. Dabar jau tikrai ne. 

Gyvenvietėje įsižiebė vis daugiau ir daugiau žiburių. Upė dar 
buvo matyti kaip juoda juosta, bet vandens jau beveik negalėjai 
atskirti nuo krantų. Neoninės šviesos geležinkelio stoties aikštėje 
maišėsi su paskutine dienos šviesa ir sudarė magišką melsvą pil- 
kumą, blausią, tarytum savaime žioruojančią. 

Pora šikšnosparnių. Pora žmonių. Jie, jei nestovėjo prie gatvės 
žibinto, pamažu tirpo tamsoje. Johanseris pakerėtas stebėjo, kaip 
daiktai darėsi vis labiau neapčiuopiami, kai kur siluetai tapo visiš- 
kai nematomi, o ten, kur krito šviesa, kai kurie šešėliai panėšėjo į 
paliktus kamuolius. Kasnaktiniai fenomenai, kuriais Johanseris 
žavėjosi, lyg jie būtų kažkas nepaprasta. Akmeninės balkono grin- 
dys buvo drėgnos ir vėsios, ir atrodė, kad jos vibruoja. Taip tęsėsi 
tol, kol Johanseris suvokė, jog jį krečia šaltis ir jo kojų pirštai 
mėšlungiškai susitraukė, jog dreba jo kūnas, o ne žemė. Taip smar- 
kiai buvo įsigilinęs į sambrėškį. 

Johanseris vieną po kito trynė padus į blauzdas ir stovėjo pasi- 
lenkęs virš sodo, niūniavo ir klausėsi, kaip šniokščia lietus. 

Bet kuriuo momentu į kambarį galėjo įžengti šeimyna, kad drau- 
ge palinkėtų labos nakties. Johanseris neryžtingai atsiplėšė ir nu- 
ėjo gulti. 

Visos mintys baigėsi iš pažiūros banalia išvada: Reikia gyventi. 
Besąlygiškai, nes — taip paprastai jis lig šiol nedrįso formuluoti — 
viskas geriau už nebūtį. Nes jis su visu ryžtingumu buvo prisirišęs 
prie šio gyvenimo likučio, prie šios saugoti išgabentos, jau tik nuo 
vienos akimirkos priklausiusios egzistencijos. Nes jis, aiškiai kaip 


niekada ligi šiol, mylėjo save ir buvo pasiruošęs save ginti. 

Tos nakties sapnas buvo ramus. 

Rusvi paukščiai kilo iš žolės idealizuotame sode, pilname baltų 
suolų ir statulėlių. Iš žemės kyšojo užgesę, nudegę fakelai, o ant 
pievos nuo jų buvo prilašėję raudono vaško. Viskas rodė, jog prieš 
kelias valandas šioje vietoje vyko šventė. Tą liudijo ir išmestos 
popierinės lėkštutės, ir iki pusės nugertos taurės bei buteliai. O 
danguje blaškėsi paukščių būrys. 

Atrodė, kad sapną galima paaiškinti logiškai ir paprastai, dėjė 
vu*, dėl to neverta kvaršinti sau galvos. Gluminančiai paslaptin- 
ga liko viena fono detalė, ties kuria trumpai fokusavosi sapnas. 
Kilimas. Kilimas, kuris suvyniotas gulėjo prie Artemidės kojų. 
Kilimas buvo ypatingas tik tuo, kad panėšėjo į kilimą iš vaka- 
rykščio sapno. Visų pirma: toks kilimas iš tiesų buvo. Johanse- 
ris matė jį Somnambelės bute, tiesiai prieš jos lovą, tą jis atsi- 
minė. Pigus, mašina austas gaminys, kuriam nepriskirsi jokios 


ypatingos reikšmės. 


* Jau matyta (pranc. ). 

16 


(regužės 27-osios rytą, prieš pusę dešimtos, Konradas nusilei- 
do į virtuvę ir leidosi Margos įvertinamas. Termometro testą jis 
išlaikė puikiai — 36,9 “C. Dar buvo likę pusė sekmadieninio pyra- 
go; Konradas, lyg norėdamas pademonstruoti esąs sveikas, iš kar- 
to įsidėjo į lėkštę du gabalus, be to, jis iš tiesų jautėsi alkanas. 
Rudolfas pylė kavą. Marga lupo apelsinus ir ištiesė visiems į skil- 
teles padalintus vaisius. 

— Būčiau žinojusi, kad nusileisi, būčiau padengusi kambaryje! 
Atleisk už netvarką! Gal greitai galėsime kraustytis į lauką! 

Virtuvės apšviestumas mainėsi. Lauke stiprūs šiaurrytiniai vė- 
jai ginė iš slėnio kamuolinius debesis. Konradui patiko siauras ir 
kietas kampinis suolas, taip pat patiko sėdėti prie pusės metro 
pločio palangės. 

— Ar Benas jaukiai įsikūrė? 

Marga šypsodamasi linktelėjo. Konradas taip pat nusišypsojo. 
Iš jo paties lūpų klausimas jam skambėjo keistai. Marga papasa- 
kojo, jog Benediktas visą savaitgalį praleidęs namie, o to nebuvę 
jau daugelį mėnesių. 

— Ar jis pasikvietė draugų? 

Marga papurtė galvą, o jos šypseną pakeitė begarsis atodūsis. 
Kad niekas neatėjo aplankyti Benedikto, labiausiai stebino pačią 
Margą, juk abi paskutines dienas ji tvirtai tikėjo, jog susipažins su 
kai kuriais jo draugais. Šeštadienį ji iki vidurnakčio stovėjo mie- 
gamajame prie lango ir stebėjo prieigą prie sodo namelio, taip 


pat svarstė, kaip turėtų reaguoti, jei pasirodytų toji mergaitė. Taip 

berymant, jai vėl paaiškėjo, kaip mažai ji žino apie savo sūnų, o 
kadangi širdies gilumoje Marga suvokė, jog pati dėl to kalta, nes 
per daug kišosi, jos sielvartas dar padidėjo. Šis prieštaravimas ją 
graužė. Konradas, žinoma, tam nepritartų, šitam rymojimui prie 
lango, tiesą sakant, taip ir yra... 

— Gal jis tau ką pasakojo? 

— Apie ką? 

— Ak, pamaniau — gal... — Marga nebaigė sakinio, daugiau ne- 
norėjo prisipažinti nieko nežinanti. 

Konradas, pradedant vardu, būtų galėjęs kai ką papasakoti apie 
Beritą; taip pat ir tai, kad, anot jos žodžių, vaikinas apskritai netu- 
rėjo draugų. Jis neturėjo teisės išdrįsti atskleisti tetai ką nors iš 
šio pokalbio, tačiau pagalbos prašantis, vilčių kupinas jos veidas 
aiškiai rodė, kokia dėkinga ji būtų už bet kokią informaciją. O jos 
dėkingumas, tuo Konradas neabejojo, tiesiogiai reikštųsi tolimes- 
niu pakantumu. Pakantumas. Šnipelio paslaugos. Blausi šviesa, 
plaukiantys debesys. Staiga, akies mirksniu, Konradas viską išvy- 
do nepaprastai ryškiai, iki kraštutinumo, tvaiką ir idilę, virtuvę 
kaip iš lėlių namelio ir jos teikiamą saugumą, išvydo visą dėmesį 
Benediktui tik kaip dalį seniai ir visiškai sąmoningai sudaryto su- 
sitarimo, grubiau pasakius: sandėrio. 

Kažkoks sunkumas ir liūdesys suspaudė krūtinę, atsisveikini- 
mo nuotaika, o kartu ir jo baimė, lyg niekas nebūtų išties neat- 
šaukiama, bet viskas galėtų tapti neatšaukiama, bet kurią sekun- 
dę, nuo kokio nors žodžio, gesto, žvilgsnio. Jei kas šią akimirką 
būtų paklausęs: „Ar važiuosi dieniniu traukiniu?“ — Konradas būtų 
atsakęs: „Taip“, — ir atsinešęs lagaminą. Skrandis, kuris seniai, net 
paskutinėmis dienomis, jo nevargino, mausdamas susitraukė ir 
tvinkčiojo nuo rūgšties. 

— Jau pusė metų, kai jis nesako man „mama“, tik „motin“, štai 
tau pavyzdys, ir neturiu kaip prieštarauti, nors labai norėčiau. 

— Tai vadinkitės vardais. 

— Eik jau! Taip neišeina, ir to aš visai nenoriu. 

Marga plovė indus. Prijuostė dengė storas kojas, išsiplėtusias 


venas — o Rudolfas nuėjo prie numirėlių radijo; kavos kvapas, 

aprasojusios plytelės, lietaus lašų žaismas ant langų, padalintų į 
keturias dalis. Konradas išpūtė žandus, įveikė skausmą, išspūdino 
iš namų ir nusileido į gyvenvietę. Kaip viskas absurdiška ir bjau- 


ru... Virš tunelio spindėjo vaivorykštė, dulksna liovėsi. 


Sėdėti prie upės. Gimnazistai grūdasi į priemiestinius trauki- 
nius, sveriasi pro vagonų langus, mojuoja. Praplaukia baidarės. 
Žvejys, už penkiasdešimties metrų pasroviui, mauna kažką ant 
kabliuko. Zvimbia ritė. Retsykiais kas nors vaikštinėdamas pa- 
krante stabteli, apžiūri plastmasinio kibirėlio turinį, palinki sėk- 


mės. Žvejys nereaguoja. Atšlaitė drėgna ir pilna masalo. 


Prekybinėje gatvėje. ,Latmano elektros prekės“. Spontaniškai 
IS B49 SE P P 
perkamas radijas, stereo, nešiojamas. Maitinimas: šešios mažos 
baterijos kas trisdešimt veikimo valandų. 
J ų 


Vėliau tai paskelbiama kontrapriemone numeris vienas. 


Tyli muzika. Mocartas, „Sinfonia Concertante“* Es-dur, K 364, 
antra dalis, Andante. 


Kontrapriemonė numeris du. 


Popietė. Su sunkiu aparatu užsuka į pašto užeigą. Žvilgteli į 
laikraštį: | 

(dpa) Tokijuje siautėja kelnaičių grobikas. Fasitaikė mažiausiai tryli- 
ka atvejų, kai nusikaltėlis ar nusikaltėliai vidury gatvės moterims nuo 
kūno nuplėšė apatinius baltinius. Už nešiotus moteriškus baltinius Ja- 
ponijos fetišistai moka didžiules sumas. 

— Ką tu pasakytum, jei likčiau čia visam laikui? 

Ana: 

— Pasakyčiau labai ačiū! 

Skamba negailestingai. Kelis kartus per salę šnirpšdamas per- 
eina Vinhartas. Mirusiųjų nuotraukos ant sienos: daugybė akių 
porų, kurias blogai slepia uniformos. Ana man draudžia įjungti 


radiją, ji nemėgsta klasikinės muzikos. 


* Koncertinė simfonija (it. ). 

— Sakyk, o kur tu iš tikrųjų gyveni? 
Prajunku. Ji timpteli lūpą, pavėlavusi atneša antrą bokalą alaus. 


Ant vejos juostos vynuogyno papėdėje. Įtarimas, kad kažkas 
stebi, skauda sprandą nuo nuolatinio žvilgčiojimo per pečius. Uolų 
masyvas pilnas žėruolių, stati kino siena. Hindemitas kaip kon- 
trapriemonė netinka. Nenoras grįžti į klausimų namelį. Po gam- 
tos reikalo suplėšoma servetėlė. 

PS.: Ligustrų gyvatvorę jau išvalė. Kas? Pieva šnara nuo akių 
obuolių. 


Kai Johanseris, kaip tik vakarienei, įžengė į namus, priemenėje 
susidūrė su Benediktu. 

— Ką čia turi? 

Vaikinas pasižiūrėjo į radiją, suraukė kaktą ir pašnairavo že- 
myn. Atrodė, kad jam knieti kažką pasakyti, jis braukė pirštais sau 
per plaukus, kuriuos, prasidėjus mokslui, vėl tepdavo geliu. Pas- 
kui peštelėjo pusbrolį už rankovės ir nusitempė jį kiek tolėliau 
nuo virtuvės, kad Marga negalėtų klausytis. 

— Hei, gal gali man pamėtėti dar penkiasdešimtinę? 

Konradas, kuris baiminosi kito klausimo, atsiduso su paleng- 
vėjimu. Benediktui atodūsis turėjo pasigirsti kaip nervingas šno- 
pavimas. 

— O ar ruošiesi kada grąžinti? Kam tau tiek pinigų? 

— Aišku, grąžinsiu! Per vasaros atostogas eisiu uždarbiauti, tada 
ir atsiųsiu! 

— Galimas daiktas, bet dabar man pačiam reikia. Ką tik nusi- 
pirkau radiją. 

Tiesą sakant, Konradas norėjo nesismulkindamas duoti Bene- 
diktui banknotą, tik prisiminė ketinęs pirma pasitaikiusia proga 
jam ką nors atsakyti ir pažiūrėti, kas bus. 

— Hei, ar nečiulbėjai, kad atsivežei visą krūvą atostoginių? 

Siaubas, kaip tiksliai jis pakartojo Johanserio prieš mėnesį pa- 


sakytą sakinį. 

— Deja! Baigta! Šiandien nieko nebus. Nesu tau avinėlis, ku- 
riam pasipurčius pinigai byra. 

Benediktas sudejavo, pliaukštelėjo delnais sau per šonus, pra- 
lėkė pro Konradą ir išdūmė pro duris, visą vakarą jo nebuvo na- 
mie, tik prieš vidurnaktį grįžo į sodo namelį. Konradas žymiai 
anksčiau nuėjo į kambarį, iš karto po vakarienės, atsisėdo balko- 
ne ir klausėsi muzikos. Be to, gėrė barolą, kurį, susukęs į piltuvėlį 
skiautę kartono, perpylė į butelį nuo vyšnių sulčių. Netrukus jam 
ėjosi palyginti gerai. 

19 
J uodojoje knygoje 


Jai užkopęs aukščiau vynuogynų, traukdavai kairėn, pro šlaunis 
jau siekiančių javų laukus, gerus penkis kilometrus į pietryčius, 
palei Yberachą ir Geizingo kaimelį, tai prieidavai kilometrinio plo- 
čio mišraus miško žiedą. Jame, paskelbta gamtosaugos drausti- 
niu, plytėjo Yberacho žemapelkė, apskritimo formos lyguma, nela- 
bai didelė, apeinama per trisdešimt minučių. Siauras takelis, dažnai 
užžėlęs, vedė per mėlynių ir šeivamedžių krūmus. Aukšti beržai su- 
po durpinių samanų priaugusius švylius, prie jų šliejosi gluosniai ir 
laukiniai šermukšniai. Juostoje tarp miško pakraščio ir pelkės augo 
augalai nuostabiais pavadinimais: plaučiažolė ir drugio dobilas, bur- 
bulis ir raudoklė, puošnusis gvazdikas ir gegužraibė. 

Johanseris apmaudavo, kad taip vėlai ir tik per atsitiktinumą 
sužinojo apie šią vietą; apie ją bevalgant tarp kitko užsiminė Mar- 
ga. Iki šio žavaus gamtos kampelio atvykėliai atsibelsdavo labai 
retai, o vietiniai nevertino jo taip, kaip derėtų. Taigi čia beveik 
niekada nesutikdavai žmogaus. 

Eiti per pelkę nebuvo galima, būtum iki kelių įsmukęs į maurų 
prižėlusius akivarus ir patekęs dėlėms į nasrus. Oras buvo drėg- 
nas, perdien jis smarkiai įkaisdavo, o naktį taip pat smarkiai at- 
vėsdavo, net vasarą temperatūra kartais nukrisdavo arti nulio. 'Ta- 
da daugybė negyvų, grybo apimtų kerų švytėdavo tamsoje fosfo- 
rine šviesa, įtikinamiausia priežastis, kodėl pelkę nuo seno laikė 
kraupia ir Odino laikais joje skandindavo nusikaltėlius. 

Johanseris vadino augalus gražiais arba neišvaizdžiais, jam į 


galvą atėjo aukščiau suminėti pavadinimai, prisimintos roman- 

tinių gamtos aprašymų nuotrupos, tačiau jis nebūtų galėjęs pa- 
sakyti, kokie augalai jais įvardyti. Bet tai nieko nereiškė — taigi 
tas violetinis augalėlis su spurgais buvo drugio dobilas, o ana 
kukli gėlelė greta jo, rausva, kodėl ji negalėtų būti laukinis per- 
lelis? Johanseris taip pat nesugebėjo skirti įprastų ir jau retai 
tepasitaikančių paukščių balsų, juodieji strazdai ir zylės priklausė 
tai pačiai kategorijai, kaip ir dirvinis sėjikas, mažoji krakšlė ir 
geltonoji kielė. Sparnuočiai, čiulbuonėlių pogrupis. Kokia ypa- 
tinga ši vieta, Johanseris suvokė iš jos įvairovės, žiūrėjo į skrajo- 
jančius smaragdinius ir žydrus laumžirgius, į mėlynus ir ugnias- 
palvius drugius ir jautėsi atsidūręs pasakiškoje, nuo laiko tėk- 
mės nepriklausančioje vietoje, kokios, jo nuomone, jau negalėjo 
būti, kuri ir toliau atrodė siurrealistiška ir kažkokia pramanyta. 

Geltoni ir violetiniai vilkdalgiai, kuriuos Johanseris galėjo — 
išimtis — įvardyti tiksliai, jam patiko labiausiai iš visų gėlių. Aki- 
mirką jis ketino priskinti puokštę Anai. Anai, kuri taip keistai 
atšiauriai reagavo į jo norą likti. Kuo ilgiau jis apie tai galvojo, 
tuo daugiau reikšmės — gerąja prasme — teikė jos laikysenai. 
Įtikinėjo save, jog jos elgesį galima paaiškinti tik slaptu prielan- 
kumu. Vilkdalgiams davė ramybę, bet ne todėl, kad jie saugo- 
mi, — to Johanseris nė nežinojo, — o vien dėl to, kad paties 
skintą puokštę sunku atskirti nuo pirktos parduotuvėje, taigi ji 
nebūtų niekuo ypatinga. 

Čia kur nors gulėti ir per amžius sapnuoti, kulkos skylė kakto- 
je, kad nereikėtų akių, nereikėtų aplinkinių kelių. 

Johanseris du kartus apėjo aplink pelkę, skynė žemuoges ir ret- 
sykiais švelniai tapšnodavo kiekvieną beržo kamieną it aklą ir kur- 
čią draugą, kurį reikia nedelsiant padrąsinti. Medžiai nuolaidžiai 
sutiko šiuos broliavimosi gestus. 

Rojus. Toks jis turėjo būti, kai žaltys dar nebuvo praradęs rankų 
ir kojų. O obuolys kaip žiedas kabėjo ant šakos. 

Šaltinis. Atspindys. Iškreiptas krintančios šviesos ir raibuliuo- 
jančio vandens, primenantis griežtą, į tėvą panašų vyrą, vyresnį, 
daug vyresnį, nei buvo tėvas paskutiniais gyvenimo metais. Liū- 


liuojantis upelio čiurlenimas. Viskas aplinkui tapo nerealu. Pro 

lapijos stogą Johanseris žvelgė į dangų. Kažkam, sako, rūpi iš- 
tempti jį iš Čia, į kaltinamųjų suolą, tai nesvarbu ir juokinga. Paki- 
lo paukščiai. Svyruojančios viršūnės susiliejo su plaukiančiais de- 
besimis, jų judėjimas hipnotizavo. 

Feromoniniai spąstai dar kovojo su kinivarpomis. Visiškai ne- 
tikėtai Johanseris atrado trobą, už penkiasdešimties metrų nuo 
kelio, proskyna vietoj vestibiulio, tarp bukų ir kėnių. Skandalin- 
ga, kad gyvenamasis pastatas išniekino tokią vietovę. Smalsumo 
pagautas, Johanseris artinosi prie gremėzdiško rąstų namo, prie 
kurio užrakintų durų, palinkęs į priekį, ant taburetės sėdėjo žmo- 
gus, jis pakėlė akis ir ėmė karštligiškai mostaguoti rankomis. Jo 
grubiai tašytas veidas buvo pilkas kaip drabužiai, kuriuos dėvėjo, 
šiurkščios vilnonės kelnės, sunešiota megzta liemenė. Senis. Be 
paliovos mostagavo, atsistojo, nenatūraliai išsitempė ir neprielan- 
kiai purtė galvą: 

— Nešdinkis! 

Johanseris nė akimirkos nesijautė įsibrovėlis, priešingai, jautė- 
si it būtų viršesnis, turįs teisę pasidomėti, kodėl vyriškis čia. 

— Muziejus uždarytas! — Kimus, drebantis balsas. 

Senis atsitraukė žingsnį verandos link, staiga, lyg niekuo dėtas, 
nusuko akis į šoną. 

— Aš tik noriu kai ko paklausti! 

— Taip, taip! Visi nori paklausti. Nešdinkis! 

Troba, didesnė nei girininko pašiūrė, tą rodė mūrinis kami- 
nas, atidžiau pažiūrėjus, atrodė suręsta tvirtai ir tvarkingai. Ply- 
šiai tarp rąstų užglaistyti panašia į cementą mase, langinės su- 
stiprintos plačiais geležiniais vyriais. Plokščias stogas uždengtas 
toliu ir sukniedytas su pieštuko storio atbrailomis. Johanseris 
sustojo priešais senį, kuris buvo siaura krūtine ir daugių dau- 
giausia metro šešiasdešimt penkių centimetrų ūgio, ir laukė. 
Paprasčiausiai laukė, nors senis bukai spoksojo į šalį ir nenorėjo 
leistis į jokias kalbas. Johanseris niūniavo improvizuotas daine- 
les, jo žvilgsnis klaidžiojo po dulkes. Vyriškis galėjo būti septy- 
niasdešimties arba dar senesnis; po megzta liemene vilkėjo ankš- 
tus baltus marškinius su plačiais senamadiškais atvartais. Jam 


ant krūtinės galėjai matyti duobutę. 

— Sakiau, muziejus uždarytas! 

— Kas per muziejus? 

— Uždaryta. Nešdinkis! 

Senis žengė dar vieną žingsnį atatupstas. Kai jis stovėjo tarpdu- 
ryje, plačiai išsižergęs, lyg avėtų ne sandalais, o jojiko auliniais — 
atrodė visai ne iškaršęs, veikiau raumeningas ir labai smarkus. 
Senio galva buvo maža ir apvali, prie jos prilipę baltutėliai plau- 
kai, netvarkingi, trumpomis cezariškomis garbanomis. Primerk- 
tos akys, pilkos ar mėlynos, šešėlyje neatskirsi, derėjo prie siaurų 
lūpų ir drėbtos, bet mažos nosies, juokinga virtusios valdininkijos 
simbolis, kuris, kol nebuvo sukiužęs ir tapęs karikatūra, galėjo 
atrodyti nuožmiai. Jo fizionomija tuo pat metu linksmino ir bau- 
gino, bet kad senis galėtų kelti kokią nors grėsmę, Johanseriui 
nedingtelėjo nė iš tolo, nors jis mėgo mąstyti kaip filme ir grei- 
čiau pagalvodavo apie neįtikėtinus nei apie įprastinius dalykus. 
Vėliau jis stebėjosi, kokia dvasios ramybė ir koks tvirtumas jį bu- 
vo užvaldę, ir dar tokioje nuošalioje vietoje. 

— Mokestį. Už pelkę reikia mokėti mokestį! 

Johanseris pasikuitė savo kelnių kišenėse, ieškodamas smul- 
kių, kad galėtų atkišti seniui. Šis be jokios priežasties stvėrė storą 
lazdą, plačiai atsivėdėjo ir tvojo Johanseriui per kelius, tikrai būtų 
pataikęs, jei šis paskutinę sekundės dalelę nebūtų spėjęs išsisukti. 

— Mes nedirbame. Ar nešdinsies pagaliau? 

— Atsargiai, žmogau! Nes tuoj nusuksiu sprandą! 

Priešingai nei tikėtasi, senis iš karto nuleido lazdą ir spoksojo 
taip išsigandęs, kad norom nenorom kėlė užuojautą. 

— Taip, jūs tai padarysit! Jūs tai padarysit! — padrikai niurnėjo 
jis. — Juk mes nedirbame! 

Johanseris nežinojo, ką sakyti. Jo mąstymas visiškai atsiskyrė 
nuo kūno, jis jautėsi svetimas lyg veidrodyje, tarytum nelokali- 
Zuojamame sapne. Be to, pats to nesuvokdamas, be perstojo 
šypsojosi. Toks elgesys, matyt, labai glumino senį. Jis numetė 
lazdą. 

— Už ką pats nori mane mušti? Aš nevietinis ir užklydau atsi- 
tiktinai. Kuomi tamsta mane kaltini? 


Senoviški, per apsvaigimą Johanseriui išsprūdę žodžiai padarė 


202 HELMUT KRAUSSER 


įspūdį, senis žemai nusilenkė. Iš dabar jau verksmingai drebančių 
lūpų be atokvėpio ir pauzių veržėsi sakiniai: 

— Atsitiktinai! Jūs tik taip sakote! Juk čia niekas neužklysta atsi- 
tiktinai. Dabar aš jus pažinau, bet neatrodo, kad jūs jau žinotu- 
mėte, ir aš nieko negaliu padaryti, tik kartoti ir kartoti, kad užda- 
ryta, suprantate! 

Johanseris parodė tuščius delnus, senis reagavo smarkiu, ki- 
miu juoku: 

— Tai jūs ne iš kaimo? 

Johanseris atsakė, jog jis atvykęs į svečius, bet ketinąs likti il- 
gesnį laiką. 

— Žinoma! Visi to nori. Likti čia! Niekas nenori iškeliauti ana- 
pus. Kad tik ne! Visi priešinasi. Žirafos turi ilgą kaklą. Gulbės taip 
pat. Kai kurios žirafos laiko save gulbėmis, pabrėžia savo ilgus 
kaklus grandinėmis ir diademomis, bet jos tik žirafos, iš tikrųjų 
jas reikėtų vadinti ne žirafomis, o godžiomis beždžionėmis. Prisi- 
rišusios prie šios žemės. Ar jūs atleistas nuo mokesčio? Pala, to- 
kio aukšto svečio taip niekas neklausia. Bet jūs per anksti atvyko- 
te. Mes nedirbame. 

Šio balso skambesys, čia šelmiškas, čia isteriškas, nuolatos kai- 
taliojosi — beprotybė, Johanseris tuo neabejojo, ir vis dėlto jis 
atidžiai klausėsi senio, svėrė kiekvieną žodį, stovėjo kaip apžavė- 
tas ir nė nemėgino spūdinti šalin. 

— O kas čia per muziejus? Kada jis dirba? 

— O, muziejus puikus! Bet ne dabar. Čia nėra išimčių, jums 
irgi, o ne, net ir meistrui. Muziejus labai puikus. Jame pilna viso- 
kiausių daiktų. Turime šio bei to. Aš gerai prižiūriu, veikia visi 
mechanizmai, mieste taip pat, aš labai norėjau pasišnekučiuoti su 
kokiu nors meistru, dalykiškai pakalbėti ir pasidalinti patirtimi, 
bet jūs atėjote per anksti, aš nepasiruošęs. Kodėl jūs išvykote iš 
miesto? Tas bjaurybė turėjo įsižeisti. Užklupote mane nepasiruo- 
šusį. Neklausinėkite. Jūs dar per mažai žinote. Mokestį! Už pelkę 
reikia mokėti mokestį! 

— Norite pinigų? Turiu šiek tiek. 

— Ak, pinigų? Ne, ne... Ateikite vėliau... Dar per anksti. Aš 
jus stebėjau, kai buvote pasilenkęs prie vilkdalgių, ne, ne, jų ge- 

riau nelieskite. Laikas kol kas žaisliukas, ar ne? Metras, kilogra- 
mas, valanda. Kol kas taip. Aš laikausi taisyklių, net su jumis. 

Šių žodžių prasmė buvo nelabai suvokiama, bet jie turėjo kaž- 
ką, kas sujaudino Johanserio sielą, užgavo ją aršiausia šio veiks- 
mažodžio prasme. 

Senis atžariai apsigręžė ir dingo troboje, tik mostelėjo apgai- 
lestaudamas. Sugirgždėjo brūžuojamas medis, matyt, senis užstū- 
mė sunkų skląstį. Gegutės kukavimas. Tyla. Johanseris numetė į 
verandą penkias markes ir, visą ilgą kelią paskendęs mintyse, kiū- 
tino atgalios, į Acherio slėnį. O kas gi, tiesą sakant, įvyko — jam 
pagrasino lazda, sugadino rojų — keista, net žinojimas, kad jį ste- 
bėjo, nežadino keršto troškimo. Senis buvo beprotis, todėl iš jo 
nebuvo galima reikalauti satisfakcijos, taigi reikalas tapo papras- 
tas ir pakenčiamas. Vis dėlto jo beprotybė niekada iš tikrųjų ne- 
virto grynomis nesąmonėmis; šiaip ar taip, Johanseris pripažino, 
jog jautėsi pakerėtas, nors šios būsenos niekaip nepajėgė raciona- 
liai pagrįsti. Jį apėmusius įkyrumą ir norą išsikalbėti buvo leng- 
viau paaiškinti — išsipasakoti bepročiui galų gale yra visiškai ne- 
įpareigojantis dalykas; gali bet ką sakyti ir tam tikru požiūriu už 
tai neatsakyti, turi prieš save gyvą žmogų, kuris pajėgia reaguoti į 
tavo žodžius ir kurio, kaip išpažinties instancijos, nereikia nei rimtu 


laikyti, nei bijoti. 

P aklausta, ar žinanti ką apie keistuolį atsiskyrėlį, ten aukštai, 
Yberacho pelkėje, Marga kilstelėjo antakius ir atsakė neigiamai. 
Tai gamtosaugos draustinis, ten niekas neturįs teisės gyventi. Vė- 
liau, supažindinta su susitikimo detalėmis, ji ėmė tvirtinti miglo- 
tai prisimenanti, jog kitados vis dėlto girdėjusi apie šitą „Žiežu- 
lį“ — taip Marga pavadino senį. 

— Ar tu su juo kalbėjai? 

— Šiek tiek. Apie gulbes ir žirafas. 

Marga minkė tešlą obuolių pyragui, prakaitavo ir trynė prakai- 
tą atgalia ranka. 

— Taip? Na, gerai, kad įspėjai, tikrai greitai tenai neisiu. Tavimi 
dėta, būčiau nežmoniškai išsigandusi. 

— Jis neatrodė labai pavojingas. 

— Gal jis ir nepavojingas, nieko nesakau, aišku, jis nepavojin- 
gas, kitaip jo ten nepakęstų. Draustiniu pelkę paskelbė tik prieš 
trejus metus, gali būti, kad jį paprasčiausiai paliko ten, kur gyve- 
no. Bet mane vis tiek stebina. Žinai, anksčiau būčiau sakiusi, kad 
tokiems vieta prieglaudoje. Bet šiandien, kai aš pati sena, tai at- 
sargiau galvoju, siaubingai bijau, kad kada pačiai netektų krausty- 
tis į prieglaudą. Jei Rudžio nebebūtų, o Benas mane... — Marga 
užsikirto ir įnirtingai papurtė galvą, paskui labai smarkiais jude- 
siais iškočiojo tešlą ir sudėjo į ją obuolių skilteles. — Bet viskas 


bus gerai. Benas pasitaisė. 

Tai, kas nepasakyta, ėmė slėgti per daug sunkiai, to negalėjai 
nei užgniaužti, nei atidėlioti. | 

— Tetulyte, mums reikia atvirai pašnekėti! Man labai svarbu, 
kad tu nemeluotum. 

Marga sustingo, linktelėjo ir nekantraudama pažvelgė į jį. 

— Ar aš jums našta? 

— Tu mums — našta? Bet ne, visai ne, kas tau šovė į galvą? — Ji 
apsimetė išsigandusi ir tučtuojau paklausė, ar kas nors, kuris nors, 
davęs dingstį tokiam spėjimui. 

— Ak, kur jau ten, tai tik... Aš Čia jau visą mėnesį ir... — Kon- 
radas delsė. 

Marga čiuptelėjo jam už alkūnės: 

— Juk man smagu, kad tau čia patinka. 

— Žinai — aš turiu nemalonumų. .. 

— Dangau, dėl ko gi? 

— Nemalonumų institute. Tiesą sakant, aš norėčiau... pasiieš- 
koti kitos vietos, nes, nesvarbu, ten esama šiokių tokių nesutari- 
mų, pašaliniams sunku paaiškinti, na, pakeisti vietą savaime ne- 
būtų sudėtinga, tik... mane siaubas ima nuo viso šito lia lia lia, 
kuris bus su tuo susijęs. Man tai ligą varo. 

— Kažką panašaus mes ir galvojome. 

— Ko gero, todėl mane ir kolapsas ištiko, aš manau, ne tiek nuo 
karščio ir darbo, kiek... viskas ganėtinai bjauru, net nenoriu apie 
tai šnekėti, mano šefas... mes negalime vienas kito... 

— Taip blogai? 

— Labiausiai norėčiau pasiieškoti darbo pietuose, iš kur nebū- 
tų toli iki jūsų, kokios nors docento vietos, ją būtų įmanoma gau- 
ti. Be didelių problemų. 

— Juk tai būtų nuostabu! 

— Tikriausiai, tik — iš pradžių turiu išsiaiškinti, apgalvoti visas 
pasekmes, galų gale juk yra dar ir mano žmona! Mudviejų reika- 
lai, labai atvirai šnekant, beviltiški, kaip sakiau, taip jau kartais 
susideda, bet kuriuo atveju... 


— Kas? 

— Mielai pabūčiau dar kelias dienas, man kiek daugiau paaiškė- 
tų, tai yra, jei aš jums iš tikrųjų netrukdau... 

Marga tvirčiau suspaudė Konradui alkūnę. Jos veidas priartėjo 
prie jo veido per kelis centimetrus. 

— Kiekviena diena, kurią čia būni, yra palaima šiems namams, 
patikėk manim! O dabar, kai padarėme vietos! Beje! — Marga pra- 
šneko greičiau ir paleido Konrado ranką. — Patarimas, kurį man 
davei, tu buvai visiškai teisus! 

— Apie kurį patarimą tu kalbi? 

— Kad aš turiu daugiau apdovanoti Beną už gerus pažymius! 
Jis nebuvo stiprus matematikas, tai aš jam pasakiau, kad kokį 
kartą nepagailėčiau už vienetą penkiasdešimties markių — ir štai, 
žiūrėk! 

Marga nudūmė į svetainę ir grįžo su popieriaus lapu, kurį išdi- 
džiai atkišo Konradui. Logaritminių skaičiavimų kontrolinis dar- 
bas, negausiai taisytas. Buvo matyti daug raudonų kabliukų, o vir- 
šuje, labai didelis, geriausias iš visų pažymių. 

— Nuostabu. 

Konradas paėmė lapą ir priėjo arčiau šviesos. Marga palai- 
mingai išsišiepė ir pradėjo svarstyti, gal šį nepaprastą dalyką ver- 
tėtų nedelsiant pakišti po nosimi ir kaimynei. Konradas nutaisė 
tokį veidą, lyg darbas būtų padaręs jam įspūdį, atidžiai įsižiūrė- 
jo į kiekvieną skaitmenį, tyrinėjo kiekvieną kabliuką, kiekvieną 
ženklą paraštėje, taip pat neįskaitomą mokytojo parašo santrum- 
pą. Jis atsidūrė savo stichijoje. Įgudęs grafologo žvilgsnis tarp 
raudonų ir mėlynų rašmenų iš karto pastebėjo mažulyčius tapa- 
tumus, į kuriuos kiti tikrai niekada nebūtų atkreipę dėmesio. 
Po kelių sekundžių Konradui neliko nė menkiausių abejonių, 
kad šis klasės darbas yra klastotė, tegu ir labai kruopščiai sufab- 
rikuota. Tikslesnei klasifikacijai užteko palyginti du igrekus. 

Konradas tylutėliai švilptelėjo pro dantis: 

— Na, nieko sau! Iš tiesų puiku! 

— Ar ne teisybė? O aš jau baiminausi, kad, paliktas likimo va- 
liai, jis mokykloje sužlugs. 

— Ką tu, ką tu, jis gerai susitvarkė. Už tai jam tikrai šis tas 
priklauso. Paskui aš jį dar būtinai pasveikinsiu. Būk gera, atsiųsk 
man jį į viršų, kai pamatysi. 

Marga linktelėjo, vis dar išsišiepusi. Konradas pakštelėjo jai į 
skruostą, paskutinį kartą pagiriamai perbraukė per popierių ir 
atidavė jį Margai į rankas. 

B uvo vėlu, gerokai po vienuoliktos, Konradas jau nieko nelaukė 
ir pradėjo gerti, kai Benediktas pabeldė ir įėjo į kambarį. 

— "Tu kažko iš manęs norėjai? — paklausė jis dalykiškai, nužvelg- 
damas prie lovos stovintį vyšnių sulčių butelį. 

Konradas, jau nuogas, iki smakro užsitraukė antklodę. 

— Nieko ypatingo. Tik turiu tave pasveikinti su vienetu iš ma- 
tematikos. Švarus darbas! Vargu ar būčiau galėjęs padaryti geriau. 

— "Tu? "Tau gerai einasi matieka? 

— Och, na, taip, aš ne tai turėjau galvoje. Čia tik posakis. Skai- 
čiai man visada atrodė kažkokie metaliniai. Juk nuostabu, kaip 
mažai reikia ženklų sudaryti kodams, kurių pagalba galima apra- 
šyti, norėjau pasakyti, modeliuoti kiekvieną visatos detalę. Pavyz- 
džiui, binarinė sistema... brutaliausia skaičių tironija. Du skait- 
menys, O ir L, sujungti į grandines, imituoja formų įvairovę, įsi- 
skverbia tarp dviejų atomų, akiplėšiška, ar ne? 

— Apie ką tu kalbi? 

— Apie melą. Numeraciją. Žado netekimą, besielį atspaudą... 

— Besielį? O kas gi ta siela? 

— Ką turi galvoje? 

— Na, kai tu taip ramia siela sakai „siela“, — o kas gi tai iš tikrųjų? 

— Kas žino? Gal I, padalintas iš 0. Tai, kas neapibrėžta, ko 
nebegali išreikšti skaičiai. Matematikos figos lapelis. 

— Okay, dar kas nors? — Benediktas nepatenkintas griebė už 
durų rankenos, pasipūtėliškai ignoruodamas, o tai įsiutino Kon- 


radą. 

— Taip, dar kai kas. Dėl užvakar — tu prašei manęs pinigų... 

— Na ir? 

Konradas kyštelėjo ranką į ant grindų gulinčių kelnių kišenę, 
išsitraukė piniginę, kurioje buvo tik pora banknotų (savo milži- 
nišką kompensaciją jis saugojo lagamine), ir parodė Benediktui 
penkiasdešimtinę: 

— Aš apsigalvojau. Imk tuos pinigus, bet, būk geras, pasakyk, 
kam tau tiek daug reikia? 

Vaikinas apsimetė nustebęs, netrukus jam apie lūpas atsirado 
nepatikli išraiška: 

— Argi čia daug? Noriu nusipirkti naujus snykersus*. 

— O kas gi tai? 

— Na, sportbačiai! 

— Tai kodėl nesakai „sportbačiai“ ? 

— Nes kvailai skamba. Be to, aš su jais nesportuosiu. Kuo tau 
nepatinka snykersai? 

— Aš nekalbu angliškai. 

Vaikinas netikėdamas vartaliojo akis: 

— Negali būti! Tu daktaras ir nemoki angliškai? 

— Aš sakiau, kad nekalbu angliškai. Apskritai aš formuluoju 
tiksliai. 

— Nepagavau. 

— Tiek to. — Konradas mostelėjo atgalia ranka sau per petį. — 
Šiaip ar taip, bet tie, kuriais avi, atrodo visai padoriai. 

— Skonio reikalas. 

— Dabar esama tokių su apsauga nuo šoninių smūgių ir integ- 
ruotu tachometru — ar kuo? 

— Pasakojai, kad mėgsti brangias knygas! Na ir? 

Konradas nuleido klausimą negirdomis, iš anksto numatė, kad 
argumentų grandinė bus jam nenaudinga, tad pakreipė pokalbį 
kita linkme: 

— Žinai, kad tavo tėvai turi taupiai verstis. Tavo tėvo pensija ne 


per didžiausia. Jie iš tikrųjų nėra labai pinigingi. 


* Sneakers — sportbačiai (angl. ). 

Tai, ką sakė, Konradui pačiam skambėjo siaubingai senatviškai 
ir moralizuojančiai, bet šią akimirką jis lyg apsėstas troško ką nors 
prikišti savo pusbroliui. 

— Tikra teisybė. O nuo tada, kai tu čia, jie turi verstis dar 
taupiau. 

— Nebūk įžūlus! 

— Aš neįžūlus. Sakei, duosi šlamutį, jei pasakysiu kam. Taigi? 

Konradas ištiesė jam banknotą. Benediktas paėmė jį dviem pirš- 
tais ir sumurmėjo vos girdimą „ačiū“. 

— Kaip sekasi Vakenroderiui? 

— Jis berods miręs. Čia jau greičiau mano tėvo kompetencija. 

Konradas neatsakė nieko. Jo lūpos susiaurėjo. Benedikto sar- 
kazmas, dėl to Konradas jį pateisino, kilo iš būtinosios ginties, 
bendraujant su motina, kuri it kalbanti mašina nesiliaudama žarstė 
patarimus; Konradas iki šiol suteikė pusbroliui didelį kreditą, ir 
ne tik finansinį. Bet dabar, kai Benediktas įsikraustė į sodo name- 
lį, kai Marga jau kelias savaites nedavė jokios dingsties draskyti 
akis, Konrado supratingumas baigėsi. Be to, jo dvasinė nuotaika 
nebuvo tokia, kad galėtų tolerantiškai ir išdidžiai žiūrėti į piktava- 
liškumą. Į kiekvieną, kad ir tokį menką, išpuolį jis reagavo kele- 
riopai rimčiau, nei vertėjo. Benediktas pastebėjo įtūžį Konrado 
akyse ir pakeitė toną: 

— Hei, aš perskaičiau pirmą skyrių, okay? Paprasčiausiai ne ma- 
no dalykas. Jei tau labai patinka, prašau! Niekas nedraudžia. Gal- 
būt, gal pagalvojai kada apie tai, aš, kai 7-me koridoriuje privarau 
iki trisdešimto lygio, jaučiu tą patį kaip ir tu, kai skaitai kažkokius 
senus eilėraščius. 

— Gerai. Baikim. 

Planai, kuriuos kažkada puoselėjo dėl Benedikto, kažin kur li- 
kę juokingi skutai; ko gero, apie vaikiną buvo galima tiek mažai 
sužinoti todėl, kad daugiau ir nebuvo ko sužinoti, nes jo egzisten- 
cija banali ir be jokios paslapties. 

— Hei, aš perskaitysiu tą knygą iki galo, žinau, pažadėjau. Gal 
toliau bus geriau, sakyčiau, pavadinimas gana linksmas. .. 


— Erziniesi, ar ne? 

— Hei... 

— Ir kodėl tu kiekvieną sakinį būtinai pradedi šituo kvailu „hei“? 
Kam to reikia? 

Vaikinas nutilo ir primerkė akis. Tai nebuvo priešiška grimasa, 
bet vis dėlto pašaipaus nesusigaudymo išraiška, be ambicijų min- 
timis įsigilinti į savo pašnekovą. Konradui praėjo ūpas kalbėti. 

Balta tuštuma, it ligoninės palatoje; atėjo laikas pažvelgti į vy- 
ną, į žėrintį raudonį, atėjo laikas žaisti šešėliams ir Žaisti su savimi 
pačiu, laikas svaiguliui arba svaigalams, nuo kurių viskas darėsi 
pakenčiama. Ta šalta halogeninė šviesa, ją reikėtų pakeisti kita, 
šiltesne, o gal pakabinti dar ir spalvotų lempučių girliandą, oran- 
žinių, žalių ir raudonų, priešais langą į balkoną... 

— Žmogau, man galvoje netelpa, kaip ilgai tu čia riogsai. Juk čia 
žiauriai nyku, nors stauk! 

— Taip manai? 

— Nevaidink, gi pats kitados išmovei! 

— Taip. Šiandien labai mielai keisčiausi su tavimi vietomis. 

— Nepagaunu! 

Vaikinas pasikrapštė dešinę ausį ir, ką radęs, nuspriegė tolyn. 

Tyla tarp sakinių, vis ilgesnė ir ilgesnė, pasiekė tokį laipsnį, kai 
grėsė lūžti kiekvienas žodis. 

Atrodė, kad Benediktas apie kažką galvoja, pamiršęs vietą ir 
laiką. Jis nė nebandė išeiti iš kambario, nors jau kelias minutes 
joks garsas, net kostelėjimas, nepertraukė tylos. 

Tada, visiškai nelauktai, Benediktas pasilenkė prie radijo, iš pa- 
žiūros abejingai perbraukė per klavišus. Pažvelgė į pusbrolį iš šo- 
no ir paklausė, labai savotišku, pusiau liūdnu, pusiau neperpran- 
tamu balsu: 


— Tu niekada neišvažiuosi, ar ne? 


Konradas, išžiota burna, perkreiptomis lūpomis, tyliai atsi- 
duso. Jis nujautė šį klausimą, tūkstantį kartų jo laukė ir apmąstė 
jį, ir vis dėlto dabar klausimas užklupo jį bejėgį. Konradas pa- 
šnairavo žemyn, vengdamas žiūrėti Benediktui į akis. Šmėstelė- 


jo mintis atvirai išdėstyti savo beviltišką padėtį. Bet ir vėl to 

nepadarė, kankinamas baimės, jog Benediktas jį gali įskųsti. Ta- 
čiau į pusbrolio klausimą atsiliepė sąžiningiausiu atsakymu, koks 
tik buvo įmanomas: 

— Nežinau. 

Ką atsakydamas galvojo, galvojo tik pačiais bendriausiais bruo- 
žais, slėpdamas nuo savęs, net pats to beveik nesuvokė ir nežiūrė- 


jo į tai rimtai, bet galvojo apie tai pirmą kartą. 


Kambarys ėmė siūbuoti. 

Erdvėlaivis su stikliniu gaubtu. Virš jo žvaigždės. 

Ant sienų pirmyn ir atgal šokinėjo vabzdžiai, jie laikė subtiliai 
išbalansuotą pusiausvyrą ir neleido laivui apvirsti. Johanseris ne- 
judėjo. Vabzdžiai, išskridę žodžiai, kiekvienas žodis tūkstantis vaiz- 
dinių, it pagal tylų ženklą spiečiumi grįžo jam į galvą. 

Johanseris apsidairė. Matyt, Benediktas kažkada išėjo iš kam- 


bario; ar atsisveikinęs, ar ne? 


Nukreipti akies obuolį iki paties kampo, kad galėtum stebėti 
iškišto savo liežuvio šešėlį. 


Taip praėjo gegužė. 


III KNYGA 


NAMAI 

d bruožai ir drabužiai kiekvieną kartą tokie, kaip žmogaus, 
kurį jis stebi. 

Niekas negali matyti Tanato, o būtų taip, lyg mirštantysis veid- 
rodyje stebėtų savo paties mirtį. Ir tada, sekundės dalelę, veidro- 
dyje išvystų antrą, besišypsantį veidą, padėtą jam ant peties, išvys- 
tų plačiai atmerktas akis, kai jo paties akys užsimerkia amžiams. 

Tanatas saugo portalą, tai jis pats. 

Tie, kuriuos jis praleidžia, jo nepastebi. 

Tanatas mielai būtų jaučiamas, kilimas ar apsiaustas, kas nors 
minkšta, šilta, palydovas. Mielai švelniai užkalbintų kiekvieną, per 
jį žengiantį, daugeliui, baimės ir skausmo sudarkytų, kuždėtų į 
ausį išganymo žodžius. 

Bet jis gali tik stovėti, atviras, ir skaičiuoti, nematoma ribos 


būtybė, ribos, kuri paverčia dainomis laiką. 

P rieš antrą valandą dienos, kai Berita nusirengė, ketindama 
išsimaudyti po dušu, ją užklupo Johanserio skambutis. Jai buvo 
malonu sėdėti ant kilimu išklotų grindų ir klausytis balso žmo- 
gaus, net nenutuokiančio apie jos nuogybę; Berita sulenkė ko- 
jas ir pasisuko taip, kad jos įdegęs kūnas pasirodė pastatomame 
veidrodyje. Dažnai, kai prie telefono būdavo Benis, ji irgi pana- 
šiai stimuliuodavosi, tik beveik niekada, Berita dėl to išsigando, 
tai nejaudino taip, kaip dabar. Ji kurį laiką svarstė, ar nepapasa- 
kojus apie tai Konradui, įsivaizdavo, kaip reaguotų šis kuklus, 
santūrus vyriškis. Jo klausimą, kokia Benio klasės auklėtojo ar 
auklėtojos pavardė, Berita palaikė dingstimi skambučiui, todėl 
pasijuto priblokšta, kai Konradas, sužinojęs tą pavardę, iš karto 
norėjo užbaigti pašnekesį. Banalūs klausimai ir atsakomieji klau- 
simai, niekur nevedantys pokalbio protezai. Į jos puolimą, gal 
būtų galima susitikti vienoje iš Bulbruno kavinukių, Konradas 
atsakė išsisukinėdamas. Kad su ja elgiamasi kaip su mokinuke, 
Beritą vienodai erzino ir traukė. Konradas, įvarytas į kampą, 
nusileido, o kuo aiškiau jis mėgino ją numaldyti, tuo labiau pro- 
vokuojamai skambėjo jo mikčiojančios intonacijos. 
Apsimestinai skubėdamas: „Man jau reikia. — Laikykis!“ — 
Ko jam reikia? Už ko jai laikytis? — Tauškalai! — Konradas pa- 
spruko iš linijos. Beritai praėjo noras žaisti su savimi, ji įkišo į 
aparatūrą grupės „Iote Hosen“ kompaktinį diską, pasuko garso 
reguliatorių dešinėn iki frustracinio futštoko, šoko, kol ėmė 


svaigti galva. 


DVIDEŠIMTO AMŽIAUS AUKSO FONDAS 217 


Kambaryje stovėjo daugybė taurių, pelnytų per ankstyvą jo- 
jikės karjerą; ant sienų kabėjo poluliarizuotos švietėjiškos pre- 
kės: Marko „Mėlynas arklys“, „Pusryčiai ant žolės“, o šalia 
„Gernika“, Berita pagalvojo, kad Konradui tai tikrai patiktų. 
Jai niekada nekilo mintis, jog pusryčius ant žolės galėtų pa- 
veikti bombų kruša. 

Netašytas ir nemeilus Benio kabinėjimasis paskutinėmis savai- 
tėmis ją gerokai nervino; jei Benis būtų elgęsis su ja sumaniau, 
būtų galėjęs kai ką laimėti. Berita siuto nuo šių minčių. Jos nekal- 
tybė Beritai atrodė varginantis reliktas, trūkumas, kurį reikia pa- 
šalinti, tačiau jai vis mažiau norėjosi leisti Beniui sutvarkyti šį rei- 
kalą. Du kartus, jau pačią paskutinę akimirką, Berita jį atstūmė, 
įširdusi dėl jo jausmų šaltumo, dėl jo primygtinio gašlumo, noro 
tik pasidulkinti, pagaliau pasidulkinti ir išlieti sėklą, nė nemėgi- 
nant bent jau suvaidinti ką nors daugiau. Benis išvadino ją dro- 
vuole, o pats tarėsi elgiąsis sąžiningai; nejau jis dabar turįs meluo- 
ti ir apsimetinėti? Šis sudegęs teatras esąs kvailas ir koktus; juk 
galima iš pradžių tai padaryti, po velnių, o jau paskui gerti kavą ir 
žiūrėti toliau. Berita būtų įmaniusi jį apspjauti, kai jis taip sakė, 
paliko jį kaip stovi ir dienų dienas net nepažvelgė jo pusėn. 

Tačiau kai išgaravo jos pasipiktinimas, Berita turėjo pripažinti, 
jog ją žavi tas radikalumas, su kuriuo Benis priešinasi bet kokiai 
meilės romano iliuzijai. Berita nepriklausė prie tų mergaičių, apie 
kurias sukasi minios gerbėjų, bet dėl to nekvaršino sau galvos; į 
bendraamžius mokinius, tarp kurių kursavo tūkstančiai iš filmų 
paimtų suvedžiojimo receptų, ji dažniausiai žiūrėdavo su panie- 
ka. O tai ir buvo priežastis, dėl ko Benis jai atrodė toks įdomus ir 
kitoks nei visi, — kai imdavo apie tai galvoti, nebežinodavo išei- 
ties, ją draskydavo prieštaringi jausmai, o frustracija sukeldavo jai 
tuos rajumo priepuolius, kuriems turėjo dėkoti už savo figūrą. 

Ir staiga pasirodė Konradas. Jo panašumas į Benį elektrizavo 
Beritą. Gerai, jis buvo šešiolika metų vyresnis, dešimčia centi- 
metrų žemesnis, bet jo plikė patiko Beritai žymiai labiau nei su- 
laižyti Benio plaukai, griežtesni Konrado veido bruožai taip pat 


atrodė kur kas patrauklesni, be to, jo nevargino spuogai. Jausti, 


218 HELMUT KRAUSSER 


kad jis ją traukia, — juk jis buvo brandesnis, taip sakant, idealizuo- 
tas savo pusbrolio pakartojimas, — Beritai atrodė suprantama ir 
normalu, dėl to ji nėmaž nesikankino. Antra vertus, Berita manė, 
kad nestilinga taip paprastai, tegu vien lengvabūdiškose mintyse, 
pakeisti vieną kitu du asmenis; ji neišvengiamai priėjo išvadą, jog 
jos santykis su Beniu tik iš tolo primena meilę. Staiga jai vėl kilo 
klausimas, kodėl tada vieną kartą jo neprisileidžia, kas jai kliudo 
atlikti tą defloraciją; galų gale jie vienodai išnaudotų vienas kitą, 
taigi kodėl ne? Ir kodėl jos kūnas sulig kiekviena diena vis labiau 
priešinasi šaltam Benio artumui? 

Nors rėk, ir iš tiesų dušo kabinoje Berita trumpai, šaižiai suri- 
ko. Lig šiol ji rimtai negalvojo ką nors pradėti su Konradu, paga- 
liau jis čia tik svečiuojasi, o dar viską sunkina, o gal net ir užkerta 
kelią amžiaus skirtumas. Taip pat nepanašu, kad Konradui ji labai 
rūpėtų, be to, jis atrodė kiek sukaustytas. 

Kiekvienas iš mūsų, sąmoningai ar nesąmoningai, skirsto 
gyvenimo kelyje sutiktus žmones į tokius, su kuriais norėtų 
miegoti arba nenorėtų, Berita taip pat apie tai pagalvojo, mė- 
gino įsivaizduoti ir susijaudino. Dar ir dabar, nerami ir įtūžu- 
si, jautė savo susijaudinimo atgarsius, pati sau atrodė kaip šliun- 
dra, purtė galvą dėl savęs pačios ir dėl savo beviltiškos padė- 
ties, kurioje sunkiausias dalykas buvo tokie iš pažiūros lengvi 
galimi sprendimai. 

Kodėl aš negalėčiau elgtis kaip kokia nors pritrenkianti merg- 
šė? Kodėl negalėčiau pabadauti, suliesėti ir užsikarti ant kaklo 
kokiam nors vidurio puolėjui? Kas gi man negerai? 

Pusbalsiu ištarti klausimai, po barbenančios vandens čiurkšlės 
priedanga. Ji prisiminė vakardieną, pokalbį su Beniu kieme per 
pertrauką. Ar jo pusbrolis dar čia, tarp kitko pasiteiravo ji, net 
nepaminėjo vardo, kurio, beje, niekada nebuvo ištaręs Benis, jis 
visada šnekėdavo tik apie „tą tipą“. 

— Galima sakyti, — iškošė Benis pro dantis, — tas tipas, matyt, 
prie mūsų prikibo. Jis apskritai nebenori išvažiuoti. 

— Tau jis patinka? — paklausė Berita, o Benis tik nenoromis 


sušnypštė, lyg šia tema jau būtų šimtą kartų diskutuota. 

Ir kam Konradui prireikė ponios Finkės pavardės? Beritai gal- 
va nenešė, ji gailėjosi primygtiniau neiškamantinėjusi Benio, nors, 
ko gero, tada jis būtų užsispyręs, — juk oficialiai tą jo pusbrolį ji 
matė vieną vienintelį kartą, trumpai, lyg ir neleistinai, Benis su ja 
iš karto atsisveikino ir nusiuntė ją namo. 

Kai kuriais klausimais Benis buvo itin savotiškas. Apie savo tė- 
vus, pavyzdžiui, jis, galima sakyti, niekada nešnekėdavo. Vieną sy- 
kį jis netgi griežtai uždraudė kalbėti šia tema, būkite malonūs ir 
neklausinėkite luošio apie jo luošumą, — jis kuo rimčiausiai turė- 
jo galvoje savo tėvus, su brutaliu cinizmu, kurį Berita toleravo ir 
kuris jai netgi darė tam tikrą įspūdį, nors — o gal kaip tik todėl, 
kad — su savo tėvais (kuriuos Benis vėlgi koneveikdavo kaip „su- 
šiktus liberalus“) ji neturėjo beveik jokių problemų. Dėl kažko- 
kios priežasties Berita susidarė nuomonę, kad namuose jį kanki- 
na, galbūt net muša, bent jau tuo būtų galima paaiškinti jo keistą 
būdą. Tai jis visus atstumdavo, vaidindavo vienišąjį keršytoją, tai 
kone nemaloniai stengdavosi įsigyti draugų, ieškodavo kontaktų, 
demonstruodavo savo sugebėjimus, kuo nors girdavosi, šiandien, 
pavyzdžiui, naujais, beprotiškai brangiais sportbačiais, o kartais — 
vienintelė priežastis, dėl ko jo retsykiais klausdavo bent tada, kai 
užsiožiuodavo kompiuteriai, — kažkokiomis retomis žaidimų pro- 
gramomis, kurias buvo nelegaliai persirašęs. Daugelis vadino jį 
vėmalu ir nepriimdavo į savo kompaniją. Kaip tik tai atkreipė 
Beritos dėmesį, suvedė abu keistuolius. Bet kam? 

Šluostydamasi Berita nusprendė, jog jos atvaizdas veidrodyje 
bjaurus ir storas. Pagalvojo, kaip džiugiai skambėjo Konrado bal- 
sas, kai jis pagaliau galėjo padėti ragelį. 

Va tapo karšta, tačiau saulė nekepino negailestingai. Jos spin- 
duliai krito pro permatomą šydą, kuris buvo baltas, kol jo nenu- 
iliuminuotą brangakmenį, pavyzdžiui, linaritą, kuris, jei bent mi- 
limetrą pakreipsi žvilgsnį, sutviska visa savyje sukaupta šviesa. To- 
kią skaisčią mėlynę Johanseris visada siedavo tik su kontrastuo- 
jančiais rapsų laukais, todėl ji jam atrodė nenatūraliai ryški ir ne- 
jauki. Jautėsi stebimas begalinės, visa žinančios akies. Kraštovaizdis, 
į kurį dar neseniai, iš plynaukštės aukštybių, žvelgė kaip į jam 
patikėtą turtą, dabar panėšėjo į kiaurą dieną riogsantį sapno fasa- 
dą, vaizdingas, bet neprieinamas, esantis, bet neapčiuopiamas, o 
pats Johanseris, iš pradžių buvęs žiūrovu, paskui tapęs režisieriu- 
mi, dabar atsidūrė jame kaip aktorius. 

Koks vaidmuo? Koks tekstas? Kur tasai egzaminatorius, prieš 
kurį aš turiu kalbėti? 

Dezorientacija, taip pat spaudimas, jog jis privaląs kažką siūly- 
ti, veikti, jog neturįs teisės bejėgiškai lūkuriuoti, kokį sprendimą 
galų gale priimsianti akis — visi Johanserio sutikti žmonės, vyrai ir 
moterys, užėmė suflerių vietas; tai, ką jie sakė, tapo svarbu ir 
virto didžiulio spektaklio dalimi. 

Liaudiškas vaidinimas, pagalvojo jis įniršęs, kaimiškas farsas, 
panaši turėtų būti „Reality TV“* — kai plaukuose nešiojamos ka- 
meros, o gerklėje — mikrofonai. Aš beprotis, visiškas beprotis. 


Juk negaliu likti čia. 


* Tikroviška televizija (angl. ). 

Pašto užeigos salė išganingai gaubė vėsa it uoloje iškalta slėptu- 
vė. Medis ir akmuo papildė kits kitą, sudėjo patalpoje šešėlius 
nelyginant apmušalus. 

Ana dėvėjo, o tai turėjo kažką reikšti, jau ne savo juodąjį kos- 
tiumėlį, o šviesią suknelę, gausiai išmargintą gėlių vainikais, visa 
tarp baltos ir oranžinės įmanoma spalvų gama. Tikriausiai nau- 
ja, primenanti šeštojo dešimtmečio kirpimą; matyt, šiuo metu 
madoje vyrauja nostalgiškos nuotaikos. Johanseriui tai patiko ir 
jis pasakė Anai komplimentą. Ji nepadėkojo, trenkė jam ant stalo 
alaus bokalą ir karštligiškai brūkštelėjo sau per šonus. Kiekvie- 
nas jos kvėptelėjimas pro įtrauktas lūpas virsdavo garsu; Ana vis 
čiupinėjosi palaidus plaukus. Johanseriui pasirodė, lyg jį aptar- 
nautų tik darydama išimtį, paskutinę akimirką, smuklę tuoj už- 
darys privačiam pobūviui. Tačiau, be jo, salėje sėdėjo dar du 
lankytojai, seni vynuogininkai, kurie šenkučiavosi apie savo sū- 
nus ir jų žmonas. 

— Ar kas atsitiko? — paklausė Johanseris, kai Ana vėl šmėkšte- 
lėjo pro jo stalą, o ji sustojo ir dėbtelėjo į jį tokiu užjaučiančiu 
žvilgsniu, jog Johanseris su džiaugsmu būtų pasislėpęs nuo savo 
klausimo aido. Ranka, kuria kaip tik buvo beimąs ąselę, pradėjo 
drebėti, Johanseris suspaudė ją tarp kelių. 

— O kas galėjo atsitikti? Ar visą laiką turiu tau atsiskaitinėti? 
Turiu su tavimi šnekėtis, taip? Tau patinka mano suknelė, taip? 

Johanseris nesumojo, nei dėl ko kilo ši audra, nei ką atsakyti. 
Norėjo — o kartu bijojo, — kad ji kalbėtų konkrečiau. 

— Atsiprašau — ar aš ką pasakiau, kas... 

— Žinoma! Atsiprašau! Dabar visi taip sako. Gal galėtum mane 
paprasčiausiai... 

Ana nutilo, nusisuko. Abu sėniai, susidomėję, sustingusiais vei- 
dais spoksojo į Johanserį, šis gūžtelėjo pečiais, mėgindamas iš- 
reikšti savo neišmanymą, tikėjosi, kad jie linktelės, mirktelės, kaip 
nors parodys, jog jį supranta. Veidų išraiškos nepakito. 

Ana vėl atsigręžė į jį, staigiu judesiu. Johanseris kažkodėl laukė 
jos akyse ašarų, ir buvo nustebintas tik bjauraus vyptelėjimo. Jo 


neįmanoma apibūdinti, jame vienodai atsispindėjo klasta ir ne- 

viltis, taigi apibūdinti jį vis dėlto galima, neįmanoma tik nusakyti 
jo masto. Atrodė visiškai nenuspėjama, ar kitą akimirką prasidės 
nervų priepuolis, ar tik prasiverš įtūžis dėl ko nors visai banalaus, 
kas jam išsprūdo; Johanseris netgi neatmetė galimybės, kad Ana 
pavargusi mostelės ranka. Jam net nekilo minties, jog jis čia kuo 
nors dėtas. 

Ana parodė į kieman vedantį koridorių: 

— Gal norėtum vieną kartą pasitarnauti? 

Tai sakydama, ji abiem rankomis įsirėmė į stalo kraštą. Jos plo- 
ni pirštai baigėsi nevykusiais nagais, raudonais kaip avietės, su mė- 
lynu atspalviu. Atrodė pigiai, nederėjo prie suknelės ir neatitiko 
jos būdo, tiksliau tariant, įvaizdžio, kurį apie jos būdą buvo susi- 
daręs Johanseris. Laukdama atsakymo, Ana pakreipė galvą, plau- 
kų sruogos nuvilnijo jai per skruostus, o barbenantys pirštų ga- 
liukai priminė bangų žaismą. Šviesos atspindžiai ant nagų lako, 
nekantrus glissando. 

— Mielai, — atsakė Johanseris ir žiūrėjo, kaip atsileido jos vei- 
das, kaip ji papūtė lūpas, kaip ūmiai atsistūmė nuo stalo ir at- 
metė plaukus atgal. Tokių Anos judesių jis nebuvo matęs, tur- 
būt pozos, gerai išmoktos ir vis dėlto neįtikinančios. Motorika 
slapto arsenalo, kuris visada ištraukiamas tada, kai reikia už- 
maskuoti kažką nauja, neįprasta. Anos gyvenime, matyt, įvyko 
permaina, be abejonės. 

Johanseris, nujausdamas pažeminimą, su daug kuo susitaikė, 
kad galėtų daugiau sužinoti; profilaktiškai pasiryžęs aukotis, pa- 
stūmė alaus stiklą į stalo vidurį ir kaip pavyzdį prisiminė gilia- 
vandenės pinties šaltakraujiškumą, troško, jis nusiteikė itin pom- 
pastiškai, priimti pažeminimą nusižeminęs, kaip ir dera mylin- 
čiajam. 

— Ką daryti? 

— Kieme stovi nauja siunta, o Vinharto, po paraliais, nėra. Ar 
padėsi man įgabenti statines? 

Johanseris linktelėjo ir išsekė paskui Aną į kiemą. Ten, medi- 
nio sandėliuko šešėlyje, stovėjo penkios metalinės 100 litrų stati- 


nės iš Doitelsdorfo Krongoldo alaus daryklos, Johanseris turėjo 

jas apversti ir nuridenti į virtuvę, o iš ten krovininiu keltuvu nu- 
leisti į rūsį ir prijungti prie tekinimo įvadų. Pažeminimas atrodė 
saikingas ir pakenčiamas; tai nebuvo pernelyg sunkus darbas, an- 
tra vertus, jis sugaišo keturiasdešimt penkias minutes. 

Pati Ana nepridėjo rankos, tam buvo — nauja suknelė, nevykę 
nagai — suprantamų priežasčių. Apskritai pažeminimas mažo su- 
lig kiekviena minute, tikriausiai tik chimera, tikriausiai Ana pa- 
prasčiausiai labai džiaugėsi, kad galės toliau prekiauti ir nereikės 
terliotis. Alaus atsargas iš tiesų reikėjo skubiai papildyti, o ar- 
kliažmogio nebuvo nei girdėti, nei regėti. 

Be to, kaip kad būdamas virtualiai įgudęs, sugalvoji nebaigtai 
situacijai visokiausių įmanomų tęsinių, jis netgi leido išsiskleisti 
vaizduotei — Ana ieškojusi progos likti su juo viena, apkabinti jį 
rūsio tamsoje, atsegti suknelę arba pareikalauti paramos — dėl šio 
bei to ir ano... 

Ana tik du kartus trumpai dirstelėjo, netarė nė žodžio ir, pa- 
mačiusi, kad viskas einasi kaip sviestu patepta, tučtuojau apsigrę- 
žė, net nesiteikė bent iš mandagumo šyptelėti į rekrūtus paimtam 
svečiui. Klientai jos tikrai per smarkiai nevargino, kas iš bėdos 
būtų galėję pateisinti jos elgesį. Galbūt — Johanseris karštligiškai 
ieškojo palankaus paaiškinimo — ji bijojo, kad bet kurią akimirką 
gali grįžti Vinhartas ir neteisingai įvertinti šią situaciją? Bet šypte- 
lėti, trumpai, dėkingai šyptelėti. .. 

Per keturiasdešimt penkias minutes Johanseris išgyveno prieš- 
taringiausių jausmų gamą. Jei Ana, kaip paprastai, būtų nusitei- 
kusi melancholiškai, gerai, tiksliau sakant, negerai, — bet jis būtų 
supratęs, viską suvertęs jam nežinomoms priežastims. Bet dabar, 
kai jis jau beveik baigė, kai jų žvilgsniai vėl susidūrė ir Johanseris 
vėl išvydo tik šaltį, aroganciją ir daugių daugiausia įžūlų skruostų 
truktelėjimą, jis turėjo pasijusti nusivylęs, prisipažinti paniekin- 
tas. Jau pagalvojo palikti penktąjį elnią tysoti ant netašytų akme- 
nų grindinio ir pabėgti; jo įtūžis virto fiziniu skausmu, einančiu iš 
skrandžio ir apimančiu visą kūną. Vis dėlto, beveik mazochistiš- 
kai užsimojęs ištverti, kėlikliu pakėlė į liftą ir paskutinę statinę, 
pritvirtino ją plieniniais gnybtais ir paleido variklį. 

Pro virtuvės duris įžengė Vinhartas. Galingas, su pilku kostiu- 
mu, kaklas dar platesnis už galvą. Viena ranka žaidė laikrodžio 
grandinėle, dešiniojo bato kulnas klapsėjo į akmenines grindis. 

— Aha! — subliuvo Vinhartas, priversdamas Johanserį apsisukti. 

Šis, išsigandęs it sugautas vagis, sustingo pasilenkęs ir baugščiai 
sušnabždėjo: 

— Laba diena. 

Ana vingur vingur nuvinguriavo pro Kentaurą į virtuvę, uždėjo 
vieną ranką jam ant peties, kita atsainiai, sukryžiavusi kojas, atsi- 
rėmė į durų staktą. 

— Jis būtinai norėjo pasitarnauti! — pusiau pasakė, pusiau nusi- 
juokė ji. — Dabar galima jį paleisti. 

— Nuostabu! — sududeno Vinhartas. — Gal jis greit pradės pas 
mus dirbti? Pagalbiniu? Ką manai? Kiek nupiepęs, a ne? Bet, man- 
ding, labai uolus! 

Johanseris nepratarė nė pusės žodžio, nudelbė akis ir norėjo 
praeiti pro juodu, tačiau net nepajudėjo iš vietos ir laukė, kol jam 
duos kelią. 

Vinhartas padaužė per savo raumeningą krūtinę: 

— Bet už tai aš jums dabar skalnas! Ana, atnešk jam, ko jis nori, 
smuklės sąskaita! 

Johanseris smarkiai nurijo. Įtūžis ir nesmagumas atėmė jam 
žadą. Širdis degė neapykanta, neapykanta abiem, jis troško šautu- 
vo, kad galėtų prasiskinti kelią. 

Galop, po kankinančios amžinybės, arkliažmogis apsisuko; Ana 
išdidžiai nutipeno paskui jį prie bufeto. Johanseris pasinaudojo 
akimirka ir pralenkė juodu salėje. 

— Deja, turiu eiti, — sukuždėjo jis, įbedęs akis į žemę. 

— Gaila! — beveik unisonu suriko Vinhartas ir Ana, Kentauras 
nusikvatojo, ji sukrizeho, abu vynuogininkai nesijuokė, bet jų gelsvi 
veidai, kupini pašaipos, sužiuro į Johanserį, kuris pradūmė pro 


juos, drebėdamas ir užgniaužęs kvapą, kol atsidūrė lauke. 

i vakarienės. 

Pirmoji mintis įžengus į kambarį: odšunis, pašautas, kriokia 
savo kraujyje. 

Užrakintas lagaminas buvo pastumtas, parverstas, O gal net ir 
numestas. 

Tai negalėjo būti labai seniai. Bala, raudonai žaižaruojanti ir 
stipriai kvepianti, dar nebuvo įsisunkusi į dirbtinio pluošto kili- 
mą; laikoma savo pačios paviršiaus įtempimo, skysto reljefo, ji 
per milimetrą buvo iškilusi nuo grindų. Vidury balos gulėjo Jo- 
hanserio lagaminas, o apie lagaminą šokinėjo klausimai, išžioję 
nasrus, gagenantys mėsėdžiai klausimai-nykštukai. Kas čia buvo? 
Kada? Kodėl? Kaip? 

Johanseris priblokštas uždarė duris, užgulė jas visu kūno 
svoriu. 

Kas čia buvo? Marga į jo kambarį visada užeidavo tik priešpiet. 
Dabar, apie pusę dešimtos vakaro, kaip tik leidosi saulė. Jei čia 
buvo Benediktas — ko jis norėjo? Ką jis tikėjosi rasti lagamine? 
Pinigų? Lagamine iš tiesų buvo krūva pinigų, netgi milžiniška su- 
ma, tik negalimas daiktas, kad jis apie tai ką nors būtų žinojęs. 
Klausimas: Kad ir kas tai būtų padaręs — ar tas žmogus sąmonin- 
gai ketino sudaužyti butelį? Tokiu atveju jis turėjo žinoti, kad la- 
gamine esama butelių. Jei lagaminą papurtysi prie pat ausies, iš- 
girsi, kaip skambteli susidauždamas stiklas, šito niekada neįma- 
noma visiškai išvengti, net ir tada, jei, kaip ir šiuokart, buteliai 


suvynioti į rankšluosčius — pora vietų vis tiek lieka neapsaugotos 

ir išsiduoda. Šiaip ar taip, tada lagaminą reikėtų pakratyti smar- 
kiau — o kam, dėl Dievo meilės, šautų į galvą tikrinti lagamino 
turinį purtant ir klausantis? Tai atrodo neteisinga. 

Lieka klausimas, ar žalos darytojas pastebėjo balą? Klausimas 
nėra beprasmis; tikrai užtrunka valandžiukę, kol skystis pro odos 
siūles prasisunkia į išorę. Tiesą sakant, skystis iš viso neturėtų 
prasisunkti, bet oda jau sena ir kai kuriose vietose, ypač apati- 
niuose kampuose, sutrūkinėjusi arba prazulinta. 

Ko gero, tai Benediktas, nors ir Margos negalima visiškai at- 
mesti. Jis bandė šniukštinėti ir, nusivylęs, kad lagaminas užrakin- 
tas, spyrė į jį arba jį trenkė, galbūt paslapčia vildamasis ką nors 
sudaužyti, o galbūt ir nieko negalvodamas. Šiaip ar taip, sukėlė 
triukšmą. Tačiau žmogus, įsliūkinęs į kito kambarį, tokiame na- 
me, kur sienos turi ausis, turėtų vengti triukšmo. 

Konradas atsinešė iš vonios kalnus tualetinio popieriaus, valė 
balą ir mėgino nuslėpti vyno kvapą. (Dar laimė, kad geriu ne bal- 
tąjį, tas dvokia daug labiau.) Iš rūsio, kur jau seniai pats viską 
galėjo imti iš atsargų spintos, atsinešė aviečių sirupo ir keletą cit- 
rinų ir pakeitė sušluostytą balą išmoningai sukomponuota kita 
bala, leido jai valandžiukę įsigerti, kad pasklistų salsvas vaisių kva- 
pas. Po kiek laiko suabejojo, ko čia vargsta. Be kita ko, pagalvojo 
Johanseris, juk aš visiškai galėčiau patvirtinti, jog lagamine buvo 
vynas, kodėl gi ne? Butelaitis kokio nors gero vyno iš šių vietų, 
dovana Katrinai. Ko aš čia plūkiuosi? 

Faktas, kad kažkas buvo mano kambaryje ir mėgino tikrinti 
mano turtą. Faktas? Ar jis iš tiesų nenuginčijamas? Marga galėjo 
užmiršti kokį nors valymo skudurą, gal galėjo prabėgomis dar kartą 
pavalyti sučiurusią, jos akimis, aišku, purviną lagamino odą, juk ji 
dažniausiai eina per pasaulį valydama. Tokiu atveju ji jau seniai 
būtų pas mane atėjusi ir pasakiusi: k klausyk, aš sudaužiau stik- 
lą tavo lagamine... tikiuosi, ten nebuvo kas nors vertinga?“ Taip 
ar panašiai būtų jį užkalbinusi, sąžinės graužatis ir garbingumas, 
sumišę su smalsumu. 

O gal teisybė neįtikėtina? Kartais buteliai dūžta praktiškai sa- 


vaime, kai per daug suspausti, tai pasitaiko retai, bet pasitaiko. 

Man taip vieną kartą atsitiko perkant, citrininis Atano vynas staiga 
išsipylė ant šaligatvio, o džiuto krepšyje gulėjo į dvi dalis padalin- 
tas, lyg pjaute perpjautas butelis, beveik be šukių. O kaip čia? 
Šukės šukelės. 

Konradas nuleido įmirkusį tualetinį popierių į tam skirtą angą, 
kruopščiai apžiūrėjo vonios grindis, ar nelikę lašų, ir klausėsi, ar 
nesugirgždės laiptai. Marga ir Rudolfas dar sėdėjo apačioje prie 
televizoriaus. Vakaro šviesa, lūžtanti aviečių sirupe... tokios pa- 
čios spalvos kaip Anos nagai. Pigu. Nuostabiai gražu. 

Johanseris išėjo į balkoną ir, kaip ir kiekvieną vakarą, mėgavosi 
sambrėškiu, stebėjo kaimą pro lauko žiūroną, kurį buvo pasisko- 
linęs iš Rudolio. 

Žmonės, siluetai, šešėlių dėmės, visų sava istorija, visi dingsta 
naktyje. 

Sakysiu, apverčiau butelį sirupo, labai apgailestauju. Ant mūro 
atbrailos voliojasi katė. Atradusi balą, Marga nieku gyvu nepaliktų 
jos neiššluosčiusi. Ji daug ką įstengtų padaryti, bet šito tikrai ne. 
Dangau, kaip ilgai kvaršinu sau galvą dėl šito mėšlo! Juk tai absur- 
diška! Ko gero, vien todėl tiek daug galvoju apie šitą sudužusį 
butelį, kad nereikėtų... 

Popietės įvykiai, bjauri valanda pašto užeigoje — dabar Konra- 
das džiaugėsi, kad nepabėgo, netaręs nė žodžio, kaip apsijuokęs 
vaikas. O aš ir vėl ten nueisiu. Ana manęs nemėgsta. Gaila. Bet 
aptarnauti ji ir toliau mane aptarnaus, aš būsiu klientas, o klien- 
tas moka pinigus ir neridena per virtuvę statinių. Kitą kartą pa- 
prasčiausiai pasakysiu: Ne. Žiūrėti į ją žiūrėsiu ir daugiau nedary- 
siu nieko neleistina — matysim, ar Vinhartas išmes mane lauk ir 
už ką. Taip, turiu netgi greitai tenai nueiti, kuo greičiau, jau rytoj. 
Vaidinsiu, lyg nieko neįvyko, galbūt net paklausiu, kur mano ne- 
mokamas alus. Tikrai. Būsiu šaltas, šaltas kaip Ana. O gal ji jau 
mėgina įsijausti į smuklininkės vaidmenį? Mokosi savo naujų pa- 
reigų? Su džiugiu prasimušėlio žiaurumu? Gal keršija visiems, kurie 
kitados į ją spoksojo, nuo kurių akių negalėjo pasislėpti ? 

Spoksojau į ją, spoksojau vogčia, galimas daiktas, nepakanka- 


mai vogčia. Bet aš ją mylėjau. Dar tebemyliu. Dėl visko kaltas tik 

Vinhartas. Bet aš neturėčiau nė menkiausios teisės jį pašalinti. 
Ana vertina tai, ką jis siūlo. Aš jai nepatinku, o pasiūlyti jau irgi 
nieko negalėčiau. Apie mane neverta nė kalbėti. 

Konradas nuliūdo pagalvojęs, kad meilės dalykuose niekada dau- 
giau nebegalės — kaip čia pasakius — būti veiksnus, niekada daugiau 
negalės kam nors ką nors duoti, išskyrus save patį. Tai graži ir 
svarbi galios forma — aprūpinti mylimą žmogų, išvaduoti jį, išpirk- 
ti iš piniginių rūpesčių — dabar tai suvokiu. Vėlu. 

Dar turiu trisdešimt tūkstančių vienetų gerų vokiškų pinigų, 
vertinamų visame pasaulyje, ką su jais veikti? Afrikoje jų užtektų 
dešimt kartų ilgiau nei čia. Kodėl aš netraukiu į Afriką? Aliaską? 
Indoneziją? Kodėl aš mieliau čia visiems traukau nervus? 

Johanseris susirangė pintoje kėdėje, paglostė guobą ir pasinėrė 
į fantastines vizijas: kaip kirstų valstybių sienas, nakčia, per žalią 
niekieno žemę, kaip sėstų į laivą kokioje nors įtartinoje uosto 
vietovėje, slapta suderėjęs, už siaubingą kainą, užsisvajojo, vaiz- 
duodamasis esąs ieškomas nusikaltėlis, žinoma, jis nešiotų tam- 
sius akinius, įsigytų padirbtus pasus, cha, visa tai atrodė be galo 
neįtikėtina ir juokinga — pavyzdžiui, apžiūrinėti padirbtą pasą, men- 
kutės klaidelės badytų jam akis, ir kaip tik jis būtų priverstas mo- 
kėti pinigus kokiam nors diletantui, kur nors kokioje nors tam- 
sioje smuklėje Marselyje arba Alžyre, toli nuo savo kalbos, nepri- 
klausydamas tai šaliai, į kurią bėga, kokia ji bebūtų... 

Konradas nuėjo miegoti ir prisitraukė lagaminą. Pora lig šiol 
neišpakuotų knygų buvo aptaškytos vynu, dabar pradėjo skaityti 
jas visas, su didžiuliu, į neviltį panašiu troškimu, kad vynas tap- 


tų krauju. 

V auką, vėlyvą popietę stovėjusį prie jos nuomojamo buto Ybe- 
rache, ponia Finkė tarėsi iš kažkur pažįstanti. Stebėjo jį pro aku- 
tę; žalias kaip samanos švarkas darė jį panašų į draudimo agentą, 
o Sibila Finkė, anglų kalbos ir istorijos studienratė*, ramybę mė- 
go kur kas labiau nei žmones. Svetimo žmogaus apsilankymas, iš 
anksto nepranešus, kėlė jai kone panišką baimę, nors tai nebuvo 
pagrįsta jokiu lemtingu įvykiu. 

Po dviejų ilgų pertraukų mįslingasis vyriškis paskambino trečią 
sykį, galų gale ponia Finkė pasidavė jo atkaklumui ir atidarė du- 
ris, visą laiką ištiesusi ranką taip, kad galėtų pasiekti elektros šoko 
prietaisą. Johanseris prisistatė kaip Benedikto Henleino pusbro- 
lis. Žinoma, pagalvojo ji, iš karto patikėjusi Johanseriu, panašu- 
mas nekėlė jokių abejonių. Vis dėlto šiaip ji nebūtų jo įleidusi; 
mokytoja mirtinai nekentė bendrauti su teisę auklėti turinčiais 
asmenimis ne per savo nuolatines priėmimo valandas. Šiuo atve- 
ju ji padarė išimtį; gal, sugaišus dabar, nereikės gaišti vėliau. Dėl 
kažkokios priežasties Benedikto tėvai per visus šiuos mokslo me- 
tus nedalyvavo nė viename tėvų susirinkime, dėl ko mokytoja, 
viena vertus, džiaugėsi — motušė Henlein, ta pasibaisėtina neužsi- 
čiaupianti moteriškė, mala žiaunomis kaip kastanjetėmis, klausi- 
nėja visko po penkis kartus, — antra vertus, ponia Finkė jautėsi 
priversta kaip tik tiems Henleinams parašyti laišką ir pakviesti 
juos ateiti per priėmimo valandas. Tiesą sakant, tą reikėjo pada- 


ryti jau praeitą savaitę. 


* Mokytojo laipsnis vidurinėje mokykloje VFR. (Ver. past.) 

Netvirtais, įmantriai raitytais sakiniais Johanseris paaiškino, jog 
ateityje ketina daugiau užsiimti su vaikinu, kadangi tėvai su juo, 
matyt, nesusidoroja; ir tuo pačiu atsikvėpimu paprašė laikyti ap- 
silankymą inkognito, tai yra geriau neprasitarti apie tai Benedik- 
tui: kaip ji tikriausiai žinanti, pastaruoju metu vaikinas reaguojąs 
gana nepaklusniai. Poniai Finkei tai pasirodė keista, tačiau ji suti- 
ko, nes, iš teisybės, jai buvo visai vis tiek. Dvidešimt treji pedago- 
ginio darbo metai įtikino smulkutę moterį, jog neverta kištis į 
šeimyninius reikalus. Ponia Finkė nejautė neapykantos savo mo- 
kiniams, o šie žiūrėjo į ją taip pat abejingai — lygiosios, ir ponia 
Finkė siekė nuolatos išlaikyti tokią santykių pusiausvyrą. Ji nieka- 
da nebuvo griežta, rašydama pažymius — iš baimės, o mokiniai 
geranoriškai klydo, laikydami tą baimę atlaidumu. 

Johanseris sužinojo mažiau, nei tikėjosi. Kad Benediktas tylus, 
dažnai neatidus mokinys, vienodai inteligentiškas ir tingus, kad iš 
trijų dalykų: vokiečių kalbos, matematikos ir meno, — jam gre- 
siantys penketai ir, jei per būsimą rašomųjų darbų seriją neįvyk- 
siąs stebuklas, jo perkėlimas į kitą klasę esąs iliuzija — Johanseriui 
čia nebuvo nieko stulbinančio, tik mažumėlę dramatiškiau, nei 
tikėjosi. Labiau nustebo ir nusivylė, kai mokytoja nepanoro atsa- 
kyti į tokius klausimus, kaip: su kuo jis bendraująs, kaip į jį žiū- 
rinti klasė. Ji griežtai pareiškė nieko apie tai nenutuokianti, tai 
esanti ne jos sritis, tokie klausimai liudijantys apie pasenusią mo- 
kytojo profesijos sampratą. Jei Benediktas savo elgesiu labiau pa- 
sižymėtų per pamokas, gal būtų galima daryti kokias nors išvadas, 
o dabar... Šiais žodžiais ji mandagiai išprašė Johanserį lauk, ruti- 
niškai patarė daugiau jam padėti papildomai, taip pat, tai nepa- 
kenktų, apsilankyti pas mokyklos psichologą. Johanserio vizitas 
jai kainavo dvidešimt penkias minutes, tačiau ponia Finkė pasiju- 


to iš savo pusės šį reikalą sutvarkiusi. 


Johanseris iš pirmo žvilgsnio teisingai įvertino mokytoją, o 
tam nereikėjo didelių gabumų. Fenotipo klišės: pražilę, į kuodą 
susukti plaukai, iškankintas veidas, akiniai auksiniais rėmeliais, — 


pasmerkė ją išankstinei neigiamai nuomonei, kurios pokalbio 

metu niekas nė trupučio nepakeitė; kiekvienas sakinys, kiekvie- 
nas gestas patvirtino nejučiomis sukilusias asociacijas. Iš teisy- 
bės nieko ypatinga, tik ne Johanseriui. Sakyti, kad išsyk permatė 
tą atstumiančią žmogystą, jam atrodė per daug silpnas žodis, jis 
ją peršvietė rentgeno spinduliais, peršvietė kiekvieną jos sustin- 
gusios sielos kampelį. Bent jau pats taip galvojo, galvojo karštli- 
giškai, drąsindamasis, kaip narkotikų veikiamas žmogus įsivaiz- 
duoja, jog jo jutimai sustiprėjo iki antžmogiško masto. Šis fe- 
nomenas — vieną ar kelis savo jutimo organus suvokti kaip 
hipersensityvius — paskutinėmis savaitėmis Johanseriui pasitai- 
kydavo dažnokai, kiekvieną kartą jis nustebęs džiaugdavosi są- 
monės paaštrėjimu. Tačiau ką tik buvusiu atveju paprasčiausias 
regėjimas ir girdėjimas tapo skausmingu procesu; kaip tik taip 
Johanseris įsivaizdavo, kaip kenčia banginis, kurį tolumoje plau- 
kiančių laivų turbinų ūžesys kamuoja kaip be galo garsus gaus- 
mas. Antra vertus, atsvarą sudarė sąmonės aptemimo fazės, pa- 
našios į vizijas, tik kad paskui Johanseris negalėdavo atsiminti, 
ką jose ir ar iš viso jas regėjęs. Kelios, o kartais ir keliolika mi- 
nučių atrodydavo lyg cenzoriaus užtušuotos. 

Pavargęs nuo ilgos kelionės pėsčiomis ir piktas, kad jau neuž- 
suks į pašto užeigą, tam nebeliko laiko, Johanseris priėjo prie so- 
do namelio. Jo antipatija studienratei pamažu virto lojalumu Be- 
nediktui. Istorija su lagaminu jam jau seniai nebeatrodė tokia bjauri 
kaip vakar vakare; argi vaikinas, tikriausiai tai buvo jis, retrospek- 
tyviai žiūrint, elgėsi ne taip, kaip jis pats? Tik kad užrakintos spin- 
tos neprisidėsi prie ausies ir nepapurtysi kaip lagamino. Kad Be- 
nediktas, aišku, netyčia, sudaužė butelį — žinoma, jam pačiam 
buvo baisiai nesmagu, be to, vaikinas, juk ir taip galima pažiūrėti, 
parodė susidomėjimą savo pusbroliu. 

Johanseriui atrodė niekšinga, kad veikė Benediktui už nuga- 
ros; matyt, apsilankymas pas mokytoją kaip kontrapriemonė buvo 
perdėtas. Johanseris pajuto užuojautą. Nuo gyvai prisimintos bai- 
mės, kad gali tekti kartoti kursą, jis, kaip tik (būtent? Susižadėję 
žodžiai —) jis, pirmūnas, sapnuodavo klaikius sapnus, net jau bai- 


gęs mokyklą. 

Juodųjų strazdų pavakarys, šiltas, kick gelstelėjusios spalvos. 
Dar pusvalandis, kol Marga pašauks valgyti. 

Patenkintas savimi, vėl užsidegęs noru broliautis, Konradas pa- 
beldė į duris. Tai, ką dabar žinojo apie Beno pažymius, teikė jam 
pranašumo, leidžiančio elgtis išdidžiai ir globėjiškai. Konradas kaž- 
kodėl jautėsi tikras, kad per būsimą pokalbį įtampa išsisklaidys, 
lyg burtininko lazdele mostelėjus, iš viso net nereikės pasinaudoti 
gudrumu išgautomis žiniomis. 

Medžio kvapas maišėsi su šviežio lako kvapu. Vykęs statinys, iš 
tiesų čia aš tikrai gerai padariau. Atlapojamos durys. Benediktas, 
vilkintis tik sportinėmis kelnėmis (kažin koks žodis gresia vietoj 
sportinių kelnių?), trumpai kilstelėjo antakius, o paskui visiškai 
be išraiškos įsispoksojo pro lankytojo veidą gatvės link. Konradas 
paklausė, ar galėtų užeiti. Nematė reikalo sugalvoti kokią nors 
dingstį; jam užgniaužė kvapą, kai Benediktas liko stovėti tarpdu- 
ryje, nepasitraukdamas nė per centimetrą. 

Žinoma, jis nežino, kad aš Žinau... Konradas susivaldė, kimus 
kostelėjimas įgarsino virpulį, perbėgusį jam per kūną. Nutaisė mįs- 
lingą, abejingą šypseną, norėjo, kad ji atrodytų kaip užuomina, 
bet taip ir nesulaukė jokio aiškiai matomo poveikio. 

— Ko tau Čia reikia? 

Tarsi pats nežinotų! Nejaugi būtinai turiu pasakyti aiškiai? 

Benediktas nejudėjo iš vietos, ranka tvirtai įsikabinęs laikėsi už 
durų rankenos. 

— Mudviem reikėtų pasišnekėti. Kadangi... 

Konradas užsikirto, jis staiga nebepajėgė pridurti kokios nors 
priežasties ar iš viso ko nors ištarti. Gerklėje įstrigo sunkus gu- 
mulas, plėšiantis žandikaulius. Taip ir stypsojo kaip idiotas, išžio- 
ta burna, kelias sekundes, beveik minutes, ir visą laiką bepras- 
miškai suko ratus rankomis. 

— Tai dėl lagamino, — išlemeno pagaliau, ir visa gera valia — 
demaskuota iliuzija — jį apleido. 

— Kokio lagamino? 

Šunsnukis! Susilaižiusi šiukšlė! 


— Man regis, tu kuo puikiausiai mane supranti... 

Benediktas įsisprendė kumščiais į šonus ir ėmė vartalioti akis, 
lyg jam tai būtų nežmoniškai įkyrėję: 

— Hei, nemalk šūdo, varyk tiesiai. Ko nori? 

Konradas sudvejojo. Arba prieš jį stovėjo apsimetinėjimo meist- 
ras, pajėgiantis nuslopinti bet kokį išdavikišką raumenų truktelė- 
jimą, arba... 

— Tai ar tu vakar nebuvai mano kambaryje? 

Benediktas atlošė galvą, primerkė akis ir taip atmetė klausimą, 
į jį neatsakęs. 

— Tai buvai ar nebuvai? — neatlyžo Konradas, nors, tiesą sa- 
kant, linko tikėti pusbroliu ir jau svarstė iš to kylančias pasek- 
mes. Marga... 

— Ne, nebuvau. Ko dar? 

Dabar Konradui vėl pasirodė įtartina. Kodėl Benediktas savo 
ruožtu nesiteiravo, dėl ko kvočiamas? Ar jam iš tiesų buvo taip 
neįdomu ir jis tik troško, kad jam kuo greičiau duotų ramybę? 
Šiaip ar taip, Konradas suvokė, jog šitaip nėmaž nepasistūmės, 
jog vėl prašovė pro šalį. Konradui, kankinamam netikrumo, neli- 
ko nieko kita, kaip sumurmėti: „Pamiršk“, — apsisukti ir patraukti 
link namo, dar viliantis, kad vaikinas ką nors šūktelės pavymui, 
leis išsišnekėti. 

Trinktelėjo uždaromos durys. 

Iš virtuvės sklido keptos jautienos kvapas, stiprus, šalavijais ir 
čiobreliais pagardintas kvapas. Akimirką Johanseris ketino atsisa- 
kyti vakarienės ir smukti į savo kambarį, jam dingo apetitas. Bet 
paskui pamanė, kad reikia pateisinti vargą, kurį, žinoma, vėlei vargo 


Marga. Ir jo pareigos jausmas virto alkiu. 

6 


Marpa ir Rudolfas jau seniai nesiginčijo. Nuo tam tikro laiko jų 
santuoka tekėjo ramia vaga, beveik be trinties, nebylus buvimas 
šalia, lyg rogių pavažos slystų per ledą, susijusios tarpu savęs ir vis 
dėlto atstu. 

Antstatas, „rogės“, rišančios vertybės: vaikas, namas, sodas, abi- 
pusei naudai sudaryta gyvybės draudimo sutartis, — visa tai, kuo 
išorinio pasaulio prašoma ramybės, — tai buvo virvės, bet ne pan- 
čiai. Būtų buvę paviršutiniška kaltinti juodu beširdyste. Kai rei- 
kėdavo, tarp jųdviejų tvyrodavo ta tarpusavio supratimo forma, 
kuria lengvai suabejojama, nes ji nedemonstruoja veidmainiško 
intereso, kuri mielai atmetama vien todėl, jog nebemato reikalo 
pozuoti dėl aplinkinių susižavėjimo. Kai kas atrodydavo kaip ne- 
apgalvotas grubumas, nors nei vienas, nei kitas taip nemanydavo. 
Taigi nors jiedu ir nebuvo naujas Filemono ir Baukidės* varian- 
tas, erzino vienas kitą kur kas mažiau nei tūla pora, kuriai jie būtų 
buvę tik gąsdinantis pavyzdys. 

Naktį iš birželio 6-os į 7-ą kilo ginčas, iš pradžių prasidėjęs 
prislopintais balsais, jiems gulint šeimyninėje lovoje, ir vis dėlto 
tas ginčas buvo smarkus kaip niekados. 

Rudolfui, lyg apimtam staigios užgaidos, užkliuvo Konrado prie- 
raišumas. Per penkias paskutines savaites jis nė karto apie tai ne- 
kalbėjo, nei pritarė, nei smerkė. Dabar, it su pižama šnekėdamas 


naktiniams marškiniams, tarytum dėl kažko, kas smilktelėjo gal- 


* Graikų mitų herojai, dievobaiminga šeima iš Frigijos, šios poros dievai ne- 


išskyrė ir po mirties. (Vert. past.) 

von prieš pat užsnūstant, Rudolfas pareikalavo aiškumo arba iš 
sūnėno, kiek jis dar ketinąs viešėti, arba iš Margos, kuri turinti 
nustatyti ultimatyvią datą. Rudolfas nepateikė jokių argumentų, 
kietasprandiškai apsiribojo sakiniu, kad nuo tam tikro laiko esą 
begėdiška taip piktnaudžiauti svetingumu, nesvarbu, kad tave la- 
bai kviečia pasilikti. 

Marga išsigando. Iš atsitiktinių kandžių žodžių ji suvokė, jog 
Benediktas priešiškai žiūri į Konrado viešnagę, Dievas žino kodėl. 
Jei dabar Rudolfas stotų Beno pusėn, kiltų nesantaika, Konradas, 
būdamas taktiškas žmogus, vos išgirdęs pirmąją nepasitenkinimo 
gaidelę, susikrautų lagaminą, kad niekam nebūtų našta. 

— Ar tai vėl susiję su kuo nors iš rūsio? 

— Tau tai nebūtų priežastis! — atšovė Rudolfas, pastebimai 
suirZęs. 

— Žinoma, nebūtų! Negalima painioti rūsio ir gyvenimo, girdi? 
Kitaip tapsi kuoktelėjusiu keistuoliu, be to, Konradas nesakė, kad 
dar ilgai ketina čia būti — porą dienų, dabar jam krizė, juk tu viską 
žinai, aš tau viską smulkiai papasakojau, jis sako, kad ieškosi nau- 
jos vietos, čia, pietuose, Viešpatie Dieve, sakyk, kuo jis tau ne- 
įtinka, kodėl tu nori juo atsikratyti. 

— Netvarka. 

— Ojuk jis tavo giminaitis! 

— Užsičiaupk! — Rudolfo balsas skambėjo piktai, tokio Marga 
dar nebuvo girdėjusi, užsispyręs, prieš pat įsiūčio priepuolį. 

Mėnuo švietė silpnai, tamsoje nelabai ką galėjai įžvelgti, tik šį 
ūmų, tūžmingą gestą. Jis nutvilkė Margą it kirtis. 

— Savaitė, skaičiuojant nuo rytdienos! Jei per savaitę jis neišsi- 
nešdins, išgrūsiu jį iš namų. O dabar nė žodžio! Kitaip iš karto, 
dabar pat, einu viršun ir išmetu jį lauk. 

— Bet... 

— Aš tau sakiau! — riktelėjo Rudolfas, dabar jau taip garsiai, jog 
Konradas savo kambaryje jį išgirdo ir pritildė muziką, kad galėtų 
klausytis. 

Rudolfas pašoko iš lovos. Marga, verkdama, bet be žodžių, ap- 


kabino jo kojas, laikė jį visu savo svoriu. Rudolfas pakėlė ranką jai 

suduoti, tačiau sustingo. Per trisdešimt vedybinio gyvenimo metų 
jis nė karto nenaudojo fizinės jėgos, o dabar nedaug trūko. Ru- 
dolfas it suakmenėjęs stovėjo tarp lovos ir durų ir leidosi Margos 
nutempiamas atgal ant paklodės. 

— Savaitė, — patvirtino jis nepermaldaujamu, jokių abejonių 
nepaliekančiu tonu. — Aišku? 

Marga, drebėdama, užsiverkusi ir nepajėgianti ničnieko mąs- 
tyti, linktelėjo, kad užkirstų kelią bet kokiai triukšmingai scenai, 
bet kam, ką galėtų išgirsti Konradas, bet kam, ko paskui nebūtų 
įmanoma pataisyti. Tada paslėpė galvą po dygsniuota antklode. 

— Namuose netvarka, — dar pratarė Rudolfas ir apsisuko ant 
šono. 

Ką jis norėjo tuo pasakyti, Marga nedrįso klausti, ji iš viso dau- 
giau nedrįso nė prasižioti. 

Namuose netvarka? Ir ką gi jis turėjo galvoje? Galgi ne sirupo 
dėmę, juk kiekvienam gali taip atsitikti, o dėmę tikrai galima išva- 
lyti, parinkus tinkamas putas kilimui. .. 

Marga neramiai vartėsi nuo šono ant šono, staiga lova tapo ne- 
žmoniškai didelė ir užėmė visą kambarį. Kaip žmogus, kuris stovi 
prieš plačią, plyną lygumą ir nesiryžta jos pereiti, Marga nenorėjo 
užmigti, bejėgiškai atsiduoti sapnams, be paaiškinimo, be paguo- 
dos. O kai nubudo, atrodė, jog prabėgo vos kelios minutės; iš 
nerimstančio sielvarto ji įsikniaubė veidu į pagalvę. Klausėsi, kaip 
ramiai alsuoja Rudolfas, kambaryje jau buvo šviesu, ir kiekvienas 
Rudolfo kvėptelėjimas skambėjo vis skandalingiau ir baisiau. Nors 
Marga tvirtai susisupo į dygsniuotą antklodę, ją krėtė šaltis, nuo 
sunkumo skaudėjo krūtinę, ji jautė savo išpampusį kūną kaip bjau- 
rų, sudaužytą pėdą ir užsidengė ausis. Žadintuvo tiksėjimas, paukš- 
čių balsai, lygus alsavimas, lovos girgždėjimas, kai virpėjo jos kū- 
nas, O ji, iki kaulų kandžiodama pirštus, stengėsi užgniaužti kūk- 
čiojimą, — visa tai buvo nepakeliama. 

Dešimt minučių prieš įprastinį žadintuvo skambutį (6.45 val.) 
Marga nubloškė antklodę, išsitraukė iš spintos žieminę suknelę ir, 
nė nedirstelėjusi į Rudolfą, nudūmė į vonią. Po karšto vandens 


čiurkšle ji pasijuto geriau, tačiau, beruošiant pusryčius, jai vis tven- 

kėsi ašaros, ir kai Rudolfas įsitaisė prie virtuvės stalo, ji jau nebesi- 
šluostė paplūdusių akių, leido ašaroms tekėti, kol jos pasiekė smakrą. 
Kiekvienas lašas prilygo begarsiam priekaištui, nė vienas neištarė nė 
žodžio. Rudolfas dėjosi abejingas ir ėmė studijuoti skelbimus ben- 
druomenės laikraštyje. Kai Marga pasilenkė virš stalo dėlioti lėkš- 
čių, jis ištiesė jai savo nosinę. Tai nebuvo nei sarkastiškas, nei nuo- 
laidus gestas. Marga suvokė jį kaip raginimą atleisti jam už netaktą; 
tačiau tuo pat metu ultimatumas buvo patvirtintas. Visa tai Marga 
perskaitė nė sekundės netrukusiame žvilgsnyje ir reagavo taip pat 
prieštaringai: atsisakė nosinės, bet sumurmėjo: 

— Tiek jau to. 

Įėjo Benediktas, netrukus po jo Konradas. Marga pilstė kavą. 
Jai drebėjo ranka, tačiau ji susivaldė. Visi tylėjo, niauriai, slogiai 
arba apatiškai, kiekvienas savaip. Konradas kelis sykius mėgino 
plepėti apie šį bei tą, bet jam taip niekas ir neatsiliepė. Marga 
bijojo, kad bet kurią akimirką gali apsižliumbti, o tada tektų aiš- 
kintis dėl savo ašarų, todėl taip pat nepratarė nė žodžio ir bejėgiš- 
kai žiūrėjo, kaip Konradas ima stebėtis tyla. Jis suraukė kaktą ir 
įsispoksojo pro langą. Margai palengvėjo, kai vos po penkių mi- 
nučių (tiek valgoma bandelė) Rudis išėjo iš virtuvės. 

Benediktas tepėsi sumuštinį pertraukai, barstė ant jo, kasdie- 
ninis ritualas, šviežius česnakų laiškus, kuriuos motina kaip ir kasryt 
buvo nuskynusi darže ir patiekusi. Iš užpakalinės kelnių kišenės 
riebaluotais pirštais jis išsitraukė „Reclam“ leidyklos knygelę, nu- 
sišluostė į ją nykštį ir ištiesė Konradui. 

— Tau dar jos reikia? Ar galiu išmesti? 

Marga, kuri kaip tik kraustė nuo stalo indus, pamatė, kaip Kon- 
radui atvipo lūpa, ir sustingo, mėgindama suvokti, kas atsitiko. 

— Ar visą perskaitei? — paklausė Konradas, prispaudęs palapine 
sunertus pirštus prie apatinės lūpos. Jo akys blizgėjo. 

— Perskaičiau. Tikrai nesveikos psichikos. Norėjai mane paer- 
zinti, ar? 

Konradas neatsakė. Pabrėžtinai lėtai pasiėmė knygelę, nuvalė 
ją skiaute laikraštinio popieriaus ir paslėpė marškinių kišenėlėje 
ant krūtinės. 

— Hei, sugižai, ar ką? Manding, tam tipui ne visi namie! Juk tai 
bjauru! Sentimentalūs tauškalai! 

— "Tu taip manai... — Konradas tyliai kostelėjo ir nudelbė akis. 

Benediktas atidarė įsivaizduojamą langinę: 

— Sorry*, jei sudirginau. Bet knyga tikrai trenkta nuo pradžios 
iki galo. Ketinimai gal buvo geri, na, taip, man laikas! 

— Apie ką ten kalbama? — paklausė Marga ir čiupo Benui už 
peties. 

Šis išsisuko nuo jos prisilietimo ir nėrė prie durų. Konradas, 
regis, negirdėjo klausimo, sėdėjo, pasinėręs į savo pirštų palapi- 
nę. Buvo girdėti, kaip žvyruotu taku barška Benedikto dviratis. 
Paskui tyla. 

Marga apsisuko, jai vėl sudrėko akys. Ji pasilenkė virš kriauk- 
lės, veidrodinėje plytelėje matė, koks prislėgtas sėdi prie stalo 
Konradas, spoksantis į tuštumą, įbedęs pirštus į skruostus. 

— Kas tai per knyga? 

Marga neatsigręžė. Konradas krūptelėjo ir išsitiesė. 

— Vakenroderis, — sumurmėjo jis, nežiūrėdamas į Margą. 

— Aš jo nežinau. Ar jis geras? 

— Tavo sūnus sako, kad ne. 

Marga pastebėjo tulžingą, šiurkštų jo balso toną, be to, jis nie- 
kada nešnekėjo apie Beną kaip apie „jos sūnų“, tai skambėjo prie- 
šiškai. Dabar ji visai pasimetė, iš viso nebežinojo, ką galvoti apie 
šį įvykį. 

— Tai dėl ko jūs susikibote? 

Ji apėjo aplink stalą ir paplekšnojo Konradui per kaklą, troško, 
kad jis atsistotų ir taip pat ją apkabintų. 

— Mes nesusikibome. Tai buvo tik, — Konradas stabtelėjo ir 
piktai nusišypsojo, — literatūrinis disputas. .. 

— Bet judu nesutikote vienas su kitu! 

Konradas nubaidė nesančias muses ir ūmai pakeitė temą: 

— Pašnekėkime visai apie ką kita: aš jau taip seniai Čia... Tetu- 


lyte, prašau suprasti mane teisingai, bet kartais man atrodo, jog 


* Atsiprašau (angl. ). 

tu manai, kad aš visiškai neturiu pinigų. Trumpai drūtai, aš norė- 
čiau kiek prisidėti prie šeimos biudžeto. Tada geriau jausčiausi. 

Išgirdusi šiuos žodžius, Marga būtų įmaniusi prasmegti skra- 
džiai, ji manė, kad Konrado pasiūlymą lėmė pasibaisėtina pusry- 
čių nuotaika. Dabar ji jau tikrai neprisivertė ką nors užsiminti 
apie Rudolfo ultimatumą, net mandagiai užšifravusi, nors jautė 
tokią pareigą. 

— Apie tai negali būti nė kalbos, pamiršk tai, tučtuojau! Tu ma- 
ne įžeidi! 

Šį sykį ji veltui mėgino nuslėpti ašaras, jos ritosi nesulaiko- 
mai, o žodžiai įstrigo gerklėje. Konradas pašoko ir paglostė jai 
skruostus: 

— Kas nutiko? 

— Nieko. — Marga papurtė galvą, mėgaudamasi Konrado prisi- 
lytėjimu. 

— Juk nutiko. Sakyk! 

Užuot atsakiusi, ji tik suspaudė lūpas. 

— Ar Benas vėl bjauriai su tavimi elgėsi? 

— Ak, ne, nieko. Aš tik norėčiau... 

— Ko? 

— Kad jūs jau būtumėte artimesni vienas kitam. Bet jei ir judu 
jau pradedate... 

Jai vėl užlūžo balsas. Tiesą sakant, ji norėjo pasiteirauti, ar pas- 
taruoju metu Konradas dėl ko nors nesikivirčijo su Rudolfu, bet 
klausimas jai pasirodė per daug aiškus, Marga būgštavo, kad po to 
teks viską papasakoti ir dar tą pačią dieną ji praras Konradą. Gal- 
būt, svarstė ji, jis dar galėtų kurį laiką pagyventi pašto užeigoje, 
Marga turėjo šiek tiek santaupų, slapčia jam įbruktų apmokėti už 
kambarį, labai mielai. Bet kaip jam pakišti šitą mintį, neužgau- 


nant jo išdidumo? 


Konradas nujautė, kad nuo jo kažkas slepiama, taip pat nu- 
jautė, kad tas kažkas sukasi apie jį. Bet ir nenorėjo to žinoti. Jo 
raginimai pagaliau pasakyti teisybę skambėjo netvirtai ir liovėsi 


per anksti. 

— Tikrai nieko? 

— Ne. Pašnekėkime apie ką nors kita. Ar tu jau daireisi naujos 
vietos? 

Ji anaiptol nešnekėjo apie ką nors kita, Konradas tai matė jai iš 
akių, kurios, mažos ir raudonos, nežiūrėjo į jį. 

— O taip. Išsirašiau mane dominančius adresus, žiūrėsime — 
kada nors šią savaitę manęs laukia pora telefono pokalbių, įdo- 
mu, ką jie man pasiūlys. .. 

Kuo labiau melavo, tuo labiau jam skaudėjo. Sprogte sprogo iš 
įsiūčio ant Benedikto, kuriam vertė dėl visko kaltę. Marga pasi- 
teiravo, ar iš pradžių nereikėtų atsisakyti savo senosios vietos. Ne, 
paskubėjo patikinti Konradas, tai būtų neįprasta ir neprotinga. 
Čiupo rankšluostį, bandydamas gestu nuslėpti savo melagystę, ir, 
šluostydamas indus, šnekėjo iki transo, — kad ketina brangiai par- 
duoti savo kailį, kad tarnyba provincijoje finansiškai reikštų nuos- 
tolius ir tie nuostoliai turėtų būti kaip galima mažesni. Jis vėl pui- 
kavosi savo specialybės žiniomis, stengėsi įkvėpti Margai dar di- 
desnę pagarbą nei lig šiol. Taip pat pasakojo apie Katriną, atskleidė 
intymių dalykų, penėjo Margą savo buvusios egzistencijos detalė- 
mis, kruopščiai dozavo tą peną, šnekėjo tai, ką ji norėjo girdėti, 
bet ne per daug. Kalbėjo dėl savo gyvenimo. Iš tolo kalbėjo apie 


savo gyvenimą. 

I 4555 niekingas pederastas, nors, antra vertus... Šešioli- 
kos metų skirtumas nėra toks didelis, apylinkėje priprastas nuo 
senų laikų, anksčiau jaunuoliai iš pradžių turėdavo ko nors pa- 
siekti, „užgyventi“, susikurti pagrindą. Paskui, beveik keturiasde- 
šimties sulaukę, imdavo į žmonas aštuoniolikmetes nekaltas ave- 
les, o aš, aš guliu šalia šito nuo aistros įraudusio, prakaituojančio 
kūno ir esu šaltas. Vienas pirštas jai uodegoj, kitas jai burnoj, 
galvoju sau: tikrai malonus žmogus, šita Berita (Dieve, kad tik 
nesusijuokčiau), kaip tik tai, ko reikėtų Benediktui. 
Tyrinėdamas Beritos kūną, Johanseris pats sau daugiau panė- 
šėjo į gydytoją nei į meilužį, mieliausiai būtų diagnozavęs: „Viskas 


166 


gerai!“ ir užleidęs savo vietą kitam. Kiekviena minutė, kurią čia 
praleido, buvo sugriežtinta kontrapriemonė, baudimas, nedaly- 
vaujant delinkventui, ne kas kita, ir Johanseris mėgavosi bausme 
tūkstantį kartų labiau nei audringai besiveržiančia mergaite, kuri 
aistringai, su žaviu nepatyrimu laikė jį apkabinusi ir troško tapti 
moterimi. Jis priešinosi. Padaryti galą jos nekaltybei, palikti pėd- 
sakus, pralieti kraują, gamtos klasta, čia buvo kažkas įpareigojan- 
čio, ko lig šiol dar niekada nebuvo suvokęs. Kita vertus — ar tai 
bausmė, jei baudžiamasis nieko nenutuokia ir niekada nieko ne- 
pastebės? Vargše Berita, aš esu kiaulė, nes bjauriai naudojuosi 


tavimi, kad pigiai atkeršyčiau. Tik tiek, kad tau, regis, patinka. 


Kai Johanseris per pietus atkeliavo į Bulbruną ir lūkuriavo prieš 


Beritos namą, dailų vidutinio dydžio statinį namų eilėje — adresą 

sužinojo iš teletonų abonentų knygos, — jis nebuvo tikras, kiek 
galės pasiekti, nors kalbėdama ji aiškiai rodė jo geidžianti, saki- 
niais, kupinais vienprasmybių ar dviprasmybių. Viskas ėjosi daug 
lengviau ir greičiau nei drąsiausioje vaizduotėje. 

Ji jo troško. Jam patiko, kad jo trokšta. Bet ir viena, ir kita jau 
tebuvo pasiteisinimas, dabar, po to, kai jis išsiliejo jai ant krūtų, 
balti lašai ant per didelių, tamsiai rudų spenelių laukelių, dabar, 
kai ji trynė spermą ir smalsiai uostė savo pirštus. 

Anos krūtinė, deja, tikriausiai yra beveik androginiškai plokš- 
čia, Berita jai ramiai galėtų šiek tiek atiduoti. Ak, kaip ji glaudžiasi 
ir laižo, šis anksti subrendęs mielas pūstažandis vaikas, tvirtas ir 
užsispyręs. O ji lanksti, reikia pripažinti. Maloniai kvepia riešutu, 
iš tiesų gaila, kad man ji visai vis tiek. Defloracijos nereikia, šian- 
dien bausmės pakaks, aš dar kartą patenkinsiu ją ranka, d la postil- 
lon*, tai jai patinka... 

— Tai didįjį reikalą atliksime kitą kartą? 

Jos balsas šelmiškai plazdėjo tarp varžymosi ir save bandančio 
narsumo. Johanseris neatsiliepė, „didysis reikalas“, koks kume- 
liukiškas apibūdinimas. .. 

Johanseris ieškojo vis naujų pasiteisinimų. Kaip ji pakvietė jį ir 
nusitempė į savo kambarį, iš karto jį apglėbė... Jam būtų buvę 
nesmagu susitikti josios tėvus, bet Berita jį nuramino, abiejų tėvų 
nesą namie, jie darbe, tėvas — bendruomenės tarybos narys, mo- 
tina — sekretorė padėjėja iš nuobodulio, Gamtosaugos draugijos 
vietinių grupių susivienijime. 

— O Benas? — paklausė jis. — Ar nėra pavojaus, kad jis užsuks? 

— Nemanyčiau. O jei ir taip? Tada tu esi čia ir su manimi. Turės 
su tuo susitaikyti. Taip jau yra. 

Konradui pasidarė karšta: 

— Aš noriu, kad apiė tai niekas nesužinotų. Pažadėk! Kitaip aš 
iš karto apsisuku ir išeinu. 

— O kodėl tu nenori pakovoti už save? Kada nors Benis vis tiek 


sužinos. 


* Seilėmis (pranc. šnek. ). 

— Galbūt, bet ne dabar. Tai būtų... per žiauru. Pažadėk! 

Ir, klausydamasis pažado, Johanseris dar su pasitenkinimu, 
žavėdamasis savo paties gudrumu, širdyje kikeno. Kiaulė aš ne- 
raliuota... 

Sieninėje spintoje stovėjo Asterikso tomai nuo 1-mo iki 29- 
to, daugybė videokasečių, taip pat kelios knygos, tarp jų nė vie- 
nos, kuri Johanseriui būtų kėlusi norą apie ją šnekėti. Tos, kurias 
žinojo, jam atrodė lėkštos, tos, kurių nežinojo, dar lėkštesnės. 
Matydamas sustatytus nelanksčius gyvūnėlius, juodą, aksomiškai 
mirguliuojantį banginį, margą papūgą, aviną ir du krokodilus — 
jie išdidžiai pūpsojo lentynoje, išklotoje mažomis pliušinėmis pa- 
galvėlėmis, ir familiariai laikė apglėbę vienas kitą — Johanseris dar 
aiškiau suvokė savo elgesį kaip vaiko žaginimą. 

Ant grindų gulėjo daugybė drabužių. Nepaisant aromatizuotos 
žvakės skleidžiamo smelkiančio vanilės kvapo, kambaryje buvo 
kažkas jaunatviškai skaistaus, švelnaus lyg iš poezijos albumo, ir 
troškimas tapti suaugusia, kaip ir kiekvienas troškimas to, kas dar 
nepažinta, buvo tik apsimestinis. Tariama Beritos patirtis, jos geis- 
mas ir raivymasis be jokio varžymosi, jos drąsus, daugiau nei ryž- 
tingas puolimas, net maniera, kaip ji bučiavo, laižė, čiulpė ir kabi- 
nosi nagais Konradui į odą, tai buvo pagrįsta ne praktika, o per- 
imta iš vaizdinių pamokų, stebint lovos scenas filmuose. Menkučiai 
dvejonių, prisivertimo gestai, pavyzdžiui, kai ji žiūrėjo į Konrado 
stimburį kaip į naują egzotišką vaisių iš Tengelmano vaisių vitri- 
nos ir iš pradžių tik liežuvio galiuku lietė varpos galvutę, išdavė jos 
netikrumą, erosą mechanizmu paverčiantį klausimą pačiai sau: ar 
viską darau teisingai? Jos jaudulio, įžengiant į naują žemę, negalė- 
jai sumaišyti su tikru susijaudinimu. 

— Ar tu manęs nori? Turiu galvoje — fiziškai? 

— Aišku. 

— O kiek moterų tu jau esi turėjęs? 

Konradas iškėlė du pirštus, vieną už Katriną, kitą už Som- 
nambelę. 

— Tai aš pusiau su bėda! — Berita nusijuokė iš žodžių žaismo ir 


iš karto baugščiu balsu paklausė, ar jis dar ilgai čia būsiąs. 

— Nežinau. Šiaip ar taip, dabar man reikia eiti. Dar turiu 
reikalų. 

— Ar rytoj pasimatysim? 

— Rytoj negerai. Aš tau paskambinsiu. 

— Paskambink. — Beritos balsas pagilėjo, mergaitė labai kentė 
dėl neslepiamo Konrado blaivumo, bet priėmė jį geranoriškai. — 
Nesuk sau galvos dėl Benio! Juk iš to jokios naudos. Aš niekada 
nebuvau su juo iš tikrųjų. 

Johanseris nenorėjo, vaidindamas mylintį, dar labiau pablo- 
ginti reikalo. 

— Laikykis! 

Ką aš padariau? Ir ką aš... 

— Na ir atsisveikinimas! Bent jau pabučiuotum! 

Ir jis ją pabučiavo. Ir ji pamojavo. Ir jis išėjo. Ir saulė leidosi. 
Taigi taigi. Taigi taigi taip. Šarmo skonis burnoje. Dabar jam no- 


rėjosi nusigerti. 


Erotinės pergalės dieną, tegu ji pati taip noriai puolė jam į 
glėbį — kaip tik tada, — pakeli skiauterę, jautiesi narsesnis nei pa- 
prastai. Reikėtų išnaudoti. 


Kelionei atgal Johanseris pasirinko ne uoloje iškaltą takelį, ne 
serpantiną, o apsuko plynaukštę iš kairės, taip pasieksiąs pašto 
užeigą iš šiaurės, pro Ešenbergą ir gimnaziją. Aibė kelių ir išmintų 
takelių, besiraitančių apie Ešenbergą, siūlė nesuskaičiuojamą dau- 
gybę pasivaikščiojimo galimybių, du sykius nekartojant tos pačios 
kelio atkarpos. Čia buvo net pilies griuvėsiai, tiesa, juos sudarė tik 
pora akmens kvadrų; net pamatų nelabai galėjai matyti, galimas 
daiktas, tosios pilies net nebaigė statyti arba didžiąją akmenų dalį 
panaudojo kitoms statyboms. Žavi, keistai nepastovi vieta. Griu- 
vėsiai, iš teisybės per stiprus žodis šioms kelioms apaugusioms 
kalkių nuotrupoms apibūdinti, buvo tokie neatpažįstami, kad jau 


beveik vėlei prarado tą „memento mori“* rangą, į kurį taip noriai 


* Atmink, kad mirsi (lot. ). 

pretenduoja griuvėsiai, suteikdami kraštovaizdžiui liūdesio bruo- 
žų. Jei sėdėdavai ten, viršum šlaito, netrukus išgirsdavai bumb- 
sintį dundesį, ir iš tunelio, „žvikės“, išlėkdavo traukinys; šnypš- 
davo stabdžiai, elektros laiduose tvykčiodavo mėlynos iškrovos, 
melancholiškoji klišė būdavo grubiai sugriauta. Bet paskui, po to 
einančiu tylos periodu, mintys vėl sukdavosi apie keliautojo „aš“ 
tarytum kelių turbanas aplink kalną. Bent jau Johanseriui atrodė 
neįmanoma tam atsispirti. Nors žvilgsnį čia, lygiai kaip ir žiūrint 
nuo plynaukštės, traukė Acherio slėnis, akys nejučia vis krypdavo 
į griuvėsius, ir tolis išnykdavo. 

Pradėjęs studijas, Johanseris parašė didelę reakciją sukėlusią 
esė apie griuvėsius, nors pats tuo tikslu neaplankė nė vienų. 

Kuo labiau akmuo, nugalėtas kerojančios augmenijos, praranda savo 
praktinę reikšmę, tuo įtikinamesnis jis kaip paminklas. Žvelgiant į jį, lai- 
kas susijungia į apčiuopiamą fenomeną, paguoda įsimaišo į netektį. Bet 
kokia žmogaus užduotis demaskuojama kaip iliuzija ir užduotimi tampa 
tik per prievartą; 0 tuo pat metu patvirtinamas iliuzijos, kaip sakmės, 
grožis. Griuvėsiai skelbia laisvę. Ši, apie savo ribas žinanti ir todėl beribė 
laisvė, į at-mintį paverčianti bet kokią mintį, šis su jam būdinga iliuzija 
sutinkantis, atkaklus tobulybės troškimas, ši pasimėgavimą teikianti žūties 
ir pražūties laisvė sudaro esminį romantizmo branduolį. 

Taip, apytikriai, prasidėjo Johanserio esė. Toliau buvo teigia- 
ma, jog griuvėsiai, pagrindinis romantizmo motyvas, esą ir ro- 
mantinio išpuikimo motyvas, pasiremiant tais kitais, specialiai pa- 
statytais griuvėsiais, kurie nuo pat pradžių sumanyti kraštovaiz- 
džiui papuošti. Statiniai, kurie net nepraėjo aplinkiniu keliu juos 
apgyvendinant, kurie tik vaizdavo žlugimo laukiančią būtį ir per- 
šoko ją kaip nereikalingą vargą. Dekadentinio, teatrališku tapusio 
nuobodulio kulisai, travesti, kelte sukėlusi audringą lėkimą į ma- 
šinų varomą amžių. Dėl to Johanseriui teko iškęsti aršią kritiką, 
nes, savaime suprantama (lyg jis pats to nebūtų žinojęs!), dirbti- 
niai griuvėsiai dar prieš romantizmą jau seniai buvo madingi. Na 
ir kas? Kaip tik tai jis ir norėjo pasakyti, — kad romantizmas, ne 
taip jau sunkiai suvokiamas paradoksas, nuo pat pradžios visą lai- 


ką pasižymėjo išpuikimu, ir ner kilęs buvo iš to išpuikimo. Bet to- 

kioms delfiškoms teorijoms jis tuomet buvo per daug studentas 
ir per mažai daktaras, kad dėstytojai nebūtų galėję jo sudraus- 
minti iš savo aukštybių. Jį ne itin subtiliu būdu privertė parašyti 
antrą, gerokai sušvelnintą variantą. 

Dabar, eidamas pro gimnaziją, Johanseris suvokė, jog čia buvo 
pirmoji iš daugybės nuolaidų, ir jam buvo koktu apie tai galvoti, 
visų pirma todėl, kad jo jau seniai nebedomino, ar jis buvo teisus, 
ar ne; būtų įstengęs pateikti argumentų ir kontrargumentų, nesi- 
griebdamas jokio melo. Nes viskas, ką bepasakytum, dabar jam 


regėjosi vienodai įtikinama, kitais žodžiais tariant: vis vien. 


Kažkas netikėta, nuostabu, Ana — ji ėjo jam priešais per kaimo 
aikštę, tikriausiai galvojo, kad jis prapėdins pro šalį, įsižeidęs igno- 
ruos smuklę. Kiekvienu žingsniu, kurį žengė link jo, baidė, it trep- 
sėdamas koja vytum šalin šunį, pragaištingą retrospekciją. Nepra- 
bėgo nė ketvirtis sekundės, kai Johanserio veidas apsiniaukė, jis kils- 
telėjo rankas, lyg lauktų puolimo. Kaip Ana pasikeitė! Avėjo juodus 
batus su sagtimis, bukais galais ir pusaukščiais barokiškais kulnais. 
Prieš porą trejetą metų tokius batus Johanseris dažnai matydavo 
sostinėje, ir, avimi trumpai kirptų mergaičių juodais džinsais ir la- 
kūnų striukėmis, tie batai jam visai patiko. Anai jie visiškai nederė- 
jo, jos šiaip grakšti eisena virto žirgliojimu. Apsirengusi buvo baltu 
plisuotu sijonu ir trumpute balta palaidinuke, surišta virš atviros 
bambos, atrodė kažkaip proletariškai, taip šeštadienio vakarą puo- 
šiasi pagrindinės mokyklos* moksleivės prerijų užkampyje. Tačiau 
Johanseris iš karto suabejojo savo žiauriu sprendimu, juk jis nėmaž 
nenutuokė apie madą ir labai menkai rūpinosi savo paties apranga. 
Jam kilo įtarimas, jog bandąs kaip nors nuvertinti Aną, pigus revan- 
šas už patirtą pažeminimą, jį erzino, kad užkibo ant šito nesąmo- 
ningo žiūrėjimo kabliuko. Visi svarstymai, nuo žvilgsnio į batus su 
sagtimis iki savo neobjektyvumo pripažinimo, netruko nė dviejų 
sekundžių, Johanseriui dargi užteko laiko beprasmiškai registruoti, 


kokia lėkšta jo minčių grandinė. 


* Aukštesnioji liaudies mokyklos pakopa — 5—10 klasės VFR, Austrijoje. 
(Vert. past.) 


DVIDEŠIMTO AMŽIAUS AUKSO FONDAS 247 


— Ei, Konradai! 

Ana apdovanojo jį drovia šypsena, kuria jis vis dar nenorėjo 
patikėti, ieškodamas joje slaptos klastos. 

— Kas nutiko? 

— Pyksti? Ak, liaukis, gerai? Man labai gaila, aš tikrai siaubingai 
elgiausi. Buvau bjauriai nusiteikusi, atleisk! Vinhartas taip pat prašo 
atleisti. Mums tikrai labai nemalonu. Ar užeisi su manimi? 

Johanseris linktelėjo. Karščio gumulas, susikaupęs kažkur kū- 
ne, išsisklaidė, šilti spinduliai sklido iki pat kojų ir rankų pirštų 
galiukų. Kokia Ana graži! Gaivi, žydinti, švytinti moteris, besišyp- 
santis stebuklas, ir tiek... Ir net jeigu ji, kaip spėjo Konradas, 
baigė tik pagrindinę mokyklą, net jeigu ji panelė proletarė, tegu! 
Prerijų užkampyje ramia sąžine galima rengtis taip, kaip ten įprasta, 
na, žinoma! Visa kita būtų tik beždžioniškas mėgdžiojimas. 

Baleriniška Anos figūrėlė šokčiojo priešais jį, lengva, grakšti, 
šviesa žaidė jos liepsnojančiuose plaukuose, it raibuliuotų ramios 
jūros bangelėse. Paskui, geidulių kupinoje salės prieblandoje, ji 
pasilenkė, į įprastinę vietą padėjo Konradui pagalvėlę, tai daryda- 
ma išrietė užpakaliuką, po sijonu išryškėjo kelnaičių krašteliai, ir 
kai ji, vis tebesišypsodama, iš pažiūros kuo geriausios nuotaikos, 
alaus bokalą ne pastatė, o teikte pateikė — taip, kaip tik taip, fėjos 
dovana nusmurgusiam hominidui, — Konradas pagalvojo, jog jo 
laimė negalinti būti tikra. Vienui vienas su ja salėje, ji žiūrėjo į jį, 
drąsindama, geraširdiškai, stebuklas nedingo, visas nepatiklumas 
tapo juokingas ir pranyko. 

— Na, o dabar sakyk, kas ten buvo? 

— Kur? 

— Kad tau buvo negerai. 

Staiga šypsena dingo nuo Anos veido, užleisdama vietą švelniai 
rezignacijai. Johanseris nepastebimai krūptelėjo ir atsitraukė. 

— Taaip, Konradai, toks jau tu, matyt, esi. Tau visada viskas 
paprasta. 

Anos balsas tapo pamokslaujantis, nuvargęs, išmintingas, taip 
kalbama mokiniams, kurie nieko nesuprato, kuriems reikia dar 


sykį pakartoti. 

— Man — man viskas paprasta? 

— Tu visąlaik klausinėji. Net negaliu prisiminti, kad kada nors 
būtum ko nepaklausęs. 

— Tikrai? 

Johanseris išsiviepė, mėgindamas paversti pokštu jam nejučia 
išsprūdusį klausimą. Širdies gilumoje nujautė, ką Ana turi galvo- 
je, tik dar nebuvo pasiruošęs tai išgirsti, taip pat negalėjo patikėti, 
kad iš tiesų turima galvoje tai, ko jis širdies gilumoje troško. 

— Vinhartas ir aš — mes susižadėjome. 

— Na, ką gi — puiku... Kažką panašaus ir galvojau. 

— Taip. Tu daug galvoji. Tą aš jau pastebėjau. 

Johanseris jau buvo beatsakąs klausimu, tačiau nepravėrė lūpų 
ir ėmė gurkšnoti alų. 

— Rugsėjo pirmą vestuvės. 

— O kitados prasidėjo karas. 

— Nebūk bjaurus. Kiekvienam savas šansas. 

Ana tai ištarė taip šaltai ir rimtai, kad Johanseriui užgniaužė 
kvapą, jis nedrįso pakelti į ją akių ir spoksojo į alaus putą. 

— Kiekvienam? 

— Na štai! Ir vėl! Na taip, tu jau nepasikeisi. 

— Bet... 

— Tu tik klausinėk, klausinėk, klausinėk! Taip tikrai tapsi pro- 
tingas. 

It primuštas šuo Johanseris gūžėsi nuo jos žodžių. Visi pokal- 
biai su Ana iš atminties susidėliojo į filmą, kuris pašėlusiu greičiu 
sukosi priešais jį ir reikalavo naujos traktuotės. 

— Šeštadienį čia švęsime sužadėtuves. Norėtumėm pakviesti ir 
tave. Ar ateisi? 

— Aš... nežinau, ar dar būsiu čia šeštadienį... Ne, manau, kad 
ne, tai būtų... Pasakyk Vinhartui, kad jį sveikinu... 

— O kas tave taip nubučiavo, kad net dėmelė liko? 

Praėjo šiek tiek laiko, kol Konradas suvokė jos klausimą. Jau- 
tėsi visiškai priblokštas. 

— Dėmė... kur? 

— Na štai, ant kaklo. 

— O, tai... ne, čia nenubučiavo, ne. O kas ir būtų? 

— Aš gi nežinau. 

— Ne, aš... visai vienas. Dėmelė — gerai, kad pasakei — ji tik- 
riausiai... hm, net nenumanau... 

— Juk tu visas paraudai! 

Ana nusijuokė ir nuėjo už baro krapštytis prie laidukų, nors to, 
ko gero, visiškai nereikėjo. Konradas galvojo, visą laiką galvojo 
pulti jai po kojų, aiškiai prisipažinti, kad ją myli, maldauti, kad 
Ana priklausytų jam, pagaliau jam, niekam daugiau. Ko gero, jam 
būtų užtekę drąsos, tikriausiai būtų užtekę, jei jis būtų buvęs ki- 
toks žmogus, žmogus, turintis teisę drįsti, žmogus, kuriam bet 
kurią akimirką negresia kalėjimas, žmogus, kuris, nekalbant apie 
kalėjimą (Johanseriui tai skambėjo nors ir tikroviškai, bet drama- 
tizuotai — nes nepajėgė to įsivaizduoti), švaria sąžine gali kviestis 
kitą žmogų, nereikalaudamas, kad šis kęstų tūkstančius vargų. Taigi 
sėdėjo tylėdamas, paskendęs mintyse, kol kažkuriuo momentų 
Ana išėjo. Nepaisant visko, Konradas jautėsi laimingas. Apgirtęs 
vos nuo vieno bokalo alaus, klajojo žvilgsniu po salę. Čia turėtų 
būti prieglobstis, slėptuvė nuo pasaulio, ir net jei Ana taptų Ken- 
taure, jis ir toliau galėtų turėti teisę žiūrėti į ją, gyventi jos grožiu. 
Konradas padėjo ant stalo penkių markių banknotą ir atsistojo. 
Šiandien jau nebeturėjo ką pasakyti. 

Išeidamas, kaip beveik visada, stabtelėjo prie senų nuotraukų, 

kurios jį nepaprastai traukė, galbūt todėl, kad jos irgi reiškė „griu- 
vėsius“, daug detalesnės sakmės, bet dėl to ne mažiau paslaptin- 
gus. Jis apstulbo. 
Nuotraukos buvo pasikeitusios, šiaip ar taip, iš pažiūros jos 
kuo absurdiškiausiai pasikeitė. Jose esančių Žmonių gretos prare- 
tėjo — likusieji atitinkamai pasislinko, kad nuslėptų baltas dingu- 
siųjų vietas. 

Juk aš išprotėjau! Konradas pliaukštelėjo sau per kaktą ir neat- 


sigręždamas išdūmė lauk. 

6 


Ešidšiės ultimatumas, apie kurį Johanseris vis dar nieko neži- 
nojo, įpusėjo. Margai širdis neleido ką nors pasakyti, ji toliau puo- 
selėjo viltį ir ėmėsi šiokių tokių veiksmų, kad paskatintų vyrą nu- 
sileisti. Tik atvirų debatų vengė, manydama, kad taip nieko nelai- 
mės, Rudolfas tik dar labiau užsispirs. Jos paprastas, sveikas 
mąstymas, nepratęs prie aplinkkelių, jaudinančiai stengėsi viską 
sušvelninti, netiesiogiai išsakyti argumentus, pakuždomis užsiminti 
apie kartu su Konradu išgyventas, tik Konrado dėka patirtas šei- 
myninės idilės scenas. Nuolat kartojamais signaliniais žodžiais, 
tokiais kaip: kaitra, prakaitas, negesintos kalkės, nuovargis, liet- 
vamzdis, kraujo apytakos kolapsas, įkurtuvės, taip pat cigarilė per 
pertrauką ir liūtis, — Marga bandė užkeikti gegužį ir kartu su juo 
traukiančią garažo perstatymo eros dvasią. 

Rudolfas dažniausiai jos nė neklausydavo. O jei ir klausydavo- 
si, to neparodydavo. Margos grimasos jį vargino, juo labiau kad 
pats nebūtų galėjęs įvardyti kokios nors aiškios priežasties, kodėl 
nori išgrūsti Konradą, išskyrus, o to jis nenorėjo pripažinti, jaus- 
mą, tą jausmą, kuris neapleido nuo pat pradžių, kuris, per tą laiką 
užslopintas, nūnai augo sulig kiekviena diena. Nekonkretus, ar- 
gumentais nepagrindžiamas grėsmės jausmas. 

Rudolfui gerokai pakyrėjo Margos ašaros, jis nebuvo toks žmo- 
gus, dėl kurio turėtų kentėti kiti, jau vien todėl, kad jo paties 
nevargintų kitų kančia. Vis dėlto tokį sunkumą, koks atsirasdavo 
dabar, kai pro šalį eidavo Konradas, paskutinį kartą Rudolfas jau- 


tė per karą, ir net tada ne taip intensyviai. Gal gresiančios nelem- 

ties nuojauta, o gal tik įkyri mintis, ir viena, ir kita Rudolfui atro- 
dė įmanoma. Tikras ir nenuginčijamas buvo vien sunkumas ir jo 
sukelta melancholija, per jį Rudolfas valandų valandas, o dažnai ir 
ištisas dienas nepajėgdavo dirbti. Mėginimai prisišaukti pagalbą 
per eterį, gauti paaiškinimų, liko nesėkmingi. Kartą jam pasiro- 
dė, lyg labai tyliai, iš didžiulio nuotolio girdėtų brolio balsą, ta- 
čiau ryšys, per daug silpnas, tuojau nutrūko. Rudolfas tvirtai tikė- 
jo, kad ano pasaulio gyventojai gyvena už laiko ribų, todėl jiems 
vienodai atvira ir praeitis, ir dabartis; jis laukė kokio nors įspėji- 
mo. Kad jo brolis taip mažai tesistengė užmegzti aiškų kontaktą, 
galėjo reikšti, jog nebuvo jokios rimtos priežasties jį įspėti. Antra 
vertus, bekūniai gana retai kišdavosi į žemiškus reikalus, be to, 
nepaisant visos pagarbos, Ervinas buvo blogas žmogus, kuris nie- 
kada nieko nedarė dėl kitų ir be saiko engė ir išnaudojo Rudolfą, 
ketveriais metais už save jaunesnį. Vedęs Edviną, tą siaubingą šven- 
teivą bobšę, kuri anksti rytą lėkdavo į adventistų bažnyčią, o vėlai 
vakare iki mėlynių primušdavo savo sūnų (ir vien dėl šios priežas- 
ties pakentė namuose kosmetiką), Ervinas visiškai surambėjo ir 
ėmė gerti. Marga niekada nematė, o gal nenorėjo ar negalėjo ma- 
tyti tų mėlynų dėmių ir raudonų dryžių. Rudolfas juos pastebėjo 
tik todėl, kad sykį, kai įžengė nepasibeldęs, dvylikametis Konra- 
das stovėjo vonios kambaryje iki pusės nuogas. Berniukas iš karto 
čiupo rankšluostį, Rudolfas nieko nesakė, nesikišo, savo žmonai 
apie tai irgi nieko neužsiminė. Iš bailumo ar manydamas, kad 
įsikišęs dar labiau pakenks Konradui? To pats niekada galutinai 
nenusprendė. Kai atėjo žinia apie Ervino ir Edvinos mirtį, Ru- 
dolfas lengviau atsikvėpė, ir jau kitą akimirką jam kilo klausimas, 
ar nebus čia prisidėjęs Konradas. Nors avarija nekėlė jokių abejo- 
nių, tos akimirkos įtarimas visam laikui paliko savo žymę. Rudol- 
fas suprato Konrado prakciksmą, taip, jis džiaugėsi, džiaugėsi, kad 
su šiuo reikalu daugiau nereikės turėti nieko bendra. O dabar, 
staiga, po trylikos metų, pražuvėlis vėl atsirado it į krantą išplau- 
tas reliktas, negana to, atrodė, jog jis apskritai nebenori išvykti. 
Ar Konradas dar atsiminė sceną vonios kambaryje? Tikriausiai 


ne. Rudolfas nuoširdžiai stengėsi elgtis su sūnėnu žmoniškai, ko- 

rektiškai, bet slapčia visąlaik žiūrėjo į svečią kaip į kliuvinį ir ilge- 
singai laukė dienos, kai šis išvyks. Tylėjo ilgiau nei penkias savai- 
tes — pareiga, jei tokia egzistavo, jau turėjo būti atlikta. 

— Neseniai Konradas man netgi pasiūlė šiek tiek prisidėti pini- 
gais prie namų ūkio. 

— Na ir kaip? Tu sutikai? 

— Bet Rudi, juk taip negalima! 

— Nes jis išvis neturi pinigų? 

— Ne, nebūk taip nusiteikęs! Tu šiandien piktas kaip ir tavo 
sūnus! 

— Dar keturios dienos, — atsakė į tai Rudolfas, sąmoningai ne- 
gailestingai. 

Kuo ryžtingiau jis išmestų Konradą, tuo lengviau galų gale tai 
pakeltų Marga, išlietų porą ašarų, bet kada nors vėl nusiramintų 
ir nebegadintų jam nervų kiekviena proga. Jos dažniausias argu- 
mentas, jog Konradas darąs Benediktui teigiamą įtaką, Rudolfo 
nuomone, buvo chimera, persikraustęs vaikinas elgėsi lygiai taip 
pat kaip anksčiau, tik erdvinis nuotolis mažino galimybes kon- 
fiktuoti. 

— Rytoj jis žada pradėti šnekėtis dėl darbo. Taip pat jis sakė, 
kad kada nors hali... habiti... kaip tai vadinasi? 

— Habilituos. 

— Tikrai. Tada mūsų šeimoje bus tikras profesorius. O jie gerai 
uždirba, tie profesoriai... Kur tu eini? 

— Vakarieniauti. 

— Juk vakarienė tik po valandos. 

— Todėl aplinkkeliu. 

— Ką? — Marga suprato ne iš karto, išgirdo Rudolfo žingsnius 
ant laiptų į rūsį, išgirdo, kaip trinktelėjo užveriamos durys. 

Pirmą sykį bandymai perkalbėti vyrą jai pasirodė beviltiški. Nie- 
kas negelbėjo, nuo Konrado nebuvo galima ilgiau slėpti. 

Rytoj, pasakysiu rytoj, užteks. Arba ne, aš jam nieko nesakysiu, 
tegu tai daro Rudolfas, kaip jam iš viso kilo mintis užkrauti man tai 
ant sprando, tegu jis pasako, pasako į akis! Ir ji atsiduso, žinodama, 


kad galiausiai padarys tai pati, kaip galėdama švelniau ir be triukš- 

mo. Įsivaizduojant jai suspaudė krūtinę; išblyškusi nuo įsiūčio ir 
sielvarto, ji aprėkė Benediktą, kuris kaip tik įžengė pro duris: 

— O tau čia ko? 

Benediktas išpūtė akis: 

— Ko man čia? Atsiprašau, aš čia gyvenu! 

Iš dubens su vaisiais Benediktas pasiėmė obuolį ir pasipiktinęs 
pakraipė galvą, bet atrodė kiek neryžtingas, tarsi būgštautų, kad 
motinos purkštavimas gali turėti visiškai konkrečią priežastį. 

— Ak, atleisk! Aš tokia nervinga... 

Po šių žodžių vaikino veidas nusigiedrijo, jis ėmė mėtyti obuolį 
iš vienos rankos į kitą ir atsirėmė į virtuvės duris. 

— O kaip žiūrėtum į apsilankymą pas psichiatrą? 

— Ką tu sakei? 

— Klausos sutrikimai irgi simptomas. Laiku negydant, pakrinka 
suvokimas. 

— Klausyk, ar pakvaišai? — Marga, lig tol stovėjusi prie indaujos 
kaip prie Raudų sienos, žemai nulenkta galva, išsitiesė ir netikė- 
dama įsispitrėjo į Benediktą. 

— Ligai progresuojant, pakvaišę paprastai atrodo visi kiti, tik ne 
pats. Galiausiai pacientas mano, jog jis liko vienintelis normalus 
Žmogus. 

— Kodėl dabar dar ir tu taip niekšiškai su manimi elgiesi? 

— Sirgdamas visiška paranoja, pacientas bet kokią diagnozę at- 
meta kaip niekšybę. — Benas sukikeno ir abiem rankomis įsispren- 
dė į žemas lubas. — Šulus lyg termitai suėda. Fu, šiandien vėl sto- 
gas važiuoja. Greitai visai nuvažiuos. 

— Benai, ką tai reiškia? Tai ne pokštai! Su savo motina nedera 
kalbėti kaip su išprotėjusia, net juokais! 

— Pokštai? Juokai? Bet tu dėl jo visai išprotėjai! 

— Dėl ko? Dėl Konrado? 

— Na, aišku. Tai jau įgauna erotinių bruožų! 

— Tu parše! Ką sau manai? — Skaudžiai įžeista Marga gaudė 
kvapą, prispaudė prie krūtinės sukryžiuotas rankas ir sutrepsėjo. 
Jos balsą pertraukė kūkčiojimas. — Dink iš akių, šiandien nebe- 


noriu tavęs matyti! 

— Ką gi! Ką gi... 
Vaikinas paleido lubas, nėrė lauk, tarsi sijos kristų žemyn, pasi- 
suko ir priemenėje susidūrė su Konradu. Netaręs nė žodžio, pra- 


dūmė pro jį. 


Johanseris, tylus klausytojas už durų, buvo paskutinės pokal- 
bio minutės liudininkas. Iš nesutramdomo įtūžio išpūtė žandus. 
Prisiglaudė visiškai sutrikusią motiną, tačiau nenorom, nebeturė- 
jo ūpo guosti, raminti, teisinti pusbrolio. 

Ne jis, tai tapo jam daugiau negu aišku, ne jis — Benediktas 
buvo čia svetimas, ramybės drumstėjas, sporagrybis. Šis pasišlykš- 
tėtinas išgama, bjaurus vaikigalis, atėmęs iš jo paveldėtinę vietą, o 


ne atvirkščiai. 


Vakarienė prasidėjo dvidešimčia minučių vėliau. Konradas spok- 
sojo pro terasos langą, čiupinėjosi šalį, po kuriuo slėpė dėmelę 
nuo bučinio. Marga be jokios sistemos knebinėjo po savo lėkštę 
ir gūžėsi nuo Rudolfo žvilgsnių, kurie, negailestingai, primygtinai, 


regis, vis kartojo: namuose netvarka. Netvarka. Netvarka. 

Vietovė apie Yberacho aukštumas buvo liūdnai pagarsėjusi savo 
vasaros liūtimis. Per dangų driekdavosi horizontalūs žaibai, lietus 
prapliupdavo vėlai, o kai prapliupdavo, lydavo trumpai ir smar- 
kiai, tačiau amalas virš pelkės dar ilgai nesiliaudavo ir liepsningai 
nutvieksdavo pilkus, violetinius ir juodus sluoksniais sugulusių de- 
besų klodus. Tas liūtis dažnai lydėdavo stiprūs škvalai; dešimtys 
kinivarpų pagraužtų eglių lūždavo ir likdavo gulėti savaičių savai- 
tes. Miško juosta nuolat retėjo, audros niokojo ją eilė po eilės, 
tarsi norėdamos prasigauti iki paties centro. Vakar vėl šitaip iška- 
pojo mišką, bet Nyderenslingene tai nelabai buvo jausti, šiek tiek 
krušos vėlai vakare, trumpas, teškantis lietus, nieko, kas keltų 
vynininkams neviltį. 

Johanseris nežinojo, ko ieško pelkėje. Be aiškaus tikslo skubė- 
jo pro vėjo nuverstas egles ir stebėjosi, kaip nusiaubtas miškas. 
Priešpiet šnekėjosi su Benediktu, norėjo suteikti jam dar vieną, 
paskutinį šansą ir laukė jo prie sodo vartelių. Vaikinas ruošėsi 
važiuoti į mokyklą, nepusryčiavęs, net kavos negėręs; Johanseris 
uždėjo ranką ant dviračio vairo, užtvėrė kelią, ketindamas, jei rei- 
kės, įniršti. 

— Pabučiuok man... FPabučiuokit visi! O su savo motina kalbu taip, 
kaip jai reikia, nekišk nosies! Ką tu sau manai, kas tu toks? 

— Paprasčiausiai pasakyti „pabučiuokit man visi“ yra baisiai nesveika 
nuostata! 

— Apskritai gyventi nesveika. O dabar leisk! 


— Nesveika — tai dar nereiškia, kad blogai. Priešingai. Viešpatie Dieve, 

kodėl tu nenori būti man draugas? Juk tu ne iš kelmo spirtas! Turi proble- 
mų mokykloje? Kodėl man nepapasakoji, kas tave jaudina? 

Konradas norėjo nutiesti jam tiltą, nedaug trūko, kad būtų pra- 
radęs savitvardą ir pasinaudojęs tuo, ką žino. Tik pasikeitęs Bene- 
dikto tonas dar sulaikė jį nuo šito, nelauktas, nuginkluojantis po- 
sūkis į melancholiją: 


— Mangs niekas nejaudina. Kitaip mangs čia jau nebebūtų. 


Nugriuvę medžiai užvertė kai kuriuos takus. Johanseris brovėsi 
pro tankias gervuoges ir šakų raizgalynę, žemė buvo drėgna. Čem- 
pės — žodis, kuriuo Marga vadino šlepetes, jam taip nepaprastai 
patiko, kad, vis kuždėdamas jį pats sau, valandų valandas galėjo 
mėgautis šia onomatopėja. 

-Liūne gulėjo žaliomis marmuro gyslelėmis išmargintas kiauši- 
nis, beveik apvalus, iš pažiūros sveikas. Johanseris jį pakėlė ir pa- 
klausė, krestelėjo. 

— Tai tau viskas vis tiek, taip? Ir tai, kad skaudini kitus? 

— Ne. Tai bent jau teikia malonumo. Hei, man reikia į mokyklą. .. 

— Tu rimtai? 

— Be penkiolikos aštuonios, visai rimtai. 

— Netauzyk niekų, vyruti! Jei kiek ir pavėluosi, tai jau tikrai neturi 
jokios reikšmės. 

Konradas prikando lūpą, dėl šito išsprūdusio „jau“, kuris iš 
minčių pateko į kalbą. Laimė, Benediktui tas žodelis, regis, neuž- 
kliuvo. 

Konradas numetė kiaušinį. Gyvybės jame, žinoma, jau nebuvo. 
Medis išpurto iš šakų įkyrius paukščiukus. 

— Kodel tu vis nori spręsti, kas man turi reikšmės, o kas ne? Gal mano 
motina tave taip išdresiravo, ką? 

Johanseris nejučia pasekė vaikino žvilgsnį; Marga, išpurtusi 
šmėkla už virtuvės lango, prispaudusi nosį prie stiklo. Jis palei- 
do vairą. 

Paukščiai, pavyzdžiui, — tai Tanato medžiaga. Nuo jų balselių 
skamba visi Tanato teatro užkulisiai. Iš vyrų į moteris trykšta 'Ta- 


nato masė, mutuoja per skausmingą procesą į Tanato mašinas. 


DVIDEŠIMTO AMŽIAUS AUKSO FONDAS 257 


Skersai išilgai, kaip ir Johanserio kelias per mišką, klaidžiojo jo 
mintys, plaukė ir susiliedavo kaip akvarelės spalvos. Jam neužten- 
ka drąsos pasakyti, kad negali manęs pakęsti. Dėl to tikriausiai 
kaltas televizorius arba tie keturi šimtai markių, kuriuos man sko- 
lingas. Pigu! Jo kalba — išvien išsisukinėjimas; tai neprotinga. Jis 
neprotingas. Nei proto, nei širdies. Tuščia vieta. Bet kiaušinis — 
reikėjo pradaužti ir pasižiūrėti. Pradaužti ir pasižiūrėti. Į kiauši- 
nius, karstus, riešutus. Kas trukdo sutriuškint. Išmesti niekšybes 


šlykštybes iš laurų sodo... 


Juodojoje knygoje 

Senis sėdėjo prie savo trobos ant trikojės taburetės, tais pa- 
čiais drabužiais kaip prieš nepilnas dvi savaites. Jis nepabėgo, 
neatsistojo, iš viso nereagavo, tačiau neatrodė, kad ką nors veiktų. 
Jo žvilgsnis, išplėstos akys, smigo į purvinai pilką dangų giliau 
nei kregždės. Medžių viršūnės vėrė debesų antklodę, o debesys 
jas elegantiškai supo. Kad artinasi Johanseris, turėjo būti seniai 
pastebėta, miško žemė buvo pilna jautriamačių ir daviklių, nuo 
kiekvieno žingsnio traškėjo, šlamėjo ir girgždėjo, klykavo kėkš- 
tai, viskas kartu. Dabar Johanseris sustojo mažos proskynos pa- 
kraštyje ir kostelėjo, ir tik po šio droviai tylaus kostelėjimo se- 
nis nuleido galvą. 

— Ak — jūs! Apgailestauju. Muziejus uždarytas. Apgailestauju. 

Johanseris žengė link jo penkis žingsnius, tada dar vieną ir 
dar vieną, kol tarp jų liko nepilni trys metrai. Jis kai ką nuklausė 
pašto smuklėje; kai kurie žinojo apie atsiskyrėlį, tačiau net jie 
negalėjo pasakyti nieko tikra ir šnekėjo apie jį kaip apie praėjusį 
dalyką. 

— Kaip jus vadinti? 

— Tai neturi reikšmės. Kam tai rūpi? O kaip mane vadina 
kaime? 

— Žmogumi iš pelkės. Mano teta vadina jus „žiežuliu“. Ir visi 
manė, kad jūs jau miręs. 

— Juk tai puikūs vardai! Žmogus iš pelkės, žiežulis, jau miręs. 
Rinkitės, kas patinka. 

Jo apskritos, pavandenijusios akys klajojo plačia elipse, už nie- 
ko neužkliūdamos; senis šypsojosi kaip savimi patenkintas smali- 
žius, baigiantis puotai, kai jau ne kvėpuoji, o tik be paliovos uos- 
tinėji ir bandai iki soties prisigerti akimirkos kvapo. Staiga jis pa- 
pūtė lūpas, iš pradžių tai atrodė naiviai, o paskui nuožmiai. Kaip 
senis, jis elgėsi nepaprastai mitriai, o jo intonacijos nuolat keitėsi, 
skambėdamos čia nuolankiai, čia maloningai. Dažniausiai jis šyp- 
sojosi, ir kartais jo vypsnys atrodydavo taip šlykščiai, kad Johan- 
seriui kilo ūpas trenkti jam per veidą. 

— Muziejus uždarytas. Grįžkite po kiek laiko. Galiu to nė nesa- 
kyti, a? Jūs panašus į tokį, kuris grįžta. Jūs taip prie savęs prisiri- 
šęs... Tokie visados erzindavo mano komendantą. O, kad būtu- 
mėte jį pažinojęs, mano komendantą. 

Johanseris tylėjo. Kategoriškas tvirtinimas, kad jis pernelyg prie 
savęs prisirišęs, jį apstulbino, staiga vėl atsirado tie kerai, kuriais 
Johanseris paskutinėmis dienomis mėgino atsikratyti kaip priklau- 
sančiais nuo nuotaikos ir perdėtais. 

— Na? Ko jūs norite, meistre? Prikaišioti man, kad gyvenu? 
Kad dar gyvenu, nors tiek daug kitų, jaunų arba gražių — ar bent 
jau mirusių? 

Johanseris nesuprato nė žodžio, tačiau atsakė, kad kiti čia ne- 
turintys reikšmės. Replika, kurios, jo nuomone, taip lengvai ne- 
nuginčysi. 

— Žinoma. Juk esi vienas ir turi marias laiko. Bet kas tai per 
laikai? — Senio balsas tapo isteriškai aukštas, skambėjo nemalo- 
niai šaiŽiai. 

— Ką jūs turite galvoje? 

Johanseris spoksojo į savo pašnekovo kojas: kojinės ir sandalai, 
lig šiol nesuvokta detalė, kuri iš karto pasitarnavo klasifikacijai. 

— Ką turiu galvoje? Tai buvo taip seniai. Budeliai šluostėsi juo- 
ką į sukepusius rankšluosčius. Mano komendantas! Anapus at- 
vyksta nauji traukiniai. Marios, marios darbo. Štai, štai kur buvo 
laikai! Kiekviena sekundė atsvėrė amžinybes! 

— Norite mane įbauginti? 

— Jūs bijote? 

— Galimas daiktas. Bet bijau ne jūsų. Visai ko kito. 

— Suprantu. To, kas čia neturi reikšmės. Bet, atleiskite, bijoti 
ko — ar nereikėtų sakyti baimintis? Nė minties neturiu mėginti 
jus taisyti, pertraukite mane tik tada, jei aš neteisus, bet vis dėl- 
to aš manau, kad baimė, taip man dažnai aiškindavo mano ko- 
mendantas, tai pojūtis, o ne nuojauta. Bijai, kad kas nors gali 
atsitikti, bet kaip tik tai ir atsitinka tą akimirką. Tai, ko bijai, 
visados jau čia. Galima tik ginčytis, kiek tai jau įsiskverbę į tik- 
rovę. Mintis apie kokį nors dalyką man atrodo tokia pat tikro- 
viška kaip ir tas dalykas. Tikroviškumo mastus lemia jautrumas; 
tą, kas per daug jautrus, vidutinis pasaulis vadina bepročiu, ar 
aš neteisus? 

— Ko gero. O kaip jūsų muziejus? Mielai jį apžiūrėčiau. Kada 
priiminėjate lankytojus? 

— Tai trofėjų muziejus, riksmai ir musės, tik dar nebaigtas, re- 
montuojamas, plečiamas. Atėjote per anksti ir pats tai žinote. Man 
nepatinka, kai mane prižiūri. Baimė — didelis žodis tarp nykštuko 
dantų. 

Pokalbis krypo Johanseriui vis nepalankesne linkme, senis de- 
monstravo nusivylimą, virstantį arogancija. Vergiškus posakius pa- 
keitė žvilgsnis, rodantis, kad seniui įkyrėjo, tačiau Johanseris, nors 
ir galvojo, kaip čia senį pamokius, niekam nesipriešino, jautėsi 
stebėtinai gerai ir saugiai, nors nebūtų galėjęs pasakyti kodėl. Vis- 
kas buvo taip netikroviška, kad bet koks klausimas apie kokį nors 
„kodėl“ atrodė tamsuoliškas, pedantiškas, tarytum sąmojį gadi- 
nanti banalybė. 

— Bijoti? Ką? Jūs paprasčiausiai ateinate, per anksti, na na! Jau 
mirusiam galima daug ką papasakoti, ar ne? Už pelkę reikia mo- 
kėti mokestį, negaliu teigti, jog kitados turėjau karininko laipsnį, 
bet tai anaiptol nesuteikia jums teisės elgtis su manimi nepagar- 
biai, jūs, išromytas raštininke! 

— Bet klausykite! 

— Ne. Neturiu noro. 

Senis buvo pakilęs nuo savo taburetės ir apglėbęs vieną veran- 


dos stulpą. Tik murmėjo, priglaudęs skruostą prie medžio, su 

žaisliniu vaikišku sielvartu, tai be jokio pasipūtimo, tai su maišti- 
ninko įsiūčiu, dėl kurio kandžiai iškošdavo kai kuriuos žodžius. 

— Kraujo čiurkšlė! Kraujo čiurkšlė per vidurį veido, kaip jie 
turėjo rėkti, ir jie rėkė, Dievas mato. Laikas delsė, ir atvykdavo vis 
nauji traukiniai. Tai buvo varginanti mechanika, tai jau nebebuvo 
laikas, buvo Dievas, Dievo vizija. Atleiskite, jūs ateinate vėlai ir vis 
dėlto per anksti, aš turbūt žinau, kas jūs, tik stringa chronologija, 
mes net neturėtume šnekėtis vienas su kitu. Ar prisimenate savo 
paskutinį košmarą? 

— Labai gerai. 

— Na? 

Johanseris pradėjo šnekėti kaip terapeutui. Jis papasakojo ne 
paskutinį, bet baisiausią savo sapną, tą, kuriame deganti Som- 
nambelė sėdėjo ant rašomojo stalo archyve. Senis iš pradžių klau- 
sėsi atidžiai, paskui ėmė vis dažniau šnairuoti į verandą ir purtyti 
galvą: 

— Ne, ne, ne tai. Jūs turbūt mylėjote tą merginą? 

— Labai. 

— Ir nužudėte? 

— Ne, tik... aš jau nežinau... 

— Atėjote per vėlai? 

— Galimas daiktas. Tai ne jūsų reikalas. 

— Na taip. Ne, tai ne tai. Ar buvote kada koridoriuose? 

— Kur? 

— Matau, kad jums trūksta patirties. 

Johanseris nedrįso prieštarauti, kad nesuerzintų savo pašne- 
kovo. Jautėsi taip, lyg klausytųsi nuo dūmų išpampusio orakulo, 
kuris, be milžiniškų miglų, kada nors išleis ir tai, ką verta išgirsti. 
Vien nuo klausytojo interpretacijos priklausė, kokią prasmę jis 
ras tuose žodžiuose, taip gali griebtis kavos tirščių, runų arba kriš- 
tolo rutulių, kad galų gale išgirstumei save patį. 

— Sakykite... — Žiežulis — Johanseris pasirinko šį apibūdini- 
mą — vėl atsisėdo ir ėmė sūpuotis. — Ar jūs tikintis? 

— Turite galvoje, teologiškai ? 


— Dieve, taip! 

— Hm. Sunku pasakyti. Nesu ateistas, bet... mano santykis su 
Dievu nėra labai glaudus. 

— Taigi taigi! 

— Ar tai svarbu? 

— O, visai ne! Visai vis tiek. — Senis įsitaisė klasikine mąstytojo 
poza, parėmęs smakrą atgalia ranka, alkūnė ant kelio. Jis atrodė 
kiek juokingai, bet kupinas vidinės jėgos — energijos pluoštas, vis 
labiau pasikraunantis nuo savo kalbėjimo. — Ar susimąstėte kada — 
juk keista, — jau tūkstančius metų žmogus ieško savo prasmės, 
daugelis kaip atsakymą randa Dievą, — bet tik nedaugeliui, man- 
ding, kilo klausimas, kokios prasmės Dievas galėtų reikalauti sau. 

Neatitikimas tarp žiežulio stiliaus ir fizionomijos darė įspūdį, 
prie kurio nuolat reikėjo pratintis. Jo balsas, kuriame skambėjo 
tūkstantis niuansų, atrodė nesuderinamas su klastingo kolektyvi- 
nio sodo savininko išvaizda. („Viščiuko krūtinė po megzta lieme- 
ne byloja išmintį“ — geras pavadinimas paveikslui iš Katrinos ka- 
talogo....) 

— Ar jis neturėtų būti liūdna ir nuobodžiaujanti būtybė, kuri, 
prieš ko nors imdamasi, jau viską pasiekusi? Juk nėra nieko, ko jis 
negalėtų! Ar Dievui gana paprasčiausiai būti? O gal ir jis vystosi ? 

Ziežulis gestais atsiprašė už tai, ką šneka, tačiau jo akys išdi- 
džiai švytėjo. Jis sukūręs teoriją, ar čia dera apie ją kalbėti? Johan- 
serio nuomone, tam niekas netrukdą. 

— Taigi. Sekite mane, tolyn, iki čia. Pagalvokite: universumas, 
kuris yra Dievas — mes visi jam priklausome, aš, net jūs, — bet... 
Na, pirminis sprogimas, svaidanti ekspansija, taip? Aš manau, kad 
sekundę prieš jį Dievas buvo pasiekęs savo aukščiausią koncen- 
traciją, tobulybę, pasiekęs tokį tašką, kai pats sau, kai mes sau, kai 
viskas sau tapo neįmanoma. Dievas, universumas, susprogęs į ne- 
suskaičiuojamą daugybę visatoje išsibarsčiusių dalelių. Prašau ne- 
sijuokti! 

— Jokiu būdu... 

— Nuo tada dalelytės vėl nori susijungti, jos mėgina save prisi- 
minti! Visata — tai Dievo amnezija! Dievo amnezija! Mes siūbuo- 


jame. Evoliucija, inteligencijos išsivystymas — tai beveik be galo 

lėtas prisiminimo procesas. Mes visi esame pražuvę Dievo skutai, 
kaip ir šie akmenys, tasai medis, vanduo. Tik mes dar neatsidūrė- 
me palankiausioje, apoteozei tinkamiausioje vietoje. Galbūt dėl 
to žmonės miršta ir miršta — jie išmėginami kur nors kitur. Kiek- 
viena dalelytė turi tam tikrą vietą, tarp kitų dviejų labai konkrečių 
dalelyčių. Įsivaizduokite, kiek daug gali būti variantų! O žmogus, 
kuris vis ko nors mokosi, kuris vis stengiasi ir kažko siekia, nors 
padvės, — kodėl jis taip elgiasi? Fizikai sako, kad universumas su- 
sitrauks į mažulytį taškelį, kuris bus sunkus, o aš sakau: kuris bus 
atgavęs atmintį — Dievas, turintis pilną Dievo sąmonę. Tai jūs tvir- 
tinate, kad jūsų santykis su Dievu nėra labai glaudus? 

— Taaip. O dabar dar mažiau nei pirma. Nes jei sutiksime su 
jūsų teze, tai aš turbūt esu nepavykęs eksperimentas. 

"— Juk mes visi tokie. Gal vieni daugiau, kiti mažiau — argi tai 
turi reikšmės? 

Johanseris nesigynė; jam patiko žiežulio modelis. Nemadingai 
atkaklus panteizmas, kaip ir „Dievo amnezija“, jam atrodė tikrai 
patrauklu. Tai būtų pasaulėvaizdis be kaltės, o mirtis taptų milži- 
niškos permokymo programos koordinatoriumi. 

— Įsivaizduojate! Aukščiausios tobulybės akimirka. Kai Dievas 
atgauna atmintį! Kai vienovė nepadalyta! 

— Suprantu! — Johanseris apsimetė labai susižavėjęs. — Viene- 
tas padalintas iš nulio. Kosmoso siela... taip sakant. 

— Tikrai! 

— Tai, ko neįveikia matematika. O taip, tai man dvasiškai arti- 
ma. Vienovė, tai, kas nenugalima, — puiki mintis. Galime sutikti 
tuo požiūriu, kad visatoje niekas nedingsta. 

— Sakykime, — žiežulis pakeitė tembrą, šnekėjo žemesniu ir 
tylesniu balsu, — orumas. Tam, kas žemėje užgimsta, ir tam, kas 
paskui išnyksta, nepaprastai stinga orumo, patikėkite manimi, aš 
žinau, ką kalbu. Mano muziejus pilnas buvusių dignitorių trofėjų. 

— Mielai sužinočiau daugiau. Jūs dar nė sykio nešnekėjote kon- 
krečiai. 

Senis šyptelėjo taip, kad Johanseriui kūnas pagaugais nuėjo. 


— Na, gerai. Palaukite! 

Žiežulis nuėjo į savo trobą ir po kelių sekundžių grįžo su stiro- 
poro plokšte jau aptrupėjusiais kraštais, ant kurios margomis ada- 
tėlėmis be jokios geometrinės tvarkos buvo prismeigtos musės, 
dešimt ar dvylika, paprasčiausios kambarinės musės, kurios iš pa- 
žiūros nepasižymėjo niekuo, dėl ko jas vertėtų archyvuoti. 

Johanseris žavėdamasis pliaukštelėjo liežuviu, ir senio veidas 
nusigiedrijo. 

— Jos ypatingos tuo, kad yra iš miesto. 

— O? 

— Mat mieste esama musių. Musių yra visur, ir ten. Paguodžia, 
ar ne? 

— Labai. 

Staiga senis tūžmastingai suriaumojo, nunešė savo stiroporinį 
lobį į saugią vietą ir iš tarpdurio apstaugė Johanserį: 

— Jūs mane mulkinate! Juk jūs nieko neišmanote apie miestą! 
O, kad būtumėte pažinojęs mano komendantą! 

Šis noras Johanseriui nuskambėjo kaip grasinimas, jis atsilošė, 
lyg norėdamas grąžinti į pusiausvyrą siūbuojančią plokštumą, ant 
kurios stovi. Ginčytis su seniu jam atrodė ir linksma, ir rizikinga; 
Johanseris suvokė, jog jam tėra pramoga rimtai žiūrėti į tai, ką 
išgirdo, kad žiūri į tai vis rimčiau ir tikroviškiau vien todėl, kad 
labiau pakutentų nervus. 

— Ar tai reiškia, — paklausė garsiai, — kad daiktai rūšiuojami tik 
pagal jų pramoginę vertę? Ir kodėl aš iš viso su jumis kalbu? 

— Ak, aš jums pramoga? Kaip puiku... Mano komendantas 
visada sakydavo, žmonės pasaulyje yra dviejų rūšių, tie, kurie ko- 
voja dėl pragyvenimo, ir tokie, kurie kovoja dėl pramogos. Man 
regis, jei leisite pasakyti, jūs dar priklausote prie pirmųjų. 

Johanseris išsigando; vėl žodžiai, užgavę lyg kumščio smūgis. 

— Teisybė. Kepurnėjuosi diena iš dienos. Ir vis dėlto lieka pra- 
moga. Kalėjime bent jau duotų duonos. Ir ne tik. Manimi pasirū- 
pintų, vienaip ar kitaip. 

— Jūs man sukate galvą neaiškiais dalykais, šaipotės iš manęs! 
Tai nemandagu. Ar žinote istoriją apie bėjų ir šokėją? Taip? Ne? 


Dar! Pasakė bėjus, kai, baigusi striptizą, šokėja nuoga stovėjo prie- 

šais jį ir tarėsi jau nieko neslepianti. Tik vieną žodį: Dar! Jai nulu- 
po odą, o jis rėkė: Dar! Aštriais peiliais sluoksnis po sluoksnio 
nupjovė merginai mėsą. Dar! — rėkė jis. Jai suskaldė kaulus, o 
bėjus kimdamas rėkė: Dar, dar, dar, kone inkšdamas — dar! Kol 


nieko neliko, štai ir viskas. 


Debesys prasisklaidė, gūsingas šiaurys išvaikė jų kaimenę. As- 
faltuotu keliu Johanseris dūmė į Acherio slėnį. 

— Grįžkite tik tada, kai pabuvosite koridoriuose! 

Johanseris ilgai ir bergždžiai laužė galvą apie šių jam pavymui 
sušuktų žodžių prasmę, bet paskui nusprendė, jog neleistina skir- 
ti šitiek dėmesio miglotiems nesveiko žmogaus postringavimams. 
Ir vis dėlto nepajėgė išmesti iš galvos nė vieno sakinio, pasakyto 
per pusvalandį trukusį pokalbį. Gerą nuotaiką pakeitė nepasiten- 
kinimo tuštuma. Audienciją pas žiežulį — kažkada tai tapo au- 
diencija — šis maloningu ir drauge negailestingu rankos judesiu 
paskelbė „baigta“ ir pasislėpė savo troboje, nereagavo į jokius šūks- 
mus, o Johanseriui staiga pasirodė neskoninga linksmintis iš vargšo 


kipšo beprotybės. 


Dar trys dienos, kol Ana susižieduos su arkliažmogiu. Gal man 
vis dėlto reikėtų tenai nueiti, parodyti, kad moku pralaimėti. Bet 
žiauru stovėti kaip pralaimėtojui, kai nežinojai, jog iš viso dalyva- 
vai žaidime. 

Tanato mašinos poruojasi, metalo žvangesys, kai plumpteli vie- 
nas į kitą jų lyties organai. Akmenys, vanduo, pievų žaluma ir slie- 
kas — su viskuo suderinami, Tanato išmėginti. Su kokybės ant- 
spaudais gašliai bastosi aplinkui. Kas trukdo, sutriuškint. Ana, įsi- 
rausčiau į tavo kūną, ragaučiau, gardžiuočiaus! Vienas meilės žodis, 
įlašėjęs iš tavo burnos į manąją, už tai dėl tavęs numirčiau... 

Johanseris pasistatė švarko apykaklę, pradėjo lyti, ir jį krėtė 
šaltis, nors temperatūra siekė devyniolika laipsnių. Jį apėmė ny- 
kus liūdesys — visos mintys įtempiamos kaip lanko stygos, bet 
nepaleidžiamos, prisimenamos, niekada nesuformuluojamos, o 


sulytoje, vėjuotoje ramybėje tvyro įtampa, kvepianti metalu. Oda 

aižėja nuo šalčio, kaip ežeras, mintys nubyra, krinta, tuščias kūnas 
sklendžia virš jų ir sapnuoja: žmogžudysčių vaizdai, vaizdų skutai, 
fantasmagorijos, — kol kūno savininkas suvokia, kad sustojo vidu- 
ry gatvės, pypsi automobilis — jis, kiek kilstelėjęs pečius, su šituo 
kvailai žaliu švarku (reikės atsikratyti, gal mirguliuojantį mėlyną. . .), 
ir nesvarstydamas, ūmai pažadintas iš stingulio, užvažiuoja, šį sykį 
pėstysis vairuotojui: 


— Tu, vietinis šikniau, eik!.. 

10 


Birželio 13, tetraptichonas 


8.00 val. 
— Hei, ką pasakiau vakar — nepyk. Jau vėl susitaikiau su savo mo- 
tina. Okay? 

"Konradas stovėjo vonioje, skutosi. Vaikinas pabeldė į praviras 
duris, o dabar liko stovėti ant slenksčio. Iš apačios atsklido kavos 
kvapas. Per vonios kambario langą skverbėsi saulė. Du ant palan- 
gės stovintys Hakonai it pleochroistiniai kristalai skaidė krintan- 
čią šviesą į stebuklingus spektrus. Konradas iš pradžių nenorėjo 
tikėti savo ausimis, bet ir neatsisuko, atkakliai žiūrėjo į pusbrolį 
veidrodyje. 

— Iš kur tokia staigi permaina? 

— Na, taip... — Benediktas kramtė savo pirštų nagus, kaip ak- 
robatas įsispraudęs į durų staktą, įrėmęs nugarą į vieną, o sport- 
bačių padus į kitą pusę. — Tu teisus, reikia gi kažkaip susitarti. O 
kaip tau sekasi ieškoti darbo? 

Konradas spoksojo į aprasojusias, saulės šviesoje mirguliuo- 
jančias plyteles, žiūrėjo, kaip rieda lašai. Ketvirtadienis. 

— Gavau porą pasiūlymų. Kodėl klausi? 

- Šiaip sau. Su tavimi gi daug nepašnekėsi. 

— Su manimi — nepašnekėsi?.. 

— Taip jau yra. Kompiuterių nemėgsti, klausaisi tik senos mu- 
zikos, į kiną nevaikštai... O dėl tos knygos, na, taip, gal kiek ir 
perlenkiau lazdą, norėjau pasakyti, gal kada tikrai būsiu toks 
subrendęs, kad suvoksiu tai kitaip. Tik dabar dar negaliu įsi- 


vaizduoti. 

Konradas šluostėsi veidą, slėpė rankšluostyje savo ner yžtingu- 
mą. Neturėjo jokių ambicijų ką nors įrodinėti; Benediktas, kal- 
bant apie galimą draugystę, jam buvo išsemta tema. 

— Buvo dalykų, apie kuriuos būtume galėję šnekėtis. Bet gali 
nesiteisinti, praėjo, baigta. Duokime vienas kitam ramybę! Su- 
tarta? 

— Gerai. O dėl šlamučių.... 

— Dovanoju. 

— Hei, nebūtina. Jei tau reikia... 

— Eik jau, baik! 

Konradas stengėsi nepulti į aroganciją. Vaikinas jį nervino savo 
maivymusi prieškambaryje, savo švebeldžiuojančiomis intonaci- 
jomis, savo išstypėlišku sudėjimu, savo spuoguotu kaklu ir veidu, 
tiesiog viskuo. 

— Hei, tu tikrai be priekaištų! 

— Ar tau šiandien nereikia į mokyklą? 

Konradas perdėtai ilgai šlakstėsi skruostus vandeniu skutimui- 
si; Benediktas nė nemėgino pasitraukti nuo durų. 

— Reikia. Bet pirma pamoka — fizinis, per ją netikrina lanko- 
mumo. 

Konradas nelabai tuo domėjosi, šnekėjo, ir tiek. 

— Klausyk, juk greitai tavo motinos gimtadienis, ar ne? 

Beno įkyrumas jam darėsi vis nemalonesnis, dar ir todėl, kad 
užklupo jį visai nepasiruošusį. 

— Taip. Trisdešimtą. 

Konradas pasinėrė į viziją, vieną iš tų, kurios trukdavo tik ke- 
lias sekundes ir kildavo iš neįprasto kokios nors detalės suvoki- 
mo. Šiuo atveju — akies kampučio kaleidoskopas, putojantis tarp 
plytelių ir tinklainės, dusyk lūžtanti šviesa, mikroskopiškai atvaiz- 
duojanti joje mirguliuojančius lašus ir darinius ir paverčianti juos 
švelnios kaip mėnesiena struktūros būtybėmis. 

— Ką jai padovanosi? 

— Dar nežinau. Gal dėžutę šokoladinių saldainių, kaip visada, 
ji juos labiausiai mėgsta. Beje — iš kur, tiesą sakant, Berita žino 


tavo vardą? 

— Tikriausiai kada nors paminėjai. 

Pusbrolių akys susitiko; kitą sekundę Konradui apmirė širdis. 
Jam šmėstelėjo mintis kai ką pridurti, išlementi klausimą, kas gi ji 
tokia, ta Berita, bet jau buvo per vėlu. Jau išvydo tą veriančiai 
tulžingą žvilgsnį, tą ploną, prieštaringą šypseną, kurioje susipynė 
tikrumas ir nusivylimas. 

Konradas nusisuko, pažvelgė pro langą į dieną tarsi iš knygos 
su paveikslėliais, mėgino apsimesti, kad nieko neįvyko, pats sau 
atrodė nežmoniškai kvailas ir apmulkintas. Jis laukė, laukė klausi- 
mo: „O iš kur tu žinai, kas ta Berita?“ Gal dar viską būtų galima 
pakreipti kita linkme, jei jis į tai ramiai, visiškai ramiai atsakytų: 
„Turbūt tavo draugė, kas gi daugiau?“ Bet Benediktas neuždavė 
šio klausimo, paliko jį kaisti, net nesuteikė galimybės neigti, nuli- 
po, nieko daugiau nesakęs, laiptais į apačią. 

Konradas prispaudė visus pirštus prie smilkinių. Tūžo ne dėl 
to, kad užkibo ant tokio paprasto kabliuko, daug labiau jį siuti- 
no tas klastingas, užliūliuojantis įdirbis, kurį nuveikė Benedik- 
tas, tai, kad spąstai buvo paspęsti lyg tarp kitko. Tik dabar jis 
ėmė nutuokti, ką galėjo turėti galvoje Berita, sakydama, jog vai- 
kinas protingas, — bet tai bjaurus taktinis protingumas, taip an- 
tikoje buvo garbinama klasta; to Konradas niekada labai never- 
tino. 

Reikia paskambinti Beritai. Tegu ji ką nors sugalvoja, ką nors, 
ką būtų galima lyg ir prisipažinti, mes turime sukurti kokią nors 
istoriją, kad žala būtų mažesnė. 

Tačiau, stovėdamas prie telefono būdelės Šuberto kelio gale, 
Konradas nebepajėgė į ją įeiti ir pakelti ragelio. Neskambino Be- 
ritai penkias dienas, paliko ją, kaip jam dabar?.. Vis tiek, toptelė- 
jo, ji mokykloje, kurgi daugiau? 

Viskas buvo taip šlykštu, šlykštu ir, tiesą sakant, juokinga. Ką 
tai reiškia, kai pasaulyje esama karų, bado, žudynių ir epidemijų? 
Juk Berita per daug neprisipažins, be to — štai ir gavo pažinti tą, 


kurį norėjo. 

13.30 val. 

Pietūs terasoje. Makaronai su prieskoninių daržovių padažu, ka- 
pariais ir salami gabaliukais, mėgstamiausias Beno patiekalas, Mar- 
ga tikriausiai pagamino jį kaip atlygį už susitaikymą, kurį Konra- 
das labai būtų norėjęs matyti. Jis negalėjo įsivaizduoti, kaip tai 
turėjo vykti — Benas, atsiprašantis savo motinos? Konradas žiūrė- 
jo į savo lėkštę, atkakliai ir susigėdęs, mielai būtų atsisakęs pietų 
ir pasitraukęs vaikinui iš kelio. Šis nieko neparodė, vaidino leng- 
vabūdišką ir šnekų, linksmą, kad net įkyru. Įsivyravo pabrėžtinai 
laisva nuotaika, kurią Konradas vos galėjo ištverti. Jam beveik pa- 
lengvėjo, kai pajuto pirmą ataką. 

— Ar neįpiltumėt Konradui alučio? Jis atrodo toks prislėgtas. 

Marga išsyk sutiko, žiūrėdama sūnėnui tiesiai į akis: 

— Ne, iš tiesų tu atrodai liūdnokas. Ar norėtum alaus? 

Pasiūlymas nustebino Konradą. Vidury dienos siūlyti jam al- 
koholį Margai buvo atėję į galvą tik sunkiausio triūso dienomis. 
Jis atsisakė, dar esą per anksti gerti alų, nors visų mieliausiai būtų 
ėmęs pamažu svaigintis. 

— Oiralus rūsyje jau baigėsi, — konstatavo Rudolfas. 

— Ką tu, dar turi būti pusė dėžės! 

Rudolfas papurtė galvą, trumpai pašnairavęs į Konradą, kuris 
dėl to nėmaž nesijautė kaltas. 

— Paėmiau vieną ar du butelius. Ir dėžė liko beveik tuščia. 

— Būk geras, liaukis, apie ką mes šnekame, rytoj užsakysiu dar. 

— Ar verta? — paklausė Rudolfas, o Marga nervingai kostelėjo 
ir paskubėjo pareikšti, kad namie visada reikią turėti alaus, dėl 
viso pikto. 

Konradas, kuriam šis ginčas kas sekundę atrodė vis keistesnis, 
sukiojo ir vartaliojo jam siunčiamus ženklus, neįstengdamas jų 
suprasti. Tučtuojau prasidėjo kitas puolimas. 

— Būna fantastiškų dalykų, kaip tiems fakyrams, jie gali pasi- 
gerti ir nuo vyšnių sulčių, vien todėl, kad labai tuo tiki. Ant jų 
butelių taip ir užrašyta: „Vyšnių sultys“. 

Konradas išsigando. Ir kaip Benediktas perprato triuką su bu- 
teliu nuo vyšnių sulčių? Juk jis, tvirtai užsuktas, visada stovėda- 


vo balkone... 

— Ar dėdė Ervinas nebuvo girtuoklis? Gi kažkada kažką pasa- 
kojote. 

— Vaikeli, čia ne vieta tokioms kalboms. 

— Na gerai, bet... ar anuomet, norėjau pasakyti, gentyje, niekas 
daugiau neturėjo liguisto potraukio? 

— Ne. Ne... Rudi, ar būtum girdėjęs? 

Rudolfas mostelėjo, prašydamas nelįsti prie jo dėl tokių daly- 
kų. Benediktas nė sekundės nepažvelgė į akis Konradui, kuris da- 
bar įdėmiai žiūrėjo į jį. Galbūt neapykanta, deganti pusbrolio žvilgs- 
nyje, trukdė jam šnekėti toliau. 

— Beje, įsivaizduojate, ten, pas Vyzingerius, man šnipštelėjo Vy- 
zingerio sūnus, į didžiąją gyvatvorę tarp įrankių pašiūrės ir lauko 
kažkas sugrūdo savo tuščias bonkas. Per penkiasdešimt bonkų! Ar 
tai ne kiaulystė? 

Visiškos nesąmonės, pagalvojo Konradas, į jokius krūmus bu- 
telių aš nemėčiau. Sukišau juos į šiukšliadėžę gatvėje, pakalnėje, 
kur šakojasi kelias. 

— Penkiasdešimt bonkų! Kas taip daro? Okay, konteineris stik- 
lui už kilometro, toli, bet vis dėlto... 

— Bonkų, bonkų! — staiga prapliupo Konradas. — Šneki, lyg iš 
vokiečių kalbos tau grėstų penketas! | 

— Ak? Tikrai? 

Benediktas vis dar vengė žiūrėti Konradui į akis. Jis sučiaupė 
lūpas, kilstelėjo antakius, elgėsi išdidžiai ir pasipūtėliškai ir taip 
savimi pasitikėjo, kad Konradas pajuto šėtonišką malonumą, už- 
simodamas atsakomajam smūgiui: 

— O šiandien dar reformuojama rašyba, šitaip keliaklups- 
čiaujama prieš kvailystes, net bus galima rašyti nymfos ir sfynksai! 
Cha, na, taip, bent jau matematika nesudaro tau keblumų. Žino- 
te, matematika man visada sekėsi prasčiausiai. 

— Eik jau! — Marga debiliškai nusijuokė. — Juk tau viskas gerai 
sekėsi! 

— Kur tau! Sutinku, man niekada negrėsė penketas ar ketver- 


tas — turėdamas tokį tėvą, niekada nebūčiau galėjęs sau šito leisti, 

bet matematikos aš tikrai nekenčiau, retai gaudavau geresnį pažy- 
mį nei trejetas. Gal atlikti jums išpažintį? 

Marga ir Rudolfas liovėsi valgę, abu įtemptai laukė. Benedik- 
tas — jis ėmė tankiau mirksėti — sulig kiekvienu žodžiu vis labiau 
nerimo, kol pagaliau jo veide ėmė atsispindėti gryniausias siau- 
bas. Konradui tai teikė malonumą. 

— Taigi atliksiu jums išpažintį! Jau įsigaliojo senatis. Taigi: kartą 
gavau riebų penketą, man tai reiškė vos ne mirties nuosprendį, 
bijojau, kad tėvas mane užmuš. Ką daryti? Griebiausi paskutinės 
priemonės, lošimo — viskas arba nieko. Iš naujo perrašiau kon- 
trolinį darbą, šiek tiek pataisinėjau, padirbau mokytojo parašo 
santrumpą ir suraičiau trejetą. Pavyko, sprogimo nebuvo, likau 
gyvas. Tai, matyt, buvo nuotykis! Šiaip ar taip, pasirašyti vieneto 
nedrįsau, tai būtų buvę per daug įžūlu. Šiandien, ko gero, aš irgi 
kitaip pasielgčiau. Jei rizikuoti, tai rizikuoti, ar ne? 

Marga pavaidino pasipiktinusią ir meiliai pagrasė smiliumi. 
Benediktas pritrenktas spoksojo sau į kelius. O Konradas dar 
pridūrė: 

— Kartais aš, matyt, būdavau per daug smulkmeniškas. Stiliaus 
dalykas. Negalima vadovautis estetikos principais, kai kiekvieną 
dieną sprendžiamas gyvybės ir mirties klausimas. Beje, estetika, 
Benai... 

— Ką? 

— Aš ir nežinojau, kad dabar jau galima sužlugti net per meną? 
Tikrai? Mano laikais ši disciplina neturėjo reikšmės keliant į kitą 
klasę. 

Benediktas buvo baltut baltutėlis. Akimirką Konradas pagalvo- 
jo persūdęs, būgštavo, kad vaikinas, daug paaukojęs, dar galėtų 
triumfuoti, viską prisipažindamas ir taip nuginkluodamas pusbrolį. 
Atrodė, lyg Benediktas svarstytų tokią galimybę. Šokis ant bedug- 
nės krašto, sekundę trunkanti begalinė tyla. 

— Taip. 

Tuo momentu Rudolfas staiga griebėsi už širdies, ėmė masa- 


žuotis krūtinę, išraudo. Jam ant kaktos sublizgo prakaito lašai. 

— Dieve, Rudi, kas tau? — Marga puolė prie jo ir atsegė dvi 
marškinių sagas. 

Konradas taip pat pasilenkė prie dėdės, bet šis atmetė ranką į 
viršų, lyg prašydamas sūnėno jo neliesti. 

— Pasitraukit. Tai tik... spazmai. Duokit man ramybę! 
Eikit sau! 

— Ar tau tikrai nieko bloga? 

— Taip, taip. Praeis savaime. 

Benediktas pasinaudojo momentu ir tyliai dingo. Marga pa- 
guldė vyrą į šezlongą ir atnešė iš baro stikliuką kriaušių degtinės, 
padarydama išimtį, medicinos tikslais. 

Konradas atsiprašė ir patraukė prie Acherio, sėdėjo ten valan- 


dų valandas ir mėtė į upę akmenukus. 


19.00 val. 
Berita žvalgėsi pro užuolaidų plyšį; jau pusantros valandos Benis 
atkakliai kiurksojo ant šaligatvio kitoje gatvės pusėje, priekaištin- 
gos kančios alegorija. Jis ją aprėkė, ji jį išgrūdo, padedama tėvo, 
kuris mandagiai, bet primygtinai palydėjo vaikiną iki durų. Berita 
jo visai negailėjo, vis dar siuto dėl Benio klastingumo. „Konradas 
sakė, kad judu puikiai sutarėte“, — ji ir užkibo, apstulbo taip, kad 
nieko neatsakė, tik išsižiojo pritrenkta. Paskui, širsdama dėl šio 
triuko, širsdama ant savęs, ji prisipažino beveik viską, ką buvo 
galima prisipažinti, iš dalies, kad įskaudintų Benį, iš dalies, kad 
galutinai išsiaiškintų santykius. Meluoti jai buvo bjauru, be to, ji 
manė, jog Konradas nesirodo tik dėl sąžinės graužaties ir, kai tik 
padėtis paaiškėsianti, vėl pas ją sugrįš. Savo tėvams Berita nieko 
nepasakojo, jie pasitenkino informacija, jog atstumtas gimnazis- 
tas peržengęs jam nustatytas ribas, kankinamas meilės, sukėlęs 
triukšmą; tai apytikriai atitiko teisybę. 

Berita puolė prie telefono. Bespaudant mygtukus, jai pasidarė 
nejauku, tačiau užvis blogiausia atrodė kiurksoti, nieko neveikiant. 

Marga šūktelėjo savo sūnėną, kuris kaip tik parėjo namo, prie 
telefono: 

— Čia tau! Kažkokia Berita. .. 

Raukydamas kaktą, Konradas paėmė ragelį. Marga iš pradžių 
dar pastovėjo priemenėje, paskui nuėjo į virtuvę, atsitraukė tiek, 
kad, ruošdama vakarienę, taigi norom nenorom, lyg ir netyčia 
galėtų klausytis. 

— Klausau? 

— Benis viską sužinojo. Jis sėdi lauke ir saugo namą. 

— Šit kaip? — Konradas vengė ką nors pasakyti ar susikeikti, kad 
Marga negalėtų numanyti pokalbio turinio, neklausinėjo nei kaip, 
nei kodėl. — Ir dabar? 

— Aš taip norėčiau, kad tu ateitum! Man tavęs trūksta. Kodėl 
nepaskambinai? 

— Žinoma. Žinoma, aš ateisiu. Rytoj po pietų, ar jums tinka? 

— Kodėl tu taip keistai šneki? 

— Na, ką jūs, nieko tokio. Rytoj, prieš dvi? 

— O ar negali šįvakar? — Berita suvokė, kad Konradas nenori 
kalbėti, nes kažkas klausosi; paklausti, dėl ko dar slapukaująs, jai 
trūko drąsos. 

— Ne, šiandien negaliu... 

— Aišku. Na, gerai, rytoj apie antrą. O tu tikrai ateisi? Jei neno- 
ri daugiau manęs matyti, geriau pasakyk iš karto. 

— Aš manau, tą bus galima išsiaiškinti. — Konradui atrodė bjau- 
ru šitaip atsikratyti mergaite, bet jis negalėjo išversti kailio, iš- 
trūkti iš savo melagysčių tinklo ir mėgino kaip nors išvengti eska- 
lacijos. — Na, gerai, iki rytojaus! Ačiū, kad paskambinote! — Kon- 
radas nuspaudė šakutę. 

Marga iš karto pasiteiravo, kas skambino. Padavėja, sumelavo 
Konradas, iš pašto užeigos, kur jis retsykiais užeinąs, ji prašiusi, 
kad jis rytoj mažumėlę padėtų, ten švenčią sužadėtuves. .. 

— Ak? Taip, aš jau girdėjau, kad tu kartais sėdi pašto užeigoje. 

— Tikrai? Ko tik žmonės neprišneka.... 

— Taip jau yra kaime. Čia nieko nepaslėpsi! 

— Tu mane iš tikrųjų gąsdini! 

Staiga Marga labai surimtėjo, atsisėdo už virtuvės stalo ir pa- 


prašė sūnėno taip pat atsisėsti, ji turinti jam kai ką pasakyti. Virtu- 

vės atmostera iš karto pasikeitė, iš jaukios tapo šventiška, lyg prieš 
vakaro saulę kažkas būtų įjungęs rudą filtrą. 

— Man labai sunku, bet, ką gi, Rudis mano... 

— Juk čia nieko bloga, — pajuokavo Konradas, tačiau jam su- 
gniaužė, suspaudė, sugėlė širdį. Nujautė, kas bus toliau, daugybę 
kartų mėgino tai įsivaizduoti, todėl puikiai žinojo tuščias įžangi- 
nes frazes. 

— Ak, Konradai! Rudis mano, gal būtų geriau... 

— Geriau? 

— Jei tu laikinai grįžtumei į tau įprastą aplinką. O Dieve! 

Dvi ašaros nuriedėjo jai per skruostus. Kairė laimėjo. 

Konradas nustojo kvėpuoti, jam aptemo akys. 

— Atvirai šnekant, Rudolfas netgi tikras, kad šiuo momentu tai 
būtų geriausia, neklausk manęs kodėl, ne aš taip galvoju... 

— Suprantu. Pasakyk jam, kad šeštadienį išvažiuosiu. 

Tiesą sakant, Konradas nieko negalvojo, laukė, kad iš akių vėl 
išriedėtų lašai. 

— Mes tavęs neišvarome! Suprask gi... 

— Išvažiuosiu vakariniu traukiniu. Tada šeima perdien dar galės 
pabūti kartu. 

— Labai prašau nejįsižeisti! Rudžiui tu patinki, tikrai, — bet jis 
pasidarė šiek tiek savotiškas, kartais negaliu jo suprasti, štai ką 
daro senatvė! 

— Nereikia nusiminti... Gal tai ir tiesa. Kai ką dar reikia su- 
tvarkyti. 

Konradui taip pat sudrėko akys, jis vos neapsižliumbė. Turėjo 
valdytis iš visų jėgų, kad suimtų save į rankas; o vidurius jam grau- 
žė gyvatės, išgraužė skersai ir išilgai. 

— Būk geras, negalvok nieko bloga! Tu jam patinki! 

— Žinoma. Tai mano kaltė. Aš per ilgai piktnaudžiavau jūsų 
svetingumu. 

— Na, ką tu... 

— Ar leisi man nevakarieniauti? Neturiu apetito. Man reikia 


šiek tiek pakvėpuoti grynu oru. 

— Juk tu baltas kaip drobė! Man taip gaila. Gal tu galėtum... 
Bet ne, čia ne išeitis... 

— Viskas gerai. Išvirk man šeštadienį ką nors skanaus, gerai? 

Konradas tvirtai priglaudė Margą, kaip pasmerktasis, atsisvei- 
kindamas su motina, tada greitai išėjo į lauką, galvojo, kad apsi- 
vems, bet nieko neišėjo, gyvatės viską sugraužė ir įsikibo į pilvap- 
lėvę. Konradas nudūmė į pašto užeigą. Gyvates reikėjo apkvaitinti 
ir prigirdyti, užkonservuoti alkoholyje. Dabar jis tenorėjo pasi- 


gerti, iki sąmonės netekimo, o gal ir labiau. 


23.30 val. 

Prirūkytas kryžminis skliautas, kortuotojai, troškiai drumsta gel- 
tona lempos šviesa, proletarų knibždėlynas, o jame — Ana, šaltai 
spindinti, dirba nepriekaištingai, kaip ir popiet, sekuliarizuota die- 
vaitė, pasakų undinė, atsisakė savo nemirtingumo, Kentauras ją 
apkabina, odinė taurė trinkteli į bufetą, trys kauliukai sukelia aud- 
ringus šūksnius. Johanseris nišoje prie žaidimų automato svirdu- 
liuoja, kojos ginčijasi, kuriai tabaluoti, o kuriai remtis į grindis. 
Alus kaip raketa šauna stačiai į galvą. Ana, eikš ir aptarnauk mane, 
pasitarnauk man, dar šiandien ir rytoj, paskui paliksiu tave vieną 
su tuo arklio stimburiu, man reikėjo jį nupjauti, bet taip nedera, 
taip paprasčiausiai nedera. Eikš, dovanok man šypseną, savo iro- 
nišką sfinkso šypseną, kuri sudūžta pati į save ir dingsta tylinčios 
burnos gelmėje. Ar būtų per daug neambicinga trokšti baigti savo 
gyvenimą šešėliu viename iš Anos alkūnių linkių? 

Šis lakantis personažas, niurnantis maukiantis galvijas, vien 
Tanato prekė, mykia ir mykia, nusiteikęs, kad jį atšauks, vyruti, 
nesistumdyk, dabar išlaisčiau... Ana! Dar vieną! Prašau! Na, 
eikš pagaliau! O ką, jei naktį jis ims žvengti, šnarpš tau ant kak- 
lo? Gal reikėjo tave nuo jo apsaugoti? Kvaila šliundra, tau rei- 
kėjo bent žodį tarti, juk aš kuklus ir sunkiai suvokiu. Juk matyti! 
Gal ne? Cha, gal ne? Dieve, mano ausys taip toli viena nuo ki- 
tos, neįmanoma jų sugrūsti po viena skrybėle, nepasieksiu jų 


net ištiesęs rankas! Ana... mano katatonike mergaite, mano 

brrr... Atskirų žodžių švelnumas, kuris dingsta, sujungus į saki- 
nius, — lemenimo Viešpatie, padėk man rasti nefarširuotą be be 
be, tamtamą, kuris, padėtas prie altoriaus, dundėtų ir lietųsi, — 
padėk man rasti širdį veriančius žodžius, tokius kaip „brrrmu- 
lyti“... Ana! Timptelėtum mane už apykaklės, tyliai mostelė- 
tum į tylią kamarėlę, nešvarią, dulkėtą, apskretusią, neuždeng- 
tos elektros lemputės šviesoje, įsirėmusi į konservų lentyną, ga- 
lėtum atsiverti, pasikelti sijoną, seilėmis sudrėkinti savo rausvąją 
geldelę, argi tau nepatiktų? Kaip virpėtų mano pirštai vien iš 
pagarbos... Kodėl jums, moterims, negana susukti galvą, pa- 
žaisti, išrašyti akimirkoms blankinius čekius? Ten su tavimi. Už 
sienos girdėtume sunkiai ir kvailai risnojant Kentaurą, o aš, bu- 
čiuodamas tau pėdas, tuo metu išsiliečiau ant žemės, daugiau 
nieko nė nebūtų, daugiau nieko nė netrokščiau. Ana! Švytėda- 
ma ji stovi už palaidukių, galėtų būti dangus arba pragaras, che- 
rubų šviesa arba skaistyklos ugnies atspindys. Pažiūrėk į mano 
rankas, aprūkę sudegusios aistros pėdsakai, trinties kaitra, įda- 
gai pirštų sąnariuose, grubiai tariant: bobišiaus grybštai. Atsi- 
prašau! Kokia mano širdis? Kas per klausimas! Tikiuosi, raudo- 
na nuo kraujo! Savaime suprantama, ar kas nors abejoja? Mes 
tik pagalvojome... Fui, nuo galvojimo skauda smegenis, žino- 
te? Tikrai, o ne — po perkūnais... Nieko! Nereikia varžytis, juk 
kiekvienam pasitaiko, tai epidemija, galvojimą reikėtų palikti 
laikui... Kaip teisinga! Kaip palengvėjo! Mano inkaro trosas, 
mano saitas su pasauliu — lynas iš supintų nervų skaidulų — gal 
kas nori ant jo pašokti? Jis virpa nuo menkiausio prisilietimo, 
ima sūpuoti, jis trapus, sudžiūvusi virkštelė pilna mazgų, turin- 
čių man kažką priminti, nubrizgusi ir jautri oro permainoms. 
Ana, jei tau būtų duotas jautrumas, būtum išgirdusi mano mei- 
lę, net jei tylėdavau j ją tau, mano tylėjimas buvo garsesnis, gar- 
sesnis už visus žodžius kartu... 

— Ar tu tikrai nori dar? 

Ana, padėklas, amunicija. 

— Aha. 


— Jau aštuntas bokalas. 

— O, tu manimi rūpiniesi, kaip gražu! Gal tave išgelbėti? Pa- 
grobti tave? 

— Su tavimi tokiu toli nenueitume. 

— Tai tiesa... — Nedrąsus atodūsis. — Bet aš tau siūliau! 

— Tylėk, kad Vinhartas neišgirstų. 

— Tu rūpiniesi... Aš tau patinku. Kurgi tu eini? 

— Oho! Ponas daktaras! Nelabai tvirtas, ką? — Kentauras brau- 
nasi pro kūnų maišalynę, tvoja Johanseriui per petį, kad šiam vos 
neišsprūsta bokalas. — Šeštadienį, švesime, nu, kaip? 

Šeštadienį, kartoja Johanseris sau, šeštadienį, baugu... Sun- 
kiai, tačiau koketiškai meilikaudamas, it dresiruotas lokys, vaiz- 
duojantis paskutinį neūžaugą dvaro juokdarį, į salę įsliūkina siau- 
bas. Jis nerangus ir dramblotas, jam paglosčius atsiveria žaizdos, 
kurias jis iš karto ima laižyti švitriniu liežuviu. Tapau jam mieliau- 
siu žaislu, jis prikimba prie manęs, vienintelio draugo. 

— Nugi, palydėkit mūsų mokslinčių išvietėn! Juk anas tuoj ap- 
sivems! 

Johanseris atkiša rankas, ištempia kaklą, stato vieną koją, an- 
trą, paskui vėl pirmą, taip einasi, šlept šen, šlept ten, ne taip svy- 
ruoja. 

— Užrašyk skolon! — šūkteli Kentauras, Ana vypteli, Johanseris 
mosteli, ir rytoj diena, penktadienis-laisvadienis prieš šeštadienį, 
o užjo begalybė, ir tai, staiga: krinta temperatūra, žvaigždės, tik- 
ros žvaigždės, naktis švelni, Marija malonės pilnoji, duoki... tfu! 
Mėnulis, aš daugiau nei dvigubai už jį pilnesnis, jis man neprilygs- 
ta, rytoj bus ištemptos naujos stygos, kad ir vėl skambėtų... 

Kaip gražu. Liksiu lauke. Tanato žemė. Alavo spalvos dangus, 
bronziniai laukai. Mėnulis iš sniego. Galimi medžiai pasiskolin- 
ti iš kiniško šešėlių teatro. Mano pulsas skaisčiai muša pievos 


patale. 

Penktadienis 


J ohanseris pabudo prieš penkias ryto. Šalta drėgmė persmelkė 
jo drabužius; jis kosėjo. Prie rankovės prikibusi sraigė, medžiaga 
atsidavė puvėsiais, prisigėrusi alaus, prakaito ir rasos. Prie pasi- 
bjaurėjimo prisidėjo gėda. Prikaišiojo sau ne už tai, kad nakvojo 
kažkokioje pievoje, — o kad lyg tyčia šitoje, tarp geležinkelio sto- 
ties ir upės, kur rytais būdavo itin drėgna ir kur jis, niekieno ne- 
užstotas, tiesiog traukte traukė ankstininkų žvilgsnius, — į šiaurę 
jau riedėjo pirmasis priemiestinis traukinys, pilnas spoksančių vei- 
dų, apšvietimą vagonuose išjungė, iš snukių liko tik luistai. 

Keletą minučių bejėgiškai drebėjęs, Johanseris pasileido teki- 
nas, skuodė, kol iš marškinių ėmė rūkti garas, o jis šnopuodamas 
atsidūrė prie guobos, pašaipiai čirškiant paukščiams. 

Visą priešpietę jis nemiegodamas pragulėjo lovoje, gydėsi pra- 
kaituodamas, pakišęs galvą po antklode, pritraukęs kelius prie krū- 
tinės ir savo kvapu šildydamas sandariai uždarytą palapinę. 

Stebuklingoji Konrado vaikystės palapinė. Zona be šmėklų, į 
kurią negali prasiskverbti nieko pikta. Taip buvo anuomet; tik jo 
motina sugebėdavo pralaužti apsauginį žiedą. Kartais stebuklin- 
goje palapinėje trūkdavo deguonies, kildavo grėsmė apalpti, ta- 
čiau nemiegodamas Konradas nė sykio nevėdino savo slėptuvės; 
tai, kad jį visada išgelbėdavo miegas, paskui atrodydavo keistas 
atsitiktinumas. 

Marga pasibeldė, Konradas suriko: „Ne!“, jo nuostabai, to užte- 
ko, kad jam duotų ramybę. Jo stebuklingoji palapinė — vėliau slapta 
erotinių tyrinėjimų, išbandomų nešvankybių vieta, jis nuolatos įsi- 

vaizduodavo esąs įkalintas su neaiškia mylimąja, tarp kanibalų, plė- 
šikaujančių riterių arba nacių, iš kurių reikia ištrūkti, bet kokia kai- 
na. Kiek kartų stebuklingoji palapinė jiems leido nutrūktgalviškai 
pasprukti! Kiek kartų jis laimingai pabėgo su mylimąja ir mėgavosi 
jos dėkingumu. .. Dar, atsimenu, pabėgimas man atrodė vienintelė 
būsena, dėl kurios verta gyventi, ir kai aš pirmą kartą apsilankiau 
Sofijos pilyje Valštate, įsikibęs motinai į ranką, kažkas kalbėjo apie 
nuostabią begalinių kambarių priebėgą. Tuos žodžius aš supratau 
taip, kad kunigaikštis pasistatęs milžinišką namą, kad galėtų bėgti ir 
bėgti be galo... Pabėgimas reiškė didžiausios koncentracijos vaiz- 
duotę, taip man viskas regėjosi, anaiptol ne pakylėtai; pabėgimas 
galėdavo žlugti, kai motina nutraukdavo nuo manęs antklodę, o 
mylimąją, iš tuzino gyvų pavyzdžių švelniai sufrankenšteinautą ma- 
no mylimąją, nužudydavo kanibalai, nusitempdavo plėšikaujantys 


riteriai arba plikai nukirpdavo naciai. 


Radijas. Paguodos muzika. Bethovenas, septintoji simfonija. 
Priemonė numeris vienas. Akcija vietoj reakcijos. 

Apie vidudienį Johanseris išsimaudė karštoje vonioje, pasiėmė 
iš virtuvės du obuolius ir nudrožė į kaimą. „Latmano elektros 
prekėse“ nusipirko mažulytį kišeninį žibintuvėlį, telpantį į vidinę 
jo seno, nutrinto juodo švarko kišenę, to švarko, kadangi lipo jam 
prie širdies, Johanseris niekada nebuvo išmetęs, sukišo jį į laga- 
miną, nukomandiravo tildyti butelių. Žalią kaip samanos, sraigių 
apgleivėtą, bjauriai dvokiantį bandymą prisiderinti jis pagaliau su- 


grūdo į artimiausią šiukšliadėžę. Mimetizmo laikas baigėsi. 


Lygiai antrą valandą jis atvyko pas Beritą, kuri pasitiko jį prie 
namo durų ir iš karto prie jo prisiglaudė. Iš mandagumo Johan- 
seris ją taip pat apkabino, tačiau vangiai, nespustelėdamas, mer- 
gaitė tai pastebėjo ir jį paleido. 

— Kas tau? 

Kaip ji išsidabinusi, pasikvėpino, apvedžiojo akis kontūriniu 
pieštuku ir apsivilko puošnią šilko suknelę, apsiavė aukštakulniais 


bateliais, jaudina, iš tiesų — taip švelniai, lyg tarp kitko... 

— Rytoj išvažiuoju. 

— Štai kaip. — Berita paėmė Konradą už rankos, užsitempė jį 
sraigtiniais namo laiptais į viršų ir užrakino duris. 

— Šnekėk aiškiai! Ar grįši? 

— Aš tavęs nemyliu. Iš mūsų nieko nebus. Jei mane grabaliosi, 
tik pabloginsi padėtį. Prašau sėsti! — Johanseris visai sąmoningai 
mėgdžiojo Cumrato intonaciją, kurios kategoriškumu, nors nie- 
kada to nepripažino, visuomet žavėjosi. 

— Negrįšiu. O jei ir grįšiu, tai neturi jokios reikšmės. Nieko 
baisaus, kad nusivylei. Geriau bus, jei mane kuo greičiau pamirši. 

Jis matė, kaip mergaitė kenčia, bet tuo pat metu scenarijus jam 
regėjosi juokingas ir iš anksto nulemtas, kiekvienas žodis atrodė 
reikalingas ir vis dėlto nuvalkiotas, jautėsi taip, tarsi iš įpratimo va- 
rytų veiksmą spartinantį tekstą. Berita bent jau ne iš tų, kurios puola 
į ašaras, todėl viskas pakenčiama. Ji klausėsi, iš pažiūros rami ir 
susitvardžiusi, tupėjo ant arabiškais rašmenimis dekoruoto puto ir 
trynė nykščius vieną į kitą. Tikriausiai bandė jam imponuoti. 

— Pyksti, kad viską pasakiau Beniui? 

Kaip miela, toks klausimas, ne mažiau juokingas nei jo kon- 
tekstas, viskas vien niekur neišeinanti akloji žarna. Tačiau Johan- 
seris linktelėjo, manė, kad pasielgs gailestingai, jei kaip nors pa- 
aiškins jai savo elgesį. 

— Benis mane apstaugė, nes manė, kad pasakiau tau, kokie jo 
pažymiai. O aš visai nieko nežinau, juk jis net ne mano klasėje! 
Sakė man kartą, kad jam riesta. Sykį net ketino nerti iš Čia, ar 
Žinai? 

— Ne. 

— Taip, bet dabar, kai atsirado sodo namelis, jis, regis, nusprendė 
likti. 

— Tokį kaip jis vis tiek greitai sugautų. 

— Atrodo, tu nelabai jį vertini. 

— Aš nelabai ką žinau. Bet netikiu, kad sugebėtų pabėgti. Iš kur 
toks talentas? 

— Man kažkaip įkyrėjo visą laiką šnekėti apie Benį. Kartais man 
atrodo, kad tu čia būni tik dėl jo. 

— Aišku! Ir niekuo negaliu pasiteisinti. Bus geriau, jei eisiu. 

Johanseris čiupo už kambario rakto, pastebėjo, jog jam nege- 
rai galvoje, nes akimirką svarstė, gal pasiimti raktą, kad pagaliau 
turėtų raktą nuo namų. Berita nieko nedarė, kad perkalbėtų jį 
likti, šiek tiek atsilikusi nukaukšėjo laiptais ir netarė nė žodžio, 
kol abu atsidūrė po siaura stogelio pergole. 

— Aš nepykstu ant tavęs. Jei vėl atvažiuosi, gali bet kada mane 
aplankyti. 

— Tu nusipelnei ko nors geresnio už mane - ir jį. 

— Kvailai išėjo. 

Berita bandė šypsotis. Ji laikėsi taip, kad Johanseris baisiai su- 
sigėdo, pasvarstė, ar ji siekė kaip tik šito, tada dar labiau susigėdo, 
dėl aiškiai netinkamos insinuacijos. Kartu Johanseris suvokė, kaip 
menkai jis pažino visus šiuos žmones — Benediktą, Beritą, Aną, 
Rudolfą, net Margą; pirmasis artumo jausmas tuoj vėl nuplaukė 
paviršiumi, it naras, neišlaikęs slėgimo. 

Berita dar pasiuntė jam oro bučinį, o tada greitai uždarė duris 
ir dingo viduje. 


Johanseris ėjo gatve. Bulbrunas buvo dailus naujas miestelis, 
kuriame didelis gimstamumas, statyti aukštesnius nei trijų aukštų 
namus buvo uždrausta. Skelbimų stulpai dažniausiai tik pusiau 
apklijuoti plakatais, nelabai ir buvo ką skelbti. Picerija ir kinų 
restoranas reprezentavo daugiakultūrį elementą, kokteilių baras, 
uždaromas pirmą valandą, ir diskoteka, veikianti tik penktadie- 
niais ir šeštadieniais, naktinis gyvenimas. Ir Irisė — pamirškime 
tai. Johanseris neapkentė šito miestuko taip, kaip kad mėgo Ny- 
derenslingeną; tačiau, ėmęs galvoti apie tokio neatitikimo prie- 
žastis, tučtuojau suvokė, kad jis visur ir visada būna ne vietoje ir 


atitinkami kaimai skiriasi tik iliuzijos laipsniu. 


— Ar tu ją išdulkinai? 

Johanseris krūptelėjo. Palenkęs galvą, jis bidzeno serpantinu, 
paskutiniai Bulbruno namai jau liko jam už nugaros. Benediktas 
išniro tarytum iš nebūties, sėdėjo ant savo dviračio bagažinės ir 


sukiojo vairą šen ir ten. 

— Ne. To nebuvo. Niekada. 

— Tryneisi su ja ir tau nepakilo? 

— Ką tai reiškia? — Johanseris sustojo. Džiaugėsi susitikimu, 
net laukė jo. 

— Žmogau, tu visai žlugęs, supranti? Visiškai žlugęs! 

— Jei Berita iš tiesų būtų tavo draugė, aš nebūčiau jos lietęs. O 
gal būčiau. O ką? Tu, priplotas vaikigali, ko tu pagaliau nori? 

— Ak štai kaip? Pamanykit, įtūžo! Tuoj dingsi iš čia, girdi? 

— Ar tu tikras? 

— Ganėtinai. 

Johanseris ėmė eiti, Benediktas sekė iš paskos. Besikalbėdami 
jiedu nusuko į kairę nuo serpantino, į mažą takelį per pievą. 

— Trisdešimt keturi, dvidešimt devyni. Tau tai ką nors sako? 

— Net nenutuokiu... 

— Kodas nulis trys nulis — tikrai nesusigaudai? 

Johanseris sustingo. Tai buvo VRI telefono numeris. Jis tylėda- 
mas traukė tolyn, pro pavienes tuopas. Takelis, vis labiau apaugęs, 
visiškai dingo žolėje. 

— Matai, šiandien paskambinau į tavo institutą. Nemažai suži- 
nojau. 

— Taip? 

— Jie sakė, kad tu jau nuo kovo ten nebedirbi. Bet atrodo, kad 
tavo grįžimas juos labai domina... 

— Aha. Na? Ir tu jiems pasakei, kur mane rasti? 

Užduodamas šį klausimą, Johanseris drebėjo. Atsakymas turė- 
jo nulemti viską, kas bus, vienaip ar kitaip. Kelrodis, padedantis 
apsispręsti. Kelias į mirtį. Priverstinis sprendimas. 

— Dar ne. Ir kaip tik todėl rytoj išgaruosi, ar ne? O jeigu juo- 
dinsi mane mano tėvams — trisdešimt keturi, dvidešimt devyni! 
Toks dylas*. 

— Dylas.... 

— Sandėris, jei tau labiau patinka. 

— Beje, Berita tikrai nieko nesakė apie tavo pažymius. Aš buvau 


pas tavo klasės auklėtoją. 


* Deal - sandėris (angl. ). 

— Žmogau, tu žlugęs! Garbės žodis, aš maniau, kad tu visiškas 
nuoboda. O tu tikras šūdžius. Kurgi mes einame? 

— Aš tau kai ką parodysiu, eime. 

- Ka g? 

Jiedu buvo dar daugiau kaip už dviejų šimtų metrų nuo ply- 
naukštės. Johanseris nieko neatsakė, tik mostelėjo ir žengė pir- 
mas. Kiaulpienės, žydinčios ir nužydėjusios, pievose, kurių žolė 
buvo neįprastai trumpa, ryškiai geltonos žvaigždės, balti kaip cuk- 
rus vatos gumulai. Johanseriui patiko žiūrėti į kamanes, jos buvo 
kažkokios geraširdiškai lėtos, kam gi šautų galvon užmušti kama- 
nę? Dobilai be išimčių trilapiai, gali ieškoti, kas tik nori. 

— Hei, tai kaip su sandėriu? 

Dabar kelias truputį kilo aukštyn. Bulbruno namų liko matyti 
tik keli stogai, o prieš akis atsivėrė Nyderenslingeno vynuogynai. 

— Šiaip ar taip, rytoj būčiau išvažiavęs. 

— Ak? Taip staiga? 

— Ne, tai teisybė. Sakykime taip: jei būčiau išvažiavęs, tai rytoj. 
Taip bus teisinga. 

— Nepagaunu. Ką turi galvoje? 

— Žiūrėk! Įsižiūrėk! 

— Į ką? 

— Į kraštą. Jo grožį. Ar buvai kada čia, viršuje? Kažkas tobula 
gaubia šią vietą. Pajutau tai iš karto. "Tu ne? 

— Hei, nori visai mane apmulkinti? 

— Ne. Tu tik žiūrėk. Įsižiūrėk gerai vieną kartą. 

— Išvien Vakenroderis, ar ne? 

— Žiūrėk, mūsų namas! Ir kaip virš jo dega vynuogynai. O ten, 
ant kelmo, ar matai jį? 


— Ką tokį? 


Kiek akys užmato, nebuvo regėti jokio žmogaus. Per slėnį švil- 
pė traukinys. Akmuo Konrado rankoje svėrė kiek daugiau nei du 
kilogramus, kraupiai dunkstelėjo, kai nuo jo svorio skilo Bene- 
dikto pakaušis. Vaikinas trūkčiodamas krito nuo dviračio, sužvan- 


gėjo metalas, kojos spardėsi, lyg norėdamos pataikyti gyvatei, nu- 

bloškė dviratį nuo kūno, tada tapo visai tylu, bet kūnas dar judė- 
jo, gulėjo ant šono. Kraujas sroveno nugara, rankos ir kojos nie- 
kaip nesiliovė tampytis. 

Johanseris žiūrėjo į sportbačius, brangiuosius sportbačius, jie 
kapstė žemę, o kartais, kai viena koja išsitiesdavo, braukdavo per 
seiles; segtukas- „varnalėša“ įsipainiojo į dviračio sparną. 

Benediktas sudejavo; kurį laiką atrodė, kad vėl atgauna sąmo- 
nę. Pirštais kabinosi už žolių kuokštelių, aiškūs griebimo reflek- 
sai. Žaizda kunkuliavo, keturių centimetrų skersmens krateris, 
kraujas tekėjo pliūpsniais, nelabai smarkiai; prasišvietė smegenų 
masė. Akimirką Johanseriui dingtelėjo lėkti į kaimą šauktis pagal- 
bos. Apžiūrėjo savo drabužius; nerado ant jų nė menkiausios kraujo 
dėmelės. Smogti antrą kartą jis nepajėgė, tik nuvilko kūną į krū- 
mus, paslėpė ir dviratį, tada nuėjo prie kelmo, atsisėdo ir ėmė 
laukti. Ėmė laukti. Klausėsi, gal iš lazdyno pasigirs koks garsas. 

Acherio slėnis. Čia sėdėti buvo taip puiku. Tik gaila, kad iš 
šitos pusės nematyti, kaip žaižaruoja kvarco intarpai, tam reikėtų 
smarkiai persisverti virš skardžio. Išlakios tuopos siūbavo nuo sil- 
pno vėjo, nuo garų padidėjusi saulė krypo link vynuogynų krašto. 
Johanseris nieko negalvojo. Ramiai sau sėdėjo, tuščias ir pavar- 
gęs, netgi niūniavo dainelę, parafrazuotą melodiją iš Šuberto „Nok- 
tiurno Es-dur“. Jis net nesistebėjo nenatūralia ramybe, laikė ją 
savaime suprantama. Kartkartėmis apsidairydavo, žvalgėsi vaikš- 
tinėtojų, tačiau be jokios baimės, abejingai, tarytum norėdamas 
atitikti elgsenos pavyzdžius, apie kuriuos buvo skaitęs. 

Kirai priešiniame vėjyje. Gyvūnai, kybantys ant nematomų vir- 
vučių, tampomi aukštyn žemyn. Vaikais likusių dangaus gyventojų 
žaislai. Šitai pievai tiktų keletas aguonų. Trūksta raudonio. Kraš- 
tovaizdžiai be raudonos spalvos atrodo šalti, kad ir kiek stengtųsi 
saulė. O ten kiškis skuodžia nuo vieno medžio šešėlio prie kito. 

Tanatas yra apgailėtina būtybė. 

Jis gali tik stovėti, atviras, ir laukti. Laukti, kol gyvieji ateis ir 
įžengs pro jį; kai būtis ir atmintis susilygina ir sutampa laiko aki- 
vaizdoje. Kai kurie rėkia, kai kurie nebvlūs. Vieni ateina išdidžiai, 


kiti atšliaužia. Atšliaužia iš krūmų, pilni žemių ir skausmo. Kaip 

Benediktas. Jo kraujas raudonais siūlais nutįsta nuo lūpų ant žo- 
lės. Bet kurgi jis nori pabėgti? Juk jis šliaužia tiesiai į mane. 

Iš tiesų Benediktas kepurnėjosi bedugnės link, visiškai nesusi- 
gaudydamas. Apako? Panašu. Akys nelakstė, stebeilijosi, pusiau 
atmerktos, į žolę. Joks girdimas garsas neišsiveržė jam iš burnos, 
tik burbuliukai iš seilių ir kraujo. Veidas buvo ištepliotas žemė- 
mis, plaukų sruogos, šlapios nuo kraujo, lipo prie kaktos, o jo 
kūną vis supurtydavo mėšlungis, drebulys perbėgdavo nugara nuo 
sprando iki kelių, tada pirštai tvirtai įsikibdavo ir trūktelėdavo 
kūną šiek tiek į priekį, mažiau nei metrą per minutę. 

Iš pradžių Johanseris stebėjo jį nesuvokiamai abejingai ir neju- 
dėjo, sėdėjo, parėmęs smakrą kumščiu, tuščias ir sustingęs, kol 
ūmai jo galva pradėjo veikti, lyg tik dabar būtų įgyvendinęs tai, 
kas įvyko ir vyksta. 

Jis visai nemiręs. Jis nenori. Dar šeši, septyni metrai, ir jis pa- 
sieks skardį. Kaip būtų, jei jį palikčiau? Juk jis nusižudytų; skylė 
kaukolėje būtų paaiškinta tuo, kad jis nukrito. Ak, ne, pieva čia, 
viršuje, blizga nuo kraujo. Pradėtų tyrimą, apverstų kiekvieną ak- 
menį; be to, per šviesu jį numesti, leisti jam nukristi; kaime būtų 
matyti, kaip jis ištykšta į uolą, o gal dar ir rėktų, iš jo galima lauk- 
ti, kad krisdamas, kai niekas negalės užčiaupti jam burnos, jis ims 
rėkti. Šiaip ar taip, geriau būtų užkasti jį apačioje, ant upės kran- 
to, žmonės ten nevaikšto, nelaksto palaidi šunys, kurie uostinėja 
ir kapsto. Dieve, ir visa tai aš svarstau, kai jis kaip tik šliaužia pro 
mane ir kvėpuoja. Gal jį pasmaugti? Uždusinti? Užmesti ant jo 
dar vieną akmenį? 

Johanseriui atrodė, lyg šis instinktų stumiamas padaras žinotų, 
kad gali tik prailginti mirtį, lyg jam rūpėtų vien sukomplikuoti 
reikalą. Ir jis pats keikdamasis ropojo visomis keturiomis, keistas 
vaizdas, žiūrėjo pusbroliui į nieko nereginčias akis, laikėsi atstu, 
pamažu traukdamasis, sinchroniškai kartodamas kiekvieną Beno 
judesį. Mirk! — kuždėjo jis, maldaujančiai ir įsakmiai, tuo pat me- 
tu galvodamas, kaip galėtų pagreitinti šitą mirtį ir nesusitepti. Prie 
pat bedugnės pašoko, čiupo, iš pradžių, kad laimėtų laiko, Bene- 


diktą už kojų čiurnų, lvg žaisdamas su vienračiu vežimėliu, apsu- 

ko jį 180“ kampu, tad vaikinas dabar šliaužė atgal į krūmus. Suki- 
šęs rankas į kišenes, Johanseris žingsniavo šalia jo ir saugojosi, 
kad neįmintų į kraujo pėdsaką. Jei kas būtų stebėjęs juodu iš tolo, 
būtų pamanęs, kad gyvūno šeimininkas vedžioja savo kambarinį 
varaną ar kitą prijaukintą roplį. 

Užkasiu tave apačioje. Bus gerai. Dabar paslėpsiu tave krū- 
muose, o naktį numesiu žemyn. Tada jau nekraujuosi ir nepaliksi 
ant skardžio uolų kraujo dėmių. Be to, apačioje, prie upės, žemė 
minkštesnė, bus mažiau darbo. Reikia įsigyti lopetą. Reikia apie 
daug ką pagalvoti. 


Dangus pilnas laukimo juostų; suopiai suko ratus. Kur išretėja 
miškai, dauginasi plėšrieji paukščiai, logiška, jų grobis lieka be 
priedangos. 

Benedikto sportiniai marškinėliai buvo suplėšyti, dabar krau- 
javo ir krūtinė, aštri žolė supjaustė jam odą. Pasikelti trūko jėgų. 
Skruostais riedėjo ašaros, tačiau jis nekukčiojo, atrodė, kad ilsta, 
vis labiau ilsta, galva nusviro ir įsmigo į žemę, trukdė jam judėti 
pirmyn. Benas apsivertė ir liko gulėti aukštielninkas; aukštielnin- 
kas jis pagaliau mirė, plačiai išsižiojęs, pasukęs į šoną sulenktus 
kelius, sukryžiavęs rankas ant krūtinės. Ištekėjęs kraujas mirgu- 
liavo, visi pirštų nagai buvo nulaužyti, panagės juodos nuo žemių. 

Johanseris pagalvojo, kad tai atrodo labai stilingai ir jaudinan- 
čiai. Keletą minučių jis įsigilinęs žiūrėjo į lavoną, tada antrą kartą 


nutempė jį į lazdyną ir uždengė šakomis ir lapais. 

T atrodai kaip mirtis! 

— Taip ir jaučiuosi. 

— Ar gerai vakar parėjai namo? 

Penktą valandą po pietų pašto užeiga buvo neįprastai pilna, to- 
dėl keista, kad Ana skyrė Johanseriui tiek daug laiko. Nieko ne- 
aiškindama, ji liko stovėti priešais jį ir apžiūrinėjo jo veidą. 

— Aš atrodau pasikeitęs? 

— Tu visas baltas. Ir prakaituoji. Turi karščio? 

Kaip ji į mane žiūri. Ar man ant kaktos dega Kaino žymė? 'Tu- 
riu nusiraminti, galvoti blaiviai. Turiu vėl jausti pagrindą po kojo- 
mis, jei reikia, klijais prisiklijuoti prie žemės, apsikarstyti svar- 
menimis. Viską reikia gerai apgalvoti. Turiu saugotis, kad neper- 
žengčiau rėmų, taigi įprastinis paveikslas, tremtinys drobėje, 
stumatu tapyta šachmatų figūra kažkur fone. Turiu prisitaikyti. 
Tinkamai reaguoti. Sureikšminti save kaip niekados. Sako, kad 
gerai išdresiruoti policijos šunys užuodžia lavoną dešimt metrų 
po žeme. Jeigu Benedikto ieškos, šuo jį ras, nesvarbu, kur aš jį 
užkasiu. Visų pirma jo net neturi ieškoti. Ana vėl žiūri į mane. 
Savaičių savaites šito troškau, o dabar baisu. Jei jau Ana mato, kas 
man darosi, kaip aš pasirodysiu tėvams? Du bokalai alaus nepa- 
kenks, padės apsimesti, daugiau negalima, kitaip pridarysiu klai- 
dų. Visur tyko klaidos, jos nori mane sunaikinti. Tiesą sakant, 
man iš viso nereikėtų čia kiurksoti, reikėtų sėdėti ten, viršuje, ant 
plynaukštės, ir saugoti, kad koks nors paprastų paprasčiausias, 


nedresiruotas pensininkų šuo... Dviratis nepakankamai paslėp- 

tas, o sutems tik po penkių valandų, popietė tęsiasi be galo. Nie- 
kas negali iš manęs reikalauti, kad per vakarienę sėdėčiau kartu su 
Marga, paskambinsiu, pasakysiu, kad paskutinį savo vakarą dar 
kartą išėjau paklajoti, namo grįšiu vėlai, tegu nesuka sau galvos. 
Viskas atrodo taip beviltiška! Negali būti, kad pasisektų tai, ką 
ruošiuosi daryti, nebent nusišypsotų laimė — ir kaip toks kaip aš 
drįsta galvoti apie laimę? Pasiutusiai įžūlu, bet kitaip neišeina. Ir 
kaip prastumti tas valandas? Mane graužia kiekviena sekundė. Ga- 
lėčiau nusipirkti lopetą! Ne, tai būtų beprotybė; reikės pasiimti iš 
rūsio. Nebent pavažiuočiau vieną ar dvi stoteles siauruku, ten kur 


niekas manęs nepažįsta. Gera mintis. 


Johanseris užsimokėjo ir tekinas pasileido į stotį, kad spėtų į 
traukinį, išvykstantį penktą valandą dvidešimt viena minutė. Važiuo- 
damas galvojo, kaip buvo būti žudiku. Jis dažnai tai vaizduodavosi, 
fantazija piešdavo eumenidžių spiečius, aštriadančiuose, užtemdy- 
tuose kambariuose, nuolatiniai antskrydžiai, be to, vandens lašėji- 
mas iš čiaupo, sustiprintas makrofonų, griausmingai pliaukšt į sme- 
genis. O tai buvo tik didžiulė tuštuma, kurios pakraščiuose grūdosi 
ir ratu sukosi mintys. Tuštuma nebuvo kankinanti, tik tuščia, nie- 
kaip nenusakoma, daugių daugiausia konstatuojama. Gal taip buvo 
todėl, kad nusikaltimas, kurį įvykdė, buvo vienintelė išeitis iš tos 
beviltiškos padėties, vienintelė galimybė pabėgti. 

Buvau priverstas, manęs nepaliko ramybėje. Tai visai kas kita, 
nei užmušti žmogų dėl kelių blizgučių. Koks aš mazochistas, dar 
įsikalbinėju kaltės jausmą, aš save pažįstu, liaukis, Konradai! Džiau- 
kis, kad esi toks tuščias, laikyk tai išsilaisvinimu. O gal tave ištiko 
šokas? Prakaituoji ir esi išblyškęs, Ana tai patvirtino. 

Traukinys važiavo tuneliu. Vagone su Johanseriu sėdėjo dar tu- 
zinas keleivių, neatrodė, kad bent vienas iš jų būtų kreipęs dėme- 
sį ar ėmęs ką nors įtarinėti, tačiau traukinio tualete Johanseris 
trečią kartą patikrino, ar neaptaškytas krauju juodasis švarkas, kel- 
nes jis taip pat nusimovė ir atidžiai apžiūrėjo, ką jau buvo padaręs 
pašto užeigos tualeto kabinoje. Tiesa, ji buvo daug silpniau ap- 


Šviesta. 

Soką įsivaizdavau visai kitaip, čia, matyt, ne šokas. Sokas — kai 


negali pajudėti, nepajėgi suvokti, kaleni dantimis. .. 


Po aštuoniolikos minučių traukinys pasiekė Doitelsdorfą, di- 
delį kaimą, kuris jau ne vienerius metus puoselėjo viltį tapti miestu. 
Johanseris mielai būtų pavažiavęs dar vieną stotelę, tačiau provin- 
cijoje daugumą parduotuvių uždarydavo šeštą, taigi už penkioli- 
kos minučių. Paklausęs kelio, susirado geležies dirbinių krautuvę, 
kur jį, geras ženklas, aptarnavo kaip paskutinį pirkėją. Metro il- 
gio, pusantro kilogramo sveriantis kastuvas kainavo trisdešimt mar- 
kių, kaip tik tiek, kiek Johanseris turėjo su savimi; tą jis irgi linko 
laikyti geru ženklu. Johanseris vyptelėjo, pagalvojęs, kad jam ga- 
lėjo pritrūkti smulkių, — jei pašto užeigoje būtų gėręs antrą boka- 
l4 alaus, dabar gautų grįžti su vaikiška lopetėle arba sodininko 
mente. Ateityje reikės nešiotis didesnę pinigų sumą, visuomet. 
Dabar turiu būti pasiruošęs bet kokiam atvejui, kitaip galima iš 
karto pasiduoti pirmam sutiktam policininkui. 

Staiga su milžinišku plastikiniu maišu ant rankos Johanseris 
sustingo ant šaligatvio, jis numatė siaubingą dalyką — ne tą aki- 
mirką, kai jį įkaltins žmogžudyste, bet akimirką, kai apie tai su- 
žinos Marga, kai turės pažvelgti jai į veidą. Johanseriui suspaudė 
krūtinę, akyse raibuliavo, jis įsitvėrė turėklo. Tuštuma, atrodžiusi 
tokia nuostabi ir neįtikėtina, dingo per kelias sekundes, užleis- 
dama vietą kraupiam pleištui, kuris skverbėsi į sielą, blokavo ir 
stingdė visas mintis. Tas žvilgsnis, negalinčios patikėti motinos 
žvilgsnis, kai ji turės suprasti... Kai jai atvilks parodyti žudiką. 
Įsmeigs į jį akis. 

— Ne! — sušuko Johanseris balsu. Tai niekada neturi įvykti, iš 
meilės jai reikia padaryti viską — tai buvau ne aš, buvau ne aš, 
mama, aš prisieksiu esąs nekaltas, visada, ten buvo nepažįstamas 
juodas žmogus, meteoritas, geležies luitas iš lėktuvo tualeto, ne- 
svarbu kas, niekada neturiu šito prisipažinti, niekam! 

Iš meilės jai sakau, o juk galvoju apie save, savimeilės kupina, 
užsispyrusi menkysta. Johanseris žiaukčiojo garažo įvažoje, keli 


praeiviai žiūrėjo į jį, jie visi gali mane apibūdinti, tik nepulti bėgti, 

tai dar labiau kristų į akis, iš lėto eiti toliau, prašau eiti toliau. 
Viskas turi eiti toliau. Svirduliuodamas jis pasiekė Doitelsdorfo 
bendruomenės parko ovalą, aplink kurį, darbui baigiantis, ūžė 
kamščiuose įstrigę automobiliai, ir susmuko ant pirmo pasitai- 
kiusio suolo, tarp geltoniu besipuikuojančių prožirnių gyvatvorių. 
Smarvė, Johanseris pažiūrėjo po dešiniuoju batu. Šuns išmatos, 
ar atnešate laimę? Jis kvailai nusijuokė; tik pamažu jam pagerėjo, 
ir tik trumpam. Paskui jį apėmė baimė. 

Iš pradžių baimę tiziškai pajuto pilve, atrodė, kad kažkas iš apa- 
čios spaudžia skrandį ir virpina pilvo ertmę. Jautė poreikį atsirūg- 
ti, masažavosi pirštų galiukais, kad išeitų oras, kuris, kaip Johan- 
seris numanė, nė neegzistavo. Drebulys plėtėsi, apėmė krūtinę ir 
pasiekė pečius, jie suglebo ir apmirė, nors virpėjo, tarsi nuo cent- 
nerinės naštos. Baimė degančia arterija užkopė iki kaklo ir jį už- 
veržė; nuo to Johanseris ėmė dažniau ryti, apsipildavo prakaitu, 
bijojo uždusti. Paskui baimė išplito po skruostus ir galvos odą, tai 
vienur, tai kitur smarkiai niežėdavo, o ten, kur neniežėdavo, perš- 


tėjo, oda buvo sausa, kaip narkotizuota. 


Johanseriui atrodė, kad kol jis sėdinėja, nieko neveikdamas, 
laikas slenka daug kartų lėčiau, taigi jis leidosi vaikštinėti gatvė- 
mis, bet jam periodiškai imdavo tirtėti keliai, varginantis motori- 
nės kontrolės trūkumas, skaudėti neskaudėjo, tačiau jis buvo pri- 
verstas kas šimtą metrų pritūpti ir padaužyti sau per kelių girne- 
les, kaip kad tenka daryti, kai per daug galvoji apie išnarintus 
sąnarius ir vaizduotė materializuojasi per nervus. 

Visi nuotakai — ką tik išsiritę bedugnių kraštai, augantys, kiek- 
vienas nutekamasis griovys — vartai į Hadą, minkštas kaip mėsa 
plienas, langai — tai snukiai, didžiulė akis žiūri į mane ir kiaurai 
mane. 

Kakta, kaklas ir sprandas kaito, bet didžiuliai kūno plotai, visų 
pirma krumpliai, šlaunys ir sėklidės, buvo šalti ir nejautrūs. Kad 
nukreiptų nuo savęs dėmesį, Johanseris netgi būtų nuėjęs į vietinį 
kiną („Nepadorus pasiūlymas“), tačiau tam neturėjo pinigų, ne- 


turėjo pinigų ir jokiam kitam kledarui, kad pabėgtų nuo savęs. 

Alkoholį nuo šiol jis griežtai atmetė, net jeigu jam ir būtų pavykę 
sukrapšyti reikalingas monetas ir stoties kioske nusipirkti skardi- 
nę alaus. Staiga prisiminė savo seną lotynų kalbos mokytoją, kuris 
dažnai pasakodavo, kaip vienišomis naktimis vermachte, stovė- 
damas sargyboje, trumpindavo laiką: atmintinai mokydamasis ir 
ritmiškai bambėdamas „Odisėją“. 

Visi mes laukiame, kad laikas duotų, 

ko negavo nieks — 

Johanseris pamėgino su Augustu fon Platenu, jokio poveikio, 

visi mes siekiam tapt viskuo, 

bet esam niekas iš esmės. 

Visi žodžiai dužo į Margos veidą, kuris plačiai išplėstomis, 
bet vis tiek mažomis pavandenijusiomis akimis traukė jį į save ir 
skandino. 

Geležinkelio stoties salėje veikė spaudos kioskas. Kioskinin- 
kui, regis, visai nerūpėdavo, jei kas nors, greitai neapsispręsda- 
mas, vartydavo iliustruotus žurnalus, o Johanseris iš tiesų tik var- 
tė neskaitydamas, raidės iš viso neteko bet kokios prasmės. 

Jis įlipo į artimiausią vietinį traukinį, išvykstantį aštuntą valan- 
dą keturiasdešimt penkios minutės, bet dar kartą pasileido atgal. 
Užmirštas plastikinis maišas su kastuvu, jau nužiūrinėjamas kaž- 
kokios žmogystos iš stoties, stovėjo, atremtas į laikraščių kioską. 
Kai Johanseris atlėkė prie traukinio, šis jau buvo pradėjęs judėti. 
Paskutinę akimirką įšoko, nėrė į išsvajotąją prietemą. Mėgino iš- 
šnekėti tai, kas įvyko, išgauti iš to egzistencinį knietulį, pervardyti 
baimę, kad viskas, kas buvo lig šiol, būtų buvę banalybė ir tik 
pasiruošimas. Žinoma, kai pirkau kišeninį žibintuvėlį, jau seniai 
žinojau — ne, tai buvo vien mintys, variantai, o ne pats vyksmas. 
Tanatas lėmė, lemtingai įsikišo, jis vienas žino, kada laikas. Visi 
padarai, Tanato nuosavybė, ką bedarytų: šokinėtų, šliaužtų, bėgtų 
ar fantazuotų, — jie nepaspruks. 

Privalau ištverti šią naktį, pasirodyti subrendęs, toliau viskas 
turėtų eitis vis paprasčiau. Šiaip ar taip, tada nebus progos da- 
ryti visai kvailas, paviršutiniškas klaidas. Paviršutiniška, tikrai, 


Benas dar nėra pakankamai giliai, taip sakant. Juokis, Konradai! 

Būk stiprus; stiprybė, kartą pasirinkta, nesvarbu, kieno, turi būti 
stipresnė, nei tvirtina jos pavadinimas. Įsitvirtinti, veiksmažodis 
suponuoja negailestingumą, kuris neturi liautis, kuris nepaliau- 
jamai virsta žiaurumu. Turi pasirinkti, ar dabar iš karto eiti į 
policiją ir prisipažinti, ar vargti, vargti yra prasmės tik tada, jei 
vargsti nuosekliai iki galo. O aš noriu vargti! jei manyje kas nors 
yra, tai juo ryžtingiau, manyje įsišakniję kažkas, kas nori ir trokšta 
tęsti, — tai buvai visai ne tu, tai buvo juodas vyras, luitas ir me- 
teoritas, visi drauge, buvai ne tu, tu tik slepi nelaimės pėdsakus, 
kad niekas be reikalo nekentėtų. Konduktorius, komposteruo- 
jantis tavo bilietą, — maloniai žiūrėk jam į veidą, tada jis vei- 
kiausiai nusuks akis. Štai ir tunelis, šviesa jo gale bus blausesnė, 
nebijok ir taip akivaizdžiai neslėpk plastikinio maišo po sėdyne, 
tū neturi ko slėpti. 

Nyderenslingenas, nutviekstas įkypos šviesos, švelnus vakarinis 
mirgėjimas, danguje kaunasi ryški mėlyna, rausva ir oranžinė. Saulė 
nenori nusileisti, atkakliai kiurkso ant kalvų. Kokia užsispyrusi! 
Jos viduje siaučia ugnis. Eikš, naktie! Žeme, nusisuk nuo įsižeidu- 
sio kamuoliuko, čia sėdžiu aš, priglaudęs kaktą prie žvaigždynų, 
neverta spjaudyti ugnimi, tuoj viską sugers kalvų skiauterė. 

Pagaliau imtis ko nors prasminga. Baimė sumažėjo ir užleido 
vietą jausmui, panašiam į įtampą prieš lemtingas rungtynes. Jo- 
hanseris išlipo iš traukinio, per švenčių aikštę nudrožė prie upės 
(čia vėl sėdėjo žvejys, krovėsi savo daiktus, nesisveikino, nesidi- 
džiavo laimikiu) ir patraukė krantu, kur žolės siekė krūtinę. 

Tamsoje vienadienės muselės grūdo čiulkinį. Kalvų skiauterė 
liepsnojo. Auksinės juostos raitėsi vandens paviršiuje ir raibu- 
liavo sutemose. Johanseris perėjo tiltą ir nusprendė kopti uolo- 
je iškaltu takeliu. Vargu ar buvo kokių priežasčių rinktis šį rizi- 
kingą kelią, o ne serpantiną, priešingai, kiekvienas žingsnis per 
žvirgždą girgždėjo, kėlė triukšmą, ir tuo didesnį, kuo labiau te- 
mo. Tai viena, tai kita kelnių klešnė kibdavo už dygliuotų krū- 
mų. Kai Johanseris užsikorė nugludintomis, uoloje netolygiai 
iškaltomis pakopomis, buvo visiškai tamsu. Įveikęs vieną pako- 


pą, laisva ranka remdavosi į kitą, įsitikindavo, kad išlaikys pu- 

siausvyrą, įjungdavo ir tučtuojau vėl išjungdavo kišeninį žibin- 
tuvėlį, o plastikinį maišą visą laiką spaudė po pažastimi. Ropš- 
damasis jautė smelkiantį nerimą, svarstė galimybę nupulti ir kaip 
tik tai pasiūlyti likimui, dievams, ar kas už tai atsakingas — dabar 
arba niekada, štai jums proga, pasinaudokite ja arba visiems lai- 
kams duokite man ramybę. 

Sąžiningai žiūrint, šis pasiūlymas, kaip ir daugelis paties sugal- 
votų Dievo teismų, jam atrodė abejotinas; Johanseris nė sekun- 
dės neabejojo, kad gyvas ir sveikas pasieks plynaukštę. Vis dėlto, 
kai, gulėdamas aukštielninkas, ilsėjosi žemoje, duriančioje ply- 
naukštės žolėje ir žvelgė į žvaigždes, tarėsi sulaukęs visiško pritari- 
mo; nebejautė nė menkiausios baimės, beveik eutoriškai pašoko 
ir, tankiai kvėpuodamas, nudrožė prie krūmų. 

Siaubas yra ilgesio vaikas, jis visada per vėlai susigėsta savo Žai- 
dimų. 

Lapų krūvoje nieko nebuvo. Johanseris paklaikęs rausėsi ža- 
garuose, blaškė šakas, nukėlė akmenis, kuriais buvo užkrovęs 
kapavietę, suleido visus nagus į žemę, norėjo rėkti, sprukti rėk- 
damas — lieka vien savižudybė! Bet aš nenoriu — staiga kišeninio 
žibintuvėlio šviesa kliudė Benedikto kūną. Jis gulėjo už trijų met- 
rų, susirietęs, rankomis apkabinęs tuopos kamieną. Kai jį pali- 
ko, Benediktas turėjo būti dar gyvas, nesuvokiama, turėjo dar 
kartą pašliaužti į priekį, nors ir netoli, vos tris metrus, paskuti- 
nis bandymas pakankinti savo žudiką, koks akiplėšiškumas, Jo- 
hanseris spyrė lavonui į galvą ir pečius, spjovė į jį, čiupo Bene- 
diktą už kulkšnių ir pasileido kiek įkabindamas, kaip juodadar- 
bis rikša, vilkdamas negyvėlį sau iš paskos, prie bedugnės jį 
paleido ir atsisėdo, pervertė jį per kraštą, spirdamas abiem ko- 
jomis ir paridendamas kūną priešais save. 

Slopus dunkstelėjimas, girdėtas prie mėsininkų prekystalių. 

Valdykis! Darai gryniausias kvailystes! Kam užsitempei kastuvą 
čionai į viršų? Jį reikėjo iš karto palikti apačioje. Nusiramink! O 
dabar eik, eik, užkask suvalkiotą kūną, tada jo neliks, neliks, viskas 
gerai. Mėnulio pjautuvas švytuoja virš žemės, aštrus baltas peilis, 


išdrožtas iš neoninių kaulų. Svilpia naktyje. Eumenidžių muzika. 

Johanseris pasirinko serpantiną. Jam priešais važiavo auto- 
mobilis įjungtomis tolimosiomis šviesomis. Johanseris susigūžė 
atšlaitėje, kol užpakalinės šviesos, pragariškos akys, dingo už po- 


sūkio. 


Po žvirgždo sluoksniu — džeržgiantis garsas, kai metalas kliudo 
akmenį, nežmoniškas triukšmas — buvo molis. Iškasti kapą ne- 
truko nė valandos. Ant kai kurių žvirgždukų buvo matyti kraujo 
dėmės, Johanseris surūšiavo juos kišeninio žibintuvėlio šviesoje ir 
sumetė į pusantro metro gylio duobę, į kurią skverbėsi gruntiniai 
vandenys. Negyvėlis gulėjo ant nugaros, plačiai išžergęs kojas, at- 
sainiai, kaip ir būdamas gyvas. Burna ir akys, su kraujo krešuliais, 
pusiau atviros, jis atrodė kvailokas, o ne miręs. Greičiau be sąmo- 
nės, kaip visiškai nusigėręs žmogus, nebyliai vapaliojantis. 

Paaiškėjo, kad apskaičiuoto duobės ilgio neužtenka; Johanseris 
turėjo atsigulti ant pilvo, susiriesti ir sulenkti lavonui kelius. Kaž- 
kas mane stebi. Alio? Jokio atsako. Kai Benediktui ant veido tėkš- 
telėjo pirma lopeta sunkios, molingos žemės, Johanseris laukė 
kokios nors reakcijos, tegu tai būtų raumenų refleksas, kas nors, 
tą akimirką jis negalėjo suvokti, kad vaikinas nebesigynė, papras- 
čiausiai leidosi drabstomas purvais, kad jis iš tiesų buvo miręs, 
išjungtas, atjungtas. Laikui reikėtų turėti nors kiek atbulinės ri- 
tės, šios negyvos galūnės ūmai imtų judėti ir ką nors veikti, eitų, 
važiuotų į mokyklą (Dievulėliau, dviratis!), dirbtų su klaviatūro- 
mis, masturbuotųsi arba kibtų prie mergaičių, ar galimas daiktas, 
kad to niekada nebebus? Tanato mašinos neatsparios. Vieną kartą 
ateina galas — Johanseris užkasė kapą, išlygino lopeta žemę (Triukš- 
mas! Koks triukšmas! Visi turi girdėti!), parinko žvirgždukų ir iš- 
skirstė juos ant kapavietės, išmoningai dėliojo ir perdėliojo, kol 
niekas nebegalėjo išduoti šios vietos. Po to sviedė kastuvą į Ache- 
rį, sulankstė plastikinį maišą, kad paskui išmestų į kokią nors šiukš- 
liadėžę, ir patraukė namo. 

Išeinant iš uolos šešėlio, jam pasidarė bloga, pasijuto apgailėti- 
nai, tarsi jo nusikaltimas jau seniai būtų buvęs išaiškintas ir apie jį 


pranešta, tarsi jį visą laiką būtų stebėję ir kitą akimirką jau suims. 

Aš einu per kino ekraną, tikrovėn. Į mane žiūri visas kaimas. Mo- 
notoniškai dūzgia filmo ritė, o aš lig šiol maniau, kad tai ūžauja 
vėjas... Galimas daiktas, yra taip, kaip rašė de Vilje de I'Il Ada- 
nas — inkvizitorius ketina mane kankinti, kankinti mane viltimi, 
baisiausia, paskutine kankyne. 

Centrine gatve ėjo keli žmonės, juk jų visų neužmuši. 

Tik tiek, kad tarp jų nė vieno, kuriam reikėtų linktelėti. Greit 
vidurnaktis. 

Tačiau sunkiausias darbas, kad paslėptų pėdsakus, dar buvo prieš 
akis; Johanseris norėjo atidėti jį vėlesniam laikui, nors kad žmog- 
žudystė turėtų prasmės, jį būtinai reikėjo atlikti dabar. Kada tiks- 
liai aš sukūriau šį planą? Šiandien? Vakar? O gal net prieš kelias 
savaites? Tada aš iš tikrųjų pabaisa. Tada mes visi pabaisos. Nieko 
nereikia daryti per prievartą. Šok per tvorą, sodo varteliai girgž- 
da. Dumk pasilenkęs lysvės pakraščiu, išnaudok neapšaudomą 
kampą. 

Sodo namelio durys... neužrakintos. Tai bent pasisekė! Nepa- 
siėmiau Beno raktų ryšulėlio, tyčia, nenorėjau nešiotis jokio jo 
daikto, jokio akmenėlio, už kurio gali suklupti, jokio įkalčio. Kad 
sodo namelis galėtų būti užrakintas, fu — žmogžudys išsižiojėlis! 
Kruvinas naujokas. Negalima degti šviesos. Marga gali stovėti prie 
lango. Užtrauk užuolaidas, slėpk žibintuvėlį saujoje. Užteks, jei 
švytės kumštis. 

Čia buvo Benedikto karalystė. Ko gi man reikia? Kuprinė, 
guli štai ten, kas gi imama į tokį tolimą kelią? Įprastiniai ir as- 
meniniai daiktai. Dėl asmeninių daiktų kyla keblumų, iš kur 
man žinoti?... 

Johanseris ištuštino kuprinę, atidarė drabužių spintą ir ištrau- 
kė penkias poras kojinių, penkerias apatines kelnes, pustuzinį spor- 
tinių marškinėlių, storą vilnonį megztinį, džinsinę striukę, siuvi- 
nėtą metalo grupių emblemomis, ir viską sugrūdo į kuprinę. Pi- 
nigai! Jeigu jis Čia turi pinigų, būtinai privalau juos rasti, juos jis 
tikrai pasiimtų. 

Johanseris išnaršė rašomąjį stalą, veltui, ieškojo neįtikėtiniau- 


siose vietose, po čiužiniu, spintose, ant palangės, klozeto bakelv- 


296 HELMUT KRAUSSER 


je. Tikriausiai viską nešiojosi su savimi, koks aš idiotas, reikėjo jį 
iškratyti. Praėjo, baigta. Ką jis dar pasiimtų? Dokumentus, po- 
pierius, atsimenu iš patirties, asmens liudijimą, gimimo liudiji- 
mą, 0, jie čia, kokia laimė, juk galėtų būti ir pas tėvus. 

Šį tą Johanseris aptiko rašomojo stalo stalčiuose. Sutartis, pa- 
gal kurią taupoma statybai (pasiimti!), vidurinio mokslo baigimo 
atestatas, žiūrėk tu man, įveikta dešimta gimnazijos klasė, dar tau- 
pomoji knygelė, aktyvas 10,— Vokietijos markių (pasiimti, koks 
skirtumas!); viskas, kas galėjo būti reikšminga (taip pat ir mažas 
meškiukas prie kompiuterio ekrano), buvo sukimšta į kuprinę. 
Kai kuriuose stalčiuose netilpo popieriai, jiems peržiūrėti neuž- 
teko laiko. Johanseris pasiėmė keletą palaidų lapų rašto pavyz- 
džiams, sustingo, planas jam staiga pasirodė prastas, pasigailėti- 
nai prastas, paremtas per menkomis žiniomis. Tačiau kelias jau 
buvo pasirinktas, alternatyvų laikas baigėsi. 

Benas, žinoma, pasiimtų keletą diskečių, bent jau vertingąsias, 
kad būtų galima paversti jas pinigais. Kurias? Kartoniniuose fut- 
liaruose jų šimtai. Imk dvidešimt pirmųjų, koks skirtumas, bus 
gerai. Ką aš tada dar — be knygų, — jau prisiminiau, kasdieninio 
naudojimo dalykus, dantų šepetėlis, šukos, skutimosi reikmenys, 
tiesa, jis nesiskuto, bet gelis plaukams, jam tai.būtų svarbu, be 
abejo. Viską kuprinėn, daugiau niekas ir netelpa, užrakinti, baig- 
ta, jei ir trūksta ko svarbaus, juk išlėkė, kaip akis išdegęs, pasitai- 
ko, o dabar lauk iš čia! 

Johanseris užsidėjo kuprinę ant nugaros, užgesino kišeninį 
žibintuvėlį ir išsliūkino į sodą. Kelioninį ryšulį reikėjo išgaben- 
ti, užkasti, bet kur? Apie tai jis lig šiol nepagalvojo. Neryžtingai 
apsidairė, staiga jį nusmelkė klaikus siaubas. Dviratis! Ar tau ne 
visi namie? Juk buvau prisiminęs! Jis vis dar ant plynaukštės. Tu 
bukaproti! Galvoje netelpa! Nuo minties, kad dar kartą teks pės- 
čiomis įveikti ilgą kelią aukštyn į plynaukštę, Johanseris suak- 
menėjo, viskas jame priešinosi ir traukėsi, jis norėjo miego, no- 
rėjo pagaliau užsitraukti antklodę ant smakro, gėlė kiekvieną 
sąnarį, užvis mieliausiai jis būtų užmigęs čia pat sode, pasikišęs 


kuprinę vietoj pagalvės, tačiau išžygiavo, šnopuodamas iš įtūžio 


DVIDEŠIMTO AMŽIAUS AUKSO FONDAS 297 


dėl savo paties žioplumo. Gabalas kelio per kaimą, palei upę, 
serpantinu aukštyn, beveik trys kilometrai, pirmyn ir atgal bus 
šeši, mažiausiai valanda, o juk tai neišvengiama, dviratį, be abe- 
jo, rastų, kiltų klausimų, na, ir kodėl aš toks kvailas? Juk turiu 
inteligentiškumo koeficientą — vadinasi, teisybė, kad pameti gal- 
vą. Ramiai, dar viskas pataisoma, tik būk įžvalgus, daryk, ką rei- 
kia daryti, kuprine, progai pasitaikius, irgi galėsi atsikratyti — ir 
kodėl išmetei į upę kastuvą? Reikia užkasti ištisą pasaulį. Kad 
nebūčiau toks pavargęs. Galėtum pagalvoti, kad tokiomis nakti- 
mis nejauti nuovargio, dabar žinosiu geriau; nuovargis — tai pik- 
toji dvasia, nori įtikinti pasiduoti. 

Kuprinę Johanseris plikomis rankomis užkapstė pakrantės mel- 
duose, nerūpestingai, tik trisdešimties centimetrų gylyje, jam bu- 
vo vis tiek, tai, kas užvis svarbiausia, dabar atrodė patenkinamai. 
Dviratį, kurio ilgai negalėjo rasti krūmuose, varėsi gatve žemyn, 
pavažiavo juo iki stoties, atrėmė jį ten į sieną. Ar jau viskas? Skie- 
menavo šį klausimą ir sulig kiekvienu skiemeniu pasistūmėdavo 
metrą į priekį. Ar jau vis-kas? Ar jau vis-kas? Būt ne-ga-li. Trys 
tylūs bokšto laikrodžio dūžiai. Būtų įtartina kabarotis guoba. O 
gal ne? Nežinau. Negaliu susikaupti. Jis skubiai užlėkė girgždan- 
čiais laiptais, nusiplėšė nuo kūno drabužius ir nugrimzdo į sunkų 


kaip švinas miegą. 

13 


Šeštadienis 


Marga iki vidudienio davė sūnėnui ramybę, elgėsi supratingai, 
nors paskutinę dieną mielai būtų praleidusi su juo kiek galima 
daugiau laiko. Jis grįžo namo tik prieš tris, Marga pažiūrėjo į laik- 
rodį. Kažin, kur jis galėjo bastytis? Buvo žvaigždėta naktis, su bal- 
tu kaip popierius mėnuliu. Miestiečiai mėgsta tokius dalykus, gal- 
būt todėl, kad mieste naktį pavojinga vaikščioti. Tegu ramiai išsi- 
miega. O Benas šiandien privalės būti mandagus, nepakęsiu nė 
menkiausio akiplėšiškumo. Jei tik ateis. Per vakarienę nepasiro- 
dė, per pusryčius nepasirodė, tegu tik neįsivaizduoja, kad galės 
skaudinti Konradą jo paskutinę dieną, tai tikrai būtų viršūnė. Ne- 
jau taip ir valkiojosi per naktį? Marga nulėkė prie:sodo namelio ir 
pabeldė į duris, po kelių sekundžių — pasimokė iš nemalonios, 
neseniai vykusios scenos — pabeldė antrąkart, tada nuspaudė ran- 
keną ir išvydo, kad lova nepaliesta. Dūsaudama apsisuko ir vėl 
grįžo prie kiaulienos kepsnio su alaus padažu, Konradas prašė pa- 
gaminti jam šį patiekalą atsisveikinimui, ir dabar, kad taptų itin 
minkšta, mėsa jau keturias valandas kepė orkaitėje nedideliame 
karštyje. Dušo šniokštimas, iš viršaus, iš vonios kambario, gerai, 
vadinasi, po pusvalandžio bus galima dengti stalą. 

Benediktas ne pirmą kartą išdrįso negrįžti nakvoti, čia nebuvo 
nieko nepaprasta. Bet kitą rytą jis visada atšliurindavo, paraudusio- 
mis akimis, nepakenčiamas nuo pervargimo, dažniausiai sumur- 
mėdavo ką nors apie Doitelsdorte vykusį koncertą, kurį būtinai rei- 
kėję pamatyti, kad neatitrūktum nuo visuomenės. Marga nerima- 


vo. O gal jis nakvojo pas kokią mergaitę, miegojo su ja; niekur 

nedingsi, viskam savas laikas, kad tik nieko neatsitiktų. Tiesą sa- 
kant, jis, manding, nė nežino, kad šiandien paskutinė Konrado die- 
na, nebent Konradas jam būtų pasakęs. Bet ar jie paskutinėmis die- 
nomis daug ką turėjo vienas kitam pasakyti? Reikės pasidomėti. 

Kai Konradas nulipo laiptais, Marga užmiršo savo ketinimą. 
Sūnėnas buvo išblyškęs ir nervingas, tyliu balsu paprašė kavos ir 
žiūrėjo jai pro šalį, spitrėjosi į vieną tašką, esantį nuo jos veido už 
dešimties centimetrų į kairę arba į dešinę, kaip kada. 

Kaip smarkiai, pagalvojo Marga, spaudžia jam širdį atsisveiki- 
nimas. Dievas mato, bjauri situacija. Bent jau Rudis čia sėdėtų! 
Tikėkimės, kad elgsis padoriai, juk tai baisu! Konradas manęs ven- 
gia, ir jis teisus, juk mes jį išvarome, ir kaip tik tada, kai jį spau- 
džia bėdos. Kažin, dengti terasoje ar kambaryje? Vėsoka. Begė- 
diška, kad Benas nesirodo, net nepaskambina, gi žino, kaip grei- 
tai aš imu nerimauti. 

Konradas sėdėjo virtuvėje ir laukė, kol pribėgo kava. Jis visą 
laiką krapštėsi galvą ir tylėdamas spoksojo į stalą. Iš pradžių Mar- 
gai buvo nesmagu pasakyti ką nors nereikšminga, šnekomis nuvy- 
ti negerą žvaigždę, kuri lėmė šią dieną. Susigėdusi ji pylė kavą į 
puoduką, drebančiais pirštais, tad keli lašai išsiliejo per viršų. 

— Jėzau Marija, kokia aš — pala, atnešiu skudurą! 

Konradas gurkštelėjo ir ėmė žiūrėti pro langą. Margai nepra- 
sprūdo pro akis, koks jis melancholiškas, tiesiog liūdnas, ji sun- 
kiai atsiduso ir troško jį apkabinti. 

— Prašau! Mano naktibaldai. Ar patiko? 

— Kas? — tylutėliai paklausė Konradas, palinkęs prie kavos puo- 
delio. 

Juodoje kavoje irgi blykčioja švieselės, panašiai kaip saulės per- 
šviestose vynuogių sultyse, mažulytės sielos, tik kitokios, tylesnės, 
labiau raibuliuojančios... 

— Pasivaikščiojimas! Kurgi klajojai? 

— Nieko ypatinga. Apėjau visą daubą. 

— Na ir kaip? Ar buvai pašto užeigoje? 

— Pašto užeigoje? — Konradas tiesiog sulindo į puodelį, siurb- 


čiojo ir spoksojo sau priešais. 

— Gi ketinai padėti. Dėl sužadėtuvių. 

— Tiesa. Jos šiandien... — Konradas kuždėjo beveik negirdi- 
mai, paskui susiėmė, išsitiesė ir pamėgino nusišypsoti. 

— Buvau užsukęs. Nebuvo ką veikti. Susitvarkys be manęs. Be- 
je, kepsnys kvepia pasakiškai. O kur Rudolfas? 

— Kurgi daugiau? — Marga kryptelėjo galvą, rodydama į apačią. 
Drauge ji pasiryžo būti tokia pat narsi kaip Konradas ir garbingai 
užbaigti dieną. 

— O Benas? 

— Jo nėra. Ir lova neliesta. Nenumanai, kur jis galėtų būti? — 
Tiesą sakant, Marga paklausė tik todėl, kad palaikytų pokalbį. 

Konradas pastatė puodelį: 

— Ką aš galiu žinoti? 

"Marga atidarė orkaitę, šaukštu palaistė paskrudusią mėsą alaus 
ir svogūnų padažu. Virtuvė rasojo. 

— Ar sakei jam, kad šiandien išvažiuoji? 

— Manai, jis dėl to neatėjo? 

— Ak, ne, nežinau, tai tikriausiai nesąmonės. Sakyk. .. 

— Ką? 

— Ar matei kada jo draugę? 

— Kartą mačiau jį su mergaite. Bet ar tai jo draugė... 

— O kokį įspūdį ji tau padarė? Žinai, ir aš kartą mačiau kažko- 
kią, iš tolo, ten, kur šakojasi kelias. Gal čia ta pati? Tokia brunetė, 
vienas šalia kito? 

Konradas svarstė, ar tikėtina, kad jo pažintis su Berita kada 
nors iškiltų aikštėn. Visai tikėtina. Tačiau jis visada galės išsisukti, 
sakydamas, kad tylėjo iš draugiškumo pusbroliui. 

— Galimas daiktas, gerai neįsidėmėjau. Tokių dalykų reikėtų 
klausti jo paties. 

— Tavo teisybė. 

Marga aiškiai jautė, jog Konradas žino daugiau, nei sako, tačiau 
jo nebekamantinėjo; atrodė, kad jam sunku kalbėti, jis vargais 
negalais išspausdavo kiekvieną skiemenį. Ir aklas būtų pastebėjęs, 
jog Konradas iš paskutiniųjų suėmęs save į rankas. 


Jiedu drauge nunešė į kambarį dideles lėkštes ir stalo įran- 

kius, nuėmė nuo stalo nertą raudoną servetėlę ir ją sulankstė. 
Marga čiupo jam už rankos, tačiau Konradas tik trumpai pa- 
kentė prisilietimą, atsitraukė, paaiškinęs, jog norįs įspėti Ru- 
dolfą. Marga sulaikė jį ir pati nulipo į rūsį, o Konradas išėjo 
laukan ir ėmė gaudyti kvapą. 

Rudolfas vėl medžioja. Kas būtų, jeigu, juk tai kvailystės, bet — 
jeigu Benediktas duotų jam žinią, jeigu radijo burtai nebūtų visiš- 
kas akių dūmimas. Benediktas, be abejo, priklausytų prie šne- 
kiausiųjų ano pasaulio gyventojų, pakabintų mane su didžiausiu 
malonumu. Kaip reikėtų reaguoti į tokius dalykus? Man ne visi 
namie. Cumratas tai nujautė nuo pat pradžių. Reikėtų pagalvoti 
apie svarbesnius dalykus. 

Siaubas ateina švelniai, glosto prieš pasmaugdamas. 

Dabar kaip tik laikiausi blogai. Turiu žiūrėti jai į akis, žvelgti it 
šunytis. Meteoritai praeitą naktį... Aš neištversiu, niekada to ne- 
ištversiu. Jeigu tik Rudolfas griežtai į mane pažiūrės, imsiu drebė- 
ti, apsipilsiu šaltu prakaitu, išmesiu peilį ir šakutę. 

Nesmagumas įsivaizdavus, kad kažką reikės imti ir laikyti savo 
nubrozdintais, apmirusiais pirštais, tegu tai tik stalo įrankiai, ta- 
po nepakeliamas. Johanseris buvo alkanas, labai alkanas, tačiau 
mintis, jog reikės pjaustyti ir kramtyti mėsą nieko nenutuokian- 
čių tėvų akivaizdoje, buvo tokia atstumianti, pasibjaurėtina — kiek- 
vienas prarytas kąsnis ims kilti! Viskas iškils. Kapituliuoti, iš karto 
kapituliuoti, kaip būtų puiku, kaip lengva ir išganinga. Apie tai 
nėra ko ir kalbėti, juk tai būtų antras nusikaltimas. Tada viskas 


veltui. O tai turi turėti prasmę. Benediktą reikia suvirškinti. 


Priešingai nei būgštauta, Rudolfas elgėsi neįprastai maloniai, ko- 
ne draugiškai, paplekšnojo per petį sūnėnui, kuris iš karto nurimo, 
ir tokios iškilmingos dienos proga atnešė iš rūsio apdulkėjusį butelį 
Berlingsheimo vėlyvojo rinkimo vynuogių vyno. Iš pradžių Konra- 
das pagalvojo apie sarkastišką užuominą, tačiau nebuvo tuo tikras. 
Kaip jam einasi, ar, važiuodamas traukiniu, jis pakankamai turėsiąs 
ką skaityti, ar galima laukti, jog rudenį jis vėl atvažiuosiąs į sve- 


čius, - Rudolto klausimai neatrodė labai nuvalkioti. Gal jų nuošir- 

dumas kilo iš palengvėjimo, kad sūnėnas išvažiuoja, o gal jis norėjo 
atlyginti žmonai už praėjusios savaitės disharmoniją, vis dėlto, net 
atsižvelgus į visa tai, Rudolfo laikysena buvo stebėtinai geranoriška. 
Jie susidaužė taurėmis. Marga tik siurbtelėjo trupučiuką ir dėkinga 
nusišypsojo. Tai, kad Rudolfas leido Konradui rudenį vėl apsilanky- 
ti, ją suglumino ir nudžiugino, nuotaika tapo beveik linksma, nors 
ir nelabai buvo apie ką šnekėti. 

Šventadieninis porcelianas su rūdžių spalvos lelijiniais, kurių 
negalima krapštyti šakute, nes pasaulis nubyrėtų kartu lapais ir 
taptų beprasmis. Konradas pasijuto susitvardęs, nors prieš de- 
šimt minučių manė, jog tai neįmanomas dalykas. Nuotaikos pa- 
sikeitimas sukėlė nepatiklumą, lyg kas norėtų išvilioti jį į slidų 
kelią. 

Baimė plūsteli nelyginant bangomis, ji išmano, kaip nustatyti 
pauzes, logiška, tiesą sakant, kiekvieno forte efektas priklauso nuo 
piano prieš jį ir po jo. Turbūt neturėčiau galvoti apie baimę kaip 
apie kankynę, neturėčiau laikyti jos priešu. Baimė ragina neuž- 
miršti atsargumo, turiu pasinaudoti ramybe, kad sėkmingai atlik- 
čiau savo vaidmenį. Imk dar gabaliuką, kepsnys tirpsta burnoje, 
tą bus galima paminėti teisme kaip netiesioginį nekaltumo įrody- 
mą: kaltinamasis turėjo didžiulį apetitą ir plačiai postringavo apie 


nepaprastus savo tetos kulinarinius sugebėjimus. 


— Važiuosi vakariniu traukiniu? 

— Taip. Gaila, kad nėra Benedikto. Vis dėlto noriu su juo atsi- 
sveikinti. Gal dar pasirodys? 

Konradas lig šiol nebuvo susikrovęs lagamino ir nesiruošė to 
daryti. Jam nė minties nekilo lipti į traukinį, atmetė tokią galimy- 
bę abejotinai ryžtingai, kaip dalyką, kurio net neverta svarstyti, 
nes jis kaip nors sušitvarkys savaime. 

— Taip, o kurgi Benas? Ar negalėjai jam pasakyti, kad šiandien 
būtų čia? 

Margai šis klausimas nepatiko, ir taip dar klausia Rudolfas, ku- 
ris šiaip niekada nesirūpindavo savo sūnumi. 


— Kada gi galėjau jam pasakyti? Ir kodėl visada aš? Paskutinį 

kartą mačiau jį vakar per pusryčius. Dabar ir aš galėčiau paklaus- 
ti, kodėl jis toks geras. Net nepaskambino. Ir tu galėtum jį vieną 
kartą pažaboti, visada palieki šitą darbą man. 

— Niekur nedings, — sumurmėjo Rudolfas, kad baigtų įkyrėju- 
sią temą. 

Konradas išgirdo paslėptą grasinimą, akimirksniu pajuto grįž- 
tant baimę, gėlė ir degė duobutėje po krūtine, spaudė sprandą, ir 
jis nejučia griebėsi taurės. 

— Na, tu šiandien ir trauki! 

Šie Margos žodžiai, žinoma, nereiškė priekaišto, tačiau Konra- 
das vis dėlto nedrįso iš karto vėl įsipilti. Praėjusią naktį jis apsėjo 
be alkoholio, tik dabar šitai suvokė. O baimė, tarytum žaistų su 
juo ir laukiama nenorėtų atsėlinti, vėlei kažkur išnyko. 

Desertui buvo patiekta šviežių vaisių mišrainė, po to šeimyna 
persikraustė į sodą. Vėjas aprimo. Rudolfas pasiūlė sužaisti kanas- 
tos* partiją, tikriausiai todėl, kad niekas nežinojo, kaip prastumti 
laiką iki vakaro. Reikėjo susirasti kortas, taisyklių jau nė vienas gerai 
neprisiminė. Šiek tiek užtruko, kol jie pagaliau susitarė ir pradėjo 
groteskišką žaidimą, žaidė tik todėl, kad laukė, kada pasirodys Be- 
nediktas. Šiaip gal būtų nutarę eiti pasivaikščioti. 

Nuostabiai suvešėjęs sodas, agrastų gyvatvorės į šlaito pusę, krū- 
mai jau apkibę uogomis; net dekoratyvinės lysvės neatrodė ne- 
skoningai, galbūt dėl to, kad Marga jau nesusidorojo su sodu, jos 
žirklės tik iš dalies pajėgė užkirsti kelią begėdiškam kerojimui. 
Laikui bėgant, Rudolfas pasidarė per daug subtilus, kad dirbtų 
sode, griežta geometrija suiro, tarp kiekvienos spalvos gėlių pasi- 
taikydavo perbėgėlių, viskas mirgėte mirgėjo. Kanos ir serbentai 
suteikė raudonio, kurio Konradui šiaip jau trūko kraštovaizdyje. 
Šis mažas, miesčioniškai sutvarkytas sodas Konrado akyse įgavo 
alegorinę reikšmę, o švelnus dar neprisirpusių serbentų raudonis 
virto kraujo dėmės raudoniu ant žvirgždo. 

Didingi dalykai visada turi kažką juokinga, galbūt tai net sąlygota 
tarpusavyje. Vienas nuolatos yra kito palydovas. Iš apmąstymų apie 


* Toks kortų Žaidimas. (Ver. past.) 

vijoklių ūselius ant namo sienos Konradą pažadino Margos klausi- 
mas, ką jis pasakytų (jos vyras kaip tik buvo tualete) apie peruką, — 
septynias savaites Marga kaupė drąsą šiam klausimui: 

— Šviesų, bet ne ryškiai geltoną, kaip tau atrodytų? Aš taip pra- 
žilau! 

Konradas jai karštai pritarė, jis manė, ar bent jau apsimetė ma- 
nąs, jog tai puiki mintis. 

Grįžo Rudolfas. Serbentai vėl tapo serbentais, o ne kraujo la- 


šais. Trijulė kortavo toliau. 


— Kurgi jis dingo? Juk taip negalima! — tokios frazės skambėjo 
vis dažniau; tėvai laukė sūnaus, kas minutę vis labiau nerimauda- 
mi, o Konradas, kadangi neliko nieko kita, ėmė laukti kartu su 
jais, nervingai gestikuliuodamas kaip teta, ir tol įsikalbinėjo tą 
laukimą, kol jam iš tiesų pasirodė įmanoma išvysti grįžtantį Be- 
nediktą. 

Popietė slinko kankinančiai lėtai. Jei iš Šuberto kelio atsklisda- 
vo dviračio tarškėjimas, Marga kaskart šokdavo ir risnodavo prie 
tvoros, ir vis šaukdavo: 

— Na, dabar aš jam atskaitysiu pamokslą! 

Bet vis grįždavo atgalios, tik sumurmėdavo, kad čia buvęs 
ne jis. 

Prieš keturias Konradas pamėgino pulti, pareiškė, jog reikėtų 
imti ir apžiūrėti Beno kambarį, galbūt jis palikęs kokią žinią. Tė- 
vams idėja pasirodė nerimta, jie atmetė ją kaip neįtikėtiną. 

— Jeigu jis iš tiesų būtų palikęs kokią žinią, tai būtų palikęs ją 
virtuvėje arba kambaryje, kur ją iš karto rastume. — Marga atnešė 


varškės pyragą. 


— Nebent būtų priežastis, kodėl neturite jos iš karto rasti. 

— Šneki mįslėmis. Ką tu turi galvoje? 

— Pats nežinau. Šiaip pagalvojau... 

— Dabar tu man visai susukai galvą! 

Marga paliko nesupjaustytą pyragą ir nulėkė prie sodo namc- 


lio, bet po trijų minučių grįžo ir pranešė, jog toje kiaulidėje nėra 

nieko, kas bent iš tolo primintų kokią nors žinią. Konradas kurį 
laiką davė jiems ramybę; privalėjo nieko neskubinti, kad nesukel- 
tų įtarimo. 

Iš gyvenamojo kambario spintos buvo atnešti nuotraukų al- 
bumai. 

Egzistavo tik dvi nuotraukos, kuriose be išimčių, taigi įskai- 
tant Konradą ir Benediktą, buvo matyti visa šeima. Viena dary- 
ta per Beno krikštynas Bulbruno Marijos bažnyčioje. Marga, 
kupina motiniško pasididžiavimo, tiesė į kamerą baltą ryšulėlį 
su žmogučiu; Konradas rėmėsi į koloną, perkreipęs lūpas, nors 
iš tiesų nesišypsojo. 

Beprotiška nuotrauka, tada jis dar nešiojo plaukus iki pečių, — 
jei mintyse nuvilktume tamsiai mėlyną kostiumą, pakeistume jį, 
pavyzdžiui, džinsais ir sportiniais marškinėliais, įsivaizduotume tru- 
putį banguotesnius plaukus, tai prieš akis turėtume Benediktą, 
dar vakar jis taip atrodė. Kita nuotrauka, atsiradusi prieš mėnesį 
iki avarijos, turbūt buvo paskutinė, kurioje Ervinas ir Edvina nu- 
fotografuoti gyvi. Šįsyk trejų metukų Benas glaudėsi Edvinai prie 
peties, scenovaizdis — viena iš Yberacho smuklių, į kurią jie užsu- 
ko iškylaudami. Ervinas maukė alų, Rudolfas tada dar rūkė ciga- 
retes su filtru ir nešiojo medkirčio marškinius. Nuotraukoje bu- 
vo matyti idealus perėjimas ir kuprinės. 

— O tu pažiūrėjai, ar yra jo kuprinė? 

Marga iš pradžių nepajėgė suvokti Konrado klausimo: 

— Kodėl tu šito klausi? Tu kažką žinai? 

— Nenoriu kelti panikos... 

Konradas užsikirto, iš pradžių prašydinosi, mielai būtų patikri- 
nęs savo mimiką veidrodyje. Tuo pat metu pajuto emfatinį įsitikini- 
mą, kaip aktorius, kuris, įkvėpimo pagautas, prieš akis regi visą pa- 
žodinį tekstą, gali nebijoti priekabininkų ir nuolatos didina tempą. 

— Na, tiek to, turiu jums kai ką pasakyti. Jums turbūt pasirodys 
nekorektiška, kad aš tik dabar išsižiojau, bet... 

— Jėzau! Nagi, šnekėk pagaliau! 

— Taigi: prieš kelias dienas sutikau, tiesą sakant, visai atsitik- 


tinai, ponią Finkę, Beno klasės auklėtoją. Ji man sakė, kad Be- 

nui iš trijų dalykų garantuoti penketai ir kad jo perspektyvos 
pereiti į kitą klasę yra ne tik abejotinos, bet ir ganėtinai beviltiš- 
kos. Nieko jums nesakiau, nes atrodė, kad situacijos jau vis tiek 
nepakeisi, be to, prisipažinsiu, nenorėjau būti skundikas. 'Iai- 
gi. - Trumpa pauzė, žvilgsnis į dangų. — Dabar man neramu, 
nes... Benas — aš, ko gero, kaip reikiant to neįvertinau — mane 
vis kamantinėdavo apie miestą, kaip ten prasimanyti pinigų, kur 
pigiai apsigyventi, etcetera. — Vėl pauzė, žvilgsnis į žemę. — Aiš- 
kiai šnekant, aš pastebėjau, kad jis ketina išmauti. Ką gi turėjau 
daryti? Neturėjau nieko konkretaus, apie jo pažymius tada dar 
nežinojau; kai tau šešiolika, dažnai svajoji iškeliauti, bet abso- 
liuti dauguma šito taip ir neišdrįsta, ir še tau! Dabar jums aišku, 
kodėl man kilo ta mintis apie sodo namelį. Maniau, tai tikrai jį 
sulaikys. Kol — na, aš iš tiesų nedaug žinau, man jis beveik nieko 
nesakė, bet regis, kad mergaitė, kurią jis buvo įsimylėjęs ar yra 
įsimylėjęs, nenori apie jį nė girdėti, užvakar mes trumpai apie 
tai šnektelėjome, jis atrodė labai sugniuždytas ir sakė, kad jam 
čia viskas per gerklę lenda. 

Klausydama Konrado žodžių, Marga išblyško kaip lavonas ir vis 
labiau smego kėdėje. 

— Ne... to negali būti! Jis visada sakydavo... Viešpatie Dieve, 
tu manai?.. Bet kurgi jis dėsis? Netikiu. 

— Pažiūrėkime! — nusprendė Rudolfas rimta, niūria veido iš- 


raiška, visi kaip vienas atsistojo ir puolė į Beno būstą. 


Paieškos vyko paviršutiniškai. Marga ir Rudolfas nepasigedo 
nei dingusio meškiuko, nei diskečių, nei dokumentų. Konradas 
manė, kad užuominų duoti nereikia, ir taip jautėsi smarkiai per- 
sistengęs. 

Buvo konstatuota, kad nėra kuprinės, trūksta kelių komplektų 
apatinių baltinių ir tualetinių reikmenų, storo megztinio ir džin- 
sinės striukės. 

— Ar jis negalėjo ko nors palikti kompiuteryje? — klausinėjo 
Marga, nuolatos trindama akis, tačiau nė vienas nežinojo, kaip 


įlįsti į tą dėžę. 

Konradas atsiklaupė ant grindų, apsimetė norįs pažiūrėti, gal 
nukritęs koks raštelis. Iš tikrųjų jis prisiminė kriminalinius štam- 
pus ir baiminosi, kad vakar nebūtų ko pametęs. Nieko nerado, 
staiga tai tapo vis tiek. Jeigu dar ką nors rastų, jis galėtų tvirtinti, 
jog tai tik dabar iškritę jam iš kišenės. 


— "Tai dar nieko nereiškia, — tarė Rudolfas, užbėgdamas už akių 
Margos reikalavimui eiti į policiją. 

— Visiškai teisingai. Nereikia skubėti daryti išvadų. Man labai 
gaila, kad sukėliau jums tiek baimės. 

— Nešnekėk nesąmonių! Reikėjo daug anksčiau viską papasa- 
koti! —- Margą apėmė isterija, paskutinius skiemenis nustelbė kūk- 
čiojimas. 

Rudolfas pakaitomis gūžčiojo tai vienu petimi, tai kitu, vis ma- 
žesniais ratais žvilgsniu matavo kambarį ir kramtė apatinę lūpą: 

— Kai asmuo dingęs lygiai dvi paras, tada galima eiti į policiją. 
Ne anksčiau. Jie tik pasijuoktų. Savaitgalis. Be to, nenorėčiau, 
kad skelbtų Beno paiešką. Net jeigu jis išėjo. Tokie dažniausiai 
greitai grįžta. 

— Kaip tu gali taip šnekėti? Mes gi turime jam padėti! Tu nie- 
kada sau nekvaršinai dėl jo galvos, ir dabar, net dabar tau rūpi tik 
tavo paties ramybė, nors Benas kažin kur dingęs! 

Marga susmuko į sukamąją kėdę, rovėsi nuo galvos plaukus ir 
žliumbė, sūpavosi šen bei ten, kėdės ratukai tyliai girgždėjo ant 
grindų plytelių. Konradas nebyliai laukė, kas bus toliau, kuris iš 
tėvų pirmas išeis iš kambario, kad ko nors — o ko gi? — griebtųsi. 

— Gal jis net kur nors netoliese, — tarė Rudolfas, labiau pats 
sau, tačiau ganėtinai garsiai, — gal jis tik norėjo mus pagąsdinti. 
Kad atleistume jam už pažymius. 

— Tu, bukaproti! 

Rudolfas su Konradu netikėjo savo ausimis ir pamanė, kad kūk- 
čiojimas bus iškreipęs Margos žodžius, bet ji pakartojo dar sykį: 

— Tu, bukaproti! Lyg mes jam neatleistume! Kas per žmonės 
būtume! Slapukavimą jis perėmė iš tavęs, tik iš tavęs! Tu su savo 


rūsiu! Spjaut man į tavo radijus! 

Marga treptelėjo šliurėmis apautomis kojomis ir pakėlė prie 
veido suknelės kraštą. Konradas nukreipė žvilgsnį. Jos išsiplėtu- 
sios venos dabar buvo matyti iki pat apatinio trikotažo, šis vaizdas 
Konradui buvo nemalonus; jis sukosėjo ir žengė tris žingsnius du- 
rų link. Rudolfas čiupo jį už rankovės. 

— Tau reikia į traukinį? 

Konradas neryžtingai mostelėjo. „Taip“, — pasakyti nedrįso. Stai- 
ga jį išpylė prakaitas, o ryškiai apšviestas sodo namelis susiūbavo 
jam po kojomis. Rudolfas įsikibo į jį ir išsitempė į lauką. 

Dar nebuvo šešių, ir juos abu nustebino skaisti diena. Už- 
trauktos užuolaidos viduje darė įspūdį, kad už lango jau smar- 
kiai sutemę. 

— Klausyk, aš tikrai nenorėjau, kad tu čia ilgiau būtum, tas tei- 
sybė. Toks jausmas — bet jis dingo, šiandien visą dieną dingęs. 
Jaučiau, kad kažkas negerai, tik nežinojau kas. Na, o dabar... 

— Žinoma, aš pasiliksiu. Savaime suprantama. 

— To ir norėjau tavęs paprašyti. 

— Jokių problemų. Turime laikytis išvien. Pasirūpinsiu Marga. 
Kol vėl atsiras Benas. 

Dėdė padėkojo linktelėjimu, spustelėjo jam dilbį ir, sunėręs 
rankas ant sprando, patraukė per sodą. Kiek gunktelėjęs, be aiš- 
kaus tikslo, apeidinėjo lysvę po lysvės, pentiniai ir serenčiai, me- 
detkos ir hortenzijos. Konradas valandėlę lydėjo akimis susi- 
mąsčiusį, aiškiai prislėgtą vyriškį, o paskui atplėšė duris ir puolė 


Margai į glėbį. 

M ielas Atanai, 


Jūs nustebsite, gavęs iš manęs laišką, tačiau manau, kad dar atsime- 
nate, kas aš toks — Johanseris iš namo priešais, tas pats, kuriam Jūs 
atskleidėte citrininio vyno žavesį. Kartais ketvirtą valandą nakties Jūs 
dar stovėdavote savo krautuvėje, tada mes šnekučiuodavomės apie Jū- 
sų gimtinę, kurios man, deja, taip ir neteko išvysti. Rašau Jums, nes 
daugiau nepažįstu nieko arba, tiksliau tariant, nė vieno, kurio sąži- 
ningumu galėčiau pasikliauti. Gal padarytumėte man paslaugą ir 
įmestumėte įdėtą voką į pašto dėžutę? Čia (kaip Jūs tikriausiai nu- 
manote) kalbama apie širdies reikalus. Kai tik grįšiu į miestą, vėl 
įsigalios ir mūsų senas susitarimas — penkios dėžės kas dvi savaites; 


tada duosiu Jums žinią. Su nuoširdžiausia padėka — 


Johanseris pasirašė ir, sąžiningai apskaičiavęs, koks turėtų būti 
namo numeris, ant rudo A 5 formato voko užrašė Atano Ezeličio 
adresą. Buvo šiek tiek po vidurnakčio. 

Atanas atrodė patikimas; mažiausiai devyniasdešimt procentų 
tikimybės, kad jis įmes voką į pašto dėžutę, žinoma, paplepės apie 
tai su savo sūnumis, bet ne per daugiausia. O jeigu tai vis dėlto 
iškiltų į dienos šviesą? Gal senis Atanas jau guli ant patalo ir laišką 
vietoj jo atplėš jo ūsuotoji žmona? Juk gali būti, kad net graiką 
pasiekė kalbos, jog aš ieškomas? Gal ten buvo policija ir klausinė- 
jo apie mane? Visa tai nelabai įtikėtina, tačiau... bet koks atsitik- 
tinumas negailestingai tyko, kaip įsimaišyti į mano melagysčių ga- 


leriją! O laiškas bus antspauduotas tame pašto skyriuje, kurio ra- 

jone aš gyvenau. Tai paaiškintina, galų gale aš nurodžiau Benedik- 
tui adresus iš savo aplinkos. Jeigu policija nustatys ryšį tarp jo ir 
manęs, tada, šiaip ar taip, baigta. 

Johanseris pamažu girto, nuogas sėdėjo ant lovos, šalimais. pa- 
sidėjęs rašysenos pavyzdžius iš pusbrolio rašomojo stalo. 

Galėčiau paslapčia sėsti į traukinį, važiuoti penkias valandas, 
išmesti laišką, sakykime, Frankfurte, penkios valandos atgal, rei- 
kalas šito vertas. Bet neįmanoma dešimt ar vienuolika valandų 
nebūti namie, keliauti nepastebėtam, tai būtų dar įtartiniau ir 
rizikingiau; nieko nepadės. 

Marga ir Rudolfas atsigulė tik prieš pusvalandį, po tylaus, aša- 
rose paskandinto vakaro. Veikė televizorius, Marga primygtinai 
reikalavo žiūrėti žinių laidas, lyg būtų reikėję laukti, kad jose pa- 
sirodys sūnus. Vakarienei buvo užtepta pora sumuštinių su kapo- 
tine dešra, jie taip ir liko nesuvalgyti, nė vienas nesijautė alkanas 
arba nebuvo toks įžūlus, kad pasirodytų alkanas. 

Įvaldyti Benedikto keverzonę buvo neįprastai sunku; rašysena 
neturėjo savito braižo, buvo nebrandi ir priklausė nuo atitinka- 
mos dienos nuotaikos. Kai kurių raidžių pasitaikydavo dešimtys 
variantų, tarp jų daugybė didžiųjų raidžių arba iš nuobodulio atsi- 
radusių užraitų ir eksperimentų. Tai komplikavo darbą; pamėg- 
džioti bet kokią norminę rašyseną būtų buvę lengviau. 


Johanseris pradėjo. 


Mieli Tėveliai, 
apgailestauju, kad tik dabar duodu Jums žinią, Jūs, be abejo, jau 
nerimaujate. Bet nuo šiol turiu pats tapti savo gyvenimo šeimininku, 
tos ankštumos jau negalėjau ištverti. Kas dėl mokyklos, man nepasi- 
sekė, apie tai netrukus sužinosite. Paprasčiausiai užmirškite mane ir 
kol kas visai neieškokite. Šiaip ar taip, manęs nerasite. 

Viso gero, 


Benediktas. 


Johanseris įvertino, kaip pavyko jo pirmasis bandymas. Ra- 


šysena išėjo gerai, nepasakysi, kad geniali, bet verta pagarbos. 

Tik maniera — visiški niekai. Benediktas, nors tekstas tikrai ne- 
sipuikavo stiliaus turtingumu, nepasirašytų nė vieno iš šių saki- 
nių, niekada. Jis net nepradėtų „Mieli Tėveliai“. O kaip? Kas 
nors įžeidžiamo atrodė per žiauru. Galbūt kreipinį apskritai rei- 


kėtų išmesti. 


Jūs, be abejo, sukate galvas, kur aš maluosi. Aš irgi suku galvą, kodėl 
taip ilgai čia maliausi. Bus geriau, jei kol kas manęs neieškosite. Kur 
esu, niekas manęs neras. Paprasčiausiai išbraukite mane iš savo gyve- 
nimo, ir sėkmės Jums, 


Benediktas. 


Skambėjo geriau, nors ir neįtikinamai. Johanseris nenoromis 
paėmė trečią lapą ir pabandė įsigyventi į Beno kalbą. Skausmin- 
gas procesas. Prakaituodamas ir susirietęs Johanseris kiurksojo 


prie popieriaus. 


v 
Jūs jau, aišku, einat iš proto, kur aš vėl baladojuos. Cia Žiauriai 
nyku, todėl kol kas manęs nė neieškokit, grįžt nenoriu mirtinai. Galit 
ramiai praėst mano kišenpinigius, 


Benediktas. 


Ne. Kažkodėl tai visai netiko. 

Dėkui Dievui, man tada nereikėjo rašyti atsisveikinimo laiško; 
aš, ko gero, ničnieko nebūčiau parašęs, kad net iš tolo nedvelktų 
kokiu nors ryšiu. Mane užmušė mano Mielasis Brolis. Jis visai manęs 
nepažinojo. Akmuo buvo užtaisytas neišmanymu. Gal ateis klajojantis mu- 
zikantas, išdroš iš mano kaulų fleitą Anos vestuvėms? 

Johanseris perskaitė, ką parašęs, suglamžė popierių, sudraskė 
jį į mažus skutelius ir juos suvalgė. 

Pabėgimą nulemti turėjo Berita. Bet apie Beritą jis neužsime- 
na. Savo tėvų atžvilgiu laikosi neutraliai, bent jau nesąmoningai 
numano, kad gali būti pagautas, taigi neįžūlauja, be to, argi tai 
turėtų kokią nors prasmę? Kai pasprunki, jau negalvoji apie kerš- 


tą, tik džiaugiesi, kad išnešei kailį. 

Manęs verčiau neieškokit. Dabar man gali eitis tik geriau. Viskas 
mane vertė vemt. Nebegrįšiu. Paprasčiausiai pamirškit mane. Fasaky- 
kit Konradui, kad prieš ji tikrai nieko neturiu. Arba nesakykit. Man 
vis tiek. Čiau, 


B. 


Visai gerai. Ir rašysena, net taškai ant „i“ pavykę. Lakoniškai 
grubiai sujungti sakiniai, tačiau dvelkia savotišku iškilmingumu, 
kuris, rašant tokį laišką, apimtų kiekvieną bėglį. 

Johanseris išėjo į lauką. Naktis, sukurta balkonams. Jis sudegi- 
no nevykusius bandymus, paleido pelenus pavėjui ir pakiliai išsi- 
tempė, kaip žmogus, atiduodantis savo likimą į slaptingų nepažįs- 
tamųjų rankas. 

"Tai, ką išvydo tolumoje, užgniaužė kvapą. Kitame upės krante, 
tikriausiai vos už kelių metrų nuo Benedikto kapo, degė laužas. 
Pro žiūroną galėjai atpažinti keturias ar penkias jaunuolių figūras, 
kažką kepančias ant ugnies. 

Ko aš jaudinuosi? Dažnai pasitaikantis vaizdelis, šeštadienis, 
birželio naktis — aš jaudinuosi tik retrospektyviai. O kas, jeigu jau 
vakar jie būtų ten buvę? Bet nebuvo. Kaip man pasisekė! Ar tai 
priklauso prie kankinimų? Iš pradžių rodyti žmogui povandeni- 
nes uolas, kurias ką tik apiplaukė, kad tinkamai tai įvertintų, nors 
po kojomis vis dar girgžda ir braška, rifai laužia sijas? Šiandien 
turi džiaugtis, jei nėra teleįrodymo. 

Iš niekur, stipriau nei kada nors anksčiau, Johanserį apėmė bai- 
mė, nuvijo atgal į kambarį. Lipnius abiejų vienas į kitą įkištų vokų 
kraštus jis paseilino ir užklijavo, antrąsyk neskaitęs laiškų turinio, 
įsikišo juos į švarko kišenę ir krito ant lovos. 

Baimė reiškėsi abejotinais fenomenais. Pavyzdžiui, vynas ne- 
betekdavo skonio arba įgaudavo kitokį, vis kitokį, ant liežuvio gum- 
burėlių sukosi skonių paletė: saldus-rūgštus—kartus—aštrus—sal- 
dus. Pažastyse — ledinis šaltis. Jautėsi taip, lyg daugelis raumenų 
būtų apmirę, sunkūs ir išburkę, it vandens prisigėrusios kempi- 
nės. Ant rankų ir šlaunų radosi žąsies oda, o kaklas atrodė suti- 


nęs, prikimštas tąsios masės. Orą iškvėpdavo sunkiai, plonomis 

srovelėmis, tarsi vanduo veržtųsi pro aptirpusį ledą. Galvos odą 
perštėjo; Johanseriui atrodė, lyg atskirai justų kiekvieno plauko 
šaknį. Periodiškos karščio bangos tvoksdavo nuo kaktos į spran- 
dą, išsiskleisdavo, šaudavo į abi mentes ir ten dingdavo, išnykda- 
vo. Paskui ir gerklė ėmė kaisti ir tvinkčioti, gomurio liežuvėlis 
degė. Mintys keistai rikiavosi aplink kūną, nors buvo persmelktos 
jo skausmo. Jos it išsviestos suko ratus apie galvą, jas pagimdžiu- 
sią, nelyginant apie ištuštėjusį, Žiojėjantį centrą. 

Johanseris išjungė šviesą, užmerkė akis, tupėjo susigūžęs kaip 
embrionas, bandė sulaikyti minčių srautą. Vidinėje akių vokų pu- 
sėje susidarė vaivorykštės spalvomis spindintis Benedikto portre- 
tas, panašus į šiluminio spektrografo nuotrauką, geltona ir raudo- 
na, tamsiai žalia ir purpurinė, pulsavo, kol spalvos pamažu suiro, 


išskido ir liko tik miglotas siluetas, pilkame, vos žėrinčiame fone. 


Susirietęs, lankstus — susilenkęs taip, kad pajėgtų kramtyti ko- 
jų pirštų nagus, galva ant kairiojo kelio, rankos ant dešiniojo, ap- 
gaubtas ramybės, kuri galėtų paskelbti amnestiją delinkventui, bet 
to nedaro, aklinoje, neperregimoje tamsoje. Laukti, kol kūnas 
atšals, iš pradžių, taip jis įsivaizduoja, turėtų apmirti kojų ir rankų 
pirštų galiukai, turėtų tapti nejautrūs, sausi ir pilkšvi, ir ant vidu- 
rio pilvo, mano jis, atsirasianti tokia pat šalta, pilkšva dėmė, slan- 
kiosianti aukštyn žemyn. Smegenys sustings paskutinės, smege- 
nys stiprios ir ginasi, liūdnai žvelgia į žuvusį kūną, tariasi esančios 
nuo jo nepriklausomos, ruošia sielos pabėgimą, tremtį — ir staiga 
šaltis įsiveržia į tai, ką laikė visų švenčiausiu dalyku. Numetami 
lagaminai. Pasibaisėjimas mirties akimirką sukelia apsimestinį šė- 
tonišką juoką, net paskutinis pojūtis neprasiskina kelio iki grau- 
daus riksmo. 

Atidaromos durys, šviesa laksto po kambarį, ieškodama, ką čia 
pavogus. Iš paskos pasirodo šiukšlininkai, suvalo nuo grindų dvė- 
selieną ir paruošia skurdų guolį kitam, kuris nieko nežino apie 
tai, kas įvyko, tačiau turės laiko tam nujausti, užtektinai. 

Čia du ponai, Konradai, jie norėtų su tavim pakalbėti! Marga 


atveria duris, ir įžengia du frakuoti vyrai, su senamadiškais ci- 

lindrais ir dideliais ūsais. Kontrolė! — sako jie ir reikalauja pa- 
rodyti bilietą. Johanseris neturi. O kam? — klausia jis ir išgirsta 
atsakymą, kad vakar vakare jis važiavęs traukiniu. Tą Johanseris 
pripažįsta. Ar jis nežinąs, kad reikia saugoti savo bilietą? Turįs 
būti pasiruošęs bet kuriuo metu jį pateikti, bet kurioje vietoje, 
bet kurią valandą. Vyrai prašo Johanserį rengtis ir eiti su jais. 
Johanseris dantimis įsikimba į paklodę ir siunčia tipus po vel- 
nių. Kas per tvarka! — niurzgia jis. Šlykšti provincija! Abu ponai 
lenkiasi prie jo ir čiumpa jį už rankų. Jūs tik bloginate padėtį, — 
sako aukštesnysis iš tų ir šiaip aukštų vyrų. Johanseris šmurkš- 
teli po antklode, susiriečia į kamuoliuką stebuklingoje palapi- 
nėje. Pro šalį slenka vaizdų virtinės, rodo, lydimos galingos mu- 
zikos, iš pažiūros neesminius praėjusių dienų judesius. Šmės- 
čiojančios iškarpos. Kamera nuolatos virsta, neria į dangų, puola 
ant žemės, kuri kritimo metu osciliuoja tarp tamsos ir saulėto 
šviesumo. Tarpuose — įvairiausių visuomeninių pastatų paveiks- 
lai, bazilikos, bibliotekos, rotušės ir milžiniškos, niūrios salės, į 
kurias, pro pravirą portalą, skverbiasi šviesos strėlė. Dešimties 
vyrų aukščio, baimę kelianti patalpa, be langų. Medinės paspa- 
ros, pastoliai, begalinė halė, iki pat kosmoso. Sostuose sėdi mo- 
lochai gyvulių galvomis, kaip paveikslai galerijoje, iš abiejų pu- 
sių. Sunkūs timpanai ženklina pulsą, kuriuo akis matuoja salę. 
Šioji raitosi per kosmosą kaip kvadratinė žarna. Iš tolumos atsi- 


kartoja vis tas pats vaizdas. 


Iš ryto, nepamatęs savo giminaičių, Johanseris išėjo ieškoti 
Beno. Puikiausiai suvokė, kad jo paieškos bus bevaisės, bet vis 
dėlto jam atrodė geriau ko nors griebtis, negu sėdinėti nieko 
neveikiant. Iš stoties paskambino Beritai, papasakojo turįs daug 
nemalonumų, nes dingęs Benas, ir jis esąs priverstas pratęsti 
savo viešnagę. Berita iš pradžių nenorėjo tikėti naujiena, tik pa- 
mažu leidosi įtikinama. Johanseris jai patarė niekam nieko ne- 
sakyti, maldavo neužsiminti apie jo vaidmenį šioje istorijoje, 
juk ji galinti įsivaizduoti, kaip jis dabar jaučiąsis, siaubingai kal- 


tas, negalįs pasirodyti tėvams akyse. Berita tvirtai pažadėjo tylė- 

ti ir paprašė susitikti, ką Johanseris laikė neįmanomu dalyku, 
bent jau artimiausiomis dienomis. Tada būsią matyti, kas iš to 
išeisią... 

Berita, blaškoma įsimylėjimo ir nešvarios sąžinės, visą sekma- 
dienį pragulėjo lovoje. Dėl to, kad Benediktas dingo per ją, Beri- 
ta jautėsi ir pagerbta, ir prislėgta, niekada nebūtų tikėjusis iš vai- 
kino tokios emocingos reakcijos. Vien dėl savo prastų pažymių jis 
tikrai nebūtų išdūmęs, juk galų gale dar laukė paskutinė kontroli- 
nių darbų serija. 


Johanserį ėmė juokas, pagalvojus, kaip įtikėtinai šiame kon- 
tekste atrodo Benedikto dingimas. Jis visada laikėsi nuomonės, 
kad istorija buvo rašoma taip, o ne kitaip ir kad pirmenybė ati- 
duodama tam, kas tikroviška, o ne tam, kas tikra. Paskui vėl pa- 
galvojo, jog nenormalu mąstyti tokiomis pompastiškomis kate- 
gorijomis, kai bet koks dvelktelėjimas, bet koks garsas, bet koks 
niekas gali sugriauti visą darinį. Drebėdamas jis stovėjo prie pašto 
dėžutės ir čiuopė voką vidinėje kišenėje. Kiekvieno veiksmo fata- 
liškumas turėjo, neutraliai tariant, kažką patrauklaus, tai buvo ir 
ranka, lenkianti šuns snukį prie išmatų krūvos, ir jaudinantis kek- 
šės grybštelėjimas kavalieriui už prarėžo. 

Johanseris greitai įmetė voką ir apsidairė, ieškodamas galimų 
liudininkų. Atrodė, kad niekam nerūpi, ką jis veikia, tie keli žmo- 


nės stotyje bent jau iš pažiūros buvo labai užsiėmę savimi. 


Pašto užeiga buvo pilna valstiečių, kurie pagal ritualą sėdėjo 
prie rytmetinio bokalo, lošė kortomis ir gurkšnojo kvietinį alų. 
Ant sienų kabėjo vakarykštės šventės lampionai ir serpantinai. Vin- 
hartas ir Ana tikriausiai miegojo vienoje lovoje. Klientus aptarna- 
vo storžievė Hedviga, padedama jaunatviško, atlėpausio buteti- 
ninko, kurio Johanseris lig šiol niekada nebuvo regėjęs. Nieko 
neužsisakęs, Johanseris išėjo iš smuklės ir patraukė upės link, ap- 
žiūrėjo nuo kito kranto laužo pėdsakus. Suanglėję nuodėguliai, 
skardinės nuo alaus, daug toliau nuo kapavietės, nei atrodė vakar, 


už gerų trisdešimties metrų. Acheriu pasroviui viena po kitos greitai 

pračiuožė kelios baidarės; viena iš valčių sukėlė bjaurų triukšmą, 
kai užplaukė ant uolos ir irklininkas keikdamasis stūmėsi irklų. 
Johanseris vos nešūktelėjo jam ko nors įžeidaus, kaip kartais 
daro vairuotojai, vien todėl, kad turi laukti sankryžoje ir į kito 
automobilio pirmumo teisę žiūri kaip į niekšybę. 
Taip, laiko dabar turiu pakankamai. Truks amžinybių amžiny- 
bę, kol Benediktas grįš namo. Ir ką gi aš veiksiu su tuo laiku? 
Dar buvo tik truputis po vienuoliktos. Johanseris neturėjo jo- 


kio noro svaidyti į upę akmenukų, kaip paprastai, šokdinti juos 
ant vandens paviršiaus; tai jam regėjosi paika ir beprasmiška, be 
to, ir upė atrodė purvina ir tingi, uolų masyvas nežaižaravo, buvo 
matinis, kalkėtas, negyvas, kraštovaizdis nukėlė savo grožį vėles- 
niems laikams, lyg žiūrėtum į jį negyvomis akimis. Johanseris su- 
smuko kranto melduose. Jam atrodė nesuvokiama, kad Benedik- 
tas miręs, anapus upės, taip netoli, kad iki jo galėtumei numesti 
akmenuką; jis visą laiką tikėjosi pabusti iš šėtoniško sapno. Tačiau 
kad ir kiek save daužė, žnaibė, kandžiojo sau pirštus — tai, kas 


įvyko, rodė, jog sutartis neterminuota. 


— Radau Beno dviratį. 

Marga ir Rudolfas pašoko, tarsi tas radinys reikštų jų sūnaus 
kūno dalį. Konradas, paraudusiomis akimis, paaiškino, jog dvira- 
tis neprirakintas stovėjęs prie geležinkelio stoties. 

— Ar tu jį paėmei? 

— Taip. Žinoma. 

Tėvai nudūmė į sodą ir apžiūrėjo dviratį, ieškodami kokių nors 
nuorodų. Marga pareiškė, kad Benas niekada nepalikdavęs savo 
dviračio neprirakinto. Grandinėje ir ant sparnų jie pastebėjo lapų 
skiautelių, žolės stiebelių, žemės grumstelių. 

— Šitas dviratis jam patiko. O ir kainavo ganėtinai brangiai. 

Ir kodėl gi Rudolfas pavartojo būtąjį laiką? 

— Neįsikalbinėkite, ko nereikia, — prapliupo Konradas, — juk 
visai logiška, kad neprirakini savo dviračio, jcigu jau išeini iš na- 


mų. Visa kita būtų nereikalingas maivymasis. Jums reikėtų vargti, 

laužiant spyną. O palikti dviratį draugui, kas būtų labiausiai įpras- 
ta, — tam pirmiausia reikia turėti draugų! Man regis, Benas jų 
neturėjo. Žolės stiebeliai garantuotai nieko nereiškia. Gal jis va- 
žiavo per ką tik nušienautą pievą arba, įsiūčio pagautas, trenkė 
dviratį žemėn. Juk mes jį pažįstame. 

Tėvai nustebę sužiuro į Konradą. Ką gi jie mėgino įsikalbėti? 
Tačiau taip ir neišsakę šio klausimo, abu nuleido galvas ir linkte- 
lėjo. Marga n-tąjį sykį ėmė karščiuotis, kad nėra atsisveikinimo 
laiško, o jos verksmingos intonacijos vis labiau perėjo į apmau- 
daujančias, nerimas virto nusivylimu. Tikriausiai ji visą naktį save 
įtikinėjo, kad galų gale Rudolfas pasirodysiąs teisus, netrukus bėglys 
atgailaudamas grįšiąs. Tačiau ji laikėsi nuomonės, kad vėlių vė- 
liausiai rytoj reikės informuoti policiją, tegu vien tam, kad jį kuo 
greičiausiai pagautų. 

— Gal dar ir šiuos mokslo metus pavyks išgelbėti. Jeigu pasam- 
dysime jam mokytojus, kasdien po penkias valandas. Nesvarbu, 
kiek kainuos! Metai yra metai. 

Veikiai paskutinis sakinys nebeišėjo Konradui iš galvos. Metai 
yra metai yra metai, tušti žodžiai, reiškiantys viską, kai juos pats 
sau nuolatos niūniuoji. Diena yra diena yra diena, o taip yra taip 
yra taip, rytoj taip pat. 

Siaubas sukanda sprandą, taip kanda kalės, norėdamos nusi- 
tempti savo šunyčius. Tik pamažu dantys sminga vis giliau į mėsą. 

Konradas, galima sakyti, nekvėpavo. Jis valgė. Be paliovos. Kiek- 
vienas įkvėpimas buvo riebus, sunkus, pavėluotas. Įtraukti orą at- 
rodė kažkas žiurkėniška, skirta žandų maišeliams. Jie sėdėjo drauge, 
šviečiant saulei, degant lempai, mirguliuojant. televizoriaus ekra- 
nui. Sinoptikų prognozė žadėjo giedras naktis, kambario tempe- 
ratūros, o tarp jų šiek tiek aukštesnės temperatūros dienas. Kai 
užplūsdavo baimė, Konradas giliau įsisprausdavo į fotelį ir paleis- 
davo tetos ranką. 

Taip yra gimimo taip. Medžioklė yra medžioklė yra medžioklė. 
„Toliau“ nediskutuotina. Tačiau kiekviena sekundė — įžūlumas. 


Laikas turėtų baigtis lėtu decrescendo, nutilti, išbėgti kaip smėlis 

iš stiklo. Konvejeris veikia. Abejingai. Virš manęs kraujuoja ką tik 
paskerstos sekundės. Vestuvės mėnesienoje būtų labai gražu. Jei- 
gu turėčiau rinktis tarp baimės ir beprotybės. .. 

Kartais jį apimdavo paralyžiuojantis jausmas, jog vyksta kažin 
kas baisaus, kaip tik dabar, kažkas, kas akimirką, niekuo nesisky- 
rusią nuo savo kaimynių, iškelia ir perneša į kitą erą. Ir jam regė- 
josi, tarytum visi žmonės visame pasaulyje turėtų jausti tą patį ir 
sustingti, garbinti tą akimirką, nusivožti prieš ją skrybėles, pulti 
ant kelių. 


Ana. Konradas mintimis nuklydo pas ją, tuo tarpu per televi- 
zorių, Marga spoksojo neatitraukdama akių, rodė „Prašau atsi- 
liepti“, laidą likusiems prie ekranų. 

To pirmojo pašnekesio pašto užeigoje žavesys. Ana. Ji atrodė 
gležna ir lanksti, raumeninga ir tvirta, liūdna ir glebi, viskas drau- 
ge, tai mainėsi akies mirksniu. Jos didingai ilgi plaukai, šiek tiek 
banguoti, žvilgantys tarsi frivoliškų karalienių, kurių veiduose at- 
sispindi žiaurumas ir kurios, jeigu to geidžia, gali atsiduoti pir- 
mam pasitaikiusiam vežikui. 

— Liksite Čia ar eisite į lauką? — Taip ji paklausė. Ir tiksliai pataikė. 

Kiekvienas judesys buvo savaip nuostabus ir liūdnas. Kuo abe- 
jingesne ir neprieinamesne ji dėjosi, tuo labiau atrodė pasiruošu- 
si patikėti savo likimą tam, kas turės drąsos ir jėgų ją pagrobti ir 
išsivesti, nesvarbu kur. Kai jos plaukai būdavo surišti į kuodą, o ji, 
aukštai užrietusi nosį, grakščiais žingsniais išdidžiai tipendavo per 
salę, jos išvaizda anaiptol nebūdavo pasipūtėliška, veikiau sukre- 
čianti. Žvilgsnis nukreiptas aukštyn, tarsi Ana stiebtųsi link toli- 
mo vandens paviršiaus, kurio negali pasiekti, nes prie kūno pri- 
tvirtinta nepakeliamai sunki našta. Ana jau nepleveno, ji skriejo 
per erdvę; ją gaubiančiame ore nebeveikė traukos jėga. 

Jos žalsvos akys tai švytėdavo, tai tapdavo blausios ir stiklinės, 
panašiai kaip Somnambelės, kai ši giliai naktį susileisdavo dozę ir, 
nieko nesuvokdama, patenkinta sėdėdavo prie išsilydžiusių žvakių. 

Konrado akimis, tikrai gražios moterys visada turėjo dvelkti 


savotišku liūdesiu, neįgyvendintu troškimu, kažkuo, ką reikėtų 

išpildyti. Be Anos, Nyderenslingene jis atrado dar vieną gražuo- 
lę — pardavėją konditerijoje už dviejų gatvių į pietus nuo stoties, 
kartą jis, tik norėdamas susidaryti vaizdą, ten pirko mėlynių py- 
ragą. Jauna šviesiaplaukė moteris, prekė, skatinanti instinktų nu- 
lemtą mąstymą, jį aptarnaudama žvelgė pro langą, tarsi kiekvieną 
minutę lauktų kažko svarbaus, to, ko seniai ilgėjosi; jos žvilgsnis 
nelyginant sakė, jog ji čia esanti tik atsitiktinai, dirbanti, kad pra- 
stumtų laiką, sutrumpintų laukimą, kvailas maskaradas, į kurį ji 
leidosi vien todėl, kad negadintų kitiems nuotaikos. 

Kadangi pyragas Johanserio valgiaraštyje buvo retas dalykas, o 
jis pats norėjo sutelkti savo dėmesį tiktai į Aną, susitikimo dau- 
giau niekada nekartojo, tačiau įsegė jos dailų veidą į naktinių sti- 
muliacijos portretų galeriją. 

Rytoj, tik rytoj, turiu nueiti pas Aną. Gal vis dėlto užmušiu 
Vinhartą. O dar geriau — sulauksiu vestuvių, kad Ana taptų užei- 
gos šeimininke ir būtų aprūpinta. Vestuvės mėnesienoje būtų la- 
bai gražu. Sėkmė kare svyruoja kaip stiebelis vasaros vėjyje. O 
meilė vis lankstosi ir nepripažįsta jokio „aš“. Viską įsimylėjusi, 
užmiršta, atleidžia viską. 

Ana. Kai ji žiūri pro mažą langelį į kiemą, kas nors privalėtų 
įsikišti, galbūt koks patrakęs scenografas, privalėtų nuplėšyti ir 
pašalinti viską aplinkui, nupiešti jūrą jai po kojomis, sukurti virš 
jos mitiškai apniukusį dangų; reikėtų apvilkti Aną akinančiai balta 
suknia, o jai apie čiurnas pažerti purslus. Tada ji galėtų žvelgti į 
jūrą, įrėmintą kriauklėklinčių, o toli fone, tarp uolų, būtų matyti 


aprūdijęs sudužusio laivo pirmagalys. .. 


Konradas gulėjo lovoje ir nesusigaudė, kaip joje atsirado, ne- 
galėjo prisiminti, kad būtų linkėjęs kam nors labos nakties ir lipęs 
laiptais. Tai sukėlė jam tokį nerimą, jog jis pravėrė kambario du- 
ris ir pažiūrėjo, ar iš apačios dar sklinda šviesa, bet taip nebuvo — 


namą gaubė tamsa ir ramybė. 


Mylimiausioji Ana, štai stoviu priešais tave, tik pusė žmogaus — 


niekam tinkamas. Bet žinok, kad jei priklausyčiau tik sau, būčiau 

tavo paslaugoms, taip priimamas iššūkis į dvikovą, kai žinai, vis- 
kas arba nieko, taigi nieko arba — kas? Taip, kas gi? Ar šis „viskas“ 
reiškia ką kita nei „toliau“? Status guo* patvirtinimas. Ir iš tiesų 
mes seniai mėgavomės savo meile, mėgaujamės ja dar dabar, ne- 
pakartojamu būdu. Todėl mūsų dvikova būtų dvikova dėl nieko 
arba nieko, pasirinkimas tarp šūvio į širdį ir šūvio į galvą. Gal tai ir 
pakilu, bet aš esu juokingas. Nes aš trokštu šūvio į užpakalį, kad, 
nesunkiai sužeistas, grįžčiau namolio ir likčiau ten, kol pasibaigs 
karas. Nesu vertas tave šaukti, nei būti tavo šaukiamas. Iš manęs 
negalima reikalauti satisfakcijos. 

Užmingant, lyg pagal Morfėjaus burtažodį, iš grindų iššliaužė 
sraigės, kilo, palikdamos glitų pėdsaką, lovos virbais, kilo Johan- 
serio kūnu, šaltos ir lipnios, o ten, kur sutepdavo odą, oda apmir- 
davo ir imdavo degti, sraigės kilo kaklu, susiurbdamos prakaito 
upelius, šliaužė į plaukus ir užkimšo ausis, o tą akimirką, kai Jo- 
hanseris nubudo, dingo ausų kaušeliuose ir ištirpo, susimaišė su 
smegenų mase. Johanseriui atrodė, kad jo kaukolėje tekši ir te- 
liūškuoja, lyg kas skalanduotų molinį indą su kempine, prisigėru- 
sia tapetų klijų. 

Pasibaisėjimas sukratė jo raumenis, paversdamas juos mėšlun- 
giškais mėsos kamuoliais, sunkiais gniūžiais iš mėsos ir ledo plu- 
tos, netvarkingai sugrūstais į odos žarną, išsklaidytomis sausgys- 
lėmis surištais į paketą, nejudrūs pundeliai, apraizgyti taip, kad 


net pjauna, bejausmiai iki pat lyties, kuri viską sujungė. 


* Esama padėtis (lo. ). 

() jūs? 


— Konradas. Aš esu pusbrolis. 

— Henleinas? 

— Mmhmm, — numykė Konradas, pabrėžtinai išsiblaškęs, kad, 
esant reikalui, galėtų išsiginti. Marga neprieštaravo. Kadangi pa- 
reigūno klausimas buvo trumpas ir ganėtinai nekonkretus, atro- 
dė, jog Marga neatkreipė dėmesio, kad Konradas prisistatė kaip 
Henleinas. Iš tiesų ji tą aiškiai pastebėjo, tačiau nepamanė nieko 
bloga, buvo per daug susirūpinusi, kaip sustabdyti srūvančias aša- 
ras. Be to, ji nuolatos žvilgčiojo į duris, ar nejeis kas nors, kas 
priklauso jos pažįstamų ratui ir gali balažin ką pagalvoti. "Tokio 
sukirpimo žmonėms kaip ji susitikimai su valdžios institucijomis 
visada keldavo kaltės jausmą; tad savo išvedžiojimus Marga apipy- 
nė išsamiais pasiteisinimais: 

— Gi jam pas mus buvo labai gerai, ar ne, mes jam pastatėme 
atskirą namuką, niekada jo, aišku, nemušėme, net antausio nesa- 
me skėlę... 

Bulbruno raštinė buvo pilna vandens augalų, visus tris rašo- 
muosius stalus vieną nuo kito skyrė pilkos žmogaus aukščio per- 
tvaros iš kieto plastiko. Patalpa labiau priminė taupomųjų kasų 
filialus nei policijos valdybą, į investicijų konsultantą labiau panė- 
šėjo ir pareigūnas, niekuo neišsiskiriantis, trisdešimtuosius be- 
baigiąs švelnių veido bruožų vyrukas šviesiais, milimetro ilgio plau- 
kais. Jis neatrodė itin inteligentiškas; įprastai ir šiek tiek pasipū- 


tėliškai uždavinėjo klausimus pagal jam įskiepytą šabloną. 

Lydėti čionai Margą Johanseris iš pradžių laikė visiška beproty- 
be, įtarinėjo save, jog paslapčia trokšta būti demaskuotas, ir jau 
norėjo atmesti Rudolfo prašymą. Paskui suvokė, kad jo dalyvavi- 
mas, jei tik sukaups visas jėgas, gali turėti prasmės. Jis būtų infor- 
muotas, galėtų pakreipti kvotą — pernelyg stiprus žodis apibūdin- 
ti tam, kas čia šiuo metu vyko, — ir sukliudyti Margai duoti per 
plačius parodymus apie jo asmenį. Tiek bijojęs ir tiek ruošęsis, 
Johanseris jautėsi beveik nusivylęs tokiais paviršutiniškais klausi- 
mais, skambančiais taip, lyg pareigūnas nenorėtų kištis į šeimyni- 
nius reikalus. 

— Sakote, nuo penktadienio. O kada tiksliai? 

— Po pusryčių. Šiek tiek po aštuonių. Jis buvo labai geras, nes — 
prieš dvi dienas mes truputį susibarėme, nelabai smarkiai, gi pa- 
sitaiko, nepagalvokite, kad... 

— Ojjūs, — pareigūnas kreipėsi į Johanserį, — teigiate, jog jis lyg 
būtų atrodęs apimtas depresijos? 

„Atrodė“, taip reikėtų sakyti, pagalvojo Konradas, ne „lyg būtų 
atrodęs“, kam čia ta tariamoji nuosaka, idiote! Tačiau nemanė, 
kad gramatikos silpnybėje slypėtų koks nors gilesnis sumanymas. 

— Taip. Jis atrodęs, jis atrodė, sugniuždytas, neminėjo jokios kon- 
krečios priežasties, tik sakė turįs problemų su drauge ir kad mo- 
kykla jam lendanti per gerklę, buvo matyti, kad kažkas slegia jam 
širdį. Deja, mūsų santykiai liko paviršutiniški. Benediktas yra la- 
bai intravertiškas žmogus. 

— Toji draugė! Ar jau buvote pas ją? 

— Mes nežinome, kuo ji vardu, — Marga šnibždėjo iš gėdos. 

Apklausa tęsėsi dar dešimt minučių. Pareigūnas pareiškė, jog 
dabartiniu metu daug nenuveiksi, pranešimas apie dingusįjį bū- 
siąs išsiuntinėtas, tačiau visų pirma svarbi esanti giminių pagalba. 
Jis siūlė paklausinėti klasiokų ir taip išsiaiškinti paslaptingosios 
draugės vardą. Tėvai tam labiau tinką nei policija. Kokių nors 
ketinimų nusižudyti Benediktas neišsakęs, todėl laukianti lyg ir 
kasdieniška byla, nereikalaujanti imtis skubių veiksmų; devynias- 
dešimt procentų tokių atvejų artimiausiomis dienomis išsispren- 


džią savaime. Tikėtina, kad Benediktas greitai grįšiąs arba duosiąs 

kokią nors žinią, laišku arba telefonu. Pirmuoju atveju prašome 
užnešti laišką, kad būtų galima glaudžiau apsupti jo buvimo vietą. 
Antruoju — švelnus, kilniadvasiškas motinos balsas tikrai būsiąs 
veiksmingesnis už bet kokią paiešką. 

— Turime vadovautis prielaida, jog jis išvyko į didmiestį. Ar 
žinote, kiek žmonių dingsta kiekvieną dieną? Šešiolikmetis, kurio 
ūgis — metras devyniasdešimt penki, lengvai palaikomas suaugu- 
siu. Be to, jis tikriausiai turi suklastotą mokinio pažymėjimą, kaip 
visi, jūs net neįsivaizduojate, kiek daug galima nuveikti su moki- 
nio pažymėjimu. Jei kas nenori būti surastas ir sumaniai elgiasi, 
turi šansų, net būdamas nepilnametis. Bet per daug nesirūpinki- 
te! Jūs sakote, pabėgimas jums atrodo veikiau impulsyvus, emo- 
cingas sprendimas, iš susiklosčiusios padėties, tai niekada ilgai 


netrunka. 


— Ar ir tu manai, kad aš apsijuokiau? 

— Kodėl? 

Policininkas sugebėjo sukelti Margai jausmą, jog ši gaišinanti jį 
bereikalingais dalykais. Gal buvo šito išmokęs, pavyko kuo pui- 
kiausiai. 

— Ar ir tu manai, kad Benas netrukus parsiras? 

— Žinoma. Savaime suprantama. 

— O aš nemanau! Jis toks išdidus. Velniškai išdidus ir užsispyręs. 

Tokio žodžio kaip „velniškai“ iš tetos lūpų Konradas dar nieka- 
da nebuvo girdėjęs. Ji įsikibo jam į parankę, prispaudė jo ranką 
sau prie šono. 

— Kaip manai, ar nieko, jei peržiūrėsime Beno rašomąjį stalą? 

— Kam? 

Maršrutinis autobusas tarp Bulbruno ir Nyderenslingeno kur- 
savo kartą per valandą. Kelias vedė pro Beritos namus. Galėjai 
netgi matyti jos langą. 

— Gal išsiaiškintume jo draugės vardą. Aš tikra, kad ji kažką 
žino. Atvirai šnekant, nenorėčiau eiti į mokyklą ir klausinėti 
jo draugų, to jis man niekada neatleistų. O ir iš tiesų tai būtų 


bjauru. 

— Jei apieškosi jo rašomąjį stalą, jis tuo labiau neatleis. 

— Taip, bet tik tada, jei pastebės. Mes paprasčiausiai padėsime 
viską taip, kaip radome. 

Margos intonacija, slopi kaip sąmokslininkės, Konradui nuskam- 
bėjo pasišlykštėtinai, užvis mieliausiai jis būtų pasakęs tetai, kad 
kaip tik šita suktos kaimietės manija šniukštinėti privertė Beną bėgti, 
kad viskas prasidėjo nuo miltų ant guobos ir dar gerokai anksčiau. 
Šią akimirką jo pasipiktinimas buvo nuoširdus, toli nuo visų faktų; 
Johanseris nėmaž neabejojo, kad Benediktas grįžtų, bent jau tam, 
kad neduotų jam ramybės. Sėdynės apmušalas įkaito ir lipo, Johan- 
seris smego vis labiau, apkabinęs prakaituotą Margos ranką. Tik 
pamažu ėmė suvokti, kaip iškraipo tai, kas įvyko, iš pradžių ginė 
nuo savęs tiesą kaip kažką nederamo, nes ji per gryną atsitiktinumą 
buvo faktas, o šiaip — visiškai neteisinga ir neįtikėtina. 

Autobusas važiavo serpantinu žemyn. Mes tik sukuriame tai, kas 


buvo. 


Be to, Marga nustebtų, kad Beno draugė vardu Berita. Juk ne- 
seniai skambino ta padavėja, ir jos vardas Berita! Kiek daug Beri- 
tų, juk keista, ar ne? Ar tik tu nuo manęs kažko neslepi? O Johan- 
seris atsakytų: Ne, motin. Bet naktį jis įsėlino. į jos miegamąjį, 
nužudė iš pradžių Rudolfą, o paskui ją, nunešė lavonus žemyn į 
gyvenamąjį kambarį, išdarinėjo juos ir pasodino į supamąsias kė- 
des, vieną priešais kitą, kad jiedu galėtų linksėti vienas kitam. O 
vakare, nuostabiai gražu, kai paskutiniai saulės spinduliai skver- 
bėsi pro terasos langą, o jiedu, prikimšti minkštutėlių medienos 
drožlių, sūpavosi, nutvieksti pasakiškai rusvos šviesos, kai po na- 
mus sklido salsvas puvimo kvapas, o Konradas sėdėjo ant grindų 
ir skaičiavo dulkelytes. .. 

— Kas tau? 

— Užsisvajojau. 

Žąsies oda. Trūkčiojantys akių kampučiai, drėksta, mažulyčiai 
lašeliai, kaip nuo dūmų ar spiginančios šviesos. Sulaikomas kva- 
pas, vogčia šluostomasi. Pirštai spriegia suvaidintas smėlio kruo- 


peles. Stuburas sulenda į kaklą. 

— Gi tu drebi. 

— Pavargau. 

Koks šlykštus Margos prakaito kvapas, kokia riebi ir glebi jos 
oda po jo pirštais. .. 

— Ar ir tu negalėjai užmigti? Man irgi taip. 

Kaip raitosi gyslelės jai per akis. Nematodai. Švininis ašarų mai- 
šelių atspalvis, blizganti oda ant dvigubo pagurklio. Kodėl jis tik 
dabar pastebėjo, kokia ji bjauri? 

— Man atrodo, neužmigsiu, kol jis negrįš. Bet tai baisu. Būti 
gerai? Bartis? Ir kaipgi man elgtis? 

Konradas nieko neatsakė. Ką nors patarti tetai, jam atrodė per 
daug nepakeliama, niekšinga ir niekinga, nors, racionaliai žiūrint, 
tai būtų buvę tik mandagu. Jautėsi taip, tarsi jau negyventų ar tik 
labai mažai begyventų Margos pasaulyje, gyvų žmonių pasaulyje, 
daugių daugiausia esąs jame kitados viešėjęs, kaip keleivis, vaikš- 
tinėjantis naktį begaliniais viešbučių koridoriais, pilnais nume- 
ruotų kambarių. Kiekviename yra gyvybė, anonimiška ir nepasie- 
kiamai tolima. Tikriausiai taip po žemę klajoja dvasios. Silpnai 
apšviestais viešbučių koridoriais. Iš kambarių sklinda garsai. Kai 
ką nugirsti, jei pridedi ausį prie durų ir spėjamais vaizdais apvelki, 
ką išgirdęs. Svirduliuoji toliau, nuo durų prie durų, nors pats ne- 
turi kambario, neturi numerio. Sėlini. Tyliai, kaip vagis, nors net 
nepajėgtum vogti; niekam nerūpi, niekam nekliudai. Būti išvy- 
tam reikštų būti pripažintam. 

— O kas, jei vaikiukas niekada nesugrįš namo? 

— Nešnekėk šitaip. Sugrįš. Be jokios abejonės! 

Tris šimtus metrų, kuriuos nuo autobuso stotelės kalvos papė- 
dėje iki namo reikėjo eiti nedidelėn įkalnėn, Marga tebesilaikė 
įsikibusi Konradui į parankę, rėmėsi į jį visu svoriu, kone traukė jį 
prie žemės, nes Konradui linko keliai. Jos nesveikas tarpslankste- 
linis diskas, dėl kurio Marga mėgdavo pavaidinti, davė dingstį jausti 
sūnėną kuo arčiau prie savęs. Jei tik būtų galėjusi padėti galvą jam 
ant krūtinės, nesusikompromituodama kaimynų akyse. Apskri- 
tai, kaimynai. Ar jiems ką nors sakyti? Ar jie patys pastebės, kad 
Benediktas dingęs? Vargu. Marga nusprendė išlaikyti paslaptį, pa- 

prašė Konrado tylėti, ką šis pažadėjo linktelėdamas. Po to prie 
sodo vartelių Konradas, garsiai atsikvėpęs, atsisveikino ir patrau- 
kė į kalną. 

Kai jis šitaip žingsniavo, Margai pasirodė šiek tiek panašu, lyg 
Konradas eitų, mėgdžiodamas Benedikto eiseną, elastingu, pla- 
čiu žingsniu, pabrėžtinai, sinkopiškai siūbuodamas šlaunimis, dėl 


ko jis darė groteskišką įspūdį. 


Johanseris jau seniai nebuvo šiauriniuose kalnuose, prie ap- 
tverto tvenkinio, nebuvo nuo to vakaro, kai jį sukando uodai. Nu- 
sivylęs jis praėjo pro žemės sklypą. Tylus, rusvas tvenkinys, „Merg- 
akis“, su meldų blakstienomis — prie pašiūrės, už sudedamo sta- 
liuko sėdėjo trys vyrai su apatiniais baltiniais. Nei lošė kortomis, 
nei gėrė ar žvejojo, paprasčiausiai sėdėjo ir žiūrėjo Johanseriui 
pavymui, be jokios išraiškos. Palinkęs gluosnis mojavo atsisvei- 
kindamas. 

Kukurūzų laukai, siekia kaklą. Juose galima pasislėpti. Juose 
gali būti paslėptas. Paslėptas ir užkastas. Jeigu vyrai atvykę ma- 
nęs nužudyti... Niekas manęs neišgirstų, niekas manęs nerastų. 
O kodėl aš turėčiau tiems vyrams rūpėti? Budelių snukiai. Tvir- 
ti, vulgarūs bernai. Kareiviškai kirptos galvos. Sėdi sau nesivar- 
žydami. 

Staiga Johanseris prisiminė, kodėl savaičių savaites vengė ši- 
tos krypties, pažino kelią iš neįprastų medžiotojų bokštelių. Ap- 
leistas kiemas. Šuo. Valstietis, kuris taip keistai dviprasmiškai 
mostagavo. 

Johanseris sulėtino žingsnį, tačiau krypties nekeitė. Jam regė- 
josi, kad šio šalčiu dvelkiančio krašto platybės smarkiai susiaurė- 
jusios. Pievos su negausiomis gėlėmis nykiai kaitaliojosi su kuku- 
rūzų, dobilų ir javų laukais, lygiai nurėžtais, tarytum peiliu. Miš- 
kai apie dirbamos žemės plotus, užuovėja tarnaujantys statistai, 
kuriems režisierius sušuko „dėmesio“ — kaip tai nejauku! Net ne 
iškilminga. Ir kas gi čia jam kitados galėjo patikti? Šešėliška pra- 
puolusių spalvų karalystė. Jei kur ir pasirodydavo saulė, tai būda- 


vo apgailėtinas pasirodymas svetimoje scenoje. 

Horizonte jau dunksojo sodyba. 

Johanseriui magėjo sužinoti, ar šuo, kaip buvo jam pranašavęs, 
per tą laiką nudvėsė. Jis sustojo už dviejų šimtų metrų nuo sody- 
bos, prisidėjo virš akių ranką ir ėmė dairytis kokių nors gyvybės 
ženklų. 

Namas ir tvartai iš pažiūros atrodė tušti. Per tą laiką suskilo dar 
daugiau langų stiklų, tiesą sakant, beveik visi. Mėlynasis autobu- 
siukas folksvagenas gulėjo ant kairiojo šono. Kas gi jį apvertė ir 
kodėl? Johanseris apsuko platų lanką apie griūvantį vienkiemį, 
kurio pavadinimo — Sukčiakiemis, nuo 1920 m. Kiauliakiemis — 
nebuvo girdėjęs. Prieš takui sukant į mišką, įstrižai už galvijų tvar- 
tų Johanseris išvydo šuns būdą, o prie jos, prisispaudusį prie že- 
mės, patį šunį. Tamsus, nejudantis kailio gabalas. Iš tolo buvo 
sunku spręsti, ar šuo snaudė, ar gulėjo nusižeminęs, ar tik ir lau- 
kė, pasiruošęs šuoliui, kad Johanseris peržengtų nematomą ribą. 
Šuo tebetysojo, nekrutėdamas, galva ant ištiestų priekinių letenų. 
Kampas, iš kurio galėjai jį stebėti, buvo siauras, už poros metrų į 
akiratį patekdavo bukai. Johanseris neturėjo noro sustoti. Ką troško 
sužinoti, sužinojo. Jei su savimi būtų turėjęs Rudolfo žiūroną, ka- 
žin, ar būtų pro jį žiūrėjęs. Šis kraštas alsavo kažkokia grėsme, 
tarsi žadančia griežtai bausti už smalsumą. Jei atkakliai spokso- 
tum į žemę, galbūt dar kartą pavyktų išnešti kudašių. Net tai liko 
neaišku. Kai kurie medžiai panėšėjo į persirengusius vežikus, ku- 
rie laukė, po pažastimi paspaudę savo botagus. 

Johanseris apsisuko, pasileido miško pakraščiu, o paskui nėrė 
tarp dviejų kukurūzų laukų. Kankinamas baimės, įveikė kelią iki 
vynuogynų sportiniu žingsniu, krūpčiodamas nuo kiekvieno šla- 
mesio. 

Ko bijai, tai vyksta jau dabar. 

Nesąmonė. Juk niekas nevyksta. Tyla. Varnos. Tyla. Kodėl nie- 
kur negirdėti traktoriaus? 

Užsitraukčiau savo suminkštėjusią kaukolę ant viso kūno. Ste- 
buklingoje palapinėje negali atsitikti nieko pikta. Baily, pasaky- 
tų Benas, visada slepiesi, niekada nesigini, o dar vadinai mane 


išlepintu, visko pertekusiu vaikiščiu, tu, mėšlinas parše, apgai- 

lėtinas klastotojau, tai tau geruoju nesibaigs! Gerai, vaikiuk, tu 
negyvas, užsičiaupk. 

Baimė skyrėsi nuo ligšiolinių antpuolių, nors nebuvo galima 
konstatuoti kokio nors požymių skirtumo. Ji atrodė vaikiška ir 
nepagrįsta, joks šuo, joks žmogus nekėlė pavojaus; Johanseris ne- 
laukė, kad kas nors iššliaužtų iš krūmų ar iš už medžio ir pultų ant 
jo. Tačiau atrodė, kad visa apylinkė tapo priešiška, atšiauri, tarsi 
nepakęstų jo buvimo ir ieškotų galimybių net fiziškai jį išstumti. 

Pasipūtę elektros stulpai, savo luomu besipuikuojančios eglės, 
išdidžiai nusigręžę beržai, užsisklendę akmenys, abejinga žolė. 

Tai, kas nematoma, baugu, buvo čia. Pleveno prie pat Johanse- 
rio, neatstodavo nė per žingsnį, kartkartėmis alsuodavo jam į ausį 
arba pindavosi apie čiurnas, perbraukdavo per krūtinę arba už- 
šokdavo ant pečių. 

Toks nesugebėjimas apsiginti nuo nematomo priešininko, ku- 
ris, kaip įtarė, slypėjo jo paties viduje, Johanseriui atrodė neįtikė- 
tinas. Jis visada sugalvodavo strategijas, kaip nepaisyti savo bai- 
mių; kad nė viena iš jų dabar neatėjo į galvą, kad negelbėjo patir- 
tis, Johanseris priskyrė tamsiems savigriovos instinktams. Netgi 
ėmė save įtarinėti, kad koketuoja su baime, nori išvilioti iš jos 
turiningą gyvenimo pojūtį. Iokias mintis, kai tik jos pakildavo virš 
kūno, mėgindavo valdyti jį „iš viršaus“, tučtuojau nubausdavo nauja 
baimės banga, šaltesnė ir nuožmesnė nei kada nors anksčiau. 

Dievų ir žiurkių apleistas vaiduoklių laivas. 

Johanseris suvokė, kad daugelį metų jo mąstymas buvo toli 
nuo jo kūno, tarytum kūnas galėtų ramiai sunykti, o dvasiai tas 
nedarytų nė menkiausios įtakos, ji mielai atsikratytų kūnu. Da- 
bar jautėsi taip, lyg smegenys per kraujagysles būtų pasiskirs- 
čiusios po visus raumenis, lyg jos būtų suleistos į venas ir amži- 
nai ten uždarytos. 

Jei anksčiau jis buvo prie savęs prisirišęs, tai dabar kaip rei- 
kiant susipainiojo savyje. Buvo savo paties kalėjimas. Tai, kad išsi- 
sukinėjo nuo pražūties, kas sekundę vis labiau prarasdavo vertę. 
Kiekviena akimirka krito pro grotas. Klajojantys artistai vaidino 


spektaklį kalėjime, prižiūrėtojų malonumui. 

Johanseris klausė, ar nori taip gyventi toliau. Ir atsakė „taip“, 
tris kartus TAIP, TAIP, TAIP, daužydamas kaktą abiem kumščiais. Ap- 
svaigęs nuo smūgių stiprumo, sėdėjo vynuogyne, ginčijosi su deg- 


tuko galvutės dydžio vynuogėmis, kol baimė pagaliau atslūgo. 


Kai jie žaisdavo baltuosius ir indėnus, Konradas visada norėda- 
vo būti indėnas, dėl vienos vienintelės priežasties, kad, neva mir- 
tinai sužeistas, galėtų pulti nuo įsivaizduojamo arklio nugaros, dra- 
matiškai kristi į žolę, prispaudęs vieną ranką prie šautinės žaiz- 
dos. Krisdamas jis kiekvieną kartą sugalvodavo naują padėtį, kartais 
ant nugaros, dažniausiai ant šono, retsykiais ant pilvo. Jam patik- 
davo įtraukti į komponavimą žaidimo draugus, suguldyti juos apie 
save įvairiausiomis pozomis — laukas, pilnas nušautųjų lavonų. Nors 
ir keista, kitiems berniukams mažai rūpėjo šie sceniniai paveiks- 
lai, jie nuolatos juokaudavo, neįstengdavo ramiai pagulėti. Nepa- 
sižymėjo talentu būti negyvi. Vis pašokdavo, kaip pakvaišę laksty- 
davo aplinkui ir šaudydavo iš neišsenkančių šaudmenų atsargų. 
Atrodė, jog jie nenori suvokti, kad žaidimas tuo tikresnis ir įdo- 
mesnis, kuo labiau reglamentuotas. Kai kiekvienam priklausyda- 


vo tik šeši šoviniai, kuriuos reikėdavo pasiskirstyti. 

Ana parodė savo sužadėtuvių žiedą su prisiverstine šypsena, lyg 
sakydama: per vėlu. Galėjai mane nuo to apsaugoti. Bet gal taip ir 
geriau. Tylomis ji lakiojo nuo vieno saulės stulpo prie kito, žiūrė- 
jo, kaip spindi mažas kaip pfenigas sidabrinis žiedas, ir du kartus 
apsisuko ratu. Vilkėjo savo juodą padavėjos kostiumėlį. Johanse- 
ris neleido sau klausti kodėl; priežastis tikriausiai buvo banali ir 
praktiška. Nutylėjo ir dviašmenį komplimentą, kad tasai kostiu- 
mas jai vis dar labiausiai tinka. 

Jie akivaizdžiai susitarė, kad iki vestuvių, o gal ir po jų, Ana 
dirbsianti savo įprastinį darbą, nors jos darbo diena ir sutrumpė- 
sianti, įtempta vakarinė pamaina buvo skirta Hedvigai. 

— Gražiai atšventėme. Ir valgiai buvo skanūs. Kodėl neatėjai? 

— Turėjau darbo. 

— Gaila. Vinhartas norėjo tavęs paprašyti, kad pasakytum 
kalbą. 

Johanseris atkreipė dėmesį, kad prie jo Ana visada kalbėdavo 
tik apie „Vinhartą“, nors net daugelis nuolatinių lankytojų va- 
dindavo jį vardu, Gotfrydu, mažybinė forma „Gotis“, kartais 
„Gotas“. 

— Argi neketinai išvažiuoti? 

— Atsirado kliūčių. 

Salėje buvo nedaug lankytojų, visi aptarnauti; todėl atrodė, jog 
nieko ypatinga, kad Ana valandžiukę prisėdo prie Johanserio ir 
papasakojo, kas buvę patiekta ant stalo, ką ji gavusi dovanų, iš 


Vinharto, be žiedo, dar nedidelį automobiliuką ir du tūkstančius 

markių vairuotojo teisėms. Johanseris įtarė, jog arkliažmogis žiū- 
ri į tai kaip į investiciją. 

— O tu vairuoji automobilį? 

— Ne. 

— Gaila. Paskui būtume galėję apsukti ratą. 

— Vinhartui tai tikrai nepatiktų. 

Kaip silpnadvasiškai nuskambėjo jo prieštaravimas! Kodėl, kal- 
bėdamas su Ana, jis negalėdavo prikąsti liežuvio? Bet ir jos pas- 
kutinis sakinys buvo nemaloniai stebinantis: 

— Gali nebijoti. Vinhartui tu atrodai juokingas. 

Buvo matyti, kad ji tikriausiai būtų pasakiusi kažką kita — pa- 
vyzdžiui, kad Vinhartas neturįs jokios teisės jai nurodinėti, — jei- 
gu visus kampus užsėdę lankytojai nebūtų stebėję jos, išpūtę akis 
ir ausis. 

— Vis tiek dabar gailiuosi, kad nesugebu vairuoti automobilio. 

— O ką tu apskritai sugebi? — sukuždėjo ji, prisidengusi ironija, 
priekaištingai purtydama galvą. — Ar bent ateisi į mano koncertą? 

Johanseris sužinojo, kad antradieniais Ana dainuoja bendruo- 
menės chore, mecosopranu, ir kad per saulėgrąžą, kaip ir kas- 
met, bus šio choro koncertas, kuris turėtų vykti ant upės kranto. 
Programą sudarė kelios liaudies dainos, ambicingo chorvedžio 
aranžuotos keturiems balsams, ir „sunkesni dalykai“, tokie kaip 
Karlo Orto „Saulės giesmė“, Pranciškaus Asyžiečio žodžiais. Abu 
vardus Ana ištarė nedrąsiai, lyg nustumdama nuo savęs; Johanse- 
ris dabar tikrai galėjo pasireikšti. 

— Žinoma, ateisiu. Būtinai. 

— Puiku. Ten visada daug valgoma ir geriama. Užsitęsia gerokai 
po vidurnakčio. 

Nors Johanseris buvo tvirtai pasiryžęs nieko neklausinėti, vis 
dėlto jam išsprūdo vienas klausimas. Vėliau jis dar ilgai stebėjosi, 
kas jį pastūmėjo užduoti šį klausimą, kuris atrodė pasufleruotas, 
o ne kilęs jam pačiam: 

— O ar žadi pasilikti savo butą? 

— Ne... Kam? Ar tave tai domina? Ar žinai, kur aš gyvenu? 

— Galbūt. Įsivaizduoju, kad žinau, kur tu gyveni. Mane tai galė- 
tų dominti. Aš taip manau. 

Viskas vyko labai greitai. Ant sąskaitų bloknoto Ana per kelias 
sekundes užrašė savo adresą. Tegu jis užeinąs ir apžiūrįs butą, jis 
esąs mažas ir su užkaboriais, bet pro langą atsiveriąs puikus vaiz- 
das į upę, ir nuoma esanti, na, taip, įkandama. .. Johanseris pasi- 
ėmė raštelį, pabandė sulankstyti, bet veikiau jį sulamdė. 

— Kada tau būtų patogu? 

— Visai vis tiek. Gal šiandien vakare? Ar tu iš tiesų nori Čia 
apsigyventi / 

Johanseris čiupinėjo staltiesę: 

— Žinai, tai dar nėra aišku... 

Aną pašaukė vienas lankytojas, kuris prašė kavos, lyg tyčia ka- 
vos, kuri iš visų gėrimų reikalavo daugiausia laiko ir kurią, kadan- 
gi retai kam šaudavo į galvą tokia ekstravagantiška mintis, reikė- 
davo šviežiai ruošti. Kol Ana sukosi virtuvėje, Johanseris bandė 
rūšiuoti ir aiškinti jam siunčiamus ženklus. Galbūt Ana laukė tik 
žiedo ir mažo automobiliuko? Sužadėtinės statuso, kuriuo anks- 
čiau nebuvo galima rizikuoti? O gal jis smarkiai prašovė pro šalį, 
neteisingai suprato pokalbį ir tuoj apsijuoks? Tai jam atrodė men- 
kiausia iš visų jo bėdų. Jeigu jis iš viso dar dėl ko nors gyveno, tai 
dėl jos. Juokingos buvo tik jo dvejonės. 

Gali nebijoti. Lyg tai nebūtų buvęs aiškus nurodymas, gelbėji- 
mosi ratas, numestas paties dangaus! Ir kaip šitoks žmogus, ku- 
riam daugiau nieko nelieka, gali būti toks užsispyręs ir neryžtin- 
gas? Aš užmušiu Kentaurą, iš užpakalio, netrukus, rugsėjį. Anai 
nuostabiai tiks našlės kostiumėlis. Tiesą sakant, jai trūktų tik šy- 
do, o baltus rauktinukus reikėtų nuardyti. 

Kava pribėgo. Ana vaidino užsiėmusią, pasilenkusi virš baro, 
skaičiavo kasoje pinigus. Virtuvės durų arkoje grėsmingai išdygo 
Hedviga, šeštą dešimtį bebaigianti moteriškė storomis rankomis. 

Beveik septynios. Johanseris privalėjo eiti namo girti nepaprastų 
Margos kulinarinių sugebėjimų, guosti artimųjų. Leisk jai verkti. 
Jai priklauso. Vaikiukas daugiau niekada nesugrįš namo. Vaikiu- 


kas nuėjo po žemėmis, žalsvi puvėsiai aptraukia jam pakaušį. Su- 

sitaikykite su tuo, jūs, antroji sudėtis! Klausykis savo radijų, Ru- 
dolfai! Jie tau nieko nepapasakos, nieko, ničnieko. Mirusieji atei- 
tų, jeigu jiems čia dar ko nors reikėtų. O jeigu jie vis dėlto ateis? 
Tada mes pabėgsime. Kas dar? Gali nebijoti. Ana su manimi. Ji su 


manimi, nes ji yra. 


Begerdamas Johanseris pasiekė emfatinę būseną, be to, poro- 
mis sumazgė staltiesės kutus, o kadangi kutai buvo labai trumpi, 
jis didžiavosi savo darbu. Tačiau Ana nekreipė dėmesio į šį meno 
kūrinį, ji tyrinėjo Johanserio veidą: 

— Tu atrodai kažkoks pasikeitęs. 

Jau kelios dienos Johanseris nesiskuto, todėl atrodė apsileidęs. 
Jo barzda augo nevienodai, kai kuriose vietose žėlė smarkiai, o kai 
kuriose beveik visai nedygo. O gal iš tiesų Ana šnekėjo apie Kaino 
žymę ant kaktos, kurios dar nespėjo pastebėti veidrodyje? 

— Na? — paklausė ji, šiek tiek nekantraudama. 

— Kas — na? 

— Tai kaip dėl šio vakaro? 

— Gerai. Sakyk, kada? 

— Gal apie devintą? Tau tinka? 

— Apie devintą. O kurgi tavo sužadėtinis? 

— Nori jį pasveikinti? — Ana trumpai vyptelėjo, nors Johanseris 
būtų norėjęs išgirsti kikenimą, aiškiau išreiškiantį sutarimą. 

— Juk privalau. 

— Bet šiandien jo nėra. — Ana prislopino balsą, tikriausiai dėl 
to, kad liudininkai dar labiau ištempė ausis. 

Visi, taip pat ir sėdintys gatvėje, buvo atsiskaitę. Hedviga pri- 
iminėjo naujus užsakymus. Per tą laiką prigužėjo pilna salė; vietas 
užėmė tie, kurie, kaip skelbė lentelė ant rezervuoto stalo, sėdė- 


davo čia nuolatos. 


— Gi jam pas mus buvo gerai, ar tau skanu, Konradai? Jauni- 
mas šiandien paprasčiausiai per daug nori, prie jokio vargo ne- 
pratęs, nesakau, kad reikėtų linkėti jiems karo, bet gal kokio karo 


šešėlio, laikinų nepriteklių, kai kasdien reikia kovoti, kaip mums 

anuomet reikėjo kovoti, tada mes supratome, nenoriu sakyti, daik- 
tų vertę, na, taip, taip, o kodėl gi ir ne, ir padebesiais skrajoti 
nelabai likdavo laiko, reikėjo valyti griuvėsius po karo, šiukšles, 
taigi, ką tu sau manai, jei būtume žinoję, kad į dienų pabaigą 
gyvensime šitaip ramiai, kad viskas, kas blogiausia, jau praeity, 
būtume, Dievas mato, pastatę dar daugiau žvakių, nes, taip jau 
yra, kad gali šnekėti, ką tik širdis geidžia, tai, ką tau pasakoja, ir 
tai, ką pats išgyveni, skiriasi kaip diena nuo nakties, ir kai pačiam 
tenka tiek vargo patirti, esi žmogus linkęs būti švelnesnis savo 


vaikams, tikrai nepavydime jiems laimės, anaiptol. .. 


Pergolės iš rožių ir dekoratyvinių vynuogių, kai kurios paso- 
dintos prie pat upės, sudarė vaizdingas pavėsines. Senomis kli- 
juotėmis užtiesti stalai, pintinės kėdės, išsklaidyta šviesa — viskas 
apgaulingai dvelkė harmonija ir suderintumu. Čia galėjai matyti 
tvoras ir vidutinio aukščio mūrines sienas, čia galėjai matyti savi- 
ninkiškus santykius, o ritmas radosi nuo būgnijimo apie kadastre 
užfiksuotą nuosavybę. Johanseriui atrodė įžūlu, kad čia, kaip ir 
bet kur kitur, pakrantės promenadoms skersai kelio stovi privati 
nuosavybė. Niekuo nepateisinamas pasipūtimas. Jam kilo noras 
pakabinti savo portretą padegėjų šlovės muziejuje, pradedant He- 
rostratu ir baigiant van der Lube. Na, tai pirmyn, tu, pagyrų puo- 
de, pasakytų Benediktas, užkurk man laužiuką, pašildyk, suvai- 
dink spektaklį, gal man bus ne pro šalį. 

Kaimo pakrašty, ant šlaito, žemiau nei gimnazija, stovėjo keli 
namai su nedideliais, moderniai įrengtais butais. Balkonai it vė- 
duokle išskleisti stalčiai. Namai, kaip ir gimnazija, buvo pastatyti 
aštuntojo dešimtmečio pabaigoje ir skirti gyventi mokytojams. 

Apie Aną Johanseris žinojo mažai. Kad ji kilusi iš Doitelsdorto, 
kur gyvena jos tėvai, ir kad ji mokėsi viešbučių administravimo, 
bet metė mokslus ir pradėjo dirbti padavėja — iš pradžių Bulbru- 
ne, o paskui Nyderenslingene. Panašu į ne visai nuoširdų pabėgi- 
mą iš provincijos į prerijas. Johanseris įėjo į priebutį ir užlipo į 
trečią aukštą. Prieš eidamas čionai, jis nusiskuto, išsimaudė po 


dušu ir pasikeitė baltinius, bet vis tiek jautėsi nešvarus, lipnus ir 

prakaituotas. Iš susijaudinimo tikrai prakaitavo; tačiau kvapas, kurį 
užuodė, didele dalimi buvo tik įsivaizduotas. 

Ana atidarė po pirmo skambučio. Ji atrodė pavargusi, dėvėjo 
paprastą kambarinę suknelę, o plaukus buvo susukusi į kuodą. 
Įsispyrusi į pliažinukes, kurios sulig kiekvienu žingsniu pliaukšėjo 
į padus. Butas buvo savotiška mansarda, du maži kambariukai, 
virtuvė ir vonia, 45 kvadratiniai metrai. Be to, vonią ir miegamąjį 
dar mažino nuožambis. 

Anos išvaizda sukėlė Johanseriui abejonių. Ji rodė jam butą, 
šnekėjo nedaug, o kai atėjo miegamojo eilė, jai, regis, buvo ne- 
smagu demonstruoti lovą, plačią raudonai aptrauktą tachtą. Su- 
kryžiavusi rankas ant krūtinės, ji apsimestinai išsiblaškiusi nusu- 
ko akis. Johanseris greitosiomis apsidairė, bet spėjo pastebėti veid- 
rodį ant lubų. Kentauro dovana? Ant parketo gulėjo atvožtas 
lagaminas, matyt, atliekantis baldo funkciją. Padalytas auksinė- 
mis kartelėmis, ant kurių buvo užnertos miniatiūrinės užuolaidė- 
lės, jo vidus panėšėjo į šešias žaislines dušo kabinas. 

Šiaip kambarys turėjo nedaug savitumo. Abipus durų — pigios 
juodos lakuotos spintos. Sieninis kalendorius, kuriame storai kry- 
želiu užbrauktos praėjusios dienos. Birželio paveikslėlis — Heren- 
chymzės pilies vaizdas, įskaitant kylančias gulbes. 

Johanseris, nežinodamas, kaip jam elgtis, neryžtingai stovinia- 
vo gyvenamajame kambaryje. Dar kartą paklausė apie nuomą, nors 
Ana jau buvo ją įvardijusi — 600 markių, su šildymu. Johanseriui 
tai pasirodė pigu. 

— Ten, kur tu gyveni, tikriausiai taip. 

Johanseris norėjo sėdėti su ja ant sofos, kad galėtų gerti vyną ir 
šnekučiuotis, mielai būtų papasakojęs jai apie save, dar mieliau 
būtų klausęsis jos, tačiau Ana nekvietė prisėsti. Barolas, kurį atsi- 
nešė iš savo atsargų, be dėmesio stovėjo prie židinio. Ana padė- 
kojo, sakydama, kad jau turinti vieną butelį vyno, bet nieko, su- 
tilpsią abu. 

Buvo labai tylu. Johanseris nenorėjo patikėti, kad jis papras- 
čiausiai šitaip turės išeiti, kad Ana jį išprašo nebyliu laukimu. 

— Ką tu žadi veikti? Mielai pakviesčiau tave vakarienės. 

— Vakarienės? — Ana žvelgė į jį, tarsi tai būtų miglota idėja. 

— Galėtume nukakti pas kiną, į Bulbruną, sako, kad ten gerai. 
Esu girdėjęs. 

Galbūt, pagalvojo jis, reikėtų ją čiupti ir prisitraukti. Galbūt ji 
niekada neatsivers, kol aš tam nesukaupsiu ryžto. Bet jeigu taip, 
kodėl ji apsimeta tokia šalta, kodėl neduoda jokio signalo, net 
menkiausio? 

— O kaip mes ten nukaktume? 

— Ką turi galvoje? 

— Juk tu nevairuoji automobilio! Ir autobusai jau nevažiuoja. 
Nejaugi eisime pėsčiomis? 

— Bet... mes galėtume išsikviesti taksi... juk Bulbrune tik- 
riausiai yra... 

Ana žiūrėjo į jį, atšalusi, nuleidusi blakstienas. Staiga pratrūko, 
perdėtai, kaip mergaitė: 

— Atsakyk rimtai: tu nori pakviesti mane vakarienės? Važiuoti 
su manimi taksi? 

— O kodėl ne? 

— Ko tu už tai tikiesi? 

Johanseris tylėjo. Tokį klausimą jis priskyrė atsisakymo formu- 
lėms. 

Prieš keturiolika metų tokį klausimą jam sykį jau uždavė viena 
mergaitė, beveik tokioje pat situacijoje, kai jis ją pakvietė valgyti 
picos. Tada jis sąmoningai apsimestinai atsakė: „Nieko“, ir su juo 
buvo pasielgta lygiai taip pat. 

— Galvojau, kad tave tai pradžiugins. 

Ana linktelėjo. Kramtė apatinę lūpą. Lyg norėdama nukratyti 
nuo pečių naštą, lankstėsi visu kūnu tai į vieną, tai į kitą pusę, 
sukryžiavo kojas, o tarp pirštų varstė suknelės diržą. 

— Kodėl tu dabar taip elgiesi? 

— Manai, todėl, kad tu susižadėjusi? 

— Ne... — Ji įsprendė rankas į šonus, atsirėmė, atlošusi galvą, į 
valgomojo kampo sieną. Lauke sutemo. Virš pušinio stalo, gau- 
biamas mandarino skrybėlės, kabėjo vienintelis šviesos šaltinis. — 


Ne, manau, todėl, kad Vinhartas išvykęs visai nakčiai. 

— Klausi, ar noriu tave suvedžioti? — Johanseris sukaupė visą 
drąsą ir berte bėrė žodžius. — Žinoma, noriu! Noriu tavęs, visada 
norėjau, nuo pat pirmos akimirkos, ir tu tai žinai! Aš buvau bai- 
lys, bet ir tu tokia pat! Elgiesi kaip savo pačios sekretorė, o šefė 
amžinai komandiruotėse. Vinhartą aš nudobsiu. Rugsėjį. Jeigu tada 
dar turėsiu galimybę. Kaip aš jo nekenčiu! Tu irgi jo nekenti. Juk 
nekenti! 

Jei mano įniršis galėtų dangų su žeme sumaišyti! Jei būčiau 
nesulaikomas dievas, kuris su kalaviju rankose girtas siaučia per 
naktį, ar bent jau Ajaksas* tarp avių, į gabalus sudraskantis kiek- 
vieną bliaunantį padarą... 

Ana išsliūkino iš apšviesto ruožo, truputėlį pasislinko pasie- 
niu. Jos veido išraiška nepasikeitė, tačiau alsavimas išdavė, kad ji 
susijaudinusi, stengiasi reaguoti. Johanseris pakėlė abi rankas, iš- 
tiesė į ją. Tai, kad Ana iš karto jo neatstūmė, nesijuokė ir nepurtė 
galvos, jis įvertino kaip palankumo įrodymą. Ir žengė žingsnį ar- 
tyn, vis dar pakėlęs rankas. 

— Ką tu paistai? Kreti juokus? 

Ana apsisuko, įjungė lubinį apšvietimą. Kambarį užliejo ryški 
šviesa, kuri atsispindėjo languose ir išsklaidė prietemos burtus. 
Johanseris sutriuškintas šypsojosi, siūlė jai išeitį — Žiūrėti į tai, ką 
pasakęs, kaip į pokštą, nevykusį pokštą. 

Daugiau nieko ir neliko. 

— Kodėl tik rugsėjį? 

— Aš... 

— Kuo tu, tiesą sakant, mane laikai? Manai, kad Vinhartas ma- 
ne nupirko? Ar kaip? 

Anai drebėjo lūpos, tačiau ji tebestovėjo, prisispaudusi prie sie- 
nos, suleido nagus į tapetus ir spoksojo į šviestuvą. Johanseris 
apkabino ją per klubus, bučiavo liauną kaklą, mėgino priglausti 
lūpas jai prie burnos. Ana kraipė galvą į visas puses, tačiau dau- 
giau nedarė nieko, kad atstumtų Johanserį. Jo rankos susilietė jai 


ant nugaros, atplėšė ją nuo sienos. Jautė, kaip Ana alsuoja jam į 


* Trojos karo herojus. (Vert. past.) 

ausį. Čiupk! Čiupk pagaliau! Griebk mane arba įsprausk kelį man 
tarp kojų, daryk ką nors! 

Ana nedarė nieko. Šitaip jiedu stovėjo kelias minutes. Anos 
rankos bejėgiškai karojo, burna vengė bet kokio pabučiavimo, ta- 
čiau atrodė, lyg kojomis ji mėgintų suintensyvinti prisilietimą, Jo- 
hanseris jautė, kaip jam į šlaunis trinasi jos keliai, ir dar tvirčiau 
spaudė ją prie savęs, norėjo daugiau niekada jos nepaleisti, kol ji 
vienaip ar kitaip neapsispręs. 

— Tu pajuokavai, — sukuždėjo ji, — sakyk, kad pajuokavai. 

— Nežinau... 

Viskas ūmai tapo beprotybe, neskoninga ir šlykščia. 

— Konradai! 

Pavadintas vardu, Johanseris ją paleido; apmirusiais pirštais glos- 
tėsi skruostus, lyg norėdamas išdildyti antausį, įtrinti jį į odą. 

— Bus geriau, jei išeisi. 

Ana pasitraukė, kad Johanseris negalėtų jos pasiekti, stovėjo 
vidury kambario, rami, kiek liūdna, sukryžiavusi rankas ant pilvo. 
Nekaltai graži. Statula ant kapo. 

— Taip. 

Norėjo paklausti, ar jam grįžti. Bet pamanė, kad nedera, ir ty- 
lėjo. Negalėjo sau prikišti, kad trūksta drąsos. Visa kita buvo ma- 
žiau reikšminga. Net jeigu Ana jį kitą dieną įskųs, nesvarbu. Mie- 
lai dar būtų jai šitą pasakęs, tačiau Ana, atrodo, tai žinojo ir net 
šyptelėjo, kai stūmė jį pro duris. Maža to, ji greitai pabučiavo jam 
į kaktą, ranka palietė petį, paskubomis, tačiau aiškiai juntamai, ir 


atsargiai uždarė duris. 


Leidžiantis saulei, plytėjo juodai purpurinis kraštas. Aprūkęs, 
nes tolumoje degė lapų krūvos. Kodėl valstiečiai degina lapus to- 
kią valandą? Saulėgrąžos paprotys? Dūmų kamuoliai įsimaišė į 
sustingusius debesis, šie sugėrė juos lyg alsavimą. Kraujo pliūps- 
niai. Šviesiai mėlyni skutai. Temstant vis didėjo ugnies atspindžiai. 


Dangaus likutis klajoja aplinkui. 

rėmęs skruostą į petį, Konradas kiurkso patamsyje. Prie kam- 
bario lubų prilipę ryškiai dantyti šešėliai. Pamažu jie atsiskiria 
nuo tinko, laša kaip lipni košė. Įtraukia į save žudiką ir sustingsta. 


Pirmoji zona. Lovoje yra nuleidžiamosios durys. 


Pirmąją zoną sudaro rūsių labirintas, tie rūsiai sujungti skir- 
tingo ilgio koridoriais. Visos patalpos be langų. Yra tam tikras 
apšvietimas, tačiau jis labai menkas ir neįmanoma nustatyti, iš 
kur sklinda šviesa, ji rusena tarsi pro rūką ir apšviečia kiekvieną 
patalpą tik tiek, kad gali atpažinti kontūrus. Visos patalpos pil- 
nos įvairiausių rykų, medinių ir kartoninių dėžių, skrynių. Kai 
čiuopi, viskas atrodo iš akmens; tik vienur kitur koks tolimesnis 
sandėliukas, užkrautas taip, kad negali pasiekti, regis, yra medi- 
nis. Patalpų lubos žemos, metras aštuoniasdešimt ar devynias- 
dešimt. Kartkartėmis koridoriai tarp rūsių dar labiau pažemėja, 
taip kad jais tenka šliaužte šliaužti. Šalta ir dulkėta, tačiau ne- 
žvarbsti. Į plaukus veliasi voratinkliai. Šen bei ten matyti vamz- 
džiai, pro kuriuos veržiasi garas. Baimė pamažu didėja. Baimė 
nėra dalis to, kuris ten šliaužia. Baimė priklauso rūsiams, ji pri- 
mena būtybę, kuri sporomis leidžiasi ant šliaužiančiojo. Baimė 
gena pirmyn. Bėgantysis nujaučia "milžinišką labirintą, kartais 
mato jį visą, lyg jam būtų duota trečioji akis, kuri plevena virš 
labirinto ir regi jo akmenines sienas, tačiau niekur nepastebi 


stogų arba skliautų. Jis mato save šliaužiant, taip pat mato labi- 

rinto ribas, mato, kad statinys šiek tiek kyla į viršų, it neregimos 
kalvos papėdėje. Vizija išnyksta, trečioji akis užsimerkia, palie- 
ka bėgantįjį be jokios orientacijos. Tai, ką išvydo, netenka ver- 
tės, kaip kompasas, kuriam trūksta rodyklės. Kiekvienas rūsys 
vis purvinesnis, vis nešvaresnis, vis labiau apleistas už buvusį. 
Tarp vamzdžių ir dėžių yra detalės: šlamštas. Savo paskirties ne- 
tekę daiktai. Tokie, kurių neišmeta, nes statinį, kuriame jie su- 
krauti, greitai nugriaus. Pirštai grabalioja, ieškodami pagalbos, 
ir užčiuopia lipnią, riebią juostą iš dulkių ir drebučių. Tai, kas 
pirma regėjosi šaltas akmuo, dabar pagal konsistenciją atrodo 
daugiau nei šimto metų senumo nėriniai, kurie, papuvę drėg- 
nose dėžėse, plyšta vos prisilietus. Anksčiau viešpatavo kapų ty- 
la, o dabar iš tolybių tolybės atsklinda metalinis alsavimas. Ar- 
tėja. Nesuvokiama grėsmė. Ir rūkas meta šešėlį; melsvai pilka 
spalva virsta purvina rusvai pilka. Tamsoje blausiai stūkso kiti, 
asmeniškesni daiktai. Asmeniški tuo požiūriu, kad kitados tu- 
rėjo gyventi žmonės, palikę tiems daiktams — veidrodžiams, šy- 
dams, drabužiams, preparatams, žaislams, medaliams — specifi- 
nį prisiminimą. Sapnuojančiajam taip ir neatsiskleidžia jų reikš- 
mė, nors kiekvienas iš jų demonstruoja savo svarbą. Metalinis 
alsavimas — jis girdimas ne ausimis, girdimas krūtine, pašėlusiai 
plakančia širdimi, kuri jam priešinasi. Staiga požemiai dingsta. 
Matyti kažkas panašaus į dangaus skliautą. Mažulyčiai taškeliai 
rudame ir juodame fone, smarkiai pertiltruoti. Sapnuojantysis 
atsistoja ir tiesiasi į švininį žioravimą, jis labai menkas. Padangė, 
po kuria dabar randasi negyvas, nykus, banguotas kraštovaizdis, 
atrodo suplota, panašesnė į varpo vidų negu į dangų. Kalvos 
papėdėje — labirintas, virš kurio sklendžia sapnuojantysis, vis 
dar persekiojamas, tačiau įgavęs naujų vilčių. Jam prieš akis iš 
tamsos išnyra miesto šmėklos, senovinio stiliaus namų kontū- 
rai, neįmanoma tiksliau nustatyti jų datos. Miestas iš namų, bokš- 
tų ir bažnyčių, pylimų ir grįstų gatvių. Jis turėtų būti iliuminuo- 
tas; sienos išsiskiria stogų fone. Viskas primena iš apačios ap- 
šviestą pilkai rudos nuotraukos negatyvą grumuliuotais juodais 


rėmais, tarytum miestas būtų įsikūręs giliame ugnikalnio krate- 

ryje arba iš jūros dugno žiūrėtumei į vandens paviršių. Galėtu- 
mei pamanyti, kad blyškūs šviesos taškeliai ant dangaus skliauto 
radosi nuo naktinio kitų miestų spindesio, tikrų, žmonių gyve- 
namų miestų spindesio. Galėtumei pamanyti, jog iš nepasiekia- 
mų tolių skverbiasi šviesa pro perregima tapusią žemės plutą, 
žemyn į milžinišką tuštumą. Tuo tiki, tai žinai. Joks kelias neiš- 
ves viršun. Niekada. Iš pasibaisėjimo sprogsta net tikroviškiau- 
sias sapnas. 


Čia baigiasi pirmoji zona. Sapnuojantysis nubunda. 


Trumpi šūksniai. Bildesys. Dusulingas kranksėjimas. Konradas 
spoksojo į mėsingą perekšlės veidą, nustūmė nuo savęs Margos 
ranką. Atėjo laiškas. 

— Jis žada niekada nebegrįžti! Mes iš viso turime jo neieškoti! 
Tu tik paklausyk! 

Naktį Konradas smarkiai gėrė, gerokai viršijo bet kokį įprastinį 
kiekį. Sapnas, baisiausias iš visų kada nors susapnuotų, tebeveikė 
ir jo nepaleido. Du lygiagretūs pasauliai, įsmigę vienas į kitą, gniau- 
žė Konradui kvapą. Jis norėjo plyšti, daužyti aplinkui, sudraskyti 
tetai snukį. Ji šnekėjo ir šnekėjo. Konradas nejudėdamas gulėjo 
lovoje, laiškas tarp pirštų, kurie atrodė jam nepavaldūs. Sapno 
vaizdiniai šmėžavo po kambarį, išblukę, tačiau nepraradę galios. 
Jie pamažu traukėsi, taip pro užpakalines duris išeina pilkieji emi- 


nencijos, kurie ir išeidami pasilieka. 


— Pažiūrėk į pašto antspaudą! 

Konradas pripažino žinąs antspaude nurodytą pašto indeksą. 
Netoli to rajono jis pats kitados gyvenęs. Marga reikalavo tučtuo- 
jau nešti laišką į policiją. 

— Aš nunešiu. Tu tik vėl susijaudinsi. Tau ne į sveikatą. 

Konradas jautėsi taip, lyg būtų užhipnotizuotas ir naudotųsi iš 
anksto nukaltomis frazėmis, kurias jam pasiūlė kažkas kitas. Šis 
jausmas jo neapleido valandų valandas; nei policijoje, kur išgirdo, 
jog apie tai būsią pranešta kolegoms sostinėje, tačiau nereikią per 


daug tikėtis, nei tada, kai stovėjo už Marijos statulos, nedrįsda- 

mas užeiti į smuklę, nes prie vieno iš gatvės staliukų sėdėjo Ken- 
tauras, prieš jį garuojantis dubuo skerdienos, aplink jį linkčiojan- 
tys tetrarchai. 

Vaikai ant bitumo nubraižė „klases“. Tarp dangaus ir pragaro 


vienas šuolis. 


Konradas, Margai staigiai nudelbus akis, nuogas iššoko iš lovos ir 
nubėgo į vonią, negalėjo ilgiau pakęsti jos išpurtusio kūno, jos mos- 
tagavimo, jam buvo smagu savo nuogybe priversti Margą nepatogiai 
pasijusti, aiškiai parodyti jai, jog braunasi į privačią sferą. Nepusry- 
čiavęs iškeliavo į Bulbruną, lydimas savo sapno sekvencijų. 

Prikaišiosiu jai. Žiūrėk, kokį vargą prisiėmiau, vien todėl, kad 
tavo nevykėlis sūnelis teikėsi parašyti laišką! 

Tikrovė pleveno šalia jo, neatstodama nė per žingsnį. Galėjo 
žiūrėti į ją ir, remdamasis jos dėsniais, formuluoti iš bėdos tinka- 
mus, jokio akstino neduodančius ir įtarimo nekeliančius sakinius. 
Iš tiesų sutapti su tuo, kas atsitiko, tapti dalimi to, kas vyko, jam 
nesisekė; jis nė nenorėjo spręsti, ar tai pageidautina. Praeivių ju- 
desiai — vangus miglotų figūrų baletas, varomas sulėtintos muzi- 
kos, kurios bosai pagarsinti, o aukštieji garsai nutildyti. 

Konrado gebėjimas jausti, mąstyti, skirti tikrovę nuo vaizdinių, 
nepakito, veikiau jo paties svetimybė išaugo iki kraštutinumo ir 
pasireiškė fiziškai, panašiai kaip persodintas organas, kurį kūnas 
atmeta, ir prasideda jo nekrozė. Atrodė, kad baimė iš laikino fe- 
nomeno tapo nuolatine būsena; baimė stabdė jo žingsnius, kram- 
snojo sausgysles, vartaliojosi ant pečių. Baimė priaugo prie jo kaip 
antras odos sluoksnis, po kuriuo prakaitas kėlė įtartinus ir pasi- 
bjaurėtinus garsus. Prakaitas buvo druskos tirpalas košmarui mu- 
mifikuoti. 

Konradas ėmė nekęsti savo kvapo. Kur tik pasitaikydavo gali- 
mybė, nardindavo veidą į šulinį ar kriauklę, šlapiomis rankomis 
trindavosi pažastis, išsigąsdavo, išvydęs vandens paviršiuje plūdu- 
riuojantį snukį. 

Galvoje barškėjo beprasmiai sakiniai. Senovės egiptiečiai ga- 


bendavo savo mirusiuosius į druskos tirpalo pripildytas pažastis, 


DVIDEŠIMTO AMŽIAUS AUKSO FONDAS 343 


kur šie gulėdavo septyniasdešimt dienų. Turistiniu keliu į Ybera- 
chą vasarą ir žiemą galima naudotis nurodytomis darbo valando- 
mis. Už sužeidimus laisvai siūbuojančiu mėnulio pjautuvu neat- 
sakome. Chroniška tapusi baimė labiau linksta į paikystes nei į 
fizinį skausmą. Žvejys, pakrantės melduose kasinėjantis sliekus, 
randa Benedikto kuprinę. Tai nėra visai beprasmiška. 
Nuotaikingai raibuliuoja Acheris. Ant vandens baltai žydi at- 
plūdę vėdrynai. Žiedų taurės su geltonu antspaudu; juos atsiuntė 
jūra, dėkodama už Pavasario mergelės sveikinimus ir alyvas. Taip 
tikima pagal paprotį. Nuo plynaukštės nustumtus nusikaltėlius, 
jei jie neužsimušdavo, o tokių atvejų pasitaikydavo, nuskandinda- 


vo upėje. 


Didžioji žemės dalis yra nešventinta. Nešventinta žemė pilna 
nusikaltėlių. Neskaitant antkapių, joje viskas tarpte tarpsta. 

Dauba dingo už eglių. Vidudienio ūkas. Dangų užkloję debe- 
sys. Visas kraštas atrodė gotiškas, net karvės. Miškas apie pelkę 
panėšėjo į gūdžią tvirtovę. 

Johanseris sustojo prie vieno iš elektros stulpų, kurie nešė savo 
krūvį plačiu lanku aplink žiedą, ir nusišlapino į dobilyną, kaip kad 


šlapinamasi, be tikro noro, prieš išeinant į sceną. 


Juodojoje knygoje 

Scenoje vaizduojama proskyna. Apsupta aukštų bukų ir kėnių, netoli 
pelkės stovi troba, priešais ją ant paprastos taburetės sėdi senis. Įeina 
Johanseris. Iš dešinės ar iš kairės — nesvarbu. Artinasi iš lėto, stengda- 
masis atrodyti pasitikintis savimi, tačiau pagarbiai nulenkia kaktą. Žvilg- 
čioja į publiką, kurią taria visur esant. Ieško tinkamos vietos rankoms, 
ant nugaros, po pilvu, kelnių kišenėse, o jo veide atsispindi nusakytas 


netikrumas, kurį jis nusprendžia pripažinti, nes taip lengviau. 
— Aš buvau koridoriuose. 


Žiežulis kilsteli antakius. Kaip ten buvę, klausia jis susirūpinęs, 


moja Johanseriui prieiti, siūlo jam sėstis ant savo taburetės. 

— Žinojau, kad neapsirinku dėl jūsų. Kad jūs taip greitai atsi- 
dursite koridoriuose! Kaip sekasi? Papasakokite! Papasakokite! 

Johanseris padėkojęs atsisako taburetės ir referuoja apie sap- 
ną, tiksliai, nieko nepagražindamas. Scenovaizdžio teatrališkumas 
mąžta. Žiežulis susidomėjęs klauso, kartkartėmis linkteli. Atsire- 
mia į savo mėgstamą verandos stulpą. Irina nykščius vieną į kitą. 

— Ar matėte miestą? 

— Taip. 

- Įėjote į jį 

Johanseris atsako neigiamai. Senis palankiai paplekšnoja jam 
per petį. Viskas klojąsi kuo puikiausiai ir muziejus netrukus bū- 
siąs atidarytas. Ištiesęs dešinę ranką statmenai kūnui, senis pirš- 
tais pabrėžia savo žodžius. Plūduriuojantys vandens augalai, blyk- 
čiojantys liepsnos liežuviai, viskas sykiu. 

— Apačioje, koridoriuose. Neįmanomas joks išdidumas, jokia 
puikybė, joks kokio nors sprendimo tuščiagarbiškumas, neįma- 
nomas net noras kapituliuoti, — nes ir tai reikštų tam tikrą val- 
džios formą, laisvę spręsti. Taigi bėgi. Atrodo, tarsi žemė būtų 
tuščiavidurė ir turėtų savyje dar vieną rutulį. Pleveni, keliomis 
sekundėmis pralenkęs žemišką laiką, matai viską, kas bus, tačiau 
neturi kada pakreipti įvykių, degraduoji, virsdamas į priekį iš- 
stumtu stebėtoju niekieno žemėje, negalinčiu paveikti nieko, kas 
vyksta. Tapai sapnų gyviu, nebūtyje judinančiu savo čiuptuvus tarp 
regėjimo ir pažinimo. Lyg žiūrėtumei tilmą ir kiekvieną akimirką 
žinotumei, kas tuoj įvyks, tačiau veiksmui negalėtumei daryti jo- 
kios įtakos. Bejėgiškai stebi, kaip laikas šliaužia ar lekia pro šalį — 
vis tiek. Graudus žodžių žaismas, kai tenka pripažinti, kad neturi 
galvos. O kas, jei liktumei koridoriuose? Kas tada būtų? Ar pasi- 
rodytų kada tai, kas kėsinasi mus praryti? Ar pajustume nagus? 
Ar pavyktų kada nors išganingai suvokti, kad mums nieko skaus- 
minga negali nutikti ir kad viskas tėra sapnas, apgaulingas manev- 
ras? Ar tai turi pabaigą? O gal šioji būtis apačioje yra tik perėji- 
mas? Gal tokią padėtį net verta ginti, gal tai, kas bus po to, dar 
blogiau? Galbūt pabaigoje sulauksime atpildo už tai, kad atkakliai 
gynėmės? Yra žmonių, kurie iš tokių sapnų daugiau niekada ne- 
pabunda, paskui jie velkasi per pasaulį tarytum nemirėliai. Po 

viršutiniu paviršiumi, kuriuo vargais negalais užpildo dieną, jie 
lieka įkalinti koridorių labirinte, jie pjudomi ir kankinami, ma- 
čiau vieną, kuris visą laiką rėkė, nors neišleido nė garso, visada 
maloniai atsiliepdavo klausiamas, gėrė ir valgė, ir ėjo į darbą, — 
tačiau jo akyse aš mačiau koridorius, kurie neišnyko, sapnas tik 
sumažino savo intensyvumą, pasitraukė už plonų šviesos pinučių, 
kaupė jėgas nakčiai. 

Žiežuliui aiškiai darosi lengviau, kai jis apie visa tai kalba, ta- 
čiau daugiausia jis šneka dangui arba pats sau. 

— Miestas, viduramžiškas, bet tai jau netiesa — šis miestas toli 
nuo laiko, — jis ne didesnis už šiandieninį kaimą, kad tai miestas, 
pažįsti vien iš pylimų, nors pylimų niekur nematyti. Tik atrodo, 
lyg namai apsaugoti stovėtų ant kalvos. Juk iš visų pusių gali įeiti į 
pilkas vaiduokliškas gatves, ir kai patenki į jas, vis tiek esi anapus, 
kaip ateivis, kuris kaip žvalgą išsiuntė vieną savo akį — kita akimi 
jis aklas, ar jūs suprantate? Žvilgsnis, kuris tau duotas, netampa 
kūniškas, nieko netempia paskui save, matai tai, ką matai, ir nesi 
su tuo susaistytas. Nes šis miestas nepriklauso gyviesiems. Ap- 
skritai jį matyti tegali tas, kas, dar gyvas būdamas, sudaro paktą su 
Tanatu ir, o to reikėtų laukti, sapnuoja tai, kas yra ateityje. 

Senis šypsosi, paskendęs svajonėse. Dūsaudamas žiūri į viršų, 
paskui šneka toliau: 

— Kartais aš įsivaizduoju, jei apie kalvą ganytųsi laukiniai ar- 
kliai. Jie veiktų kažkaip raminančiai, ar jums taip neatrodo? Vis- 
kas iš karto taptų reliatyvu. Nekropolis „sukaimėtų“ — vaizdin- 
giausia prasme. Tai diena! Paguodos strategija, ne kas kita. Pasi- 
ruošimas sapnams. Gromuliuoti tai, kas šėlsta pilve, pilve, kur 
graikai pirma, ir ne be pagrindo, tarė esant sielą. Bet nenoriu 
jums įkyrėti. 

— Ne. Kalbėkite! Tai labai pamokoma. 

Jo pirštai, šokančios kobros, jis pats — kerėtojo fleita, verčia 
kilti juos iš bedugnės. Viskas iškyla. Aš tikriausiai išprotėjęs. 

— Taigi jūs matėte miestą, bet į jį dar nepatekote. Nieko. Ne- 
imkite per daug į širdį. 

Ziežulis vėl švpteli, nežymiai, suktai ir klastingai, lyg žinoda- 


mas savo galią, kuriai pasireikšti pasaulis yra per mažas. Jo balsas 

skamba nearogantiškai, jis plevena, kimus ir truputį virpantis, lyg 
žiežulis iš gerokai aukštesnės plotmės mėgintų įsijausti. 

— Kai nebejauti švelnumo pasauliui — žvilgsnis į laumžirgio skry- 
džio architektoniką, noras kramsnoti ilgiausią žolės stiebelį, sielą 
slegiantis sunkumas, žiūrint į lašantį vandenį — arba kai naktis jau 
negimdo galvoje muzikos, mūšos iš vienos ausies į kitą, kai tik 
lankstai valandą po valandos ir susegi jas su kitomis. .. Tada tampi 
naikintoju. Jūs tapote naikintoju, ar ne? 

— Galimas daiktas. Ar turite ką pasakyti mieste? 

Johanseris sėdasi ant minkštos žemės, kuri tokiu metų laiku 
per smarkiai nuklota lapų. Stengdamasis turkiškai sukryžiuoti ko- 
jas, pastebi, kad baimė beveik visiškai nuo jo pasitraukė. Maža to, 
jį maloniai glosto seniai prarastos nepriklausomybės jausmas, jau- 
natviškas ir verčiantis stabus. 

— One, mieste aš neturiu ko pasakyti, niekas neturi. Yra kaltė; 
paskui save ji tempia pareigą išpirkti. Kaip tik per ją ir suklumpi, 
niekada nesuklumpi per pačią kaltę, kuri, patikėkite manimi, yra 
išdaiga, ir ją privalome sau leisti. 

Johanseris klausosi, taip pirmąjį semestrą jis klausydavosi savo 
profesorių, atidžiai, tačiau be pagarbos, tik tam, kad gautų žinių, 
kurių dėka galėtų įveikti esamą padėtį. 

— Muziejus, atsimenate, aš jums rodžiau keletą musių, bet aš 
turiu ir riksmų. Visokiausių riksmų, jie iš koridorių, ten jie sau- 
gomi dėžėse, kiekvienas riksmas paguldytas į vilties dėklą. Klau- 
sykite! — Senis išsižioja, inkščia kaip dvesiantis šuo, stveria sau už 
lūpų ir tiesia Johanseriui sugniaužtą kumštį. — Prašau! Dovanoju! 
Ar tai ne nuostabu? Imkite, nesivaržykite! Aš dar daug jų turiu. 

Johanseris siekia kumščio, apsimeta negrabiu, riksmas ištrūks- 
ta ir pakyla į orą. Nieko, nieko, ramina jį žiežulis, pasprukę riks- 
mai grįždavę patys. 

Išdidžiai rodo į savo pražiotą burną. Ten daug kas saugoma. 
Viskas grįžtą. Krizendamas ir spurdėdamas, dešiniąja ranka virš 
galvos atsirėmęs į stulpą, senis įsitaiso tokia poza kaip cigarečių 
reklamoje, dėl jo sudžiūvusios figūros ši laikysena atrodo juokin- 
ga, bet jos nepaprastas išdidumas vėl daro ją kraupią. 

— Esama riksmų, kurie yra gryna poezija. Esama ir kitokių. 

Akiplėšiškų ir įkyrių. Mano komendantas visada sakydavo: auka iš 
karto pamiršo savo mirtį, tai ne pats blogiausias dalykas. Tačiau 
motinos, pavyzdžiui, kaip jos atlėkdavo ir staugdavo, ir klykda- 
vo... Nepakenčiama, to iš nieko negalima reikalauti! Jas nutildy- 
ti — tai apsisaugoti nuo triukšmo, daugiau nieko! 

— Jums tikriausiai labai trūksta jūsų komendanto? 

— Tiesą sakant, aš beveik pavydėjau, kai jam įvykdė mirties 
bausmę. 

Johanseris vos nesumurma užuojautos, dar spėja susigriebti, 
nustebęs trinasi akis. Tyla virš proskynos darosi sunki ir šiurpu- 
linga, staiga Johanseriui tampa nejauku, kad jį stebi, ne tik žiežu- 
lis ir akis, bet ir medžiai, ir jų nukritę lapai. 

— Ką aš čia veikiu? — klausia jis garsiai ir stojasi, daužo iš dra- 
bužių dulkes. 

Išsigandęs ir nuolankus žengia žmogutis jam prie šono, kimba 
Johanseriui į švarką, neleidžia pabėgti. 

— Tai širdies reikalai! Ar matėte kada šviežią, ką tik iš krūtinės 
ląstos ištrauktą širdį? Joje galima neblogai atsispindėti. Padaryki- 
te tai kada nors. Įsidėkite savo akis sau į burną, smarkiai kiškite 
galvą per ryklę žemyn, visą laiką tiesiai, o maždaug už penkiolikos 
centimetrų pažvelkite į kairę. Che che. Mane ištisai ima juokas. 
Peilio galu naktį gramdausi kalkes iš smegenų vingių, kad nieko 
nepamirščiau. Per miegą išvešėjimai prapjaunami, dviem pirštais 
sugnybiami, išspaudžiami pirštų galiukais kaip riebūs, geltoni spuo- 
gai, tada purvas, kieti kaip viela gaktos plaukai limpa prie šitų 
pirštų, jie mane kutena — savo smegenų masę, visą tą gleivėtą šal- 
tieną norėčiau iššnirpšti iš nosies nuo juoko, išspjauti kaip skrep- 
lius jums po kojomis, savo rinktines mintis! Ar papasakoti jums 
linksmą istoriją apie savo komendantą? Kai jis paskutinį kartą at- 
liko išpažintį, prieš daug daug metų, jam virš galvos griuvo bažny- 
čia ir užmušė dvasiškąjį tėvą, prieš pat absolvo. Galite įsivaizduo- 
ti? Kokia niekšybė! Partizanai uždegė sprogalą! Tai buvo maža 
bažnytėlė Balkanuose, ir aš mačiau dvasiškąjį tėvelį, jauną gražų 
žmogų, kai jis gulėjo tarp nuolaužų suknežinta galva. O mano ko- 
mendantas beveik nesužeistas išlipo iš griuvėsių ir nusvirduliavo į 


atvirą lauką, drebėdamas, į runkelių lauką, ten jis išvydo Dievą, 

gal Dievo šešėlį, ir suriaumojo: Absolvo! Absolvo! Dievas neatsi- 
liepė. Absolvo! Dar kartą suriaumojo mano komendantas, atlei- 
do jam visas nuodėmes. Kaimiečiai matė jį ropščiantis iš griuve- 
nų, tuntais stovėjo apie runkelių lauką, spoksojo į jį, kupini ne- 
apykantos ir pagarbios baimės, gilūs plyšiai žiojėjo išdžiūvusioje 
žemėje, o komendantas raugėjo „absolvo“ kaip prakeiksmą vi- 
siems ir viskam. Taip. Vėliau tai, kas liko iš kaimo, buvo sugriauta, 
o jo gyventojai — suvaryti ir išžudyti. Bet tai jau kita istorija. 

— Gerai. Pakaks. 

— Ar galiu jums pasiūlyti musę? 

— Paleiskite mane! 

Viskas susilieja, siūbuoja pirmyn ir atgal, spalvos šaltos kaip 
atspindžio. Senio žodžiai aidi iš tolybių tolybės. 

— Kas užmuša musę, nužudo Dievą, bet kartu sukuria vietos 
naujam. Dievas skiriasi į esantį ir laukiantį. Niekada nebus nu- 
spręsta, kuris iš jų labiau ateity ir kuris praeitv. Mūsų kasdienybė, 
Johanseri, yra drovus žudymas, deramose ribose. 

— Iš kur žinote mano pavardę? 

— Ak, pavardės! Žinoma, galiu jus vadinti ir kitaip. Koks skir- 
tumas? 

— Jūs vis dar išsisukinėjate nuo manęs! 

— Argi galėčiau? Juk mudu priklausome vienas kitam! Jei ne da- 
bar, tai vėliau. Laiko pabaigoje mes būsime vienas. Akimirką būsi- 
me glaudžiai susiję. Būsime „aš“. O prieš tai, miestas, jis iškels plū- 
duriuojančią salą, išstums į šviesą, į žemės paviršių, ugnikalnio kra- 
terį su visais savo gyventojais, bus užlietas šviesos, gražus ir tikroviškas. 
Taip jis perplauks tamsųjį vandenyną, per porą milijardų metų; mes 
abu sumanėme didingus dalykus, patikėkite manimi. Per porą juo- 
kingų milijardų metų. Taip. O dabar eikite! Pamėginkite patekti į 
miestą. Galbūt mes ten susitiksime. Palaukit! 

Staigus judesys, iškilmingai kviečiantis kėnius liudininkais. 

— Prieš nueidamas. .. Įsikalkite sau į galvą: teisybė tokia, kad 


kiekviename kaltės jausme yra ne mažesnis procentas išdidumo. 

Di dienas buvo dirbama švenčių aikštėje. Buvo suvežta šimtas 
alinės stalų komplektų, pastatyti mobilūs tualetai, o iš medinių 
plokščių ir plieninių turėklų įrengta pakyla chorui. Marga ir Ru- 
dolfas nutarė šiais metais nedalyvauti saulėgrąžos šventėje, tačiau 
manė, jog Konradas būtinai turįs tenai nueiti. 

Jiedu dažnai aptarinėdavo, kas yra sūnėnui, nes šis tylutėliai 
sėdėdavo sode ir nereaguodavo šnekinamas. Net švelniai purto- 
mas už peties, jis pasimuistydavo ir, nesileisdamas į pokalbius, 
prašydavo, kad jam leistų dar truputėlį čia pasėdėti. 

Šiltos, vėjuotos dienos. Apačioje siūbavo uosiai. Konradas, su- 
smegęs pintinėje kėdėje, uoliai stengėsi įsidėmėti kraštovaizdį, 
mėgindavo jį atkartoti užmerktomis akimis, lyg norėtų perkelti į 
amžinybę vaizdą, išdegintą ant vidinės vokų pusės. 

Jei nepavykdavo išvengti pokalbio, Konradas šnekėdavo, jog, 
ieškodamas darbo, šen bei ten išsiuntinėjęs laiškus. Kad iš niekur 
negavo atsakymų, jo nestebino. Jis, aiškino Konradas, reikalaująs 
tokio atlyginimo, kad bet kokiam universitetui tektų skaičiuoti 
kiekvieną ptenigą. | 

Tačiau dažniausiai jis nepražiodavo burnos. Iš sodo buvo pato- 
gu stebėti, kaip vyksta darbai švenčių aikštėje. Kartais jo melan- 
choliją apnikdavo isteriškas veiklumas, tada Konradui atrodyda- 
vo, jog jis privalo ko nors griebtis, braižyti aplink save apsauginius 
ratus, ir regėdavosi apgaulinga, kad nesumanydavo nieko protin- 
ga, nei atsargumo, nei kontrapriemonių. 


Nė vienas žvejys — dabar jų buvo du — nekasinėjo masalo. Dė- 


350 HELMUT KRAUSSER 


žutė gyvų miltinių kirmėlaičių zoologijos parduotuvėje kainavo 
penkias markes. O jeigu jie kastų, rastų kuprinę — kokia nauda, 
kad žiūrėsi į juos pro žiūroną? Beveik jokios. 

Marga kasdien darėsi vis ramesnė, bent jau išoriškai. Gal 
suvokė, kad panikavimas tik blogina padėtį, o gal pavargo verkti 
arba taip tvirtai įsikalė tikinti Beno grįžimu, kad bet koks gar- 
siai išreikštas nerimas atrodė galintis prišaukti nelaimę, vel- 
niška freska. 

Beno rašomajame stale jie nerado nieko reikšminga. Konradas 
asistavo, apieškant stalą, labai flegmatiškai, be paliovos priekaiš- 
taudamas. Į Margos siūlymą, viso labo užuominą, kad jis galėtų 
važiuoti į sostinę ieškoti Benedikto, Konradas atsakė kikenimu, 
pikta pašaipa, ko Marga iš jo nieku gyvu nesitikėjo. Suglumusi 
patylėjo, galutinai palaidojo mokslo metus. 

Rudolfas jau neidavo kasdien į rūsį. Negalėjo susikaupti. Kad 
kuo nors užsiimtų, pradėjo spręsti kryžiažodžius. Dažnai svarsty- 
davo, ką pražiopsojo kaip tėvas, ir laužė galvą, ką būtų turėjęs 
daryti kitaip, juk jis buvo toks tėvas, kokio pats troško vaikystėje. 

Jo santykiai su sūnėnu tapo mandagūs ir malonūs, nors juodu 
beveik niekada vienas su kitu nešnekėdavo. Išskyrus vieną kartą. 
Saulėgrąžos šventės popietę Konradas paprašė cigarilės. Abu rū- 
kydami sėdėjo sode, tarp nevaržomai kerojančių laiškinių česna- 
kų. Konradas tik papsėjo, tačiau kylančius dūmus su malonumu 
traukė per nosį. 

Ar jis gerai jaučiąsis, pertraukė tylą Rudolfo klausimas. 

Konradas išsigandęs krūptelėjo, tučtuojau gūžtelėjo pečiais, 
įsmeigė į dėdę akis, ragindamas patikslinti klausimą. 

Panašu, kad jis sirguliuojąs, pareiškė Rudoltas, tai kelią neri- 
mą, girdėti, kaip jis dejuojąs naktimis ir vaitojąs. Ar jį kankiną 
blogi sapnai? 

Konradas išplėtė akis, paskui nykščiais ir smiliais pasitrynė kak- 
tą, kaip žmogus, kuris stengiasi kažką prisiminti. 

Tai vis tas pats sapnas, kas antrą naktį. Tą Konradas pripažino, 
nors sapno smulkiai nepasakojo; koridorius ir labirintą apibūdi- 


no bendrais bruožais, nedramatizuodamas. Miestą ir dangaus 

skliautą iš viso nutylėjo. Rudolfas iš pradžių linksėjo, bet paskui 
mostelėjo ranka, sutikdamas, kad už to, ką pasakojo Konradas, 
neužsikabinsi. Konradas susmuko pintinėje kėdėje, jo žvilgsnis 
klaidžiojo, sekdamas subtiliai besiraitančius dūmus. 

Dvi dienas jis žiūrėjo į Aną tik iš tolo, pro žiūroną, kai šeštą 
valandą vakaro ji išeidavo iš pašto užeigos. Jos kelią galėjai stebėti 
vos apie penkiasdešimt metrų, paskui akiratį užstodavo namai, 
priešiškai išsitermpę namai, pasipūtę Kentauro slaptosios tarny- 
bos liokajai. Jei Konradas būtų galėjęs persikūnyti kaip apsvaigęs 
iš meilės Dzeusas, jis mielai būtų pasitikęs Aną kaip bombų kru- 
ša, sugriaunanti viską iki pamatų, paliekanti plyną vietą ir nepa- 
gailinti nieko, tik įsimylėjėlius. 

— Ar anksčiau esi sapnavęs šitą sapną? 

— Ką? — Konradas papurtė galvą. 

Dėdės susidomėjimas darėsi įkyrus. Jau šešios. Tūkstantąjį kartą 
Konradas mėgino įsivaizduoti, kaip galėtų vykti kitas susitikimas 
su Ana, kitas susitikimas, kurį laikė tokiu lemtingu, kurį atidėlio- 
jo, kaustomas ledinės baimės, kad jį atstums, suniekins, nustatys 
ribas. Kuklioje oro pilyje prisiglaudė troškimas, kad Ana imtųsi 
iniciatyvos, duotų jam kokią nors žinią, telefonu, laišku ar dar 
kaip nors. Juk nebūtų sunku sužinoti, kur jis gyvena. 

Oro pilis nupleveno. Ir nieko neliko. 

Konradas abiem rankomis iki kraujo nusidraskė pakaušį. Kon- 
certas būtų nuostabu. Jis galėtų būti šalia Anos ir nereikėtų asme- 
niškai susitikti. Galbūt ji pažintų jį tarp publikos ir žvilgtelėtų į jį. 
Iš to žvilgsnio Konradas spręstų taikyti jį sau ar ne; bet kuriuo 
atveju nebūtų viskas prarasta. Konradas suvokė, jog tokios mintys 
tėra onanizmas, tačiau teisinosi savisaugos instinktu. Svarbu tik 
išsaugoti viltį. Viltis Ana — tai vienintelis dalykas, leidžiantis jam 


pakelti gyvenimą. Viltis — svarbesnė už pačią Aną. 


— Tu žinai Beno draugės vardą, ar ne? 
Konradas sumaigė peleninėje cigarilę, kurios buvo surūkęs du 
trečdalius. 


— Jis man niekada nesakė savo draugės vardo. Prisiekiu. 


352 HELATUT KRAUSSER 


— Ar tu jos neatpažintum, jei pamatytum? 

Atrodė, jog šiuos klausimus iš anksto padiktavo Marga. Tik- 
riausiai, grąžydama rankas, maldavo savo vyro, kad šis, progai pa- 
sitaikius, šito paklaustų. Konradas čiupo žiūroną, nukreipė jį į 
Marijos statulą ir nustatė ryškumą. 

— Neįsidėmėjau jos veido. Per daug seniai buvo. 

— O ką tu stebi? 

Ana patraukė ne įprastiniu keliu, bet nužingsniavo pro Marijos 
statulą švenčių aikštės link, kur ruošėsi gatvės prekeiviai, o prie- 
šais pakylą pirmyn ir atgal nervingai vaikštinėjo chorvedys. Ne- 
brendila jaunikaitis, raginiai akiniai ir ožio barzdelė, frako kiše- 
nėje — milžiniški partitūrų lapai. Į aikštę plūdo vis daugiau žmo- 
nių, nors koncertas turėjo prasidėti tik po trijų valandų. Matyt, 
chorui duodami paskutiniai pamokymai. Technikai knebinėjosi 
su prožektorių šviesa. Dešrelių pardavėjai traukė savo užšaldytas 
prekes. 

— Pasakyk Margai, kad vakarienės man šiandien neruoštų. Ką 
nors sukrimsiu apačioje. Puiku, kai per koncertą galima valgyti ir 
gerti. 

Konradas nuleido žiūroną. Kėdė šalia jo buvo tuščia. 

— Rudolfai? 

Jokio atsako. Namai tylėjo. Konradas pradėjo verkti ir tuo pat 
metu vaidino, kad į akis jam pateko dūmai, jeigu kas stebėtų. 

Jo oda gausiai prakaituojančiose vietose — pažastyse, pakinkliuo- 
se ir alkūnių linkiuose, taip pat prie sėklidžių — buvo paraudusi ir 
nešvari, nuo karščio ją bėrė pūslelėmis ir spuogais. Valandžiukę 
Konradas sėdėjo prieš piktai žaižaruojančią uolos sieną, it ginda- 
masis sunėręs už galvos rankas, taip ant kojų nepastovintis girtas 
žmogus susmunka prie klozeto, panyra į tamsą ir laukia gerklės 
spazmų, išganingo vimdymo. Smilkiniai tvinkčiojo, vokai virpėjo; 
ištisai spaudė pūslę ir norėjosi į tualetą, nors nebuvo jokio porei- 
kio, galėjo išvarvinti tik kelis lašus. Kojų pirštai ir rankų pirštų 
galiukai sustiro. Oda pašiurpdavo net nuo lapo prisilietimo. Jo- 
hanserį ištiko prausimosi manija, vanduo buvo vienintelis daly- 


kas, kurį galėjo lvtėti be pasišlvkštėjimo. Kartais atrodydavo, kad 

kojos iki čiurnų apmirusios; eisena virsdavo netiksliu stybrinimu, 
tarytum klampotum per gilų sniegą. O kai sėdėdavo — visada atsi- 
rasdavo galimybė prisėsti, — jį apimdavo lavoniškas stingulys, kai 
raumenys ne mėšlungiškai susitraukdavo kaip katatoniko, o prie- 
šingai, visos sausgyslės išsileisdavo, ištąsytos per didelės įtampos. 
Kūną nuo kaklo jis laikė dubeniu skystos košės, nepajėgiančiu 
išlaikyti nei formos, nei figūros, o galva, kieta ir deganti, grėsė 
sprogti kiekvieną akimirką. 

— Sakyk, kad nenori! 

— Kad nenoriu! 

— Kad šiąnakt nesapnuosi. 

— Kad šiąnakt nesapnuosiu. 


— Sakyk garsiai, kad ir kaimynai girdėtų! 


Virš švenčių aikštės balta magiška suknele plevena Somnam- 
belė, įsimaišo į repetuojantį chorą, vėl dingsta už nieko nesakan- 
čio statistės veido. Prie pat pakylos sukrautas laužas. Kortuotojai 
užima stalus pakraštyje. Prieš krūvas dėžių, prekeivių kabinamų 
ant pilvo, pagalbiniai darbininkai supažindinami su prekybos ries- 
tainiais taisyklėmis. 

Ana pasisuka, akimis kažko ieško. 

Gal tai aš? 

Aišku, tu, pasakytų Benediktas, nagi, įsitikink, juk esi visą lai- 
ką, net keista, kad žmonės turi dvi akis, kai tau pamatyti užtektų 
ir vienos. O man prikaišiojai, kad vaizduojuosi esąs pasaulio bam- 
ba. "Tu, baily bobišiau, Anos neišdulkintas. Užčiaupk srėbtuvę, vai- 
kigali. 

Johanseris nuėjo į savo kambarį ir persirengė. Balti marškiniai, 
juodas kaklaraištis. Kai jis, neatsisveikinęs su tėvais, nusibeldė į kai- 
mą, buvo apsėstas minties, kad daugiau neįvyksią nieko lemtinga, 
daiktai amžinai liksią kyboti tarpiniame pasaulyje, bent jau iki rug- 
sėjo, iki kurio be galo daug laiko. Puikybė galvoti taip toli į priekį. 

Palei sienas augo nasturtos, rausvai geltonais žiedais. 

Vasaros pradžioje, kai slėnis keri šviežiomis spalvomis, o bega- 


liniame sidabriškai blvškiame danguje nepririšta lakioja sekma- 

dieninė vokiečių filisterių siela, sužavėta apgaulingos idilės. .. Taip 
jie ir žingsniuoja per kraštovaizdį, mosikuodami lazdomis, nusi- 
penėję paršai, lamstuotos skrybėlės ant pakaušių. 

Apvalios kalvų viršūnės panašios į žolėje besiilsinčių mergaičių 
kelius. 

Johanseris, blaškomas į visas puses, jau nežinojo, ką apie visa 
tai galvoti. Bijojo nakties, labirinto, o kartu troško patekti į mies- 
tą ir sužinoti jo paslaptis. Lig šiol, kai tolumoje išnirdavo miestas, 
Johanseris nubusdavo, išpiltas prakaito; žinia, kad jis per miegus 


vaitojąs, jį varžė, Johanseris keikė viską girdinčius namus. 


Nuo upės vėjas atnešė klavišinių dunksėjimą. Samdyta pop- 
grupė bubino savo programą, steriliai aranžuotas banalybes, ku- 
rios nemaloniai tęsėsi visą amžinybę. Niekas nešoko. Pakyla sto- 
vėjo tuščia. Ant kai kurių alinės stalų priklijuoti rašteliai, skel- 
biantys, jog šie stalai rezervuoti. Prie dvimetrinės laužo krūvos, 
sudėliotos iš buko malkų ir šiaudų gniutulų, stovėjo kanistras spi- 
rito. Johanseris džiaugėsi liepsna, jis jau seniai nežiūrėjo į ugnį. 
Aplink šventinę aikštę rikiavosi mopedai, motoriniai ir paprasti 
dviračiai; jaunuoliai tupėjo pievoje, rūkė ir leido per rankas alaus 
bokalus. Atrodė, jog saulėgrąžos šventė — tai spektaklis, kai visi 
galėjo sutarti. Matei žaliakarčius pankus, sportbačiuotus dabitas 
pižaminiais švarkais, matei ir paprotiniais drabužiais vilkintį įvai- 
rių tradicinių sąjungų jaunimą. Šaudykla viliojo ypatingais pasiū-' 
lymais, trys šūviai į velenėlius už dvi markes; geriausiam vakaro 
šauliui buvo pažadėtas natūralaus dydžio pliušinis pterozauras. 
Abejotina aplinka keturbalsiam a capella dainavimui. Johanseris 
nujautė, kad koncertas — tai įsileistas kultūrinis priedas. O gal 
šaudykla, prekyba alumi ir užkandžių vagonėliai koncerto metu 
nutrauktų darbą? JoHanseris nusirišo nuo kaklo kaklaraištį ir įki- 
šo jį į krūmus. 

Viršuje vibruoja žemė, pripildo orą įtampos. Man nesuvokia- 
ma, kad ne visi žmonės jaučia tą įtampą, kuri verčia gręžtis ir visą 
laiką žiūrėti. Ten, anapus, kitame Acherio krante, vis artėdamas 


su vakaro sutemomis... 

Kažkas palietė jam sprandą. Johanseris staigiai atsisuko. 

Prieš jį stovėjo Berita. Rankos už nugaros, drovi šypsena. Atro- 
dė puikiai, smarkiai sublogusi, dėvėjo aptemptus džinsus ir rau- 
doną šilkinę palaidinukę su blizgučiais ant rankovių. Ji vis dar bu- 
vo neplona, tačiau per savaitę turėjo numesti apie penkis kilogra- 
mus, turėjo badauti dieną naktį. 

— Čia aš. Tikrai aš. Kaip aš atrodau? 

— Nuostabiai. 

— Vadinasi, anksčiau aš vis dėlto buvau per stora! Ar aš tau 
patinku? 

— Juk sakiau: nuostabu. 

Nuskambėjo atšiauriai. Johanseris stengėsi būti malonus, ta- 
čiau jokiu būdu nenorėjo leisti vakaro greta Beritos. Abu tikslai 
atrodė nesuderinami, juo labiau kad mergaitė paėmė jį už rankos 
ir žiūrėjo, išplėtusi akis. 

— Jau geriau sakyk iš karto, jei nori manimi atsikratyti! 

— Ar tu atėjai ne su draugais? Norėjau pasakyti. .. 

— Aš atėjau dėl tavęs. Galiu išeiti. 

Johanseris sumikčiojo, kad tai jam esą malonu, bet kad jis vis 
dėlto nenorėtų su ja, čia ir dabar, demonstruotis visiems akyse, 
jis turįs, taip jis pareiškė, tam tikrą biografiją, parodė vestuvinį 
žiedą (kurį nešiojo tik dėl Margos), šiaip ar taip, viskas dabar virs- 
tą aukštyn kojomis, dėl Beno, juk ji žinanti... Kai nusivylusi Be- 
rita jau ketino suktis, jis vis dėlto ją sulaikė, pasiūlė šiek tiek pasi- 
vaikščioti po koncerto, reikėtų susitarti, kur susitikti, gal už šau- 
dyklos? Berita linktelėjo, sugriovė jo viltį, kad bus išdidi. Kartu 
Johanseris džiaugėsi radęs kompromisą, kuris ją ne per labiausiai 
skaudino. Dar sykį patvirtindamas susitarimą, jis jau svarstė, kaip 
turėtų elgtis per tą pasivaikščiojimą, kokius žodžius kalbėti, ko- 
kius įsitikinimus propaguoti, kad švelniai ją atstumtų. 

— Che! Mokslinčiau! 

Johanserį suparalyžiavo griausmingas balsas, jis nepastebėjo, 
kaip dingo Berita. Dar nespėjęs atsigręžti, ant peties pajuto Vin- 
harto ranką. 

— Pons daktare! Kur bastotės? Eikšenkit! 

Johanseris, netardamas nė žodžio, bidzeno šalia jo kaip suim- 
tasis, džiaugdamasis, kad Kentauras atrodo gerai nusiteikęs ir ne- 
ketina jo mušti, bent jau iš karto. Vinhartas buvo užėmęs stalą 
pačioje pirmutinėje eilėje, pilnoje reikšmingų garbingiausiųjų, vien 
parduotuvių savininkų, Johanseris buvo pristatytas kiekvienam at- 
skirai. Berencas, vietinio sveikatingumo centro savininkas, išple- 
ręs riebulis, Latmanas, prekiaujantis elektros prekėmis, — „Juk 
jūs pas mane pirkote kišeninį žibintuvėlį ir radiją, atsimenu!“ — 
kitų dviejų vardų Johanseris nenugirdo, tik sužinojo, kad jiems 
abiem priklauso didžiausia vairavimo mokykla apylinkėje. 

Ar čia sėdėti buvo apdovanojimas, ar klastingo sąmokslo dalis? 
Johanseris stengėsi laikytis maloniai ir santūriai, neprarasti blai- 
vaus proto. Tikriausiai Ana bus kažką papasakojusi apie tą vakarą 
savo bute, be abejo, — niekaip kitaip Johanseris negalėjo sau pa- 
aiškinti storžieviško Vinharto svetingumo. Prie stalo gėrė raudo- 
ną vyną. Vinhartas iškėlė butelį: 

— Puikiausias vietos gėrimas! Gi jūs mėgstat sausą, ar gerai pri- 
simenu? Raudonas čia toks sausas, kad nė neegzistuoja! Iš tikrųjų 
butelyje tik jo kvapas. Mozė bus pavertęs jūrą kaip tik šituo vynu, 
prieš perviliodamas per ją žydus. Nuo tada ji ir vadinasi Raudo- 
noji jūra! 

Vinhartas nusižvengė iš savo „sąmojo“, Johanseris be garso juo- 
kėsi kartu. Jo žvilgsnis nukrypo į kitą krantą. Ar tik nejuda žvirgž- 
dukai? Ar tik nėra kapas aiškiai išgubęs lygioje vietoje, ar tik ne-- 
kyla iš žemės, kasdien po milimetrą? 

Vairavimo mokyklos savininkai pažadėjo Kentaurui suteikti Anai 
ypatingą nuolaidą, dvidešimt procentų, Kentauras nusiviepė, ta- 
da jie sutiko su dvidešimt penkiais. 

— Girdėjau, kad norit čia apsigyvent? Išsinuomot Anos butą? 

— Ooo, galbūt... . 

— Kaip vynas? 

— Galima gerti. 

Visi alinės stalai buvo užimti. Žmonės zujo aplinkui, ieškoda- 
mi laisvų vietų. Kiti po uosiais susitaikė su tuo, kad teks stovėti. 


Vaikai spygaudami gainiojo kits kitą tarp suolų. Kepsnių kvapas 

maišėsi su žolės ir meldų kvapu. Triukšmas vis didėjo, net ir tada, 
kai muzikantai susidėjo savo aparatūrą. Gal taip buvo dėl tykaus 
oro. Latmanas parodė į paskirus lietaus debesis, tolumoje, virš 
serpantinų. Dangus patamsėjo, o dauboje spalvos tapo dar raiš- 
kesnės. 

— Kurgi mes dingom paskutiniu metu? Ana ėmė nerimauti 

— Taip? Ak, ką ten... 

Johanseriui neatėjo į galvą nieko, apie ką būtų galima plepėti. 
Vos prasižiojus, kiekvienas žodis iš karto įgaudavo fatalų skambe- 
sį. Kentauras pasilenkė prie jo. Lyg griūtų siena. Dėl savo šypsnio 
ketvirtą dešimtį bebaigiąs įkaušėlis atrodė senas ir įkūnus. 

Vairavimo mokyklos savininkai, šiltutėliai, šūkalojo. Ko? 

— Nu ir kaip? Juk tai puikus butukas? 

O kas, jei Ana nė žodžiu neužsiminė apie jo apsilankymą? Jo- 
kio aplinkkelio, kuriuo būtų galima pakreipti atsakymą. 

— Kaip sakiau, tai tolimos ateities reikalas. Beje! O kurgi... 
sakykite, kiek valandų? 

Pusvalandį pavėlavęs, išsirikiavo choras. Palaida procesija, su- 
tikta taktiškais aplodismentais. Vinhartas daugiau nieko nesakė, 
net nemostelėjo. Iš atsinešto džiutinio maišo ištraukė ir atkimšo 
dar du butelius. Kai kurie dainininkai vilkėjo frakais, kiti tik švar- 
kais. Moterys, visos kaip viena, — su ilgomis vakarinėmis suknelė- 
mis, įvairiausių spalvų. Ana (švelniai švytinti kreminė) stovėjo pa- 
čiame choro viduryje. Nuo besileidžiančios saulės jos plaukai bliz- 
gėjo rausvu auksu. Per uolos sieną nusidriekė šešėlių kilimai. 

Nors aplinkui mėtėsi programėlės, nė vienos negalėjai pasiek- 
ti. Johanseriui būtų reikėję pasilenkti, kad pakeltų programėlę 
nuo žemės. Tačiau to nepadarė, pagalvojo, jog bus galima pasi- 
naudoti tuo momentu ir, aidint griausmingam juokui, nustumti jį 
nuo suolo. Taip pat Johanseris suvokė, jog sėdi įstrižai už Kentau- 
ro, taigi žvilgsnį, kurį galbūt mes į jį Ana, pagaus ir sau prisitaikys 
arkliažmogis. Chorvedys sušniaukrojo įžanginius žodžius, kurių 
ničniekas nesuprato. Po truputį triukšmas sumažėjo iki pagar- 
baus lygio. Plačiu dirigento gestu pradedamas koncertas. Jau ge- 


rokai sutemus, tyliai pritariant upės čiurlenimui. 

Liaudies dainos. Prie šulinio už vartų. Ar man traukt į miestą. 
Pabėgo žirgelis. Ant geltono vežimaičio. Mandagūs plojimai. Išskir- 
ti Anos balsą buvo beveik neįmanoma, tačiau vietomis Vinhartas 
išdidžiai nusiviepdavo, rodydavo į savo nuotaką ir linguodavo į šalis. 
Pertraukėlėmis žmonės pasinaudodavo, kad išsmuktų, pamaitintų 
mažylius arba, kaip Vinhartas, prisipiltų stiklus. Bet kai choras dai- 
nuodavo, būdavo palyginti tylu. Johanseris nustebęs apsidairė. Žmo- 
nės sėdėjo nekrutėdami, kaip iškamšos. Vis labiau temstant, jis ta- 
rėsi atpažįstąs kai kuriuos veidus. Jie buvo iš nuotraukų pašto užei- 
goje. Ten tikriausiai kabėjo pamestos totografijos. 

Aname krante, kitapus Acherio. Juodi paupio augalų šešėliai 
tapo dar ryškesni, o bet kokie tikslūs kontūrai visiškai išnyko. 

Puvėsių kvapas. Per žvirgždą girgžda žingsniai. Kas ten vaikšto? 

Viskas yra spektaklis. Choras komentuoja, kas beatsitiktų. 

Liaudies poezija iš „Stebuklingojo berniuko rago“, muzika jauno 
Malerio. Keturbalsiai sukomplikuota taip, kad neįmanoma su- 


prasti žodžių. Žodžius Johanseris mokėjo geriau, nei norėjo. 


Tu sakei, mane pašauksi, 
Kai vasara ateis! 

si S 
Štai vasara jau ir atėjo, 


O tu pažadų netesėjai! 


Taip dainavo sopranai ir altai. Tenorai ir bosai atsiliepė, o Jo- 


hanseris be garso jiems pritarė. 


Kaip man tave pašaukti, 
Jei tu jau su manim? 
Vos tik prisimenu tave, 
Vos tik' prisimenu tave, 
Man rodos, man rodos, 


Man rodos visą laiką, lyg būčiau su tavim! 


Audringi plojimai. Johanseris pliaukšėjo sustingęs, it medinė 


lėlė. Dabar tarėsi vis dėlto atskiriąs Anos balsą. Ana dainavo jam. 

Pagavo jį akimis. Spindulingi žvilgsniai, atsargūs, kad paskui nie- 
kas nešnekėtų, esą ji to ar ano norėjusi. Juodai nusidažiusi diena 


persisvėrė per horizontą ir stryktelėjo žemyn. 


Kas daros, nežinau! 
Nei sveikas aš, nei aš sergu, 
Aš sužeistas, bet be žaizdų, 


Kas daros, nežinau! 


Nors alkstu — niekas man negardu; 
Turiu skatikų — kas iš jų, 
Turiu skatikų — kas iš jų, 


Kas daros, nežinau! 


Johanseris pastebėjo, kad geria per greitai. Nebūtų galėjęs tvir- 
tinti, kad mėgaujasi koncertu; čia susiliejo tiek daug įspūdžių, nu- 


stūmė muziką į pakraštį. 


Mirtinai sau patiko gegutė, 

Sau mirtinai žalioj pievoj patiko! 
Pievoje! Pievoj! 

Mirė gegutė! Mirė gegutė! 


Sau mirtinai ji patiko! 


Tai kas gi per vasarą ilgą 
Dabar mūsų valandas trumpins? 
Ai, kas gi per vasarą ilgą 


Dabar mūsų valandas trumpins? 


Jo kakta degė, dilbiai lyg švininiai prilipo prie stalo. Dabar bu- 
vo visai tamsu. Lampionų girliandos kūrė nuotaiką keturiomis 


spalvomis. 


Ai, tai darys ponia lakštutė! 


Ji ant laibos šakytės 

Čiulba ir ulba nuolat linksma, 


Kai tyli paukštės kitos! 


Laukiame, kad ponia lakštutė 
Pragys žaliam krūmely, 

Nes kai gegutė nusigaluos, 
Pradės lakštutė trelę. 


Mirė gegutė! Mirė gegutė! 


Kiek daug dainų sukurta man. Kaip tik man. Johanseris neri- 
mastingai trynė delnus į kelnes. O kai suskambo vakaro opus mag- 
num*, Orto „Saulės giesmė“, paradinėmis uniformomis vilkintys 
gaisrininkai uždegė laužą. Iki dangaus plyksteli liepsnos liežuviai, 
susižavėjimo kupinas: „Ak!“ Chorvedžio gestai neslėpė, jog jis 
įtūžęs, ne tiek dėl kuždėjimosi, kiek dėl spragsinčių pliauskų. Į 
ligi tol nepriekaištingą koncertą prasibrovė klaidos. Johanseris 
nebesiklausė, spoksojo į lekiojančias kibirkštis, čiupinėjosi žan- 
dus, kaktą ir smakrą, lyg tikrindamas, ar lupasi nuo mėsos oda. 

Aname krante, žvirgžde, ten guli kūnas, vartaliojasi, prislėgtas 
sunkaus šešėlio. 

Staiga visi žmonės pakilo, ėmė šaukti „bravo“; beprotiškas, iš 
vėžių iškrypęs dvasių pasaulio scenarijus. Johanseris atsiprašė ir, 
chorui bisuojant, nudūmė į tamsią pievą. Vėsi žolė ant skruostų, 
pamažu jam tapo geriau. Tai buvo ne pykinimas, ne baimė, šiaip 
ar taip, ne ta baimė, kurią nuolatos jausdavo, dar daugiau, ta bai- 
mė irgi buvo, tačiau ji virto įprastine. Jį graužė kažkas kita, tau- 


riau, svaiginančiai. Choras nulipo, ištirpo minioje. 


— Kas tau? 

— Man — nieko. Visiškai nieko. Tu mane šnipinėji, ar ką? 

— Juk mes susitarėme... — Berita parodė į šaudyklą. 

Šaudykla iš tiesų buvo vos už penkių metrų. Johanseris sumur- 


mėjo, jog jis šiek tiek apgirtęs. Tarp medžių, pro vario spalva mirgu- 


* Didysis kūrinys (Jo. ). 

liuojančią lapiją, buvo matyti prie laužo plūstantys žmonės. O kur 
taip greitai dingo choras? Johanseris norėjo išvysti Aną, būti šalia 
jos, norėjo, kad jo šešėlis liestų Anos šešėlį, daugiau nieko, nuo to 
būtų buvęs laimingas. 

— Na? — paklausė Berita. 

— Kas — na? 

— Tai eisime pasivaikščioti ? 

— Taip. Gerai. Tuojau. Tik aš dar... Luktelėk! 

Spartindamas žingsnį, Johanseris nuėjo uosiais apsodintu žie- 
diniu takeliu į vagonėlį-tualetą. Iš ten turėjo atsiverti puikiausias 
vaizdas. Priekaba buvo padalinta į du skyrius. Moterys stovėjo 
eilėje. Vyrams beveik nereikėjo laukti; daugelis čiurino į pievą. 
Staiga Johanseris sustingo, susigūžė, puolė prie medžio. Mažiau 
nei už penkių žingsnių nuo jo stovėjo Ana ir Kentauras, laikyda- 
miesi už rankučių. Johanseris girdėjo, ką jiedu kalba. 

— Tavo gerbėjas irgi buvo. 

— Koks? 

— Daktaras. 

— Taip? Nepastebėjau. 

— Gi sėdėjo įstrižai už manęs. 

— Neatkreipiau dėmesio. 

— Prieš kartojant paprasčiausiai dingo. Turėtų dar būt kur 
nors čia. 

Johanseris prisispaudė prie kamieno. Kad tapo šio pašnekesio 
liudininku, atrodė daugiau nei atsitiktinumas, mažių mažiausiai 
tai buvo ženklas, tegu ir toks, iš kurio daug neišskaitysi. 

— Einu kakot. Tu per tą laiką padėkok. Jie nuleidžia tau dvide- 
šimt penkis procentus. O jei truputį pasimaivysi, nuleis ir ketu- 
riasdešimt! 

Johanserį pagavo šaltas įniršis, kad toks, kuris šitaip kalba, kas- 
nakt galės žaginti Aną. Kad ji tai leidžia! Nesvarstydamas Johanse- 
ris išlindo iš už medžio, puolė Anai į glėbį, nusišypsojo jai, čiupo 
ją užalkūnių, taip susidūrus prilaikomas žmogus, kad nepargriū- 


tų. Uostinėjo jos kaklą. Ką tik pasikvėpinusi, citrinmedžių giraitė 

žydėjimo metą, karamelės dvelksmas. Zodžiai atrodė nereikalin- 
gi, tačiau jis vis dar nepaleido Anos, nors jau seniai derėjo. 

— Ką tu darai? 

Kaip ji kuždėjo! Nors toks triukšmas. Johanseris sukaupė be- 
protišką drąsą, spaudė Aną, nusitempė ją į medžių šešėlį. 

— Konradai! Na, tu ir tipas! 

Suokalbiška gaidelė plazdėjo jos balse, pavojų kupino slaptu- 
mo virpulys; viskas, kas sakoma, įgyja prie keturių akių pasakytų 
žodžių reikšmę, žodžių, kurie niekam daugiau neskirti. Johanse- 
ris tirpo iš laimės. Spręsti galėjai iš Anos kaklo, iš aiškiai matomų 
rijimo judesių; Johanseris drąsiai apkabino ją per klubus, jo lūpos 
ieškojo jos lūpų, greitas bučinys, nesusiliečiant liežuviais, daugiau 
Ana neleido ir įsirėmė jam į krūtinę, lyg tai, kas vyko, būtų jai 
nors ir malonu, bet nejauku. 

— Dabar leisk! Prašau! Jis tuoj vėl atsiras. Žmonės... 

Johanseris nusilenkė, kaip po šokio. Ana nusijuokė, linktelėjo 
jam ir, grakščiai žengtelėjusi į šoną, nėrė į šventinę minią. 

Ir didieji poetai klaidingai vadino savo laiką nevykusiu, skun- 
dėsi draugui, jog pavėlavę; dievai esą, bet kažkur kitur. Kaip Ana 
bėga tarp suolų! Plevenanti eisena, dubuo šiek tiek atkištas. Glež- 
ni pirštai barbena ant klubų. 

Johanseris negalėjo atsižiūrėti, net ir tada, kai akies kampučių 
pastebėjo Beritą. 

— Ar tu ją įsikliopinęs? 

To žodžio Johanseris nebuvo girdėjęs nuo mokyklos laikų; jis 
jam pasirodė juokingas. Praplaukė seni vaizdai. 

— Juk ji susižadėjusi. Su pašto užeigos šeimininku. Nebūk tokia 
smalsi! 

— Aš nesmalsi. Jei nori manimi atsikratyti, tik pasakyk. 

Johanseris visai nenorėjo ja atsikratyti. Beritos įkyrumas glostė 
jo savimeilę. Pasivaikščiojimas aukštyn į kalvą su kokia nors mo- 
teriškos lyties būtybe prie šono jam atrodė ganėtinai patrauklus. 

— Ne mano reikalas, jau žinau. Tik nemėgstu, kai man meluoji. 
Visiškai to nenoriu. 


— Kada aš tau melavau? Sakiau, kad nesu tavęs įsimylėjęs. 

Jie perėjo Stoties gatvę, patraukė per gyvenvietę kalvos link. 
Siauromis, silpnai apšviestomis gatvelėmis. 

— Sakei, kad važiuoji namo. O vis dar esi Čia. 

— "Taip jau susiklostė. Liksiu tik tol, kol grįš Benediktas. 

— Benis niekada negrįš. 

Johanseris sustojo kaip įbestas. Euforija nubyrėjo. Neapkentė 
mergaitės už tai. Gatvelėje buvo taip tamsu, kad galėjai matyti tik 
apytikrius kontūrus, ne daugiau. 

— Iš kur žinai? 

— Toks jausmas. — Berita spragtelėjo dviem pirštais. — Jeigu jis 
įsikalė ką į galvą... 

— Nesąmonė. Paistai kažkokius niekus! 

Jie atėjo į mūrine siena apjuostą gėrimų parduotuvės automo- 
bilių stovėjimo aikštelę. Apačioje žėrėjo ugnies piramidė, drama- 
tiškai atsispindinti vandenyje. Juodos dėmės, su rankomis ir ko- 
jomis, šoko aplinkui, laukė, kol bus galima peršokti laužą. Blyk- 
čiojantis pleištas, įvarytas į dangų. Nuostabu. Kiekvieną naktį 
turėtų liepsnoti ugnis. 

— Ar ne? 

— Kas? 

— Sakiau, kiekvieną naktį turėtų liepsnoti ugnis. 

— Tu nieko nesakei. 

Abu atsisėdo ant aikštelėje stovinčio volvo kapoto. Berita pa- 
dėjo galvą Konradui ant peties. Jis ją pabučiavo, įtraukė jos ne- 
kantrų liežuvį, atsargiai sukando jį dantimis. Jos lūpų skonyje su- 
mišęs žavesys ir siaubas. Konradas pakėlė Beritos palaidinukę, įsi- 
kniaubė jai į krūtis, laižė kietus spenelius. Buvo gera. Buvo 
absurdiška. Bus nemalonumų. Mus gali stebėti nuo upės. Tyčiotis 
iš mirusio priešo yra nedora pagal senų senovės įstatymą. Bet juk 
jis visai nemiręs. Tai aš. Aš gegutė. Mirtis. Tanatas virš pasileidu- 
sios žemės. 

Berita lyžčiojo jo ausų galiukus ir tyliai dejavo. Monotoniškai, 
kaip užprogramuotas androidas, Konradas trynė jos geldelę per 
kietą džinsinę medžiagą, ir jam buvo atsakyta tuo pačiu. Jo erek- 


cija skausmingai kilo, veržėsi lauk. Vieta, abu tai žinojo, buvo ne- 

pakankamai gerai apsaugota nuo pašalinių akių. Nebyliai sutarda- 
mi, jie pridengė vienas kitą, kad kas nors, stovintis prie lango 
viename iš aplinkinių namų, nelabai ką matytų. Berita atsagstė 
Konradui marškinius, bučiavo jam krūtinę, suleido bukai nukram- 
tytus nagus jam į pečius. Jis jautė, kaip ji sudrėko po jo pirštais, 
kaip jai tiesiog tekėjo per šlaunis, lipniai, per gausiai, pagalvojo 
jis, konstatavo, užuot pajutęs, nesijaudindamas truputį nusmau- 
kė jai džinsus ir kaip gydytojas, kišantis matuoklį į kūno angą, 
įbruko pirštą jai į geldelę, laižė alsavimą nuo lūpų, trynė ją, pašė- 
lusiai, kone brutaliai, kandžiojo atkištas krūtis. Mergaitė pasisu- 
ko, lekuodama iš aistros. Jo brutalumas jai, regis, patiko. Konra- 
das jautė, kaip jo kūno jaudulys atsisakė skverbtis ir į mintis. Ten, 
viršuje, ten, apačioj — kur jos besisuko — viskas liko šalta ir abe- 
jinga. 

Berita priartėjo, alsavo jam į ausį. Staiga jos kvėpavimas pasi- 
keitė, jame buvo girdėti įtūžis: 

— Šūdas. Susirgau. Kaip aš to nekenčiu! 

Johanseris į tai rezignuodamas mostelėjo ranka. Berita nustė- 
ro. Ji dažnai matydavo taip mostelint Benediktą. 

— Jei nori, aš tau pačiulpsiu. 

Pakuždėtas pasiūlymas, tarytum jai per dienų dienas niekas dau- 
giau nerūpėtų. Jei būtų padariusi tai be žodžių, būtų buvę gerai. 
O dabar atrodė nemalonu. Johanseris nukėlė Beritos pirštus nuo 
savo užtrauktuko. 

— Ar tu jam kada nors čiulpei? 

— Ką tai reiškia? Žinoma, ne. 

— O galėjai. Dabar viskas būtų kitaip. Ko gero. 

— Kas atsitiko? Kartais man atrodo, kad tau ne visi namie. 

Jis neatsakė, iš lėto segiojosi marškinius. Laužas liepsnojo ge- 
rokai silpniau. Per jį džiūgaudamos šokinėjo pirmosios porelės. 


Grasus mėšlinas užkampis. Akiniuotas sadistas Argas. 


— Jaučiausi taip, tarytum dabar, naktį, kai debesys dengia mėnulį. .. 
Ar Žinai šitą? 
Mergaitė papurtė galvą. 

— ... kai debesys dengia mėnulį, plačiai išsitiesčiau ir, plasnodamas 
dideliais, juodais sparnais, kaip velnias skrajočiau virš Žemės rutulio. 
Kratyčiausi ir kvatočiau; mielai vienu krestelėjimu papurtyčiau visus mie- 
galius apačioje ir pažvelgčiau į šitą padermę su negližė, kol jie dar neįsi- 
statę, neprisegę, neprisidėję dirbtinių dantų ir kasų, ir krūtų, ir užpaka- 
lių, kad piktai nušvilpčiau tą visą atgrasią minią. — Sulig kiekvienu 
žodžiu Johanserio balsas skambėjo vis garsiau, o dabar virto vos 
girdimu šnabždėjimu. — Tai Bonaventūras. Jis, matyt, pažinojo 
šitą skylę. 

— Ar čia tai, ką tu sykį padovanojai Beniui? 

— Ne. Ar jis apie tai pasakojo? 

— Kartą. Kad tu jam padovanojai tokią knygą. Ji jam pasirodė 
gana juokinga. 

— Man yra tą grubiai paaiškinęs. 

— Ne, norėjau pasakyti, jam ji pasirodė tikrai aštri! Jis taip sakė. 
Truputį nenormali, bet labai nebloga. 

— "Tu išsigalvoji! 

— Rimtai! Kartą jis turėjo ją su savimi ir man skaitinėjo. Ten 
buvo kalbama apie toleranciją, taip gali būti? 

— Gali. 

— Man toks jausmas, kad jam patiko. 

— Tau per daug jausmų! 

Staiga Johanseris atsispyrė nuo kapoto, užsimetė švarką ant pe- 
ties ir žengė porą žingsnių, susverdėjo ir vos nesuklupo. Berita 
pasileido paskui jį. 

— Duok man ramybę! Tavo palaidinė atlapa! 

— Oi, Viešpatie Dieve, kas?.. Taip, kartais tu velniškai panašus į 
Benį. 

— Kaip tu grįši namo? 

— Ka? Nori išsiųsti mane namo? 

Išsiųsti namo. Šie žodžiai, jos ištarti, skambėjo nuožmiai; Kon- 
radas išsigando, pajuto norą žudyti, bet šio noro priežastis jam 
tuojau išdulkėjo iš galvos. Jis grįžo prie kapoto, atsisėdo sau ant 
rankų, kaip kad patariama pradedantiems šachmatininkams. Tyla 


be orientyrų. 

Aš mielai būčiau kilimas, kas nors minkšta, šilta... Bet aš galiu 
tik stovėti atviras ir laukti. 

— Mirė gegutė, mirė gegutė... — Johanseris niūniavo raiškią 
melodiją, pasiteiravo, ar daina patikusi Beritai. 

— Nežinau. Už tokio dalyko aš nelabai užsikabinu. 

— Žinai, kas tavo didžiausia yda? 

— Kas gi? 

— Tavo per stambūs papai. Tavo vaikai bus stori. Persiriję risis 
per kaimą, kaip kubiliukai. 

— Kiaule tu neraliuota! 

Berita apsisuko ir nubėgo gatvele žemyn. Johanseris nemėgino 


jos sulaikyti. Mergaitė jam patiko. 

19 


S endaikčiais virtusios dienos, nugyventos ir bemat ištrintos iš 
atminties. Kai kas įvyko. Nieko ypatinga, nieko, kas grėstų iškli- 
binti miglotą būseną. 

Namų būtis neapsakomai toli, t.y.: viryklės trauka, puodkėlės, 
palaimingas sunamėjimo kiaulėjimas. Paklusti valgymo ritualams, 
pietų patiekalai — tuzinas aukojimų. Apsimestinis baltų plytelių 
jaukumas; žemos lubų sijos nudobs visus, kas ims neatsargiai karš- 
čiuotis. 

Marga jautėsi apleista. Ji kentė dėl Konrado nevaržomai kero- 
jančio pasaulinio sielvarto, jis dabar visiškai nekreipė dėmesio į 
situaciją. 

— Bent laiškas ateitų. O dabar nei šiaip, nei taip! 

— Juk gavote vieną! Ko dar nori? 

Nūnai Konradas darė beveik nemalonų įspūdį, atžarus ir pasi- 
metęs, perdėtai jautriai reaguojantis į bet kokį kalbinimą, dažnai 
dingstantis savo kambaryje ir vengiantis kartu su visais valgyti. 
Dabar tik iš tolo priminė tą įvaizdį, kurį apie jį buvo susidariusi 
Marga. 

— Sakyk, jei tau sunku čia būti! Jei nenori, niekas tavęs nelaiko. 

Konradas išsyk tapo meilesnis. 

Kai jis į ją žiūrėdavo mieguistomis ir drauge karščiuojančiomis 
akimis, tai būdavo betikslis žvilgsnis į niekur, švelnus ir romus, ir 
vis dėlto apniukęs. Kartais Konradas skaitinėdavo savo knygas. 
Permesdavo akimis eilutes, niekur neužkliūdamas. Perversdavo 


pusę knygos ir imdavo kitą, su kuria elgdavosi lygiai taip pat. 

Marga įtarė, kad to „pasaulinio sielvarto“ priežastis — Konra- 
do girtuoklystė. Apie tai ji žinojo jau kelias savaites, vėliausiai 
nuo tada, kai Fosas, prekiautojas gėrimais, paskutinį kartą pri- 
statė vandenį ir ledinę arbatą ir pasiteiravo, ar ponui daktarui 
taip pat nebūtų patogiau savo dėžes vyno užsisakyti į namus. 
Fosas nesielgė nei naiviai, nei aplaidžiai. Jis buvo paprasčiausias 
niekšas. 

— Paklauskite paties daktaro! — šiurkščiai atrėžė Marga ir pasi- 
ryžo niekada nekalbinti Konrado šita tema. 

Apie tai šnekėti jai būtų buvę nesmagu. "Tai turėjo mažumėlę 
rūpėti tik jam pačiam, bent jau tol, kol dieną niekas nieko nepa- 
stebi. 

Taigi Konradas ir toliau paslapčia gabendavosi į namus dėžes. 
Kiekvieną kartą, kai jis spūdindavo gatve aukštyn su įtartinu ne- 
šuliu, Marga palaukdavo gyvenamajame kambaryje, kol jis paslėps 
savo kontrabandą. Triukas su buteliu nuo vyšnių sulčių sujaudino 
Margą. Akivaizdu, kad Konradas stengėsi niekam negadinti nervų 
savo liguistu potraukiu; ir šitai derėjo gerbti. 

Kai netrukus po Beno dingimo Konradas užsisklendė, jo ma- 
nieros gerokai suprastėjo, Marga ketino vis dėlto pakalbėti su juo 
apie jo problemą; o dabar džiaugėsi, kad šito neprireikė, kad Kon- 
radas pakenčiamai susiėmė ir kartkartėmis ją patapšnodavo. Bu- 
vo konstatuota, kad per miegus jis nebevaitojąs ir atrodąs šiek 
tiek sveikesnis nei prieš kelias dienas. Komplimente Konradas 
išgirdo raginimą kuo greičiau pasitaisyti. 

Ar jo baimė atslūgo, ar tik labiau prie jos priprato? 

Tai tiesa: sapnai tapo blankūs, išvengdavo atminties arba atro- 
dė banalūs. Miestas nepriartėjo. Sulig kiekvienu sapnu jis darė vis 
nerealesnį įspūdį, svetimas ir dvimatis, purvina moneta, kurios 
reljefas visai nudilęs.' Anksčiau Konradas manė, kad negali būti 
nieko blogiau už labirintą, o dabar nepastebėjo, kad pats eitų ge- 
ryn. Kai nekankindavo baimė, ją pakeisdavo nuobodulys. Tai ne- 
buvo paprastas dykų valandų nuobodulys, įveikiamas pramogi- 
niais žaidimais. Čia buvo daug daugiau, buvo bekraštė nykuma, 


be prasmės ir be žodžių, sutampanti su įtarimu, kad galva ėmusi 

pūti, mintys atpratusios rišti sąryšius, pinti pinkles, ir visa, prara- 
dę iliuziją, smenga į beprasmybę. 

Jei sugebėtum kada nors lygiagrečiai pajusti baimę ir nuobodulį, galų 
gale tikriausiai pasirinktumei ne baimę, o nuobodulį. O taip keičiasi tik 
kankinimo kokybė. Johanseris tai užrašė ir išmetė lauk. 

Sode, sėdėdamas pintinėje kėdėje, jis darėsi sunkus kaip ak- 
muo ir glebo; žiūrėjo kiaurai dangų į abejingą visatą, kuri vi- 
siems laikams užgynė sau apačioje gyvuojančių naivių žmogystų 
buitį, įskaitant jų arogantiškus šokius ir ritualus, planus ir išsi- 
sukinėjimus. Nuobodulys turėjo taurią grėsmės formą. Migdė 
prieš smogdamas. 

Atėjo Marga, paglostė Konradui ranką. Jis kentė, nors vos galė- 
jo ištverti jos prakaituotą artumą, šlykštėjosi kiekvienu prisilieti- 
mu ir užvis mieliausiai būtų lėkęs praustis. 

Sutik ją ir apkabink. Tai maloniausia, ką gali padaryti. Aš ją 
sutiksiu, bet neapkabinsiu. Meluok ir guosk. O kodėl ne? 

Marga parodė jam raštą iš mokyklos. Benediktas dešimt dienų 
neatvykęs į pamokas, nepranešęs apie ligą. Ką jai daryti, ką atsa- 
kyti? Konradas nežinojo. 

Nepaisant bučinio per saulėgrąžą, po pietų Konradas tik dve- 
jodamas prisivertė aplankyti Aną. Tarytum kaip tik tas bučinys ir 
euforija po jo būtų sukėlę priešinę bangą, išklibinę laviną abejo- 
nių, graužiančių viską, kas papuola joms tarp dantų. Paprasti fak- 
tai atsidūrė kreivoje šviesoje, tolimesnės perspektyvos — sukom- 
promituotos ir sudraskytos, degradavusios ir virtusios keistomis 
fantazijomis. Bučinys atrodė per didelis žingsnis į priekį, jis per- 
eis į kitą žingsnį ir dar į kitą; paleista grandinė, kurios gale grėsė 
atsiverti tuštuma. Aferos pabaiga. Minčių labirintas. Galbūt sap- 
no koridoriai reiškė jo mintis? Laikui bėgant, išnyks; o pasiekti 
miestą reikš visišką užmarštį. Minčių nebuvimą. Mirtį. 

Pašto užeigoje jis laikėsi tykiai ir tyliai. Ana nė puse lūpų ne- 
užsiminė apie saulėgrąžą, tepasakė, jog Gotas Vinhartas supyko, 
kad Johanseris dingo neatsisveikinęs. Ji įspėjo Konradą, bet ir 
jos pačios balsas skambėjo šiek tiek priekaištingai. O Kentauras 


parodė jam, jog jis nusižengęs etiketui, iš pradžių nė klausyti 

nenorėjo Konrado pasiteisinimo, esą jam pasidarę bloga nuo 
tiek daug vyno. 

— Bloga? Žinot, mokslinčiau, ko negalių jumyse pakęst? Jūs 
niekad nieko nesakot! Rimtą priežastį visada supranti. 

— Ką supranti? 

— Nu, eikit jau! Ir Aną visai pribloškėt! 

— Ką aš?... — Johanseris nesuprato nė žodžio, įsispraudė giliai 
į kampą. 

— Su šita nepilnamete kekšiuke! Che? Sakė, kad ji visai nieko. 
Juk čia rimta priežastis! Koks jos vardas? 

— Nepamenu. 

— Aha. Nu tat. 

Vinhartas nužvelgė jį su neapsakoma panieka, užmerkė akis ir 
nuėjo virtuvėn. 

Nu tat. Sakinys be veiksnio, be tarinio ir be papildinio. Karo 
lauko teismas. Tai Johanseris nelabai ėmė į širdį. Kas gi jam atsi- 
tiks, kol pats neduos jokios dingsties? 

Paskutinę birželio savaitę tvyrojo slegianti tvankuma; bet ku- 
riuo dienos metu užeigoje netrūko klientų. Beveik nebuvo pro- 
gos artimai pabendrauti su Ana. Jos laisvus vakarus užimdavo Ken- 
tauras. Kai Ana stovėdavo už baro, į abu vandens čiaupus įsikibusi 
kaip į vairą, iš jos laikysenos atrodydavo, kad ji tyko, pasiruošusi 
šuoliui, ir laukia tik vieno žodžio, konkretaus raginimo. 

Ar ji nori viską palikti man? Juk aš jos geidžiu. Iš manęs kyšo 
gašlus demonas elgetos drabužiais, sūpuojasi ir seiliojasi, aistringai žvelg- 
damas iš pusiau apsamanojusių akiduobių. Jei fėjų džiunglės tarp josios 
kojų suspaustų man galvą, kad šioji nesprogtų. Pernakt vienui vienas tū- 
nočiau lyties miške, ar mano vieta ne ten? Ana, aš noriu nešioti tavo 
geldelę kaip kvailio kepurę, tavo kojas kaip antpečius, tavo pėdas kaip 
ordinus ant krūtinės. 

Ant kaktos jai apsėstosios ženklas. Neteisingai užrištas. 

Ateis rugsėjis, ir arkliabernis stips, milžiniškoje kraujo baloje, abiem 
rankomis bandys sulaikyti iš jo srūvantį, į visas puses tekantį kraują, su 
grasinimais ir pažadais. 


O aš sakysiu: Kartą nelyg dievai pagyvenai. Ko dar tau trokšti. .. 

Kai Johanseris rašinėdavo tokias fantasmagorijas iš sielos gel- 
mių, ant padėkliukų alui arba servetėlių, jam valandėlę pagerėda- 
vo. Kol ugningi žodžiai tapdavo žodžių pūliais. 

Ji žvelgia į mane iš Žiojėjančių žaizdų. Dėkingai. 

Ir sunaikindavo, ką parašęs, nė valandžiukei nepalikdavo ati- 
dengto teksto, neleisdavo jam veikti aplinkos. 

Gėrimas kažkuo priminė jaunimo futbolo komandos iškylą su 
palapinėmis, lietui merkiant. Liūdesys, koks užplūsta sėdint ant šla- 
pios žolės, kol bus priimti laikini sprendimai; per permatomus plas- 
tikinius apdangalus ritasi lietaus lašai, o alus pasibjaurėtinai skystas. 

Nuotraukose visi nublukėliai šauniai stovėjo drauge. Matyt, laisvi 
būdavo tik per išeigines. Jų savimi pasitikintys veidai net nemirk- 
čiojo, kad ir kiek spoksotum. Ne visai taip. Jeigu pakankamai ilgai 
stebeilysies, jie vis dėlto pradės mirksėti. Per tą laiką Johanseris 
labai išgudrėjo. Pasidalijo į gydytoją ir pacientą, stengėsi įkalbėti 
sau, kad kažką užmušė, ne save. 

Vakar skambino iš policijos. Ar dar galioja pranešimas apie din- 
gimą, gal vaikinas jau grįžo namo? Marga apstaugė paiešką vyk- 
dantį pareigūną, kad jis už savo algą turįs ką nors daryti, o ne 
uždavinėti kvailus klausimus. Ji nesakė „kvailus“, ne, pavartojo 
kitą, neutralesnį žodį, kad tik neužrūstintų pareigūno, į kurį dėjo 
tiek vilčių. 


Nieko nevyksta, tačiau primygtinai. 

Kaukolės bunkeris. Ilgesys — tai klajoklis, statosi palapinę ryte. 

— Ką tu čia vis rašinėji? 

Priešais jį stovėjo Ana. Johanseris susigrūdo alaus padėkliuką į 
kišenę. 

— Nieko. 

Jos pirštai slysta oru it uždanga, kurią turėtų būti galima perdurti, 
laimės ar atsitiktinumo dėka, už jos sučiupti kitką, nei tą, kas žinoma, už 
dyka gaunama, kasdieniška. 

Jos akys, tupinčios priešais ant pirštų, raiteliai beveik nesuvoktame troš- 
kime šuoliais lekia per salę, atsisako pabėgti, kelia pieštuką užsakymui 


užrašyti. 

— Ar nori dar? — Ana parodė į tuščią bokalą, kurio užrašas Jo- 
hanseriui jau seniai buvo nemalonus. 

— Nežinau. Ar reikia? 

— Jeigu net šito nežinai... 

— Gerai, atnešk dar vieną. Vis tiek. Norėčiau... 

— Ko gi? 

Nekantrus klausimas, iškvėptas, gilus. Johanseris nenutuokė, 
kaip užbaigti sakinį. Iš kažkur brovėsi žodžiai; per daug galimų 
tęsinių, visi rizikingi. 

— Tebūnie. 

Jis davė Anai dvidešimt markių už du bokalus alaus, atsisakė 
grąžos ir pakilo. Už šį dosnų mostą Ana padėkojo taip pat, kaip 
būtų padėkojusi ir už dešimt pfenigų. Ji neslėpė nusivylimo dėl 
tokio norų neturėjimo, tačiau nekibo ir nekamantinėjo. 


Negyvi vaizdai guli ant stalo, mėgėjiškai išskrosti. 


Tą naktį degė trys pavėsinės, esančios netoli upės. Gaisras pri- 
traukė daug žioplių. Konradas stovėjo balkone ir svarstė, ar ža- 
dinti tėvus, kad ir jie kartu su visais galėtų pasimėgauti liepsno- 
mis. Kaitra gimdo, išgaubia žemės plutą, o virš jos, iš visų pusių, skam- 
biai ūžauja vėjai, dievų pasėti. Viskas dreba, viskas dar ilgai nepaliauja 
drebėti. Išsviesta meilė. Suima viską į vieną daubą. Laisvas kaip aras ug- 
nies kupinam danguje. 

Hei, šakės, pasakytų Benas, ačiū, pusbroli, hip hip, gerai iš- 
eina, pritariu, ugnis yra cool. Ar dar užtektų namų bisui, kaip 
manai? 

Dienos šviesoje degėsiai blizgėjo kaip juodi deimantai, įgauda- 
mi gražią prasmę. Žmonės nenukentėjo, pasigesta tik vieno kati- 


no, kurį šeimininkas buvo uždaręs į malkinę. 


Johanseris dažnai vaikštinėdavo prie upės su radiju po pažas- 
čia, kartais kol visiškai sutemdavo. 

Varlių kurkimas. Rujos dainelės varlei mėnuliui. Cikadų basso con- 
tinuo. 


Muzika — tai triukšmo fonas. Teka pro šalį, viskas rečitatyvu, 

jokios melodijos. Negaliu jos nei gerti, nei ja nusiprausti. Nesu 
indas, esu akmuo. Johanseris rūkė vieną iš Rudžio cigarilių, jam 
vis labiau patiko tabakas. Liepsna visada su tavimi. 

Skubrios šmėklos šmėžuoja gatve, glaudžiasi prie sienų ir meldžiasi nak- 
čiai. Grįžta atgalios, į ten, kur buvo. Naktis suteikia joms prieglobstį, 
leidžia alsuoti, jos slampinėja aplinkui. Žemė pilna šmėklų, jos susilieja. 
Didžiuliai luitai, kol jų nenuplovė rytas. 

Somnambelė, lėta kaip mėnulis, ėjo per kaimo aikštę, į jį nė 
nežvilgtelėjusi, dingo siaurose gatvelėse. Johanseris ją aiškiai pa- 
žino, norėjo ką nors šūktelėti jai pavymui, tačiau sutrukdė jaus- 
mas, jog neturįs tokios teisės. Nėjęs su ja tada, kai buvo laikas, 
išsižadėjęs jos amžinai. Jis išplėtė akis, norėjo vytis pamėklę, 
tačiau ten jau nieko nebuvo, nieko, tik tuščia gatvė ir melsvi 
šešėliai. 

Visatos pabaigoje mes visi būsime ten, tik aš ne. Aš esu visų minčių 
pradžia, esu pati atmintis. 

Laisvas kaip aras ugnies kupinam danguje. 

O katino jam buvo gaila. 

(otas Vinhartas buvo nepatenkintas berniukiškomis Anos krūtimis. 
Tai, kad ji vis rečiau norėdavo sekso ir dar versdavo ją įkalbinėti, Žeidė jo 
savimeilę. Kartais Ana galėdavo būti labai aistringa, jodavo ant jo ir 
pasakiškai judėdavo visu kūnu. Bet pastaruoju metu ji it be sąmonės 
gulėdavo lovoje ir dejuodavo iš skausmo, kai jis į ją įsiskverbdavo. 

— Prakeikimas, ko nieko nesakai, jei dar negali ? 

— Juk dejavau. 

Kai Ana būdavo ciniška, Gotui Vinhartui dažnai kildavo ūpas ją mušti. 

— Tu turi daugiau gerti! Esi siaura per apačią, tau reikia daug skys- 
čio, kad gerai slystų. Gal aš per daug skubu? Dar nė vienos moters tiek 
nelaižiau kaip tavęs. 

— Ačiū. 

Gotas Vinhartas sušnarpštė ir ėmė onanizuotis, įsakė Anai klūpėti 
jam virš veido, galgi nereikalaująs per daug? 

Ana suteikė jam tą paslaugą, praskėtė savo lytines lūpas, kad jis grei- 
čiau įeitų. Dažnai ji įsivaizduodavo, kad po ja daktaras, taip pat mas- 
turbmojantis, bet vis dėlto visai kitaip. Meiliau, pagarbiau. 

Po pirmo vaiko, tikėjosi Vinhartas, eisis lengviau. Vaikas — tai už- 
baigtas reikalas. Juk Ana tvirtino paklususi jo norui ir nustojusi gerti 


tabletes. Ji tikriausiai melavo. 


(fragmentas) 

B irželio 29-tą dieną, apie vienuoliktą valandą ryto, Margai vėl 
paskambino vyresnysis policijos karininkas Kercas, „paiešką vyk- 
dantis pareigūnas“. Ne, iš karto atrėmė jis, apie pražuvėlį sūnų 
jokių naujienų. Ar pas ją gyvenąs toks daktaras Johanseris? Marga 
tai patvirtino ir buvo paprašyta perduoti tam ponui, kuris dar 
miegojo, kad jis tą pačią dieną malonėtų prisistatyti į nuovadą. 
Priežasties Kercas neatskleidė, nors Marga to primygtinai rei- 


kalavo. 


— Bet jis kalbėjo labai mandagiai! — nepavargdama kartojo 


Marga. 


Kad ji nenujaustų, kaip arti, mažiau nei už dviejų kilometrų 
nuo namų, buvo Benediktas. Gulėjo. Įsikūrė. Posakius apie moti- 
nų įžvalgą tikriausiai pagimdė frustruotų sūnaitėlių fantazija. Ke- 
lias minutes Konradas kavos puodelyje maišė cukrų. Galbūt, vy- 
lėsi jis, šaukštelio skimbčiojimas neleis pastebėti, kaip aš susiner- 
vinęs. Rudolfas ištisai stebeilijosi į jį, be išraiškos, be susidomėjimo 
ir be jokių ketinimų. Atrodė keleriais metais senesnis; jo judesiai 
tapo lėti ir švelnūs, kaip vėžlio. Jei kas būtų matęs jį pirmą kartą, 
būtų palaikęs jį susenusiu, geriausiu atveju užsisvajojusiu. 

Virtuvė, kasryt vis labiau mane spaudžianti. Baltai dažyta krip- 
ta, kurios langas — apsirikimas, kurios šviesa — baimės paukštis 


paklydėlis. Plasnoja ir blaškosi. Veržiasi lauk. 

— Tai tikriausiai susiję su Benu! Tik jie nenori man sakyti ir 
pirmiau siunčia tave! 

— Jau einu. 

Niekas nebandė sulaikyti Konrado. Net neatsikandęs džemu 
apteptos bandelės, jis išsiruošė į kelią, svirduliuodamas. 

Didžiulė akis be debesų. 

Bent jau kuprinę reikėtų užkasti giliau, kol natūralus žemės 
judėjimas neiškėlė jos į paviršių. Bet tai gali trukti metų metus, 
dešimtmečių dešimtmečius, ir todėl tu nekiši nagų prie kuprinės, 
aplink ją tyko atsitiktinumai, visai nekvaila, jie laukia tavęs, kan- 
triai, įsiknisę trisdešimties centimetrų gylyje. Kitapus upės. Kiek 
kartų akimis matavai tą ruožą? Spoksojai ir vogčia šniukštinėjai. 
Žvilgčiojai per petį, ar niekas neseka tavo žvilgsnio. Tai tu pats, 
guli ir pūvi kitame krante. 

Policija negali žinoti nieko tikra, tačiau kažką žino, iš kažkur 
žino mano vardą, ištraukia jį kaip grasinimą. Niekas negali nieko 
žinoti, bet visi viską žino. Žmonių sąveiką sudaro subtilių niuansų 
užmarštis, kuri trūksta ir kraujuoja, kai per daug susitvenkia. At- 
ramos taškas imamas ir ištempiamas. Jie mano, jei tavęs manda- 
giai paprašysi, tai pats ateisi. Jie teisūs. Ateini. Galėtum sėsti į 
pirmą pasitaikiusį traukinį, nesvarbu, kur. Kad niekada nežino- 
tum, kas būtų nutikę. Bet nebėgi. Pakviestas eini į kankinimų suolą. 

Aukštai virš žemės susikabina krumpliaračiai. Kiekvienas krum- 


plis pasisukdamas brakšteli. 


Įskundinėjimai apylinkėje buvo nebrangus ir mėgstamas lais- 
valaikio užsiėmimas. Į šitą reikalą Kercas nedėjo jokių vilčių, ver- 
tino jį kaip kuriozą. Paskambinęs anonimas, aiškiai pakeistu bal- 
su, pareiškė padegimu įtariąs Johanserį, tokį daktarą Konradą Jo- 
hanserį, „jis apsistojęs pas tokią Henleinų šeimą, ten, viršuje, 
Šuberto kely. Ištisai bastosi palei upę. Atkreipkite į jį dėmesį, su 
juo kažkas negerai!“ — „Prašau pasakyti savo pavardę!“ — „Neturi 
reikšmės“. 

Kercas padėjo ragelį kartu su skundiku, bet, tarp kitko, šį tą 


pasižymėjo ir beveik tuo pat metu šį tą sumojo. Henleinai, Su- 

berto kelias — juk čia tie, kurie pranešė apie dingimą. Kercas išsi- 
traukė segtuvą su dokumentais. Ten buvo kalbama apie Konradą 
Henleiną, tai jį nustebino. Dar labiau Kercas nustebo, kai, praėjus 
kelioms minutėms nuo anonimo skambučio, paskambino anoni- 
mė ir pareiškė, jog ką tik išsakytą kaltinimą, kurio ji paslapčia 
klausėsi, nulėmę nedori motyvai, todėl ji prašytų nežiūrėti į tai 
rimtai. Skubrus, jaunas balsas kone užlūžo, ir ryšys nutrūko, Ker- 
cui nespėjus nieko daugiau paklausti. 

Jis buvo šio to regėjęs. Šito dar ne. O reikalas atrodė visiškai 
absurdiškas štai dėl ko: iš viso nebuvo jokios priežasties galvoti 
apie nusikaltimą. Per pėdsakų tyrimą nieko nerasta, nors tirta itin 
kruopščiai. 

Daugiau iš dyko buvimo Kercas įrašė į savo kompiuterį Henlei- 
nas, Konradas, o kai nieko nepasirodė, įrašė pavardę Johanseris. Tai, 


kas sumirgėjo ekrane, suglumino jį dar labiau. 


Truputį prieš dvyliktą pakviestasis įėjo į kabinetą ir korektiškai 
prisistatė, kas šiek tiek nuvylė pareigūną. Kercas vėl čiupo segtu- 
vą, valandžiukę rausėsi po jį tylėdamas. 

— Man regis, neseniai, pranešdami apie dingimą, jūs nurodėte 
kitą pavardę. Konradas Henleinas. Prašau pasiaiškinti! 

Johanseris pasistengė nutaisyti nekaltą veidą. Tai tikriausiai nesu- 
sipratimas. Taip, jis esąs ponios Henlein sūnėnas, tačiau jo pavar- 
dė Johanseris, ir jis niekada tyčiomis nieko kito neteigęs. 

Kercas nepatikliai stebeilijosi į jį, tada pareikalavo asmens do- 
kumento ir studijavo jį kruopščiai kaip lombardo tarnautojas. 

— Dabar turėsiu keisti protokolą. Man tai nepatinka. Jūs sve- 
čiuojatės pas savo tetą? 

Johanseris patvirtino. 

— Kiek laiko? 

— Du mėnesius. 

Iš pradžių Konradas norėjo meluoti, nurodyti trumpesnį laiko 
tarpą, tačiau naujos, tegu ir tokios menkos melagystės rizika atro- 
dė nepakankamai naudinga. 


— Du mėnesius! — pakartojo Kercas, jaunatviškai išdidžiu vci- 

du, kuris be jokios formos susiliejo su itin paprastai kirptais šiau- 
diniais plaukais. — Kuo gi jūs dirbate? 

— Užsiiminėju, užsiiminėjau.... literatūros tyrinėjimais. Šiuo 
metu neturiu nuolatinės darbovietės. .. 

— Bedarbis, — burbtelėjo Kercas, ant lapelio užrašams žymėda- 
masis pagrindines tezes. 

— Aš atostogauju! Taip sakant, regeneracija. Jūs mane tardote? 

— Tardau? Ne, mes tik taisome šį protokolą. O kas? 

— Ar pagaliau neturėtumėte man pasakyti, kodėl. .. 

Ar jis dažnai vaikštinėjąs palei upę? Taip, tai tiesa. Ir užvakar 
vakare? Taip, pavakare. 

Kercas vėl įsegė ištaisytą protokolą į segtuvą ir kalbėdamas dar 
kartą apžiūrėjo Johanserio pasą. Ventiliatorius ant lubų veikė to- 
kiu galingumu, kad vėsi srovė buvo nemaloni. Johanseris užsidėjo 
ant galvos ranką. 

— Mes gavome pranešimą, kuris sieja jus su gaisrais. 

Kercas atidžiai stebėjo liesą, juodai vilkintį žmogų. Ne todėl, 
kad lauktų reakcijos. Labiau tam, kad įvarytų jam baimės. Jis tą 
mėgo. Johanseris nekrūptelėjo, net nenutaisė pasipiktinimo iš- 
raiškos, tik išsižiojo ir suraukė kaktą. 

— Kaip sieja? Kas taip sako? 

— Tai anoniminis pranešimas. Nusiraminkite. Tokių mes neti- 
riame. 

— Aš esu ramus. Bet jeigu tas pranešimas anoniminis, tai kodėl 
aš Čia? 

Krencas pasiraitojo savo melsvai žalių marškinių rankoves virš 
alkūnių: 

— Maniau, nepakenks. Gal jūs iš savo pusės galėtumėte ką nors 
nurodyti? Gal ką matėte ar girdėjote? Jeigu dažnai būnate prie 
upės... 

— Ne... Mačiau degant... Apie trečią valandą nakties, iš mūsų 
namo balkono. Toli nuo tos vietos. 

— Nuo ko pabudote? 

— Ką? 


— Ar dažnai naktį išeinate į balkoną pažiūrėti, ar kas neatsitiko? 

Krūtinės ląsta susitraukia, Johanseris jaučia savo šonkaulius, 
jie spaudžia plaučius, tyliai tvinkčioja skrandis, lyg susirūpinusi 
motina belstų naktį į dejuojančio vaiko kambario duris ir klaustų, 
kas jam yra. 

— Ne, aš... ar galiu atgauti pasą? 

— Tuojau. — Kercas atsilošė savo sukamojoje kėdėje ir vartalio- 
jo Johanserio dokumentą. 

Tai taip viskas baigsis? Dėl menko nieko? Manęs tikrai niekas 
nematė. Kentauras! Taikė Dievui į langus ir... ne, ne, to negali 
būti... Tai būtų neteisinga. Bukaprotiška! 

— Jūs blogai jaučiatės? 

— Kodėl? 

Ryklėje, kažkur giliai, atsiliepia išderintas varpas, jo švytavimas 
siekia kaukolės skliautą, poros pašiurpsta, plaukai pasišiaušia, o 
pilve tvinkčioja vis stipriau, motina daužo duris, skrandžio siene- 
lės vibruoja. Prakaitas žliaugia per sprandą, blizga ant kaktos, šner- 
vės ima virpėti. 

— Ar jums kažkas graužia širdį? — Kercas negalėjo susilaikyti, 
šito nepaklausęs. 

Johanseris smarkiai sušnopavo: 

— Ne! Klausykite, šiandien puikus oras, ir, manding, aš čia vel- 
tui gaištu laiką, tikrai nenutuokiu, kuo jums galėčiau padėti... 

Apie smulkesnes aplinkybes, paskatinusias jį apklausai, o ypač 
apie paslaptingą antrąjį skambutį Kercas neužsiminė, visiškai ne- 
norėjo sakyti savo pašnekovui, kad kažkas jam, matyt, palankus. 

— Tas vaikinas, kuo jis vardu? Benediktas. 

— Taip? 

— Ar nenumanote, kur jis apsistojo? 

— Juk aš užnešiau jums jo laišką! 

— Ak taip, tiesa. Tiesa... — Kercas, įsikūnijusi alegorija apie 
anytą, laikančią norima už esama. Slegiančio ribotumo formos 
ryšulys, jis atrodė toks beprasmiškai sveikas. Bejausmis. Išdresi- 
ruotas. 

— Turiu galvoje, gal jūs su juo susisiekėte kitu būdu, sakykime, 


išskirtinai. 

— Atleiskite, kaip? 

— Juk taip galėtų būti... Svetimoje aplinkoje bėgliai dažnai 
jaučiasi ganėtinai pasimetę. Tarkime, jeigu jis jums paskambin- 
tų, prašydamas nieko apie tai nesakyti jo tėvams. Kaip jūs pasi- 
elgtumėte? 

— Mūsų santykiai nebuvo labai artimi. Nelabai vienas kitą paži- 
nojome. Tai abstraktūs svarstymai. 

— Galimas daiktas... — Kercas neryžtingai kramtė viršutinę lū- 
pą. — Įrašiau jūsų pavardę į kompiuterį. Sužinojau įdomių dalykų. 

Tai taip viskas baigsis. Reikia bėgti. Bėgti! Kur bėgsi, turėda- 
mas poros minučių pranašumą? Kokia iš to nauda? Net neturėsiu 
galimybės nušluoti arkliažmogio nuo žemės paviršiaus. Ką aš veik- 
siu su tomis minutėmis, tomis sekundėmis? Nėra ką veikti. Ap- 
gailėtina. Niekada daugiau nematysiu Anos. Norėčiau, kad ji bū- 
tų su manimi, O visi žmonės mirtų. 

— Jūs pats paskelbtas dingusiu. Ar tai ne kuriozas? 

— Kas čia per juokeliai? 

— Juokeliai? Jūs paskelbtas dingusiu nuo gegužės 15-0s. 
Apie dingimą pranešė Katrina Johanser, jūsų žmona. Jūs to 
nežinojote? 

Johanseris, neapsakomai įtūžęs, kad pareigūnas sadistiškai žai- 
džia su juo kaip katė su pele, papurtė galvą, susmuko, manė, 
kad tuoj nukris nuo kėdės. Prispaudė ranką prie kelnių prarėžo, 
taip elgdavosi tik vaikystėje, kai norėdavo šlapintis, bet žūtbūt 
turėdavo sulaukti pamokos galo. Kai per kelnes gnybdavo var- 
pos galvutę, kol atslūgdavo spaudimas. Arba neatslūgdavo. Vėl 
grįžo bjauriausios akimirkos. Ir vėl. Nuo juodos lentos jis vėl 
plėšė rimuotą meilės poemą, draskė ją — į tą mergaitę daugiau 
nesiteikiau net pažvelgti. Abu su įdagu. Kai ji eidavo pro mane 
per ilgąją pertrauką, prisispausdavau prie sienos arba, jei apie 
mane būdavo „draugų“, kuždėdavau jai pavymui šlykštybes, kad 
manęs niekas neįtarinėtų. Atsiminiau, jos vardas buvo Gudru- 
na. Gudru. Susumuoti, baigta, uždanga. Šitas sušiktas ventilia- 


torius. Pučia ledą į smegenis. Šalta. Aš noriu nubusti. 

— Jūs suaugęs žmogus. Jei susikivirčijote su savo žmona, man 
tai mažai rūpi. Gal paskambinkite jai? Kad ji pasakytų kolegoms, 
jog reikalas baigtas? 

— Gerai, — sukuždėjo Johanseris, nedaug trūko, kad imtų rėkti. 
(GERAI GERAI GERAI! 

Kercas padavė jam pasą. Johanseris stvėrė, nesuvokė, ką tai 
reiškia. 


— Na? — sušnibždėjo jis. 


— Kas — na? 
— Na, o dabar? Juk jūs mane įrašėte, ar ne? 
— Na? 


— Na? Na? Tai aš jūsų klausiu! 

— Jums bloga? Gal duoti stiklinę vandens? 

— Tai aš galiu eiti, taip? — Johanseris palengva išsitiesė, mirk- 
čiojo nepatikliai, o gal tūžmastingai, lengva apsirikti, prašneko ne 
visai nuoširdžiai priekaištingu balsu, kuris jam pačiam atrodė kaž- 
koks įtartinas. — Tai tokie jūsų metodai? 

— Na, eikite! — Kercas tapo valdingas, mostelėjo nukarusia ranka 
durų link. 

— Neturite man ko prikišti, taip? 

— Prašau taip nesielgti! Eikite namo! 

Johanseris čiupo pasą ir puolė iš nuovados. Suirzęs jis vengė 
dangaus, pritūpė liepos šešėlyje, apdujęs ieškojo visame tame lo- 
gikos. 

Tarp dantų. Vėl išspjautas. Nebuvo laisvės pojūčio, buvo tik 
įtarimas, kad iš jo juokiasi, tyčiojasi, laiko už marionetę sąmokslų 
pinklėse. Iš gerklų išvemtas į gatvę. Kaip gali būti, kad jis vis dar 
čia? Kad jam suteikta judėjimo laisvė, nors visi turėtų viską žinoti. 
Nors jis pats, net jeigu jie ir ne viską žinojo, atėjo pas juos. 

Kitoje gatvės pusėje stovėjo telefono būdelė. Marga laukė ži- 
nios. Konradas surinko numerį, šniokštavo, susinervinimu slėp- 
damas suglumimą, kad apie Beną iš tikrųjų nieko naujo, kad per 
apklausą — trūkstant alternatyvų, jis pasirinko tiesą — kalbėta apie 
anoniminį skundą, papasakojo, prislopintai kikendamas, apie įta- 


rimą, kurį sukėlęs, ir, norėdamas galutinai užbaigti šį pokalbį, pa- 

reiškė, jog nepareisiąs vakarieniauti, esąs užsiėmęs darbo reika- 
lais. Padėjo ragelį. Suspaudė, drebėdamas iš susijaudinimo, Kat- 
rinos numerį, o kai šis užsidegė tablo, stebėjosi kaip vaikas, kad 
kažkokie skaičiukų stulpeliai leidžia susisiekti su bet kokia pasau- 
lio vieta. O kai Katrina iš karto atsiliepė, Konradui tapo aišku, 
kad laikas, kuris jį supo, niekada nebus jo. 

— Konradai! Kaip tau sekasi? Kur tu? 

— Ar manęs ieško? 

— O kaip manai? Žinoma, kad ieškau! 

— Ar tik tu viena? 

— Klausyk! Viskas gerai! Cumratas atsiėmė ieškinį. Neseniai vėl 
buvo atėjęs, elgėsi kaip ėriukas, atsiprašė. 

— Atsiprašė? 

— Na taip. Aiškino man, kad šitas naujas būdas pasirodė ne visai 
pagrįstas, nėra šimtu procentų patikimas, kažkas tokio. Paskui vyko 
didelis posėdis ir buvo nutarta leisti naujus leidimus kaip planuota. 
Ko Cumratas nori iš tavęs, tai priesaikai tolygaus patvirtinimo. .. Jis 
netgi siūlo tau kompensaciją. Tu turėtum imti ir įsipareigoti viešai 


neskelbti apie institutą nieko neigiama. Ar grįši? 


Lėtai, kaip kad keliama šachmatų figūra, trimis pirštais, Johan- 
seris padėjo ragelį ant šakutės. Jo veidą iškreipė pasibjaurėjimas, 
juokas veržėsi iš drebančio kūno. Jis išsverdėjo iš telefono būde- 
lės ir liko nejudėdamas tysoti vejos juostoje, pilnoje kiaulpienių. 
Ziūrėjo į didžiulę akį, įsitikino, kad tai nebuvo sapnas. Pirmoji 
mintis buvo skirta Anai, įsivaizdavo save, žengiantį jai priešais, vėl 
veiksnų, girdėjo save sakant, kad dabar viskas kitaip, ji galinti eiti 
su juo, į apgalvotą ateitį, į tolimą šalį, kuri vadinasi pradžia, ir kad 
niekam nereikės teptis rankų į arkliažmogį. Keliausime, kur tik tu 
panorėsi. Lauk iš šito mėšlino užkampio, ir visa bus nauja, mes 
nieko čia nepaliksime. 

Toji mintis Johanserį pralinksmino, jis pešiojo žolę ir mėtė ją 
sau ant veido, nekreipdamas dėmesio į praeivius, kurie sustodavo 
ir skersakiuodavo į jį, svarstydami, ar siūlyti jam pagalbą, ar pri- 


skirti jį prie girtuoklių. Paskui jo veidas vėl apsiniaukė, jis sunkiai 

alsavo, išžiojęs burną, apsivertė ant šono ir jautė, kaip jo kūnas 
susilydė su žeme, buvo jos įsiurbtas. Pasiryžęs gintis, Johanseris 
pašoko. Siela, pasauly dieviško teisumo nepažinus, neras ramybės ir te- 
nai, tamsybėj Hado. Sakytų Benediktas. 

Viskas yra melas. Cumratas tai žino. Jis manęs bijo. Dabar jis 
būtų mano rankose. 

Minčių srautas išseko, iš dangaus nusileido milžiniška tuštu- 
ma. Staiga viskas pasirodė dar beprasmiškiau ir juokingiau nei 
prieš skambinant, net Ana tapo tik labiau išpustyta melagyste tarp 
kitų melagysčių, leidosi karjeros sumetimais persmeigiama arklio 
penio, o jos siela, sielą ji pavogė iš Somnambelės, iš viso nenori 
apie mane girdėti, dabar galiu tą pripažinti, tik kartais piktnau- 
džiauja manimi kasdienybei prablaškyti, kaip komišku dūsautoju, 
kad apginkluotų savo tuštybę. 

Perspektyva gyventi su ja Nyderenslingene atrodė visiškai kvai- 
la, kaip tik dabar, kai jis galėtų stoti prieš ją su reinstaliuotomis 
garbės teisėmis, viską sudėti į klausimą — ar eisi su manimi? Jo- 
hanseris pats sau negalėjo įvardyti, kas jam neleido užduoti šio 
klausimo. Jis tiko tik kaip paskutinis išsigelbėjimas, termdomas 
melagysčių. Skylė jinai, šlapia, tamsiai raudona, tarp išžergtų ko- 
jų. Jos gaktos plaukai, tankūs ir smulkūs, turėtų degti ant liežuvio, 
liepsnojantis kailiukas. 

Kai tu atviras, paprieštarautų Benas, kalbi dar melagingiau nei 
paprastai. 

Ko nori, vaikiuk? Ir aš galėjau patogiai įsitaisyti. 

Nevadink manęs vaikiuku! 

Johanseris pritemusia sąmone pasiekė serpantinus ir pasuko į 


kairę, plynaukštės link. 


Kodėl aš tai, kas žmogumi vadinas, 
Kur velnio ir beždžionės bruožai pinas, 


Kuriam tiktai kančias patirti lemta. .. 


Eilės iš kažkur, iš rutaretilo atsargų, fragmentiškos, antrarūšio 


autoriaus, Vilhelmo Salice-Kontesos eilės. Eilėraštis, penkiapė- 

dės strofos, vadinosi „Savižudybė“. Johanseris kažkada jį perskai- 
tė, mėgino pataisyti, paskui užmiršo; dabar vėl prisiminė tas eilu- 


tes, kurios atrodė sukurtos kaip tik šiai akimirkai. 


Ne, kuo greičiau iš čia ryžtingai! 
Iolyn nuo žemės šios, krauju tręštos, 


Kur brolio pelenuosna kojos sminga! 


Keista, kad išsaugojo galvoje šias eiles. Kad kaip tik dabar jos 
išplaukė iš atminties, tarsi būtų laukusios, ištisus šimtmečius, kol 
bus panaudotos, reikiamu metu, prakeiktoje vietoje. 

Na ir, sakytų Benediktas, komentarų yra viskam, ir beje, jei tu 
ką tik tvirtinai, kad pats gulėtum užkapstytas ten, apačioje, tai 
sorty, man tai atrodo kažkaip kitaip. Tu visai žlugęs, jei dar vaidini 
stilingą auką! O aš atsakyčiau, o ką gi aš pasakyčiau? Žudymas yra 
patogi savižudybės subforma. Nuo tam tikro negarbės momento 
viskas, kas bus toliau, sumenksta, kad rastų savižudybės formą, 
kuri nebūtų per daug skausminga, kaip manai? 

Galbūt, bet čia, apačioje, žiauriai ankšta, ir aš mielai būčiau 
truputį aukščiau, kaip ir tu, gryname ore. 

Sulėtinti kadrai. Kaip neryžtingai čiuopia saulė, liesdama na- 
mus ir gatves, kaip gimnazistas pirmos melagystės ranką. Lan- 
gai — tai didinamieji stiklai sulėtintiems kadrams stebėti. 

— Na? — paklaustų Benediktas. — Ką tu man čia norėjai paro- 
dyti? Ką tu ten matei? 

— Viską, kas buvo geriau už nebūtį. 

Ten eina mirusieji. Prieš juos sparčiai žengia puvimas, iš pas- 
kos šlubčioja kaltė ir užmarštis, o pačioje pabaigoje tambūriną 
muša abejingumas, istorijos DOpuri. 

Jis ilgai sėdėjo ant kelmo ir žvelgė į vietovę, užmesdavo žvilgsnį 
nelyginant meškerę ir traukdavo, ką pamatęs, aukštyn pas save. 
Nesuvokdamas apžiūrėdavo ir išmesdavo atgal į bedugnę. 

Tada, Ana, jeigu jau taip, švęsime vestuves. Kai aš užaugsiu. 

Nuauksinta tūkstančio vasarų spindulingo vainiko bus toji die- 


na, išsities palei tavo duris. Mano meilė, suausta į kilimą, meldžia 

žengti, pabėgti su tavimi, žaismingos lūpos skanaujamos dovanai, 
nuogos, viskas nuo jų nuplauta. Ištrūkti grožybėn. Vadinsi mane 
savo vyr u-žaislu, būsi mano moteris-žaislas. O jeigu paklausi, ko- 
dėl ateinu tik dabar, kodėl taip ilgai teko laukti, aš prieš tave atsi- 
versiu, kaip tik įstengsiu, aš būsiu naujas, išganytas būsiu, toks, 
lyg manęs niekada nebūt buvę. Mieloji, kai aš užaugsiu. Priaugsiu 
tave. Švelniausia muzika užsakyta tai dienai, oras per šventę bus 
nuo alsavimo minkštas dėl ilgo laukimo. Grandinėmis sukausty- 
tas kaba prie uolos Kentauras ir turi žiūrėti. Aš imsiu tavo plau- 
kus, parodysiu saulei, kad jos spinduliai galėtų į juos įsiskverbti. 

Ar dar pameni, atsidustų per puotą Marga, savo pusbrolį? Gai- 


la, kad jo čia nėra. 


— Mes dar turime eiti. 
— Tai eikime. 
— Ir tenai? 


— Ir tenai. 

ŽŽ 


J oks kelias neišves viršun. Niekada. Iš pasibaisėjimo sprogsta net tikro- 
viškiausias sapnas. 

| Čia baigiasi pirmoji zona. Sapnuojantysis nenubunda. Skystoje žolė- 
je, kalvos papėdėje. Gremėzdiška tamsa atkakliai priešinasi tau po kojo- 
mis, išsisklaido, apsimeta stiebeliais. Virš viso šito, suklastotame dangu- 
je, spingsi šviesos taškeliai. Šalta. Aš noriu nubusti. 

Per kalvą pasieki miestą, artėji prie jo sienų, Žingsniuoji per jį, kaž- 
kaip, nesuvokdamas, kad būtum ėjęs pro vartus, per tiltą ar naudojęsis 
kokia kita prieiga. Tai antroji zona. Dangus tamsiai pilkas, o gal net 
juodas. Akimoju atsidūrei mieste, sienos jau visai nekrinta į akis, iš 
karto trauki, nori to ar ne, tolyn nuo jų. Sienos,: kai tik dingsta iš 
akiračio, daugiau neatsiranda, nesvarbu, kiek laiko užsispyręs eisi ta 
pačia kryptimi. Pagrindas vis dar skystas, tačiau atlaiko einantįjį, ne- 
įsmunki; vis dėlto kiekvienas Žingsnis yra rizikingas. Susidaro įspūdis, 
kad esi idealizuotoje erdvėje, kur išnykę visi neesminiai dalykai. Akį rėžia 
langai be stiklų. Pakankamai šviesu, kad galėtumei drąsiai žengti, ta- 
čiau per tamsu, kad pamatytumei ką nors namuose, nors jie turėtų būti 
kažkaip apšviesti, šaltos fosforuojančios šviesos ir pilkšvų atšvaitų. Gat- 
vėmis pamažu vaikštinėja šešėliai, jie, kaip tikrų tikriausi praeiviai, mie- 
liau eina šaligatviais, o kai prie jų pribėgi, ištirpsta ant sienų. Ir jiems 
pavymui nieko negali sušukti, nes balsą pasiglemžia vyraujanti tyla. Jo- 
kio garso, išskyrus tolimas kantilenas, neįmanoma nustatyti, iš kur jos 
atsklinda, čia negali būti žmogus nei Žvėris, jos skamba kaip metalas, 
slopinamas filtrų. Regis, jos gimsta toli nuo šių sienų, ir vis dėlto skam- 


ba vienodai aiškiai, kur bestovėtum. Iš teisybės girdi jas ne ausimi, o visu 

kūnu, kuris nuo vibracijos mėšlungiškai susitraukia ir klauso, kuris dažnai 
nesąmoningai sustingsta ir sapno viduje pradeda naujus sapnus. 

Miestas, iš išorės atrodęs toks mažytis, tęsiasi iki begalybės. Tas, kuris 
po ji klaidžioja, yra jo belaisvis, nors gali nekliudomas eiti į visas ketu- 
rias puses. Turbūt vienintelė išeitis — nubusti, tačiau sapnuotojas to 
nesuvokia; egzistuoja tik vienas, šitas pasaulis. 

Langai be stiklų ir užuolaidų. Namuose turėtų kas nors gyventi, tai 
jauti, tačiau nematyti jokių įrodymų. Listi į namus per daug baugu. 
Visas aikštes puošia kolonos, silpnai žėrinčios, bazes ir kapitelius sudaro 
tankiai susipynę šešėliai; įspūdis toks, lyg akmuo pleventų. Kur ne kur 
ant Žemės driekiasi miglos raizginiai, panašūs į augalus. 

Nė vieno namo, kuris būtų didesnis nei trijų aukštų, visi jie kaip 
dėžės. 

Mieste esama bažnyčių, tačiau jos neiškyla virš kitų pastatų ir todėl 
atrodo tarytum žaislinės, mat nieku gyvu neapsieina be bokštų. Malks- 
nos ant stogų iš pažiūros nelygios, suskeldėjusios ir grublėtos kaip vėžlio 
šarvai. Yra ir „žalumos“, nes želdynai ne žali, o pilki it plastilinas, kaip 
ir visa kita. Švelnios žolės struktūra apsimestinė. Nors tiek, kad pasireiš- 
kia toks fenomenas: kuo arčiau prieini, tuo grubesni darosi jos stiebeliai, 
netenka aiškumo, susilieja, lyg optikos dėsniai būtų išversti į priešingą 
pusę. 

Miestas, be abejo, statytas iš akmens, tačiau sienos abejotinos konsis- 
tencijos, atrodo skystos, kai jas lieti. Veikiau manau, kad paliestos jos 
atrodytų skystos, manau, per jas būtų galima pereiti, jei pamėgintum. 
Bet aš nenoriu liesti tų mūrų, man tai tikriausiai būtų kančia, ėsdinimo 
nuodai. 

Nors negali to stebėti, viskas nuolatos kinta ir šra. Susidėsto iš naujo, 
nors rezultatas mažai kuo skiriasi. Kartais išdygsta laiptai, į niekur. Jie 
paprasčiausiai baigiasi, viršutinė pakopa stogų aukštyje, kaip trampli- 
nas. Laikui bėgant, reikia tik akimirką nežiūrėti, jie vėl išnyksta. Per 
mirusiųjų miestą teka upelis, jo vanduo primena pilką košę, tėkmė labai 
klampi, beveik nepastebima. Taip pat mačiau daugybę prašmatnių tiltų, 


iš akmens, su mediniais stogeliais, gražių ir visai beprasmių. 

Kai vos nubudęs Johanseris visa tai rašė, jį jau apėmė jausmas, 
kad fantazuoja, gražina, aprašinėja tai, ko negalima išreikšti žo- 
džiais. Sapnas tolo nuo jo, ir staiga Johanseris nebežinojo, ar ten 
tikrai buvo šešėliai, požeminės dainos ar bet kokie kiti akustiniai 
fenomenai, nebežinojo, ar padirbtame danguje buvo šviesos taš- 


keliai ar netgi debesys. 

Ki, rytą Konradas pribloškė savo giminaičius, pareiškęs, jog 
negalįs ilgiau kęsti čionykščio neveiklumo ir nusprendęs ieškoti 
Benedikto sostinėje. Nors jį ten rasti ir neįtikėtina, bet nesą visiš- 
kai neįmanoma. Be to, būdamas mieste, jis galėsiąs sutvarkyti kai 
kuriuos darbo reikalus, kurių susikaupę per paskutines savaites. 
Konradas nesakė, kada ketinąs grįžti. Tačiau kad vėl atvažiuos, ir 
greitai, apie tai bylojo viskas, ką jis kalbėjo. 

Margai išvykimas pasirodė pernelyg skubotas, lyg Konradas bėg- 
tų, ji tai aiškino policijos apklausa, kuri tikriausiai sutrikdė sūnė- 
ną. Net tada, kai vėlai vakare parėjo namo, Konradas dar atrodė 
labai išblyškęs ir susinervinęs, bet visą laiką juokėsi, konvulsiškai, 
kaip žmogus, pašaipa ir sarkazmu dangstantis tai, kas guli jam ant 
širdies. Jau gulėdama lovoje, Marga, per priemenę ir dvejas duris, 
dar girdėjo jį juokiantis, ir jai pasidarė nejauku, nes tasai juokas — 
matyt, todėl, kad Konradas pasigėrė, — buvo graudus ir svetimas, 
kimus, kaip slepiamas bepročio raudojimas. Marga negalėjo teig- 
ti, kad Konrado išvykimas geltų jai širdį. Per daug permainų įvyko 
pastaruoju metu, ir Marga, nors vis dar buvo prielanki savo sūnė- 
nui, pritarė jo išvykimui, ir ne tik dėl Benedikto. 

Rudolfas, kuris iš pradžių be išraiškos žiūrėjo į naują įvykių 
raidą, atsisveikinant tapo labai nuoširdus, apglėbė Konradą ir mal- 
daujamai sukuždėjo jam į ausį, kad rastų Benediktą ir jam pasa- 
kytų, jog čia jo namai, dabar ir visada. 

— Ieškosiu. Tai mano dovana gimtadienio proga. Juk šiandien 


tavo gimtadienis? 

Teta sujaudinta linktelėjo, apsipylė ašaromis. Ir iš kur jis tai 
žino? Ji nenorėjo švęsti gimtadienio, net neužsiminė apie tai. Kūk- 
čiodama Marga apkabino jo kaklą, paleido tik tada, kai taksi vai- 
ruotojas ėmė nekantriai barbenti į automobilio stogą. Odšunis 
padėtas į bagažinę. Maistas į kelionę. Linkėjimai Katrinai. Mo- 


juojama. 


Abu, Rudolfas ir Marga, Johanserį tą dieną matė paskutinį 
kartą. 


IV KNYGA 
PO KILIMU 


(Fragmentai) 

N usikaltimo ir nusikaltėlio atskleidimas sudaro didesnę atpildo dalį 
negu jų bausmė. Tai, ką žinai, kaip tik dėl šito žinojimo perkeliama iš 
baisybių srities į statistikos, tai monumentas, atkreipiantis dėmesį į tra- 
gizmą ir jau vien dėl šios nuorodos patiriantis satisfakciją. Visa kita: 
teismas, nuosprendis, nusikaltėlio pašalinimas iš visuomenės, — yra tik 
ritualinės paikystės. 

Konradas E. Johanseris. Konotacinė dalelytė 


apie romantinį požiūrį į nusikaltimą (1988) 

N esu svarstyklės, nei joks kitas matuoklis, ir pas nieką aš ne- 
vedu. 

Neturiu dalgio, nei vienračio, nei jokio kito įrankio arba trans- 
porto. 

Negeriu kraujo prie aukos kapo. Nedarau nieko, tik esu 
greta. 

Esu plakančio pulso šešėlis. Nėra minties, kuriai nebūčiau 
buvęs kulisais. Labiausiai laiką neigiančiame šnaresy dar esu bal- 


dakimas virš medaus žodžių. 

Ž 


B enas sakytų, žiūrėk, žmogau, žiūrėk, kiek spalvų reklamoj, lend- 
skeipe* daug raudonos, ir kinas šalia, ir antpirščiais žaidžia, nedi- 
delės, lengvai perkandamos gaujos, visur kekšės, aišku, yra ir to- 
kių, kurių vardas Ana, arba taip atrodančių, ir iki pat ryto gali 
valgyti viską, ko užsimanai. Stoties džankiai**, sakytų Benas, ma- 
žų mažiausiai tokie pat žiežuliai kaip pelkžmogis, bet nuo jų visa- 
da maudavai kaip geras, atkišdavai markę sąžinei nuraminti. Toks 
jau tu: įbrukai markių, paspaudei eskeipą***, baigt programą! 
Klausyk, sakytų Benas, gatvės muzikantai, žiūrėk, gatvės dailinin- 
kai ir portretistai, ir ugnies rijikai, o naujausias žinias gali sužinoti 
iš infoskryno****. Kiek daug parduotuvių, jos prikimštos prekių, 
vitrinos kasdien keičiasi, puošiamos iš naujo, ir negali atsižiūrėti 
lig soties. Visur stovi automatai laikui užmušti, visur aplinkui do- 
vanų krautuvėlės, pilnos beprotiškų dalykų, kokius tik gali sukur- 
ti perkrautos smegenys, juk tai jėga, ir daug arčiau teisybės nei 
tavo knygos, nes nieko daugiau nenorima. Pripažink pagaliau, tu 
užsispyręs ožy, praeitis — žuvęs reikalas; čia atsiskleidžia visa pra- 
mogų industrijos išradingumo gama, net snaudylos savotiškai įdo- 
mūs, galėtum spirti jiems į snukį arba duoti pinigų, žiūrint, kokia 


nuotaika, jie irgi turi prasmės. Čia rojus, sakytų Benas, pilnas Žai- 


* Landscape — peizažas (angl. ). 
** Junky — narkomanas (angl. ). 
*** Escape — kompiuterio klavišas, kurį nuspaudus baigiamas darbas su 
programa. (Vert. past.) 


**** Infoscreen — švieslentė, kurioje pateikiama informacija (angl. ). 

dimų ir žabangų laikui, didžiausia pasiūla, visos glostomo Žvėryno 
ir saiberspeiso* formos, kavinės ir užkandinės, kuriose geriama 
iki nukritimo, viena prie kitos, ir kultūra, klastingai sako Benas, 
marios kultūros, teatrai, koncertų salės, bibliotekos ir švietimo 
namai, pastatai, kuriuose žudomas laikas, rafinuotesniam skoniui, 
subtiliai išsišakojusiam melui, ir netgi tavo archyvui yra čia vietos, 
gali rengti Pegasų rodeo, o jei ieškosi vienminčių patvirtinimui, 
savo klikos poreikio išvietei, tai jie visi čia skelbiasi, suskirstyti 
rubrikomis, kviečia į sąmokslininkų susitikimus, pageltę slaptų 
ratelių spekuliantai. 

O kaip žmonės vaikšto, sako Benas, argi nematai? Jie nardo. 
Neria į rykus ir dalykus, žūva juose ir gauna iš jų pelną, klojasi 
nakčiai patalą tarp trofėjų — prikimštų valandų. Ir net jeigu tu 
viso to nekęstum, kuo puikiausiai pritiktum, neapykantos užten- 
ka visą gyvenimą, savotiškai patrauklu tą pulti, reikia kovoti, žaisti. 
Ir, sako Benas, jei visa tai vadinsi melu, tai kur tada tai, kas tikra? 
O jeigu kas nors ir tikra, kam gi tai rūpi? Taip kalba Benas ir, 
aiškiai mėgaudamasis, atsistoja išdidžia poza, neperkalbamas kaip 
radijas. Konradas nežino, kaip atsikirsti, nėra kuo atsikirsti, ne- 
bent tikslu, Dievu, o kartu sunaikinimu. Ar ir čia žaidimas? Šū- 
das, o ne žaidimas, rėkia Benas ir rodo į kaukolių kalnus aplinkui, 
kiekvienas titulinis puslapis — iškrypėliškų žaidimų ir idėjų Gol- 
gota. Bet kokia viso to prasmė? Vardan ko prakaitavo šventieji, 
didvyriai ir pusdieviai? Benas gūžteli pečiais. Jam vis tiek. Abejo- 
tina, jog Dievui, kad prisimintų, reikalinga tokia mutacija. Abu 
pėdina palei vietas, kur žmonės renkasi praleisti laiko, palei par- 
duodamų linksmybių prekystalius. Anksčiau, pareiškia Benas, il- 
galaikis enterteinmentas** buvo pasipūtėliškai atlyginamas „am- 
žinybe“; šiandien amžinybės tapo patogios ir lengvai apžvelgia- 
mos, tai sąžininga, ir ne daugiau. Vienas malonumas, Konradai! 
Tavo mėgavimasis menu visada buvo tik malonumas. Gali ieškoti 


kuo skambiausių sinonimų, mes dėkingi tam, kas suteikia mums 


* Cyberspace — kibernetinė erdvė (angl. ). 


** Entertainment — pramoga (angl. ). 

malonumo, o kai atsargos išsenka, dainelė sudainuota, šalin, šalin 
visa tai! Ir kodėl gi ne? Esama kultūrinio malonumo, religinio 
malonumo, nacionalinio malonumo, malonumo, kurį teikia „Le- 
go“ kaladėlės ir kurį teikia filosofija. Ir žudymo malonumo, tokio 
irgi esama. 

Benas nepakenčia jokių prieštaravimų, įsitikinęs savo silpnu- 
mu kaip negyvėlis. 

O meilė? Apie tai tu nieko neišmanai. 

O tu išmanai? — klausia Benas, ir Konradas ima jį už rankos, 
veda iš Kurfiursto gatvės, prie namo, kuriame buvo išnuomojęs 
butą Somnambelei, kitados, prieš dešimt tūkstančių metų. Ant 
lentelės prie durų skambučio jau seniai užrašyta kita pavardė. Jie 
įeina į pastatą, lipa rūsin, leidžiasi į požemį, griūvantį ir apipeliju- 
sį, traukia tuščiais koridoriais, pro katilinės įrengimus, įžengia į 
rezervuarinę, kuri lankoma tik kartą per metus. Klaikiai dvokia, 
tačiau vėsu, stebėtinai šalta čia, po žeme, rezervuaro metalas kaip 
ledas. O už jo, tolimiausiame kampe, tarp pilkų vamzdžių, jie 
pamato, atremtą į sieną, seną, susivėlusį kilimą, Konradas puola 


ant žemės ir meldžiasi, priverčia Benediktą tylėti. 

Birželio 3 d. 
Mieli Gimdytojai, 
sorTj, jei rūpinatės, ko tikrai nereikia, man sekasi gerai, galiu pats savimi 
pasirūpinti. Uždarbiavau automobilių stovėjimo aikštelėje ir kine, gauni 
ne kažin kiek, bet man užtenka. Dairytis atmerktomis akimis yra freaks- 
how*, kieta makalynė kiaurą parą, dabar aš žinau, ko vertos atmerktos 
akys; ką reiškia gyventi. Kur begyventum, didingas laikas. Kai kuriuose 
rajonuose kambariūkščiai įkandami, landynės, bet koks skirtumas. Kaip 
sekasi Konradui? Ar vis dar trainiojasi pas Jus? Miestas yra trenktas. Be- 
protybė, verpetas. Klumpi, paslydęs ant ledo, ir staiga pagauna noras lėkti. 
Šitas lėkimas, kai turi spėti žengti žingsnį, kol žemė neišslydo tau iš po 
kojų, kaip greitas šokis, nereikia žiūrėti žemyn. Čia ir yra problema: ma- 
nau, Jūs nesuprantate, apie ką kalbu, arba suprantate visai ne taip. 
Jaučiuosi naujai užgimęs, reanimuotas, lyg metų metus būčiau troškęs 
kape. Paskutinėmis dienomis apie daug ką galvojau, todėl ir rašau, man 
gaila, žiauriai gaila, kad išlėkiau taip, be niekur nieko, gal net reikėtų 
"sakyti, buvau išlakdintas, nes, sunku paaiškinti, buvo kažkas, kas vertė 
mane ištrūkti, jau seniai, ir vieną dieną, staiga, neplanuotai, tai mane 
griūte užgriuvo. Kaip Jūs susirūpinę ir kad Jūs nebuvote ir vis dar nesate 
blogi tėvai, tą aš žinau. Bet čia Jūsų problema, ne mano, aš negaliu taip 
bac bac ir grįžti dėl sveiko Jūsų pasaulio, iš pradžių turiu suvokti, kas aš 
esu ir ko ieškau, kokia viso to prasmė. Kada nors mes tikrai pasimatysime, 


gal aš greitai čia visko atsikąsiu, kas žino. Kad nusiramintumėte: aš žiūriu 


* Keistenybių šou (angl. ). 

savęs, nevartoju narkotikų ir daug laiko būnu gryname ore, čia kartais 
tokiu padvelkia, pasitaiko retai, bet kai jau pasitaiko, tai lekiu iš paskos ir 
prisikemšu, kiek telpa. 

Linkėjimai Konradui. Jei nori, gali persikraustyti į mano sodo namelį, 


aš nieko prieš. Iki kada nors — 


B. 


PS.: Pasakykite kaimynams, kad aš Australijoje arba JAV, pasikeitimas 


mokiniais ar kas nors panašaus. 


Savo kolegoms sostinėje Kercas faksu pasiuntė pranešimą, kad 
dėl dingusio Benedikto Henleino jie visų pirma patikrintų saugo- 
mas automobilių stovėjimo aikšteles, nes dingęs asmuo, remian- 
tis jo paties parodymais, minėtose vietose užmezgęs tarnybinius 
santykius. Padaryti ką nors daugiau Kercui atrodė neįmanoma. 

Į naują, raštišką direkcijos paklausimą, kodėl mokinys Henlei- 
nas jau tris savaites nelankąs mokyklos, Marga neatsakė. Ji vis dar 
tikėjosi, kad pražuvėlis greitai sugrįš, tada būtų galima sugalvoti 


kokį nors pasiteisinimą, kuris atneštų mažiausiai žalos. 

4 
(Du fragmentai) 


4/1 
Johanseris apsistojo netoli Silezijos vartų, kur jau gyveno devy- 
niolikos metų, mažulyčiame pensione, kuris anaiptol nebuvo la- 
bai pigus ir kurio pagrindinis argumentas buvo į Šprė upę išei- 
nantys langai, pro kuriuos naktį galėjai iššokti į pakriūtę, į delyrą. 

Ramus gyventojas ištisą dieną, jis dažnai sėdėdavo gatvėje, ant 
margai apipurkšto suolo, su nedidele juoda knygele, į kurią rašė 
skaičius, vardus ir eiles. Rašydamas tyliai niūniavo ir tuo pat metu 
buvo dar daugelyje kitų vietų, visur inkognito. Vėlyvą popietę var- 
tydavo „Zitty“ arba „Tip“ — iliustruotus miesto žurnalus, kuriuo- 
se nurodoma, kuo pasižymi laikas ir kas jame vyksta. Tada Johan- 
seris kildavo ir traukdavo išmėginti pasiūlos, eidavo į kiną, kas 
jam, priešingai nei tikėjosi, kartais visai patikdavo, sėdėdavo ma- 
dos besivaikančiose kavinėse ir stebėdavo žmones, ypač mergi- 
nas, ypač dailias, klausydavosi jų pokalbių, stebėdavosi jų gyvu- 
mu, net ir tada, jei jos šnekučiuodavosi beveik apie nieką. Johan- 
seris suvokė, kad svarbiau sugebėti sąmojingai plepėti apie nieką, 
nei reikalauti kokio nors turinio. Kad klausydamasis keltų kuo 
mažesnį įtarimą, Johanseris netgi išmėgino kai kuriuos videožai- 
dimų automatus. Iš pirmo bandymo, visai neprastai, jis numušė 
trisdešimt septynis erdvėlaivius. 

Remdamasis renginių kalendoriumi, Johanseris kas vakarą su- 
darydavo programą, kuri turėtų patikti Benui, rodydavo pusbro- 
liui miestą, kuriame patsai buvo svetimas. Stebėdavosi, kad pus- 


brolis dažnai sustodavo, kur nematydavai nieko daugiau, tik pas- 

kutinį mėšlą, pakerėtas kaip tik atmatų ir liūdesio vaizdų. Pasekęs 
Beno žvilgsnį, Johanseris atsimindavo, kad ir jis kitados panašiai 
galvojo, kai dar dirbo automobilių stovėjimo aikštelėje ir žydra- 
me kine, o paskui eidavo gerti į užkandines, kur butelis alaus kai- 
navo vos pusę parduotuvės kainos, kur broliaudavosi pažemintie- 
ji, kad apiplėštų vienas kitą; ten apsistojo grožybė, kylanti iš artu- 


mo tiesai. 


4/2 

Benas, regis, mėgo smukles be jokių pagražinimų, vienspalvius 
urvus, apšviestus žalia arba oranžine šviesa; be sugrūstų plieni- 
nių stalų ir baro, kurio pasiūlą sudarė tik būtiniausi dalykai, 
jose nebuvo nieko, kas rodytų čia esant užeigą. Tokių užkandi- 
nių pavadinimai dažnai skambėdavo spartietiškai: „Vienuolynas“, 
„Komendantūra“, „Požemio klubas“ (kurio aplinka,-požeminis 
vamzdžiais apraizgytų koridorių tinklas, dėl suprantamų prie- 
žasčių ne itin džiugino Johanserį, bet todėl dar labiau patiko 
Benui). 

Kai Johanseris pradėjo rūkyti, vaikinas, lyg norėdamas taip pat 
padaryti nuolaidą, staiga išsižadėjo savo priešiškumo alkoholiui; 
jiedu draugiškai sėdėdavo sykiu, laimingi nuo malonių nuodų 5ą- 
jungos, gėrė bruderšaftą, o visa tai, kas buvo tarp jųdviejų, palei- 
do dūmais. 

Kiekviena cigaretė — sudegantis tiltas į pasaulį. 

Gana greitai Benediktas pats ėmėsi vadovauti. Kartais laikraš- 
tyje pasirodydavo pavadinimai vienos ar kitos iš tų sunkiojo me- 
talo grupių, kurių plakatai kabėjo jo kambaryje, o vėliau sodo 
namelyje. „Iventas“*, kaip sakydavo Benas, tučtuojau būdavo pa- 
skelbiamas privalomąja programa. Konradui tai atrodė visai ne- 
blogai, jis džiaugėsi savo pusbrolio susižavėjimu ir taip pat sten- 
gėsi žavėtis. Ten susirinkdavo daugybė ilgaplaukių tipų, jie linksė- 
davo galvomis pagal taktą, tarsi norėdami pasakyti, hei, jis okay, 
taktas. 


* Event — įvykis (angl. ). 

Jis galėtų mėgti ir repą, dženglą arba hiphopą. Reikia galvoti, 
kad viskas reliatyvu. Nepadės, pareiškė Benas, viskas cross over*, 
kaip mes. 

Nuolatiniai sunkiojo metalo koncertų lankytojai šnairavo į Jo- 
hanserį kiek iš aukšto. Jo „autfitas“** jiems atrodė netinkamas. 
Johanseris tą puikiai matė, tačiau jokiu būdu nenorėjo skirtis su 
savo švarkų. Benas jam patarė dažniau išsitraukti juodąją knygą ir 
ką nors joje keverzoti, tada jį palaikysią sunkiojo metalo apžvalgi- 
ninku iš radijo ir viskas būsią okay. Benediktas jam apskritai labai 
daug ką aiškindavo, stengėsi, sudarinėdavo sąrašus, ką reikėtų lai- 
kyti gerais dalykais, o ką su panieka atidėti į šalį. Jei tik mokėjai 
žiūrėti, tokie sąrašai kabėjo visur, todėl mokytis buvo nesunku. 

— Tai ką man skaityti? 

— Skaityti daugiau nebereikia. 


* Persikelti (angl. ). 
** Ourfit — apranga (angl.). 

5 
(Ilgėlesnis fragmentas) 


Vakarais gatves šešėliai nugula. 

Šviesa į namus pasitraukia. 

Pragaras. Angelai išprotėję. 

Švelnios hiperbolės. Juodasis humoras. 


Šuns, vedžiojančio aklą kaimyną, vardas yra Vergilijus. 


Naktimis Benediktas purškia grafiti, margus perspėjančius žen- 
klus. Blogos žinios rašomos ant sienų, nes popierius už jas dau- 
giau nei dvigubai patvaresnis. Virš pragarų šilta gyventi. Dvokian- 
čios apačios žiotys. 

Vieniems tai pragaras, o kitiems — ilgiausias pasaulio prekysta- 
lis. Arba taip. Kai ateina diena, anksti, maždaug pusę penkių ryto, 
plonyčiais pirštais, žaliais ir mėlynais, mano šešėlis nepaprastai 
ilgas, tada aš truputį jo nukrapštau ir susikemšu sau į ausis, turiu 
paaugti dešimt centimetrų, paversti šešėlį kūnu. Benas parinko 
man kompaktinių diskų ir komiksų, „mirtiną kursą“. Mirtinas 
kursas, skamba fataliai, tačiau mes suprantame vienas kitą, pusė- 
tina chebra, kaip sako Benas, jis irgi neturi jokios vilties, nebent 
mane. 

Gatvės — tai apkasai. Apgalvotai išasfaltuotos, siekiant geriau 
užmaskuoti. Ankstų metą visi stiklai pasidaro akli arba blausūs, 
lyg būtų pamirkyti piene, kartėliui sušvelninti. Langai skiria vidų 
nuo to, kas tikra. Kaip širmos. Atitveria ir saugo mus nuo vaizdų. 

Pašokęs lovoje anksčiau laiko. Už kampo lekia kvadriga, akme- 


niniai arkliai krūpčioja nuo Viktorijos botago, lekia už posūkio, 

ryte, pusę dešimtos. Už jų pulkas numeruotų žmonių, kas tai 
galėtų būti? Oficialiai skelbiama, kad visuotinis maratonas. 

Per pusryčius valgomajame veikia televizorius. Jauni Komodo 
varanai puola negyvą elnią. Jų žandikauliai dar nepakankamai stip- 
rūs, ir jie nepajėgia perplėšti kailio ant gyvulio pilvo, tad alksta, 
laukia, kol į pagalbą ateis seniai. Tik vienas randa stipenoje sil- 
pnas vietas, akis, jas išėda ir kiša snukį į tuščias akiduobes. Šlykš- 
tu, prie stalo. Benas sako, kad spleterfaktorius* dabar apima dau- 
gelį sričių, anksčiau to nebūtų rodę jokiame filme apie gyvūnus. 
Esama avangardistų, jie įgrūda kamerą į pūliuojančius pilvus ir vėl 
juos užsiuva — tada visai tamsu, o kai ima skverbtis šviesa, kartu 
pasirodo ir maitvanagių snapai — kapojantys maitvanagių snapai 
stambiu planu — kokia perspektyva! 

Pensiono šeimininkė pagauna vietinį siųstuvą. Newsflash**. Kam 
šitas žodis? Dzeusas, vienos iš savo meilužių priprašytas, pasirodė 
savo tikruoju pavidalu, kaip žaibas, dėl ko vargšelė sudegė. Nejti- 
kėtinas mitas. Juk dievų tėvas galėjo įspėti apie teisybę, apsaugoti 
tariamą mylimąją nuo šito vaizdo. Ta story***, sako Benediktas, 
priklauso kokiam nors sadistui rašeivai, norėjusiam įkalti į galvą 
savo smalsiai žmonai, kad jo nešnipinėtų. Galimas daiktas, atsako 
Konradas. Pagal vėlesnį mitą, atsiradusį tikriausiai dėl panašių su- 
metimų, tą mylimąją iš Hado ištraukė Dionisas, jos sūnus, ir nuo 
tada ji gyveno Olimpe, pasivadinusi kitu vardu. Benediktas juo- 
kiasi, pasisemia vilties. 


Sąmonės upeliūkštis išsenka, ieško ateities po žeme. 


* Splatterfactor — sensacijų faktorius (angl. ). 
** Trumpa naujienų apžvalga (angl. ). 


*** Istorija (angl. ). 

y 
Čia antroji zona. Mes esame milžiniškoje aikštėje, į kurią žvaigž- 
diškai įteka aštuonios plačios gatvės. Įteka tiesiogine prasme, nes 
viskas čia subtiliai atrodo skysta, net lygios mūrinės namų sienos 
ir pastatai. Iš pradžių miestas atrodė viduramžiškai ankštas, pas- 
kui renesansiškai didelis, o dabar jis primena taip ir neįvykdytus 
fašistų projektus, įspūdis toks, lyg statiniai vis labiau skėstųsi, pla- 
tėtų, nors jų aukštis lieka toks pat. 

Per aikštę traukia beveidės šmėklos, iš kažkur į kažkur; jos be- 
veidės tuo požiūriu, kad jų, be abejo, egzistuojantis veidas nieko 
neprimena, jo negali ar nenori įsidėmėti. Taip praeini pro mane- 
kenus vitrinose. Tie veidai neišraiškingi ir be raukšlių, bedvasiai, 
panašūs į blankias projekcijas. 

Tylos, kuri viešpatauja aplinkui, niekaip nepertrauksi, gali rėkti 
visa gerkle, ausies nepasiekia joks garsas. Ir vis dėlto esama ne-- 
apibrėžtos prigimties triukšmų. Prie jų priklauso keista grindinio 
vibracija, labai silpna, lyg būtum virš fabriko, kuriame veikia ga- 
lingos mašinos. O iš labai toli atsklinda daina be žodžių, dūzgi- 
mas, alsavimas. Tai galėtų būti raudos arba įniršio dainos, niekada 
nesibaigiančios harmonijos, iš visur, kintančiu stiprumu. Jeigu eini 
link jų, jos tampa kažkokios grėsmingos, nutyla, vėl skamba kito- 
se vietose. Ir kiek beeitum, iš vienos aikštės į kitą, visą laiką tavęs 
neapleidžia jausmas, kad toji grėsmė nukreipta į tave. Baimė, ku- 
rią pirmiau jautei koridoriuose, užleido vietą kažkam kitam, ir 
kuo ilgiau esi mieste, tuo labiau abejoji ta pažanga, kuria džiau- 


geisi, ištrūkęs iš labirinto. Vietoj baimės apima pasimetimas ir 

nykuma. Nieko, kas tavęs lauktų, nieko, kas tavimi rūpintųsi, jo- 
kios programos, jokio plano, jokio teismo. Gali laisvai judėti ir 
nenori, be to, tai neturi prasmės, nes viskas beveik vienoda, o 
šmėklos gatvėje, panašios į žmones, laikosi atstu. Neįmanoma prie 
jų priartėti. Ne todėl, kad jos nesutiktų arba staiga išnyktų, kaip 
kad atrodė anksčiau, ne, jos tik nueina, praeina, erdvės dimensi- 
jos joms nepaaiškinamai leidžia praeiti pro tave, net jeigu leki 
tiesiai prie jų. Pabudus kvaila klausinėti, kodėl nepažiūrėjai pro 
kokį nors langą arba nejėjai į kokį nors namą; namuose tikriausiai 
slypi kas nors įdomaus, kas ateityje tau galėtų pagelbėti. Tačiau 
dėl kažkokios priežasties net nekyla tokia mintis. Pabudus vartoti 
tokius žodžius kaip „įdomu“ arba „pagelbėti“, atrodo nepapras- 
tai juokinga, netinkama, nes mieste nėra tokių postūmių kaip „do- 
mėjimasis“, nemąstai tokiomis sąvokomis kaip „ateitis“ arba „pa- 
galba“, visa tai — tušti žodžiai, atgarsiai, atavizmai. Vaizdingiau bū- 
tų tvirtinti, kad svirduliuoji, be noro ir be dvasios, tačiau tai 
neatitiktų tikrovės. Mąstai labai aiškiai, tik, kaip čia pasakius, ki- 
tais parametrais, vertini, pavyzdžiui, siaubingą įtarimą, kad, pra- 
leidęs kurį laiką mieste, ko gero, užsimanysi atgal į labirinto kori- 
dorius, nes ten traukei dėmesį, nesvarbu, kieno, ir turėjai kažką 


daryti, veikti, bėgti. 


Rašydamas tai į juodai įrištą knygą, Johanseris žiūrėjo pro lan- 
gą, pasiruošęs leistis prablaškomas gatvės šurmulio ir pakanka- 


mai disciplinuotas, kad prisiverstų nebežiopsoti į lauką. 


„Mano vokiečių kalbos mokytojas sakė, kad romantizmas baigėsi Os- 


vencime.“ 


Johanseris užrašė šį sakinį Vilhelmo Heinricho Vakenroderio 
braižu, dėl ko žodžiai įgavo liūdną rezignacinį skambesį, kuris prieš- 
taravo pats sau. Johanseris atvertė kitą puslapį. Juodosios knygos 
jau buvo prirašyti trys ketvirčiai. 

— Vasarą prasideda sunkiosios šviesos sezonas. Tada įsisapnuoji 


giliau į žemę. 

Žiežulis svyrinėja po verandą, abiem rankomis rodo į pelkę, 
trumpai šūkčioja, įvairiais garso aukščiais, riksmai, kurie darosi 
vis isteriškesni, kol jam staiga užlūžta balsas. 

Virš pelkės kabo sunkūs debesys, tvinkčiojantys violetu, El Gre- 
ko spalvos, sujungtos į palapines. Trumpa liūtis. Saulės lopinėliai 
tarp juodos plaukuotos drėgmės. Žiežulis šoka, vaidina šokantį, 
sirtakio ir baleto figūrų mišinys, juokinga. 

— Joks žmogus negali išmatuoti, ką iš tikro reiškia tyla. Tyla, 
kai jau nebėra nieko, kas tau kalbėtų, nieko, kas kaip nors pasi- 
reikštų ir vien todėl, kad kažkaip pasireiškia, įstengtų tave pa- 
guosti. Kai aplinkui tvyro tiktai tyla, kiekvienas kvėptelėjimas 
atrodo kvėpuotas. Raišioti į ryšelius sekundes, rašinėti ant jų 
„minutė“ arba „valanda“, daugiau nepavyks, jos iškrinta iš lai- 
ko, pasprunka į nebūtį. 

Benas tampo pusbrolį už rankovės, nori eiti, neverta klausytis 
to tipo. Griežtas Johanserio mostas priverčia jį nenorom nusileis- 
ti. Žiežulis nusivilko savo megztą liemenę, lietus prilipdo marški- 
nius jam prie kūno, duobutė krūtinėje virsta krateriu. 

— Jūsų baimė, kaip matau, atslūgo, ar ne? 

Johanseris patvirtina, tačiau slapta tuo abejoja. 

— Niekada nesuklumpi per pačią kaltę, suklumpi tik ją išpirk- 
damas. Jei galėtumėte skaityti, kas parašyta jums ant kaktos, tai tą 
žinotumėt. 

Žiežulis nuima galvą Johanseriui nuo pečių ir sviedžia ją tolyn. 
Benas nubėga, pakelia galvą iš pelkės, kur ji gali nuskęsti, ir nu- 
šluosto savo striukės rankove. Johanseris šypsosi nepriderama šyp- 
sena, išsyk pamokytas. 

— Kai kurie dangsto savo baimės konvulsijas drebančiu juoku, 
slepia virpulį, pilvo sopėjimą, apsimestinai mėšlungiškai juokda- 
miesi, traukia komizmą iš niekur, kad tik neimtų prakaituoti ir 
ašaroti. Iokius vadinu „krizais“. Jie smagiai ploja kiekvienam mėš- 
lui ir nuolatos palaiko aplinkiniams gerą ūpą. Jų priešingybės yra 
„žliumbos“. Amžinai liūdni ir tylūs. Jų dažniausiai vengia, tačiau 


gerbia, nes švelnus jų liūdesys atrodo protingai. 

Johanserio galva, Benedikto sutaisyta, kreta. Traška sąnariai. 
Lietus silpsta. 

— Kažką kalbėjote apie sunkiąją šviesą. Ką jūs turėjote galvoje? 

— Sunkioji šviesa — ji sklinda lėtai. Trys, keturi kilometrai per 
valandą, jei norite palyginimo. Naktį šiek tiek greičiau. Ji panaši į 
besilydantį vabalą, ištiesia membraną, atkiša į priekį degančius 
čiuptuvus, paskui kuriuos ritasi švytinti masė. Su ja ateina sapnai. 
Tada žvilgsnis skverbiasi per grindis ir sienas, sprogdina skliautus; 
niekas daugiau neužstoja akiračio. Sunkioji šviesa — tai karūnavi- 
mo mantijos šleifas, tyra tampa viskas, ką ji paliečia. Sunkiąją šviesą 
sudaro šiltų spalvų tonai, šafrano, ochros, bordo, negrynos alyvi- 
nės. Joje nieko blizgančio, ji skleidžia šviesą, kuri nei spigina, nei 
akina, nei degina, kviečia panirti į ją, ją gerti, prigerti. .. 

— Bet, — prieštarauja Johanseris, — nesuprantu, jeigu šita švie- 
sa, jeigu ji atneša sapnus, kaip jūs, kaip tik jūs, galite taip švelniai 
apie ją kalbėti? 

Žiežulis žiaumoja klausimą kaip požiūrį, į kurį nebuvo atkrei- 
pęs dėmesio. 


— Aš nemiegojau jau daug dešimtmečių. Aš visą laiką sapnuoju. 

D augelį vakarų Marga ir Rudolfas praleisdavo sode, valgydavo 
pačių užaugintas salotas, prie jų kartais grilyje išsikepdavo šni- 
celį iš gražios liesos mėsos, o pro virtuvės langus vėjas atnešda- 
vo serenadą iš šlagerių ir operečių. Toji vasaros sutemų ramybė, 
su kuria varžytis galėjo tik kepimo skardos teikiamas jaukumas 
žiemos popietę, ištisus dešimtmečius buvo nuostabiausias daly- 
kas, tauriausioji kiekvienos dienos valanda, priimama su dėkin- 
gumu, o kai po valgio, ilsėdamiesi, jie žvelgdavo į tolį pro atvirą 
terasos langą (visada nutikdavo kas nors įdomaus), didesnės idilės 
nė negalėjo būti, ir jiedu, kaip telepatiškai susitarę, linktelėda- 
vo vienas kitam. 

Dabar, praėjus keturioms savaitėms nuo sūnaus dingimo, jie 
vėl sėdėjo sode, kepė grilyje mėsą ir stebėjo dienos vaizdus, ta- 
čiau jų žvilgsniai buvo pastėrę ir abejingi, jiedu nesirūpino vienas 
kitu, o pasaulis buvo vien paini vizija, transliuojama elektros prie- 
taiso. Namą gaubė kapų tyla, kurią tik retsykiais pertraukdavo 
trumpas ginčas. „Latmano elektros prekėse“ Rudolfas užsisakė 
šiokios tokios aparatūros savo studijos įrangai. Sąskaita sudarė 
1600 markių; ar nebūtų buvę geriau išleisti šiuos pinigus priva- 
čiam detektyvui, pasidomėjo Marga, kam viso to reikia? 

— Juk čia taip tylu, — teatsakė Rudis. 

Terasoje ant stalo gulėjo antras Benedikto laiškas, kuriame, 
abiem taip pasirodė, buvo kažkas keista ir kuris, nors parašytas 
jiems nuraminti, turėjo priešingą poveikį. Tačiau Marga pasičiu- 


po mintį apie pasikeitimą mokiniais; kaimynams turėtų įspūdin- 

gai skambėti, sūnus metus praleisiąs Australijoje. O jeigu jis grįž- 
tų, būtų galima pasakyti, jog jis nepakėlęs tenykščio klimato. 

Jeigu jis grįžtų. 

— Man kartais atrodo, vaikiukas niekada nebegrįš namo. Kažin, 
ar Konradas iš tikrųjų jo ieško? 

Skubėdamas išvykti, sūnėnas nepaliko nei telefono numerio, 
nei adreso ir nuo to laiko taip pat nedavė jokios žinios. 

Rudis, kuris daug valandų per dieną vėl praleisdavo krapštinė- 
damasis su transkomunikacine įranga, žvilgtelėjo į viršų, pakėlė 
galvą, be galo lėtai. Jo plaukai, prieš kelias savaites tik žilstelėję, 
dabar buvo baltut baltutėliai. Rudis vos girdimai judino lūpas. 
Tuščios, į save patį įsmeigtos akys: 

— Jis jo ieško. Jei kas ir gali rasti Beną, tai Konradas. 

Televizoriuje sėdėjo šviesiaplaukė porcelianinė lėlė, skelbė nak- 


tinį filmą. 

8 
(Variacija) 


Ana vėl atsigręžė į jį, staigiu judesiu. Johanseris kažkodėl laukė jos 
akyse ašarų ir buvo nustebintas tik bjauraus vyptelėjimo. Jo neįmanoma 
apibūdinti, jame vienodai atsispindėjo klasta ir neviltis, taigi apibūdinti 
jį vis dėlto galima, neįmanoma tik nusakyti jo masto. Atrodė visiškai 
nenuspėjama, ar kitą akimirką prasidės nervų priepuolis, ar tik prasiverš 
įtūžis dėl ko nors visai banalaus, kas jam išsprūdo; Johanseris netgi 
neatmetė galimybės, kad Ana pavargusi mostelės ranka. Jam net nekilo 
minties, jog jis čia kuo nors dėtas. 

Ana parodė į kieman vedantį koridorių: 

— Gal norėtum vieną kartą pasitarnauti? 

Tai sakydama, ji abiem rankomis įsirėmė į stalo kraštą. Jos ploni 
pirštai baigėsi nevykusiais nagais, raudonais kaip avietės, su mėlynu 
atspalviu. Atrodė pigiai, nederėjo prie suknelės ir neatitiko jos būdo, 
tiksliau tariant, įvaizdžio, kurį apie jos būdą buvo susidaręs Johanseris. 
Laukdama atsakymo, Ana pakreipė galvą, plaukų sruogos nuvilnijo jai 
per skruostus, o barbenantys pirštų galiukai priminė bangų žaismą. Šviesos 
atspindžiai ant nagų lako, nekantrus glissando. 

— Mielai, — atsakė Johanseris ir žiūrėjo, kaip atsileido jos veidas, 
kaip ji papūtė lūpas, kaip ūmiai atsistūmė nuo stalo ir atmetė plaukus 
atgal. Tokių Anos judesių jis nebuvo matęs, turbūt pozos, gerai išmoktos 
ir vis dėlto neįtikinančios. Motorika slapto arsenalo, kuris visada ištrau- 
kiamas tada, kai reikia užmaskuoti kažką nauja, neįprasta. Anos gyve- 
nime, matyt, įvyko permaina, be abejonės. 

Johanseris, nujausdamas pažeminimą, su daug kuo susitaikė, kad 


galėtų daugiau sužinoti; profilaktiškai pasiryžęs aukotis, pastūmė alaus 

stiklą į stalo vidurį ir kaip pavyzdį prisiminė giliavandenės pinties šalta- 
kraujiškumą, troško, jis nusiteikė itin pompastiškai, priimti pažeminimą 
nusižeminęs, kaip ir dera mylinčiajam. 

— Ką daryti? 

— Kieme stovi nauja siunta, o Vinharto, po paraliais, nėra. Ar padėsi 
man įgabenti statines? 

Johanseris linktelėjo ir išsekė paskui Aną į kiemą. Ten, medinio san- 
dėliuko šešėlyje, stovėjo penkios metalinės 100 litrų statinės iš Doitels- 
dorfo Krongoldo alaus daryklos, Johanseris turėjo jas apversti ir nuri- 
denti į virtuvę, o iš ten krovininiu keltuvu nuleisti į rūsį ir prijungti prie 
tekinimo įvadų. Pažeminimas atrodė saikingas ir pakenčiamas; tai ne- 
buvo pernelyg sunkus darbas, antra vertus, jis sugaišo keturiasdešimt 
penkias minutes. 

Pati Ana nepridėjo rankos, tam buvo — nauja suknelė, nevykę na- 
gai — suprantamų priežasčių. Apskritai, pažeminimas mažo sulig kiek- 
viena minute, tikriausiai tik chimera, tikriausiai Ana paprasčiausiai 
labai džiaugėsi, kad galės toliau prekiauti ir nereikės terliotis. Alaus 
atsargas iš tiesų reikėjo skubiai papildyti, o arkliažmogio nebuvo nei 
girdėti, nei regėti. 

Ana tik du kartus trumpai dirstelėjo, netarė nė žodžio ir, pamačiusi, 
kad viskas einasi kaip sviestu patepta, tučtuojau apsigręžė, net nesiteikė 
bent iš mandagumo šyptelėti į rekrūtus paimtam svečiui. Klientai jos 
tikrai per smarkiai nevargino, kas iš bėdos būtų galėję pateisinti jos 
elgesį. Galbūt — Johanseris karštligiškai ieškojo palankaus paaiškini- 
mo — ji bijojo, kad bet kurią akimirką gali grįžti Vinhartas ir neteisingai 
įvertinti šią situaciją? Bet šyptelėti, trumpai, dėkingai šyptelėti. .. 
Kai Ana trečiąkart žvilgtelėjo į virtuvę, Johanseris žengė prie jos, čiu- 
po ją už rankos ir prisitraukė artyn. Jis uždarė duris ir klausiamai įsiste- 
beilijo į Aną, ji atsakė jam tokiu pat klausiamu žvilgsniu, tačiau netru- 
kus, kaip ir tikėtasi, jos išgąstį ėmė keisti šypsena. Tos šypsenos negalėjai 
pavadinti nei dėkinga, nei nežymia, ji veikiu luvo plati, provokuojanti 
ir karinga. Maži kumšteliai įsirėmė į šlaunis, Ana giliai kvėpavo. Johan- 
seris priėjo arčiau, laukė antausio, stovėjo prieš ją vos už kelių centimet- 
rų, jo drabužiai lietė jos drabužius, tada Ana užmerkė akis, ir jis ją 


pabučiavo, ant klubų vis dar jautė jos į kumščius sugniaužtas rankas, 

jautė kaip vienas po kito atsileidžia pirštai, jautė, kaip pasiduoda lūpos, 
kaip atslenka jos liežuvis, tarsi jauna gyvatė. Ana nusivedė jį per virtuvę 
į galinę kamaraitę, atsisėdo ant medinio stalo, atsilošė visu kūnu ir 
pasikėlė suknelę. Palenkė Johanserio galvą žemyn, kone brutaliai, ir iš- 
Žergė kojas. Jos kelnaitės buvo raudonos, dvelkė kvepalais, Johanseris 
atsargiai sukando kraštelį, atsmaukė šilkinę juostelę į šoną taip, kad 
galėtų liežuviu glamonėti jos klitorį, raustis plaukeliuose, įsiskverbti į ją. 

Anos lytinės lūpos plonos kaip ir burnos. Akytkūniai beveik nepa- 
brinksta, tačiau jų spalva keičiasi iš migdolinės rudos į švelnią purpu- 
rinę. 

Barokiniai Anos bateliai sunkiai svėrė jam pečius, Johanseriui patiko, 
kai kulniukai spaudžia raktikaulį, jis glostė Anai kelius ir meldė dar 
tvirčiau priglausti jį prie savęs, dar smarkiau suleisti nagus jam į spran- 
dą, norėčiau kabėti ant tų nevykusių, raudonų kaip avietės nagų, ant 
pliušinio kryžiaus! Ana tyliai dejavo, sukiojosi vis greitėjančiu ritmu, 
įkišo ranką į iškirptę, stimuliavo sau krūtis, o Johanseris tuo tarpu kai- 
riąja ranka atsisegė kelnių užtrauktuką. Jis atstojo nuo jos geldelės, 
bučiavo kelius, laižė blauzdas, švelniai kandžiojo kulnus. Ana čiupo ji 
pareikalavo keltis, Johanseris įsirėmė keliu į stalą, prispaudė jos batus 
sau prie ausų ir siekė jos kelnaičių, norėjo užsimauti jas ant galvos, jam 
tiktų raudona kaukė, akys liktų neuždengtos ir netrukdomos galėtų Žiū- 
rėti, jis pakišo rankas jai po užpakaliu, parodė, kad slinktųsi prie jo, 
paimsiąs ją stačias, stalas, manė Johanseris, neišlaikysiąs abiejų kūnų 
svorio, tai tik silpnas presuoto kartono stalas, sudedamas — kelnaitės, ką 
tik nukeliavusios žemiau kelių, staiga buvo užtrauktos atgal. 

Ana griežtai sušnypštė: „Š “, liuoktelėjo nuo stalo, išplėtusi akis, 
mostelėjo Johanseriui, kad tylėtų. Dabar ir jis išgirdo salėje aidint ga- 
lingą Kentauro balsą. Solidariai, jei galima taip pasakyti, jo erekcija 
sumažėjo, tarsi savaime įslydo į kelnes. Ana parodė į statinę virtuvės 
lifte, Johanseris nudūmė prie jos. Pro virtuvės duris įžengė Vinhartas. Su 
pilku išeiginiu kostiumu, stambus, kaklas dar platesnis už galvą. Sune- 
rimęs pažvelgė į Johanserį, šis smarkiai prakaitavo, statinė buvo labai 
sunki. Viena ranka Vinhartas žaidė laikrodžio grandinėle, dešiniojo bato 
kulnas klapsėjo į akmenines grindis. 


— Aha! — subliuvo Vinhartas. 

Išsigandęs it sugautas vagis, Johanseris sustingo pasilenkęs ir su- 
šnabždėjo: 

— Laba diena. 

Iš gilumos, ryšėdama purviną prijuostę, su skustuku rankoje, Ana 
vingur vingur atvinguriavo prie šeimininko, atsirėmė jam į petį, atsai- 
niai, sukryžiavusi kojas. 

— Jis būtinai norėjo pasitarnauti! — pusiau pasakė, pusiau nusijuokė 
ji. — Dabar galima jį paleisti. 

— Nuostabu! — sududeno Vinhartas. — Gal jis greit pradės pas mus 
dirbti? Pagalbiniu? Ką manai? Kiek nupiepęs, a ne? Bet, manding, 
labai uolus! 

Johanseris nepratarė nė pusės žodžio, nudelbė akis, vyptelėjo sutrikęs 
ir sukryžiavo rankas už nugaros. 

Vinhartas padaužė per savo raumeningą krūtinę: 

— Bet už tai aš jums dabar skalnas! Ana, atnešk jam, ko jis nori, 
smuklės sąskaita! 

Johanseris nurijo, įstengė tik kostelėti, paskui sušvarkštė, jog jam, 
deja, reikią eiti, bet jam buvę malonu pagelbėti, neverta dėkoti. Kentau- 
ras nusiviepė, pažvelgė į lankytoją kaip į paslaugų kvailį. Staiga Ana 
niekšiškai sukrizeno, nuostabiai įtikinamai, Kentauras negalėjo susilai- 
kyti ir drebėjo iš pašaipaus juoko. Johanseris pasinaudojo momentu, 
praėjo pro juodu, sunkiai tvardydamasis, kol atsidūrė lauke, vienas su 


tonas sveriančia laime. 

9 


(Estremadūra) 


— N ežinau, kur buvai, bet tau tai, regis, išėjo į naudą. Atrodai 
jaunesnis... 

— Tikrai? 

— Garbės žodis. O nuo kada tu pradėjai rūkyti? 

Konradas iš tiesų jautėsi jaunas, bent jau konstatavo tam tikrą 
fizinę permainą. Skrandis dabar nereagavo net į stipriausią dirgi- 
nimą, nei į cigaretes, nei į alkoholį, nei į Beno beprotiškai mėgs- 
tamą fast food*. 

Jis spontaniškai pasiryžo aplankyti Katriną, pamatyti ją, kaip 
kad nujautė, paskutinį kartą, prieš išsiskiriant labai ilgam laikui, o 
dabar spontaniškai melavo, porino buvęs užsienyje, Provanse, ir 
išsamiai pasakojo įspūdžius, kurie, nors gyvi ir kupini smulkme- 
nų, galėjo būti ir iš daugelio kitų vietų. 

Užėjus Konradui, Katrina pasijuto ne itin smagiai. Konrado 
kambarį buvo užėmęs jos naujasis meilužis dailininkas, talentas iš 
Heseno, vos pradėjęs trečią dešimtį, mažas ir raumeningas, išsi- 
blaškiusiu genijaus žvilgsniu ir trumpais peroksidiniais plaukais. 
Tylėdamas jis stovėjo tarpduryje, skerdiko prijuostė virš kaubo- 
jiškų batų, vos sugebėjo pasisveikinti ir mimika demonstravo savo 
pasibjaurėjimą, kai Konradas pažvelgė jam per petį. Kambaryje 
stovėjo trys molbertai, daugiau ten nieko nebuvo. 


— Kur dėjai mano knygas? 
— Visos sukrautos rūsyje. Nebijok, jos gerai supakuotos. Tu gi 
man nepriekaištausi? 


* Greitas maistas (angl. ). 

Katrina už rankovės nusitempė sutuoktinį į virtuvę, kur jam 
pasiūlė kavos. Čia buvo tikra kiaulidė. Purvini pakraščiai. Riebalų 
dėmės. Prie mikrobanginės krosnelės krūva aliumininių indų nuo 
gatavų patiekalų. Šiukšlių kibiras perpildytas, o skutimosi peiliu- 
kas ant palangės — su baltų miltelių pėdsakais. 

— Kas čia per keistabūdis tylenis? 

— Ar ne vis tiek? 

— Ko jis taip priešiškai į mane spoksojo? Ką tu jam apie mane 
pasakojai ? 

— Visiškai nieko. Garbės žodis. Robertas yra iš tų, kurie nenori 
būti švelnūs, iš baimės, kad jų nepalaikytų švelniais. Visi jo daiktai 
niūrus, labai nekrofiliški. 

— Aha. O jis gerai tapo? 

— Dulkinasi dar geriau. 

— Kodėl tu man šitai pasakoji? 

— Maniau, kad čia tai, ką tu iš tikrųjų norėjai sužinoti. 


Konradas svarstė, ką čia pasakius, ką nors testamentiška, pa- 
vyzdžiui, kad knygos daugiau neturinčios reikšmės, kad Katrina 
ramiai galinti jas parduoti, tik prašyčiau ne pusvelčiui. Ir būtų 
galėjęs duoti jai adresus, tų antikvariatų, kurie sumokėtų šiek tiek 
daugiau už kitus, bet kol ši mintis ėmė suktis ant liežuvio galo, 
Konradui tapo visai vis tiek, kas atsitiks knygoms, ar jos iškeliaus 
į šiukšlyną, ar, apmokėtos pagal svorį, virs makulatūra. 

Katrina spragtelėjo dviem pirštais: 

— Tai kaip tau sekasi? Ką veiki? Kokie planai? 

— Nežinau. 

— Ar tuos dalykus tu iš tiesų suklastojai? 

— Ar tada būčiau tau įdomesnis? 


Pokalbis jiems abiem gadino nervus, abu jį mielai būtų bai- 
gę. Jie skandino kavoje laiką, stūmė jį ir tempė. Bute buvo 
labai karšta ir tvanku; Katrina nuleido žaliuzes, palikdama tik 
plyšį, patalpoje įsiviešpatavo keista tamsa, pažįstama Konra- 
dui iš sapnų. 

Kažkuriuo momentu į virtuvę įžengė jaunasis dailininkas, pa- 


klausė, ar viskas gerai. Konradas atsistojo ir prisistatė: 

— Aš Katrinos vyras. Jūsų ateljė anksčiau buvo mano kambarys. 
— Ak taip? 

Gūžtelėjęs pečiais, dailininkas nusisuko. 

— Robertai? 

— Klausau. 

— Ar galiu pamatyti jūsų paveikslus? 

— Klauskite mano paveikslų. 


Paveikslai nei prieštaravo, nei skatino ilgiau į juos žiūrėti. Di- 
džiulės juodos ir pilkos dėmės, storai užtepti dažai, struktūra su- 
daryta mentele, tarp jų baltos linijos. Konradas nesiėmė vertinti, 
geras tai darbas, ar silpnas. Benui jis pasirodė sušiktas. 


— Na? Patinka? 

— Maniau, jums nerūpi, ką pasakysiu. 

— O, ne. Aš klausiu kiekvieno snaudaliaus, kokia jo nuomonė. 
Esu baisus tuščiagarbis. 

— Ar šitas turi kokį nors pavadinimą? 

— Hmhmm. Jis vadinasi „Mirtis kaip šaligatvio kraštas ir epita- 
fija sau“. 

— Nuostabu. Jūs toli eisite. Pilka gera, iš tikrųjų. 

— Nekenčiu komplimentų. Nuo jų aptingsti. 

— Puiku. Ir toliau taip. 

— Ar jūs nors kiek svarbus? Norėjau pasakyti, ar žiauriai kvaila, 
jei jus įžeidžiu? 

— Ne, ne. Aš iškritau iš žaidimo. Labų dienų Tanatui, kai kitą 
kartą jį pamatysite. 

— Kam? 

— Paprasčiausiai pasakykite, kad jus siuntė Johanseris. Tada jis 
žinos, ką daryti. Nors ir taip žino. 

— Čia žiauriai kvaila? Ar kaip? 

— Spręskite pats. 

Kraujo troškimas ir troškimas pašiepti bandė persverti vienas 
kitą šimtąja gramo dalimi. Katrina paklausė, ar jis norįs išprovo- 
kuoti sceną. Vietoj atsakymo Konradas paklojo prieš ją dešimt 
banknotų po tūkstantį markių, pusę su savimi turėtų pinigų, mos- 
telėjęs parodė, kad nuo šiol pinigai jos. 

— Už ką čia? 

— Dovana atsisveikinant. 

— Sakyk, ko čia maivaisi? 

— Ar negali paprasčiausiai padėkoti? 

Šiaip ar taip, Katrina bent jau nevaidino, kad rūpinasi juo, tik 
norėjo, kad jos niekur nepainiotų. 

— Ačiū. — Ji nuėjo į gyvenamąjį kambarį ir paslėpė pinigus 
spintoje. 


— Ei, kileri*! 

— Ko? 

— Kam tu duodi tai šliundrai tiek pinigų? Juk jai gerai einasi. 

— Mano reikalas. 

— Norėjai pavaidinti! Ją sugėdinti! Pripažink! Man sykį atkišai 
keturis šimtus, o jai bruki per prievartą! 

— Keturis šimtus ir televizorių. 

— Ir televizorių. 

Katrina stebėjo savo vyrą, kuris stovėjo prie lango ir kalbėjosi 
pats su savimi. Jeigu nebūtų žinojusi, koks jis nepavojingas, nepa- 
vojingas iki bailumo, jai būtų pasidarę nejauku. Katrina norėjo jį 
padrąsinti, kad jis nueitų pas Cumratą derėtis dėl kompensacijos 
dydžio, bet nežinojo, nuo ko pradėti. Viskas dvelkė savanaudiš- 
kumu ir gobšumu. 

Dailininkas, reikšmingai pridėjęs ranką sau prie smilkinio, per- 
ėjo per patalpą, pritūpė prie Katrinos ir palaižė jai kaklą. Katriną 
tai, regis, pralinksmino. 

— Ar jis nori, kad aš susiprasčiau trukdąs? 

— Jis toks. Nauja karta. Kietuoliai. 

— Bet tai neatsargu. Aš, pavyzdžiui, galėčiau pajusti pavydą ar- 
ba, hm, pažeminimą, griebti pistoletą ir judu nušauti. 

Robertas pakėlė akis: 

— Tai nušaukite! 

— Ar jums tai atrodytų įdomu? 

— Aišku! Pasakykite, kai susiruošite. Pastatysiu molbertą šalia 
savo kaukolės. Paskutinis paveikslas: „Raudona kompozicija“. Nie- 


* Killer — žudikas (angl. ). 

kai. „Raudona improvizacija“. Jau žinau: „Raudonas atsitiktinu- 
mas“. Kaip skamba? 

Dailininkas pakėlė Katrinos palaidinukę beveik iki pat krūtų. 
Katrina net nemėgino jo sutramdyti. Ji visada labai bijojo pasiro- 
dyti miesčione. 

Johanseris patraukė į koridorių, uždarė gyvenamojo kambario 
duris. Pabrėžtinai lėtai išėjo į laiptinę, o iš ten į gatvę. Kitoje gat- 
vės pusėje stovėjo Atanas, per daug užsiėmęs, kad pastebėtų Jo- 


hanserį. 


— Už ką jį žudyti? Kaip jam ir į galvą atėjo? Gal jis mano, kad 
žudau kiekvieną, kas apykvailiai šneka ir dulkina mano eksžmo- 
ną? Turėčiau daug darbo. 

= Kaipgi, — pareiškė Benas, — tai cool. Antra vertus, lygiai taip 
pat sėkmingai galėjai jį ir nudėti. Irgi būtų cool. 

— Tu iš tikrųjų amoralus tipas. 


— Ir tai sako teisuolis. 


Viską reikia turėti galvoje. Meilę ir žmogžudystę. Kad visi gali gyventi 
ramiai ir sočiai. 

Esama nuodėmės, kurios neišpirksi, tai prikaišioti žmogui jo pasiten- 
kinimą, norėti pataisyti pasaulį, nors jam viskas okay. 

Žinai tu, tavo Vakenroderis, aš jį perskaičiau, kai kas buvo tik- 
rai aštru, ir aš pamaniau, kodėl tas vaikinas — turiu galvoje tave — 


taip negyvena, tas dalykas apie toleranciją, juk žinai. .. 


O įsijauskite pagaliau į kitų sielas ir pamatykite, kad gavote dvasios 
dovanas iš tos pačios rankos, kaip ir jūsų nepripažinti broliai! Supraski- 
te pagaliau, kad kiekviena būtybė gali sukurti tik tokius darinius, ko- 
kius leidžia Dangaus jai suteiktos jėgos, ir kad kiekvieną privalo atitikti 
jo kūriniai. O Jei nevaliojate įsigyventi Į Visas nepažįstamas esybes if, 
permanę jų sielas, suvokti jų darbus, tai bent pamėginkite nuosekliai 
samprotauti ir tokiu būdu tiesiogiai prieiti prie tokios išvados... 

Jei sėjanti Dangaus ranka būtų sudaiginusi tavo sielos daigą Afrikos 
dykumų smėlynuose, tai blizgančią juodą odą, mėsingą apskritą veidą ir 

trumpus garbanotus plaukus tu girtum visam pasauliui kaip svarbiau- 
sius neprilygstamo grožio bruožus, o pirmas baltasis žmogus sukeltų tau 
juoką arba neapykantą. O jei tavo siela būtų užgimusi keliais šimtais 
mylių toliau į Rytus, Indijos Žemėje, — mažuose keistaformiuose, dau- 
giarankiuose stabuose jaustumei slaptingąją dvasią, kuri, nepasiekiama 
mūsų jutimams, plazda juose, ir, išvydęs Medičių Veneros statulą, neži- 
notumei, ką apie ją manyti. O jeigu Tasai, kurio galioje buvai ir esi, 
būtų panūdęs pasėti tave tarp pietinėse salose gyvenančių genčių, tai 
kiekviename laukiniame būgno dundesy ir grubiuose, šaižiuose melodi- 
jos garsuose įžvelgtumei gilią prasmę, kurios dabar nesupranti nė pusės 
žodžio. 

Grožis: keistas ir nuostabus žodis! Iš pradžių sugalvokite naujų Žo- 
džių kiekvienam meno keliamam jausmui, kiekvienam meno kūriniui! 
Kiekviename žaidžia vis kita spalva, ir kiekvienam sukurti vis kiti nervai 
žmogaus kūne. 

Bet jūs proto išmonėmis sukurpiate iš šio žodžio griežtą sistemą ir 
norite priversti visus, kad jie jaustų pagal jūsų potvarkius ir taisykles, — 
bet patys nejaučiate. 

Kas tiki sistemą, išgujo meilę iš savo širdies! Jausmo netolerancija dar 
pakenčiamesnė už proto netoleranciją; — tikėjimas prietarais geriau nei 
tikėjimas sistema. .. 

Ar galite priversti melancholiką mėgautis linksmomis dainelėmis ir 
žvaliu šokiu? Arba sangviniką, kad jis su džiaugsmu atvertų širdį tra- 
gingoms baisybėms? 

O palikite kiekvienai mirtingai būtybei ir kiekvienai tautai po saule jų 
tikėjimą ir jų palaimą! Ir džiaukitės, jei džiaugiasi kiti, — net ir tada, 
kai nesugebate drauge su jais mėgautis dalykais, kurie jiems patys mie- 


liausi ir vertingiausi. 


Benas pasikinkė Konradą, užšoko ant jo, įbruko žąslus tarp 
žandikaulių, spustelėjo pentinais, perliejo botagu ir vėl išvarė ty- 


rinėti pasaulio. 

Liepos 12 d. 
Mia Marga, mielas Rudolfai, 
mieli tėveliai, norėčiau aš parašyti, arba — deja, vokiečių kalboje 
nėra jokio žodžio, reiškiančio tetą ir dėdę kartu, gaila, ar ne? Tiek 
jau to, o Jūs, žinoma, stebitės, kad iš manęs jokių žinių, bet kad 
nėra ką sakyti, nieko nauja — tai visų pirma. Aš stengiuosi, dairau- 
si išpūtęs akis, ieškau įtartiniausiose vietose su Beno nuotrauka, 
kurią visiems rodau, ir kai kurie sako: „Bet juk tai panašu į Jus!“ — 
ir aš labai stengiuosi, bet kol kas bergždžiai. Miestas didelis, dar 
teikia nemažai vilčių. Pas Jus su pasimėgavimu praleidau nuosta- 
bų laiką ir norėčiau vėl atvažiuoti, jei tik įmanoma, su Benediktu, 
kuriam, kaip jaučiu, sekasi gerai, nors ir negaliu pasakyti, kuo 
pagrįstas tas jausmas; Jums tai, be abejo, pasirodys menka paguo- 
da, tušti žodžiai, nors čia kai kas daugiau, tikrai. Aš aiškiai jaučiu, 
neklauskite kodėl, kad jis nori namo ir tik ieško stilingo kelio 
atgal, kad galėtų išsaugoti savo veidą. Jis grįš. Vėliausiai tada, kai 
vasara kryps rudeniop, Benediktas išdygs ant Jūsų namų slenks- 
čio, tikėdamasis, kad Jūs jam atleisite, kad būsite supratingi ir jį 
apkabinsite. 

Trumpai apie savė — turiu šiokių tokių reikalų, kai ką aiškinuo- 
si, bet Čia jau kita kalba, o dabar vėl leidžiuosi ieškoti, tad mano 
diena kupina nuotykių, lankausi vietose, kuriose niekada anks- 
čiau nesu buvęs. 


Nuoširdžiausi linkėjimai, iki greito susitikimo, Jūsų — 

Margai laiškas pasirodė keistas: skubotas ir beveidis. Kai ku- 
rios formuluotės netilpo jai galvoje, pavyzdžiui, — iš kur, dėl Die- 
vo meilės, Konradas turi Beno nuotrauką, kurią galėtų visiems 
rodyti, — ne todėl, kad duoti Konradui nuotrauką būtų buvusi 
kvaila mintis, bet ji, Konradui išvykstant, per skubą šitai pamiršo. 
Ir tai, kad ant voko nebuvo nurodytas siuntėjas, kuriam būtų ga- 
lima pasiųsti atsakymą, pranešti, pavyzdžiui, kad per tą laiką atėjo 
antras Beno laiškas, ir apskritai — vaikinas jau seniai galėjo būti 
grįžęs namo, Konradas veltui ieškotų. .. 

— Įtariu, kad jis per daug paėmė tai į širdį, — per vakarienę 
pareiškė Marga Rudolfui, — visa tai skamba taip... net nežinau... 

Rudolfas, nelaukdamas, kol žmona ras tinkamą prieveiksmį, 


tylomis linktelėjo. 

(Du fragmentai) 

Ana, įsižeidusi, kad Konradas išvyko neatsisveikinęs, dar ilgai laužė dėl 
jo.galvą. Jis buvo slėpiningiausias žmogus, kokį jai teko kada nors su- 
tikti. Kaip dažnai Ana, kone prarasdama savitvardą, norėdavo pulti jam 
ant kaklo — žvelgiant atgal, jai tai atrodė keista ir lengvabūdiška. Jei 
vieną ar kitą kartą Konradas būtų šnekėjęs ar veikęs ryžtingiau, viskas 
būtų buvę kitaip. Galbūt. Anos vaizduotė nenešė nepagrįstų praeities 
galimybių. 

Vinhartas ją pirmą sykį mušė, dar gerokai prieš vestuves. Tegu tai iš 
esmės buvo tik stumtelėjimas, tūžmingas drebulys, kliudęs jos kairįjį pe- 
tį, ir dar įsakymas žiūrėti į jį... 

Staiga Anai šmėstelėjo mintis sužinoti iš Suberto kelyje gyvenančių 
Henleinų Konrado adresą ir važiuoti pas jį. Smėstelėjo, ir tiek, truko tik 
vieną sekundę, išnyko akimoju, virto praeitimi, ja ir liko. Visą likusį 


laiką. 


L1/2 

Kiekvienas žmogus privalėtų sukurti meilės istoriją, didelę, gra- 
žią, sąžiningą, net jei ir nejaukią, sukurti ją nelyginant savo na- 
mus. Namai. Jie, matyt, kažkur giliai viduje, toliau nei tolimiausia 
šalis už žemėlapio ribų. Kartais artėji prie jų kone be vargo, esi 
ten, giliai savyje, savo meilėje, ir nieko apie tai nežinai, supranti 


tik vėliau: buvai. 

(Šeši fragmentai) 


12/1 

Benas mėgo sendaikčių turgus, šeštadienis tapo sendaikčių tur- 
gaus diena. Benas ypač domėjosi ginklais, dažnai prašydavo pus- 
brolio nupirkti jam tą ar aną — svaidomą peilį, stiletą, sportinį 
arbaletą. Tiek pavojingus ginklus, tiek žaislinius, pavyzdžiui, bai- 
singą pump-gun *, su kuria galėjai purkšti vandenį dvidešimties met- 
rų nuotoliu. Patraukliausias dalykas, kurį jiems pasiūlė iš po skver- 
no ir kurį jie iš karto įsigijo, buvo čekų karininko „Makarov“ mar- 
kės pistoletas su duslintuvu, priedo du pakeliai šovinių. Šiame 
sendaikčių turguje galėjai gauti netgi kalašnikovą, bet Konradui 
pasirodė, jog šito per daug, jis įtikino Benediktą, argumentuoda- 
mas, kad toks daikčiukas pernelyg krentąs į akis ir esąs pernelyg 
neparankus. 

Konradas išleido krūvas pinigų, tenkindamas kiekvieną vaikino 
užgaidą. Jis stebėjosi, kiek daug galima turėti norų, kurie jam pa- 
čiam niekada nebūtų kilę. Pavyzdžiui, vienoje atvirukų parduotu- 
vėje netoli geležinkelio stoties Benas prisipirko daugiau kaip šim- 
tą atvirukų, ne todėl, kad juos kam nors išsiuntinėtų, o vien tam, 
kad turėtų, dėl sąmojingų užrašų arba filmų motyvų, arba grupių 
emblemų, arba karikatūrų. Daug kas buvo siūloma įsigyti tam, 
kad turėtum, daugybė žmonių jautė poreikį rinkti spalvotus švei- 
cariškus laikrodžius, telefonų korteles arba figūrėles iš kiaušinių- 


siurprizų, ką nors įdomaus ir intriguojančio... Kai Konradas 


* Siurblinė patranka (angl. ). 

suabejojo tokių aistrų solidumu, Benediktas, užrietęs nosį, pa- 
klausė, ar Konradas perskaitęs visus tuos brangius pirmuosius lei- 
dimus, kuriems kitados išleisdavęs tiek pinigų. Ne, turėjo pripa- 
žinti Konradas, skaitydavęs jis pigiai kainuojančias „Reclam“ lei- 


dyklos knygas minkštais viršeliais, o brangiąsias turėjęs ir glostęs. 


12/2 

Konradas ir Benediktas ėjo. Jų buvimas kartu buvo nuolatinis ėji- 
mas, kelionė be poilsio iš ten į ten, vienas į kitą ir vienas nuo kito. 
Skausmingas gilinimasis mintimis. Mokymasis, suartėjant ir ne- 
riantis iš odos. 

Dingstis — zoologijos sodas ar teatras, koncertas, smuklė ar kas- 
dieninis popiečio kinas — buvo ne taip svarbu. Dažniausiai Bene- 
diktas atidžiai klausydavosi, kai jo žudikas pasakodavo jam, nakčia 
prie upės, apie savo žygdarbius archyve, kai jam ir tik jam vienam 
atskleidė liūdnas Somnambelės dingimo aplinkybes. Ginčytis jie 
niekada nesiginčijo. Konradas, įtaręs bent menkiausią nuomonių 
skirtumą, tučtuojau atsitraukdavo, pasiruošęs nusileisti. Kažkada 
Benas jį įkalbėjo nusipirkti sportbačius — snykersus, — o prie jų 
odinę striukę, labai brangią, tokią, kokios vaikinas visada troško. Be 
to, Konradas sutiko duoti skelbimą, į kurį atsiliepęs informatikos 
studentas tris kartus per savaitę mokė jį naudotis kompiuteriu. Kon- 
radas seniai įsisavino ir perėmė vaikino mimiką ir gestus, panašiai 
buvo ir su žodynu. Kai koks žodis keldavo abejonių, Konradas klaus- 
davo Benedikto nuomonės. Jei Benediktas sakydavo „okay“, žo- 
džiui būdavo pritarta. Kai juodu naktį sutikdavo išvaizdžią kekšę, o 
tai pasitaikydavo stebėtinai dažnai, Konradas pakratydavo kišenę; 
Benas to reikalaudavo, pareikšdavo, jog, Dievas mato, jis nedaug ko 
gavęs gyvenime, kai ką jam reikėtų kompensuoti. 

Taip pat Benas mėgo trainiotis po lošimo namus Potsdamo gat- 
vėje, pralošė krūvą pinigų, žaisdamas blekdžeką*, o paskui, neliū- 
dėdamas dėl nuostolio, nudrožė atsinešti kepsnio. Garsiai čep- 
sėdamas, jis lakstė iš vienos gatvės pusės į kitą, o pirmasis saulės 


spindulys nutvieskė antžeminio geležinkelio bėgius. 


* Black-jack — dvidešimt viena (angl.).; toks kortų žaidimas (vert. past. ). 

— Hei, gal kada būsiu toks subrendęs kaip tu, bet dabar man tai 
atrodo klasiškai! Tikrai! Jei turi problemų dėl pinigų, perki lote- 
rijos bilietą, juk tai liuks, arba įremi kam nors, kas kaip tik traukia 
pinigus iš automato, kokį kietą aštrų daikčiuką į nugarą, papras- 
čiau nė nebūna. 

Grieždamas dantimis, Konradas turėjo su tuo sutikti. 

— Kai tu amžinai vaidindavai, dėl savo žinių, žinai, tada aš visa- 
dos galvodavau, žmogau, kodėl gi jis gerai neįsitaiso, tada aš tavęs 
nekęsdavau, tikrai. 

Konradas nesigynė; šią akimirką vaikinas buvo teisus, jokie žo- 
džiai jo nebūtų privertę abejoti, jis buvo laisvas kaip pirmasis žvėris. 

— Gali daryti viską, ką nori, viską, gal braukiame ten, kur ren- 
kasi žydrieji, nuplaksime senus maišus? Arba traukiam žiūrėti ne- 
bylių filmų po atviru dangum? Daryti kačiukams kuti kutuku su 
arbaletu? Partytimes*! Kai tu taip linkęs į golden showers**, reikėjo 
duoti porą skelbimų į „Greitaišiskubiai“, ir jokių problemų, ko- 
dėl tu vis šikdavai dėl to į kelnes? Do it, simply do it, man***! Atsi- 
palaiduok, ir būsi laisvas. Nereikia visko turėti galvoje. 

— Jei pamatysiu tavo vokiečių kalbos mokytoją, išspirsiu jį į 
užtarnautą poilsį, nesijaudink. Mes jam įkalsime, kad Osvencime 
niekas nesibaigė. 

— Žiūrėk tu man! 

— O poniai Finkei, — Konradas vograuja, girtas kaip dūmas, — 
mes įtikinamai paaiškinsime, kad neverta norėti niekur nesikišti. 

— Jėga! Šiaip ar taip, niekada nemėgau tos kvailos karvės. 

— Duosim pailsėti visiems, kas mums nepatinka. Sudarysiu są- 
rašą. Kaip bus su Kentauru? 

— Manęs nejaudina. 

— O Kercas? Kuriam tu buvai visai vis tiek? Man būtų malonu, 
jei tas minkštakūnis pastirtų. 


— Prašau manimi nesidangstyti! 


* Vakarėliai (angl. ). 
** Aukso liūtis (angl. ). 


*** Padarvk tai, tiesiog padaryk, žmogau! (Angl.) 

12/3 
Tanatas dainavo, o dainuodamas rodė į vieną ar kitą daubos vietą, van- 
giai, neištiesdamas rankos nei piršto. 

Senai lyrai reikia užtraukti naujas stygas. Naujos šluotos gerai šluoja, o 
naujos esybės arti tobulybės, mes užtrauksime pasaulį, imsime jo sustojusį 
laikrodį ant rankų, kad jis nežinotų, ką daryti, kas juokais, o kas rimtai. 

Tanatas atidarė lagaminėlį ir išsiėmė nedidelę knygelę, į kurią rašė skai- 
čius, vardus ir eiles. Jo daina viešpatavo žemėje, o koja mušė taktą, kuriuo 
iš lagaminėlio sruvo sekundė po sekundės. 

Fašarvotas vienišame momente, be laiko, be pakelės postų, skiriančių 
tai, kas pasiekta, nuo to, kas išgyventa. 

Užimti poziciją, užleisti poziciją, laikyti poziciją. Pozicija. Bauginanti 
meistro buveinė. 

Ginkluotas Johanseris labiau linkęs prisikimšti pilvą nei varginti sme- 
genis. Kurti planus jam atrodo ekscentriška, jis mieliau rašo raudonus 
skaičius į juodąją knygą, rezga faktus ir įvykius, jų vietas ir eigas. Minčių 
raizgalynė, minčių labirintas, labirinto koridoriai. Jis amžinai nusileidžia 
koridoriuose, amžinai koridoriuose tyko kažkas, kaip pasakytų Benas, bež- 


džioniškai šuniškai molochiškai milžiniškas hiperkažkas. 


12/4 

Benas jį ragino ir kurstė vis dėlto išmėginti laimę, išstūmė Konra- 
dą į sceną; jį pasitiko riksmai iš dviejų šimtų gerklių, Konradas 
neryžtingai lemeno į mikrofoną, deklamavo Ulando tekstą kaip 
savo, tekstą, kuris jį sužavėjo paauglystėje ir iš kurio jis per tą laiką 


nepamiršo nė žodžio. 


Kaip ten aguonos plaukia, 
Vakarių išsūpuotos! 

Sapnų dievams jos plaukus 
Gražiausiai vainikuotų; 
Tai purpurinės ryškiai 

Lyg vakaro žara, 

lai baltos ir išblyškę 


Kaip mėnesio skara. 

Girdėjau: kalba žmonės, 
Kad tą, kuris užminga 
Tarp žydinčių aguonų, 
Juodi sapnai apninka; 

Ir blaškos, miegant protui, 
Vien kliedesys jame, 

Ir mylimi atrodo 


Jam tik tuščia schema. 


Triukšmas stiprėjo, švilpimas ir dejonės, šnypštimas ir juokas. 
Konradas įsiuto. 

— K sau galvojate? — suriko jis ir išsitraukė pistoletą, šunaujos 
nuotaika iš karto pasikeitė. Klausėsi atidžiai, netgi susikaupę, ne- 


drįsdami nei kvėptelėti, nei krustelėti. 


Ir aš kadais įpuoliau 
Jaunystės ankstų rytą 
Žiedų slaptingan guolin 
Aguonoms slėny žydint, 
Ir spėjau sau prieš veidą 
Apsvaigdamas patirti: 
Būties pasaulis skleidės, 


Sapnai tikrove virto. 


Nuo tol jaučiu, lyg viskas 

Tik taip ir būt tegali: 

Gyvai pasaulis tviska, 

Sapnai nurodo kelią; 

Šešėlių vingrūs monai 

Kaip žvaigždės aiškūs man čia. 
Poezijos aguona! 


Tu mano sielos kančia! 


Tada jam gyvai plojo, o burtų keliu išrinkti atstovai skyrė Jo- 


hanseriui 17 balų už tekstą ir 20 už laikyseną, galiausiai tai reiš- 

kė garbingą antrąją vietą, kaip apdovanojimas įteikiamas Slam- 
Poetry-T-Shirt*; Johanserį pralenkė tik pilka kaip pelė — čia ir 
buvo visas pointas** — teisės studentė su erotiniu apsakymu 
„Išdulkink mane, išdulkink mane, prašau, prašau tavęs, išdul- 


166 


kink mane 


12/5 

Vieną vakarą jis sutiko du neūžaugas, kuriuos tarėsi jau kartą ma- 
tęs, palaikė juos tais, kurie jam praeitais metais grasino peiliu, 
sulaužė šonkaulį ir atėmė pinigus. Johanseris striukės kišenėje už- 
čiuopė pistoleto metalą ir laukė, kol tie du prieis prie jo. Tačiau, 
lyg nujausdami pavojų, jie aplenkė jį iš tolo, ir Johanseris nešovė 
jiems pavymui, nes ir Benas manė, kad tiem dviem reikėtų bent 
jau įvaryti šiek tiek baimės, priversti jausti pagarbą. 

— O tu smurtininkas. 


— Tu manęs niekada nepažinai... 


12/6 

Praryti arbaletu išbandymui nudėto žvirblio su visomis plunks- 
nomis Konradas neįstengė. Nupjovė nagus ir galvą ir tik truputį 
paragavo kraujo, o visa kita nesismulkindamas išmetė kaip, „atli- 


kusius kaulus“. 


* Nuožmių kritikų marškinėliai poetui (angl. ). 


** Point — esmė (angl. ). 

P atalpa Sofijos pilyje Valštate. Kambarių eilė, nėra nei kunigaikščio, nei 
liokajų. Aukštos sienos be paveikslų ir langų. Galėtų būti diena arba naktis. 

Ana, išžergusi kojas, su baltais aukštakulniais bateliais, sukinėjasi ant 
kėdės. Jos rankos sukryžiuotos už atkaltės. Favargę pirštai tabaluoja, sijo- 
nas atsmauktas. 

Jei šiek tiek pasilenkęs eisi per patalpą, matysi jos kelnaičių lopinėlį. 
Baltą lopinėlį tarp kėdės virbų. 

Anos pirštai maži ir ploni, o jos smakras kartais ima virpėti, gali pama- 
nyti, jog ji tuoj apsipils ašaromis. Nūnai Ana pakelia galvą, išdidi ir užsi- 
svajojusi. Ji niekada nėra tikra moteris, visada svyruoja tarp senės ir vaiko, 
burna ragauja galimybes, jas išspjauna, nuryja, du keliai, tas pats tikslas. 
Paskutinės dienos atliekos. 

Esu tikras, kad turiu teisę keliais eiti link jos, prišliaužti prie pat kėdės 
pinučių, ji nieko nesakytų, neturėtų nieko prieš, jei bučiniais nuberčiau 
batelį ir keltį. Gal jai net nebūtų visai vis tiek. 

Man visada atrodė svarbiau paliesti slapčiausias jos kūno vietas burna, 
o ne stimburiu, kai liežuvis, pusvalandį keliavęs koja aukštyn, pasiekia 
kelnaičių kraštelį. Arba nepasiekia. Dažniausiai jos kentėjimo galios baig- 
davosi keista riba, per plaštaką virš kelio. 

Žodžiai, nusprūsdavę nuo mano liežuvio, kol šis keliaudavo, jie niekada 
nebūdavo sąžiningi, tūkstančiai žodžių regimai baltų kelnaičių skiautelei. 
Moralė — tai sargis, skirtas naudoti po to. 

Man patinka, kai Anos lūpos virpa tarp susijaudinimo ir priekaištų, kai 
kaukši jos batelių galai, erzinančiai ar provokuojančiai? Klausimų klausi- 
mas — duoti ramybę ar paskubėti? 

Mes abu, įsitikinę mūsų meilės beprasmiškumu, sustingstame atkaklu- 
mo fermatoje, ilgimės ir traukiamės vienas nuo kito, neįkyrėdami; kiekvie- 


nas žodis — tai kelias atgal. 

J uodoji knyga. Kažkoks mirusiųjų miesto užkaboris. Namai, kurie tę- 
siasi iki begalybės, primena fabriko įrengimus. Į šaltą pilkumą įsimaišė 
bronzinis mirgėjimas. Tai tikriausiai sunkioji šviesa. 

Žiežulis žiūri, persisvėręs per vieną iš neįstiklintų langų: 

— Aš tas, kuo galėjote tapti jūs. Menkas pagiežingas žmogelis, kiū- 
tantis kažkokiame užkampyje, toli nuo kalendorių, gaubiamas niūrių 
prisiminimų ir neišsipildžiusių svajų. Kažkur tarp netikros puikybės ir 
beprasmės kaltės. Pelkžmogis, žiežulis. Pasitaikė akimirkų, kai buvote 
Tanatas, buvote meistras ir tarnas drauge, kaip ir aš kitados. Atvaizdas 
veidrodyje. Bjaurus šešėlis. Mes nieko nepadarėme. Mes padarėme nieką. 
Net tada, kai pagaliau būtume turėję ką veikti, mes nieko nedarėme, 
nieko neišpirkome. Ir žinote: tai nesvarbu. Visiškai nesvarbu. Aš mačiau 
tokių dalykų, kokių nė sapne neregėjote. Kaip jums patinka miestas? 

Johanseris neatsako. O kam? Žiežulis beldžia į atbrailą: 

— Aš čia apsigyvenau. Įsikrausčiau į kažkokį namą, jie stovi tušti ir 
laukia tų, kurie pasiruošę trečiajai zonai. 

— O kur prasideda trečioji zona? 

— Ji čia, tarp mudviejų. Kiekvienas nešioja ją savyje. — Žiežulis paro- 
do sau į kaktą. — Dabar muziejus atdaras. Užeikite vidun ir apžiūrėkite 
save. Ko jūs prigyvenote! Tai jūsų muziejus. Mes visi rinkome muses ir 
riksmus, kuriuos galėjome gauti. 

— Muses? Riksmus? Kam to reikia? 

— Mes, jei šnekėsime atvirai, nesiruošiame tenkinti didelių publikos 
lūkesčių. Musės ir riksmai. Kruopščiai apžiūrėjus, mums jie pasirodė 


svarbiausios jūsų būties sudėtinės dalys. 

— O kaip laimės akimirkos? 
— Jų esama, bet jos laikinos. Deja, jomis šiuo metu nedisponuojame. 
— Ar su manimi baigta? 


— O ar norėtumėte šito? 

15 
(Du laiškai) 


Liepos 25 d. 
Mi Gimdytojai, 
nieko nenujausdamas, lekiu kartą per miestą, ir staiga — nepatikėsite, ką 
mačiau! Konradą! Viskas truko labai trumpai, dar spėjau užlįsti už skelbi- 
mų stulpo, kitaip ir jis būtų mane pamatęs, ir būčiau turėjęs mauti. Paskui 
pasilinksminau, ji kiek pasekęs, kai jis taip lakstė, be jokio plano, atrodė 
prastai, kažkoks nesveikas ir nervingas, ganėtinai sublogęs. Zujo šen ir ten 
ir kalbino kažkokius žmones, kurie nežinojo, ką su juo daryti ir dažniau- 
siai palikdavo jį kaip stovi. Kažkaip crazy*, o paskui man kilo įtarimas, 
kad jis kažko ieško, kaip koks džankis, kuris kimba prie žmonių dėl narko- 
tikų. Ar gali būti, kad jis ieško manęs? Kad Jūs atsiuntėte vargšelį čionai 
dėl manęs? 

Tokiu atveju norėčiau įkalti Jums į galvas, kad jį atkalbėtumėte, juk 
būtų nei Šis, nei tas, noriu pasakyti, jei mes iš tiesų dar kartą susitiktume, 
aš iškart duočiau į kojas, kokia iš to nauda? Prašau jam nesakyti, kad jį 
mačiau, jis tikriausiai pasijustų kaip idiotas. Aš ką tik apsigyvenau kitame 
rajone, iš čia manęs niekas neistemps. Jei mes ir pasimatysime, tai savano- 
riškai, nežinau kada, man čia dar patinka, o Jūs turite suprasti, kad aš, 
kai grįšiu, būsiu suaugęs. Jei to nesuvoksite, nėra prasmės dar apie ką nors 
galvoti. Miestas mane keičia, nuo tada, kai esu čia, jaučiuosi dešimčia 
metų vyresnis, bet ne neigiama prasme, man sekasi puikiai. Šiaip dr taip, 
pasveikinkite nuo mangs Konradą, juk tikrai jaudina, kaip jis dėl manęs 
stengiasi, nors tikriausiai negali manęs pakęsti ir daro visa tai tik Jūsų 
labui. Šiandien gana — 


B. 
* Pamišęs (angl. ). 

Liepos 26 d. 

Miela Marga, mielas Rudolfai, 
paieškos einasi, t.y. aš labai daug judu. Vakar jaučiausi taip, lyg jis 
būtų visai arti, apsidairiau, nieko, tik jausmas: jis daro pažangą. 
Benas daro pažangą. Pora žmonių, užklausti apie jį, tariasi jį ma- 
tę, vieni čia, kiti ten, tretiems atrodo, kad jis dar kažkur kitur. 
Kartais regis, kad jis visur, tačiau nesugaunamas, visai taip, tarsi 
stebėtų kiekvieną mano žingsnį. Pamatysime. Nusipirkau daugy- 
bę akių. Ar ne viskas gerai, kaip išėjo? Mes abejojame. Kodėl mes? 
Mat atsisakiau savojo „aš“. Būti „aš“ yra diktatoriška. Nuo šiol 
mes turime jau ne vieną nuomonę, mūsų galvoje knibžda daugy- 
bė, ir kiekvienas į reikalą žiūri vis kitaip. 

Oras puikus, kiekvieną dieną tuštinamės, neviduriuojame, esa- 
me visai sveiki. 

Daugiau kitą kartą — 


Konradas 

(Keturi fragmentai) 

Konradas savaičių savaites mąstė apie šį žingsnį, tvarką atstatantį 
žingsnį, kuriam, regis, atėjo laikas. Žingsnis, kurio neva morali- 
niam išpūstumui buvo savanaudiškų priežasčių. Johanseris keti- 
no, reikalui esant, prieš VRI valią, įskųsti save, demaskuoti save 
kaip klastotoją ir tokiu būdu vėl paversti tikrove tai, kas lemiamą 
jo gyvenimo tarpsnį buvo tikrovė ir sudarė faktus. Jis norėjo — 
vėlei — pasidaryti tokiu, kokio ieškoma. Nuo to niekas neįgautų 
didesnės prasmės, tačiau viskas taptų mažiau groteskiška. Į viską 
būtų galima labiau įsigyventi. 

Taigi Johanseris pasinaudojo šoniniu įėjimu bei raktu, kurio 
taip niekada ir neatidavė, ir liepos 31-ą dieną, truputį po 18-os 
valandos, įžengė į institutą. 

Salėje ir ant laiptų, vedančių į antrąjį aukštą, Johanseris nesuti- 
ko nė gyvos dvasios. Institute Cumratas paprastai užtrukdavo pus- 
valandžiu ilgiau nei jo pavaldiniai. Bet kad jis sėdės savo kabinete, 
buvo tik spėjimas. 

Kolonos, kryžminiai skliautai, sraigtiniai laiptai. Aukšti, pus- 
apskritimiai langai. Pastatas panėšėjo į Valštato gimnaziją. 

Svarbiausias skirtumas yra durys. Čia jos iš sunkaus raudon- 
medžio. Kai prisipažįsti esąs žlugęs ir pasiduodi, beprasmiška pri- 
durti: logiška. Galas yra galas. Be logikos. Mano moralės kon- 
struktas neatlaikė. Aš nesivadovausiu logika. 

Cumrato kabinete, metus akį, vyrauja kėnių žalumas, nors nė 


vienas baldas ar daiktas neprilygsta šiam atspalviui. Įžengus į akis 

krinta pilvota praustuvė ir langas su smėlinėmis plokštelėmis. Iš 
aliejinių portretų, vienodo formato, žvelgia nusipelnę žmonės: 
steigėjai, mecenatai, direktoriai. Tik tada su nuostaba išvysti ąžuo- 
linį stalą, trijų metrų pločio, juodą odinį šefo krėslą, kurio užap- 
valinta atkaltė iškyla aukštai virš susigūžusios Cumrato tigūros. 
Cumratas yra storokas besiskeryčiojantis žmogus santūriu smak- 
ru ir žilstelėjusiais plaukais, jis nuolatos nusiima nuo nosies skai- 
tymui skirtus akinius, žaidžia su jais, sūpuoja ant dviejų pirštų, 
kol vėl užsideda sau ant nosies. Elegantišku gestu. 

— Johanseri! Iš kur jūs atsiradote? Tokiu laiku? 

— Antroji zona. 

— Atleiskite? 

— Dar kartą norėjau viską čia pamatyti. 


16/2 
— Niekas nesiruošia ginčyti jūsų nuopelnų. Jūs nepaprastai daug 
padarėte, kad mūsų institutas turėtų ateitį. 

— Tikrai? 

— Aš taip manyčiau, Johanseri, taip. 

— Liaukitės! Kokie paistalai! Jūs žinote, tai klastotės. Jų pilni 
visi rūmai. Pats institutas tapo klastote. Ir visa tai MANO! 

Cumratas suraukė kaktą. Jo balsas suskambo griežtai, abiejų 
rankų pirštai stipriai įsirėmė vieni į kitus. Iš tiesų, sumurmėjo jis, 
kurį laiką buvusi svarstyta padirbinėjimo galimybė, kai jie panau- 
doję minėtą datavimo aparatą, ką tik gautą iš laboratorijos. Iš tik- 
rųjų jie, ypač jis, direktorius, kurio pareiga apmąstyti visokiausias 
utopijas, reagavę pernelyg smarkiai. Iš sumišimo jie patikliai pa- 
sikliovę technika ir ieškoję paaiškinimų. Cumratas skėstelėjo ran- 
komis, gestas turėjo reikšti pusiau priesaiką, pusiau atsiprašymą. 

— Kol mums vieną sykį kilo mintis pagaliau patikrinti aparatū- 
ros galimybes. Ir kas paaiškėjo? Kai kurie neabejotini Gėtės ori- 
ginalai buvo datuoti 1853 metais! O kiti netgi 1912! Galite įsi- 
vaizduoti, kaip mums palengvėjo! 

Johanseris atsakė neigiamai. 

Cumratas pratrūko juoku, kuris sunkiai derinosi su išoriniu 


geraširdiškumu. 

— Aš visada žinojau, kad jūs, Johanseri, truputį linkęs save per- 
vertinti, bet tai... Gal jūs sutrikęs? Buvo ko sutrikti, sutinku, gal 
aš kiek pasikarščiavau, kalbėdamas su jūsų žmona, taip, mes turė- 


jome priežasčių susirūpinti, prašau nesuprasti to neteisingai. 


— Aš galėčiau išeiti į viešumą. 

— Galėtumėte. Be abejonės. O kurgi jūs eitumėte? Gerai apgal- 
vokite. Jūsų pasirodymas būtų trumpas, nors kai kas jumis, ko ge- 
ro, net patikėtų. O paskui? — Cumratas atsilošė fotelyje, šnekėjo 
moliuskiškai, kaip iš urvo. — Labai atidžiai išstudijuotų jūsų asme- 
nį. Patikrintų jūsų patikimumą. Kils — galimas daiktas — ginčas. Eks- 
pertizės. Kontraekspertizės. O jūs? Ką jūs veiktumėte visą tą laiką? 
Ar jūs apskritai tai ištvertumėte? O galop, jei jūs iš tiesų triumfuo- 
tumėte, kas, jūsų laimei, labai neįtikėtina, — kaipgi tas triumfas at- 
rodytų? Triumfo žygis kalėjiman? Per daug juokinga. 

Johanseris nieko neatsakė. Būtų galėjęs dumti akis, tikriausiai 
būtų galėjęs suvaidinti fanatiką ir įvaryti Cumratui baimės. Jam 
tai atrodė paika. Bylinėtis dėl klastočių, tam jis neturėjo laiko, jo 
laukė kitoje vietoje, svarbesni dalykai. Johanseris dirstelėjo į sie- 
ninį laikrodį virš praustuvės. Keista, kad niekas neliepė tos praus- 
tuvės išplėšti. Tikriausiai užčiaupė abu čiaupai. 

Cumratas pastebėjo piktą blizgesį Johanserio akyse ir suneri- 
mo. Dabar, apie pusę septynių, juodu buvo vieninteliai žmonės 
institute. 

— Na, gerai. Mes iš savo pusės pasiruošę, nors, tiesą sakant, 
tam nebūtų jokio pagrindo, skolos požiūriu, pasiūlyti jums... su- 
tikti... su mano siūlomu... 

Skambėjo kaip smulkios monetos. Kaip „kompensacija padi- 
dintu atlyginimu“ arba „pinigai už tylėjimą“. Cumratas nutęsė 
balsius. Skambėjo dviprasmiškai: sutikti. .. suma nuo siūlomų... Be- 
nas, regis, taip pat suprato šitaip, tūkstančių, tūkstančių, sumur- 
mėjo jis; tiesą gali tuskinti, atsakydamas sumurmėjo Konradas, ir 
abu sukrizeno, it būtų įkaušę. Monetos Charonui. Daugelis dar 
gyvi prispaudžia jomis sau liežuvį, pasaulis pilnas prispaustų lie- 


žuvių, papirktų liudininkų, gavusių išmokas ir kompensacijas. 


DVIDEŠIMTO AMŽIAUS AUKSO KEONDAS 439 


— Cumratai, kad jūs save matytumėte, kad matytumėte, kaip 
jūs Čia sėdite! Toks riebus, įžūlus ir bjaurus. 

— Aš kasdien žiūriu į veidrodį. Dar kas nors? 

— Gal ir su debesimis norite sudaryti sutartį? Ir su vėju? 

— Net planetos turi sutartį. Neribotam laikui. Lig šiol nė viena 


nepasitraukė. 


16/3 

Johanseris pasilenkė prie ant grindų gulinčio žmogaus veido, įrėmė smilius 
ir didžiuosius pirštus į sustingusias iš siaubo akis, subedė juos gilyn, kol 
akių obuoliai neišlaikė spaudimo ir išsiliejo iš akiduobių, trinta košė iš želė 
ir kraujo, o akiduobėse susidarė maži ežeriukai iš raudonio su baltomis 
dėmėmis, raudona upė išplovė drebučius ant skruostų. Cumratas užsprin- 
go, kosėjo, nepajėgdamas šaukti arba išrėkti kokį nors garsą, pranokstantį 
pasipiktinusį krankimą. Johanseris užveržė kaklaraištį jam ant kaklo ir 
tvirtai vyniojo jį ant rašomojo stalo stalčiaus bumbulo, kol Cumratas nete- 
ko sąmonės. Tada smeigė peiliu, badė ir badė, suvarydamas peilį iki kriau- 
nų Cumratui į krūtinę, septynis, aštuonis sykius, neskaičiuojant nevykusių 
dūrių, kai peilio smaigalys pataikydavo į šonkaulį ir šis lūždavo nuo galin- 
go, abiem rankomis kirsto smūgio. 

Žmogau, tau tikrai ne visi namie, purtydamas galvą, iš kabineto gilu- 
mos sukuždėjo Benediktas, kam to reikia? Juk nėra jokios prasmės. Geriau 
pažiūrėk, kaip atrodai, žiauriai necool, kaip drobė po peintingo * akcijos, 
hei, gali daugiau nebadyti, tam jau viskas dzin. .. 

Johanseris sustojo ir nuėjo prie mažo veidrodelio virš praustuvės, valan- 
džiukę apžiūrinėjo save, išsišiepęs, tada užsipylė ant galvos vandens, nusi- 
prausė veidą ir išsiplovė plaukus, ir susuko į ryšulį perdėm krauju aptašky- 


tus drabužius. 


16/4 
Vienais apatiniais Johanseris leidosi laiptais, tai iškilmingai, tai 
šokdamas; trumpai šūkčiodamas, kad galėtų pasimėgauti nuosta- 


bia rūmų akustika, perėjo per skaityklą ir restauracijos skyrių ir 


* Painting — tapyba (angl. ). 

įžengė į archyvą, salę su tinko puošyba. Kesoninės lubos, lygios, šaltos 
granito kolonos, rusvos, keturių metrų aukščio. Tarp kolonų — metalinės 
lentynos, dalijančios patalpą į tarpeklius. Už jų, emporoje, platus rašoma- 
sis pultas, arogantiškas kaip kafkiška raštinė. Dėžutės su kortelėmis supa 


gremėzdišką rašomąją mašinėlę. 


Aš mačiau grožį, taip pat ir siaubą. 

Kuo ilgiau žiūrėjau, tuo gražesnis darėsi taip pat Ir siaubas. 

Kuo ilgiau žiūrėjau. 

Naktį čia kartais atrodydavo labai nyku ir nuostabu. Visi tie pa- 
kylėtieji momentai, kai rankoje laikei ir perdarinėjai pasaulį. Atgar- 
siai. Aterkės ant falsifikačių. Slampinėja aplinkui, glaustosi. Ar ma- 
tai kur nors kompiuterį? Benas paneigia. O juk Cumratas ketino 
viską pertvarkyti. Taip, čia buvo mano laurų sodas. Kaip jis tau? 

Benediktas nieko neatsakė, tačiau iš to, kaip jis vaikščiojo iš 
vieno didžiulės patalpos krašto į kitą, buvo aišku, jog jis mielai 
avėtų batus kietais kulnais, kad žingsniai kaukšėtų ant akmeninių 
grindų. Trumpai dingo už sienas atstojančių lentynų, o jo balsas iš 
ten skambėjo labai silpnai ir dusliai. 

— Ar naktį tu nebijodavai? 

— Taip. 

— O kiek visa tai, krūvon sudėjus, galėtų kainuoti? 

Johanseris nesiėmė vertinti, užmiršo vaikino klausimą, tik iš- 
tiesė ranką, gaudydamas šviesos lyną, kuris horizontaliai drie- 
kėsi nuo vieno aukšto lango iki kito, žiūrėjo, kaip jame sukasi 
dulkės. Už jo — rašomasis stalas, valdymo pultas, iš jo sklido 
niūri trauka, stipri pagunda vėl įsitaisyti sukamojoje kėdėje, sce- 
noje, įjungti lempas, galingas lempas, kurios vis dėlto nekenkia 
senam popieriui. 

Somnambelė nuoga sėdėjo ant milžiniško rašomojo stalo, tik 
pečius buvo apsigaubusi kilimu. Stalinės lempos spiginimas žėra- 
vo ant jos išsekusio, dėmėto kūno, raudonai degdamas skverbėsi 
po oda, ir Somnambelės kūnas, ten kur jo nepragręžė, tiesiogine 
prasme nepragręžė šviesos pluoštas, pajuodo. Jos galva svyrojo be 


gyvybės žymių, kojos tabalavo ore. 

Johanseris, pasislėpęs už vienos granito kolonos, žiūrėjo į my- 
limąją, nepuolė degančiajai į pagalbą, įsirėmė į tą vėsią ir lygią 
koloną, ieškodamas išsigelbėjimo liepsnų apsupty. 

Cumratas pasirodė vertas nebūties. Mirė, kaip ir gyveno: kvai- 
lai. Dabar, kai jis negyvas, jo pasiteisinimas visai priimtinas. 


— Visa tai kažkaip beprasmiška, bet gražu. 


Mano galva ima degti, žvarbus vėjas įpučia gaisrą, pragaras, prieš akis 
lydosi vaizdai. Suanglėjusi mėsa dvokia aukštyn iki kaukolės skliauto, aš — 
savo aukojimo ugnis, savo molochas, katilas, į kurį suvirsta ir kuriame 
suliepsnoja viskas, kas vadinama pasauliu. Aš — tai naikinimo muzika, 
kurstomoji kalba, uždeganti miestus, aš esu Feniksas, pelenų paukštis, 
sparnų plakimas. Galva man kaista, klūpiu nusižeminęs, mano liepsno- 
jančios lūpos bučiuoja žemę, ir nuo jų bučinio gaisras išplinta, siaučia 
ugnis, svilindamas šėlsta šis bučinys iš meilės ir įtūžio. Niekas nuo jo 
nepasprunka, niekas. 

Staiga ugnis įsiplieskė visoje salėje, patalpa virto gaisro židinių 
konklava. 

— Kaip viskas trakši ir spragsi! Ne kaip popierius. Kaip ragena! 

Katarsio ugnis, nes ji kaitriai liepsnoja dangiškiesiems po kojo- 
mis. Ugnies liežuviai. Žiauriai, sakytų Benas, ir tai būtų teisinga, 
tas Žiaurus lyžčiojimas, plyšiai naktyje, spragsintis žiežirbų skry- 
dis, ugnies vabzdžiai, žiežulio prismeigtų musių dvasios. 

— Viskas kažkaip susiję. 


— Sąsajos jungia. 


Jau laikas, mes skaitome ženklus, jie ateina, ateina iš kairės ir dešinės, 
jie čia, dega, švyti, nutvieskia naktį, kaupia degalus mieste, kiekvienas 
namas — penas, pašaras ugniai. 

Istorija rašoma parataksiniais sakiniais. Veiksnys, papildinys, naikini- 
mo veiksmažodis. Taškas, taškas, taškas. Trys nenuilstantys taškeliai reiš- 
kia toliau. Išsikabėję meistrai užpildo stabų alėją. Mirę direktoriai atsvy- 


ruoja koridoriais 
— Johanseri! Ei! Ką jūs čia veikiate? Palaukite! 


Mums reikia dumti. 

Akimirkų vėrinys apie kaklą, lankstus surinktų trofėjų nuoviras 
iš panašių į Dievą sekundžių, musės teofanijos, smagiai sudėlio- 
tos viena paskui kitą. Indėnai tai vadino „medicina“, be kurios nė 
nemanė stipti. Iestamentas. 

Kapstantis — tą ir reiškia šitas veiksmažodis — dar nuvalyti pa- 
limpsestą, atverti gabalėlį sakmės mirties akimirką. 

Atsisveikinti, užduotis viso to, kas ką nors reiškė. 

Kaip tai paprasta! Kaip ištraukti pieninį dantį, kuris staiga pa- 
kimba ant siūlo arba pasukamas burnoje. 

Atsimenu fejerverką, karuselę Valštate, Sofijos parke prie pi- 
lies, regiu save, trejų metų, sėdintį ant balto lakuoto arklio. Mo- 
tina stovi Čia pat ir moja. Moja man, smagiai juokdamasi, pasaulis 
buvo puikus, ji mane mylėjo, aš buvau jos kūdikis, gyvenimas — 
karuselė... Taip irgi buvo. 

Nuo pat gimimo šviečia tau žvaigždės ir kviečia tave namolio, egzistuoja 
kažkas virš mūsų, kas atrodo amžinesnis, kas viską sumenkina savo spin- 
desiu, tiesia čia esančiai dabarčiai tai, kas yra nepasiekiama. 

Žvaigždžių apkrėstą naktį. Taškai jungiami brūkšniais, virsta paveiks- 
lais, yra aiškinami, horoskopai. 

Slaptoms tautoms po kilimu, bevardėms, paskendusioms mintyse, pliauk- 
Šint generalinės amnezijos botagui, per vieną naktį, ei, jūs, iš apačios, 


išgirskite mane! Aleliuja, būtybės, aleliuja ir tuščias kenotafas! 


Ant kažin kokio šaligatvio kažin kokioje gatvėje netenka sąmo- 
nės kažin koks vyras, nevalioja kvėpuoti, pamėlsta; kažin kokie 


praeiviai stovi ratu nelyginant avys. 

Moteris, kurią su vyriškiu jungia žiedas ir pusė gyvenimo, pa- 
linksta virš mirštančiojo, isteriškai rėkia: 

— KvĖPuok! KvĖruoK! KvėPuok! 

Jis miršta, talžomas jos bejėgių kumščių. 

— GyDyTOjĄ! — šaukia ji, bet jau per vėlu. — GyDYTOjĄ! 

Praeiviai sliūkina pro šalį, nemaloniai sujaudinti. Johanseris pri- 
eina, klaupiasi prie mirusiojo, švelniai plekšnoja jam per veidą. 

— Mielai būčiau kas nors minkšta, šilta, kilimas ar apsiaustas. 
Bet galiu tik stovėti tyliai ir laukti. .. 

Moteris, staugdama iš skausmo, nesuvokia, ką Johanseris 
šneka. 

— AR Jūs GYDYTOJAS? AR Jūs GYDYTOJAS? — Jos balsas kelis kartus 
užlūžta, nutrūksta. 

Johanseris jai kalba: 

— Jam bus gerai pas mane. 

Moteris skelia jam antausį, apdrasko veidą. Praeiviai nutempia 
laiminantįjį. Gūžtelėjęs pečiais, jis pereina kiton gatvės pusėn. Iš 
už kampo atlekia greitosios pagalbos automobilis, tačiau per vėlu, 


jau seniai per vėlų. 


Atminti reiškia teigti. Hora incerta*. Iš viršaus žiūrėti į žmonių 


maišalynę. Išdava, įkapės. 


Sapnų metas. Pakilti skrydžiui į tamsą. Aklam skridimui į šaltį. 


* Nežinios valanda (I/or. J. 


V KNYGA 
TREČIOJI ZONA 


(Aštuoni fragmentai) 

Ą, kada nors yra buvę taip, kad gerai jaustumėmės ne skausme? Ar 
netrokštume apie save to savotiško saugančio skausmo, kuris, suvokdamas 
savo ribas, niekada nepalieka linksmybės rezervato? Ar katastrofa mums 
visada nebūdavo kažkas, kas mus prabėgom paglostydavo, ar ji nebūdavo 
seniai jaučiamos, patamsiais puoselėtos baimės patvirtinimas? Argi mes — 
tegu kiekvienas įsigilina į save! — neišmokome niekinti laimės; argi menas 
šiandien jau nesilanksto paskui tą principą, — bet koks stilingas žlugimas 
geriau už nykų pasisekimą? Ar laimė — jau vien dėl savo retumo — neturėtų 
tapti paskutiniu iššūkiu tiems, kurie šiaip jau viską turi? Ar vykęs stilingos 
laimės pavyzdys nepasitarnautų, kad visiems laikams užbaigtume roman- 
tizmą? 

Tai turėtų būti laimė, iškovota švelnia jėga, kuri nieko neįžeidė, iš- 


skyrus save pačią, neįskaudino visų kitų ir nepažeidė jų orumo. 
K. E. Johanseris. Fars pro toto* kaip vidinis atminties savitikslis. 


Šventvagiška iškilminga kalba dušimtosioms 


Riukerto gimimo metinėms (1988) 


* Dalis vietoj visumos (lot. ). 

Miestas dega. 


Švyti, kaip pridera miestams. Kiekvieną naktį turėtų liepsnoti 
ugnis. Ugnys yra cool. Jei turi širdį, mesk ją lauk, kuo toliau. Kas 
vertas ją rasti, atneš atgalios. 

Tanatas virš degančio miesto klaidžioja aplinkui, tarp veiksmo 
ir įvykio vietų. Blaškomas šen ir ten, delsia nuspręsti, į ką turi 
rodyti pirštas. Pirmąkart abejoja savim. 

Iaukass priešais Johanserį sėdėjo du gimnazistai, abu maž- 
daug Beno amžiaus. Vienas šnekėjo apie tai, jog prancūzui teks 
vienytis su olandu, kad apribotų ekspansinį portugalo apetitą. Jie 
daug kalbėjo apie nykštukus, kalavijininkus, magus ir feodalus, o 
kalbėdamiesi skaitė iš sąrašų skaičius. 

— Derliaus vertė buvo tik nulis kablelis devyni. Turėjau par- 
duoti dvidešimt penkis riterius. 

— Tokiais atvejais aš visada didinu mokesčius. 

— Man per daug svarbus liaudies simpatijų teikiamas privalu- 
mas, kad imčiausi tokių priemonių. 

— O man labiau rūpi mano pilių gynybinė vertė. Dabar jos jau 
apdraustos daugiau kaip dviem šimtais penkiasdešimčia procentų. 
Man jau gana sukti galvą dėl kitų lenų, jie patys šiaip taip laikosi. 

— O kiek tu moki savo magui? Dvigubą karvedžio atlyginimą? 


Johanseris sutrikęs klausėsi, bet jam tai atrodė labai įdomu. 
Benas atėjo į pagalbą ir ėmė aiškinti: 

— Žiūrėk, jie žaidžia žaidimus paštu, jų esmė ta, kad reikia gau- 
ti vaidmenis, o taisyklės sudėtingos kaip gyvenime, kad žaidimas 
būtų tikroviškas. Dažnai žaidžia net apie dvidešimt žaidėjų, ir kiek- 
vienas manevruoja savo figūra, o figūra — tai ne šiaip koks menkas 
akmenukas, dėl kurio neverta jaudintis, ne, figūra yra tiksliai nu- 
statyta, tai karys, titanas arba šamanas, nykštukas, piratas arba 
slibinamušys, jai skirta tiek ir tiek jėgos taškų, inteligencijos taš- 


kų, charizmos taškų ir taip toliau, kiekviena figūra turi tiek ir tiek 

ginklų, tiek ir tiek pinigų ir žaliavų, kolonijų, laivynų, advokatų, 
darbininkų, dar bala žino ko... 

Konradas drąsiai įsiterpė į pokalbį, nutaisė žinovo veidą ir pri- 
slopino balsą kaip koks slaptosios tarnybos agentas. 

Jis taip pat žaidžiąs, turėjęs galios, dar visai neseniai buvęs iški- 
lęs iki mago, tvarkęs kitų žaidėjų likimą, bet paskui įvykęs toks 
dalykas... Persekiojamas bjaurių atsitiktinumų, jis, kad išsisuktų 
iš padėties, paaukojęs globotinį, atidavęs jį demonams, ar tai pa- 
teisintina, esant tam tikroms aplinkybėms? 

— Globotinį? Bet juk jis tiesiogiai susijęs su spinduline chariz- 
mos jėga! 

— Na taip, žinoma, bet man tai atrodė vienintelė įmanoma 
išeitis. .. 

— Taip nebūna! — paprieštaravo vienas iš feodalų vos prasikalu- 
siais ūsais. — Kas benutiktų, magas vis tiek sugalvotų ką nors kita. 
Kitaip jis degraduotų iki nuomininko, mažų mažiausiai. 

— Aišku, — pritarė jam kitas, — čia pritrenkiantis dalykas. Visa- 
da yra koks nors aplinkkelis. Juk kitaip žaidimas būtų ciniškas. 

— Manai, tai visai nepakenčiama? 

— Be abejo. Čia turėtų įsikišti žaidimo vadovas ir be gailesčio 
skirti minusinius taškus, bet kuriuo atveju. Magas, kuris taip el- 
giasi, tučtuojau prarastų savo vardą. 

— Bet koks magas, jeigu jam šitaip trūksta spindulinės jėgos, 
turėtų vėl pradėti nuo pačios apačios, kaip nuomininkas, geriau- 
siu atveju kaip ietininkas. Paaukoti globotinį — tai žiauriai nema- 
giška, negali būti tokios idiotiškos padėties, kad būtum priverstas 
šitaip elgtis. 

— Taigi, — karščiavosi kitas. — Globa yra globa! 

— Ir su kuo jūs žaidžiate, kad kiti žaidėjai leidžia tokius dalykus? 

— Ramiai galite mane tujinti. Aš ne kažin kiek vyresnis už judu. 

Feodalai susižvalgė dvejodami, tačiau patenkino Johanserio pra- 
šymą, pasiūlė jam dar kartą labai gerai apgalvoti pagrindinę žaidi- 
mo idėją. Tada, linkėdami kuo geriausios kloties ir vėlei iškilti, 
paliko kupė. Jų veidai bylote bylojo, kad su taip akivaizdžiai susi- 


tepusiu eksmagu jie nenori turėti nieko bendra. 

Dada rugpjūčio. Johanseris Nyderenslingeno geležinkelio sto- 
ties perone, užsimaskavęs jaunatviškais drabužiais, barzda ir aki- 
niais nuo saulės, dviem pagarbiais langais. Niekas jo nepažįsta, 
kai jis braukia per kaimą, žingsniuoja pro gimnaziją, kopia į Ešen- 
bergą, uosių kalną, suka į šiaurę, pelkės link, kur niekas negali jo 
pažinti, nes ten nieko nėra, net žiežulio. Ir jo trobos neįmanoma 
rasti, tik kelios nuo lietaus ištežusios stiroporo plokštės mėtosi 
tarp eglių, prie jų prismeigtos musės, tiksliai nurodyta jų pagavi- 
mo data, ir riksmai — žemė pilna riksmų, tik juos ne kiekvienas 
girdi, išsivadėję aidai. 

Maurynė atliko savo darbą. Žiežulis įsikūrė mirusiųjų mieste, 
trečiojoje zonoje, kur nepasiekia diena. Trečioji zona turėtų būti 
patsai Ianatas. 


Ant plačios baltos uolos nejudėdama gulėjo paprastųjų angių 
pora, kuri nušliaužė tik tada, kai Johanseris prisiartino prie jų per 
penkis metrus. Javų laukai begėdiškai tarpo, auksiniai, brandūs, 
miško pakraštys atrodė šiltas ir jaukus, kalvą vainikavo ąžuolai, 
danguje nė debesėlio. 

Johanseris, nešinas plastikiniais maišeliais, pilnais maisto pro- 
duktų, drožė per kukurūzų laukus, pro Mergakį, tiesiai per aukš- 
tus javus, į kiaulininko sodybą. Jis jau nieko nebijojo. Jo nepasiti- 
ko joks šuo. 

Johanseris apsidairė po tvartus, po kluonus, po apgriuvusią pa- 
šiūrę. Per namą stybrino ant pirštų galų, nuspaudęs makarovo 


saugiklį, nusiteikęs, kad gali ką nors sutikti ir gauti gintis. 

Patalpos nebuvo dykos. Teismo vykdytojai ir plėšikautojai pa- 
ėmė tik tai, kas, jų nuomone, turėjo vertę. Čia dar liko kelios 
senos spintos, tuščios, lovos rėmas ir daugybė ant grindų išmė- 
tytų laikraščių, rudų spalva ir turiniu, sudulkėjusių ir suglamžy- 
tų, matyt, dešimtmečių dešimtmečius jais buvo išklotos kokios 
nors skrynios. 

Name tvyrojo silpnas puvėsių kvapas, nors pro išdaužytus lan- 
gus traukė skersvėjis. Kai kurias vietas dengė centimetrinis dulkių 
sluoksnis. Johanseris išsirinko kambarį antrame aukšte ir užstū- 
mė duris spinta, nuo naktinių svečių, kurie netrukus ėmė lanky- 
tis, jauni bastūnai, ketinantys surengti griuvėsiuose alaus puotas, 
satanistines mišias arba homoerotines pratybas. Pastebėję, kad 
viduje kažkas yra, jie tučtuojau sprukdavo tolyn, turbūt manyda- 
mi, jog name vaiduoklis, žudikas ar beprotis. Tik vieną kartą kaž- 
kas papurtė spintą, Johanseris paleido įspėjamąjį šūvį, pro langą, 
įstrižai į dangų. Po to ištisas naktis viešpatavo ramybė. 


Mirusieji stovi ant kalvos ir leidžiasi žemyn. Jų vis daugiau. Jie artinasi, 
ūmai atsiranda čia, iš nebūties. 

— Vadinasi, visus tuos metus nebūtis gyveno tarp mūsų, nepa- 
žinta. 

Mirusieji be tikslo šlitinėja iš proskynos į proskyną, šviesos genami į 
šviesą, sverdi ir smirdi, puvimo spalvos, jie čiuopia medžių žievę nelyginant 


Brailio raštą, ieško paaiškinimo. 


Trečioji zona. Visų balsai, iš pačios gelmės, MES, MES — tai pul- 


kas testamentų. 


Johanseris iš anksto nusipirko miegmaišį ir apsirūpino atsar- 
gomis trims savaitėms. Vandenį semdavo iš šaltinio miško pakraš- 
tyje, o maitinosi mėsos konservais ir salsva duona iš rupių rugi- 
nių miltų. Kas ketvirta diena droždavo į Yberachą pirkti vyno. 
Jam atrodė keista, kad vynas toks sunkus, taip mažai abstraktus. 
Johanseris tempdavo, kiek pakeldavo, tačiau suvartodavo tiek, kad 
kas ketvirta diena tekdavo sukiotis tarp žmonių. Negalima sakyti, 

kad būtų jų bijojęs ar nekentęs, veikiau jautėsi kaip menininkas, 
kuriam nesmagu per anksti rodyti savo darbą, atskleisti pašalinių 
akims kūrybos procesą. 

Vešli barzda ir ūsai darė jį neatpažįstamą, o dėl brangių spor- 
tiškų drabužių jis nebuvo panašus į benamį. Daugiausia laiko Jo- 
hanseris tyliai sėdėdavo, atsirėmęs į sieną, ir sapnuodavo į dieną, 
į naktį, tai nelabai skyrėsi. 

Mintys apie Aną, kuri buvo taip arti, reikėjo tik pašokėti. Ir 
apie tėvus, kurie taip pat buvo arti, tarp mirusiųjų, šlitinėjančių 
aplinkui, apie namą. Trečioji zona. Gyvenimas kažkas tokio, ko 
neišpirksi. 

Vieną dieną aš pasirodysiu ant šito slenksčio. Pianinas, kažkur labai 
toli, skambins aukštų tonų kaskadas, klingt, glissando iki aukščiausio 
garso. Aš sidabru žibėsiu saulėje, ištiesiu į tave karštas rankas, rankas, 
pilnas pirštų: heroldų. Su tavimi aš eisiu per vandenis, mudu būsime 
tiltas per jūrą. Jau užsakytos vaivorykštės, delfinų šuoliai ir kilimai iš 


putų. Kai aš užaugsiu. 

Retkarčiais grįždavo šuo, trindavosi į sienas. Johanseris apka- 
bindavo jo kaklą, jam buvo visai vis tiek, kiek blusų nutars keisti 
šeimininką, preventyvinį mąstymą kaip, beje, ir blusas jis priskyrė 


kitam, užmirštam gyvenimui. 


Mirusiųjų armija, mojuodama deglais, keliasi per upę, puola kaimą, 
į šipulius daužo duris ir dainuoja, lyg tai būtų niekas ir nieko daugiau, 
tačiau tas niekas turi brutalių padarinių. Girdžiu, kaip į dainavimą 
įstoja nymfos, o pirma visų žengia nuostabus jaunuolis, kuris deglu išsi- 
degina sau iš veido vos prasikalusius ūsus ir šaukia, jog prieš akis dar esą 
gyvenimo, tiek ir tiek, laukiąs to, kas jo karštai trokštąs. Mirusieji šūka- 
loja, braunasi iš po Žemės, kurioje juos palaidojo, užkasė prieš metus, 
dešimtmečius, tūkstantmečius, laužiasi per parketo grindis ir gėlių lys- 
ves, per pamatų mūrus, kyla iš žuvivaisos tvenkinių ir plūduriuoja upėje, 
veržiasi iš bažnyčių sienų ir sporto aikštelių, verčia namus, matyt, pasta- 
tytus ant seniai užmirštų kapų. Ir niekas nevalioja sulaikyti jų po Žeme, 
nei akmuo, nei geležis, niekas neatlaiko jų pasipiktinimo. Jie lenda iš po 
žemių, blyškios šmėklos, pamažu įgyjančios formas. Šešėliai virsta kūnu, 
ir kuo ilgiau į juos žiūri, tuo ryškesni jie tampa. 

Iš pradžių narsicji dar gali pro juos prasimušti ir nepajunta nieko, tik 
ledinio šalčio gūsį. Bet kuo rafinuotesnės darosi šmėklos, tuo baugiau 
net didžiausiems drąsuoliams, tad jie sustoja, leidžia vaiduokliams pra- 
eiti ir tikisi, kad mirusieji nesikiš į jų gyvenimą, vaizdiniai liks vaizdi- 
niais ir vėl išnyks tamsoje. Kai kurie taip ir stoviniuoja, neryžtingi, ištik- 
ti stabo, kol nuvargę susmunka, o numirėlis, tas, kuris jiems skirtas, 


palinksta virš jų. 

Mirusieji suėda savo aukas, tačiau ne kaip maistą, veikiau iščiulpia 
gyvybę kaip kaulų čiulpus, tai panašu į dirbtinį kvėpavimą burna į bur- 
ną, tik gyvybė ne įkvepiama, o išsiurbiama. O kai numirėlis sudoroja 
savo auką, pats atrodo kaip gyvas žmogus, vargu ar atskirtum, nebent iš 
sustingusio žvilgsnio ir netvirtos eisenos — tarp sverdėjimo ir stybrinimo, 
tarp girtumo ir bejėgiškumo. 

Tupėdami ant bokštų ir frontonų, vaidinimą stebi demonai, kitados 
dievai, stabai ar bent jau puolę angelai. Galios netekusi publika, kuri, 
tik primygtinai šaukiama, įgauna kontūrus. Bet net ir tada ji atrodo 
nuvargusi ir tulžinga, lėtai liuokteli į gatvę, žemyn į gyvenimą. Kupini 
puikybės šaiposi tie padarai iš to, kas juos išplėšė iš būdraujančio miego, 
netiki savo grįžimu, stumdosi, mikčioja, lemena, kol, pačią juodžiausią 
valandą, užtraukia bendrą dainą, galingą ir įžūlią, choras, sudrebinan- 


tis tamsą. 


Net karščiausia saulė nepajėgė ištirpdyti vaizdinių įšalo. Šerkš- 
nas dengė viską, kas egzistavo. Bet koks skystis virto ledo krista- 
lais; kas dar liko, buvo suskirdę, sausa, nepavaldu laikui. 

Niekas netekėjo, niekas nejudėjo pirmyn. Johanseris nebejau- 
tė savo pulso, burnoje nesirinko seilės, kurias būtų reikėję nury- 
ti, ir nesipildė pūslė, kurią būtų reikėję ištuštinti. Stovėjo sustin- 
gęs ir regėjo virš žemės Tanatą, išvydo jį kaip ilgai meldusi Semelė 
išvydo Dzeusą, jo kraupiu tikruoju pavidalu. 

Ir kai viskas grėsė amžinai sustingti į ledą, iš Johanserio akies 
ištryško ašara ir nedrąsiai nuriedėjo skruostu, o jai pajudėjus, buvo 
pralaužti kerai, buvo pralaužti ledai, kraštas išsivadavo iš stingu- 
lio, laiko upė toliau nešė tai, ką kitados pradėjusi. 


Naktį, kai niekas gerai nežiūri, upė pakeičia kryptį, išlipa iš vagos, 
uodžia, tiria, godžiai rausiasi per sukepusias gatves, pasičiumpa tai, ką 
randa nepririšta, brėkštant nešasi šį grobį į savo vagą. Apsimetusi nekalta, 
atsuka veidą į gelmę. 

Į pievą buvo įleistos akmeninės stalo teniso plokštės, už šimto 
metrų — lauko šachmatai, pusės metro aukščio plastikinės figū- 
ros, tarsi kurorto parke, vemti verčia, trūko tik takelio su sporti- 


niais įrenginiais. 

Sidabro žuvelė palindo Johanseriui po vienu atstojusiu rankos 
piršto nagu, susisuko gūžtą iš poravimosi šokių, beviltiškai dez- 


orientuota išrėkė savo žinią. 
Į sargybą išsiųstos nervų skaidulos jautrumas. 


Tarp kojos pirštų jis rado purpuriškai rusvų, tąsių drebučių 


likučių, negalėjo suvokti, iš kur jie. 


Marios kirmėlių kabėjo ant sijų, švytinčių kirmėlių, šlykščiai 
mirgančių ryškiai mėlyna ir mėlynai žalia spalva. Užčiuoptum 


minkštą, šaltą masę, pliurza išdegintų odoje dėmes. 


Norėti palikti ilsėtis mirusius yra trumpai šmėkštelėjusi aki- 


plėšiška mintis. 


Gigantiška pragaro freska. O tigūros blyškios ir beveidės. Jos snau- 
duliuoja tarp sapno ir nieko, svirduliuoja iš gatvės į gatvę požemi- 
niame mieste, nežino kodėl, nežino kur link. 

O, kad būtų matyti pabaisos ir teisėjai, kankinimų įrengimai, 
kad būtų girdėti kankinamųjų riksmai! Kad būtų jaučiama kan- 
čia, bausmės kontūrai ar viltis, kad laikas bus atiduotas eksploa- 


tuoti... 


Jis negalėjo pasakyti, gerai jam ar blogai, buvo taip, kaip buvo. 
Būklė be vertinimo. Tarpsnis, kurį reikėjo iškęsti, kuris atidėjo 
ataskaitą vėlesniam laikui ir bandė prisiminti svarbesnius daly- 


kus, pavyzdžiui, „Metalicos“ grupės diskografiją. 


Vieną dieną jis nušovė per daug smalsią varną, nupešė ją, iš- 
ėmė žarnas ir iškepė ją ant iešmo. Mėsos mažai. Laimei. Buvo 
neskanu, taip be prieskonių, bet laužas, žiūrėjo į jį ilgai, kraipė- 
si šen ir ten kartu su besiplaikstančiomis ugnimis ir regėjo save 
patį, pašokantį iš liepsnos, regėjo save šokantį, sprogstantį, Anos 


plaukuose. 

Aš jau taip apgaubtas plieno, norėčiau įlėkti tarp žmonių it 
rankinė granata. Tylą lengviau pakelti su sprogimais paskutinėje 
rankoje. Trūktelk už žiedo. Mėsos konservai viepiasi, išsitiesia. 
Čia buvo ankšta. Eikš, suėsk mane! 

Garsai it dūriai į tylą. 

Kambario lubos — tai cirko kupolas. Po juo — lyno akrobatai, 
kuriems pritrūko šimtosios sekundės dalies, kad išsigelbėtų, pa- 
davę ranką. Jie kaskart vis išgyvena mirtinus salto, be garso krinta 
žemyn. Tik žiūrovai klykia. Iš siaubo ar iš pasitenkinimo? Įmano- 
mas netgi nusivylimas. 

Bjaurus tvaikas, akmuo visur paliestas puvėsių, o medis name 
dejuoja it vaikas per sapną. Drėgmės šiugždesiai, skersvėjis per 


standžius laikraščius. 


Aš prarastas amžiams grožybei pasaulio, — 
Tiek laiko perniek jame išeikvojau, 

Tiek laiko neištariau jam nieko naujo; 
Aš miręs esu — tebūnie, tegalvoja. 
Kodėl gi mane ligi šiol turi jaudint, 

Ar jis mane gyvu, ar mirusiu laiko, 

Ir kuo aš galėčiau jam paprieštarauti — 
Šioj Žemėj man nieko išties nebereikia! 
Nerūpi jau man šio pasaulio žabangai, 
Ilsiuosi aš savo tyliojoj erdvėj! 

Aš vienas klajoju savojoj padangėj — 


Meilėje savo ir savo giesmėj. .. 


Gal gana šiandien vaizdinių? 

Kas pavogė mano pieštuką? 

Ant cigaretės prikepęs kraujas. 
Reikia nusipirkti naujų pieštukų. 


Svaigulys šiąnakt ateina vėlai. 


Kad riksmas, stiprus, begalinis riksmas iš sielos gelmių pajėgtų 
iš pagrindų perdirbti tai, kas buvo, išdildyti iš amžinosios lentos — 

aš jį išrėkčiau, kaip nerėkė joks žmogus, išversčiau laukan savo 


plaučius, tapčiau gerkle, tapčiau Žaizda... 


kam kalbėti? 
kam? 
Neparašiau Beritai, nė eilutės, o juk ji miela mergaitė, tokia 
miela, kad gali jaustis laimingas. O jeigu nueičiau pas ją, perduo- 
čiau linkėjimų nuo Konrado... 


Kai Konradas dar buvo čia, aš nesijaučiau toks vienišas. 

I: pradžių tik šešėlis, nuojauta, jog gyvatvorių tamsoje gūžiasi 
žmogus. Paskui išdavikiškas žingsnis. Berita apsidairė, jautėsi se- 
kama, tačiau nieko negalėjo atpažinti. Šiek tiek po vidurnakčio ji 
grįžo iš gimtadienio šventės, pėsčiomis, kelio buvo vos keli šimtai 
metrų. Vienoje vietoje, kur persekiotojas būtinai turėjo įžengti į 
gatvės žibinto apšviestą ratą, kad spėtų paskui ją, Berita sustojo ir 
įsiklausė. Viename iš eilėje stovinčių namų sodelių kažkas sušna- 
rėjo, tai galėjo būti katė arba paukštis. O gal, paukščio nelaimei, 
abudu. Beritai dingtelėjo, kad persekiotojas galėtų ją pralenkti, 
jeigu prabėgtų pro ją sodais, anapus gyvatvorių, tačiau šią mintį ji 
tučtuojau nuvijo kaip per daug paranojišką. Kai pasuko į siaurą 
šoninį takelį ir iki namų durų liko visai nedaug, vėl pasigirdo šna- 
resys, sunku nustatyti iš kur. Protas sakė Beritai bėgte įveikti tuos 
paskutinius metrus, tačiau mergaitė sustojo ir vėl ėmė klausytis, 
tarėsi girdinti atodūsį, dar mažiau, garsą, koks išsiveržia iš burnos 
nuo didelės įtampos, kad ir kaip čiauptumei lūpas. Berita nejučia 
pagalvojo apie gerbėją, apie kurį nieko nežinojo ir kuris nedrįso 
pasirodyti. Paskui išsyk pagalvojo ir apie prievartautoją, kas jai 
buvo įdiegta nuo ankstyvos vaikystės. Galop, kadangi nieko dau- 
giau nevyko, mintys grįžo prie kačių ir paukščių, ji mąstė, jog 
neįmanoma išmušti katei iš galvos, kad atitempti prie durų su- 
medžiotus juoduosius strazdus reiškia meilės įrodymą. Berita įki- 
šo raktą į spyną. Metalo žvangtelėjimas beveik nustelbė pakuždo- 
mis ištartą jos vardą, toks tylus buvo balsas jai už nugaros, tylus, 


tačiau iš kažkur pažįstamas, o kai ji pasibaisėjusi atsigręžė, nieko 

nebuvo matyti, ir šnabždesys pasikartojo ne tuoj pat, nors ji aiš- 
kiai atsiliepė: 

— Klausau? 

— Berita! — Šį sykį balsą galėjo neklysdama lokalizuoti, jis skli- 
do iš tujomis apsodinto kaimynų sodo. 

— Kas ten? 

— Čia aš! 

— Konradai? — paklausė mergaitė, nors tai buvo tik pirmas jai 
toptelėjęs vardas. 

Juk kažkieno turėjo būti tas prislopintas, pusiau iškvėptas bal- 
sas. Kas būtų atsitikę, jei ji būtų ištarusi kitą vardą, galbūt teisin- 
gą? Nežinau. 

— Kas ten? — vėlei paklausė ji, trečiąsyk pasigirdo šnaresys, ir 


viskas, nors ji dar klausinėjo, kas ten. 

Ožime, kai uola įgauna sparnus, 


kai žolė į sienas susipina, augdama sudaro erdves. 


Tanatas sėdėjo šalia vargonų, žemiausioje vėlyvojo baroko bažny- 
čioje, kokia kada nors buvo jam pastatyta. Dulkėtos šviesos tiltas 
šiltai gaubėsi jam virš galvos. Apačioje kažkas tvėrė portalą. Tanatas 
atsilošė į tamsą ir žiūrėjo į altorių, prie kurio už kelių dienų Gotas ir 
Ana pasaks vienas kitam „taip“. Aną žieduos, kad būtų galima grą- 
žinti, jeigu išskristų. Ant klavišų šokinės Mendelsonas, lauke, prie 
bažnyčios portalo, lauks samdyti žolynų mėtytojai. Kunigas, papirk- 
tas, kad neišgirstų Anos „ne“, laimins porą. 

Nelemtingas mišinys iš juodos, aukso ir medžio. Nebyli, manie- 
ringa daina. Klauptuose sėdi giesmynai. Testamentai tų, kurie visa- 
da čia sėdėjo. Kurie įrašyti į juodąją knygą kaip pastovūs posmai. 

O Anos choro draugės giedos per apeigas. Daug mažoro, šiek 
tiek minoro. Nuotakos puokštė tikriausiai teks konditerijos par- 
davėjai. 

Tanatas, nemokantis groti vargonais, ilgesingai trauko regist- 
rus, šiaip ar taip, jis galėtų minti dumples, jei instrumentas netu- 
rėtų elektrinių plaučių. 

Kodėl jis Čia? 


Per daug nepasikliauk juodais poetais — 
Laimė išsisiaučia, 


O nelaimė užsirašo. 

I ežioji zona yra vidus. Trečioji zona yra namai. 

Iš pirmo žvilgsnio ji mažai kuo skiriasi nuo įprastinio pasaulio, tik 
kai kurie dalykai čia veikia kitaip. Tai, apie ką galima pagalvoti, egzis- 
tuoja, ir todėl trečioji zona panaši ne tiek į dabartį, kiek į ateitį, kurioje 
daug kas geba gyvuoti greta kits kito. Nebėra sapnų, nes visa yra sapnas. 
Praeitis nepraėjusi, dabartis niekada neįkyrinti. Trečioji zona — tai Ta- 
natas, kurį sudaro daugybė giesmių. Trečioji zona polifoninė, ji nepažįs- 
ta kaltės. 

Fašaliniams tai sunku paaiškinti, nes nėra jokių pašalinių, kuriems 
reikėtų ką nors aiškinti. Visi viską žino. 

Kartais čia kabalioja kiaulininkas. Jaunuoliai, kurie atkeliauja nak- 
čia, kurie dabar kaip tik džiaugiasi vasaros atostogomis, žino tai ir tikisi 
iš šios vietos šiurpių klaikybių, būna patenkinti. Trečioji zona. Amžinos 


atostogos. 


Simpatiškas numirėlis greta, numirėlis iš kaimyno sodo. O kas- 
dien žudanti ir deganti dienos panorama lieka iš tolo stebimas 


siaubas. 


Artimas ir sunkiai užčiuopiamas 

aš. 

Tai kiti, viskas, kas yra faktas. 

Faktas, aš daugiau niekam netikau. Tavo kape, jojamas gyvuly, 
slypėjo pavydas. Aleliuja slaptajai liaudžiai po kilimu! Kaip kad 


muzikos meistras sutelkia motyvus baigiamajam forte, taip ir aš 

telkiu jus visus apie save. Aikštingos žlugimo vingrybės. Ar įma- 
noma stilingai išsėlinti be pragaro? Ar žlugimas būtinai turi traukti? 
Ar tai visa apimantis kritimas? 

Visi laužai galų gale pasirodydavo buvę tik trumpalaikiai plyks- 


telėjimai. 


Privažiavo automobilis. Johanseris nusijuokė. Kaip pokštas, ne, 
kaip du pokštai pasirodė name policininkai, nustūmė šalin spintą 
ir žengė prie Johanserio guolio. Abu įpusėję trečią dešimtį, vyras 
ir moteris, Johanserio nuomone, jie trukdė ar negerbė jo kaip to, 
ką jis buvo sukūręs. Jis šovė abiem į veidą, šie nė nespėjo ko nors 
paklausti, ir tik tada tapo draugingas, nusiteikė su jais pašnekėti. 
Per sekundę abiejų policininkų grėsmingumas smarkiai išblėso, 
ir Johanseris tyliai keikė save, kad taip nesivaldydamas puolė į 
paniką. 

Porelė norėjo išgirsti, ką jis čia veikiąs ir kas jis per vienas. Į 
abu klausimus Johanseris atsakė išsisukinėdamas, kaip meninin- 
kas, kuris, įpusėjęs darbą, nenorėtų šnekėti apie jį ir savo šneko- 
mis jo sugadinti. 

Jis nuvilko negyvėliams uniformas, kad galėtų laisviau bendrauti. 
Moteris buvo šviesiaplaukė, nedaili, tačiau jis flirtavo su ja, glostė 
ją ir daugžodžiaudamas apgailestavo dėl mažos skylutės jai virš 
viršunosės. Medžiagos susidėvėjimas. Tanato mašinos nepatvarios, 
nesukurtos ilgalaikiam naudojimui. Išrengti lavonai buvo pagul- 
dyti vienas ant kito, burna ant burnos, kulkos įlindimo vieta ant 
kulkos įlindimo vietos. 

Johanseris nusprendė, kad laikas palikti sodybą. 

Temstant jis nudūlino į kaimą, sukdamas platų lanką apie kalvą 
ir traukdamas paupiu, per auksaspalvę pakriūtę. 


Galėtum skaičiuoti žolės stiebelius arba plevenančias žvaigždes. 
Kaip alternatyva — filmas, kuriame vaidina aktoriai, pseudoni- 
mais Ledinė arbata ir Ledo kubelis. Vis dėlto jie pasauliniai šio 


meto dievaičiai. 

Kas nužudo vieną, nužudo visus. Trys yra du, du yra vienas, nė vienu 


ne per daug. 


Trumpam pabėgti — rytais prieš pamokas nuvažiuoti prie dirb- 
tinio ežero, maudytis; nuo ankstaus ryto veikiančiame kioske jie 
nusipirko du buteliukus alaus, praleido pirmą pamoką. Provo- 
kuodami maudėsi nuogi, tik mergaitės dėvėjo bikinius, o kam 
pakildavo, tas trindavo jį po vandeniu, kol vėl galėdavo rodytis 
publikai. Mergaitės žiūrėdavo, paslapčia, bet atidžiai, o jei kuris 
paragindavo, kad jos taip pat plaukiotų nuogos, juokdavosi, ir tiek. 
Kai kurios nusimesdavo bent jau viršutinę dalį, bet greitai, paju- 
tusios, jog per daug traukia dėmesį, persigalvodavo, o aš neken- 
čiau visų tų vaikėzų, kurie nemokėdavo tvardytis, nepajėgdavo 
spoksoti vogčia kaip mergaitės, negalėdavo atsiplėšti nuo kiekvie- 
nos nepridengtos papų poros, kurie viską sugadindavo. .. 

Kai sulauki trisdešimties, jaunystė pirmą kartą pasirodo kaip 
tolimas sapnas. Kuo kvailiau ji prabėgo (visada kažkodėl jautiesi 
buvęs tik anos praeitin nugrimzdusios eros pakeleivis), tuo me- 
lancholiškiau ją nušvieti. Atminties šukės susijungia į stiklo karstą 


virš devocionalijų. 


Upėje randamos mažulytės kriauklelės. Garsas, kai jos grikši 
tarp pirštų — mat sutrupa nuo menkiausio prisilietimo, — nuneša 
vaizduotę toli toli, į pakrantes ir uolas, kur nėra žmonių, kur net 
ledų pardavėjai dar neprasiskverbė. Kur žuvys nakčia dar išeina į 
sausumą pasilinksminti. 

Žuvys neina į sausumą, paprieštaravo man tuomet motina, ka- 
tegoriškai, tarsi tarp žuvų būtų praleidusi gerą savo gyvenimo da- 
lį. Tada aš jai parodžiau keletą per savaitinį turgų, na taip, tarė ji, 
bet jos negyvos, kvailos ir negyvos, o žuvų pardavėjas, geraširdis 
linksmuolis, kuris klausėsi mūsų pašnekesio, užkalbino mano mo- 
tiną, ar ji nenorėtų poros upėtakių, visai švieži, juos praeitą naktį 
jis sumedžiojęs miške su strėle ir lanku, aš garsiai nusikvatojau, 
motina skėlė man antausį ir liepė žuvų pardavėjui nepūsti miglų 


ir nesukti man galvos. Ir nors vyras sutrikęs tylėjo, aš dar ilgai juo 

tikėjau, o kai vėliau biologijos mokytojas paaiškino, kaip atsira- 
dusi gyvybė, kaip žuvys, ar bent jau ambicingiausios iš jų, išlipu- 


sios į sausumą, kažkada devone... 


Kartais rytais — ausinėse skambėdavo melancholiška fortepijo- 
ninė muzika — aš kaip apsvaigęs lakstydavau gatvėmis; saulės šilu- 
ma rodės skirta man vienam ir niekam daugiau, žiūrėdavau į na- 
mus, regėdavau juos sugriautus, o jei nesugriautus, tai vis dėlto 
griūvančius, korytus — apimtus toli už jų esančio laiko, regėda- 
vau, išvertęs perdžiūvusias akis, kaip mūrai subyra į dulkes, regė- 
davau, kaip ankstyvos saulės spinduliai, slapta spindintys ir vis 
dėlto vėsūs, išardo bet kokį ryšį tarp atomo ir atomo. Aikštė, 
kurioje riogsojo metalo laužas, įstrižai už geležinkelio pervažos, 
po kuria šiandien iškastas sterilus tunelis, toje aikštėje man la- 
biausiai patikdavo būti, tarp metalo liekanų — supirkėjo namelis, 
sala su raudonu stogu, aš jam pavydėdavau šito, namuko tarp at- 


liekų, ir muzika... 


Pasaulis, į kurį žvelgi per kaukolės plyšį. 
Žiojėjanti iškarpa, paveikslas. Nepaprastai stiprus garsas. 


Kiekvienas gali tvirtinti, jog bičiuliaujasi su saule. 


Jis baigė tris knygas, apmetė dar dvi, galvojo apie šeštąją, kad 
pagaliau rastų ramybę septintojoje. Atskiroms knygoms davė pa- 
vadinimus, tokius kaip Ilgesio žemė, Išmėginti jėgas, Namai, ir Istori- 
ja apie žiežulį, nuo kurios viskas ir prasidėjo, apie kurią, laikui 


bėgant, susiformavo knyga [...] 


Jei nebegali patikėti savo dainų vėjui, tai kam jas tada patikėti? 
Kas dar turi laiko? 
Liaukitės, žmonės, išgerkite stiklą už Tanatą, kuris nebežino, 


kas yra, kas buvo, jis klaidžioja tarp abiejų dalykų kaip tarp [...] 

Kujo jis sutinka moterį, išlipusią iš upės. Tuo tarpu žalia, ta- 
čiau figūra gera. Jos veidas, kurio, deja, jau nebegalima atpažinti, 
krinta nuo kūno, o ji to nė nepastebi. Konradas norėtų šūktelėti 
jai pavymui, pasilenkia, tačiau veidą jau sugėrė žolė. 

Rugsėjo pirmoji bus penktadienis. Laisvadienis. 

Paimti Aną salėje iš užpakalio, kad ji rėktų, atsisukusi į lauką, į 
Marijos statulą. Abiem rankomis masažuoti jai sėdmenis, ant ke- 
lių jausti jos basas pėdas. 

„Tu“ iš jos lūpų yra švelnus Žodis. 

Šį vakarą Johanseriui kyla mintis, kuri iš pradžių atrodo sveti- 
ma ir nenatūrali, tačiau jos svetimumas tuojau išnyksta ir priver- 
čia jį šyptelėti. Jam per odą perbėga jau seniai nejaustas gyvuliu- 
kas — Johanseris ten nežiūri, užsimerkia, bijodamas jį nubaidyti. 
Tačiau mintį išreiškia žodžiais: 


— Taip, viskas labai gražu. 


Burzgia sraigtasparnis. 

Konradas tupi pasislėpęs krūmuose ir rūko. Kupina švelnios 
miglos, jam apie kaklą apsiveja naktis, mėnesėta ir gludi. Spaz- 
miškai išsiskečia rankos, kad būtų lipšnios viskam, čia, tarp upės 
ir stačios uolos. Užkeiktas ratas iš laužų likučių, aplinkui kapą. 
Premjeros karštligė. Konradas tapšnoja per dūmus, žaidžia su jais, 
iki namų liko tik kelios valandos. 

Kai guli ant žvirgždo, dangus atrodo išlenktas pusrutuliu, skais- 


čiai mėlynas stiklo kupolas, užvožtas virš slėnio ir, krestelėtas ne- 

toli žemės, įgavęs tamsesnį atspalvį. Medžių siluetai, pakumpę nuo 
kupolo kreivumos, stovi, sulindę į vakaro prieblandą, o upėje juo- 
dybei bando priešintis šiltai mirguliuojanti umbra. Elektros lem- 
pos, įsiplieskiančios visur dauboje, tampa kažkokios blyškios, ne- 
aiškios, primenančios vaiduoklius, kuriems atėjo laikas ir kurie 
nežino, ką su juo veikti. Link kranto plaukia ančių šeimynėlė, randa 
prieglobstį krūmų tankmėje. Dabar vanduo jau niekam nepri- 
klauso. Geležinkelio stotis, tamsi sodyba, atvažiuojantis trauki- 
nys, pilnas ano pasaulio gyventojų, stabdžių šnypštimas — jų džiu- 
gesio klyksmas. Taip, kiek švelniau, ilgainiui baigia sutartį dienos. 
Su paskutine vestuvių ryto dovana jaunajai, dovanojama nuotakai 
per sužadėtuves. 

Daug kartų serpantinais aukštyn ir žemyn riedėjo policijos au- 
tomobiliai, atkakliai važinėjo pirmyn ir atgal tarp Bulbruno ir Kiau- 
liakiemio. Viename iš grotuotų autobusiukų Konradas tarėsi at- 
pažinęs tuos tris karviviškai kirptus vyrukus, kuriuos sykį matė 
prie pašiūrės palei Mergakį. Tai jį pralinksmino. Juk savo pistole- 
tą, skrupulingai nuvalęs nuo jo bet kokius pirštų atspaudus ir pa- 
linkėjęs kuo geriausios kloties, jis numetė kaip tik prie tos pašiū- 
rės; galbūt tie vyrai jį rado ir pakėlė, čiupinėjo, patys kalti. Benas 
žvėriškai džiūgauja, čia seniai nebuvo nieko panašaus. Benas bjau- 
rus vaikigalis, niekas neįstengia sutramdyti jo lavoniškai šuoliuo- 
jančio noro krėsti išdaigas. Reikia galvoti, kad viskas reliatyvu, 
reikia džiaugtis. Benas būtų pasielgęs dar blogiau už mane! Tik 
versk viską man! — spygauja akiplėša giliai iš po žemės. — Juk su 
manimi galima! 

Taip, argi tai ne tiesa? 

Konradas šliaužia per tamsą, tam tikroje vietoje ima kasti, 
deda šalin akmenį po akmens, lėtai, tarsi statydamas kortų na- 
melį, kol pasiekia molio sluoksnį. Neskubiai sminga jo pirštai į 
drėgną žemę, išrausia duobę, futbolo kamuolio skersmens, ge- 
rokai po vidurnakčio, kai jau nevažinėja jokie automobiliai ir 
nėra didelio pavojaus, kad paupyje keltų orgijas mokiniai. Po 
pusmetrio Konradas kasa sėdėdamas, paskui, daugiau dešiniąja 


ranka, gulomis, ir kiekvieną kartą, kai įkiša ranką, ištraukia vir- 

šun vis mažiau žemės, galiausiai jau tik saują vandeningos pliur- 
zos, todėl kasa ištisas valandas. Jis žino, kokio radinio reikia 
laukti, o kartu viliasi, su keistu įsitikinimu, rasti kažką kita. Gal- 
būt, geriausiu atveju, visai nieko. 

Tačiau pirštai, nubrozdinti ir kruvini, į kažką atsiremia. Pačiu- 
pinėti lyg medžiaga, lipni patižusi medžiaga. Konradas sugrūda 
ranką gilyn į duobę, gremžia, grando, jam svaigsta galva, skauda 
petį, ir jis nori miego, nori užmigti, įgrūdęs ranką į duobę, ranka 
rankoje. 

Jis pašviečia duobėn žiebtuvėliu, „Zippo“ markės, šis smarkiai 
trenkia benzinu ir neva laiko visą gyvenimą, išvysta ten Konrado 
veidą, išpurtusį ir moliuotą, išvysta apipuvusias akis, baltas, baltut 
baltutėles lūpas, tačiau sueižėjusias kaip išdžiūvusio apelsino žie- 
vė. Pasibaisėjęs ir vis dėlto šypsodamas, šis veidas spokso į viršų. 
Kvapą gniaužianti smarvė. Tai, ką jis iškasa, yra bjauru, to jokiu 
būdu nesuvalgysi. Duobė skubiai užkapstoma, sulyginama, smar- 
kiai patrypus. 

Siluetai prisišlemščia ir išpampsta, kiekvienas pusšešėlis jau at- 
kiša pilvą. Niekada anksčiau tamsa nebuvo tokia akis badančiai 


riebi, retai naktis taip pabrinkusi šliuksi šen ir ten. 


Klaiku šią naktį po žvaigždėmis. 

Klaikas iš kūno ir kraujo, bet jis visur, kaip garsas, kuris veržiasi iš po 
žemės, kyla kalva aukštyn, kuris, lyg viskas būtų skysta, maišosi su vis- 
kuo ir vis dėlto niekas iš viso to niekam nepriklausys. Kažkas susvetimė- 
jęs. kas kitados turėjo būti artimas debesims ir medžiams, o dabar, neby- 
liai raudodamas, ieško savo gim tųjų namų. Klaikas tupi paupy, staugia 
prieš mėnulį, myluoja akmenį. Jis pereina per viską, nejausdamas pasi- 
priešinimo, nieko, kas jį sulaikytų. Nei vanduo, nei vaiduokliai nekalba 
jo kalba. Klaikas, kupinas meilės ir baimės, išdidžiai pūpso vienur ir 
kitur, sprunka tai šen, tai ten, sukasi ratu, negali nei gyvuoti, nei nusto- 
ti. Dabar jis tupi ant mėnulio pjautuvo, dabar jis rymo prie šaltų mūrų, 
dabar jis įsikasa žemėn. .. 

lie, kas nemiega, rymo prie lango ir dalijasi su juo tylėjimu, o tiems, 


kurie miega, jis mįslingai pasirodo sapne. Jis visada bus čia. 

Gali rinktis krioklį arba upelį, abu veda į tiksla, vienas svaiginančiai 
greitai, sensacingai, kitas čiurlendamas, švelniai ir lėtai, bet abu įteka į 
upę. Vandeniui nelabai rūpi, su kokia jėga tekštelės lašas, jis visus priima, 
nešasi juos tolyn. Lašas, krintantis į jūrą, turi viską, ką iškilmingo gali 
pasiūlyti gyvenimas. 

Ien, žvirgžde, kažkas kruta, tai visada randa savąjį kelią. Užkastasis 


beldžia, šviesos pliūpsniais suskaldo akmenį. 


It apsėstas jis rašė į juodąją knygą, kiaurą naktį, smulkiu brai- 


žu, kol pirštai, mėšlungio iškamuoti, atsisakė tarnauti. 


Mėnulis — tai fosforinis rutuliukas. Kas valandą jis užsidega raudona 
šviesa. Tada ant jo parašyta „Coca-cola“. 


Laukai, blyškiai auksiniai, beveik netikri. 


Egzistuoja senas ulonų paprotys, pagal kurį vasarą nustatomas rytinio 
patikrinimo laikas: jis tada, kai sargybinis sugeba vandenyje atpažinti savo 
veidą. 

Kai Konradas, nenutolęs nuo upės nei per metrą, kelias valan- 
das pamiegojo, neramiai, sapnuodamas šunis ir sraigtasparnius, jį 
pažadino ankstaus ryto šviesa, išsisklaidžiusi po upę tūkstančiais 
deimantų. Jam, žaižaravimo burtų pakerėtam, akyse sublizgo aša- 
ros, jis pasirito prie vandens, pasveikino ančių porą, kuri nepatik- 
liai nuo jo pasitraukė. (Tai neturėjo jokios reikšmės, toks jau di- 
džiųjų ančių būdas.) Konradas smalsiai apžiūrėjo savo atvaizdą. 
Švietė saulė. Kad jis patiktų. Jo nuomone, pavyko puikiai. Jis jau- 


tėsi savo šedevru. 


VI KNYGA 
ANAGNORIZMAS* 


(Trys fragmentai) 


* Atpažinimas — graikų tragedijos elementas, kai vienas kitą atpažįsta artimi 


giminaičiai, pvz., Edipo tragedijoje ir pan. (Vert. past.) 

i sąrašuose visi žmonės turi ne tik vardą ir pavardę, bet ir 
galuvardę, kuri suteikiama perėjimo akimirką. 

Tanatas ateina ne tada, kai jį šauki, ne tada, kai jį keiki, jis atei- 
na, kai ateina metas, o tada jis būna abiejose laiko pusėse, visada 
ten bus ir jau visada ten buvo, nes tada, kai atėjo Tanatas, akimir- 


ka virto amžinybe, o laikas, pakeltas jo rankų, ėmė suktis ratu. 

2 
Pusfinalis 


Nissakii gražios vestuvės. 

Pusė gyvenvietės atsliūkino, kad įsiteiktų Gotui, kad dalyvautų 
vietiniame įšventinimo spektaklyje. 

Pavasario pati, sudėtinė ceremonijos dalis, savo dalyvavimu di- 
dina abiejų sutuoktinių vaisingumą. 

Gotui, vilkinčiam liekninančiu fraku, nuotakos tėvas įteikia lai- 
mikį, spindinčią būtybę iš sniego ir cukraus, po šydais paslėpusią 
aukštyn sušukuotus plaukus. 

Anos tėvai, atvažiavę iš Doitelsdorto traukiniu, nuolankiai spau- 
džia Gotui ranką, tikriausiai regi jį pirmą kartą, atrodo, lieka juo 
patenkinti. Pats Gotas neturi tėvų, kuriuos reikėtų parodyti. Pa- 
sakojama, kad tėvas miręs pernai, arklys jau seniai. 

Tetrarchai sužavėti. 

Staiga Ana pažvelgia į viršų, stebėtinai tvirtai loštelėjusi galvą, ji 
nėmaž nesidairo ieškodama, bet akimirksniu išvysta tai, ką nori. 
Ji žiūri aukštyn į vargonus, ir kad ir kaip greitai susigūžia Johanse- 
ris, kad ir kaip greitai jis dingsta tamsoje — sekundę jų žvilgsniai 
susitiko, kažkas šmėkštelėjo šen ir ten, žinojimas, supratimas, pa- 
žadas, ir kai Johanseris tupi, atsirėmęs į vėsų medį, vis dar nepa- 
stebėtas vargonininko, pritraukęs kelius prie kaktos, jis įsivaiz- 
duoja jos vos pastebimą šyptelėjimą, kurį daugių daugiausia pa- 
matys kunigas. Baikštus, slaptas šypsnys, kuriame trumpai nušvinta 
visa ateitis ir tada pasitraukia kuo toliau. Ana su viskuo sutinka, ji 
tik nori kuo greičiau palikti šią siaubo vietą. Jos choro draugės 


jaudinančiai gieda. 
C 

Vestuvių eisena patraukia smuklės link. Ten visi turėtų užkąsti, 
o paskui, prieš keturias, drauge persikraustyti į švenčių aikštę, 


kad, taip sakant, visuomenė galėtų dalyvauti įvykyje. 


Johanseris pėdina prekybine gatve, užsuka į supermarketą, įsi- 
gyja vyno, peiliukų, putų skutimuisi ir teptuką, o tada traukia prie 
upės. Žiūri į vandenį, kuris atstoja savotišką drabužinę. Jis delsia 
pasirinkti vieną iš atvaizdų. Jie visi labai gražūs. 

— Jėga! "Tau gerai pavyko, pusbroli. 

— Ačiū. Tą visada norėjau iš tavęs išgirsti. 

— Žinau. Ar dar atsimeni: Sunki laimė, kuri turi būti vėlyva? 

— Ana taip žavingai atrodė! Gotas gali ją dulkinti, kiek širdis 
geidžia, jis niekada nepajėgs jos paliesti. 

— Ar girdi, kaip būgnija sekundės? Tai širdies dūžiai. Būgnija ir 


šaukia mus namo. 


Gotas nešykštavo, kasmet rugsėjo pradžioje švenčiamą vyno 
šventę paskelbė vestuvių puota ir gausiai vaišino už dyką net ne- 
prašytus svečius. Muzikantai, kuriems primokėjo bendruomenė, 
tarp dainų nusigėrė iki rytietiško atonalumo. Į vakarą, trūkstant 
alternatyvų, atvežė citrininką su elektros stiprintuvu, o muzikan- 
tus, beveik prigirdytus nemokamame vyne, privertė peikėtis pie- 
voje. 

Milžiniškus kalnus šaltų užkandžių nuolatos papildydavo. Tam, 
kuris per dažnai vaišindavosi, tačiau neturėjo su Gotu jokio tie- 
sioginio ryšio, apsišaukėliai pasiuntiniai pasiūlydavo dingti, o Go- 
tas, dosnioje oikumenoje, dažnai pakildavo ir imdavo maitinti žmo- 
gelį, bet šis, pamylėtas kartą visiems laikams, dėl to apsimesdavo 
praradęs apetitą. 

Buvo daug šokama. Jaunųjų valsas atrodė kerėpliškas, tačiau, 
nepaisant visų būgštavimų, jie nenugriuvo. 

Tokia vizija. 

Johanseris, pasislėpęs melduose kitapus upės, su humoru ste- 
bi šurmulį pro žiūroną, jis žino, kam ilgainiui turės priklausyti 


nuotaka. 

Telepatiškai pašauktas, vienu šuoliu užlekia laiptais ir su riks- 
mu įsiveržia pro duris. Ten, prieblandoje, virš išniekinto be są- 
monės gulinčios moters kūno vypso Kentauras, — bet štai, tylus ir 
galingas tarpduryje stovi Jis (Konradas), su kūju prie šono, keršto 
angelas, pasiruošęs armagedonui, lemiamam mūšiui. Gaudžia fan- 
faros, ūžauja vėjas. Kentauras pakelia akis, nepatenkintas urzgia, 
jo vypsnys dingsta, jis žino — įžengė pjūties viešpats, prasideda 
viską sprendžianti dvikova, Kentauras žvelgia į akis, kurios šaltos, 
negailestingos, baudžiančios skelbia jam galą. Arkliažmogis pašo- 
ka, sutrikęs riaumoja, jis aklai pasikliovė baime, taip ilgai viską 
kausčiusia, — jau trinkteli jam į kaktą pirmasis smūgis, Kentauras 
tyso ant grindų, traukulių tampomas; pasilenkęs virš jo, Konra- 
das užsimoja paskutiniam kirčiui, kartu skamba didinga muzika, 
pragaras, triumfas, — nes visa, kas išniekinta, šaukiasi keršto. 


Tokia tikrovė. 


Tada kai slenka tolumon žmonių buitis gyvoji, 
Kur vis tolyn nuspindi laikmečių vynuogienojai, 
len plyti vasaros laukų nunykę plynės, 

Miškų paveikslai dunkso begaliniai; 

Tai, kad gamta išbaigia amžių vaizdą, 

Kad ji išlieka, skubant amžiams keistis, 

Iš tobulybės visa tai — tada aukšta padangė 


Žmonėms nušvinta, kaip žiedai, medžius apdengę. 


Sunkūs šokėjų žingsniai trinksi į grindų lentas, didžioji gyvųjų 
šventė, o aš, Tanatas, stoviu nuošaly ir sapnuojuosi priešais jus, 
prieš mirgėjimą, vynuogynus, upės muziką. 

Vidury viso to apsistojusi meilė. 

Nuolatinis slydimas į naktį, o viršuje plaukia vilties karūna iš 
putų — vaivorykštės spalvomis tviskančios pūslelės, be garso sprogs- 
tančios, nieko nepaliekančios, jos tik tuščios išsigaubė iš plūdu- 
riuojančių kūnų, gumbai, antaugos milžiniško noro, kurį 
nugludino srovė. O vis dėlto ši srovė, atomo trintis į atomą, prisi- 


pildė žiburių šimtmečių šimtmečiams, tūkstantmečių tūkstant- 

mečiams. Jie spindi, puošia pasaulį, parodo mums upę tik ten, 
kur atkreipia dėmesį į begalinę juodybę. Priegarsiai, trelės, neiš- 
painiojamai surizgusi jų įvairovė. Žiburiai kaba ant jų, prie pat 
vandens, juos išlaiko garbinimas, kultinis garbinimas to, ką laikei 
vieninteliu, kas tiek daug sykių pasikartojo tamsoje, kas užmiršta, 
pražuvę, ižas. Sustingę vaizdai, grįžtantys atgalios. Upė šilta. Ji 
karšta. Per tą laiką aš vis labiau ir labiau suvokiu jos vidinį grožį, 
daugmaž suprantu, kodėl viskas turi būti taip, kaip yra. Niekas 
nesusiję kaip upė, tai nušvinta kiekvienam, net ir be apšvietimo. 

— Apšvietimo? Verčiau sakyk spotlaitų*! 

— Vadink taip, kaip tau atrodo. Turbūt bus teisingai. 

Iš visų jausmų stipriausias vienas, jausmas citi namo, įsitikinus, 
kad vėl viskas gerai, kad susitaikyta, kad tau atviros tėvų namų 
durys. 


Niekieno nepastebėtas, jis išsikasė savo kuprinę. Jos turinį ra- 
do beveik nepriekaištingos būklės. Pasiėmė savo pasą. 

Lyg nieko nebūtų įvykę, darosi vis tyliau, varpai nuaidi, dainos 
pasibaigia. .. 


* Spotlight — prožektorius (angl. ). 

3 
Abipus upės 


Kitame krante jis pastebėjo vaiduoklišką vyro paveikslą, labai 
panašų į jį patį, mojuojantį abiem rankomis ir, matyt, besisten- 
giantį kažką jam sušukti. Tačiau dėl atstumo ir šventinės muzikos 
nieko negalėjai suprasti. 

Po valandžiukės kontūras ūmai patamsėjo, prarado ryškumą, 
nusikamavęs siluetas vėl išnyko juodoje krūmų tankmėje. 

Netrukus Benediktas jau negalėjo tiksliai pasakyti, ar ten tikrai 
buvo žmogysta, ar tik vėjo judinamos šakos suvaidino jam apgau- 
lingą spektaklį. Tačiau jis tylėdamas tebestovėjo po deglais, stovė- 
jo ir stebeilijosi ton pusėn, kol, vieną trumpą akimirką, muzika 
ėmė groti tik jam, jam vienam ir niekam daugiau. Ir kai nuskam- 
bėjo paskutiniai garsai, susimaišė su deglų atšvaitais, kurie tvyks- 
čiojo vandens paviršiuje greiti it botago kirčiai, sprunkančios gy- 
vatės, šviesos lynai, metami į tingią tamsą, — kai šventė buvo pa- 
skelbta baigta, sužvangėjo sustumiami stiklai, instrumentai 
nugrimzdo odiniuose dėkluose, — tada Benediktas apsisuko ir nu- 


ėjo namo. 


Šiame romane cituojami Remi de Gurmonas, Hamanas, 
Vakenroderis, Bonaventūtas, Ulandas, fon Platenas, Riukertas, 
Salice-Kontesa, Renė Alė, Fantė, Hofmanstalis, Helderlynas/ 
Skardanelis, Euripidas, taip pat „Štebuklingasis berniuko ragas“. Kai 


kurios citatos šiek tiek iškreiptos. 

